
ARGUMENT E 


Un traiect identitar 
sfidând mentalități și hotare 


Acest număr de revistă încheie itinerarul de treizeci de ani, pe care 
publicaţia noastră l-a parcurs spre inima și mintea cititorilor. Ctitorită 
cu un an înainte de implozia imperiului sovietic (primele două nume- 
re de revistă fiind elaborate până la 27 august 1991), „Limba Română” 
a fost una dintre instituțiile mass-media care, conceptual, a anticipat 
simbolic Independenţa, Democraţia și Vectorul geopolitic românesc, 
fixate în documentul de întemeiere a Republicii de la 27 august 1991 
(am preluat sintagma, expresivă și revelatoare, din articolul lui Valeriu 
Saharneanu, inclus în acest număr). De-a lungul anilor, revista a păstrat 
şi a perpetuat în paginile sale starea de spirit a mult râvnitei libertăţi din 
scurtul segment istoric, când basarabenii credeau, cu toată convingerea, 
că a venit şi pentru ei „ora astrală”. Ceasul izbăvirii sosise, dar i-a găsit 
nepregătiți pentru marele salt ce urmau să-l facă peste fruntarii politice 
şi de conștiință. În complicata conjunctură a momentului, emancipa- 
rea lor totuși a survenit, deşi atunci, dar și mai apoi, avea să se resimtă 
puternic lipsa unei elite naţionale oneste, unite, curajoase, vizionare, 
capabilă să legitimeze în timp speranţele generaţiei de români mol- 
doveni care au readus acasă tricolorul, alfabetul, imnul „Deşteaptă-te, 
române!”, istoria naţională și limba română. 


Contextul concret, de după declararea Independenţei Republicii de la 
27 august 1991, a developat dezastrul produs de ideologia sovietică în 
deconstrucția paradigmei românești a profilului nostru etnolingvistic 
şi a impus continuarea „bătăliei” dintre vechi și nou, dintre o lume gata 
să apună și una previzibilă, revista, împreună cu alte instituţii culturale, 
implicându-se în procesul de realizare practică a dezideratelor mișcării 
de renaştere națională. Asumându-și din start misiunea de a scoate 
în vileag caracterul nociv al politicilor de rusificare și de intoxicare a 
conștiinței identitare a românilor basarabeni, de a valorifica și pro- 
mova patrimoniul spiritual național românesc, de a instrui și a educa 

tânăra generație, revista „Limba Română” a adoptat un program edito- 


EET RO MIÂINIĂ 


rial îndrăzneţ, dinamic, cu orizont larg, ambițios, orientat spre viitor. 
Echipa redacțională, colaboratorii revistei, în toate cele trei decenii, 
au demonstrat o exemplară angajare culturală, înaltă responsabilitate 
civică, forță mobilizatoare, deoarece „Limba Română” şi-a propus să 
ofere nu doar prilejul și tribuna unui oportun exercițiu intelectual, ci şi 
sprijinul moral și logistic, credibil și necesar în noile circumstanțe soci- 
al-politice. Fireşte, atenția noastră dintru început a fost captată de pro- 
cesul revenirii alfabetului latin în societate și învățământ, de însușirea 
subtilităților şi dexterităților de predare în şcoală a limbii române, a 
literaturii și istoriei naţionale. În perioada de lansare în peisajul revuis- 
tic ne interesa, evident, elevul, studentul, profesorul, iar, odată cu tre- 
cerea timpului, peste ani, registrul problematic s-a extins și diversificat, 
în preocuparea noastră făcându-și loc şi intelectualul, cu predilecție 
cititorul „cultivat” sau cel interesat să acumuleze cunoștințe în sfera 
ştiinţelor umanistice. Am perseverat, așadar, în selectarea și ajustarea 
tematicii programului editorial, așa încât acesta să răspundă celor mai 
diverse opțiuni și preferințe (rămânând, evident, în domeniul limbii, 
literaturii, istoriei și artei românești în ansamblul ei). Pentru realizarea 
unei strategii de durată, care să garanteze publicarea exegezelor cu înal- 
tă probă de competenţă, a unor texte decente, conținând informaţii 
de maximă utilitate corespunzător orizontului de simţire şi cunoaștere 
al noilor generaţii, am constituit un grup de autori reprezentând 
personalităţi cu renume în tot spaţiul limbii române. 


Or, pentru a renaşte şi a-şi redobândi identitatea românească, Basa- 
rabia, „trecută prin foc şi prin sabie/ furată, trădată mereu”, reclama 
în anii '90 ai secolului trecut, dar și mai târziu, nevoia unor autentice 
și solide repere spirituale, a unor instituţii și oameni capabili să recu- 
pereze decalajul de gândire şi acțiune al comunităţii băștinașe. Astfel, 
concepută ca un proiect identitar, sfidând mentalități și hotare, revista 
„Limba Română”, cu sprijinul unor remarcabili cărturari, a perseverat 
întru repunerea culturii române în circuitul ei firesc şi reanimarea în- 
crederii că steaua mântuirii noastre este Reîntregirea. 


La ceas aniversar, gândul se îndreaptă spre colaboratorii revistei — 
cunoscuți și apreciaţi lingviști, critici și istorici literari, cercetători, scri- 
itori, cadre didactice, jurnalişti etc. — unii dintre distinşii autori fiind 
prezenți şi în această ediție specială. Le exprim profunda recunoștință 

tuturor autorilor de la 1991 încoace, pentru că au susținut şi întărit prin 
scrisul lor puterea și dreptatea cuvântului românesc rostit la Chişinău, 
pentru că au crezut în beneficiul, avantajele şi fascinația traiectului 
identitar pe nume „Limba Română”. Sentimentele de gratitudine îi au- 
reolează pe toți cei care au ales, prin colaborare și asistenţă, să ne fie 
alături atât în momente de bun augur, cât şi în cele mai puţin faste (de 
care am avut, desigur, parte). 


Sunt, de asemenea, onorat (şi îndatorat!) să prezint sincere omagii 
coechipierilor mei, care, în condiţii financiare şi politice nu tocmai 
adecvate, au avut curajul să cioplească în minele verbului strămoșesc 
aducător în Basarabia de lumină, echilibru și confort moral. Existenţa 
și rezistența publicaţiei, destinul și prestigiul ei au depins în totalitate 
de dragii, harnicii şi răbdătorii mei condrumeţi, cărora le mulțumesc 
din toată inima pentru munca lor fără preget şi le spun, copleșit de 
emoție, că sunt nişte oameni, pur şi simplu, minunaţi. Mă bucur mult 
că o parte dintre foştii și actualii mei colegi (Ana Bantoş, Leo Borde- 
ianu, Jana Ciolpan, Viorica-Ela Caraman, Tatiana Curmei (Fisticanu)), 
Liliana Ganga (Rostea), Veronica Rotaru, Elena Vizir) s-au întrunit cu 
texte în această ediție specială, pentru a-și lăsa însemnele lor pe răbo- 
jul instituţiei, ce a făcut și va face parte pururi din viața și biografia 
lor. Mesajele de felicitare primite de la somităţi şi prieteni ai „Limbii 
Române”, parte publicate în acest număr, sunt pentru întregul colectiv. 
Graţie strădaniilor, a unui îndelung și neafișat efort comun, au fost edi- 
tate 260 de numere de revistă, volumele de studii, articole şi dialoguri 
din colecţia „Biblioteca revistei Limba Română”. Constituită din zeci 
de mii de pagini, arhiva revistei (având acum însușirile unei prețioase 
averi culturale), pusă la dispoziţia cititorilor în biblioteci şi pe site-ul 
publicaţiei, este sacra noastră ofrandă adusă pe altarul memoriei fău- 
ritorilor de neam şi ţară, o dovadă de netăgăduit că limba română este 
şi patria noastră, a românilor basarabeni de azi și a celor care vor veni 
după noi. 


Alexandru BANTOȘ 

Limba română este mărturia 
existenței romanității orientale 


De trei decenii, revista „Limba Română” apără „limba noastră” la răsă- 
rit de Prut, acolo unde veghea este mai necesară ca oricând, cu scopul 
de a opri atentatele și a sigura dreapta cumpănire. Limba noastră în- 
seamnă viața noastră ca popor. Ea este ca un organism viu care se naște, 
creşte, se dezvoltă şi moare odată cu poporul care a creat-o şi căruia i-a 
servit drept mijloc de comunicare. Dar chiar și limbile „moarte” trăiesc 
prin operele nemuritoare pe care le găzduiesc. În plus, limba română 
este mărturia existenţei romanităţii orientale, întruchipate de poporul 
român, cel mai numeros popor din sud-estul Europei. 

Redactorii revistei „Limba Română” de la Chișinău au avut de înde- 
plinit o misiune, anume aceea de a da perenitate unei moşteniri sfinte, 
care, de la Grigore Ureche și Dimitrie Cantemir până la Alecu Donici 
și Alexe Mateevici, ne ajută să ne înțelegem între noi, „de la Nistru pân’ 
la Tisa” şi să ne înfățișăm lumii. Aceşti oameni, rămași, unii dintre ei, 
aproape anonimi, au atras de partea revistei cele mai alese spirite, le-au 
găzduit textele şi ne-au făcut să ne simțim mândri de românitatea noas- 
tră. 


La aniversare, urez revistei „tinereţe fără bătrâneţe și viață fără de 
moarte”. 


La mulţi ani! 


Ioan-Aurel POP, 
Preşedintele Academiei Române 


REVISTA „LIMBA ROMÂNĂ” - 30 DE ANI DE LA FONDARE IERI 


Pledoarie pentru limba română 


Apropiata împlinire a 30 de ani din ziua fondării publicaţiei „Limba 
Română” este un prilej de a adresa colectivului revistei sincere felicitări 
şi urări de cucerire a noilor culmi şi performanţe în exercitarea nobilei 
misiuni pe care și-a asumat-o! 


Academia de Științe a Moldovei apreciază înalt efortul celor care au 
contribuit la afirmarea revistei în spațiul mediatic autohton — al fonda- 
torilor revistei Nicolae Mătcaș, Ion Dumeniuk, Alexandru Bantoș, al 
colaboratorilor şi al autorilor ei. 

Apariția şi devenirea revistei de cultură și știință „Limba Română” s-a 
produs în mod sincronizat cu marile schimbări ce au avut loc în so- 
cietate în ultimele decenii ale secolului trecut — începutul secolului 
al XXI-lea. Datorită acestor circumstanţe, spectrul problemelor care 
au format câmpul de interese al revistei a fost și este destul de amplu: 
avalanșa problemelor social-politice, economice, spirituale cu care s-a 
confruntat în această perioadă Republica Moldova şi continuă să se 
confrunte a necesitat răspunsuri prompte, argumentate, temeinice, 
inovatoare, care au conturat în ansamblu poziţia civică a revistei, asi- 
gurându-i statutul de un adevărat „ostaş al propăşirii”. 

Modul de existenţă al revistei s-a manifestat cel mai pregnant (așa cum 
rezultă din însăși denumirea publicaţiei) în acțiunea de promovare a 
limbii române și a fiinţei naționale, de luptă ferventă în sprijinul adevă- 
rului. Nu întâmplător cuvântul „luptă” pare a fi cel mai frecvent atestat 
în paginile revistei. Şi nu ar fi o exagerare în a constata că nicio altă 
publicaţie de la noi nu a apărat limba română cu atâta ardoare, entu- 
ziasm, dăruire, corelând, în definitiv, limba la sentimentele dreptăţii, 
adevărului, credinţei, identităţii şi continuității neamului. 


Conceptul revistei, propus şi fortificat de-a lungul anilor, s-a dovedit 
a fi durabil şi convingător. Ne face plăcere să relevăm faptul că por- 
nind chiar de la începuturile sale, mesajul revistei a fost unul tranșant, 
exprimând un spirit combativ, mobilizator, perseverent. Prin tot ce a 
publicat, revista „Limba Română” a reuşit să sensibilizeze lumea și s-o 
solidarizeze, să construiască punți temeinice între cele două maluri ale 
Prutului, realizându-şi vocaţia de a fi o pledoarie pentru limba română. 


De-a lungul celor treizeci de ani de existenţă, din miile de pagini ale re- 
vistei, din studiile, articolele, eseurile, interviurile, recenziile, consem- 
nările publicate s-a configurat un impresionant elogiu limbii române, 
exprimat personalități notorii. Şi ne bucură că printre ele s-au regăsit 
nume de rezonanţă ca academicienii loan Aurel Pop, Dan Berindei, 
Victor Spinei, Victor Voicu, alți exponenţi ai mediului academic de la 
București şi de la Chișinău. 


Remarcăm, în context, deplinul consens al mesajului plenar al revistei 
cu poziţia exprimată în repetate rânduri de Academia de Ştiinţe a Mol- 
dovei în apărarea adevărului științific, în argumentarea și fundamenta- 
rea ştiinţifică a „veşmântului ființei noastre”, în sprijinul limbii române 
ca valoare inestimabilă a neamului nostru. 


Îi dorim colectivului revistei să se afle în permanenţă în serviciul 
spiritualității neamului, valorilor ei dintre care cea mai de preț este 
limba română! 


v» 


La mulți şi frumoși ani, „Limba Română”! 


Academician Ion TIGHINEANU, 
Preşedintele Academiei de Ştiinţe a Moldovei 


REVISTA „LIMBA ROMÂNĂ” - 30 DE ANI DE LA FONDARE BEA 


Trei decenii de „Limba Română” 


Revista de cultură și știință „Limba Română” marchează 30 de ani de 
existență demnă și sigură în peisajul cultural al Republicii Moldova. 


Cu acest prilej, adresez cordiale felicitări întregii echipe redacționale și 
manageriale, precum şi tuturor autorilor ale căror texte şi-au găsit loc 
în paginile revistei. 


De trei decenii bate clopotul limbii române în spațiul dintre Prut 
şi Nistru, când mai sonor, când în surdină. De tot atâtea decenii 
scrie despre limba română revista care a apărut din marea dorinţă a 
intelectualităţii de a spune lucrurilor pe nume, de a spulbera neadevă- 
rul şi de a accentua, ca picătura care, cu certitudine, îşi va demonstra 
forţa în timp, că limba vorbită de moldovenii din Republica Moldova 
este cea română — una cu cea a întregului popor românesc. 


Publicaţia omagiată a apărut dintr-o stringentă necesitate, a existat, 
o bună perioadă, cu sprijinul autorităților şi mai este astăzi dintr-o 
ambiţie sănătoasă a unui grup de Oameni ai Cetăţii. Salut și exprim 
apreciere pentru verticalitate, rezistenţă și pentru devotament unei ca- 
uze nobile redactorului-şef Alexandru Bantoş şi colectivului „Limbii 
Române”. Ştim bine că timpul i-a pus la grele încercări, testându-le cu- 
rajul și jurământul de credinţă nescris dat limbii române — un jurământ 
idealurilor readuse acasă prin Marile Adunări Naţionale, un legământ 
cu personalitățile care au crezut, până la jertfă, în ideal. 


Felicitări, dragi colegi și cititori ai revistei „Limba Română”! 
Fie-vă parcursul ascendent, încununat de atingerea obiectivului suprem 
al nostru, al tuturor — Limba Română în inimi, pe buze și în Constituţie. 
Igor ȘAROV, 
Ministru al Educaţiei, Culturii şi Cercetării 

Lupta pentru Limba Română 
nu s-a sfârșit 


La aniversarea celor trei decenii de apariţie neîntreruptă, transmitem 
echipei redacţionale a revistei „Limba Română” și tuturor cititorilor 
săi salutul scriitorilor, dragostea și prețuirea noastră. 


Așa cum s-a spus de atâtea ori, Limba Română este coloana vertebrală a 
naţiunii. Este bine și este frumos că o sărbătorim în fiecare an pe 31 august. 
Dar aşa cum o limbă e un organism viu, ea poate fi menținută vie, poate fi 
cinstită și înnobilată numai vorbind-o, numai cultivând-o cu perseverență 
în şcoli şi instituţii, promovând-o cât mai pe larg în toate sferele vieţii soci- 
ale prin cărți şi reviste de valoare, prin emisiuni Radio şi TV etc. 

Din păcate, victoriile noastre de acum 30 de ani nu au fost definitive. 
Şi după aproape trei decenii de independenţă, Limba Română continuă 
să figureze în Constituţia RM cu denumirea unui idiom fictiv de limbă 
moldovenească și să fie nedreptăţită la ea acasă. Este umilitor, este de- 
gradant când un popor ce se vrea integrat în Uniunea Europeană nu știe 
nici acum, la început de secol XXI și de mileniu III, în ce limbă vorbește. 
Lupta pentru Limba Română nu s-a sfârșit. 

În acest context, Revista „Limba Română” şi-a creat în timp o perso- 
nalitate puternică, o imagine inconfundabilă. Alături de Uniunea Scri- 
itorilor şi de intelectualitatea autohtonă, ea a fost şi rămâne centrul 
însuflețitor permanent al rezistenţei noastre, fruntașul en titre al bătăli- 
ilor pentru idealurile noastre naţionale. 

Din aceste înstelate coloane, îi îndemn pe toţi conaţionalii să rămânem 
verticali și neobosiţi pe baricade, să nu ne slăbească nicicând virtutea şi 
răbdarea de a relua de la capăt lupta pentru libertatea Limbii Române. 


La mulţi ani, revista „Limba Română”! 


Arcadie SUCEVEANU, 
Preşedintele Uniunii Scriitorilor din Republica Moldova 

Stindardul dacoromânei 


Oficiind, trebuie să precizăm, de la început, că, în primul rând în ca- 
litate de lingvist, atribuim acest titlu revistei „Limba Română” de la 
Chişinău, din înalte considerente pe care vom încerca să le dezvoltăm 
în continuare. Şi, la o aniversară, ne-a preocupat, firește, însuși titlul 
simbolic al acestui articol, izvorât din preaplinul sufletesc al căror în- 
ceputuri au fost zilele (un pic exagerat) poeticelor „poduri de flori” de 
peste Prut, urmate de întâlniri, la Chişinău și la Iași, cu acum regretații 
Silviu Berejan, Ion Dumeniuk (şi câțiva alții), cu Nicolae Mătcaș sau 
Alexandru Bantoș. Zile în care prietenii şi fraţii basarabeni din sfera 
umanioarelor, în zorii acestei adevărate dezrobiri, au făcut începutul 
atâtor frumoase fapte de minte, voinţă și suflet, printre care şi izvodirea 
unei publicaţii care să-i înfățişeze lumii lor, ca şi lumii noastre, dar şi să 
ne adune cugetele și lucrul pentru adevăr, cinste și bine. 


Acestea au fost, din auzite, dar și în ceea ce mă priveşte direct, zilele de 
la începuturile revistei „Limba Română”, iar una din cele mai alese re- 
compense social-culturale și publicistice de care m-am bucurat mereu 
a fost, fără îndoială, chemarea mea ca membru în consiliul de redacţie 
(din numărul 1/1992), publicaţie în care mi-au apărut articole încă 
din nr. 3-4/1991, la o rubrică fericit şi provocator intitulată „Creanga 
de aur” (era vorba de ciclul închinat numelor populare românești ale 
lunilor anului). Sunt aici, din parte-ne, recunoașteri ale subiectivității 
(ne-interesate!), ca și o legitimare sui-generis, privind cunoaşterea din 
interior a lucrurilor. 


Ca să ajungem la perfecta îndreptăţire a impunătorului subtitlu de 
astăzi, „Revistă de ştiinţă și cultură”, trebuie să-i recunoaștem înce- 
putului ceea ce este al lui: revista părea, oarecum, ceea ce acum se 
numește un „magazin', care se voia și deschis mai multor niveluri și 
gusturi (în primele numere fiind prezentă chiar și o secțiune de... cu- 
vinte încrucișate!). Dar programul acesteia, poetic mărturisit în apelul 
din primul număr intitulat Dragi cititori, cu trimitere la versuri ale lui 
lenăchiță Văcărescu („vom publica tot ce contribuie la «creşterea lim- 

bii românești /și-a patriei cinstire»”), este tot mai pregnant ilustrat de 
problematica istoriei neamului și a limbii române: latinitate, încă de 
la cronicari citire, cu aceștia începând și istoria plaiurilor moldave, de 
(nenorocită) poliţie şi (atât de necesara) politică lingvistică, de culti- 
vare a limbii, de gramatică și ortografie, de onomastică, de literatură 
bună, naţională şi regională, de folcloristică și didactică, de stilistică şi, 
să nu uităm, fiecare număr promovează, cu fineţe tehnică, artele plasti- 
ce. Firește, ne atrag, apoi, atenţia, consemnarea și rezoluţiile manifestă- 
rilor ştiinţifice de specialitate şi portrete ale marilor sărbătorii, printre 
care locul prim este al bălțeanului Eugeniu Coșeriu, sfătuitor membru 
în colegiul de redacţie și autor a numeroase contribuții. 


Ca lingvist, trebuie să observăm faptul că, față de mai mult decât meritorii, 
ba chiar excelente publicaţii filologice numite „centrale”, cum sunt, în pri- 
mul rând, revistele bucureştene (tot) „Limba română” şi „Studii și cercetări 
lingvistice”, dar și cele de la Cluj-Napoca sau de la Iaşi cu profil comparabil, 
au tentaţia (și prestaţia) îmbrăţişării unor cercetări de plano ale lingvisticii 
(ceea ce, din alte considerente, și trebuie! ), publicaţia chișinăuiană se distin- 
ge prin accentul pus pe problematica specială și pasionată aidiomului daco- 
românesc, fără a deveni, cumva, regionalistă. Aceasta deoarece, datorită po- 
liticii redacționale, dar și prestigiului câștigat printre cititori, la cele mai vari- 
ate secțiuni ale LR colaborează, pe lângă mulți colegi din centrele academice 
din Republica Moldova, foarte mulți cercetători, lingviști, literați și oameni 
de cultură din toată România! Este de prisos să amintim preponderența 
ieșenilor (câteva nume, în timp: Const. Ciopraga, G. Istrate, Al. Husar, 
D. Irimia, Dan Mănucă, M. Drăgan, Victor Spinei, Şt. Afloroaei, L. Vasiliu, 
I. Milică) şi a celor ce reprezintă diverse zone ale Moldovei, de la Suceava 
(P. Taranu, Mircea A. Diaconu, Gh. Moldovanu, Doina Cernica), prin 
Huși (Lina și Teodor Codreanu), până la Galaţi (Cristinel Munteanu, 
F. 'Teodoraşcu). Dar ne face o deosebită plăcere să remarcăm colaborările 
bucureştenilor, printre care Ana Blandiana, Eugen Simion, fost președinte 
al Academiei Române, Victor A. Voicu, Gh. Chivu, Dorin Cimpoeșu, 
Ion Constantin, Constantin Burac, respectiv semnăturile regretaților 
I. Coteanu, Marius Sala, Solomon Marcus. Tot (foarte selectiv!) amintim, 
pentru a întregi arealul dacoromânesc reprezentând preferințe personale, 
Maramureșul (N. Felecan, Gh. M. Bârlea, Gh. Pârja, M. Dăncuș sau Panfil 
Bilțiu), Harghita (Ilie Şandru, M. Suciu, N. Băciuţ), Clujul (loan-Aurel 
Pop, președintele Academiei Române, Mircea Borcilă, Eugen Beltechi, 

Elena Faur, Oana Boc), Timişoara (A. D. Rachieru, V. Frăţilă, V. Ţăra), 
Sibiul (Victor Grecu, Coriolan Brad), Târgu-Mureş (lulian Boldea). 
Ne face chiar o mare plăcere să citim, apoi, colaborările semnate de Ala 
Sainenco, fostă profesoară la Bălți, acum activă şi pasionată muzeografă la 
Ipotești (Botoşani). 


Aşadar, pentru conturarea noțiunii de „stindard”, cu referire la „Limba 
Română”, însemn la care ţinem, pe lângă tematica lingvistică și literară 
specifică și pe lângă amploarea/acoperirea geografică a colaborărilor/ 
colaboratorilor, trebuie să mai invocăm câteva trăsături caracteristice. 
Este vorba de plasarea publicaţiei în actualitatea contemporană, de sen- 
timentul de responsabilitate profesională al redacției (de exemplu, au 
apărut peste 20 de titluri din „Biblioteca revistei «Limba Română», 
printre care antologia Limba Română este patria mea, 2007), de ţinuta 
revistei (singura care dispune de o Arhivă PDF la zi!) şi chiar de grafi- 
ca revistei, toate având ca efect un real prestigiu internațional. Măcar în 
această ordine de idei, trebuie să menţionăm, de exemplu, aprecierile ce- 
lor 22 de personalităţi ale căror interviuri au fost publicate într-un volum 
antologic (Retrospectivă necesară, 2007), editat de Alexandru Bantoș, 
printre care se află și „basarabeni (de marcă) plecaţi în lume”, oameni de 
ştiinţă, universitari, dintre care unii au exercitat importante funcții poli- 
tice imediat după 1989, scriitori, filologi, literați şi oameni de cultură din 
România, toți oaspeţi, cândva, ai revistei „Limba Română”. 


În pofida momentului, pentru noi plenar festiv, nu putem trece peste 
câteva note de ordin personal. Capabilul și îndemânaticul redactor-şef 
Alexandru Bantoș trebuie să găsească, poate în perspectiva altor aniver- 
sări, o soluţie editorială-anexă ca, sub titlul EROII LIMBII ROMÂNE, 
numele colaboratorilor săi din primii patru-cinci ani, acum dispăruți, 
efectiv susținători ai idealurilor și programului revistei, de la Coșeriu 
la Goma și de la Ion Dumeniuk la Anatol Ciobanu și Silviu Berejan, să 
fie înscrise într-un tablou de onoare post-mortem, asemănător celui 
aflător la unul din cele mai cutremurătoare mausoleuri româneşti, cel 
al Eroilor din Războiul de Întregire Naţională, pe care sunt păstrate, în 
memoria neamului, numele și fapta eroilor de la Mărășești. 


Ar mai fi, numaidecât, de spus pe seama redactorului-șef al revistei că, 
uneori, l-am întâlnit în postura de solicitant financiar pentru tipărirea 
revistei, un statut care pentru filologii de la noi din ţară nu are nimic 

jenant, nimic infamant, dacă ne amintim scene descrise în pagini din 
volumele de memorialistică ale lui Sextil Pușcariu, despre condiţii, 
dincolo de sprijinul Academiei Române, ale publicării primelor vo- 
lume din Dicţionarul tezaur şi din Atlasul lingvistic al limbii române. 
După cum solicitaţii trebuie să găsească resursele sufletești și mijloace- 
le practice ale răspunsurilor pozitive! 


Şi, pentru încheiere, să ne amintim ceea ce spunea Eugeniu Coșeriu, 
tot la o aniversare, a zece ani de la apariţia revistei, întrebându-se, reto- 
ric, dacă aceasta este „așa cum trebuie să fie o revistă care se numeşte 
«Limba Română», aici în Republica Moldova, și chiar pe întreg terito- 
riul limbii românești?”. Răspunsul a fost încurajator şi rămâne ca atare, 
drept care, în cele care urmează, reluăm din cuvintele Magistrului: 


„... Printre principiile mele, principii deontologice şi etice care privesc, pe de 
o parte, natura şi esența ştiinţei şi, pe de altă parte, morala, etica omului de 
ştiinţă, un principiu... primul poate în ordinea reală, este principiul binelui 
public, pentru omul de ştiinţă: principiul responsabilităţii sociale şi culturale. 
Adevăratul om de ştiinţă înțelege că nu face cultură și nu face ştiinţă numai 
pentru universalitate şi rămânând în turnul său de fildeş, că ştiinţa, mai ales o 
ştiinţă a culturii cum este lingvistica, se face pentru toți, fiindcă ne interesează 
pe toți și că deci omul de știință are şi datoria să se ocupe cu tot ceea ce îl inte- 
resează pe vorbitor. Și pe vorbitor îl interesează poziția limbii lui în cultură, 
îl interesează politica lingvistică, îl interesează toate problemele practice de 
cultivare a limbii ș.a.m.d. Spun de multe ori că lingvistul nu trebuie să uite 
că limbajul funcționează prin și pentru vorbitori, nu prin şi pentru lingviști. 
Ceea ce-l interesează pe vorbitor şi ceea ce-l doare pe vorbitor trebuie să-l in- 
tereseze și pe lingvist, chiar dacă lingvistul se ocupă numai de teoria limba- 
jului la nivelul cel mai înalt şi cel mai general. De aceea spuneam că revista 
«Limba Română» corespunde acestui principiu de etică cultural”. 


La mulți, mulți ani, „Limba Română”! S-ajungi să-ţi uiţi anii! Și, după 
vremuri şi puteri, să putem susţine şi noi că „am fost şi vom rămâne îm- 
preună'”, după cum își încheia Alexandru Bantoş un editorial aniversar, 
sărbătorind, cândva, numărul 150 al revistei. 


Stelian DUMISTRĂCEL, 
cercetător ştiinţific, profesor, 
Universitatea „Alexandru Ioan Cuza”, Iaşi 

Oleandru însingurat 


Exclamaţiile scriptoriene 
trec 

greu 

prin gardul (încă) 


de sârmă ghimpată 


Te gândeşti la ziua de naștere 

a bunicii junimistului Ion Creangă, 
cu certificatul de naștere 
tezaurizat 

într-o lacrimă 

tăiată în două de apa vecină, 
curgătoare în Dunăre 

şi în Marea cea Mare 

ÎI zăreşti pe fratele 

Grigore de Pererita — 

aşază cărți în vitrina 

Librăriei din Parc, 

pe unde recruţii de altădată 

vin la promenadă cu mască venețiană 


Visezi 

cuiburi de cuvinte materne 
la streaşina casei, 

visezi 

cuvinte, cuvinte, cuvinte 
aşezate 

pe pieptul mamei 

în formă de cruce 

24 septembrie 2020 


Lucian VASILIU, 
poet (Iași) 

Limba română versus 
arborii vieții naționale 


I 


Cele două sintagme din titlu țin loc de definiție în ceea ce privește co- 
municarea social-națională, componentă a unei paradigme de top, în 
care, înlocuind etnia, aceasta rămâne validă în genere ca expresie ling- 
vistică globală pentru limbile altor popoare. Căci limba/graiul unui 
neam/popor este sinele acestuia, comoara cea mai de preț din moşi- 
strămoşi spre viitorime, identitatea spirituală a Patriei. 


În arealul presei naţionale de după Marea Unire de la 1 Decembrie 
1918, au apărut două reviste cu numele de „Limba Română” în peri- 
oada interbelică: 1. la Timișoara, subtitrată „Foaie pentru limbă, artă şi 
literatură”, între 22 ianuarie şi 19 iunie 1920, de trei ori pe săptămână, 
cu textele în limbile română, germană şi maghiară (pe trei coloane), 
sub direcţia lui Camil Petrescu; 2. la București, subtitrată „Revista bi- 
lunară de literatură și artă”, între 1 martie 1929 şi 15 februarie 1932, 
sub redacţia lui Al. Halunga și V. Corbasca, numărând printre alți cola- 
boratori pe: Tudor Arghezi, George Bacovia, Eugen Lovinescu. Două 
decenii mai târziu, la Bucureşti, Institutul de Lingvistică al Academiei 
Române va edita revistele: „Limba română” și „Revue Roumaine de 
Linguiestique”, începând cu anul 1952, iar Societatea de Ştiinţe Filo- 
logice, începând cu anul 2013, revista „Limba și Literatura Română”, 
care se adresează în special profesorilor şi elevilor de gimnaziu. 


II 


Toate aceste publicaţii sunt predecesoarele sau aflate în tandem cu 
„Limba Română”. Revistă de ştiinţă şi cultură, fondată la Chişinău, 
în 1991, de un grup de intelectuali deosebiți — trinitatea Ion Dume- 
niuk (5 mai 1936 — 3 nov. 1992), prof. univ., lingvist, publicist și om 
de stat, Nicolae Mătcaș (27 aprilie 1940), prof. univ., poet, lingvist, 
publicist şi Ministru al Ştiinţei şi Învăţământului în Guvernul Republi- 

cii Moldova (1990-1994) și Alexandru Bantoş (23 iunie 1950), pu- 
blicist, editor și redactor-șef al acestui periodic. Este primul jurnal cu 
asemenea titlu din istoria Basarabiei/Republicii Moldova — geamăn cu 
numele națiunii înseși. 


În cele trei decenii de la întemeiere, s-a impus ca o publicaţie cu carac- 
ter academic ca formă, conţinut şi marja de colaboratori din toată aura 
spirituală românească „De la Nistru pân la Tisa” şi dincolo, pentru a 
folosi o zicere de la Mihai Eminescu citire! 


Fondatorii publicaţiei, atât de incomodă prin tematică și sumar diri- 
guitorilor anti-naţionali, au conceput-o ca un focar cultural de unitate 
a limbii pe care o vorbesc și o scriu viețuitorii de neam al regiunilor 
istorice şi geografice din spațiul carpato-danubiano-pontic, destinat 
unui cerc ilimitat de cititori, dar şi ca o publicaţie de demnitate, fără 
implicarea politicului, bazată pe pattern-ul consacrat specific româ- 
nesc (muntenesc-moldovean-oltean-dobrogean-bănățean-transilvan- 
bucovinean-basarabean-maramureșean) dinăuntrul şi din afara 
granițelor statale, ceea ce colectivul redacțional îl respectă întrutotul! 


În calitate de colaborator permanent al revistei, fiind născut în aceeași 

localitate cu genialul Alexei Mateevici (Căinari, Tighina) şi fiu de 
învățători de limba română (desțăraţi/evacuaţi, în primăvara anului 
fatidic 1944, dincoace de Prut), mă simt onorat în această postură de 
a participa cu lucrări personale la cele de autentică valoare sintetică 
de istorie-limbă-estetică ale revistei, formând un grup-ţintă de înaltă 
ţinută morală cu toți ceilalți, dar, în primul rând, cu membrii Casetei 
redacționale, inclusiv cu cei ai Colegiului, selecționați din întregul 
spațiu românesc, contribuind in corpore la prestigiul „Limbii Române” 
ca publicaţie, cu nimic mai prejos decât cele de sub egida Academiei 
Române sau Uniunilor Scriitorilor. 


La Mulţi Ani, Arbore al Vieţii Naţionale Române! 


Mircea COLOȘENCO, 
istoric literar, editor 
(București) 

Hrisovul domnesc de la Chişinău 


Revista „Limba Română” face parte din acei rari și frumoși copii pe care 
i-a născut Mişcarea de Renaștere și Eliberare Naţională din Basarabia 
românească. Părinţii ei au chipul celor mai luminaţi intelectuali, care 
au înălțat Tricolorul peste mulțimile deșteptate și le-au vorbit în limba 
acestui pământ nedreptăţit — în Limba Română. În zilele când străzile 
Chişinăului erau inundate de sute de mii de români basarabeni, iar du- 
hul libertăţii dărâma zidurile închisorii ruseşti, în inima şi capul unor 
mari patrioţi a apărut ideea de a curăța izvoarele cu apă vie ale demnității 
românești, de a reîntoarce acasă Limba Română, Alfabetul Latin și 
Tricolorul, de a construi în Basarabia dezrobită cetăţile viitorului. 


Din câmpia arsă de falsurile Kremlinului despre limba și identitatea 
moldovenilor, din cenușa cărților lui Eminescu, Iorga, Pelivan și Stere 
trecute prin autodafeuri, din rădăcinile mutilate de manualele minci- 
noase, din eșaloanele morţii supraîncărcate cu deportaţi, din lacrimi- 

le și sângele elitelor decimate am adunat plămada nouă-veche pe care 
am ridicat-o pe temeliile de totdeauna ale neamului românesc din 
Basarabia. Revista „Limba Română” a fost creată din acea magmă mi- 
raculoasă eruptă din sufletul mulțimilor deşteptate, din acea plămadă 
nouă-veche mai tare decât tancurile rusești, din acea voință populară 
de dreptate istorică pe care se înălța speranţa, idealul de reîntregire și 
harta României de la 1 decembrie 1918. Orice număr al revistei poartă 
în el vibrația timpurilor de renaștere naţională și intuiţia basarabeni- 
lor că Limba Română este suflarea vie a lui Dumnezeu prin care ține 
împreună, de-a lungul veacurilor de înstrăinare, poporul român. Nicio 
frontieră artificială, niciun regim de ocupaţie, nicio teorie aberantă că 
am fi diferiți nu rezistă în faţa Limbii Române. EA este titlul nostru de 
nobleţe, EA, cu adevărat, este maica noastră iubitoare, a tuturor — a 
acelora care au fost, sunt şi care vor veni, acum şi în veac. 


Un cuvânt de mulțumire şi recunoştinţă familiei Bantoş, care pe timp 
de vijelii a păstrat focul în vatra redacțională, un elogiu tuturor autori- 
lor, care au semănat dragostea față de cuvântul românesc pe pământu- 
rile înstrăinate provizoriu. 


Revista „Limba Română” e hrisovul domnesc pe care Basarabia îl scrie 
de trei decenii întru reconfirmarea apartenenţei ei la cea mai frumoasă 
şi mai dulce limbă de pe planetă. 


La mulți ani, Limba noastră cea Română! 


Alecu RENIȚĂ, 
director, revista națională „NATURA” 

Din suflet, „Limbii Române”! 


În calendar, sunt pagini care nu se desprind odată cu trecerea cronolo- 
gică a timpului. Ele rămân într-un alt calendar, cel al memoriei afective 
a comunității. Despre o astfel de pagină vreau să scriu câteva rânduri 
dedicate timpului încremenit în cel mai trainic edificiu românesc de 
pretutindeni — limba și cultura naţională. Asocierea cu anul 1991 vine 
doar să confirme că toate lucrurile perene au un început construit pe o 
temelie din lungul șir al trecerii, devenit ne-trecere. Un mod cultural de 
a rămâne în istorie, ca timp curgător, fără de întoarcere. 1991 este anul 
de naștere al revistei care poartă numele-sinteză al neamului nostru: 
„Limba Română”. 


Liantul care a susținut rămânerea în istorie a unui popor născut din 
străvechimea Romei şi a Daciei a fost limba română, codul cultural care 
ne-a înscris existența între popoarele Europei şi care a rămas marcă 
de identificare a unei stări de destin: românismul. Asociat cu un ad- 
verb din nemărginirea omenirii — pretutindeni — limba noastră a curs 
în matca milenară a spaţiului geografic predestinat, dintre Carpaţi și 
Mare, dar și-a prelins unda pe toate meridianele globului, însoțindu-se 
cu cei care au plecat de Acasă, căutându-și rostul prin alte lumi. Sanda 
Golopenţia a numit această sămânță de limbă aruncată pretutindeni, 
în lume, româna globală. Oriunde s-ar afla, românii o poartă cu ei în 
adâncul ființei şi o au de leac împotriva amenințătoarei boli a mileniu- 
lui III, pierderea identității. 


Dar anul de grație 1991, nașterea revistei „Limba Română” poartă în 
sine un simbol care se înscrie în codul universal al omenirii, adunând 
în matca ancestrală sentimentul românităţii. De pretutindeni, dar mai 
ales din casa părintească de odinioară, româna se configurează concen- 
tric, păstrându-și, cu marele preţ al unei dureri istorice, spațiul de până 
la Nistru. Arcul carpatic rămâne astfel albia în care Sarmizegetusa chea- 
mă la obârșii tot ceea ce istoria a risipit, în anii tulburi. În anul 1991, 
această revistă s-a născut la Chișinău din tragicul timp al despărțirii ro- 
mânilor de matcă, prin graniţa geografică a Prutului și a pus în operă o 

idee culturală atât de necesară consolidării spiritului naţional, mai ales 
în acest timp istoric ce ameninţă tocmai identitatea. Căci un om fără 
identitate nu există decât biologic și asta presupune că este trecător, că 
în lupta lui cu trecerea el pierde, luat de valul anonimatului, ducând o 
existență rămasă fără răspuns la întrebarea Cine ești tu? 


Revista „Limba Română” are, în lupta cu trecerea timpului, rolul de a 
certifica românismul, prin susținerea codului de comunicare culturală 
care se asociază cu poporul român, în planul istoriei universale. Este 
oare doar o simplă revistă, în format tipărit sau, mai actual, în format 
electronic, un loc în care se publică, în mod ritmic şi constant, articole 
de calitate, de către personalităţi ale culturii naţionale de pretutindeni, 
din spaţiul larg al Românei Globale şi matricial, al Românei de Acasă? 
Este un mod de întâlnire a unor oameni de cultură, cu preocupări de 
cercetare în domeniile de referință ale filologiei, dar și în sociologie, și 
didactică, în istorie şi filozofie. Deschisă şi caldă, precum este sufletul 
românesc, revista de la Chișinău poartă în rădăcini durerea istorică a 
despărțirii istorice a fratelui de frate, a copiilor de părinţi, a neamului 
de matca străveche. Poate că de aceea, foiletarea simplă a revistei lasă 
celui care face acest lucru, sentimentul amărăciunii, dar şi resemnarea 
înțeleaptă, aproape mioritică a românului care își duce crucea așa cum 
a hotărât destinul. În ciuda valurilor care au încercat să sfărâme edifi- 
ciul construit la Chişinău, revista „Limba Română” a rămas neclintită, 
un monolit cultural care certifică rezistenţa, cumpătarea și, mai ales răb- 
darea românului aflat dintotdeauna în armonie cu universul mundan, 
singurul spaţiu consacrat în care își construieşte viața culturală, ca pe 
un dat care nu poate fi răpit de niciun derapaj al istoriei. 


Sunt 30 de ani de temeiuri care susțin un simbol al identităţii neamului 
românesc! 


Este o trecere a timpului care amplifică valoarea revistei şi care îi con- 
feră acesteia statutul de marcă a identității românilor de pretutindeni. 
La această aniversare, revista de la Chişinău este ca o bijuterie de familie. 
Are patina vremii şi amprenta celor care au purtat-o. Dar, înainte de 
toate, are în sine un mesaj către viitor, către istorie şi către neuitarea 
omenirii, certificându-ne ca popor, vorbitor al unei limbi care adună 
în rădăcini latina, slavona, greaca veche, alături de influențele mai no- 
ilor limbi: franceza, germana, engleza etc. O limbă aflată la confluența 

culturilor orientale cu cele occidentale, care a generat o literatură ori- 
ginală intrată în universalitate, în ciuda faptului că nu a fost scrisă într-o 
limbă de largă circulaţie. O literatură care păstrează în sine suferința ca 
pe o stare adâncă a trecerii prin evenimentele majore ale umanității. 


Revista „Limba Română” este rodul complementarității dintre litera- 
tură şi idiomul în care a fost scrisă, în zona culturii umanităţii, perso- 
nalizând, asociind specificul naţional cu nota universală şi definind, în 
fapt, cultura română la început de mileniu. Artizanii acestui proiect de 
suflet sunt oameni de cultură de dincolo de Prut, dar dintre toți, cu 
strălucirea Sfintei Familii, rămân Alexandru şi Ana Bantoș. Lor istoria 
le va rămâne datoare pentru toate suferințele care au înnobilat cele trei 
decenii de „Limba Română”. Lor le datorăm, ca popor, prețuirea pen- 
tru faptul că au coagulat spiritul identitar al românilor de pretutindeni, 
alăturând conceptului lansat de Sanda Golopenţia — româna globală 
— şi pe acela de „Limba Română”, scris cu majuscule tocmai pentru a 
consfinți simbolul naţional al identității. 


La mulți ani! ar fi urarea care s-ar cuveni acum. O adresez din toată ini- 
ma acestui proiect cultural, a cărui perenitate ține, ca în orice societate, 
şi de fondurile alocate de autorităţile române. Dar am senzaţia că prin 
tot ce a construit în spațiul intangibil al culturii naționale, revista de la 
Chişinău are nevoie de o urare personalizată, care să fie în consens cu 
unicitatea proiectului şi cu rolul său integrator. 


Aşadar, urarea pe care o fac revistei la trei decenii de cultură autentică 
este: Inspiraţie, Libertate, Viitor! 


Mina-Maria RUSU, 
doctor hailitat, profesor universitar, 
Ministerul Educaţiei şi Cercetării din România 

Orice faptă, bună sau rea, are un nume 


Revista de ştiinţă şi cultură „Limba Română” poartă numele lui Ale- 
xandru. Ea a fost fondată cu 30 de ani în urmă de Nicolae Mătcaș, Ion 
Dumeniuk și Alexandru Bantoş. În 1991-1993 Alexandru Bantoș a 
ocupat postul de redactor-şef adjunct, iar în 1994 dânsul devine re- 
dactor-şef şi de atunci până astăzi — timp de 26 de ani — deține această 
funcţie. Pe parcurs, au apărut şi au dispărut zeci de publicaţii care de- 
serveau anumite partide sau persoane politice, „Limba Română” însă, 
având un mesaj național românesc, a rezistat în pofida tuturor dificul- 
tăților, şi nu numai de ordin financiar. Doar a promova numele corect 
al limbii noastre, „Limba Română, pe teritoriul Basarabiei aflate încă 
sub cizma rusească, reprezintă un act de mare curaj patriotic. Pentru 
că glotonimul „Limba Română” vine în contradicţie cu articolul 13 din 
Constituţie, în care e numit „limba moldovenească”. Parlamentul de la 
Chişinău refuză să modifice acest articol, cu toate că atât în Declaraţia 
de Independenţă a Republicii Moldova, precum și în decizia AŞM din 
1994 se spune clar că numele adevărat al limbii noastre este „limba 


<>» 


română. 


Din cauza acestei sintagme, „Limba Română, redacţia a trecut, pe 
parcursul anilor, prin mari încercări şi umilințe: autorităţile, deși nu 
susțineau financiar publicaţia, îi cereau lui Bantog să găsească o altă 
denumire pentru ea, că „jignim minoritățile naționale”. Bantoș ar fi 
avut avantaje dacă accepta propunerea. Dar dânsul, se vede, e născut 
în zodia legendarului badea Cârţan, ciobanul ardelean care ducea cu 
traista cărți prin satele subjugate din Imperiul Austro-Ungar, pentru 
a menţine trează conștiința naţională a românilor. Nu a cedat nici re- 
dactorul-şef, nici minunatul colectiv redacțional al revistei „Limba 
Română”. Mai mult, revista a desfășurat o bogată activitate, devenind, 
împreună cu Întreprinderea Municipală Casa Limbii Române „Nichita 
Stănescu”, prestigioase instituţii culturale, centre științifice cunoscute 
şi apreciate în Republica Moldova. Sub patronajul lor, au loc simpo- 
zioane științifice şi literare cu participarea specialiştilor de la noi şi de 

peste hotare, lansări de carte, expoziţii de pictură, concerte, întâlniri cu 
remarcabili oameni din domeniul ştiinţei și culturii, serate de creaţie. 
La Casa Limbii Române „Nichita Stănescu” sunt organizate cursuri de 
limba română pentru alolingvi, a funcționat câțiva ani în şir „Şcoala 
tânărului filolog”, proiect de inițiere în domeniul filologic destinat ab- 
solvenţilor liceelor din capitală. 


„Limba Română” nu e o simplă revistă. Fiecare număr al ei este, de 
fapt, o carte de circa 400 de pagini. E o mică enciclopedie, în care întâl- 
nești mari personalități din întreg spaţiul limbii române. Citind „Limba 
Română, uiţi că între Republica Moldova şi România există graniță. 


Alexandru Bantoș, desigur, are noroc și de o minunată soție, critic şi is- 
toric literar, doctor habilitat în filologie, conferenţiar universitar. Ana, 
la fel ca Alexandru, trăiește pentru această publicație unică. Uneori, 
când nu există bani pentru a edita revista, familia Bantoș, având spriji- 
nul fiului lor Mihai din SUA și al fiicei Doina din Elveţia, asigură finan- 
ciar apariţia și difuzarea „Limbii Române”. 


Într-adevăr, domnul Bantoş e un veritabil urmaş al lui badea Cârţan, 
cel care, între altele, în opinci, pe jos, a mers timp de 26 de zile până 
a ajuns la Columna lui Traian de la Roma, pentru a-și vedea strămo- 
şii, dacii noştri. Alexandru Bantoș, în toți acești 26 de ani, bate la ușile 
celor cu bani, pentru ca farul pe nume „Limba Română” să lumineze 
sufletul basarabenilor. El, familia sa, devotatul colectiv redacţional me- 
rită toată aprecierea și admirația noastră. 


La mulți ani, bade Alexandru Bantog! 


Andrei STRÂMBEANU, 
scriitor 

Inaugurarea Casei Limbii Române. 31 august 1998. 
De la stânga la dreapta, rândul din faţă: Lilia Filip, Aurelia Rusu, Ana Bantoș; 
rândul din spate: Vasile Romanciuc, Spiridon Vangheli, Grigore Vieru, Gheorghe Triboi, 
Valeriu Rusu, Gheorghe Prini, Iulian Filip şi Alexandru Bantoș 


31 august 1996. Biblioteca Naţională. Redactori şi autori la cea de-a cincea aniversare 
a revistei „Limba Română” 


RIOIMIÂINIĂ 


13 mai 2011. Secvenţe de la festivitățile prilejuite de împlinirea a două decenii 
de la fondarea revistei „Limba Română”. Profesorii Stelian Dumistrăcel şi Ana Bantoş, 
moderatorii evenimentului 

Crucea limbii române 


Azi, sfânta duminică, de ziua Înălţării Sfintei Cruci, m-am gândit să 
scriu câteva reflecții despre limba română pe care o vorbim, în care 
gândesc și visez, deşi mă aflu printre străini de aproape două decenii. 
Voi încerca să dau o ochire retrospectivă asupra rolului pe care l-a ju- 
cat limba română în dezvoltarea societăţii din Republica Moldova în 
aşa-numita perioadă de tranziţie interminabilă. Mai bine zis, înscău- 
narea limbii române în legislația noastră ar fi un garant identitar și cel 
mai important mijloc coagulator în realizarea Unirii cu Țara. Iată de ce 
mai marii zilei nici nu au curajul să rostească numele adevărat al limbii 
noastre. 


Pentru mine personal impactul cu limba română s-a produs încă de pe 
băncile şcolii medii din Antonești, unde l-am avut profesor de limbă și 
literatură „moldovenească” (cum eram obligaţi s-o numim în anii tota- 
litarismului) pe regretatul Alexei Vakulovski. Aproape lunar îi prezen- 
tam câte un caiet plin cu încercările mele poetice, pe atunci le numeam 
poezii. Analizele erau drastice și nemiloase, dar se soldau de fiecare 
dată cu îndemnul: „Citeşte cartea aceasta!”. Așa am făcut primele lec- 
turi din opera lui Tudor Vianu, Lucian Blaga, Tudor Arghezi etc. 


Venind la facultate, eram deja „vaccinat” împotriva bolii „copilăriei co- 
munismului” şi nu mă păştea pericolul să cad în mrejele acestuia. Ca 
toţi studenţii din vremea respectivă, am trecut și noi prin „maşina de 
penitență” a regimului totalitar, dar graţie miracolului lecturilor clan- 
destinitate din minunata literatură românească, grație limbii române 
am ieșit cu spiritualitatea şi conștiința nevătămată. 


Limba română a fost şi rămâne stindardul mişcării naționale care în- 
cepe din 1987, din edificiul Uniunii Scriitorilor, ia amploare în 1989 
şi continuă până azi. Odată cu publicarea în revista „Nistru” a arti- 
colului Veșmântul fiinţării noastre de lingvistul Valentin Mândâcanu, 
autoritățile de atunci au pornit o luptă acerbă împotriva limbii româ- 
ne. Efectul a fost invers odată ce am obţinut revenirea la grafia latină și 

recunoașterea numelui corect de limbă română. Abia mai apoi înce- 
pe marele travaliu de implementare a limbii române în instituţiile de 
învățământ şi cele educaţionale, în sferele administrării publice şi în 
toate domeniile societății civile. 


Parcă văd acum orele televizate de limbă română ţinute de regretatul 
prof. Ion Dumeniuk de minunatul prof. Nicolae Mătcaș. Am avut no- 
rocul și-i fiu și student la facultatea de filologie a Universităţii Pedago- 
gice de Stat „Ion Creangă” și căruia îi mulțumesc sincer pentru prelege- 
rile sale de lingvistică generală și cele de sintaxă, ornamentate grijuliu 
cu exemple din Cântarea României de Alecu Russo. La întrebarea cole- 
gului meu Victor Druţă din ce operă sunt exemplele citate, profesorul 
a răspuns ferm: Cântarea Țării. A răspuns așa ca să-l avem profesor în 
continuare. Nici până acum n-am înţeles care a fost intenţia colegului 
meu de a provoca un profesor bun. Ceea ce prezentau mentorii noștri 
la orele televizate noi promovam în şcoli. 


Astfel în anii '90 ai secolului trecut Ion Dumeniuk, Nicolae Mătcaş și 
Alexandru Bantoş au răspuns la un imperativ al zilei, fondând revista 
„Limba Română”. Iniţial publicația apărea în format mic și era destina- 
tă în special profesorilor de limbă română. Am în colecție primele nu- 
mere. Pe atunci majoritatea profesorilor filologi abonam revista și ne 
servea ca ghid la pregătirea orelor de limbă română. Găseam pe pagini- 
le ei modele de proiecte didactice, elemente de gramatică, lingvistică, 
metodologii de predare etc. 


Graţie străduinţei, curajului și a muncii insistente de zi cu zi a domnu- 
lui redactor-şef Alexandru Bantoș, revista „Limba Română” cunoaște o 
transformare net superioară. Apărută inițial ca o scundă publicaţie de 
specialitate, azi avem o revistă academică, plină de conţinut interesant 
şi variat, cu o ţinută poligrafică impecabilă, destinată unui amplu spec- 
tru de cititori. Așa s-a întâmplat că revista „Limba Română” este de-o 
seamă cu soarta limbii române din Republica Moldova. Deja de trei 
decenii își duce crucea pe cont propriu, fiind abandonată de instituţiile 
statului din stânga Prutului. Când se lovea în limba română, se lovea 
şi în revista ce îi poartă numele. Am conștientizat această coincidență 
când s-au produs actele vandalice la Casa Limbii Române „Nichita 
Stănescu”. Deci, atitudinea iresponsabilă a statului s-a reflectat în com- 
portamentul celor care mai promovează ideologia prorusească de ex- 

pansiune bazată pe dezbinare prin ignorarea argumentelor lingvistice 
şi istorice. 


Au fost timpuri când o bună parte din populaţia urbană rusofonă ori lu- 
mea de laţarănupreainformată învinuia limba română de toatelipsurile 
prin care trecea societatea. O colegă de breaslă cepredaseanibunilimba 
română la şcoala medie din Suruceni îmi povestea un caz de-a dreptul 
strigător la cer. Era perioada anilor când magazinele aveau tejghelele 
goale. Colega mea întreabă o fostă elevă care lucra la magazinul alimen- 
tar din sat dacă au în vânzare produsul cutare. Urmă un răspuns tăios: 
„N-avem!. Atunci colega mea întrebă despre un alt produs. 
„N-avem!”, fu replica la fel de ascuţită. „Dar ce aveţi?”, făcu doamna 
profesoară Elena Popov. „Limbă avem, limbă aţi cerut, limbă avem!”, 
i-a replicat eleva obraznic. La care, după o mică pauză, profesoara i-a 
răspuns liniștit: „Limbă văd că aveţi, dar cap nu prea.... Şi iată acest 
„raţionament lingvistic” ne-a jucat festa de multe ori. Altfel cum s-ar 
explica faptul că și după treizeci de ani de fermentație tranzițională 
anumiţi subiecți politici, ajungând la numele limbii, o numesc moldo- 
venească, națională, oficială, de stat, maternă și nu au curajul să-i spu- 
nă limba română. Or, limba determină gândirea. Dacă nu ne ştim nici 
numele limbii, înseamnă că avem o gândire sincopată. Atunci de ce 
ne mirăm că suportăm o tranziţie interminabilă? Cum să trăim bine, 
dacă gândim prost? 


Deşi sunt plecat prin străini de mulți ani, am încercat să fiu cu ochiul 
şi inima aproape de tot ce se întâmplă acasă. Colaborez cu mai multe 
reviste din România și Italia, dar față de „Limba Română” am un senti- 
ment și o datorie aparte. Din 2009, cu mici întreruperi, public pe pagi- 
nile ei publicistică, interviu şi poezie. E o revistă în care mă regăsesc și 
găsesc numele autorilor cunoscuţi și dragi. În ultimii ani, publicaţia a 
devenit un model de integrare culturală, având autori de prestigiu din 
majoritatea centrelor universitare din Țară, din Republica Moldova şi 
din rândurile celor emigraţi în diverse țări ale lumii. 


Dacă atestăm o indiferenţă față de limba română vorbită acasă, atunci 
lucrurile stau și mai prost în mediul celor care își câștigă pâinea în 
Occident, la Răsărit ori peste Ocean. Mă gândesc mai cu seamă la 
generaţiile de copii care au fost aduși de mici în sânul altor medii ling- 
vistice ori a celor care s-au născut în țările adoptive. Dacă în familie 

nu se insistă ca urmașii să cunoască şi limba română, atunci întâlnim 
cazuri de-a dreptul alarmante. Am scris cu ceva ani în urmă despre 
Chiriţoaicele noastre venite peste noapte în Europa. Ţările gazdă, de 
regulă, nu fac nimic pentru străini în vederea păstrării limbii acesto- 
ra ori a tradiţiilor lor naţionale. Aceasta ține de competenţa ţărilor de 
origine, logic vorbind. Iar țara de origine se bazează mai mult pe bunul 
simț al Asociaţiilor culturale, care încearcă să facă pe baze de voluntari- 
at așa-zisele şcoli duminicale pentru copii conaţionalilor noştri ce do- 
resc să studieze Limba română, Istoria românilor, tradițiile populare, 
obiceiurile naţionale etc. Asociaţia Moldo-ltaliană de Colaborare și In- 
tegrare AMICI din Veneţia, pe care o conduc, a ţinut un curs de studi- 
ere a limbii române pentru copiii conaţionalilor noștri. Efectele au fost 
vizibile. Am reușit să convingem discipolii că nu trebuie să-și uite lim- 
ba mamei şi efortul nostru a fost suficient ca să-i readucem în albia lim- 
bii române. De asemenea Asociaţia AMICI în colaborare cu Serviciul 
Imigraţie şi Promovarea drepturilor de Cetăţenie a Departamentului 
Politici Sociale și Participative de Ospitalitate al Comunei din Veneţia 
a tradus din limba italiană în limba română Ghidul pentru Reîntregirea 
Familiei. Cunosc multe Asociaţii care fac același lucru de promovare 
a limbii române în mediile lingvistice pe unde i-a aruncat soarta. În 
câteva ţări din Europa şi Canada au fost create centre educaţionale cu 
sprijinul Biroului Relaţii cu Diaspora. Bunăoară în anul trecut am par- 
ticipat la un curs de perfecționare pentru profesorii de limbă română 
organizat la Chişinău în cadrul Zilelor Diasporei de către Asociaţia 
Naţională a Trainerilor Europeni din Moldova (ANTEM). Aici s-a pus 
accentul pe studierea limbii române la distanță. ANTEM a elaborat 
manuale, programe și aplicaţii digitale ce permit profesorilor să țină 
cursuri de studiere a limbii române on-line. Studierea la distanță a de- 
venit şi mai actuală azi, în plină pandemie Covid-19. Cursul respec- 
tiv a fost realizat în cadrul proiectului „Consolidarea capacităţilor de 
dezvoltare a Moldovei prin crearea parteneriatelor dintre diasporă şi 
țara de origine”, finanţat de Fondul pentru Dezvoltare Internaţională al 
Organizaţiei Internaţionale pentru Migraţie (OIM) şi implementat de 
OIM, Misiunea în Moldova în parteneriat cu Biroul Relaţii cu Diaspo- 
ra şi Ministerul Educaţiei, Culturii şi Cercetării al Republicii Moldova. 


Au trecut trei decenii de când limba română ar trebui să fie stăpână 
acasă, dar, cu regret, politicienii de tot soiul îşi amintesc de ea doar la 

31 august ori în campaniile electorale. Falsul glotonim şi azi mai ră- 
mâne în Constituţia Republicii Moldova ca argument al indiferenței 
celor de la conducerea acestei palme de pământ, adusă în pragul sără- 
ciei. Incompetenţa și incapacitatea elitei politice, de cele mai multe ori 
vasală Moscovei, a dat naștere „moldovenismului” şi întregii recuzite 
antinaţionale, promovând chipurile interesele „poporului moldove- 
nesc”. Aberaţii la care nici nu ne-am gândit că le vom purta cu noi și în 
secolul XXI ca pe o boală ereditară a „copilăriei comunismului”. 


Dacă vom ţine sus și tare stindardul limbii române, ca pe o cruce a 
noastră, nimeni nu va reuși să ne falsifice identitatea românească și 
conștiința naţională. Fiecare este în drept să-şi ducă crucea limbii așa 
cum crede el de cuviință, așa cum îi place şi lui Dumnezeu, care tot 
cuvânt este. 


Iurie BOJONCĂ, 
poet, prozator 
(Italia) 

Revista „Limba Română” şi 
ființa naţională a românilor basarabeni 


Apariţia, la Chişinău, 
a revistei „Limba Ro- 
mână” se înscrie în 
şirul evenimentelor 
istorice petrecute în 
Basarabia, la sfârşitul 
ultimului deceniu al 
secolului al XX-lea. 
Au fost momente 
înălțătoare, care au 
dovedit rezistența 
conștiinței  naţiona- 
le a românilor basa- 
rabeni și că aceasta 
n-a putut fi strivită 
de crunta politică de 
deznaționalizare a 
Moscovei imperiale, 
declanșată în fatidi- 
cul an 1812, când 
„rusul a pus piatră de 
hotar la Prut şi a rupt 
biata noastră Moldovă în două”. Atunci a început rusificarea silnică, 
în urma căreia „poporul basarabean a fost transformat într-o hoardă 
de robi muţi şi igonranți. Acestui popor i s-a interzis să înveţe limba sa 
natală în şcoli, i s-a interzis să se roage lui Dumnezeu în graiul părinţilor 

săi” (N. N. Durnovo, Politica panslavistă rusă, Moscova, 1908). 


Misiunea revistei „Limba Română”, fondată acum trei decenii, a fost 
de a contribui la reanimarea conștiinței naționale a moldovenilor din 
stânga Prutului, la descătușarea limbii române, la dezavuarea falsei 

teorii a celor două limbi şi popoare, misiune asumată de un grup de 
intelectuali care au avut curajul să trudească la apariţia ei într-o perioa- 
dă destul de tulbure, în care vânturile reci, venite dinspre Moscova, se 
abăteau încă periculos asupra Basarabiei! A fost nevoie de curaj!.. Iar 
Nicolae Matcăș, Ion Dumenik și Alexandru Bantoș l-au avut! 


Acum, când revista „Limba Română” se pregătește să aniverseze trei 
decenii de activitate, se poate afirma, fără nicio reținere, că ea şi-a înde- 
plinit scopul, afirmându-se ca una dintre cele mai prestigioase reviste 
dedicate limbii române. De altfel, ea este una dintre puţinele publica- 
ţii de acest fel din întreg spaţiul românesc, care găzduiește în paginile 
sale articole și studii despre limba română scrise de unii dintre cei mai 
importanţi oameni de ştiinţă şi cultură. Este meritul colectivului de re- 
dacţie, în fruntea căruia se află şi acum, după aproape trei decenii, unul 
dintre neînfricaţii întemeietori ai revistei, domnul Alexandru Bantog. 


Ne cunoștem bine. Am stat mult de vorbă, atât la Chișinău, cât și la To- 
plița. Mi-a povestit de momentele grele prin care colectivul de redacție 
a trecut de-a lungul celor treizeci de ani. Adeseori apariția publicaţiei a 
fost pusă sub semnul întrebării. Numai abnegaţia și dragostea nemărgi- 
nită pentru muncă au făcut ca aceasta să supraviețuiască. 


Dă, Doamne, ca revista „Limba Română” de la Chișinău să-şi ducă mai 
departe, mulți ani de acum înainte, frumoasa și nobila misiune pe care 
şi-a asumat-o: să contribuie, „în veci, la păstrarea cu sfințenie a acestei 
scumpe Cărţi-de-boierie a unui neam călit în focul atâtor încercări de 
pierzanie” (I. L. Caragiale). 


Ilie ŞANDRU, 
prozator, publicist 
(Topliţa) 

Un tezaur inestimabil sau partea 
cea mai sfântă a sufletului nostru 


Apariţia revistei „Limba Română” la Chișinău, acum 30 de ani, a fost 
un răspuns prompt şi adecvat la revendicările participanţilor la ample- 
le manifestații din perioada mișcării de eliberare națională. Nu prea am 
auzit ca în alte regiuni ale lumii, locuitorii unei țări să fi cerut cu atâta 
insistenţă şi hotărâre limbă și alfabet. 


După cum au remarcat unii călători străini, aflați în trecere pe meleagu- 
rile noastre, românii țineau foarte mult la limba şi neamul lor. 


Astfel, colonelul Gustav-Adolf Ramsay, comandant al batalionului 
6 de tiraliori finlandezi, participant la războiul ruso-turc din 1829, stră- 
bătând Basarabia, Moldova şi Dobrogea, a lăsat unele notițe memo- 
rabile despre noi. „Moldovenii sunt mândri de originea lor romană, 
limba lor se aseamănă cu cea latină... n-ai voie să-i spui moldoveanului 
că este moldovean, ci trebuie să-l chemi frate-român, alt nume decât 
cel de român îl jigneşte în mândria lui națională”. 


Dar aflarea de mai mult de un secol şi jumătate sub crunta dominație 
străină, ce promova cu înverșunare o politică de deznaționalizare 
şi asimilare forțată a băștinașilor, a schimbat atitudinea unei părți a 
populaţiei față de identitatea sa și față de limba maternă. Anume aceste 
urmări nefaste le constatăm, cu regret, și astăzi în societatea noastră. 


v» 


De aceea, rolul pe care şi l-a asumat revista „Limba Română”, chiar 
de la bun început, de promotor al adevărului despre limbă și istorie 
națională, a fost, şi continuă să fie unul de importanţă covârșitoare. 
Pe un teritoriu pârjolit de focul războiului, al deportărilor, al secetei 
organizate, când locuitorilor li se interzicea chiar să pronunţe cuvinte- 
le „limba română”, când au fost nimicite cu cruzime simple bucăţi de 
hârtie scrise, urme ale spiritualităţii naţionale, înveşmântate în grafie 


"RV. Bossay, Mărturii finlandeze despre România, Bucureşti, Cartea Românească, 1937. 

latină, apariția şi perpetuarea în timp a revistei „Limba Română” a fost 
şi continuă să fie un miracol. 


Cele peste 250 de numere ale acestei prestigioase și atât de necesare 
publicaţii constituie, pe bună dreptate, un tezaur inestimabil al nostru 
al tuturor. 


Colectivul redacţiei, în pofida tuturor vitregiilor inerente unei societăți 
în derivă, cu o pretinsă elită, care încă nu știe ce limbă vorbeşte, a reuşit 
să se menţină pe linia de plutire. Și reușește să înfrunte cu stoicism 
afirmaţiile deseori neprietenoase ale unora care ar trebui să fie în mod 
firesc susținătorii şi aliaţii fideli ai luptei pentru adevăr, pentru sporirea 
frumuseţii, corectitudinii și îimbogățirii limbii materne, limbii române 
— care e parte integrantă, cea mai valoroasă și mai sfântă a sufletului 
nostru. 


Nu poţi să nu admiri curajul, dăruirea, competenţa și tenacitatea 
membrilor redacţiei în frunte cu neobositul și distinsul om de cultu- 
ră, redactorul-șef Alexandru Bantoș. Calde felicitări şi sincere urări de 
viață lungă și prosperitate! 


P.S. Ţin să evidenţiez, la ceas aniversar, spusele ilustrului Emil Cioran 
într-o scrisoare către Gabriel Liiceanu din 23 martie 1982: „În 
românește Heidegger sună incomparabil mai bine decât în franceză, 
idiom fără rezonanţă poetică şi nici metafizică. Dacă tălmăcirea dumi- 
tale este una de prim rang, meritul îi revine, în parte, graiului nostru, 
resurselor sale nebănuite. Acest grai este unica scuză a țării noastre. Îţi 
vine câteodată să spui că ai noştri compatrioți nu sunt demni de limba 
ce-o vorbesc. Ea le este, într-adevăr, infinit superioară”. 


Gheorghe BOLOGAN, 
jurnalist 


*E. Cioran, Scrisori către cei de-acasă, Bucureşti, Humanitas, 19985, p. 281. 

Revista „Limba Română” și 
Facultatea de Litere, USM - consonanța 
spiritului românesc prin limbă 


Revista „Limba Română” a apărut în perioada schimbărilor epocale, 
atunci când cuvântul frumos rostit în limba română pe aceste melea- 
guri suna profetic, suna autentic, chemându-i pe toţi la reedificarea 
unei societăţi libere și prospere. În același timp, un obiectiv primordial 
al revistei devenise „renașterea graiului străbun al basarabenilor”. 


La înființarea revistei, cuvântul de salut al redactorilor aducea în 
prim-plan scopurile centrale ale ei, revelându-se faptul că „ne vom 
adresa în primul rând pedagogilor, studenţilor, elevilor, într-un cu- 
vânt, şcolii de toate treptele, unde se dă, de fapt, bătălia decisivă pen- 
tru revigorarea și perpetuarea neamului și a graiului matern, pentru 
conştientizarea unităţii etnice şi spirituale a tuturor românilor”. Aces- 
te rânduri, cu accentul pe câteva puncte nevralgice, evidențiază gra- 
vitatea situaţiei în care ajunsese limba română, ca, de altfel, întreaga 
societate. Totul trebuia luat de la capăt, purificat, procesat şi recuperat. 
O misiune pe cât de nobilă, pe atât de complexă şi dificilă. 


Trebuie să remarcăm de la bun început cutezanţa, entuziasmul şi per- 
spicacitatea unor personalităţi, între care Nicolae Mătcaș, ministrul 
Educaţiei de atunci, regretatul profesor, savant și patriot Ion Dume- 
niuk, ziaristul Alexandru Bantoș, precum și alți filologi, istorici, poeţi, 
publicişti, care au inițiat şi au animat acest proiect extrem de important 
pentru spaţiul nostru lingvistic și cultural. 


S-au perindat, de-a lungul anilor, multe nume notorii pe paginile revis- 
tei, conferindu-i atât pondere spirituală, cât și longevitate existențială: 
Eugen Coșeriu, Valeriu Rusu, Dumitru Irimia, Eugen Munteanu, Mi- 
oara Avram, Nicolae Corlăteanu, Anatol Ciobanu, Gheorghe Chivu, 
Ana Bantoș, Ion Ciocanu, Stelian Dumistrăcel, Constantin Ciopraga, 


! Cuvânt de început, în „Limba Română” (Chişinău), nr. 1, 1991, p. 3. 

loan Oprea, loan Lobiuc, Stanislav Semcinski, Silviu Berejan și mulți 
alții. 

O secvenţă aparte în lungul drum de afirmare și supraviețuire al revistei 
„Limba Română” îl reprezintă colaborarea foarte strânsă, aş spune orga- 
nică, cu Facultatea de Litere a Universităţii de Stat din Moldova. Fonda- 
torii revistei, membrii colectivului de redacţie şi mulţi dintre autori au 
fost profesori la facultatea noastră sau absolvenți ai acesteia, fapt care a 
condus la implicarea întregii facultăţi în procesul de realizare și promo- 
vare a publicaţiei. 

Colaborarea intensă dintre cele două entități culturale, revista „Limba 
Română” şi Facultatea de Litere, USM, presupune multiple proiecte 
comune, care ţin de cultivarea și revitalizarea limbii române din acest 
spaţiu etnic extrem de sensibil. 


Conform programului tipărit în primul număr, „o preocupare deo- 
sebită a revistei o va constitui predarea limbii și literaturii române”, 
menţionându-se faptul că „pentru realizarea acestui obiectiv vom apela 
la concursul filologilor și al cadrelor didactice din republică și din Ro- 
mânia, stimulând orice efort al autorilor în direcţia renașterii vechilor 
tradiţii ale şcolii româneşti”, fiind deschise astfel oportunităţi pentru 
toţi cei care tindeau și doreau să contribuie în mod real la revitalizarea 
limbii române din acest spaţiu cultural. Este semnificativ faptul că cei 
dintâi care au răspuns apelului au fost cadrele didactice de la Facultatea 
de Litere, angajându-se plenar în atingerea scopurilor revistei. Răsfo- 
ind arhiva, constatăm cu satisfacţie că articole, studii, recenzii, tablete 
de cultivarea limbii semnate de profesorii noștri se regăsesc în aproape 
toate numerele revistei „Limba Română”, de la apariție până în prezent. 
Aici şi-au început cariera de cercetare toţi profesorii noștri mai tineri, 
publicând materiale valoroase, care s-au constituit apoi în teze de doc- 
torat, în monografii, în suporturi de curs sau manuale. 


În același timp, pe la finele anilor '90, revista a iniţiat un proiect pe cât 
de generos, pe atât de necesar, care prevedea predarea limbii române 
alolingvilor din instituţiile statului, în special funcționarilor — cursuri 
susținute de Primăria municipiului Chişinău. În mod firesc, la realiza- 
rea acestui proiect au fost angajate multe cadre didactice de la Faculta- 
tea de Litere. Chiar dacă n-a păstrat anvergura de altădată, acesta este 

funcţional, iar profesori, studenţi, masteranzi, doctoranzi sunt invitaţi 
să ţină cursuri de limba română pentru alolingvi. 


În altă ordine de idei, constatăm o colaborare selectă dintre revista „Lim- 
ba Română” şi Facultatea de Litere, USM în ceea ce privește organizarea 
conferințelor, a simpozioanelor științifice, prin publicarea, pe paginile 
revistei, a materialelor care au fost prezentate în cadrul acestora. 


Un număr memorabil l-a constituit, în anul 2014, simpozionul internațional 
In honorem profesorul universitar Anatol Ciobanu, la 80 de ani de la naştere, 
care a stat, împreună cu alte personalități marcante, la întemeierea revistei 
„Limba Română” și care a contribuit în mod substanţial la valorificarea ei. 
De asemenea, în anul 2016, a fost comemorat fondatorul, primul redactor- 
şef al revistei, Ion Dumeniuk, în cadrul simpozionului Cercetări actuale de 
lingvistică română. Ediţia a III-a. In memoriam Ion Dumeniuk — 80 de ani 
de la naştere. Materialele conferinţei au fost publicate atât într-un volum 
separat, precum și în revista „Limba Română”, care a devenit o importantă 
sursă de diseminare a informaţiei științifice pe întreg spaţiul românesc. 


Cea mai recentă colaborare ține de toamna anului 2019, când am oma- 
giat o personalitate marcantă, o lingvistă cu multă pondere în mediul 
nostru academic, pe doamna profesor, doctor habilitat Iraida Condrea, 
revista publicând un şir de comunicări din cadrul conferinţei. 


Bineînţeles, au existat și există mai multe aspecte distinctive care dez- 
văluie relaţiile strânse, prietenești dintre cele două instituţii cultural- 
instructive, pe care nu le-am cuprins în această relatare. Totuși ni se 
pare important să subliniem că respectiva colaborare este durabilă și 
că, în pofida unor modificări, reconfigurări ale Facultăţii de Litere, 
care puneau în pericol însăși existenţa ei ca entitate național-culturală, 
relaţia firească şi temeinică va continua. 


La ceas aniversar, dorim revistei „Limba Română” vigoare creativă, prieteni 
devotați și de calitate, succese multe și remarcabile în realizarea celui mai im- 
portant obiectiv: edificarea, cizelarea și promovarea Limbii Române. 


La mulţi ani! 


Viorica MOLEA, 
doctor habilitat, conferenţiar universitar, 
Universitatea de Stat din Moldova 

Centenarul Unirii reflectat 
pe paginile revistei „Limba Română” 


În 2018 s-au împlinit o sută de ani de la realizarea speranţei multor 
generaţii de patrioți români - Unirea poporului în frontierele statu- 
lui naţional. Această cerere a devenit și mai arzătoare în anii Primului 
Război Mondial, în care s-au implicat imperii multinaționale cu forțe 
militare constituite din diverse etnii, care deseori luptau între ele. 
România s-a implicat în Marele Război (1916) având drept scop re- 
cuperarea pământurilor românești, aflate sub stăpâniri străine. Alături 
de români, dorința de recăpătare a statelor naţionale, de constituire a 
statelor-naţiuni, a fost exprimată şi de alte popoare — polonezi, cehi, 
slovaci, ucraineni etc. Acest deziderat a fost susținut de preşedintele 
SUA W. Wilson în cunoscutele „14 puncte”, Între altele, președintele 
american a insistat asupra reajustării frontierelor Austro-Ungariei „în 
baza principiului autodeterminării naționalităților”. Principiile wilso- 
niene au stat la baza deciziilor luate la Conferinţa de Pace de la Paris, 
fapt ce a permis constituirea statelor naționale Cehoslovacia, Austria, 
Ungaria, precum și recunoașterea Unirilor românilor cu Patria-Mamă. 


Centenarul Marii Uniri a fost un bun prilej pentru a aminti contempo- 
ranilor importantele evenimente, realizate acum o sută de ani, a aduce 
un omagiu marilor personalități ale Neamului, care au contribuit la în- 
făptuirea Reîntregirii țării noastre. Un rol deosebit în acest efort de re- 
cuperare a memoriei și omagiere a înaintaşilor l-a avut revista „Limba 


Română” (redactor-şef Alexandru Bantoș). 


Primul număr al revistei (număr dublu, nr. 1-2, ediție specială) pen- 
tru 2018 a fost dedicat marelui eveniment din 1918 - constituirea 
României întregite. Aflată timp de 106 ani sub stăpânirea Imperiului 
Rus, supranumit „puşcăria popoarelor” (nu fără temei!), Basarabia 
a fost prima provincie românească care, prin votul liber exprimat de 
membrii Sfatului Țării (Parlamentul Basarabiei la acel moment), a de- 
cis să revină în cadrul Patriei sale - România. Iată de ce redacţia revistei 

a consacrat acest număr oamenilor politici basarabeni de atunci: „IN 
MEMORIAM Deputaţilor Sfatului Țării şi tuturor celor care au con- 
tribuit la înfăptuirea Unirii Basarabiei cu Patria-Mamă, la Reîntregirea 
Neamului Românesc”. 


Redactorul-şef al revistei, distinsul cărturar Alexandru Bantoș, a sem- 
nat articolul Centenarul Marii Uniri: popas retrospectiv și imbold pro- 
spectiv (p. 11-14) în care a explicat cauza existenţei celor două state 
româneşti (România și Republica Moldova) — o stare de lucru anorma- 
lă, nefirească, — și îşi propune să disocieze „cu discernământ şi probita- 
te itinerarul parcurs de-a lungul timpului de români pentru a înțelege 
adevărata semnificaţie a faptelor și fenomenelor produse în destinul 
nostru, pentru a conștientiza în ce mod ne-a favorizat conjunctura 
internațională de moment și care a fost contribuţia reală și sacrificiul 
pe altarul Reîntregirii naţionale al politicienilor, intelectualilor și al 
cetățenilor din România începutului de secol XX, precum și din terito- 
riile aflate în afara Țării”. Alexandru Bantoş consideră că în cazul în care 
noi vom înțelege „miracolul” produs în soarta basarabenilor în 1918, 
vom clarifica factorii care i-au determinat pe majoritatea deputaţilor 
Sfatului Țării să voteze Unirea „ca unica soluţie de salvgardare a unei 
provincii debusolate de iminenta catastrofă socială și economică”, vom 
depista și alte realităţi ale trecutului nostru nu prea îndepărtat, atunci, 
consideră semnatarul articolului, „vom găsi, probabil, răspuns la mai 
multe întrebări ce ne preocupă acum”. Alexandru Bantoş a constatat 
mai multe realități triste în actuala Republica Moldova şi a îndemnat 
cititorii să studieze trecutul și să se încadreze activ în opera de reîntre- 
gire a Ţării noastre. 


Revista a publicat un important dialog întreținut de redactorul-şef 
cu Excelenţa Sa Daniel Ioniță, Ambasadorul României în Republica 
Moldova, chiar titlul materialului fiind mobilizator: Este momentul să 
privim cu gratitudine către trecut și cu speranţă în viitor. 


Urmează publicarea unui set de documente deosebit de importan- 
te în istoria românilor basarabeni. Este vorba de Declarația Sfatului 
Țării prin care Basarabia este proclamată Republică Democratică 
Moldovenească, 2 decembrie 1917 (p. 25-28). Textul a fost redactat în 
limba română cu multe cuvinte arhaice, dar spiritul Declaraţiei este 
cel al vremurilor de atunci. Ţarismul a căzut, Rusia s-a proclamat re- 

publică federativă, iar partidele politice au cerut alegerea Adunării 
Constituante care ar fi redactat Constituţia țării. Şi în Basarabia 
forțele politice, mai ales socialiștii revoluționari (abreviat în rusă — 
eserii) au făcut agitaţie în localităţi și au pledat pentru autonomia 
Basarabiei în cadrul viitoarei Republici Federative Ruse (adică pre- 
darea în școli să se facă în limba română, predicile în biserici să fie 
făcute de preoţi băștinași în limba română, miliarii să presteze servi- 
ciul pe teritoriul Basarabiei, pământul să fie împărțit fără răscumpă- 
rare țăranilor cu puţin sau fără pământ etc.). Aceste revendicări ale 
Revoluţiei din februarie 1917 şi-au găsit reflectare în Declaraţia din 
2 decembrie 1917. 


Dar starea de lucruri în ţinutul nostru era critică. Sub influenţa 
bolșevicilor, soldaţii armatei ruse s-au dedat la acte de banditism, de 
prădăciuni, de jafuri ale populaţiei paşnice. Dezordinea a devenit şi 
mai mare după lovitura de stat bolşevică din Rusia. Bolşevicii au răs- 
turnat Guvernul provizoriu, format din partide de stânga, inclusiv 
din miniștri ai eserilor, şi au instaurat dictatura unui singur partid. În 
astfel de condiţii, când bolșevicii nu au recunoscut valorile democra- 
tice, cucerite de revoluționarii din februarie 1917, când Ucraina şi-a 
proclamat independenţa de stat, oamenii politici din Basarabia au de- 
clarat Independenţa de stat a Republicii Moldovenești. În Declaraţie 
se menţiona: „Dar vremurile sunt schimbătoare și împrejurările 
politice de azi împiedică cu desăvârșire înfăptuirea acestei uniri (se 
avea în vedere unirea în cadrul Federaţiei Ruse, n.n.). Republica de- 
mocratică a Ucrainei, vecina noastră de peste Nistru, s-a proclamat 
neatârnată şi noi astfel ne-am despărțit de Rusia și republicile alcă- 
tuite în vechile ei hotare. În astfel de împrejurări și noi suntem siliți 
să ne proclamăm, în unire cu voinţa poporului, Republica democra- 
tică moldovenească slobodă, de sine stătătoare și neatârnată, având 
ea singură dreptul de a-și hotărî soarta în viitor”. Ziua proclamării 
independenţei Republicii Moldoveneşti a fost 24 ianuarie 1918, data 
ce amintea de Unirea Principatelor Române din 1859. Este încă o 
dovadă că spiritul de unire al românilor într-un singur stat devenea 
dominant. 


! Unirea Basarabiei și a Bucovinei cu România. 1917-1918. Documente. Antologie de Ion 
Calafeteanu și Viorica-Pompilia Moisuc, Chişinău, Hyperion, 1995, p. 149. 

Următorul document deosebit de important, publicat de revis- 
ta „Limba Română” este Declaraţia oficială a Sfatului Țării de unirea 
a Republicii Democratice Moldoveneşti (Basarabia) cu România din 
27 martie 1918 (p. 28-31). Declaraţia de Unire a Basarabiei cu România 
a constituit punctul culminant al Mişcării de Renaștere naţională a ro- 
mânilor basarabeni, ea a fost adoptată cu majoritatea voturilor membri- 
lor Sfatului Țării în condiţii democratice, de liberă exprimare a votului și 
în totală concordanţă cu așteptările populaţiei. Actul Unirii Basarabiei 
cu România a fost unul progresist, în spiritul timpurilor de atunci, recu- 
noscut de Marile Puteri prin Tratatul de la Paris din 28 octombrie 1920 
(textul tratatului prin care Puterile Aliate şi Asociate — Marea Britanie, 
Franţa, Italia şi Japonia — recunosc suveranitatea României asupra terito- 
riului Basarabiei a fost publicat în revistă, p. 53-56). 


În setul de documente publicate se află și Declaraţia Sfatului Țării des- 
pre Unirea necondiționată a Basarabiei cu România de pe data de 27 no- 
iembrie 1918. În document s-a menţionat că după Unirea Bucovinei, 
Ardealului, Banatului, ținuturilor ungurești locuite de români, Sfatul 
Țării „declară că Basarabia renunţă la condiţiunile de Unire, stipula- 
te în actul de la 27 martie [1918], fiind încredințată că în România 
tuturor românilor regimul curat democratic este asigurat pe viitor”. 
Rezolvând cea mai complicată problemă, — cea a pământului, — Sfatul 
Țării a decis să anuleze celelalte condiţii din actul de la 27 martie şi „de- 
clară Unirea necondiționată a Basarabiei cu România-mamă”. Decizia 
Sfatului Ţării a fost una firească, democratică. Oamenii politici români 
au dorit constituirea unui stat centralizat, democratic, cu o economie 
prosperă; orice condiţii ce ar fi împiedicat procesul de uniformizare a 
țării urmau a fi înlăturate. 


Redacţia revistei a publicat discursul lui Vasile Goldiș (1862-1934), 
deputat în Marea Adunare Naţională de la Alba Iulia, autorul Deciziei 
privind Unirea Transilvaniei cu România luate la 1 decembrie 1918. 
Astfel cititorii revistei „Limba Română” au obținut un important instru- 
ment de cunoaștere a procesului de reîntregire a României în anii 1917- 
1918. Revista a publicat un şir de articole care completează documen- 
tele oficiale ale timpului. Astfel, la începutul lunii martie 1918 Teodor 
Jireghie şi-a expus punctul de vedere privind Sfatul Ţării, parlamentul de 
atunci al Basarabiei: „Parlamentul nu-i sinagogă, ori bulevard, da-i scau- 

nul înţelepciunii lui Solomon; în el trebuie să se grăiască cu limba de la 
Duhul sfânt, dar nu cu cea născocită de la ruși. Că tot ceea ce este de la 
om piere, dar ceea ce este de la Dumnezeu în veci va fi” (p. 77). Poate pă- 
rea ciudat, dar și acum, în ajunul împlinirii a 30 de ani de la proclamarea 
independenţei de stat a Republicii Moldova, în instituţiile de stat, inclu- 
siv în Parlament, sunt persoane care nu cunosc sau cunosc, dar nu vor să 
vorbească, limba poporului din care pretind că fac parte. 


Pe paginile revistei „Limba Română” de care ne ocupăm au fost inse- 
rate mai multe articole semnate de contemporanii noștri, astfel, Dorin 
Cimpoeşu a prezentat studiul Basarabia la Centenarul Marii Uniri 
(p. 145-151). Bun cunoscător al istoriei și excelent analist politic, 
Dorin Cimpoeşu a comparat evenimentele din anii 1917-1918 cu cele 
legate de destrămarea URSS (1991) şi proclamarea independenței 
Republicii Moldova. „Analiza noastră comparată arată că în ambele 
perioade istorice, Basarabia, după ce s-a eliberat de aceeași ocupaţie 
rusească, a parcurs aproximativ aceleași etape. Singura diferență constă 
în faptul că, în prima situație, Basarabia a ales calea Unirii cu România, 
iar în cea de-a doua a optat pentru independenţă, respectiv pentru în- 
depărtarea de Patria-mamă” (p. 147). Putem discuta: și atunci, și în 
1991 basarabenii şi-au proclamat independenţa față de Rusia. De acum 
încolo însă, într-adevăr, basarabenii au mers pe căi diferite: cei din 
1917-1918 au ales revenirea la Patria-mamă, România, cei din 1991... 
Nu, noi nu am dorit şi nu dorim îndepărtarea de Patria-mamă. Noi nu 
am avut suficientă putere să reîntregim ţara, din cauza calității oameni- 
lor de atunci şi de acum: Ion Iliescu nu poate fi comparat cu Ferdinand 
I, după cum Mircea Snegur cu Constantin Stere sau Ion Inculeţ, Pan 
Halippa şi alţii. Războiul declanșat de ruși pe Nistru a avut un rol clar 
de descurajare a unionismului. Ar mai fi multe de spus/scris. 


În concluzie: materialele publicate de revista „Limba Română” nu 
doar în acest, ci şi în alte numere, sunt deosebit de actuale, stârnesc, 
neîndoielnic, interesul cititorilor, cheamă la noi abordări ale problemei 
fundamentale a românilor — Reîntregirea Ţării. 


Anatol PETRENCU, 

doctor habilitat, profesor universitar, 
membru de onoare al Academiei 
Oamenilor de Ştiinţă din România 

„Limba Română” - școala mea de suflet 


Dincolo de misiunea extrem de importantă de a educa — în spirit înalt, 
românesc — un neam, revista „Limba Română” a avut, cred eu, câte o 
misiune aparte pentru fiecare dintre colaboratorii ei, pentru acei care 
au participat, într-o măsură mai mare sau mai mică, la înfăptuirea şi 
perpetuarea existenţei ei. 


Îmi place să afirm, ori de câte ori am ocazia, că la redacţia revistei „Lim- 
ba Română” am făcut a doua mea facultate sau, mai degrabă, o şcoală 
de viaţă, de meserie, de suflet. Nimerită în vâltoarea muncii redacți- 
onale într-o perioadă deosebit de propice pentru revistă, anii 2007- 
2012, într-o echipă ambițioasă şi entuziastă, am avut norocul să învăţ 
atâtea! E drept, multe a trebuit și să dezvăţ, dar, din fericire, despărţirea 
de stereotipuri nu a fost dureroasă. 


Una dintre cele mai valoroase lecţii însușite a fost despre importanța mun- 
cii în echipă. Revista nu e a unui singur om, așa am înțeles, nici măcar a 


O întâlnire cu eminentul lingvist Dumitru Irimia. 
Casa Limbii Române „Nichita Stănescu”. 
De la stânga la dreapta, rândul din faţă: Ion Hadârcă, Dumitru Irimia, 
Ana şi Alexandru Bantoș; rândul din spate: Viorica-Ela Caraman, 
Violeta Crudu, Elena Vorotneac, Tatiana Curmei-Fisticanu și Rodica Cerga 

redactorului-șef. Lucrurile merg bine numai atunci când sunt făcute în 
colaborare, împreună — cu autorii, cu redactorii, cu responsabilii de tipar. 


Apoi, ca redactor, am învăţat de la domnul redactor-şef Alexandru Ban- 
toş să citesc cu aceeași atitudine — discernământ total, fără compromis 
- orice text, fie că este semnat de domnul academician, de domnul 
profesor sau de domnişoara studentă debutantă în ale scrisului. Revis- 
ta nu acceptă alte etichetări decât corectitudine și adevăr. 


Tot atunci am înţeles cum arată, cum sunt de fapt oamenii mari, acei cu 
adevărat mari. Că sunt modeşti, de nu se aud când pășesc, că sunt atât 
de delicaţi şi tacticoşi, de le e jenă să bată la usă, pentru a nu te deranja, 
că, atât de puternici şi bătăioşi pe baricade, sunt de fapt atât de delicaţi, 
fragili chiar... Scriu asta și în minte am imaginea lui Grigore Vieru, a lui 
Nicolae Mătcaș, a lui Ion Ungureanu, a lui Dumitru Irimia... 


Într-o vreme mă supăra gândul că multă lume nu cunoaște (încă!) re- 
vista noastră, că alții nu apreciază ceea ce face revista noastră, că răz- 
batem atât de greu dincolo de anumite uși, de anumite minți. Acum 
însă cred altfel. Adevăratele valori nici nu sunt pentru toţi. Nu poţi pre- 
tinde, nu ai nevoie să fii apreciat de cineva ignorant și lipsit de simțul 
dreptăţii, al valorii, al adevărului istoric. 


Ştiu, sunt ferm convinsă că, la ai săi 30 de ani, revista „Limba Română” 
a reuşit să adune scut în juru-i o armată puternică de iubitori şi susțină- 
tori, care îi rostesc numele cu mândrie şi o promovează în medii înalte, 
culte, demne. 


Draga mea revistă, neobositule domnule redactor-şef, stimată echipă, 
vă doresc să rămâneţi în continuare mari, dârji, cu faţa şi copertele fru- 
moase, elegante, de aristocrat, cu sufletul și conţinutul pline de valoare, 
fără compromis! 


Tatiana CURMEI-FISTICANU, 
magistru în filologie, funcţionar public 
în Parlamentul Republicii Moldova 

Valeriu SAHARNEANU 

1991: anul ştirilor despre 
ieșirea din URSS și intrarea în CSI 


Anul 1991 a fost din punct de vedere geopo- 
litic o replică sovietică la puternicul cutremur 
anticomunist est- și central-european al anului 
1989. Nisipurile mișcătoare, care în 1989 au 
dat jos tot ce s-a pus strâmb în Europa după 
cel de-al Doilea Război Mondial, au prins să 
apese ameninţător temeliile imperiului-ci- 
tadelă a comunismului. De câțiva ani, calota 
de gheaţă a omenirii secolului XX - Uniunea 
Sovietică — se desprinsese accidental de polul 
înghețurilor crepusculare ale bolșevismului 
totalitarist, care o ţineau întreagă, și, mânată în 
zona dezghețului provocat de perestroika gor- 
baciovistă, ţinea să crape în mai multe bucăți. 
Restul lumii înlemnise și nu știa ce să facă: să 
se bucure ori să se teamă de iminenta desfacere 
a imperiului sovietic. Ca întotdeauna raționale 
până la cinism, marile cancelarii ale lumii văzu- 
ră în asta o amenințare la stabilitatea Europei. 


De teama ca odată cu spargerea calotei ar pu- 
tea să sară în aer și enorma ei încărcătură nu- 
cleară, iar prin efect de domino, și întreaga 


Partea a II-a vezi Limba Română (Chişinău), nr. 4-5, 
(258-259), 2020, p. 39-55. 


RETROSPECTIVĂ NECESARĂ EEE 


planetă, preşedintele SUA, George HW. Bush (Bush-tatăl), încerca din 
răsputeri să înfrâneze energiile mișcărilor de eliberare națională din in- 
teriorul URSS. Occidentul era dispus să se limiteze la realizările anului 
1989, să se mulțumească în plan geostrategic cu scoaterea nesperată de 
sub comunism a unei părți a Europei. El voia să păstreze intactă calota 
sovietică, în speranța că ea se va topi şi va dispărea treptat, în răstimp, 
fără să ridice valuri prea mari care să afecteze omenirea. Unica excepție 
putea fi făcută în privinţa republicilor baltice şi se pare că înțelegerea re- 
feritoare la viitorul acestora a fost luată la întâlnirea de la Malta dintre 
Bush şi Gorbaciov în decembrie 1989. Perspectiva celorlalte republici 
de a se desprinde cumva de Rusia era considerată mai întâi periculoasă, 
apoi utopică şi nu a fost luată în calcul nici într-un fel de marile puteri ale 
lumii. Din contra, după summit-ul de la Malta, care a consemnat oficial 
căderea Cortinei de Fier și sfârșitul Războiului Rece dintre Occident și 
fostul bloc sovietic, stabilizarea URSS în numele păcii pe pământ era vă- 
zută ca prioritate mondială. În fond, toți erau împăcaţi cu noua situație: 
URSS declarase că nu va ataca Occidentul, armatele acesteia erau ajutate 
să se retragă în cazărmile din interiorul granițelor imperiale; Germania 
îşi recăpătase bucata de teritoriu pierdută după ultimul război; Franţa îşi 
văzuse eliberate de comunism statele aliate, precum România, pe care nu 
le-a putut ajuta cu nimic nici înainte și nici după marele război; Marea 
Britanie a putut scăpa în sfârşit de enorma greutate morală a șervețelului 
de masă pe care Churchill îi desenase lui Stalin cedarea generoasă și imo- 
rală a Europei Est. Faptul că armatele sovietice în retragere din Europa 
veneau să se înghesuie în jurul Chișinăului și în alte teritorii ocupate de 
sovietici și încorporate în imperiu în cel de-al Doilea Război Mondial nu 
deranja pe nimeni. Iar jocurile de-a suveranitatea, permise pe alocuri în 
republici pe parcursul anului 1990, nu erau decât manevre terapeutice 
de degajare controlată a tensiunii arteriale a ramolitului corp sovietic. 
Or, Gorbaciov era hotărât să se oprească aici cu perestroika — la stâlpii de 
hotar ai URSS-ului lui Stalin. 


Anul 1991 începea la Chișinău în această atmosferă, a deziluziei în pe- 
restroika şi în capacitatea lui Gorbaciov de a merge în profunzimea pro- 
ceselor de reformare care cuprinseseră provinciile naţionale și care vi- 
zau însăși statornicia hotarelor imperiului moștenit de la Stalin. Speriat 
de perspectiva modificării acestora sub presiunea mișcărilor de elibe- 
rare națională, în special a celor din republicile europene ale URSS, 

Gorbaciov a prins a da înapoi, a început să cedeze din ce în ce mai mult 
nucleului dur, stalinist, al partidului său, cel care va încercă să-l înlăture 
în august 1991. Dar și fără presiunile din partea staliniștilor care ocu- 
pau poziţii-cheie în partid, în structurile secrete şi complexul militar, 
Gorbaciov era hotărât să nu admită dezintegrarea URSS, insistând pe 
semnarea unui tratat unional, care ar fi presupus mai multă autonomie 
(suveranitate? independență?) republicilor şi ținuturilor naționale, dar 
care ar fi păstrat URSS ca stat unional federativ, indiscutabil integru, 
şi Moscova ca centrul politic şi administrativ al acestuia. Speculaţia că 
noul tratat va fundamenta un stat diferit decât cel creat de bolşevici în 
1922 corespundea într-un fel adevărului, fiindcă URSS-ul pe care voia 
să-l re-fondeze în 1991 Gorbaciov era de fapt cel din 1940, încropit în 
urma Pactului Ribbentrop-Molotov, cu teritorii noi, cotropite şi anexa- 
te de Stalin cu îngăduinţa lui Hitler. Tratatul lui Gorbaciov însemna de 
fapt recunoașterea Pactului și legiferarea actelor abuzive de cotropire din 
1940, de data aceasta cu acceptul și îngăduința celor agresați. 


Pentru Kremlin, referendumul din 17 martie 1991 avea această miză — 
să obțină cu ajutorul mijloacelor de propagandă o majoritate de sufra- 
gii în favoarea păstrării URSS, care să-i justifice măsurile active pe care 
le va lua ulterior. Aşa cum alte mijloace decât cele aparținând partidu- 
lui comunist nu erau, sarcina nu prezenta o problemă și, până la urmă 
ea a fost îndeplinită. Problema era că în unele republici unionale, între 
care şi RSS Moldova, aceste mijloace suferise, precum menţionasem, 
modificări de subordonare ierarhică. Am remarcat deja faptul că parla- 
mentul ales democratic al republicii a transformat la începutul anului 
1990 statutul Comitetului de Stat pentru Televiziune şi Radiodifuziune, 
considerat formal al Sovietului Miniștrilor al RSS Moldovenești, dar în 
realitate aparținând integral CC al PCM. Începând cu 1990, structura 
se numea Radioteleviziunea Naţională a RSS Moldova și se supunea 
Parlamentului. Modificarea a fost mai mult decât formală, pentru că 
Parlamentul RSS Moldova i-a schimbat doar denumirea şi nu a interve- 
nit în esenţa ei. Iar esența se ascundea în faptul că Sovietul Miniștrilor 
(Guvernul), avea obligaţia doar să finanțeze instituţia, în timp ce poli- 
tica de cadre şi cea editorială ținea exclusiv de competența CC al PCM. 
Comitetul central al PCM acţiona deci prin intermediul cadrelor pe care 
le numea, le mișca pe scara ierarhică a instituţiei şi le coordona activita- 
tea în modul cel mai riguros posibil. Astfel că, deși a schimbat denumirea 

şi a scos formal Radioteleviziunea din subordinea directă a CC al PCM, 
Parlamentul a lăsat în posturi toate cadrele de conducere așezate acolo de 
CC al PCM, mizând pe lealitatea lor față de noile structuri politice. A fost 
o greşeală cumplită. Iar faptul că la începutul anului 1991, politica edito- 
rială a instituției mergea aproape mână în mână cu cea a Parlamentului 
şi a Președinției republicii, se datora jurnaliștilor care împărtășeau ideile 
şi revendicările mișcării naţionale. În această perioadă, conflictele dintre 
jurnaliști şi conducătorii instituţiei, cei care păstraseră legătura ombili- 
cală cu partidul, erau foarte frecvente. Jurnaliștii luptau pentru fiecare 
cuvânt, pentru fiecare simbol naţional folosit, pentru dreptul de a in- 
vita la emisiuni persoane considerate mai ieri indezirabile de organele 
de partid şi de securitate ale statului sovietic. Procesele din societate se 
proiectau cu intensitate sporită în interiorul instituţiei. Jurnaliştii erau 
oameni informaţi, ei se înscriau sufletește în rândurile mișcării de elibe- 
rare naţională şi promovau valorile şi principiile ei. După evenimentele 
din vara-toamna anului 1989, dar mai cu seamă după schimbarea denu- 
mirii, în Radioteleviziune Naţională şi, formal, a statutului instituției în 
primăvara anului 1990, mulţi jurnaliști au depus carnetele de membri ai 
partidului comunist. Practic, către începutul anului 1991, organizaţiile 
de partid din redacţii își încetaseră existenţa în lipsa de membri ai acesto- 
ra. Marea masă a redactorilor, regizorilor, asistenţilor de regizori, o parte 
din operatori, moldoveni, dar și ruşi, ucraineni, trecuseră Rubiconul de 
conștiință și s-au dat de partea mișcării de renaştere națională. În această 
situație, majoritatea jurnaliştilor au susținut deciziile luate de Parlament 
și Preşedintele Republicii Moldova de respingere a Referendumului im- 
pus de Centru și de boicotare a lui. 

De partea cealaltă, în susținerea Referendumului și a politicilor lui 
Gorbaciov de reanimare a Uniunii Sovietice, au rămas CC al PCM şi 
acoliţii lui lăsaţi în posturi-cheie în instituţii, precum Radioteleviziunea 
Naţională. Pe fundalul uriaşei contrapuneri de idei şi acţiuni, generate 
de Referendum, lupta pentru viața ori moartea imperiului sovietic intra- 
se în faza decisivă. Contrapunerea putea să se transforme în orice mo- 
ment în confruntare. Sângele vărsat la începutul anului 1991 pe străzile 
unor capitale baltice era un semnal cât se poate de îngrijorător că „im- 

Mulţi ani şi mii de evenimente filmate cu operatorii 
Ion Buzilă (dreapta) şi Valentin Rogodanţev 


periul răului”, încerca cu disperare să-și revină din starea de slăbiciune 
instituțională și ideologică în care au adus-o aburii puţintel oxigenați ai 
puseului democratic gorbaciovist, numit, perestroika. 


kk 


Încercarea s-a făcut imediat simțită în structurile republicane con- 
servatoare de la Chişinău, inclusiv la Radioteleviziunea Naţională. 
Nomenclatura fidelă PCM şi ascultătoare de instrucţiunile ei, care, pre- 
cum menționam, nu a fost clintită din loc, pândea să profite de orice 
situaţie favorabilă. Ea mai spera să-și readucă la picior subdiviziunile de 
care se servea până la criza provocată de perestroika. Sigur, prima din- 
tre acestea era vizată Redacția Actualităţi TV. Ea avea emisiunile pliate 
în totalitate pe oglindirea evenimentelor din actualitatea republicană și 
unională. În jumătate de an de la înființare, perioadă care a coincis cu 
a doua jumătate a anului 1990, programul de știri Mesager devenise de 
departe cea mai populară emisiune a Televiziunii Naţionale. Era firesc să 
fie așa în lipsa altor televiziuni, dar problema care deranja nu ţinea atât 
de faptul că emisiunea era privită de multă lume, pur și simplu, pentru 
că nu avea ce privi altceva. Problema era în faptul că privitorii se ataşau 
de emisiune, au început să investească încredere în mesajele ei, în urma 

informaţiilor difuzate încercau să se organizeze în promovarea unor idei 
ori să întreprindă nişte acțiuni. Era vorba de idei de deşteptare naţionale 
şi acțiuni de ordin politic. Acestea lucrau la sfărâmarea unei mentalități 
şi la punerea unor piloni de rezistență în formarea alteia, total diferită 
de cea sovietică. Mai era un lucru deloc de neglijat: în calitate de con- 
sumatori ai produsului mediatic, oamenii se învățau să facă deosebirea 
între felul de a comunica realitatea al Mesager-ului și cel al programului 
Bpemea (Timpul) al Televiziunii, așa-zise, Centrale, a Moscovei oficia- 
le. Mesager-ul spunea adevărul și reflecta evenimentele fără interpretări 
voalate, manipulatoare, ţinând cont în primul rând de interesul general 
al publicului şi mai puţin de cel al partidului comunist. Mesager-ul avea 
o comunicare directă cu telespectatorii săi. Oficiosul Moscovei făcea 
în continuare propagandă, putea să treacă în surdină evenimente care 
nu conveneau ori să le codifice în așa hal pe cele cominicate, încât să le 
schimbe sensul. 

O confruntare mediatică relevantă în acest sens a avut loc în jurul crizei 
găgăuze din octombrie-noiembrie 1990, criză organizată de serviciile 
secrete rusești şi coordonată politic de Kremlin, dar în care s-au dat prin- 
se şi autoritățile moldovene. Sursele media moscovite, de exemplu, au 
avut sarcina să prezinte criza ca pe un teribil conflict interetnic, unul din 
multe altele din aceeași categorie care izbucneau cam în toate periferiile 
naţionale ale imperiului. În RSS Moldova, Moscova reușise să activeze 
dintr-o dată două asemenea focare: la 19 august 1990 pe teritoriul ei se 
autoproclamă Republica Găgăuză, iar pe 2 septembrie 1990 — Republica 
Moldovenească Nistreană, ambele în componența URSS. Criza găgăuză 
din octombrie-noiembrie 1990 a însemnat trecerea măsurilor active ale 
Moscovei la faza dură (hard) de presiune asupra mișcării de eliberare 
naţională din RSS Moldova. Încă urmează să aflăm dacă criza găgăuză 
din toamna anului 1990 a fost ori nu o replică directă a Moscovei la spi- 
ritul naţional românesc, paşnic și unificator, al Podului de Flori din pri- 
măvara aceluiași an, dar încă de atunci devenise clar că mesajul urii cu 
care propaganda sovietică ţinea cu tot dinadinsul să otrăvească relaţiile 
dintre majoritatea românească a republicii și minoritățile ei conlocuitoa- 
re, urmărea un obiectiv bine definit al politicii ruso-sovietice. Scopul era 

să-i transforme pe minoritari în oponenți încrâncenaţi ai desprinderii 
RSS Moldova de calota sovietică, inoculându-le frica unui măcel al ur- 
giei moldovenești, care, chipurile, numaidecât se va abate asupra lor, de 
cum aceasta va reuși să îndepărteze de deasupra lor mâna ocrotitoare a 
poporului rus. 


Mesager-ul a urmărit şi a reflectat criza la toate etapele ei. Telespectatorii 
au putut afla la timp despre provocările agenturii sovietice la Comrat, 
despre înrolarea și plecarea voluntarilor moldoveni în zonă, despre ac- 
tivitatea stafului guvernamental de remediere dislocat la Cimișlia, des- 
pre invazia comandourilor transnistrene prin partea de sud a Ucrainei, 
despre intervenţia ultimativă și ocuparea Comratului de către un regi- 
ment motorizat al Ministerului de Interne al URSS trimis de Moscova, 
apoi despre deblocarea regiunii și retragerea voluntarilor moldoveni în 
localităţile lor de reşedinţă. Moscova ar fi vrut să cădem și noi, jurnaliștii, 
în capcana găgăuză, așa cum au nimerit în nechibzuință politicienii de 
la conducerea republicii, care au girat așa-numitul marș găgăuz, după 
care Moscova să apară în chip de salvatoare și să-i transforme pe găgău- 
zi în armă anti-românească pentru mulți ani înainte. Mesajul nostru ge- 
neral era despre sistemul sovietic, cel care se face vinovat de tensiunile 
pe care le incită ca să le exploateze, cel care în tendinţa lui de a domina 
nu prididea să dezbine orice; clase sociale, popoare, naţiuni, majorități 


Comentarii solicitate prim-ministrului Estoniei, Edgar Savisaar, 
şi prim-ministrului Republicii Moldova, Mircea Druc, în final de discuţii. Aprilie 1991 

ori minorități naționale. Acest adevăr, spre cinstea lor, l-au înţeles şi vo- 
luntarii moldoveni, implicaţi în marșul găgăuz. La revenirea cu miile în 
localităţile de baștină, supăraţi la culme pentru faptul de a fi fost folosiţi 
într-o treabă atât de nelalocul ei, voluntarii au prins a da jos simbolu- 
rile sovietice plantate de regim după război. Iar faptul că Mesager-ul a 
arătat, cu fidelitate pentru public, şi efectele acestui tăvălug, a supărat 
mult mai mult patronatul încă viu al partidului comunist decât tot ce 
s-a demonstrat la televizor în întreaga daraveră găgăuză. Admonestările 
din partea lui au fost grele şi grave, noi însă, în îndelungata luptă pentru 
supravieţuire în acest mediu toxic, ne formasem un sistem de reciclare 
a acestor reacții de adversitate, trecându-le prin formula simplă: cu cât 
mai mare este supărarea partidului, cu atât mai tare va crește încrederea 
publicului în ceea ce facem. 

Anticipând perioadele, trebuie să spunem că tendința de creștere din 
ce în ce mai mult a încrederii telespectatorului în discursul cotidian al 
Mesager-ului s-a păstrat până în martie 1994, când o conjurație nomencla- 
turistă a distrus redacţia. În 1992-1993, de exemplu, renumitul sociolog, 
Ovidiu Bădină, doctor docent al Universităţii Bucureşti, aflat la Chişinău 
în echipa legendarului Paul Bran pentru a pune pe picioare Academia 
de Studii Economice, a efectuat, din interes profesional, mai multe son- 
daje de opinie (primele sondaje din istoria Republicii Moldova) în care 
credibilitatea emisiunii Mesager avea cotaţii populare între 84 și 93 la 
sută. Dar cea mai convingătoare expresie de recunoaștere a prestanţei 
profesionale a redacției poate fi considerat gestul unor inimoși cetățeni 
din sectorul Buiucani, Chişinău, de a da străzii pe care locuiau numele 
Mesager. Autorităţile municipale le-au aprobat demersul și de atunci, în 
Chişinău, ca nicăieri în lume, există o stradă cu numele provenit de la o 
emisiune de televiziune, în semn de respect şi mulțumire pentru munca 
jurnalistică care se investea la facerea ei. 

La începutul anului 1991 redacţia şi emisiunea s-au pomenit însă în fața 
altei tentative de a fi preluată sub controlul ascuns al partidului. Profitând 
de plecarea lui Efim Josanu la Comitetul Naţional Olimpic, nomencla- 

tura comunistă a considerat că e momentul potrivit să repare situaţia și 
să pună în locul lui un redactor-șef scos din mâneca ei. În sfârșit, la înce- 
putul lunii mai, ca să iasă mai puţin șifonată din situația ingrată în care 
s-a băgat, conducerea Radioteleviziunii a acceptat propunerea redacției 
ca legitimarea redactorului-șef să se facă în rezultatul unor alegeri cu vot 
secret. Alegerile, neordinare în practicile instituţiei, m-au scos învingă- 
tor în fața lui P. Bogatu, pe care imediat după confirmarea rezultatelor, 
l-am numit prim-redactor-şef adjunct. A fost spre marea nemulțumire 
şi indignare a lui A. Usatii. Animozitatea venea din diferența radicală a 
convingerilor acestora, dar și din faptul că Petru făcea parte din Biroul 
Frontului Popular — oponentul, de fapt, groparul partidului comunist 
din care făcea parte Usatii. Imputarea care mi-a fost făcută la numirea 
într-o funcţie de conducere a unui jurnalist angajat politic am respins-o 
cu argumentul că angajat politic este la rândul lui A. Usatii, care în con- 
fruntările vremii nici măcar nu încerca să fie neutru, așa cum i-ar fi stat 
bine unui director de instituţie de stat. Situaţi pe aceste poziții divergen- 
te, de multe ori profund conflictuale, am continuat să ne facem datoria 
în conformitate cu politica editorială deja adoptată, practicată timp de 
aproape un an și general acceptată de publicul larg. Arbitru în dispută 
de poziţii şi de principii dintre redacţie şi conducerea Radioteleviziunii 
ne-a fost evenimentul crucial din 19 august 1991 — puciul de la Moscova. 
Trei zile şi trei nopți jurnaliştii Mesager-ului au lucrat în regim de foc con- 
tinuu, grila televiziunii fiind rezervată aproape în totalitate programelor 
de ştiri. În dimineaţa zilei de 19 august eram total descoperiți în faţa ata- 
curilor iminente care puteau veni dinspre numeroasele unități militare 
sovietice dislocate primprejur, inclusiv a Cartierului General al Grupului 
Strategic Sud-Vest al armatei imperiale, subordonat direct Moscovei. 
Credeam că atacul se va produce imediat după ora 10.15, când televizi- 
unea naţională, în lipsa oficialilor de stat aflaţi în concediu peste hotare- 
le republicii, şi-a asumat răspunderea să iasă în emisie cu primul mesaj 
anti-puci, refuzând totodată să dea pe post comunicatul Comitetului 
de Stat pentru Starea de Urgenţă de la Moscova (rus. TKUI1). La scurt 
timp după asta, la poarta televiziunii şi-a făcut apariția un camion militar, 
bucșit cu purtători de berete negre și echipați cu arme automate de asalt. 
Am răsuflat ușuraţi când comandantul lor ne-a raportat că au fost trimiși 
de ministrul Costaș în apărarea instituţiei. În a doua jumătate a zilei, pri- 
mul comunicat oficial a venit și din partea autorităţilor statului, difuzat 
în direct de Ion Hadârcă, prim-vicepreşedinte al Parlamentului, iar seara 

târziu, televiziunea a dat integral reportajul de la mitingul spontan din 
Piaţa Marii Adunări Naţionale, deja cu participarea Președintelui Snegur 
şi a prim-ministrului Muravschi. Începând cu acest moment, în jurul te- 
leviziunii au prins a veni sute, apoi mii de oameni, voluntari din capitală, 
dar mai mulţi din alte oraşe și raioane. Au stat acolo zile și nopți în şir să 
ne apere munca până pericolul va dispărea şi până puciul va ajunge să o 
sfârșească la fel de mizerabil, precum a început. Mulţi dintre apărători nu 
au mai plecat pe la casele lor să se primenească de sărbătoare. Obosiţi de 
nesomn, poate flămânzi, dar fericiți, ei au rămas să facă istorie: să adopte 
cu mâna ridicată în Marea Piaţă şi să salute cu inima sus Independenţa, 
la 27 august, să se facă astfel părtași la minunea visată de părinţi și bu- 
nici, cea a ieșirii din URSS - ocupantul care a tocat generaţii de mol- 
doveni, le-a adus atâta moarte şi suferinţă. Ieşirea din URSS a fost actul 
politic culminant al anului 1991, iar noi, cei de la Mesager, eram nu doar 
mulțumiți, dar acum, după trecerea anilor, suntem și mândri că vestea 
despre libertatea lor moldovenii au aflat-o de la noi, jurnaliștii-vestitori 
ai marilor schimbări care urmau să vină şi au venit. Acest drept onorabil 
nu a venit de la sine. Pentru el a trebuit să riscăm și să ne batem cu draco- 
nicul sistem politic sovietic. 

Ce au făcut moldovenii cu libertatea dobândită şi în ce fel au tratat ei 
mesagerii care le-au adus prețioasa veste. O lege nescrisă a războaie- 
lor statuează că cei veniţi cu vești din tabăra adversă nu sunt omorâţi, 
nici luaţi prizonieri: sunt intangibili. Începând cu antica Bătălie de la 
Maraton încoace, mesagerii care aduc popoarelor lor, uneori cu prețul 
vieţii, vestea râvnitelor de ele victorii, sunt glorificați și omeniţi ca eroi. 
Noi, jurnaliștii, mesagerii acelor vremuri de cumpănă, nu am așteptat să 
fim glorificaţi — nu am riscat și luptat mai mult ca restul poporului ridicat 
pe baricade. Nici lauri de eroi nu aşteptam să ni se aşeze pe frunte — or, 
eroi au fost acei care au murit în tranșee pentru demnitatea poporului 
lor. Așteptam să fim omeniţi, cum au așteptat să fie omeniţi toţi cei care 
au înţeles să lupte pentru a rupe acest pământ de sub ocupaţia sovieti- 
că. A fi omenit nu angaja nici cheltuieli de aură, nici risipă de lauri. În 
sensul noului stat instituit prin Declaraţia de Independenţă ca fiind de- 
mocratic, a fi omenit ar fi însemnat ca după 27 august 1991, jurnaliștii 

să poată să-şi exercite liber și în spiritul noii reguli democratice profesia, 
inclusiv în presa de stat. Iar poporului, cel care a suferit, a luptat şi prin 
sacrificii enorme şi-a dobândit libertatea, să i se respecte voinţa drumu- 
lui ales. Or, în Declaraţia de Independenţă, această hartă de parcurs al 
noului stat, drumul ales de popor avea descrierea succintă a unei magis- 
trale largi și măreţe. Ea trebuia urmată în conformitate cu idealurile și 
năzuinţele sfinte ale poporului în spaţiul istoric și etnic al devenirii 
sale naţionale, În același act, Uniunii Sovietice i se cerea să pună ca- 
păt stării ilegale de ocupaţie și să-și retragă trupele de pe teritoriul 
naţional al Republicii Moldova. Documentul arăta clar și fără echivo- 
curi direcția spre care trebuia să înainteze Republica Moldova și de la 
care spaţiu de pierzanie hotărâse să se desprindă. 

La mai puţin de patru luni de la întemeierea cu surle a noului stat, presu- 
pus democratic, declararea independenţei acestuia de Uniunea Sovietică 
(Rusia) şi de la consfințirea înaintării lui către spațiul istoric și etnic al 
devenirii sale naţionale (România), elita politică decidentă alege să le 
trădeze rând pe rând pe toate. De cum s-a văzut în vârful unui stat inde- 
pendent, această elită uită ce a promis poporului, bagă sub șapte lacăte 
documentul fondator și renunţă să mai consulte foaia lui de parcurs. La 
nici patru luni de la marele festin al ieșirii din URSS, preşedintele Snegur 
pleacă cu de la sine mandat la Alma-Ata și leagă Republica Moldova 
de o altă creatură a Rusiei, numită pompos - Comunitatea Statelor 
Independente cu capitala tot la Moscova. Asta se întâmplă la 21 decem- 
brie 1991, la doar nouă zile de la uciderea în apropiere de Dubăsari a 
patru tineri polițiști moldoveni: Ghenadie Iablocichin, Mihail Arnăut, 
Valentin Mereniuc, Gheorghe Cașu și rănirea altor nouă. Focul asupra 
lor a fost deschis de mercenari ruși trimişi de Moscova. Uciderea tineri- 
lor compatrioți moldoveni trebuia luată de îndemn, ca independenţa re- 
ală și efectivă de Rusia să fie urgentată, nicidecum tărăgănată ori anulată. 
De frică ori din moft, Snegur alege să meargă pe contrasensul interesului 
naţional, semnează re-anexarea și face hatârul Moscovei, cu gândul că ar 
putea să o îmbuneze. Răspunsul deplin îi vine foarte curând, la 2 martie 
1992, când un război în toată legea face ca poporul Republicii Moldova 
să sângereze din nou. Războiul se termină umilitor pentru Republica 

Moldova: cu sute de vieți omenești pierdute, alte mii de vieţi schilodite, 
cetățeni refugiați, economie ruinată și teritoriu lăsat sub ocupaţia parte- 
nerului de CSI. Ca batjocura să fie deplină şi definitivă, pacea în republica 
independentă este dată în supravegherea agresorului rus. 


După abrogarea de facto a independenţei Republicii de la 27 august 
1991, a urmat anularea celorlalte două obiective de principiu ale statului 
fixate în foaia lui de parcurs: cel care vizează caracterului lui democratic 
și cel care stabilește direcția integrării acestuia în spaţiul istoric și etnic 
românesc (european). Procesul a fost mai de durată, dar la fel de eficient 
ca şi primul. Președintele Snegur părăsește încă din toamna anului 1991 
partida națională, foloseşte antiromânismul în campania prezidenţială 
din 8 decembrie, ajută la fărâmițarea grupului parlamentar al mișcării 
de eliberare naţională în 1992 şi scoaterea reprezentanţilor acestuia 
din componenţa organelor de conducere a parlamentului în 1993. Tot 
atunci, aderă la partidul agrarian al revanșei comuniste, motivând că este 
adevăratul şi cel mai de seamă reprezentant al renaşterii naționale şi îl aduce 
la putere în februarie 1994. Împreună cu agentura Moscovei bucșită în 
Parlamentul-94, Snegur lucrează cu dăruire și, cum mărturiseşte azi, cu 
entuziasm, la ducerea până la capăt a proiectului Gorbaciov-Lukianov de 
îngrădire a mersului poporului Republicii Moldova către spaţiul istoric și 
etnic al devenirii sale naționale: crearea și legiferarea autonomiei terito- 
riale Găgăuzia, statut și denumire respinse chiar și de Uniunea Sovietică 
la vremea ei. Sudul Republicii de la 27 august 1991 este deci zdrenţuit în 
ultimul hal pe criterii etnice false. În procesul de pregătire și adoptare a le- 
gii au fost ignorate obraznic standardele în speţă ale Consiliului Europei 
care recomandă instituirea în cel mai bun caz a unei autonomii culturale. 
Iar ca trădarea, inclusiv la acest capitol, să fie totală și definitivă, cozile de 
topor agrariene şi succesorii acestora în ale corupţiei politice endemice 
au amorsat în corpul legii privind statutul juridic special al Găgăuziei o 
bombă cu efect întârziat. Mai poate fi numită şi bomba viitorului. Este 
vorba de amendamentul care prevede că în cazul schimbării statutului 
Republicii Moldova ca stat independent poporul Găgăuziei are dreptul 
la autodeterminare externă. Cât a costat amorsarea bombei nu se ştie; 
doar se presupune. Ceea ce se știe, este că unii dintre autorii legii au de- 

venit oligarhi ai tranziţiei în consecinţa promovării și adoptării diversi- 
unii, proprietari de mari cariere de piatră și de alte bunuri furate de la 
stat, situaţie ce le-a permis să-şi asigure pe viață propria independență 
financiară şi să se auto-exileze în case cumpărate pe Coasta de Azur a 
Franţei, topindu-se acolo de dorul și mila ciopârţitei de către ei patrii. 
În concluzia acestui subcapitol putem spune că dacă rătăcirea identita- 
ră, frica omenească ori îndoctrinarea comunistă a președintelui Snegur 
a cântărit greu la abrogarea pas cu pas a independenţei Republicii de la 
27 august 1991, apoi corupţia politică sistemică concepută în relaţia lui 
cu Partidul Democrat Agrarian a făcut să fie anulate toate tentativele, de 
atunci și ulterioare ale poporului, de a dezvolta un stat cu o democraţie 
funcțională şi de a înainta efectiv şi cu folos pentru cetățeni în direcția 
apropierii de România şi Uniunea Europeană. 


xXx 


Republica de la 27 august 1991 a rezistat zile numărate — doar câteva 
luni. Independenţa, Democraţia şi Vectorul geopolitic românesc au fost 
extirpate metodic, apoi vândute pe 30 de arginţi în rețeaua traficului ge- 
opolitic. Ca să i se piardă şi urma acelei republici, în aprilie 2009 i s-a dat 
foc actului ei fondator. Statul mafiot al marii corupții își anunţa atunci 
triumful. Acesta dăinuie şi astăzi, cocoţat pe mormântul Republicii de 
la... Mesager-ul a rezistat puţin mai mult. Durata vieții lui este cunoscu- 
tă în date concrete: 1 iulie 1990 - 23 februarie 1994, deşi o emisiune 
cu această denumire mai poate fi găsită şi azi în grila Companiei de Stat 
Teleradio Moldova. Dar este altceva. Despre cum s-a născut și cum a tră- 
it primii un an şi jumătate se poate deduce din cele scrise pentru revista 
„Limba Româna”. Descrierea se opreşte la anul 1991, dar a urmat anul de 
război 1992, apoi anul de recesiune politică 1993. Către începutul anului 
1994, traficanţii independenţei, democraţiei şi a vectorului geopolitic au 
fost speriaţi de faptul că emisiunea care a adus poporului vestea libertății 
nu se conformează noilor realități. Mesager-ul continua să anunțe popo- 
rul cine este cine în stat: cine minte, cine fură, cine trafichează interesul 
naţional, trădează, risipește banul public... La toate acestea, nomencla- 
tura sovietică revanșardă reacționa din ce în ce mai presant. Ea omorâse 
relativ uşor Republica de la 27 august 1991 şi se arăta iritată că trebuie 
să se împiedica de o reminiscență a defunctei republici — o emisiune de 

televiziune bine cotată la public. Fiindcă alegerile din 27 februarie 1994 
trebuiau să fie câștigate cu orice preţ și de la ele încolo statul trebuia să 
îi aparțină în întregime, elita decidentă, ucigașa primei Republici, a pus 
la cale două atentate. Unul fizic, care viza eliminarea redactorului-şef, 
şi altul instituţional, care viza lichidarea Radioteleviziunii Naţionale 
cu și reorganizarea redacției Mesager-ului. Primul atentat s-a produs în 
noaptea de 23 spre 24 februarie; cel de-al doilea — la 11 martie. Între 
cele două atentate a avut loc un al treilea: atacată obraznic a fost suve- 
ranitatea votului cetățenesc, fraudându-se masiv alegerile parlamentare 
din 27 februarie 1994. Atacul de noapte asupra mea a fost dur. Lovitura 
în regiunea capului, dată de la spate la intrarea de cu vreme cufundată 
în beznă a scării blocului de locuit a fost la un milimetru de incidenţa 
fatală. Spitalizarea a durat câteva luni, recuperarea durează până astăzi. 
Atacul de zi a venit dinspre președintele Snegur, folosit de agrarieni pe 
post de sculă și a vizat instituția. Decretul nr. 63 din 11.03.1994, ordona 
lichidarea Radioteleviziunii Naţionale, crearea în locul ei a Companiei 
de Stat „Ieleradio-Moldova” și disponibilizarea salariaților. Reangajarea 
se anunţa în bază de concurs, iar responsabil de acest proces se anunța 
același A. Usatii. Trierea a durat câteva luni. Criteriul de bază a reangajării 
era loialitatea politică faţă de noul regim. „Concursul” l-au trecut cu suc- 
ces majoritatea foştilor colaboratori ai Radioteleviziunii. În afară de câteva 
persoane responsabile de politica editorială a Redacţiei Actualităţi TV, în- 
tre care redactorul ei șef, dar şi directorul general al televiziunii, Constantin 
Pârţac. Şochează impertinenţa și cinismul cu care preşedintele despuiatei 
republici își motivează în preambulul decretului său atacul instituțional: 
„în scopul asigurării caracterului obiectiv al informaţiilor, excluderii pericolului 
monopolizării radioului și a televiziunii de către partide... asigurării activității 
eficiente... pe principii democratice în interesul statului şi al societății. Uşor de 
mână la stricat lucruri fundamentale a mai fost primul preşedinte. Atât de 
ușor, încât am putea vorbi mai degrabă de stricăciuni fundamentale, care 
iată, durează decenii. La zece ani distanţă, în 2004, în același scop al „asigu- 
rării caracterului obiectiv al informaţiilor și... excluderii pericolului monopoli- 
Zării radioului şi televiziunii de către partide”, preşedintele comunist Voronin 
vine cu alt decret de lichidare și reorganizare. Se mai face o triere, se cer alte 
făgăduinţe de loialitate. Până la Voronin, în timpul lui, dar și după, au fost 
schimbaţi zeci de directori generali ai televiziunii și radioului, redactori-șefi 
ai redacţiilor de actualități. 

Timpul trece vertiginos, dar în Republica Moldova el parcă a pierdut 
sensul — curge îndărăt, înapoi în Uniunea Sovietică. Pe ecrane în fieca- 
re seară apare un anti-Mesager. În el, un anti-președinte vorbește des- 
pre anti-independenţă, despre anti-democraţie și anti-idealuri naţionale, 
mai corect — despre idealuri anti-naţionale; corupții vorbesc de moralita- 
te, ticăloşii — de onestitate, trădătorii — de devotament și arată cum hoţii 
fac legile în Parlament. Ştirile laudă strâmbătura și elogiază impostura. 
Bătută la cap de masa lor ştearsă și fadă, marele public a şi uitat că ultima 
ştire real-pozitivă i-a fost furnizată de pe ecrane în Mesager-ul autentic, 
ediţia lui specială, din îndepărtata deja zi de 27 august 1991. A fost știrea 
senzaţională, cu răsunet mondial, despre ieşirea Republicii Moldova din 
componenţa Uniunii Sovietice. Pentru că nu au ştiut să o fructifice așa 
cum au scris că o vor face, iar mesagerii care au adus vestea dezrobirii au 
fost bătuți fizic şi omorâţi instituțional, izvorul ştirilor pozitive a secat 
pe meleagul moldovenilor. De atunci, ei au parte doar de vești urâte și 
proaste. 


xXx 


Închei acest eseu cu un vox populi concludent, cules de pe reţeaua 
Facebook și redat mai jos anonim, din considerente de etică profesio- 
nală: 


6 septembrie 2020 


Nici nu mai țin minte când ultima oară am privit ştirile la ML, întâmplător 
am dat de ele la ora 21.00. 


Doamne fereşte! Parcă m-am pomenit în perioada „socialismului dezvoltat” 
al lui Brejnev. Drumurile se repară, grădinițele se construiesc, caprele pasc, 
fermierii au de lucru... Dar cea mai trăsnită ştire e deschiderea solemnă a unui 
sens giratoriu la Dubăsari, într-un sat, cu participarea prezidentului şi a unui 
alai de preoți. Eveniment de importanță istorică! Vă imaginaţi, un preşedinte 
de stat din Europa la deschiderea unui sens giratoriu?! 


Un stat de cretini. 


COȘERIANA ZII 


Eugen MUNTEANU 
O revelație documentară: 17 scrisori 
inedite ale lui Gheorghe Ivănescu 
către Eugeniu Coșeriu (V) 


Seria scrisorilor inedite expediate de G. Ivă- 
nescu din România către prietenul său exilat 
Eugeniu Coşeriu, al cărui nume italienizat Eu- 
genio Coseriu era de la un an la altul din ce în 
ce mai cunoscut printre romaniști și printre 
teoreticienii limbajului, continuă cu trei epis- 
tole din anii 1957, 1959 și 1961. Acestea au 
fost trimise din Bucureşti, unde fostul profe- 
sor de la Universitatea din Iași, îndepărtat din 


E.M. — profesor la Facultatea de 
Litere a Universităţii, Alexandru loan 


Cuza” din lași, director-fondator al ^ s% A Ai o i . 
i / „învăţământ, încerca să asigure un trai decent 
Școlii Doctorale de Studii Filologice familiei sal a. fiică). d 
(2005-2009), profesor invitata familiei sale (soţia şi o fiică), de pe poziţia 
Universitățile din Jena siViena, modestă de funcţionar la Academia Română 
director al Institutului de Filologie (secretar al unei comisii). Ca şi în scrisorile 
Română, Al. Philippide"din laşi precedente, precum și, cum se va vedea, în cele 
(2009-2013). Principalele lucrări: y wa 
o care vor urma, Ivănescu pare să ignore suveran 
Aeterna Latinitas (1997); Introducere £ l că afla î e i di 
în lingvistică (2015); Lexicologie aptul că ţara se afla in captivitatea unei dicta- 
biblică (2008). A coordonat turi rigide şi antinaţionale. Continuă să îi dea 
proiectul, Monumenta linguae sfaturi prietenului și emulului său mai tânăr, 
Dacoromanorum (2009-2015, 15 îşi expune pe larg proiectele de cercetare pro- 
volume tipărite) și ediţia critică a 


prii şi reacționează admirativ (dar și critic!) la 


versiunii Nicolae Spătarul Milescu'a ati , , , 
publicaţiile prietenului, acum deja profesor la 


Vechiului Testament (2016, 2060 p.). 
A tradus și comentat texte de 

Sf. Augustin, Thomas de Aquino, 
Swedenborg, Jean-Jacques 
Rousseau, Rivarol, Wilhelm von 
Humboldt, lacob Grimm, 

Ernst Renan, Eugenio Coseriu și 
Hans-Georg Gadamer. 


Montevideo. Această aparentă ignorare totală 
a mediului politic ostil în care a fost nevoit să 
îşi împlinească destinul, va fi, de altfel, o con- 


Partea a IV-a vezi „Limba Română” (Chișinău), nr. 4-5 
(258-259), 2020, p. 122-133. 

stantă a comportamentului lui Ivănescu, nu doar în epistole. Ca discipol 
al său, depun mărturie că, în privinţa opiniilor și convingerilor politice, 
Ivănescu se supunea drastic unei auto-cenzuri totale. 


Continuă, de asemenea, în epistolele pe care le prezentăm acum, 
încă o temă recurentă, şi anume propunerea insistentă de a purcede 
împreună la reformarea radicală a lingvisticii contemporane, printr-o 
critică radicală a structuralismului și prin impunerea unei concepții 
pe baze antropologice a explicaţiei originii, evoluţiei și funcționării 
limbilor. În absenţa unei reacţii explicite a lui Coșeriu la această pro- 
punere — cele câteva, nu foarte multe, scrisori de răspuns la care Ivă- 
nescu face uneori referire — nu s-au păstrat sau nu au fost încă desco- 
perite —, mă abţin să fac speculaţii în această privinţă. Pot însă afirma, 
cu prudența necesară, că, în orientarea spre ceea ce mai târziu a fost 
denumită „lingvistica integrală coșeriană”, un rol oarecare trebuie să 
îl fi jucat şi obstinaţia cu care Ivănescu revenea, în fiecare scrisoare, 
la propunerea lui. 


Potrivit normelor de editare pe care mi le-am propus, am cuprins în 
secțiunea de note și comentarii toate informaţiile sau precizările pe 
care le-am socotit necesare și utile pentru cititorul actual. Pentru fa- 
cilitarea unei consultări rapide a notelor și comentariilor, am decis să 
introduc o numerotare unică („în continuare”), de la o scrisoare la alta, 
începând cu prima scrisoare şi continuând cu următoarele. 


Celelalte precizări redacţionale și editoriale, privind transcrierea textelor 
şi ortografia, au fost prezentate mai pe larg în partea I a acestui serial. 


(E. M.) 


[1] 
Bucureşti, 30 iunie 1957 
Dragă Coșeriu, 


Vei primi, o dată cu cărțile şi revistele pe care ți le trimite Academia, și 
pe cele pe care ți le-am trimis eu: 

G. Ivănescu, Istoria limbii române în lumina materialismului!“ 
„Limba română”, 1955, nr. 1 (cu un articol al meu)! 

G. Ivănescu, Droblemdle capitale... 194715 

Constituirea unei fonetici... 19391 

Mai multe exemplare din recensia despre Mestaninov, Obscee 
jayzkoznanie, 1940!* 

I. Iordan, Bratu etc. despre A. Philippide 

A. Philippide, Originea Rominilor, |, II" 

Stalin, Cu privire la marxism în lingvistică!” 

.. Mescaninov, K istorii otecestvenogo jayzkoznanija, 194915 

10. „Cum vorbim”, anul III, nr. 1,2 şi 11 şi anul IV, nr. $ 

11. „Studii și cercetări lingvistice”, I, fasc. 1 și fasc. 2 


v» 


A oe D cai 


OND 


12. G. Ivănescu, Formarea terminologiei filosofice moderne a Romînilor 
(extras)!5! 

13. Ursu, Un poem romînesc...'5* şi Ivănescu, Un poet romîn necunoscut 
(extras)153 

14. I. Vitner, Critica criticii!5* 

15. „Iaşul literar”, 1957, nr. 2 


La 18 iunie, cu puțin înainte ca aceste cărți să-ți fie expediate, ţi-am 
trimes și o scrisoare, pe care desigur o vei primi zilele acestea. Eu 
adun pentru tine şi alte cărți sau reviste, pe care nu ţi le-a putut trimi- 
te Academia. În ce priveşte Drăganu, Istoria sintaxei, voi vorbi cu d. 
Rosetti'SSsă-mi dea de la Universitate un exemplar pentru tine. Mi se 
pare că Academia nu ţi-a trimis lucrarea d-lui Graur'S%, Fondul prin- 
cipal lexical al limbii romîne (1954), epuizată, despre care am scris o 
„recenzie” de vreo 30 de pagini, într-o revistă din Iași'S”. Pentru mo- 
ment, nu ţi-am putut trimite nici eu [2] extrasul, în care exprim cu 
totul alte păreri decît Graur. După 1950 am mai scris (probabil) vreo 
trei articole, în afară de cele notate mai sus, dar nu le posed în extras 
şi nici numere în plus, din revista în care au apărut, „Iaşul literar”, nu 


posed. 


Te-aş ruga mult să-mi trimiți următoarele cărți: 

1. Benveniste, Origines de la formation des noms en indoeuropeen, 1935 
(pe care o am aici în traducere rusă). 

2. Acelaşi, cartea din 1948, al cărei titlu exact nu-l găsesc acum'5% 

3. F. Specht, Der Ursprung der indogermanischen Deklination, 19441*. 

4. Lorimer, The Burushaski Language, 2 volume, Londra, aproximativ 
194115, 

5. O sinteză recentă (după 1940) şi originală a istoriei evului mediu, 
pentru soţia mea. 

6. Lucrarea lui Pisani, scrisă în nemţeşte, de istoria lingvisticii indo- 
europene în ultimii 20 de ani'S!, pe care o am în traducere rusă. 


Precum vezi, mă interesează acum mai mult indoeuropenistica şi lim- 
ba izolată din Pamir, ale cărei origini sper să le lămuresc. Aș dori să 
am și o lucrare despre elementele de origine indoeuropeană ale limbii 
basce, publicată prin 1944 sau 1946 de un spaniol al cărui nume l-am 
uitat (poate Lizaragua)"®. Vreau să pășesc serios la compararea bascei 
cu limbile caucazice. Eu îţi voi trimite de aici și literatură romînească, 
dacă te interesează, eventual și lucrări de istorie romiînească și filosofie. 
Cărţile te rog să mi le trimiţi la adresa următoare: G. Ivănescu, Comisia 
pentru studiul formării limbii şi poporului romîn, Academia R.P.R., 
Calea Victoriei, 125. 


intre romîni, la congresul de la Oslo'1“ vor merge academicienii Ior- 
Dint „l g ] de la Oslo!® g d I 


dan, Rosetti şi Graur'S*. Aştept răspunsul la scrisoarea anterioară pen- 
tru a-ți completa informațiile despre modul meu de a vedea lucrurile. 
Cu toată dragostea, 


G. Ivănescu 


Note şi comentarii | 


18 G, Ivănescu, Istoria limbii române în lumina materialismului dialectic, în „Buletinul Institu- 
tului de Filologie Română”, nr. XIII-XIV (1946-1947), Iaşi, 1950, p. 403-448 (şi în extras). 
14 G, Ivănescu, Îndrumări în cercetarea morfologiei limbii literare româneşti în secolul al 
XIX-lea, în „Limba română”, IV (1955), nr. 1, p. 19-39. 

1% G. Ivănescu, Problemele capitale ale vechii române literare, în „Buletinul Institutului de 
Filologie Română”, nr. XI-XII (1944-1945), Iaşi, 1948, p. 1-412 (şi în extras). Ediţia a 
Il-a, revăzută. Îngrijirea textului, bibliografie, indici și notă asupra ediţiei de Eugen Mun- 
teanu și Lucia-Gabriela Munteanu. Postfaţă de Eugen Munteanu, Editura Universităţii 
„Alexandru Ioan Cuza”, Iași, 2012. 

1% G. Ivănescu, Constituirea unei fonetici care să nu fie fiziologie și acustică, în „Buletinul 
Institutului de Filologie Română”, nr. V (1938), laşi, 1939, p. 302-312 (şi în extras). Vezi 
şi supra, nota 133. 

17 Recenzie a lui G. Ivănescu la lucrarea: I.I. Mestaninov, Obscee jazykoznanie, în Buleti- 
nul Institutului de Filologie Română”, nr. XIII-XIV (1946-1947), Iaşi, 1950, p. 449-456 
(şi în extras). 

148 A. Philippide, Originea Românilor, I, Ce spun izvoarele istorice, laşi, 1953; II, Ce spun 
limbile română și albaneză, laşi, 1928. Vezi şi Alexandru Philippide, Originea români- 
lor, vol. I şi II, ediţia a II-a. Ediţie de Roxana Vieru, prefață de Carmen-Gabriela Pam- 
fil, postfață de Alexandru Gafton, Editura Universităţii „Alexandru loan Cuza”, Iaşi, 
2014/2015. 

19 Stalin, Cu privire la marxism în lingvistică, Editura Partidului Muncitoresc Român, 
Bucureşti, 1950. 

150 4. A. MemaHuHoB, K ucmopuu omeuecmeenozo a3biko3nanu,. MockBa, 1949. 

ISI G, Ivănescu, Formarea terminologiei filozofice românești moderne, în vol. *** Contribuţii 
la istoria limbii române literare în secolul al XIX-lea, vol. I, Bucureşti, 1956, p. 171-2014. 
'* N.A. Ursu, Un poem românesc de la sfârşitul secolului al XVIII-lea, închinat armatei ruse 
eliberatoare, în „Iaşul nou”, V, 1953, nr. 3-4, p. 211-218. 

155 G. Ivănescu, Un poet român necunoscut din a doua jumătate a secolului al XVIII-lea, în 
„laşul nou”, V, 1953, nr. 3-4, p. 219-232 (şi în extras). 

15 Jon Vitner, Critica criticii, Imprimeriile Scrisul Liber, 1949. 

155 Pentru Alexandru Rosetti, vezi şi supra, nota 73. 

15 Pentru Alexandru Graur, vezi şi supra, nota 130. 

17 Este vorba despre articolul: G. Ivănescu, Despre delimitarea fondului lexical principal, 
în „Studii şi cercetări ştiinţifice”, seria III, ştiinţe sociale, VI (1955), nr. 3-4, p. 183-207. 
188 Este vorba, probabil, despre lucrarea: Emile Benveniste, Noms d'agent et noms d'action 
en indo-européen, Paris, 1948. 

19 Franz Specht, Der Ursprung der indogermanischen Deklination, Göttingen 1944. 

18 David Lockhart Robertson Lorimer, The Burushaski Language, vol. I-II, Oxford/ 
Oslo, 1935, vol. III, Oslo, 1938. 

161 Nu am identificat nicio lucrare cu acest conţinut, publicată în limba germană de 
acest autor. Vittore Pisani (1899-1990), lingvist italian, specialist în lingvistica compa- 
rată indo-europeană, a fost profesor la Universitățile din Cagliari și Milano şi membru 
corespondent al Accademiei dei Lincei. Descendent dintr-o veche familie patriciană 
venețiană, Pisani a fost unul dintre mentorii italieni ai lui Coseriu, una dintre fiicele sale 
devenind a doua soţie a acestuia. 

1€ Nu am identificat niciun autor cu acest nume. Este mai probabil ca forma corectă a 
numelui să fi fost Lizarraga, nume de familie foarte frecvent la poporul basc. 

1% Este vorba despre ediția a VIII-a a Congresului Internaţional al Lingviştilor (In- 
ternational Congress of Linguists), care a avut loc la Oslo în anul 1957. Peste zece 
ani, în 1967, se va desfăşura la București singura ediţie a acestui prestigios con- 
gres organizată într-o ţară comunistă. Aflat în primii ani ai domniei sale, Nicolae 
Ceaușescu a permis această organizare în scopuri evident propagandistice. Vezi şi 
supra, nota 136. 

15 Profesori ai Universităţii din Bucureşti şi membri ai Academiei Române, Iorgu Ior- 
dan (1988-1986), Alexandru Rosetti (1895-1990) şi Alexandru Graur (1900-1988), îşi 
împărțeau în epocă „puterea de decizie” în sfera cercetării lingvistice. 

[1] 
Bucureşti, 16 octombrie 1959 
Dragă Coşeriu, 


Am cetit în vara anului trecut (prin iunie) o mare parte din lucrarea 
ta, primită prin aprilie al aceluiași an, împreună cu celelalte lucrări tri- 
mise, Sincronia, diacronia e historia'S5, şi am redactat lunga scrisoare de 
discuţie ştiinţifică, pe care nu ţi-am mai trimis-o, pentru că n-o termi- 
nasem şi, în cele din urmă, am rătăcit-o. Totuși, cum o voi găsi, ţi-o voi 
trimite, căci îmi exprimam acolo păreri care e bine să-ţi fie cunoscu- 
te. Sper că, între timp, ai primit de la mine un articol despre doctrina 
lingvistică a lui Philippide'%. L-am scris foarte repede ca să fi putut 
căpăta forma definitivă, dar el arată totuși clar pe ce linie cred eu că 
trebuie să se dezvolte lingvistica în viitor. Acum, după lectura cărții 
tale menţionate mai sus, îmi vine greu să cred că te voi mai cîştiga pen- 
tru o asemenea concepţie, dar totuși nu „disperez”. În timpul cît ai stat 
în Italia și după aceea te-a influenţat prea puternic filozofia idealistă 
italiană, pentru ca între modul meu de a vedea lucrurile și cel al tău 
să nu fie deosebirile radicale pe care le-am constatat. Eu însă te rog 
ca, întocmai ca Descartes, să te îndoiești de tot ce ai învăţat în Apus 
despre ştiinţele spiritului (sau ştiinţele sociale), pentru a construi 
o nouă teorie, întemeiată pe fapte. Iar aceste fapte ne arată că, chiar 
dacă în științele sociale avem a face cu acte, cu finalități, principiul [2] 
cauzalităţii încă stăpîneşte multă vreme spiritul și el se manifestă chiar 
prin aceea că fapte materiale determină aspecte de-ale vieţii spiritu- 
ale. Astfel, schimbările fonetice (eu nu pot spune: schimbările fono- 
logice, pentru că nu le găsesc originea în zona spirituală a limbii, ci în 
cea materială, articulatorie) nu vor putea fi explicate niciodată finalist; 
chiar dacă omul vrea să pronunţe un sunet, nu reuşeşte să pronunțe 
oricând ce vrea. Dacă lăsăm la o parte transformările fonetice ca a lui 
complect în complet sau a lui falș în fals, care caracterizează limba româ- 
nească literară în secolul al XX-lea, vom găsi în limbă numai schimbări 
fonetice care nu se pot explica deloc spiritual sau funcțional, care n-au 
intenționat adică nicio îmbunătăţire a expresiei, a funcționării limbii 
ca sistem de semne și ca sistem de articulaţii. Trebuie să concludem 

că, în graiurile populare, se manifestă încă fapte materiale și cauze, 
ca şi în domeniul naturii, şi că numai limbile literare, care se fixează, 
ajung să manifeste modalitatea specifică a spiritului, aceea de a supri- 
ma cauzalitatea (şi cauzele naturale), pentru a o înlocui cu finalitatea, 
cu scopurile raționale şi deci utilitare, aș zice, ale limbii. Eu aș distinge 
deci o treaptă inferioară, minoră, a spiritului, cînd acesta este încătușat 
de tradiţie, și factori materiali și cauzalitate (astfel popoarele care mi- 
grau din cauza climei), şi o treaptă superioară, majoră, a spiritului, cînd 
acesta este cu adevărat liber, întrucît nu mai e robul tradiţiei și naturii 
(omul construieşte digurile cu care [3] se apără de năvala apelor mării, 
etc.). Viaţa rustică (exclusiv rustică) caracterizează spiritul minor, viața 
orășenească, cu toate cuceririle ei, caracterizează spiritul major. Şi de 
aceea limbile literare nu trebuie considerate ca ceva „artificial”, ci ca 
ceva firesc, adică raţional, şi aş adăuga că ele realizează sau tind să rea- 
lizeze principiul instabilității limbii, cu care începe lucrarea citată mai 
sus. Eu sînt convins că idealismul care a caracterizat prima jumătate a 
secolului nostru nu corespunde realității și nu poate mulțumi pe cei 
ce pleacă de la fapte, de la realități. N-ar fi cazul să se cheme lumea la 
realități, la obiect, şi în lingvistică și în filozofie, şi să se înceapă o nouă 
direcție lingvistică, mai realistă și decit idealismul lingvistic german și 
italian și decit structuralismul franco-nordic și american? Şi oare Ame- 
rica Latină n-ar putea avea un rol important în îndreptarea lingvisticii 
pe căi mai realiste? Aştept să văd ce părere are despre articolul meu Un 
teoretician român al limbii: A. Philippide'“”, Alarcos-Llorach'S5, pe care 
l-am cunoscut acum o lună la Bucureşti. Dacă el va ajunge la concluzia 
că Occidentul are de învăţat de la Philippide și se va oferi să traducă 
articolul în spaniolă, ar fi totuși bine să-i controlezi traducerea cu arti- 
colul român. Dacă nu-i va plăcea concepţia lui Philippide, te-aș ruga eu 
să-ți rupi din timpul tău pentru a face această operă după părerea mea 
absolut necesară (însă am să-ţi trimit o altă versiune, cu rectificări și 
adăugiri). S-ar putea publica în „Revista brasileira de filologia”, după 
cît am înţeles dintr-o discuţie cu da Silva Neto'%, pe care de asemenea 
l-am cunoscut acum o lună la București.Cum la 13 mai s-au împlinit 
o sută de ani de la naşterea lui Philippide (Academia R.P.R. va sărbă- 
tori de altfel acest centenar în noiembrie viitor), artico- [4] lul despre 
Philippide, pe care l-ai primit, ar merita poate să fie publicat în Apus, 
chiar dacă Apusul n-ar împărtăși părerile lui Philippide. — Aştept să-mi 

scrii în aceste chestiuni, mai mult chiar: te implor să-mi scrii, oricît de 
ocupat ai fi, şi oricît de mult s-ar deosebi părerile tale de ale mele. 


Nu ştiu dacă, după aprilie 1958, mi-ai mai trimis lucrări de-ale tale. Eu 
n-am mai primit nimic. Te-aş ruga să nu mă neglijezi nici de acum în- 
colo. Scrie-mi dacă ai primit ultimele publicaţii ale Academiei R.P.R., 
ca de exemplu Omagiu lordan'", Recueil d'études romanes (pentru Con- 
gresul de la Lisabona)"! şi altele. M-ar interesa să ştiu dacă ți s-au trimis 
cele două volume de studii asupra limbii literare româneşti din secolul 
al XIX-lea, îngrijite de T. Vianu'”, în care și eu am cite un articol. De 
asemenea nu știu dacă ţi-a trimis profesorul Rosetti'%* Istoria sintaxei a 
lui Drăganu'”* și mica Istoria limbii române'”. Dacă nu le-ai primit, voi 
căuta eu să ţi le procur. 


Dă-mi amănunte și despre cursurile de lingvistică și filozofie pe care 
le faci. Eu îţi voi spune aici că anul viitor voiu publica primul din cele 
două volume de Istoria limbii române (câte circa 400 de pagini de tipar 
fiecare)'”, pe care le pregătesc de pe cînd eram la lași, și că voi începe 
în curînd să-mi pun la punct pentru tipar şi o istorie a teoriilor grama- 
ticale'7”, ca și o lucrare despre terminologia filosofică românească de 


pînă la 1830!%. 
Cele mai bune urări ţie şi întregii familii. 


G. Ivănescu, 

Secretar ştiinţific al Comisiei pentru studiul formării 
limbii şi poporului român, Academia R.P.R., 

Calea Victoriei 125, Bucureşti 


Note şi comentarii | 


'% Eugenio Coseriu, Sincronia, dacronia e historia. El problema del cambio lingüístico, 
Montevideo, 1953. 

1% Vezi supra, nota 73. 

15 Vezi supra, nota 73. 

168 Emilio Alarcos Llorach (1922-1998), lingvist spaniol, discipol al lui Dámaso Alonso, 
a fost profesor la Universitatea din Oviedo și membru al Academiei Regale Spaniole. S-a 
remarcat mai ales prin studiile sale de gramatică structurală. 

1% Serafim da Silva Neto (1917-1960), lingvist brazilian, specialist în romanistică, profe- 
sor la Universitatea Catolică Papală din Rio de Janeiro şi membru fondator al Academiei 
Braziliene de Filologie. 

170 Omagiu lui Iorgu Iordan cu prilejul împlinirii a 70 de ani, Editura Academiei, Bucureşti, 1958. 
1! Recueil d'études romanes publié à l'occasion du IXe Congres International de Linguistique 
Romane à Lisbonne du 31 mars au 3 avril 1959, Editura Academiei, București 1959. 

172 Tudor Vianu (coord.), Contribuţii la istoria limbii române literare, vol. I-III, Editura 
Academiei, București, 1956, 1958, 1962. 

173 Pentru Alexandru Rosetti, vezi supra, notele 73, 156 şi 164. 

174 Nicolae Drăganu, Istoria sintaxei, Institutul de Lingvistică Română, Bucureşti, 1945. 
175 Ivănescu se referă, probabil, la lucrarea lui A. Rosetti, Limba română în secolele al XIII-lea 
- al XVI-lea, Editura Academiei, Bucureşti, 1956. Tonul este reţinut-ironic. Pentru părerile 
lui Ivănescu despre lucrarea menţionată a lingvistului bucureştean, vezi supra, nota 73. 

176 Istoria limbii române a lui Ivănescu va fi tipărită la Editura Junimea din laşi abia în anul 
1980. 

177 Secvența teoriilor gramaticale este scrisă de mâna autorului deasupra cuvântului ling- 
visticii, tăiat cu o linie. În lista lucrărilor finalizate dar netipărită încă, lăsată de G. Ivă- 


nescu, se menţionează titlul Istoria lingvisticii generale, cca 600 de pagini de tipar. 


178 În lista lucrărilor în manuscris sau pregătite pentru tipar, Ivănescu a inclus şi un text 
J 5 


intitulat Terminologia filosofică românească de până la 1830, cca. 350 pagini de tipar, de- 
finitivat între anii 1952-1955. 


10 
[1] 
Bucureşti, 17 aprilie 1961 
Dragă Coșeriu, 


Nu mi-ai trimis nicio scrisoare din vara lui 1957 şi pînă astăzi, deși 
eu ţi-am scris în acest răstimp. Am primit însă extrasele trimise, şi cu 
dedicații care dovedeau vechea ta afecțiune pentru mine. Îți mulțumesc 
mult pentru ele. Am constatat nu numai că, în multe privințe, ai o gîndire 
comună cu a mea, dar cu ele am putut să-mi completez informațiile și să 
reiau problemele tratate de mine altădată, punindu-mi articolele la punct 
şi integrindu-le în actualitate. Eu am neglijat să-ți trimit lucrările mele 
apărute din 1957 şi pînă astăzi şi chiar atunci nu ţi-am trimis unele lu- 
crări mai vechi, pe care le mai aveam și le am încă în extras. Ți le voi trimi- 
te în cursul acestei luni, cel mai tirziu în mai (printre ele un studiu despre 
Delimitarea fondului lexical principa'”? care cred că te va interesa mult, 
deşi astăzi l-aş scrie cu o informaţie occidentală, care îmi lipsea atunci. 


În scrisorile mele anterioare ţi-am făcut citeva reproşuri. Sper că nu ace- 
le reproșuri sînt cauza „tăcerii” tale. Eu te implor să-mi scrii. Cred că eşti 

convins că nu poate exista o totală unitate de vedere în știință şi că este mai 
bine să-mi expun, în scrisorile mele, obiecțiile pe care le am de făcut lucră- 
rilor tale, decit să înşir numai laude în care să nu cred. Nu vreau să fiu rău 
înţeles: tu ești unul dintre puţinii lingviști cu o inteligență neobișnuită — și 
deci şi cu spirit critic — care se ocupă astăzi cu teoria limbii în lumea occi- 
dentală. Dar îngăduie-mi mie, cel care ţi-am fost, într-un fel, îndrumător în 
lingvistică, să-ți spun că unele probleme n-au fost bine rezolvate de tine. 
Nu disprețui pe un om care a meditat o viață întreagă [2] — peste 30 de ani 
- la problemele de teoria limbii și a ajuns la o concepţie în cele mai multe 
privinţe deosebită de cea a contemporanilor. N-am publicat mai nimic din 
aceste teorii — sînt în curs de definitivare a lucrărilor mele de teoria limbii, 
dar asta nu este un motiv ca să crezi că n-am realizat nimic. Ce s-ar fi ales de 
ideile lui F. de Saussure, dacă elevii lui n-ar fi publicat Cursul de lingvistică 
generală'%? Sănătatea mea, în ultimii ani, a fost prea șubredă, ca să fi putut 
da cărți. Nici Istoria limbii romîne în două volume de cîte 500 de pagini nu 
este gata'*!, nici alte lucrări mari. Dar sper că, începînd din acest an, voi 
putea lucra din nou cum lucram altădată. 


Eu continui să cred că lingvistica occidentală este în mare parte eronată 
şi că este nevoia ca ea să apuce pe alt drum'*”. Tu ai făcut o seamă de cri- 
tici structuralismului lingvistic apusean, dar le-ai făcut adesea în numele 
idealismului lingvistic italian. În special consider eronată ideea că ling- 
vistul n-ar trebui să caute cauze, că nu va găsi cauze. Eu cred că scopuri- 
le domină limbile literare — în această privință concepția ta este perfect 
valabilă —; dar, cînd e vorba de graiurile populare sau de orice limbă din 
faza ei preliterară, situația se schimbă: cauzalitatea e la ea acasă. Acolo 
avem factori materiali, ca organele articulatorii, și cauze, exact ca în bio- 
logie. Nu ideea de cauză, ci ideea de forță este cea care trebuie înlăturată 
din lingvistică. Dacă vei examina fără prejudecăți realitatea lingvistică, 
vei ajunge la concluzia că există două lingvistici, cu principii şi metode 
de cercetare deosebite, una a cauzalităţii și alta a libertăţii, a scopurilor. 
Este de altfel concepţia veacului trecut și cred că trebuie să ne întoarcem 
la ea, bineînţeles îmbogățind-o cu tot'* ce un veac de gindire a cîștigat 
în plus. Ea va permite lingvisticii occidentale să urce pe o nouă treaptă. 


Dacă tu gindești altfel, este numai pentru că ai trăit atita vreme în mediul 
spiritual al Italiei contemporane, prea îmbibată de idealism. Cînd am fost 
în Italia, am suferit și eu, ca şi tine, influența gîndirii italiene din primele 

decenii ale secolului al XX-lea, și trebuie să recunosc astăzi că, aproape [3] 
douăzeci de ani, am identificat greșit limbajul cu arta și gîndirea, iar'** ling- 
vistica cu logica, estetica, istoria culturii și istoria literaturii. Dar, în 1954, 
m-am scuturat '* de aceste erori, care au viciat gîndirea mea atita vreme. 


Eu fac un apel către tine să reexaminezi această problemă a cauzelor dez- 
voltărilor și stărilor lingvistice. Şi fac acest apel pentru că socot că trebuie 
să mergem împreună în lupta cu structuralismul lingvistic contemporan, 
care, prin unele manifestări ale sale, se dovedește a fi o adevărată nebu- 
nie. Cred că vei putea să prețuiești mai just ideile mele, în momentul în 
care vei ceti o lucrare a mea redactată anul trecut: Alexandru Philippide 
sau Destinele lingvisticii. Dialog lingvistic şi filozofic, de circa 150 de pagini 
mari dactilografiate, în care mi-am expus ideile mele mai'* bine și mai 


documentat ca oricînd înainte şi pe care sper s-o public anul acesta”. 


Aştept să-mi răspunzi şi să-mi trimiți lucrările tale mai recente. 
Mulţumiri colaboratorilor tăi, care mi-au trimis şi ei extrase. Dacă sînt 
doritori, le voi trimite şi eu cîte ceva din lucrările mele. Despre Forma 
y sustancia'“* voi publica o recenzie în „Studii și cercetări” ale Filialei 
Iaşi a Academiei R.P.R., Secţia Filologie, pe anul 1961, nr. 2'*. Despre 
Sincronie!* voi redacta în curînd o recensie pentru aceeaşi publicaţie 
sau pentru una nouă, proiectată să apară la Timişoara'”!. Cred că e 
bine să propui'” 
publicaţii cu Filiala din Iași a Academiei R.P.R., care publică „Studii şi 


Universităţii din Montevideo să ceară un schimb de 


cercetări ştiințifice”'*, seria matematică-fizică, seria chimie, seria isto- 
rie etc. În colectivul lingvistic de acolo se găsesc foști elevi de ai mei, 
N.A. Ursu'* şi Liviu Leonte”. Adresa Filialei: Str. Filimon Sîrbu, nr 7 
(vechea stradă a Arcului; clădirea este aceea a vechii Academii Mihăi- 
lene, pînă în 1950, a Şcolii de Arte Frumoase). 


Scrie-mi dacă îți vin publicaţiile romiînești. Transmite-i doamnei 
Coşeriu!%, ca şi d-lui Pisani!”, urările mele de bine. Scrie-mi şi despre 
copii. Fetiţa mea, Eudocia-lrena'*, este în clasa a III-a elementară şi 
este destul de harnică și pricepută. Cu frățească îmbrăţișare, 


G. Ivănescu 

Str. C-dor Eugen Botez 16 
Raionul 1 Mai 

Of. Poştal 3, București 

Note şi comentarii | 


17 Articol apărut în „Studii și cercetări ştiinţifice”, seria III-ştiințe sociale, VI (1955), 
nr. 3-4, p. 183-207. 

15 Despre Ferdinand de Saussure, vezi supra, nota 16. 

151 Despre Istoria limbii române, vezi supra, p. 176. 

'% Iniţial, în dactilogramă fusese scris să facă o cotitură, propoziţie pe care Ivănescu a 
tăiat-o cu o linie, completând cu mâna deasupra rândului prin să apuce alt drum. 

183 În text, cuvântul cu este scris de mâna autorului deasupra rândului, în dreptul cuvân- 
tului în, tăiat cu o linie. 

184 În text, cuvântul iar este scris de mâna autorului deasupra rândului, în dreptul cuvân- 
tului și, tăiat cu o linie. 

185, În text, secvenţa cu este scrisă de mâna autorului deasupra rândului, spre a corecta o 
probabilă greșeală a dactilografului, lectura corectă fiind scuturat, nu săturat. 

'5 Cuvântul mai este adăugat, de mâna autorului, deasupra rândului. 

187 Menţionat de mai multe ori de G. Ivănescu, dialogul cu acest titlu nu a fost tipărit, se 
pare, niciodată. 

'% Eugenio Coseriu, Forma y sustancia en los sonidos del lenguaje, Montevideo, 1954. 

1% Recenzia menţionată de Ivănescu a apărut în „Studii și cercetări ştiinţifice”, seria filo- 
logie, I (1963), p. 259-267. Vezi şi infra, nota 131. 

1 Eugenio Coseriu, Sincronia, diacronía e historia. El problema del cambio lingüístico, 
Montevideo, 1958. 

11 Recenzia promisă aici de Ivănescu nu a fost tipărită niciodată. 

192 În text, cuvântul propui este scris de mâna autorului deasupra rândului, în dreptul 
cuvântului ceri, tăiat cu o linie. 

193 Apărută sub auspiciile Filialei din Iaşi a Academiei R.P.R., între anii 1951-1963, cu 
titlul „Studii şi cercetări ştiinţifice” (seria filologie), publicaţia s-a numit pentru un an, 
în 1964, „Studii de filologie”. Începând cu anul 1965, revista este editată neîntrerupt, cu 
titlul „Anuar de lingvistică și istorie literară”, în cadrul Institutului de Filologie Română 
„A. Philippide” din Iași. 

194 Neculai A. Ursu, filolog ieșean, cercetător la Institutul de Filologie Română 
„A. Philippide” din Iași, membru corespondent al Academiei Române începând cu 
2013, cunoscut mai ales specialist în istoria literaturii românești vechi (editor al operelor 
lui Dosoftei.) şi în formarea terminologiei ştiinţifice româneşti. Vezi şi supra, nota 152. 
19% Liviu Leonte (1929-2018), critic şi istoric literar, profesor al Facultăţii de Litere, Uni- 
versitatea „Alexandru loan Cuza” din Iași, editor al operelor lui Constantin Negruzzi. 
'% Pentru familia lui Coseriu vezi supra, nota 122. 

'% Pentru Vittore Pisani vezi supra, nota 161. 

1% Pentru Eustocia Irena Ivănescu, vezi şi supra, nota 105. 

Emma TĂMÂIANU-MORITA 


Relaţiile semnice evocative 
și construcția sensului textual 


1. Temeiuri teoretice 


1.1. Începând cu primele studii majore care 
au impus numele lui Eugenio Coseriu pe plan 
internațional, problematica textualității este 
configurată ca domeniu de cercetare distinct, 


dar coerent corelat cu celelalte componente 
ale edificiului teoretic complex care va primi 


E.T-M. — profesor dr, 
Universitatea Kindai (Japonia). 
Între 1990 și 2009și-a Lingvistica vorbirii în planul individual este 


desfășurat activitatea în cadrul „lingvistica textului ca lingvistică a sensului”, 


ulterior denominaţia de lingvistică integrală. 


Colectivului de lingvistică ; p TRE 4 
generik semiotica Domeniul este explicit delimitat ca atare în 


Universităţii Babeş-Bolyai, Determinación y entorno. Dos problemas de una 
Cluj-Napoca, iar între 2009 și = lingüistica del hablar (Coseriu 1955-1956: 
2016 — la Universitatea Akita : 4 ; 

O 289), dar fusese deja prefigurat în La lingua 

(Japonia). Domenii principale i o 

de cercetare: lingvistica di Ion Barbu (con alcune considerazioni sul- 

„textului de orientare Ja semantica delle lingue ‘imparate’ (Coseriu 

ee) ist paoe 1948)! şi La creación metafórica en el lengua- 

lingvistică contrastivă, ` m a 

gramatica funcţională. je (Coseriu 1952). Principalele coordonate 
Printre cele mai importante ale disciplinei propuse sunt sistematizate în 
sani Rae Pac SA monografia dedicată exclusiv problematicii 
tipologiei textuale. O abordare i , , i a 
în lumina lingvisticii integrale discursului/textului (Textlinguistik, 1981: 
(2001); Integralismul  51-153) şi în secțiunea dedicată competenţei 
în lingvistica japoneză. specifice planului textual, competenţa „ex- 
Dimensiuni — impact — a a 
perspective (2002). Participantă  Presivă”, din Sprachkompetenz (1988: 85-89, 
la numeroase întruniri 158-185, 256-258). Numeroase alte studii 
stiintifice internaţionale coşeriene au, de asemenea, relevanţă teoreti- 


în Germania, Italia, Franţa, ge E ii i s z 
Spania, Japonia, Cehia, Belga Că şi metodologică directă pentru investiga- 

rea procesului de construcţie a sensului: 1971/1977, 1987a, 1987b, 
1987c, 1989, 2000/20022. 


Întemeiată pe autonomia funcțională a planului textual’, Planul III 
în modelul integralist triadic al organizării competenţei lingvistice, 
lingvistica textului nu se confundă cu lingvistica vorbirii în general 
(Planul 1) şi cu lingvistica limbii (Planul II), pe care însă le presupune, 
integrând componente din cele două planuri la palierul funcțional al 
constituţiei textuale, care este semnificantul global al textului (v. infra, 
Secţiunea 2). Astfel, înainte de elaborarea sistematică a unei lingvistici 
a textului, ar fi necesare nu numai o gramatică a vorbirii în general şi gra- 
maticile limbilor particulare, ci şi gramaticile «utilizării limbilor în vor- 
bire»*, care trebuie corelată cu gramatica transfrastică, de asemenea 
situată în Planul II, al limbilor particulare. Este evident că o asemenea 
descriere coerentă și acoperitoare nu a fost încă realizată pentru nici o 
limbă, astfel încât și investigarea textualității din perspectiva lingvis- 
ticii integrale nu poate avea decât un caracter de schiță provizorie, de 
delimitare şi ilustrare a unor direcţii de elaborare conceptuală. Pe de 
altă parte, nu e mai puţin adevărat că ideea unei construcţii progresive 
în paşi mici, efectuaţi într-o succesiune logic fundamentată a compo- 
nentelor competenţei lingvistice culturale care fac obiectul cercetării, 
este mai degrabă o imagine ideală decât un “plan de acțiune. În realita- 
tea cercetării științifice, în special într-o orientare cum este integralis- 
mul, care nu beneficiază de o coagulare instituțională în mari echipe cu 
sarcini precis stabilite și reciproc complementare, toate subdomeniile 
din harta celor trei planuri ale competenţei lingvistice sunt explorate 
parţial, în paralel, iar ceea ce contează în ultimă instanţă este unitatea 
fundamentelor teoretice (perspectiva antipozitivistă și funcțional- 
dinamică) și periodice întreprinderi meta-teoretice de preluare retros- 
pectivă şi re-situare în ansamblu a rezultatelor individuale. 


Lingvistica textului în perspectivă integralistă se definește prin obiec- 
tive specifice, care ţin de stabilirea și justificarea sensului textual și a 
modalităților sale de expresie, precum și de identificarea normelor 
care constituie cunoașterea expresivă, reprezentând baza judecăților 
de adecvare/inadecvare (Coseriu 1988: 183). Identificarea şi descri- 
erea normelor de adecvare și a procedeelor textuale, a tehnicilor pen- 
tru construcția și organizarea sensului (Aufbau des Sinns) constituie, 

întocmai ca și descrierea limbilor, operaţii de interpretare, lingvistica 
textului fiind, din acest unghi, o hermeneutică (Coseriu 1981: 35). 


1.2. Teza centrală a „lingvisticii textului ca lingvistică a sensului” este 
definirea textului ca semn global, cu un tip de expresie propriu, pentru 
care Coseriu utilizează termenul Textkonstitution, constituţie textuală, 
şi un tip de conţinut specific (Sinn, sens). Dacă în privinţa laturii de 
conţinut este ușor de observat şi de acceptat că sensul nu este nici re- 
ductibil la designate şi semnificate, conținuturile specifice planurilor 
universal (1) și istoric (II), nici determinat de acestea, nu la fel stau lu- 
crurile în privinţa laturii de expresie, unde confuzia cu unități și reguli 
aparținând celorlalte planuri rămâne un risc constant. 


Crucial pentru această înțelegere este principiul „dublei articulări se- 
miotice”, conform căruia, în planul textului/ discursului, semnificatele 
şi designatele semnelor lingvistice devin expresie pentru sens“. Cu alte 
cuvinte, sensul trebuie privit ca un tip de conţinut la puterea a doua 
- un conţinut a cărui expresie constă din elemente care posedă deja 
(anterior ocurenţei lor în textul dat, în virtutea organizării sistemului 
semiotic din care provin) calitatea de semne, dotate cu propria expre- 
sie şi propriul conţinut, ambele preluate în mod necesar în constituirea 
textului. 


În Textlinguistik (Coseriu 1981: 48), acest dublu raport semiotic la ni- 
velul textului este reprezentat schematic după cum urmează: 


SENS 
Î 


SEMNIFICAT + DESIGNAT 


ttt 
SEMNE LINGVISTICE 


Schema 1. Dublul raport semiotic în text (Coseriu 1981: 48) 


Se cuvine subliniat, însă, că principiul nu trebuie citit sau aplicat în 
revers: unitățile idiomatice, cu semnificatele și designatele lor, nu sunt 
unicele componente ale expresiei textuale (v. infra, 2.1.). Am argu- 
mentat într-o lucrare anterioară (Tămâianu-Morita 2012a) că Schema 

1 nu trebuie înţeleasă ca o configuraţie fixă de elemente necesare și 
suficiente care alcătuiesc un text în manieră concretă, ci doar ca re- 
prezentare simplificată a mecanismului semiotic al dublei articulări în 
text. O formulare mai directă, focalizată asupra mecanismului respec- 
tiv, este propusă mai jos (Schema 2). 


SENS = semnificatul textual 
(tip de conţinut specific Planului II) 


ttt 


CONSTITUȚIA TEXTUALĂ = semnificantul textual 
(Textkonstitution, tip de expresie specific Planului III, 
operând cu elemente deja dotate cu conținut la nivelul 
de origine / în sistemele semiotice din care sunt preluate) 


Schema 2. Dublul raport semiotic privit ca mecanism semiotic de construcție a sensului 


În consecință, obiectivul principal al lingvisticii textului ca lingvistică 
a sensului este de natură hermeneutică: 


„Sarcina acestei lingvistici a textului constă în stabilirea și justifica- 
rea sensului textelor.[ ... ] A justifica sensul în text înseamnă a corela 
conţinutul deja înţeles cu o anumită expresie, a arăta că semnificatului 
macrosemnului în text îi corespunde o expresie specifică. Sub acest as- 
pect lingvistica textului de care ne ocupăm aici este, aşadar, interpreta- 
re, hermeneutică” (Coseriu 1981: 150-151). 


Lectura atentă a acestui pasaj relevă, fără urmă de ambiguitate, o 
poziţie care, pentru cercetători din alte orientări teoretice, va fi părând 
un paradox: Coseriu definește autentica lingvistică a textului ca o ling- 
vistică a sensului, obiectul său propriu de investigaţie, la nivelul textelor 
individuale, este în fapt expresia textuală. Altfel spus, întrebarea inițială 
pentru investigația text-lingvistică este: „Ce anume este expresia textu- 
ală și care sunt modurile sale posibile de organizare?” 


Aici aflăm, cred, cea mai importantă limitare metodologică — care este 
în acelaşi timp o delimitare de alte perspective de abordare a textelor 
— a disciplinei lingvistica integrală a textului. Cu instrumentele sale ana- 
litice nu vom încerca niciodată să descriem sau să parafrazăm sensul 
textual, nu vom încerca niciodată să răspundem la întrebarea „Care 
este sensul acestui text particular?”. O abordare text-lingvistică realistă 

va lua ca punct de plecare sensul deja intuit/înţeles, şi va încerca să îi 
urmărească relaționarea la elemente specifice ale expresiei textuale, să 
descopere ce unităţi și procedee, în ce fel de organizare, fac posibilă 
construcţia sensului intuit. 


De aceea, întrebarea legitimă în lingvistica integrală a textului este: De ce 
anume intuiesc sensul astfel, de ce interpretez sensul astfel? Mai concret: 
Care sunt unităţile, procedeele, strategiile obiectiv date în constituția 
(expresia) textului care îmi ghidează și canalizează interpretarea sensu- 
lui? Cum anume construiește textul sensul pe care îl intuiesc? 


2. „Constituirea” textului, „constituţia” textuală 


2.1. Lingvistica textului ca lingvistică a sensului va aspira așadar, să de- 
vină o ştiinţă integrală a expresiei textuale, propunându-şi să identifice 
spectrul de posibilități de construcţie de sens atât în textele individua- 
le, cât și în speciile, categoriile și tipurile de texte. 


Ajungem astfel la o întrebare-cheie, şi anume la natura 'cărămizilor de 
construcție! cu care se edifică un text, asociată cu sarcina de a elabo- 
ra un model al constituţiei textuale compatibil cu (mai exact: derivat 
din) fundamentele lingvisticii textului ca lingvistică sensului. Un ase- 
menea model nu există în formă complet construită în opera coşeriană 
publicată până la momentul de față. Găsim însă numeroase exemple 
şi ilustrări în analize textuale care ne permit să operăm o desfășurare 
conceptuală a tezelor coşeriene, și o dezvoltare — credem - în spiritul 
viziunii integraliste asupra limbajului, limbilor şi discursului. 


Începând din 20016, am argumentat că într-un model textual de 
descendență coșeriană putem concepe expresia (constituția) textuală 
sub forma a două mari categorii de elemente, pe care am propus să le 
numim convenţional «unităţi textual-constitutive », respectiv « proce- 
dee textual-constitutive», disociere bazată pe un criteriu operațional 
simplu: cum anume se situează ele în raport cu textul individual în care 
apar — căci acesta este obiectul de studiu propriu al lingvisticii integrale 
a textului. 


«Unităţile» pot fi considerate “pre-textuale, în sensul că identita- 
tea lor se stabileşte anterior construcţiei textului individual dat. Ele 

se găsesc în organizarea planurilor I (competenţa elocuţională) şi II 
(competenţa idiomatică), în tradiția limbilor istorice, sau în tradiţiile 
istorice ale textelor (genuri şi specii textuale, categorii de texte, tradiții 
discursive), precum şi în alte sisteme semiotice, fiind preluate în ca- 
litate de material de construcţie pentru un nou text. Reinterpretarea 
principiului dublei articulări ca mecanism semiotic de construcţie a 
sensului permite includerea aici, într-un cadru conceptual coerent, a 
unităților semnice non-lingvistice. 


Pe de altă parte, «procedeele» de diverse ranguri (de la macro-stra- 
tegii şi până la funcţii minimale sau punctuale) surprind ce anume se 
face cu respectivele unităţi în planul individual al vorbirii (Planul III), 
fiind identificabile exclusiv în textul individual autentic”. Ele operează 
asupra unităților textuale și nu sunt reductibile la reguli, norme sau 
procedee din planul elocuţional și planul idiomatic. Dat fiind că iden- 
tificarea și definirea lor depinde în totalitate de interpretarea textelor 
individuale, studiul procedeelor textuale nu este uşor accesibil meto- 
delor analitice de tip statistic sau formal — acestea oferind, cel mult, 
un sprijin auxiliar în validarea ulterioară și coroborarea rezultatelor 
obţinute prin demersul hermeneutic. 


Distincția între unități (pre-textuale) şi procedee (textuale) nu trebuie 
confundată cu o diferenţiere între componente statice vs. dinamice. 
Ambele sunt dinamice în esenţa lor, și statice dacă sunt privite din per- 
spectiva rezultatelor sau manifestărilor lor. 


Pornind de la consideraţiile teoretice şi analizele textuale coșeriene, 
am sistematizat următoarea listă provizorie, deschisă dezvoltării ulte- 
rioaref, a elementelor susceptibile de a reprezenta unităţi şi procedee 
textual-constitutive. 


A. Unităţi textual-constitutive 


(a) semne idiomatice de la toate palierele organizării limbii 
funcționale și cuprinzând toate tipurile de semnificat (lexical, ca- 
tegorial, instrumental, sintactic, ontic), cu întreaga constelație a 
raporturilor paradigmatice și sintagmatice pe care ele le întrețin la 
nivelul limbilor particulare (în Planul II); 

(b) mijloace tradiționale pentru realizarea unor funcții textuale 
specifice (de exemplu, formule de început și încheiere în anumite 
specii textuale); 


(c) texte sau fragmente de texte anterioare preluate ca atare și utili- 
zate ca materie primă pentru constituirea unui nou text. 


(n) 


Pentru textele pluri-semiotice, în paralel cu (a), aici se vor adăuga (a) 
semnele non-lingvistice, de asemenea cu designatul (eventual şi sem- 
nificatul) lor din sistemele semiotice din care provin, şi cu constelațiile 
lor de raporturi paradigmatice şi sintagmatice. 


B. Procedee textual-constitutive 
(a) relaţiile semnice evocative; 


(b) funcțiile textuale”, între care un rol privilegiat îl au „strategiile 
metaforice în calitate de funcţii textuale”, aşa cum sunt definite și 
ilustrate de Zagaevschi Cornelius (2005); 


(c) formele de suspendare a incongruenței şi incorectitudinii!€ prin 
valorile adecvării; 


(d) lacunele expresive (Ausdrucksliicke)!. 


Elementele cuprinse în această listă deschisă au atât aplicabilitate me- 
todologică în analiza textuală, cât și relevanţă pentru identificarea ca- 
racteristicilor tipologice ale textului, după cum vom încerca să arătăm 
în Secţiunea 3. Întrucât textul ales spre ilustrare este unul pluri-semi- 
otic, în cele ce urmează vom focaliza discuţia asupra funcţiilor semni- 
ce evocative, cu rolul lor în constituirea sensului, întrucât în mod cert 
acestea sunt relevante atât pentru semnele lingvistice, cât și pentru 
semnele non-lingvistice. 

2.2. În lingvistica integrală a textului, funcționarea discursivă a semnului 
lingvistic este conceptualizată pe baza tuturor relaţiilor sale, care contri- 
buie la instituirea sensului. În speță, funcţiilor biihleriene, reinterpreta- 
te'?, lingvistica integrală a textului le adaugă „o rețea complementară și 
foarte complexă de relaţii” semnice constitutive pentru sens (Coseriu 
1971/1977: 201), care dau naștere unor funcţii semantice reunite sub 
conceptul de evocare”. Combinarea funcţiilor buhleriene cu funcţiile 
evocative configurează liniile de forță ale construcției de sens în text. 


Prin extensie, funcționarea semnelor în general, adică și a celor non- 
lingvistice, va fi înscrisă în același cadru, cu diferenţierile de rigoare: 
doar semnele lingvistice fac posibile toate tipurile de relații enume- 
rate mai jos, în timp ce semnele din alte sisteme semiotice vor realiza 
parţial acest repertoriu. 


Relaţiile semnului în text sunt enumerate sub şapte tipuri în Tesis sobre 
el tema „lenguaje” y „poesia” (Coseriu 1971/1977: 202): 


(1) relația materială și semantică cu alte semne particulare; 
(2 ) relaţia materială și semantică cu serii și clase de semne; 


(3) relaţia cu întregi sisteme de semne (de exemplu, cu diferitele 
limbi funcţionale din interiorul unei limbi istorice); 


(4) relaţia imediată (materială) cu lumea extralingvistică, în 
accepţia de reproducere şi reprezentare directă (funcționare „ico- 
nică” sau „imitativă”); 


(5) relația cu experiența imediată, lingvistică şi non-lingvistică 
(așa-numitele entornos, Umfelder, circumstanţierile sau „cadrele”); 


(6) relaţia cu alte „texte”; 


(7) relaţia cu cunoașterea empirică a lumii și cu diferitele forme de 
interpretare a lumii («cultura»). 


Ele sunt apoi re-sistematizate în cinci mari categorii și discutate pe larg 
în Coseriu (1981: 68-101, reluate, cu mici modificări de organizare, în 
1987a: 25-29), ca posibilităţi ale sensului date de: 

I. Relaţiile cu alte semne: 

(1) relaţii materiale și semantice cu semne izolate; 
(2) relaţii cu grupe sau categorii de semne; 

(3) relaţii cu întregi sisteme de semne. 


II. Relaţiile cu semne din alte texte: 

(1) discursul repetat; 

(2) relaţia cu secvenţe textuale celebre (dictoane, maxime, formule 
etc.). 


III. Relaţiile între semne şi „lucruri”: 
(1) imitarea prin substanţa semnului; 
(2) imitarea prin forma semnului. 


IV. Relaţiile între semne și „cunoașterea lucrurilor” (interpretarea lu- 
mii în fiecare cultură). 


V. Circumstanţierile („cadrele”)!+. 


Diferenţa semnificativă între cele două prezentări priveşte clarificarea 
relației cu alte texte. Astfel, în Tesis sobre el tema „lenguaje” y „poesia”, 
relația menţionată apare ca unul dintre cele șapte tipuri, în formularea: 
«el signo lingüístico concreto funciona [...] por su relación con otros 
<textos>» (1971/1977: 202). În Textlinguistik nu o mai regăsim ca atare, 
ea fiind înlocuită de o categorie de relații într-o formulare mai restrictivă, 
şi anume aceea a relațiilor semnului cu semne din alte texte (1981: 80-82), 
cu precizarea că nu este vorba despre „orice” alte texte, ci despre texte în- 
scrise și recunoscute în tradiția lingvistică și culturală a unei comunități, 
astfel încât relaționarea nu numai că este posibilă, ci chiar are loc în ge- 
neral. Într-adevăr, în termeni stricți, la nivelul semnului lingvistic din text, 
relația nu se stabileşte propriu-zis „cu alte texte”, ci cu „semne din alte texte”, 
a căror întindere și structură poate însă să varieze în limite foarte largi. 
Astfel, printre unitățile deja cunoscute (date de tradiție) cu care operea- 
ză procedeele de construcţie a textului, conținutul cunoașterii expresive 
include şi texte sau fragmente de texte anterioare (Coseriu 1988: 258). În 
schimb, o relaţie propriu-zisă „cu alt text” este una a textului cu alt text 
şi ea se instituie printr-o configurație complexă de relaţii ale semnelor 
individuale, cu funcţiile evocative corespondente. 

Organizarea fasciculelor de funcții evocative este relevantă și din punct 
de vedere textual-tipologic, nivel la care poate fi analizată în cadrul a 
două categorii de fenomene: 


(a) Ce (tip de) relaţii evocative se realizează în text 


De exemplu, relația dintre semne și “lucruri”, mai exact imitarea des- 
ignatului prin substanța semnului nu este de așteptat în anumite texte 
constructiv-, ştiinţifice” (în ştiinţele logico-matematice și în cele naturale). 
Există aici, în schimb, o formă maximală de intertextualitate — pe care am 
numit-o „holotextualitate” — și anume relaţionarea fiecărui text individual 
la toate textele ce au ca nucleu aceeași teorie sau model, chiar în absenţa 
oricăror indici expliciţi ai respectivei relaționări. Simpla utilizare a unei 
anumite terminologii activează evocarea ansamblului holotextual, adesea 
făcând superfluă o explicitare prin citat sau „referință bibliografică”. 


Pentru a apela și la un exemplu oferit de Coseriu însuși (1987c: 12- 
13), în caracterizarea textului „politic”, un rol privilegiat îl îndeplinește 
relaţia dintre semne și „cunoașterea lucrurilor”, exploatarea „valorilor 
sau nuanţelor speciale” asociate semnificatelor în virtutea atitudinilor 
adoptate de vorbitori faţă de lucrurile desemnate. 


(b) Ce (tip de) relaţii evocative sunt dezactualizate în text 


În lingvistica integrală a textului, modul discursiv poetic se caracteri- 
zează prin actualizarea plenară a tuturor relaţiilor semnice, cu evocările 
corespondente, iar modul non-poetic cu subdiviziunile sale se prezin- 
tă ca dezactualizare a unora dintre posibilitățile respective. Procesul și 
formele acestei dezactualizări sunt tipologic relevante. 


De exemplu, în textul constructiv-ştiințific este irelevant cadrul 
situațional imediat, chiar dacă el este identificabil, pe când vorbirea 
practică uzuală mizează pe cadrul imediat sau chiar îl potențează. După 
cum am menționat mai sus, în anumite subtipuri științifice (de ase- 
menea din perimetrul ştiinţelor logico-matematice şi naturale), sunt 
irelevante, în plus, cunoașterea lucrurilor via interpretarea culturală a 
lumii şi contextul natural. Contextul natural are drept corespondent, 
în planul cunoașterii epistemice, domeniul restrâns al universului na- 
tural care este descriptibil prin geometria de tip euclidian şi fizica de 
tip newtonian. 

Din perspectivă tipologică, dintre relaţiile evocative o atenţie specială 
se cuvine acordată circumstanţierilor (Umfelder, entornos, „cadre”), iar 
dintre circumstanţieri — universului de discurs, care furnizează „teme” 
sau „lumi de referință” ale textului (Coseriu 1981: 99-100). 


3. O aplicare în analiza textuală 


3.1. Textul propus spre ilustrare este reprodus în Figura 1: un text pu- 
blicitar al companiei aeriene Turkish Airlines, plasat în Aeroportul 
Internațional Avram Iancu din Cluj-Napoca, unde l-a aflat şi autoarea 
în vara anului 2018. 


Într-o compoziţie tipică pentru această specie de texte, constituția sa 
cuprinde semne non-lingvistice și semne lingvistice. Componentele 


non-lingvistice sunt imagini (fotografie a unei plaje în tonuri coloris- 
tice care sugerează orele de crepuscul sau de răsărit, cu alte cuvinte un 
moment temporal de tranziţie) şi diagrame (logourile Turkish Airlines 
în colţul din dreapta sus şi Star 
Alliance în dreapta jos). Com- 


ponentele lingvistice sunt: un TURKISH 
AIRLINES 


segment compact aranjat în 15 
linii de text centrat, alcătuit din 
structuri propoziţionale com- a 
plete sau eliptice (segment Twe ONDER z 
transcris în Figura 3), numele sosi» 

şi website-ul companiei și nu- 
mele alianței aeriene din care 
compania face parte". 


Nu ne propunem aici o ana- 
liză exhaustivă a acestui text, 
ci doar ilustrarea modului în 
care modelul coșerian, în spe- 
cial relaţiile semnice evocative, 
poate să pună în evidenţă lini- 
ile de forță care ghidează pro- Figura 1. “Widen your world”, 
cesul de construcţie a sensului text publicitar Turkish Airlines 


şi, concomitent, să clarifice în Aeroportul Cluj 
z z (foto E.T.-M, Cluj-Napoca, 14 aug. 2018) 

apartenenţa tipologică a textu- 
lui. În acest scop, ne vom referi 
aici cu precădere la compo- 
nenta lingvistică, în special la 
segmentul compact transcris 
în Figura 3*6. 


Prima relație evocativă ime- 
diat observabilă în constituția 
textului face parte din catego- 
ria III, a relaţiilor dintre semne 
şi „lucruri”. Concret, este vor- 
ba despre „imitarea designatu- 
lui prin substanța semnului”: 
mărimea fizică a literelor și 
accentuarea vizuală prin aldi- 
ne se află în raport iconic cu 
importanța mesajului purtat 
de semnificatul lingvistic al re- 
spectivelor cuvinte sau sintag- 
me. Această relație se menţine 
pe întreg parcursul textului ca 
un semnal purtător, pe care 
grefează (se modulează) alte 
relaţii semnice. 


De exemplu, același procedeu 
material este parte a unei alte 
relaţii evocative, din categoria 
I, a relației semnului cu alte 
semne, anume relația materia- 
lă cu alte semne actualizate în 
același text, invitând la o citi- 
re interstițială, la compunerea 
de fraze din segmente aflate la 
distanță dar notate cu carac- 
tere identice sau apropiate ca 
mărime sau tip („venture/to 


Rey n 
NG WORLDS, * 
[01:47 ;, 7 Y 
AND FINDING DELIGHT IN OUR DUFERENCES. 


= IFYOUREONEOFUS, -. 
m DAE MONI Or twt Gata! mat! 
WERE READY 10 TAKE YOU THERE 

MSE g o 


WIDEN YOUR 
WORLD 


Figura 2. “Widen your world”, 
text publicitar Turkish Airlines 
(Sursa: https://www.behance.net/gallery/ 
14860689/TURKISH-AIRLINES ) 


There are those of us who like to venture 
to the unexplored. 
To see the beauty 
in the strange and unknown. 
Those of us who go out there with a sense of 
wonder. 
Bridging worlds, 
cultivating our curiosity 
and finding delight in our differences. 
If you're one of us, 
and you want to explore more of this great planet 
we're ready to take you there. 
It’s time. 


Widen your 
World 


Figura 3. Transcriere a componentei 
lingvistice din textul analizat 

see the beauty”, „Io the unexplored/If you're one of us”, „Wonder./ 
Widen your world”). 


Oprindu-ne la ultima asociere, care ocupă o poziţie specială în virtutea 
procedeului iconic dominant, observăm că într-o citire lineară cuvân- 
tul wonder este substantiv, subordonat în sintagma „sense of wonder”, 
pe cînd în citirea interstiţială, în virtutea coeziunii sintactice cu widen, 
el este predilect interpretabil ca verb, şi, mai mult, ca predicat într-o 
propoziţie independentă. Procedeul textual-constitutiv utilizat aici 
este „relaţia semnului cu grupe sau categorii de semne”, anume evoca- 
rea de către unitatea wonder a familiei sale lexicale, unde verbul la im- 
perativ, identic cu infinitivul scurt, coincide material cu substantivul. 
Cele două tipuri de relaţii evocative ancorate în același punct textual 
sunt articulate ierarhic (sau, mai bine spus, dinamic) la nivelul sensu- 
lui: relația cu categorii de semne deschide un spectru de posibilități 
(este o relație cu semne absente din text, un raport in absentia cu toți 
ceilalți membri ai familiei lexicale, fiecare cu paradigmele lor gramati- 
cale), iar relația materială cu alte semne din text (plasarea impreună cu 
Widen your world prin dimensiunea caracterelor grafice) actualizează 
una dintre aceste posibilități (verbul la imperativ). 


Din categoria III, a relaţiei iconice dintre semne și „lucruri”, atrage 
atenţia un alt subtip, şi anume imitarea prin forma semnului, în no- 
tarea secvenţei „Widen your world”, sloganul campaniei publicitare în 
care se încadrează şi textul nostru. Spaţierea fizică a literelor cuvântului 
„w o r lq” se relaționează iconic cu semnificatul mesajului lingvistic, 
îndemnul de a-ţi lărgi lumea. Şi aici, unul şi același punct în constituția 
textului ancorează trei relații evocative în componenta verbală, şi una 
— de asemenea iconică — cu imaginea orizontului marin larg deschis 
din componenta non-verbală, impunând-se astfel ca centru de greuta- 
te sau punct focal al ansamblului. Fără îndoială, în procesul autentic de 
interpretare de către receptorul aflat în aeroport, care observă posterul 
mai întâi de la distanţă şi ulterior se apropie progresiv pentru a percepe 
și integra restul detaliilor, construcţia sensului începe de la acest seg- 
ment. 


Relaţia cu alte semne individuale din același text se manifestă și într-un 
alt subtip, şi anume relaţia bazată pe conţinut, care pune în asociere 
unităţile worlds // world, cu semnificat lexical identic, dar accepţie 


ENE PT RO MIÂINIĂ 


designaţională diferită. Worlds din sintagma „bridging worlds” trimite 
la spaţiile geografice, explicitate apoi ca „this great planet”, iar world din 
sintagma „your world” trimite la orizontul experienţial personal. 


În constituţia textului, detectăm o coloană vertebrală sau o axă seman- 
tică materializată ca relaţie între semne individuale din același text: 
us şi membrii paradigmei sale (our, we) au şase ocurenţe distribuite 
pe toată lungimea textului, iar în raport cu această axă se proiectează 
patru ocurenţe ale pronumelui de persoana a II-a singular you (şi ad- 
jectivul your), concentrate înspre finalul textului. Putem considera că 
această distribuţie delimitează două secţiuni, cea de-a doua începînd 
cu fraza „If you're one ofus..., care de altfel îl specifică pe you de la bun 
început drept singular — tu, nu voi. 


Dacă referința lui you poate fi identificată prin relația cu cadrul 
situațional imediat (tu, călătorul aflat în aeroport, cel care privește 
acest poster și probabil se suprapune, în imaginaţie, cu silueta uma- 
nă solitară din imaginea de fundal), seria lui us generează o enigmă 
referențială, ca să spunem așa. În primele două ocurențe, us conturea- 
ză cercul larg al unei multiplicități atotcuprinzătoare, nedeterminată 
referenţial: noi — oamenii în general? noi — companiile aeriene în gene- 
ral? În interiorul acestei mulțimi, se delimitează o submulțime, la care 
Turkish Airlines își afirmă apartenenţa („There are those of us..”): o 
submulțime din care facem parte şi noi, emițătorii acestui mesaj publi- 
citar ca reprezentanți ai unei companii anume. Trăsăturile definitorii 
ale submulțimii sunt enumerate în prima secțiune a componentei ver- 
bale: „those ofus”, „aceia dintre noi” care se aventurează în necunoscut 
şi îi apreciază frumuseţea, care construiesc punți între colțurile înde- 
părtate ale lumii, dar în același timp îşi menţin vie setea de necunoscut. 
Astfel, „those of us” pare să denote aici: „noi, cei de la Turkish Airlines 
şi alte companii sau persoane cu aceeași viziune”, în contrast implicit 
cu submulțimea ceilalți — restul companiilor şi persoanelor care nu 
împărtăşesc viziunea și curajul nostru. Important este să observăm că, 
până în acest punct al textului, referentul lui us poate să fie atât un grup 
de indivizi umani, cât şi un grup de companii. 


Prima propoziţie a frazei cu care debutează a doua secțiune, „If you're 
one ofus...”, prin includerea lui you, receptorul individual, în grupul lui 
us, limitează brusc referinţa la un grup de indivizi umani, anume noi, 

emițătorii acestui mesaj publicitar, prin extensie noi, cei de la Turkish 
Airlines, care ne definim nu doar ca grup sau reprezentanți ai unei 
companii, ci fiecare dintre noi, ca individ uman, prin viziunea descrisă 
anterior. În acest fel, tu ești unul dintre noi, ființe umane individuale 
animate de aceeași sete de necunoscut şi pasiune pentru explorarea de 
noi teritorii. Această relaționare a lui tu față de noi invită receptorul și 
la o reinterpretare retrospectivă a sintagmelor our curiosity şi, mai ales, 
our differences ca referindu-se la calităţi inerente grupului, la pasiunea 
pentru explorare și diversitatea din interiorul propriului grup. 


Ajuns în acest punct al lecturii, receptorului i se pregătește o nouă sur- 
priză referenţială: propoziţia principală a aceleiași fraze, „we're ready 
to take you there” revine la fel de brusc la interpretarea lui noi ca sepa- 
rat net de tu, ca grup din care tu nu faci parte, dar cu care ești invitat 
să intri într-un raport reciproc benefic. Compania și potenţialul client 
împărtăşesc aceeași viziune, dar numai compania are resursele şi in- 
strumentele prin care poate sprijini clientul să îşi împlinească visele 
prea îndelung amânate („It's time”). O dată înţeles acest lucru, rămâne 
în sarcina clientului să valorifice şansa unică și să întreprindă pasul ne- 
cesar pentru a-şi lărgi orizontul experienţial. 


Întregul parcurs descris aici are aspectulunei instabilități designaționale 
generate de pronumele us şi you, al unei glisări de la o determinare 
referenţială la alta, motivată în primul rând de tensiunea între două 
subtipuri de cadre presupuse de procesul determinării, situaţia imedi- 
ată și situaţia mediată, și în al doilea rând de necesitatea de a integra în 
acest proces și informaţia dată de contextul verbal (numele companiei 
prezent în text, numele alianței aeriene - grupul din care compania 
face parte). Alături de procedeul „imitării designatului prin substanța 
semnului” indicat la începutul analizei, avem aici al doilea procedeu 
constitutiv major din acest text. 


3.2. Până aici toate elementele puse în evidenţă ar fi interpretate în 
acelaşi mod indiferent de compania aeriană căreia textul publicitar îi 
servește. Am putea afirma, chiar, că el ar putea servi în egală măsură 
unei companii maritime, dată fiind insistența, în componenta vizua- 
lă, asupra spațiului marin, fără vreun semn vizual desemnând direct 

aviația. Desigur, imaginea stolului de păsări se corelează cu diagrama 
care constituie logo-ul Turkish Airlines, astfel încât, luate împreu- 
nă, ele pot fi considerate un icon metaforic pentru ideea de zbor, şi, 
prin extensie, pentru aviaţie. Efectul de diferenţiere față de alte com- 
panii rămâne însă foarte redus: numeroase alte companii aeriene uti- 
lizează reprezentări schematice de păsări sau aripi (Cathay Pacific, 
Lufthansa, Singapore Airlines, Malaysia Airlines, Garuda Indonesia, 
Japan Airlines, Gulf Air, Egyptair, pentru a menţiona doar câteva). 
Cum se justifică atunci alegerea acestui fundal imagistic? Există oare o 
motivaţie intrinsecă şi necesară, o relaționare directă şi puternică între 
(a) conţinutul componentei verbale, cu accentul pus pe explorarea de 
„lumi stranii şi necunoscute”, pe „aventurarea în necunoscut” şi crearea 
de „punți între lumi” diferite, (b) imaginea mării şi (c) Turkish Airlines 
în contrast cu/spre deosebire de alte companii aeriene? Cu alte cuvin- 
te, are acest text publicitar și un efect de diferenţiere şi promovare a 
imaginii corporatiste şi valorilor asumate de această companie în con- 
trast cu toate celelalte, sau cel puţin cu cele din alianță? 


Răspunsul depinde de capacitatea receptorului de a activa o serie de relaţii 
evocative ale semnelor din text cu contextele extraverbale, în special cu 
contextul natural, contextul istoric şi contextul cultural (categoria V). 


Am menţionat mai sus enigma designațională pe care o generează uti- 
lizările pronumelui de persoana I plural (those of us, our, one of us, we), 
care alternează între variantele-în-uz inclusivă și exclusivă, colectivă 
şi separatoare. Relaţia cu contextele extraverbale ancorată în unitatea 
Turkish din numele companiei revolvă enigma într-un mod parado- 
xal, confirmînd ambele variante, sau, mai exact, validând importanţa 
opoziţiei dintre ele. În prima parte a textului, în „those of us”, us de- 
signează toate companiile aeriene, în mulțimea cărora se delimitează 
sub-mulțimea acelora dintre ele care se aventurează în necunoscut etc., 
sub-mulțime din care face parte Turkish Airlines. Contextul natural 
(situarea geografică a țării ca punte între Orient şi Occident), contex- 
tul istoric (rolul jucat în perioadele de expansiune teritorială dinspre 
Europa înspre alte zone, ca şi rolul crucial jucat de știința otomană 
în păstrarea şi re-diseminarea unui depozit de cunoştinţe științifice 
şi tehnologice care altfel s-ar fi pierdut) și contextul cultural (diver- 
sitatea etnică şi culturală a țării, indicată de utilizarea separatoare din 

„our differences”, diferenţele din interiorul propriului grup) privilegi- 
ază compania turcă în raport cu potenţialii alți membri, nespecificaţi, 
ai submulțimii respective. Compania se singularizează prin evocarea 
tradiţiei istoric-culturale din care face parte, în calitate de continuatoa- 
re contemporană a marii tradiții de navigaţie care a contribuit nu nu- 
mai la edificarea economică și tehnologică a lumii în care trăim astăzi, 
ci și la configurarea imaginarului european al călătoriei-aventură, cu 
promisiunea de orizonturi exotice. 


Apelul la tradiţia de navigaţie este confirmat și de o relaţie evocativă in- 
tertextuală: călătorul asiduu își va aminti o altă campanie publicitară a 
companiei, lansată în 2012, cu sloganul „Inspiring Piri Reis”, în cadrul 
căreia designul produselor și conținutul mesajelor lingvistice evocă fi- 
gura emblematică - și hărţile — vestitului navigator, geograf și cartograf 
otoman, a cărui moştenire este de asemenea pusă sub semnul ideii de 
sintetizare şi transmitere a cunoașterii din vaste și diverse orizonturi 
culturale”. 


În sfârșit, relația textului cu contextul fizic aduce încă un element 
care contribuie decisiv la constituirea sensului. Așa cum am arătat la 
început, posterul este plasat în holul Aeroportului Internaţional Cluj. 
La o privire atentă, se observă că el ocupă întregul spaţiu al unei uși 
- în fapt, poarta agenţiei Turkish Airlines din aeroport. Prin aceasta, 
îndemnul „Widen your world”, realizat prin conţinutul semnelor ling- 
vistice şi prin relaţia iconică de imitare prin forma expresiei grafice, 
se corelează cu un semn indexic dat de relaţia cu contextul fizic: actul 
de a-ţi lărgi lumea devine echivalent cu gestul de a deschide poarta 
agenției și a deveni astfel clientul companiei aeriene. Avem aici, aşadar, 
şi o funcţie textuală exhortativă realizată prin intermediul relaţiei tex- 
tului cu contextul său fizic, funcţie care reflectă finalitatea principală a 
categoriei de text publicitar, și anume inducerea sau facilitarea acțiunii 
de achiziționare a produselor și serviciilor oferite de companie. 


Se impune să accentuăm, în acest punct al discuţiei, că lingvistica in- 
tegrală a textului își asumă drept obiect propriu de studiu textele reale, 
fiecare text considerat cu întreaga rețea de unități şi procedee care con- 
tribuie la construcția sensului. Textul real la care ne-am referit aici este 
cel din Figura 1, şi nu cel din Figura 2, material identic cu primul, dar 
situat în afara contextului fizic şi situațional. În sens strict acesta din 

urmă trebuie considerat a fi un alt text, sau doar o virtualitate de text, 
care conţine, şi el, fără îndoială, o variantă etiolată a funcţiei exhortati- 
ve printr-un semn indexic (indicarea website-ului, care invită la intra- 
rea nu într-o agenţie fizică, ci în agenţia virtuală a companiei)". 


3.3. În Secţiunea 3.2. am ilustrat o parte din relaţiile semnice evocative 
care contribuie la constituirea şi articularea sensului în textul ales spre 
analiză. Cadrul conceptual al lingvisticii integrale a textului ne permi- 
te însă să mergem dincolo de descrierea și ilustrarea de procedee izo- 
late. Pasul următor este să căutăm principiile care motivează utilizarea 
unităților şi procedeelor în textul dat, normele de coerență textual-tipo- 
logică care asigură unitatea textului ca text și justifică articularea sensului 
său. Este sarcina unei tipologii textuale non-taxonomice, într-o perspec- 
tivă autentic funcţională, dezvoltată din premisele lingvisticii textului ca 
hermeneutică a sensului, aşa cum aspiră să fie modelul propus de noi 
(Tămâianu(-Morita) 2001, ulterior rezumat în 2006b, 2012a şi 2015a). 
Vom încerca așadar să caracterizăm textul „Widen your world” din per- 
spectivă textual-tipologică utilizând acest model, dar limitându-ne la 
ceea ce rezultă din examinarea relaţiilor evocative întreprinsă mai sus. 


La palierul formei de gradul 1, al modurilor discursive de bază, luăm în 
considerare două dimensiuni. Una este finalitatea semnificativă prima- 
ră a textului, direcţia care orientează construcţia sensului, care poate 
fi conceptualizată prin triada ipostazelor logosului semantic (apofan- 
tic/pragmatic/ poetic) asumate în reinterpretarea propusă de Coseriu”. 
Din acest unghi, textul nostru este un text cu finalitate pragmatică, ori- 
entat de valorile eficacității practice, de aceea inseparabil de relaţiile 
sale cu contextul fizic şi cu cadrul situaţional (imediat şi mediat). 


O a doua dimensiune sau perspectivă din care putem caracteriza for- 
ma de gradul I este modalitatea construcției de sens, natura raportului 
semiotic dintre expresia textuală și sensul exprimat. Din acest punct de 
vedere textul se caracterizează prin ceea ce Coseriu (1971/1977: 202- 
203, 1981: 109-111, 1987b: 24-25) numește „plenitudine funcțională”, 
manifestată în densitatea relaţiilor evocative: nu doar numărul și di- 
versitatea relaţiilor semnice realizate în text, ci mai ales articularea lor 
sinergică în puncte cheie ale constituţiei textuale. 

Forma de gradul I se actualizează într-o formă mai determinată, la un al 
doilea palier tipologic, în sub-modalităţi ale construcției sensului cum 
sunt cele avansate, pentru modul discursiv poetic, de Borcilă (1981, 
1987). Pentru textele cu finalitate apofantică şi pragmatică nu deţinem 
încă un model de anvergură și grad de detaliere comparabile, dar credem 
că modelul respectiv poate fi utilizat, cel puţin în mod analogic, pentru o 
descriere provizorie. Astfel, împrumutând cadrul conceptual și termino- 
logia lui Borcilă, textul „Widen your world” are finalitate „plasticizantă”, 
de sporire şi revoluționare a percepţiei, vizând a reconstrui lumea din 
/ în detalii intensificate, conform unui „principiu existenţial-axiologic” 
sintactic: obiectele acestei lumi textuale nu posedă semnificație speci- 
ală, de exemplu simbolică, prin ele înseși, ci devin relevante doar prin 
modurile în care se combină în text. Modelul de construcţie a lumii este 
„iconic-diagramatic, cu păstrarea coerenţei” (subtipul A1 din modelul 
Borcilă), câmpurile interne de referință ale textului fiind nu numai „ana- 
loge” câmpurilor externe de referință din realitatea experienţei empirice, 
cum se întâmplă în textele poetice de subtip A1, ci chiar o reflectare a 
câmpurilor externe. Explorarea necunoscutului este călătorie de desco- 
perire geografică, una care are nevoie de instrumente tehnologice pentru 
a se realiza. Împlinirea visului de „a-ţi lărgi lumea” se face prin zbor avia- 
tic, iar nu prin zbor al imaginaţiei. „Această magnifică planetă” este Terra 
noastră de zi cu zi, iar nu una asemănătoare dintr-o galaxie ficțională sau 
dintr-un univers alternativ. 


În sfârșit, investigația tipologică trebuie condusă până la un palier de 
formă textuală şi mai determinată, o formă de gradul 3 care surprinde 
principiul textual-constitutiv care justifică unitățile şi procedeele de con- 
stituire a sensului în acest text, considerat cu individualitatea și integrali- 
tatea constituţiei sale, palier la care se identifică omogenitatea şi coerenţa 
funcțională subiacente diversităţii unităţilor şi procedeelor ca atare. 


Tipul de relație evocativă care funcționează ca semnal purtător pe care 
se grefează toate celelalte este “imitarea designatului prin substanța și 
forma semnului”. În virtutea ei, receptorul este mai întâi atras în lu- 
mea textului la nivelul enunţului „Widen your world”, punct de ancoraj 
pentru nu mai puţin de cinci relaţii evocative diferite. După ce lumea 
textului se construieşte ca reflecţie a lumii reale, prin dominanţa evo- 
cării cadrului situaţional şi a contextelor natural, istoric şi cultural, jo- 


EET PT RO MIÂINIĂ 


cul glisării designaţionale al perechii noi / tu şi relaţia cu contextul fizic 
conduc receptorul din nou la enunţul „Widen your world”, care devine 
astfel şi punct de extracţie: receptorul iese din text și reintră în lumea 
reală pregătit pentru a acționa, pentru a deschide poarta agenţiei şi a 
deveni client al acestei companii aeriene. 


4. Consideraţii finale 


4.1. Am subliniat importanţa pe care o are, în lingvistica integrală a 
textului, focalizarea asupra textului cu constituţia sa autentică, din an- 
samblul căreia în contribuţia de față ne-am referit în mod special la 
relaţiile semnice evocative. În cursurile mele de la Universitatea Kindai 
din Osaka am supus discuţiei în câteva rânduri textul „Widen your 
world”. Nici unul dintre studenţii mei japonezi nu a recunoscut evocă- 
rile contextului natural, istoric și cultural, şi nici trimiterea intertextua- 
lă la figura amiralului Piri Reis — adică tocmai acele relaţii care instituie 
conexiunea necesară și inalienabilă a acestui mesaj publicitar cu com- 
pania care l-a emis şi căreia este ținut să-i servească. Mai direct spus: 
întâmplarea face că nici unul dintre tinerii japonezi care s-au aflat în 
sala de clasă la cursurile mele nu ştie exact unde este situată geografic 
Turcia, ce rol a jucat ea în istorie, ce contribuţie a avut ştiinţa otomană 
la salvgardarea moștenirii de cunoaştere ştiinţifică în beneficiul lumii 
occidentale (europene) de azi, și nici unul nu a auzit despre uimitoa- 
rele hărți maritime care au făcut posibilă expansiunea geografică din 
secolele XVI şi XVII, a cărei progenitură (nedorită?) este şi turismul 
intercontinental de masă din zilele noastre. 


Decurge oare de aici că aceste relații (sau, în general, unităţile şi procedeele 
textual-constitutive) nu sunt reale, că ele nu sunt obiectiv date în text, şi că 
interpretarea este un proces pur subiectiv și fluctuant, care astfel nu poate 
să constituie baza unei lingvistici a sensului? Miza întreprinderii coşeriene 
în linia cărei ne înscriem și noi este formularea convingătoare a unui răs- 
puns negativ la această întrebare, respingerea fundamentată a unui aseme- 
nea dubiu. Analiza textuală ca parte a lingvisticii textului își asumă ca țintă 
o interpretare maximal posibilă în condiţiile istorice date: altfel spus, ling- 
vistul aspiră să fie un interpret dotat cu o cunoaștere maximală, urmărind 
cu tenacitate să descopere toate procedeele, strategiile și raporturile textu- 

al-constitutive, pentru a justifica sensul cu care ele se corelează în dublul ra- 
port semiotic specific planului discursiv. Fără îndoială, factori contingenți 
pot să limiteze interpretarea sensului sau să îi parțializeze rezultatele. Avem 
atunci o limită empirică, şi nu una rațională, a analizei textuale ca prim ni- 
vel epistemic al lingvisticii textului. 


Garanţia obiectivității demersului text-lingvistic nu rezidă în căutarea 
sau aflarea sensului însuși, ci în justificarea liniilor de forță ale consti- 
tuirii sensului, prin decelarea și descrierea sistematică a unităților și 
procedeelor textual-constitutive. Acestea din urmă sunt, prin definiţie, 
“întrupate' şi aflate “la vedere' — pentru cei care au ochi să le vadă. 
Acuitatea vederii analitice se întinde pe o scală largă, întocmai ca și 
acuitatea vizuală fizică. Presupunerea mea este că și în situaţia în care 
interpretul naiv (ne-lingvist al textului) nu distinge exact ceea ce vede, 
el are totuși intuiţia că în perimetrul supus privirii există ceva care per- 
sistă cel puţin sub forma unor întrebări incomode. Studenţii japonezi 
de la cursurile mele, după ce descriu tot ceea ce sunt capabili să dis- 
tingă cu claritate în constituţia textului, rămân suspendaţi într-o de- 
zolată așteptare, întrebându-se ce legătură are componenta verbală cu 
compania aeriană în cauză, ce legătură are imaginea de fundal cu restul 
componentelor, şi dacă nu cumva textul a fost scris de un vorbitor non- 
nativ de engleză, care a construit frazele ce conţin seriile lui us şi you 
într-o sintaxă ... foarte aproximativă. 


4.2. Unul dintre principalele avantaje ale modelului teoretic coșerian 
este acela că pune pe plan egal toate unităţile și procedeele textual-con- 
stitutive (a căror listă rămâne deschisă nu numai la adăugarea de noi 
elemente, ci şi la viitoare resistematizări, mai adecvate). Nicio unitate 
şi niciun procedeu nu este prin însăşi natura sa, ori 'din principiu, mai 
important(ă) decât oricare alta/altul. O ierarhizare funcţională se ope- 
rează doar în virtutea / pe baza rolului îndeplinit în articularea sensului 
în fiecare text concret. 


Cele patru tipuri de procedee textual-constitutive propuse de noi, pe 
baze coșeriene, în lista provizorie de sub 2.1. pot opera și asupra unor 
unități non-lingvistice, fapt care permite analiza conceptual unitară a 
textelor verbale și a celor pluri-semiotice care combină unităţi verbale 

şi unități non-verbale. Această din urmă condiţie (nu orice text pluri- 
semiotic, ci doar cele care au și o componentă verbală) derivă din natu- 
ra disciplinei pe care o avem în vedere, anume lingvistica textului. Mai 
direct spus, este o lipsit de sens să vorbim despre o lingvistică a textelor 
non-lingvistice. 


Inventarierea tipurilor posibile de procedee textual-constitutive şi 
clasificarea sau sistematizarea lor este o sarcină a lingvisticii genera- 
le a textului, dar înţelegerea funcționării lor reale se poate face nu- 
mai la nivelul textului individual, în analiza textuală?. Un merit al 
teoriei coşeriene este reinstituirea analizei textuale ca sub-disciplină 
legitimă a lingvisticii textului, nu drept simplă etapă subiectivă pre- 
liminară (aşadar situată în afara) unui demers pozitivist de inventa- 
riere, clasificare și generalizare, ci ca parte integrantă a demersului 
hermeneutic, punct de plecare al traiectului descriptiv şi explicativ, 
şi punct de necesară reîntoarcere, în calitate de autentică ţintă ultimă 
a investigaţiei. 


Note | 1V, argumentele aduse în Tămâianu-Morita (2015b). 
? Trimiteri bibliografice extensive sunt oferite în 
Tămâianu (-Morita) (2001, 2006a, 2006b, 2016). 
3V. Coseriu (1981: 37-40). 

* „Eine ausführliche Grammatik der Sprachverwen- 
dung ist die unentbehrliche Vorstufe für eine kohärent 
gebaute - und ausgebaute - Textlinguistik sowie ins- 
bes. für die Textsortenlinguistik” (Coseriu 1994: 61). 
SV. în special Coseriu (1973/1981, Ch. X, secţiunea 
7.3., şi 1981: 48-50). 

“V. în special Tămâianu-Morita (2001: 40, 125-133 şi 
2002: 126-150). Două studii ulterioare reiau această 
idee din perspectiva unei dezbateri mai ample, cu ilus- 
trări detaliate (2012b şi 2014). 

7 Desigur, orice asemenea procedeu poate constitui 
punctul de plecare pentru o nouă tradiţie discursivă 
sau o nouă specie textuală, fapt care nu modifică natu- 
ra lor esențialmente individuală. 

83 Dacă dorim să recuperăm şi să valorificăm descri- 
eri din alte modele ale textualităţii, de la gramaticile 
transfrastice până la explicaţii cognitiviste şi prag- 
matice ale discursului, atunci acesta este punctul de 
inserţie în cadrul teoretic și metodologic al lingvisticii 
integrale a textului. Astfel, elemente precum marcato- 

rii discursivi, macrostructurile textuale, structura actanţială, funcţiile narative etc. 
se vor plasa într-una din aceste două categorii. De exemplu, izotopiile reprezintă 
forme abstrase din anumite subtipuri de relaţii semnice evocative. 

° Pentru definirea conceptului de ‘funcție textuală! în viziune integralistă, v. Coseriu 
(1981: 45-47, 170-174). 

1 Pentru conceptul de “suspendare, v. Coseriu (1988: 122-125, 176-179). 

1! Conform definiției din Coseriu (1987b), acestea sunt părţi ale constituţiei tex- 
tuale presupuse ca fiind “absente, dar a căror recuperare’, în virtutea a ceea ce este 
efectiv prezent în expresia textuală, este un pas necesar înainte de a opera interpre- 
tarea textului. Rolul jucat de procedeul lacunelor textuale în construcţia sensului 
este ilustrat în Tămâianu-Morita (2012a: 11-12) prin analiza poemului „So long!” 
de Walt Whitman. 

12 Vezi, în special, discuţia din Coseriu (1981: 53-56, 65-68). 

13 V, Coseriu (1971/1977: 201-202, 1981: 68-102, 1987a: 25-29). În analiza textu- 
ală din Secţiunea 3. vom face referire nu numai la aceste categorii generale, ci și, în 
mod specific, la o parte din sub-tipurile pe care ele le subsumează. 

14 Pentru definiţie şi clasificare, v. Coseriu (1955-56: 310-319 şi 1981: 93-106). Din 
punct de vedere analitic categoria V poate fi considerată o subcategorie, cu detalii 
într-o sistematizare mai exactă, a categoriei IV. Dacă adoptăm însă punctul de vede- 
re al cunoașterii intuitive a vorbitorului, aplicată la constituirea textului individual, 
este adecvat să le menţinem separate, păstrând în categoria IV doar ceea ce Coseriu 
oferă drept exemple tipice, şi anume valorile simbolice sau asociative atribuite în 
fiecare cultură obiectelor designate (de exemplu, simbolismul cultural al culorilor 
sau al anumitor animale), valori derivate din atitudinea vorbitorilor faţă de obiecte, 
sau bazate pe experienţa mediată de tradiţia culturală a fiecărei comunități. 

'5 Compoziţia de ansamblu este mai clar vizibilă în Figura 2. 

1 Un video clip publicitar din aceeași campanie, lansat în februarie 2017, conţine 
același pasaj în rostirea de neegalat a lui Morgan Freeman. Componentele vizuale 
sunt complet diferite de cele din textul analizat aici. (https://www.youtube.com/ 
watch?time_continue=19&v=p_gv6fRejLM&feature=emb_logo). 

17 Una din informaţiile accentuate în textele campaniei „Inspiring Piri Reis” este 
faptul că amiralul Piri Reis a sintetizat date provenind din hărți maritime și mappae 
mundi arabe, spaniole, portugheze, chineze, indiene și grecești. 

15 De asemenea, textul analizat aici este distinct și de varianta exclusiv orală din 
video clipul cu Morgan Freeman, un text complet diferit sub toate aspectele 
constituționale: relaţiile semnice evocative bazate pe expresia grafică sunt, fireşte, 
absente, și în locul lor se realizează alte relații evocative, de exemplu pe baza valo- 
rilor asociate imaginii actorului american, sau unele care ţin de substanţa fonetică 
a semnelor — de timbrul și inflexiunile vocii inconfundabile a lui Morgan Freeman. 
19 Câteva dintre sursele relevante pentru această problematică sunt Coseriu (1948: 
48, 1955-1956: 287, 1957: 238-242 şi 246-247, 1987c: 11). 

% Pentru palierele epistemice la care se desfăşoară cercetarea planului textual, v. 
discuţia din Tămâianu (2001: 31-34), care trimite la analogia cu domeniile grama- 
ticii operată de Coseriu (1981:113-114). 

Multe erori de limbă sunt legate de lucruri 
simple, care ar fi trebuit să fie cunoscute din 
şcoala primară și din gimnaziu. De exemplu, 
unii cred că este foarte simplu să operăm cu 
cifrele şi cu numerele, cu procentajele şi cu 
regula de trei simplă. Dar, când suntem puși 
în fața faptelor, ne codim, ezităm sau credem 
că este corect ceea ce, în realitate, este greșit. 


Cifrele, în aritmetică, sunt acele semne gra- 
fice numite arabe, de la O (zero) până la 9 
(nouă) sau romane, chirilice etc. Cifrele sunt, 
prin urmare, semnele care servesc la scrierea 
numerelor şi nu pot fi confundate cu numere- 
le. În momentul în care spun 4 mere, nu este 
vorba despre o cifră, ci despre un număr. Pe 
vremea comunismului, se vorbea, tot eronat, 
despre „cifrele de plan”. Reporterii operau cu 
numere și le prezentau drept cifre. Formulări 
de genul: „Nu vă dau decât o cifră, anume 4 
000 de kg la hectar” erau curente la radio și la 
televiziune. Cifrele sunt doar vehicule ale nu- 
merelor, iar noi, în viaţa cotidiană, operăm cu 
numere. O confuzie frecventă se face şi atunci 
când se dau procentaje. De exemplu, este 
greşit să se spună „un procent de 30 la sută”, 
fiindcă un procent înseamnă unu la sută. 
Corect ar fi „un procentaj de 30 la sută”. Pot 
să spun, de pildă, „un procent din populaţia 
activă nu munceşte”, ceea ce înseamnă că unu 

la sută din populaţia aptă de muncă nu munceşte. Dar dacă spun că „un 
procent de 20 la sută din populaţia activă nu muncește” este eronat. De 
regulă, numerele mici, de la zero până la nouă, se scriu cu litere, iar cele 
mari cu cifre, mai ales în textele literare. Dar aici, norma nu este foarte 
strictă. 


De asemenea, mulţi români nu ştiu să scrie numerele mari, formate 
din unităţi, zeci, sute, unităţi de mii, zeci de mii, sute de mii, unităţi de 
milioane, zeci de milioane, sute de milioane etc. De exemplu, de câte 
ori vedem scris 2.345.200 (cum se scria odată), când, de fapt, acest 
număr se scrie 2 345 200, adică se lasă câte un spaţiu după fiecare grup 
de trei cifre, pornind dinspre coada spre capul numărului. Evident, se 
înțelege despre ce este vorba și dacă se pun punctele respective, dar nu 
este corect așa. De ce? Fiindcă este vorba despre o convenție grafică 
pe care trebuie s-o respectăm toți. În lumea anglo-saxonă, convenția 
este alta: după fiecare grup de astfel de trei cifre se pun virgule. Astfel, 
numărul 1 400 321, dintr-un text românesc, se scrie într-un text englez 
1,400,321. Or, la noi virgula se folosește atunci când se scrie un număr 
cu zecimale, pentru a despărți unitățile de zecimale. De exemplu, fai- 
mosul număr 7 (pi) se scrie la noi 3,14, iar în lumea anglo-saxonă 3.14. 
Azi, în actele Uniunii Europene, în toate limbile oficiale, miile se gru- 
pează prin lăsarea unui spațiu fix (nonbreaking space /espace ins&ca- 
ble), nu prin punct sau prin virgulă, precum în numărul 34 000 000. 
De asemenea, în toate limbile oficiale, zecimalele se despart de unităţi 
prin virgulă (chiar și în limba engleză ar trebui să fie așa, începând din 
anul 1983), precum în numărul 12,5. Prin urmare, regula românească, 
încetățenită de decenii bune, este acum și regulă europeană. Regulile 
acestea este bine să fie cât mai generale, adică să se folosească aceleași 
norme peste tot, pe de o parte (ceea ce este încă un deziderat) și să se 
respecte normele stabilite, pe de altă parte (ceea ce la români este greu, 
pentru că fiecare vrea să-și arate personalitatea şi originalitatea, inclu- 
siv atunci când nu este cazul). 


În românește, este incorect să scriem „30 oameni se aflau în stradă”, 
pentru că nu este vorba despre un text din telegramele de altădată, 
când trebuia să se facă economie de cuvinte. Corect este „30 de oa- 
meni”. Prepoziţia „de” se pune după numerele mari. Spunem „un om, 
doi oameni, trei oameni..., 11 oameni..., 19 oameni”, dar „20 de oa- 

meni, 21 de oameni..., 30 de oameni..., 99 de oameni, 100 de oameni”. 
După numărul 100, se revine: „101 oameni, 102 oameni, 103 oameni, 
dar „120 de oameni, 121 de oameni” etc. 


Unii, din grabă, din neatenţie sau din necunoaştere, încercând să-și 
convingă interlocutorii sau interlocutorul, spun că o afirmaţie a lor 
este valabilă „sută-n mie”, în loc de „mie-n sută”. Or, o sută raportată 
la o mie este ca zece raportat la o sută sau ca unu raportat la zece. Cu 
alte cuvinte, omul nu ştie că, de fapt, pretinde că ceea ce spune este 
adevărat în proporţie de 10%! Nici „mie-n sută” nu este canonic, ci este 
colocvial, expresia vrând să sugereze că omul are de zece ori dreptate. 


De unde provin toate aceste nesiguranțe, aceste oscilații, aceste 
greșeli de exprimare orală sau scrisă. O cauză este evidentă: nu se mai 
conştientizează ceea ce se învaţă la școală. Din dorinţa de a nu exagera 
cu teoria, de a nu se mai acumula cunoștințe, de a nu se mai practica 
memorarea (lozinci predicate azi pe toate drumurile), elevii nu mai 
învaţă definiţii, teoreme, reguli și nici chiar versuri. Mulţi învățători și 
profesori nu mai explică noțiunile, iar dacă le explică nu le mai fac fixa- 
re și recapitulare. Astfel că elevii uită repede (dacă vor fi știut vreodată) 
diferența dintre cifră şi număr, dintre postulat și teoremă, nu mai ştiu 
că postulatele nu se demonstrează, nu-și dau seama ce spun când spun 
(de exemplu, nu conştientizează că, etimologic vorbind, un procent 
înseamnă 1%), nu pot defini pe scurt un plan înclinat, o pârghie, un 
scripete (adică ceea ce în fizică se cheamă mecanismele simple). Ca 
istoric, am fost mereu confruntat cu astfel de probleme, fiindcă istoria 
exprimă viaţa trecută a oamenilor, iar în viața oamenilor sunt de toate, 
de la matematică, fizică și chimie până la arte plastice, muzică sau filo- 
sofie. Cum să înțeleagă un elev de liceu că biserica gotică Notre-Dame, 
devenită catedrală, a fost construită pe baza mecanismelor simple, 
dacă el nu ştie ce sunt acestea și dacă, în vreme ce profesorul explică, 
el caută pe Google de zor semnificația cuvintelor? Că elevii nu mai 
ştiu din propria minte (adică din bagajul propriu) care sunt stilurile 
arhitectonice clasice, care sunt curentele culturale majore, care este 
esenţa locomotivei cu aburi, ce este o simfonie sau cum arată un so- 
net — chestiuni care se învățau odinioară la istorie, la literatura română, 
la latină, la limbi străine — este grav, dar şi mai grav este faptul că nu 
mai învaţă reguli și definiţii nici la matematică, fizică sau chimie. Azi, 

„analiştii” repetă mereu că elevii sunt supraîncărcaţi cu teorie, că ştiu, 
prin urmare, multe chestiuni teoretice, că au cunoștințe numeroase, 
dar nu învaţă tehnici, practici, modalități de aplicare. Cu părere de rău 
spun, dar eu nu am observat așa ceva! Eu nu am găsit elevi de liceu sau 
studenți (cu excepţiile de rigoare) care să ştie prea multe lucruri teore- 
tice, care „să aibă capul tobă de carte”, care să ştie pe de rost definiţii, 
teoreme și versuri cu nemiluita. Impresia mea este că, la nivel de masă, 
nu se învaţă ca lumea nici teorie și nici practică, dintr-un motiv foarte 
simplu: programele sunt supraincărcate, profesorii trebuie să galopeze 
prin materie, ceea ce face care masa elevilor să nu ţină pasul. Cam 10% 
dintre elevi, cei din liceele bune ale marilor orașe, care fac din greu 
meditații, răspund exigenţelor, iar unii, supradotaţi și muncitori, ajung 
şi la olimpiade. Marea masă a elevilor noștri nu poate asimila materia, 
mai ales la disciplinele fundamentale și teoretice. Soluţia este la înde- 
mâna oricui: simplificarea programelor! Decât mult și criptic, mai bine 
mai puţin și pe înțelesul tuturor; decât complicat de la început, mai 
bine intuitiv şi sigur. De multe ori, iau câte un manual de gimnaziu 
sau de liceu și îl dau spre „interpretare” câte unei cunoştinţe, cu studii 
superioare. Rezultatul este catastrofal, pentru că gradul de înțelegere 
a textelor lecţiilor de către interlocutorii mei este, în medie, sub 50%. 
Cum să înțeleagă atunci elevii? Prin urmare, decât să fac de zor ecuaţii 
cu două și trei necunoscute, sau limite, sau matrice, oare nu ar trebui 
să mă asigur mai întâi că elevii ştiu Postulatul lui Euclid, Teorema lui 
Thales, Legea lui Arhimede și câte altele? Sau, în loc să-i dau zor cu 
algebra și trigonometria, nu s-ar cuveni să văd mai întâi cum stau elevii 
cu gândirea logică și cum pot să rezolve problemele de aritmetică? 


De când este lumea, în școală s-a mers de la simplu la complicat și de la 
concret spre abstract. Dobândirea unor cunoştinţe temeinice și simple 
în şcoala elementară creează premisele unei ușoare complicări a ma- 
teriei în gimnaziu, spre a putea aprofunda anumite chestiuni în liceu. 
Romanii ziceau că „repetiţia este mama învăţăturii” şi ştiau ei bine ce 
ziceau. Dacă trecem prin materie ca gâsca prin apă, cu speranţa că în 
memoria calculatorului se găsește totul, dacă nu citim literatură bună 
ca să ne formăm proprietatea limbajului, atunci, într-adevăr, devenim 
robii aparatelor construite chiar de noi. 

în filologie și în relaţii 
internaţionale. După o 
carieră pedagogică de mai 
mulți ani, este, actualmente, 
funcţionar public. Domenii 
de interes: comunicare, 
cultivarea limbii, semiotică, 
relații publice și publicitate. 
Semnează mai multe 
articole publicate în reviste 
şi culegeri colective de 
specialitate. 


Procesul motivării lingvistice reprezintă un 
fenomen foarte complex: se compară între ele 
obiectenoicucele dejaexistente, urmărindu-se 
alegerea semnului comun pentru acestea, nu- 
mit element motivaţional. În baza existenţei 
şi depistării acestuia se realizează un anu- 
mit procedeu al denominării. Pe de o parte, 
motivarea condiționează alegerea semnului 
motivațional şi a unităţii denominative nece- 
sare pentru realizarea procesului de denomi- 
nare, iar pe de altă parte, motivarea permite a 
sesiza logica legăturii dintre complexul sonor 
şi sens. 


Vestimentaţia, ca parte componentă indis- 
pensabilă vieții sociale, furnizează material su- 
ficient pentru a susţine teza enunțată. Astfel, 
adjectivul englezesc short „scurt” s-a substan- 
tivizat în limbile română și rusă — șorturi (rus. 
mopmbo!), numind un obiect de îmbrăcăminte 
(sportivă sau de plajă) în formă de pantaloni 
scurți. Până nu demult sorturile erau o haină 
din garderoba copiilor. Acum poarta astfel de 
pantaloni reprezentanţii tuturor categoriilor 
de vârstă. 


Printre elementele motivaționale în procesul 
denominării hainelor este asemănarea acesto- 
ra cu alte obiecte deja existente și cunoscute. 

Astfel, un tip de fustă lungă și largă, de forma unui clopot, susținută în 
interior de arcuri subțiri din oțel, la modă în Europa anilor 1860-1880, 
se numește malacov(f) — în amintirea fortăreței Malakov, punctul cen- 
tral al apărării oraşului Sevastopol din Crimeea, cucerită de francezii 
conduși de mareșalul Mac-Mahon la 8 septembrie 1855. Denumirea 
fustei vine probabil de la forma fortăreței: un vast deal circular încon- 
jurat de trei ziduri concentrice în centrul cărora se ridica un turn cilin- 
dric (Laiu-Despău 2006: 156), (Ciorănescu 2002: 486). 


Pălăria cilindru (sau joben, vezi infra) apare în Franţa şi Anglia la sf. sec. 
al XVIII-lea, impunându-se în vestimentația bărbaţilor din aproape 
toate clasele sociale. Termenul țilindru era răspândit mai ales în Tran- 
silvania, unde se trage din denumirea în limba germană Zylinder („ci- 
lindru”) sau Zylinderhut („pălărie-cilindru”), datorată formei sale ca- 
racteristice. 


În 1823 Antoine Gibus inventează țilindrul clac (în franceză chapeau 
claque — „palmă”). Acesta are o structură internă pe bază de pârghii şi 
arcuri, ascunsă sub căptușeală, care permite plierea lui, uşurând astfel 
depozitarea la garderoba sălilor de spectacol (în engleză opera hat sau 


collapsible hat, („pălărie pliabilă”). 


Utilitatea obiectelor vestimentare nu poate fi pusă la îndoială, în speci- 
al a celor care o reflectă chiar în denumire. În țările vorbitoare de limba 
engleză, cuvântul sombrero se referă, de obicei, la un tip de pălărie ori- 
ginară în Mexic și este împrumutat din limba spaniolă, unde termenul 
este folosit pentru orice pălărie cu margine. El provine de la cuvântul 
spaniol sombra, care înseamnă „umbră”. De obicei, sombrero-urile au o 
coroană înaltă și o margine foarte întinsă, care poate fi puţin îndoită, 
folosită pentru a proteja de soarele fierbinte din Mexic. Ele au fost cre- 
ate atât de largi pentru a oferi protecție maximă împotriva climatului 
cald al zonei: sunt destul de mari pentru a umbri complet capul, gâtul 
şi umerii purtătorului. 


Numele proprii, în special cele ale unor personalităţi, reprezintă o 
importantă resursă terminologică. Ele se regăsesc în terminologie nu 
doar ca atare, ci şi ca sursă de nume comune, de adjective și de verbe 
derivate sau incluse în termeni sintagmatici. Examinarea materialului 
de limbă din domeniul vestimentaţiei ne-a permis evidenţierea unei 


ERIC PT RO MIÂINIĂ 


clase de obiecte vestimentare eponime!, clasificate conform principiu- 
lui nume proprii de la care provin sau care au devenit nume comune, după 
cum urmează: 


1. Toponime 
1.1. Denumiri de oraşe 


Lexemul bariş, cu variantele barej sau bariz este reprezentarea sonoră 
a obiectului „broboadă din lână subţire și foarte ușoară (dar și a stofei 
respective)”. Etimologia acestui termen este fr. barege, după localitatea 
Barege din Pirinei, în SV Franţei, unde a fost produs pentru prima dată 
materialul (Laiu-Despău 2006: 36). 


Arhicunoscuţii și omniprezenţii blugi sunt la modă de foarte mult 
timp. Pantalonii, confecționaţi dintr-un material special, foarte rezis- 
tent, cu buzunarele la spate, pe care de obicei sunt atașate embleme 
sau fraze ad-hoc, sunt un element prezent în majoritatea garderobelor 
particulare. Denumirea este o prescurtare din engl. blue-jeans, după 
blue — „albastru” şi Jean — „material de bumbac”< fr. veche Jeanne(s), 
vechiul nume francez al orașului Genova (port în NV Italiei), unde 
materialul a fost fabricat prima oară în sec. al XV-lea și folosit pentru 
pantalonii purtaţi de marinarii genovezi. Engl. jeans a dat în românește 
jeanşi (scris şi ginşi) sinonim cu blugi. 


Bluză - haină pentru partea superioară a corpului. Din fr. blouse. 
Originea cuvântului francez este incertă. O ipoteză îl explică ast- 
fel: ca derivând din lat. medievală pelusia — „un fel de stofă provenită 
din Pelusium”, vechi port pe Nil în Egipt (în prezent Tell el-Farama) 
(Ibidem: 44). 


Carmaniola (din fr. carmagnole) este un tip de jachetă purtată în sec. 
al XVII-lea şi al XVIII-lea în sudul Franţei, unde a fost introdusă de 
italienii veniţi din Carmagnola — un oraș din NV Italiei (Ibidem: 58. 


Un element obligatoriu în garderoba bărbaţilor musulmani este fesul 
(rus. pec sau pecka) — acoperământ al capului, de forma unui trunchi 
de con, făcut din fetru sau postav roşu şi adesea împodobit cu un ciu- 
cure. Este evidentă legătura directă a denumirii fesului cu a celui mai 
vechi oraş marocan, Fes — unul din primele orașe civilizate ale lumii 
arabe. 


LIMBAJ ŞI TERMINOLOGIE IEEE 


Obiectul de îmbrăcăminte femeiască ce acoperă corpul de la talie în jos 
se numește fustă. Termenul are etimologie neogreacă fusta < lat. medi- 
evală fustaneum, interpretat ca derivat de la Fustat (sau Fostat) — vechi 
oraș din Egipt, în prezent un cartier de la periferia orașului Cairo, unde 
se produceau obiecte de îmbrăcăminte. 


Cuvântul învechit tarabulus este un șal oriental care se înfășura în ju- 
rul capului sau se purta ca cingătoare. Tarabulus este și un alt nume al 
celor două orașe Tripoli, porturi la Marea Mediterană, unul din Livan, 
celălalt capitala Libiei. Faptul că denumirea șalului este un eponim nu 
poate fi pus la îndoială (Ciorănescu 2002: 773). 


1.2. Nume ale unor regiuni 


Portul naţional al locuitorilor din regiunea alpină Tirol (din Austria și 
nordul Italiei) include un ansamblu vestimentar numit tiroleză, care 
este alcătuit din trei piese: o bluză albă, un fel de sarafan imprimat și un 
șorţuleț (alb) (Laiu-Despău 2006: 242). 


Ulster se numeşte un pardesiu bărbătesc fasonat ca un halat cu mâneci 
largi. Et.: engl., fr. ulster, după provincia irlandeză Ulster, unde s-a vân- 
dut prima dată. 


1.3. Denumiri de insule 


Pantalonii cu lungime medie au preluat numele unor insule. Ne referim 
aici la bermude (din engl. Bermuda shorts), prin care se înțelegea la înce- 
put un tip de pantaloni scurţi purtaţi de americanii aflaţi în vacanță sau 
care practicau yachtingul în insulele Bermude din Oceanul Atlantic’, şi 
de capri (din it. pantalone alla Capri), pantaloni mai lungi de genunchi, 
purtaţi de femei. Acest tip de pantaloni, în forma lor de azi, au apărut pe 
la sf. anilor 1940 pe insula Capri din Italia. (rus. 6epmyapt și ranpu). Sub- 
stantivul românesc (deşi neatestat încă în dicţionare) a intrat în uz odată 
cu apariţia acestui element vestimentar la noi. 


2. Antroponime 
2.1. Nume ale unor persoane concrete 


Regina Berthe a Franţei (d. 783), soția lui Pepin cel Scurt şi mama lui 
Carol cel Mare, a intrat în istorie ca model al femeii sfioase, modeste şi 

înțelepte. Cu numele acestei regine a fost numită un tip de broboadă 
croşetată din lână, cu ciucuri, purtată de femei deasupra unui decolteu 
sau pe umeri — bertă (Laiu-Despău, 2006: 41). 


Al şaptelea conte de Cardigan (1797-1868), ofițerul englez James Thomas 
Brudenell a luptat în faimosului Război al Crimeii. În timpul acestui con- 
flict soldaţii englezi au purtat pentru prima dată un tip de jachetă de sport 
cu mâneci lungi, încheiată cu nasturi în faţă, numită cardigan. 


Dr. Gustav Jaeger (1831-1917), profesor german de zoologie la 
Universitatea din Stuttgart, în 1884 a promovat o „teorie ştiinţifică” 
referitoare la beneficiile igienice ale hainelor de lână purtate direct pe 
piele. Firma engleză Jaeger de produse vestimentare de foarte bună ca- 
litate a fost numită în cinstea acestui om. Colanţii de damă lungi până 
la glezne se numesc azi egări. 


Leon Gambetta (1838-1882), avocat și om politic francez, liderul opoziți- 
ei republicane, ar fi purtat la timpul său o altfel de pălărie — de fetru, rigidă, 
având calota ovală și borurile răsfrânte pe margine, numită ulterior gambetă. 


Pălărierul francez Jobin, stabilit în Bucureşti la mijlocul secolului al 
XIX-lea și care avea un magazin, pe Calea Victoriei şi-a imortalizat numele 
printr-o pălărie bărbătească înaltă, de formă cilindrică, tare, de obicei de 
culoare neagră, purtată astăzi numai la ceremonii numită joben‘. 


Mac Farlane, nume propriu englez, de origine scoțiană, este presupu- 
sul creator al unui obiect vestimentar numit macferlan — pardesiu fără 
mâneci, cu o pelerină scurtă pe umeri și cu deschizături prin care se 
scot brațele. 


Mareșalul englez Fitzroy James Henry Somerset, Baron Raglan (1788- 
1855) a fost comandantul trupelor britanice în războiul Crimeii din 
1854. Atât el, cât și oamenii din subordinea lui purtau mantale fără 
cusături la umeri: mâneca porneşte de la răscroiala gulerului. Ulterior 
haina a fost adoptată de moda civilă şi numită, în amintirea mareșalului, 
raglan (Laiu-Despău 2006: 204). 


Spenţer este un palton scurt, introdus în modă de englezul George John 
Spencer (1758-1834) (Illerunun, 1996: 96). Acesta ar fi câştigat un 
pariu afirmând că poate impune o modă nouă doar apărând pe străzi 
cu un nou fel de imbrăcăminte (rus. cnencep, encep). 

2.2. Nume generalizatoare, porecle 


Catrinţă ca element reprezentativ al portului național al femeilor ro- 
mânce este un șorț sau o fustă alcătuită dintr-o bucată dreptunghiulară 
de stofă împodobită cu alesături, paiete etc. Este posibil ca numele să 
derive de la prenumele feminin Catrina (Laiu-Despău 2006: 61). 


Jachetă — haină (tricotată) pe talie, încheiată în față, purtată peste bluză, 
cămașă sau peste rochie și care acoperă partea superioară a corpului. 
Et.: fr. jaquette, din fr. jaque — veche haină din sec. al XIV-lea, purtată de 
țărani şi numită, se pare, după Jacques Bonhomme „Jachues blajinul', 
nume dispreţuitor dat de nobili ţăranului franceze. 


Pantaloni — obiect de îmbrăcăminte care acoperă corpul de la mijloc 
în jos. Istoria cuvântului începe cu San Pantaleone sau Pantalone, un 
sfânt din sec. al IV-lea (martirizat în 303), patronul Veneţiei și deci un 
nume de botez des întâlnit printre venețieni. Adesea acest nume era fo- 
losit de către alți italieni ca poreclă pentru locuitorii Veneţiei. În conse- 
cință, numele Pantalone a fost dat unui personaj venețian din comedia 
bufă italiană. El era reprezentat ca un moţ senil, cu ochelari, care purta 
papuci şi nişte pantaloni mulați. De aici a derivat cuvântul francez pan- 
talon, ce desemna la început un fel de ciorapi-pantaloni, asemănători 
cu cei purtați de Pantalone, la modă în vremea lui Carol II (843-877) al 
Franţei. Cu timpul și-a extins semnificația (Stati 1964: 172). 


Consideraţiile expuse vin să demonstreze fenomenul motivării în lim- 
bă ca o componentă obligatorie a nominării. Procedeul trecerii de la 
nume propriu la unul comun este necontenit de-a lungul timpului în 
istoria limbilor. 


Note | ' În accepție lingvistică actuală termenul eponim are mai 
multe sensuri: 1. cele indicate în DEX; 2. pentru a de- 
semna numele proprii devenite nume comune; 3. pentru 
a numi substantivele comune care își au sursa în nume 
proprii. 

*Purtată în timpul Revoluţiei Franceze, carmaniola a ge- 
nerat şi numele unui cântec cu autor necunoscut pe care 
revoluționarii îl cântau şi îl dansau la Paris. 

3La rândul său, arhipelagul a fost botezat în cinstea explo- 
ratorului spaniol Juan de Bermudez, care l-a descoperit 
pe la 1515. 

* Dimensiunile şi mărimea borului jobenului au variat după moda diverselor epoci. Jo- 
benul pentru ţinuta de călărie, de pildă, este mai scund și cu borurile mai mici decât cel 
pentru ţinuta de gală. 

s Jacquerie — răscoală a țăranilor flămânzi contra seniorilor feudali. 

ățean de onoare 


În special recent, după conferirea distincţiei 
de „Cetăţean de onoare al Municipiului Iaşi”, 
am primit din nou scrisori având ca provocare 
întrebarea pe care am folosit-o cândva ca titlu 
al unui articol (acum: „Cetăţean de onoare al 
Iaşului”? sau „... al lașilor”?), un text pe care îl 
reluăm în cea mai mare parte. 


Se impune mărturisirea că nu doar pe ieşeni, 
deşi mai ales pe aceștia, îi preocupă scrierea 
şi pronunţarea corectă (!) a numelui capitalei 
Moldovei istorice. Aceasta deoarece, în dis- 
cursul public şi în jurnalistică, există (şi nu nu- 
mai în ultimul timp) controverse: cum se scrie 
corect: „lașul”, sau „lașiul”? Problema „corec- 
titudinii” în materie de folosire curentă și de 
scriere a toponimelor/oiconimelor nu este 
însă deloc simplă, deoarece, în ciuda „norme- 
lor”, suveran este uzul comun: de exemplu, nu 
scriem „Târgul Frumos” ori „Târgul Mureş”, ci 
numele oficiale sunt Târgu Frumos, respectiv 
Târgu Mureş. Şi nimeni nu va putea interveni, 
în niciun fel, ca să schimbăm, eventual, alte 
forme ale vorbirii intrate în uzul oficial; deşi 
evocă sau reflectă fonetisme regionale, vom 
păstra ca atare oiconimele Chișcăreni (nume- 
le a două localităţi, din judeţul Iaşi, respectiv 
Botoşani), după cum în Moldova de la est de 
Prut nimic nu îndreptățește schimbarea „lite- 
rară” a numelui Drochia! 

Cu referire la alt raport între normă şi uz, comparabilă este situaţia 
în ceea ce priveşte numele orașului Iași, caz pentru care explicația 
porneşte de la nominativ, forma nearticulată şi cea articulată, din vor- 
bire. Dar s-o luăm pe puncte... 


1. Din cauză că localnicii (ca toți moldovenii) nu pronunţă „înmuiată” 
(nici) consoana ș, forma curentă în vorbire este Taş (deși se scrie Iaşi). 
Pornind de la pronunție, în scriere, forma articulată a devenit Iașul, 
ca în numele revistei „Iașul literar”. Putem cita și alte sintagme asemă- 
nătoare, de pe internet: Iașul Monden fusese „prima publicaţie online 
de acest gen în Iași (sic!) care îţi aduce informaţii din cultură...” sau 
„Iaşul de ieri... Iașul de astăzi” (expoziţie de fotografii; de pe internet). 
Când, recent, pe afişe diverse apare „laşiul (... ospitalier”, să zicem), 
lumea culturală din capitala Moldovei protestează, ca la o anomalie! 


2. Genitivul, tot în pronunţarea localnicilor, este Iașului: un periodic 
local se intitulează „Flacăra Iașului” și niciun moldovean (autentic) nu 
s-ar încumeta să scrie sau să pronunțe „lașiului” (căci i s-ar părea că 
pronunţă, ca dâmbovițenii, şiah în loc de șah!). lată și alte enunţuri cu 
aceeași formă: „Sărbătorile Iașului 2019”; printre manifestări, „Noap- 
tea albă a Iașului”; s-a publicat și „Harta Sărbătorilor Iașului”, după 
cum a existat şi „Spotul oficial al Sărbătorilor Iaşului”. Dar, în textul 
ştirilor despre orașul nostru publicate în special în ziare din Bucureşti, 
vom întâlni curent forma de genitiv Iaşiului, ca şi cum ni s-ar corecta o 
anumită greşeală (de tipul copil, nu copchil!). Iată un nominativ: „laşiul, 
oraşul cartierelor-pod. Află legendele urbane care le asociază cu pros- 
tituate şi decapitări” (/adevarul.ro/); şi un genitiv: „VIDEO Populaţia 
Iaşiului a crescut cu aproape 10% în ultimii 3 ani” (/hotnews.ro/). 


3. Şi, acum, vocativul: este de ajuns să ne amintim versurile din im- 
nul echipei locale de fotbal: „Iașule, Iaşule, mândră cetate!” (respectiv 
„laşule, Iașule, mândru oraş!”). Cum v-ar suna, aici, „laşiule”? Ar da 
impresia că cineva ar vrea, pur și simplu, să ne ridiculizeze, să ne atragă 
atenția asupra unui defect de pronunție... 


4. Este „corectă” forma Iașul sau Iașii? Cea de a doua formă este cea 
originară, reprezentând echivalarea în limba română a formei gramati- 
cale ce apare în documentul primei atestări a numelui, redactat în sla- 
vonă, datând din 1408. De altfel, așa se scria până în secolul al XIX-lea; 

cităm câteva titluri, de notorietate, ale lui Alecsandri, „Iașii în 1844, o 
„fiziologie”, şi „Iașii în carnaval” (1845), o comedie, sau „Magaziile (= 
magazinele) Iașilor”, o prezentare de factură publicitară, a lui Costache 
Negruzzi (1846). 


Astăzi, istoricii şi oamenii de cultură inspirați de aceştia susţin folosi- 
rea exclusivă a formei Iași, pe care mai ales primii o promovează și în ti- 
tluri de opere; după albumul lui Ion Miclea, Iașii marilor iubiri (1971), 
vom semnala titlul Iașii vechilor zidiri, al istoricilor Dan Bădărău şi 
Ioan Caproșu (1974, reeditat în 2007 de Casa Editorială Demiurg). 
Iată prescripția pe care o putem citi în volumul celor doi istorici ieşeni: 
„Trebuie dar să se spună Iașii (și nu Iaşul), precum se spune, de altfel, 
şi Focșanii, Botoşanii, Fălticenii, Călăraşii, Bucureştii etc” (p. 23-24; la 
p. 23 se aminteşte că în documentele vechi apar și grafiile Ieşi sau Eşi). 
Tradiţia culturală este păstrată şi de titlul albumului semnat de Valen- 
tin Ciucă, Iașii, între medieval şi modern (2008), dar, culmea ironiei, 
apariţia editorială a fost anunţată şi comentată în ziare sub enunţul 
„Manual de iubit Iașul”! 


Diferite oscilaţii sunt prezente și în titlurile cărților unui monograf 
sui-generis al oraşului, Ion Mitican: Cu Mihai Eminescu şi Ion Creangă 
prin Tirgul Ieşilor (1990), Cu Iașii mînă-n mînă (1997, în colaborare cu 
C. Ostap), dar Iașul între adevăr și legendă (2000, cu același colabora- 
tor), după cum emisiunea unui post de televiziune avându-l ca invitat 
pe I. Mitican era titrată „Iașul lui Mitican”. 


Aşadar, astăzi, Iaşii, ca nume al orașului, pare să reprezinte o formă 
uşor arhaică, respectiv o selecţie şi o preferință de coloratură elitistă. 


O astfel de interpretare poate fi contrazisă de următoarea situaţie: 
deși este vorba de pronunţarea moldovenească a aceluiaşi sunet, ni- 
meni n-ar scrie Huşul (genitiv Huşului), ci doar „Huşii”, „(episcopia) 
Hușilor”. Dar nimeni nu ne mai poate... întoarce de la „Iașul nostru 
drag” (impusă de uz); forma „laşii noştri dragi” ne dă doar impresia 
unui plural cumva suspect! 


5. Cu raportare la forma de nominativ Iașii, există și o formă de geni- 
tiv, aceea semnalată în titlul lui Negruzzi, a cărei variantă arhaică, de 
factură regională, este înregistrată însă în documente și la cronicari: 
târgul Ieşilor (vezi și, mai sus, un titlu al lui Ion Mitican). S-ar părea că 

de această inspiraţie (renunţându-se la pronunția regională) este nu- 
mele scris pe eticheta buteliilor de vin „Colinele Iaşilor”, ce poate da 
satisfacţie (pe diferite planuri!) chiar istoricilor. 


Într-un text memorabil, marele lingvist (bălţean, moldovean, român și 
savant de talie internaţională) Eugen Coşeriu, cel mai bun cunoscător 
al cursului limbilor, spunea că „în lingvistică, vorbitorul este măsura 
tuturor lucrurilor” și că „lingvistul nu trebuie să uite niciodată că lim- 
bajul funcționează prin şi pentru vorbitori, nu prin şi pentru lingviști” 
(Lingvistica integrală, Bucureşti, 1996, p. 30). 


Aşadar, deoarece persoanele (și chiar nici personalităţile!) nu pot 
schimba cursul vorbirii, ca lingvist, credem că în scris este bine să 
se țină seama, și în cazul numelui orașului Iași, al Iașului, de formele 
impuse de uz. Este o problemă asupra căreia am considerat necesar 
(şi foarte onorabil!) să ne oprim şi într-acest număr festiv al prestigi- 
oasei noastre reviste „Limba Română” de la Chişinău, adevărat stin- 
dard al dacoromânei. Ajute-i Dumnezeu să-și uite numărul anilor, iar 
redactorului-şef de astăzi, prietenului Alexandru Bantoş, ca şi echipei 
sale redacționale, să le dea Domnul ani mulți și buni, spre a-i dirigui 
cursul şi a-i asigura mersul! 


v» 


Întru mulți, mulți ani „Limba Română”! 

Irina CONDREA 


Lexicul antroponimic actual: 
aspecte și forme locale 


Antroponimul reprezintă o categorie lexico- 
gramaticală, al cărei specific constă în faptul 
că, spre deosebire de alte semne lingvistice, 
semnificantul totdeauna are drept semnifi- 
cat o persoană, astfel că, în calitate de semn 
lingvistic, prezintă particularităţi deosebi- 
te. Relaţia semnificant-semnificat este una 


I.C. doctor habilitat în flo- esențială în cadrul teoriei semnului lingvistic. 


logie, profesor universitar la F, de Saussure propunea să păstrăm cuvântul 
Departamentul Lingvistică 


Română și Ştiinţă Literară, a | 3 | isi 
Facultatea de Litere, USM. conceptul şi imaginea acustică prin semnificat, 
Director al Școlii doctorale respectiv, semnificant; aceşti ultimi termeni 


semn pentru a desemna totalul și să înlocuim 


„Studii lingvistice și literare" au avantajul de a marca opoziția care îi sepa- 


Domeni de cercetare: ră fie între ei, fie de totalul din care fac parte 
sociolingvistică, traduce- 


re, stilistică, pragmatică, i | | Apă 
cultivarea limbii, lingvistica  ponime, trebuie luat în considerare specificul 
textului. Autoarea mai  semnificatului, care nu mai trece prin faza 
multor volume, dintre care: de concept, ci trimite la o entitate/persoa- 
Traducerea din perspectivă a a E îi o ; 
aa , nă concretă. O altă caracteristică a semnului 
semiotică (2006), Studii de li ae bilită S bi | 
sociolingvistică (2007), Curs ingvistic stabilită se Saussure este arbitrari- 
de stilistică (2008), E timpul  etatea, când legătura ce uneşte semnificantul 
să vorbim corect (2014), de semnificat este una arbitrară, nedetermi- 
Sociolingvistica, a sg nată de factorii extralingvistici, prin urmare, 
curs (2018). ; PEP ; A i 

(2019. semnul lingvistic este arbitrar (Ibidem: 87). Şi 

în acest caz putem constata o trăsătură apar- 

te a antroponimului, deoarece acesta nu mai 


(Saussure 1998: 86), or, cu referire la antro- 


este total arbitrar, ci, în cele mai dese cazuri, 
este motivat. 

Unii semioticieni consideră numele un tip aparte de semne: „Numele 
este un semn identificator, atribuit membrului unei specii în felurite 
moduri, şi care-l scoate în evidenţă față de ceilalți. Numele uman este 
un semn care identifică persoana în termenii unor variabile precum 
apartenenţa etnică şi sexul. Numele adăugate (supranumele) fac şi mai 
subtil referentul identitar al numelui” (Sebeok 2002: 29). 


Anume necesitatea de a da unei persoane o caracteristică particula- 
ră, numind-o cu ajutorul numelor comune printr-un procedeu de tip 
metaforic, scoate în evidenţă motivaţia antroponimului, altfel spus, 
„nearbitrarietatea” lui. Din perspectiva dictonului latin Nomen est 
omen (numele este un semn), antroponimul reprezintă o persoană, 
caracterizând-o într-un mod aparte, spre a o deosebi de alte persoa- 
ne. 


Ca structură, numele de persoană actual este constituit din două 
componente — nume şi prenume. Acestea se caracterizează prin di- 
verse amprente etnoculturale, fiind rezultatul unor experiențe comu- 
nitare ce reflectă mediul natural, practicile sociale, modul de viață, 
particularitățile culturale, confesionale și alte aspecte legate de istoria 
comunităţii/etniei în ansamblu. Antroponimele, ca şi orice alte clase 
de cuvinte, suportă anumite schimbări şi modificări de-a lungul tim- 
pului, determinate de diverşi factori sociali, economici, politici etc. 
Intensitatea şi rezultatele acestor schimbări sunt diferite în cadrul nu- 
melui și al prenumelui, deoarece natura acestor două componente este 
diferită: numele este moștenit şi se transmite din generaţie în generaţie 
pe linie paternă, fără schimbări esenţiale; pe de altă parte, prenumele 
este dobândit de fiecare persoană prin actul de denominaţie/botez şi în 
practica comunicării curente suportă diverse modificări/variante, iar 
pe parcursul timpului, în sistemul prenumelor au loc schimbări frec- 
vente, determinate de o serie de factori de natură socioculturală, con- 
fesională, de anumite tradiţii, mentalități, de modă ş.a. 


În comparaţie cu registrul de prenume, aflat în permanentă schimbare, 
numele de familie reprezintă în mare măsură partea stabilă a sistemului 
antroponimic, reflectând aspectele culturale, istorice, antropologice, 
legate de modul de viaţă al membrilor comunităţii/etniei respective 
pe parcursul unor perioade îndelungate de timp. 

Numele de familie: componenta etnoculturală 


În prezent au o circulaţie intensă numele de familie ce reprezintă lexeme ale 
limbii române din diverse arii semantice. Apărute prin intermediul proce- 
deului de antonomază, acestea conservă un registru bogat de semnificații, 
care reflectă un spectru larg de informaţii despre proveniența, modul de 
viaţă, particularităţile individuale ale persoanelor. 


I. O serie de cuvinte din lexicul antroponimic rămân cu aceeași formă 
cu care circulă ca nume comune; ele fac parte din lexicul de bază al limbii, 
conservând, uneori, anumite lexeme și semnificaţii ieşite din uz, dar care nu 
sunt/nu au fost străine mediului și modului de viaţă al comunităţii respec- 
tive. Din punct de vedere semantic, acestea reprezintă: fitonime: Arbore, 
Bujor, Busuioc, Floare, Florică, Trandafir, Mazăre, Usturoi, Chirău, Ceapă, 
Morcov, Popușoi, Grâu, Secară, Sfeclă, Harbuz, Bostan, Frunză, Chiperi, 
Creangă, Nucă, Negară, Cireş, Bradu, Stejaru, Ghindă, Vizdoagă, Cereteu, 
Pelin, Ciupercă, Paiu etc.; zoonime: Lupu, Ursu, Vulpe, Ariciu, Berbec, 
Broască, Dihore, Veveriţă, Cucos, Găină, Raţă/Răţoi, Coţofană, Iepure, Mâţu, 
Motan, Capră, Pisică, Păun, Șarpe, Vultur, Vrabie, Corbu, Coroi, Lebădă, 
Cucu, Ciocârlan, Bivol, Boboc, Purcel etc., dar şi denumiri de fiinţe fantastice, 
cum ar fi: Zmău, Balaur; nume de insecte: Furnică, Flutur, Muscă, Purice, 
Ploșniţă, Buburuz etc.; fenomene ale naturii: Brumă, Fulger, Iarnă, Ploaie, 
Soare, Vântu, Vijelie, Furtună etc; nume de substanţe: Cenusă, Cremene, 
Argint, Pulbere, Tărnă etc.; denumiri de bucate/alimente tradiționale: 
Mămăligă, Mălai, Smântână, Brânză, Cârnaţ, Zamă, Borş, Colac, Covrig, 
Plăcintă, Cozonac, Gălușcă, Slănină, Bragă, Tărâţă, Plămădeală, Balmuș, 
Turtă, Ciorbă, Malai, Varzari Chitoroagă; denumiri de obiecte (unelte, us- 
tensile, locuri, haine etc.): Ciocanu, Topor, Cheptene, Hârdău, Vatră, Suveică, 
Cimpoi, Cociorvă, Grapă, Papuc, Opincă, Oboroc, Obadă, Traistă, Suman, 
Colţun, Leancă, Izmană, Pălărie, Căldare, Oglindă, Baltag, Curmei, Burcă, 
Cănățui, Ciubuc, Căuş, Tăruş, Buzdugan, Ciubăr, Bortă, Groapă, Movilă, 
Bordei, Pârlog, Fărâmă, Scoarţă, Briceag, Bârcă, Furculiţă etc. 


Este de remarcat că semnificaţia unor cuvinte devenite nume nu mai este 
astăzi cunoscută de vorbitori și doar specialiştii mai operează cu aseme- 
ne cuvinte dispărute din uz, cum ar fi: leancă — haină lungă, groasă sau 
bluză; hârdău — vas din doage de lemn, folosit pentru transportarea lichi- 
delor; ciubăr; burcă — haină din pânză groasă; bârcă — oaie cu lână creață 
și măruntă; furcan — rasă de oi cu lâna lungă, aspră şi groasă; chitoroagă — 

piftie, răcitură; balmuş — mâncare ciobănească din lapte şi brânză; oboroc 
— vas mare din coajă de tei etc. 


II. Referirea directă la persoane este cazul în care ca nume propriu se 
utilizează lexeme prezentând informaţii ce se referă la proveniența etnică 
sau geografică a persoanei, la starea ei socială statutul social-economic, 
printre acestea numărându-se: etnonime: Cazacu, Grecu, Maghiar, Rusu, 
Rusnac, Sârbu, Ungur, Ungureanu, Turcu, Tătaru, Moscalu, Leahu, Arapu, 
Turculeţ; denumiri de zone geografice, toponime, oiconime: Munteanu, 
Dobrogeanu, Ardeleanu, Moldoveanu, Suceveanu, Ieșanu, Nistreanu, Oltu/ 
Olteanu, Braşoveanu, Bârlădeanu, Răileanu, Botoșeneanu, Hotineanu, 
Lăpușneanu; nume ce indică starea socială, funcţii (a se vedea Druţă 
2011): Mazilu, Robu, Şerbu, Tăranu, Burlacu, Boieru, Chiaburu, Vătavu, 
Jomiru, Scutaru, Spătaru, Vornicu, Aga, Cătană, Arnăutu, Beșliu, Călărașu, 
Izbaș etc; nume de meserii, ocupaţii: Moraru, Ciobanu, Ciubotaru, 
Văcaru, Căpraru, Strungaru, Luntraşu, Arcaşu, Armaşu, Harabagiu, Boiangiu, 
Blidar, Cârciumaru, Cojocaru, Croitoru, Dascălu, Dogaru, Dulgheru, Feraru, 
Lemnaru, Olaru, Popa, Postăvaru, Prisăcaru, Pascaru, Scripcaru, Barbacaru, 
Diaconu, Zidaru, Vieru, Rotaru, Barcaru, Tutunaru etc. 


III. Particularităţile individuale ale persoanei sunt reprezentate frecvent 
de cuvinte-antroponime care specifică anumite trăsături ce se referă la aspec- 
tul fizic sau comportamental al individului. În categoria dată se includ diverse 
denumiri, ce indică: culori: Roșu, Negru, Albu, Galben, Verdeș, Balan, Roșca, 
Roşcovan (cu variante derivate ca Albulescu, Negrescu etc.); defecte: Șchiopu, 
Surdu, Mutu, Buzatu, Buzilă, Chior, Grasu, Slabu, Orbu, Ciuntu, Grosu; com- 
portamente: Minciună, Zbanţ, Bunu, Blându, Rău, Blajinu, Păcătos; statura, 
aspectul: Lungu, Scurtu, Josu, Frumosu, Urâtu, Pletosu, Musteaţă, Sprânceană, 
Barbă, Buză, Crețu, Călcâi, Coadă, Căruntu, Spânu. 


IV. Tradiţia confesională creștină-ortodoxă este reprezentată de lexeme 
antroponimice, care fac trimitere la: nume de cult: Adam, Apostol, Anghel, 
Arhanghel, Isac, Moisei, Arhire, Luca; sărbători și practici creştine: Crăciun, 
Botez, Botezat, Iordan, Foca, Ispas, Mănăstireanu, Călugăru, Călugăreanu. 


V. Numele compuse se remarcă prin expresivitate şi prin sensul lor „trans- 
parent”, acestea fiind formate, de regulă, din două cuvinte. Un mare nu- 
măr de asemenea antroponime s-a constatat în documentele cancelariilor 
domneşti din secolul al XVII-lea, publicate la Chișinău (Moldova în epoca 

feudalismului, 1975). Cercetătorii au constatat că la nivel antroponimic, 
părțile constituente își păstrează propria valoare: împreună alcătuiesc o 
sintagmă construită — din punct de vedere gramatical — după tiparele lim- 
bii comune, iar semantic — ca un micromodel explicativ. Aceste îmbinări 
exclud orice îndoială cu privire la înţelegerea sensului lexical al numelui 
compus (Burci & Zăbavă 2003). La fel de „transparente” sunt numele for- 
mate de la un prenume feminin în genitiv cu articolul „al” trunchiat (a-), 
acestea fiind considerate matronime (Răileanu 2019). Din această cate- 
gorie fac parte nume compuse/sintagme: Caproșu, Capmare, Captare, 
Barbăneagră, Barbăroșie, Barbascumpa Barbălată, Capbătut, Mereacre, 
Șaptefrați, Gâştemulte, Sainsus, Poalelungi, Babâră, Bounegru, Decusară, 
Calcatinge, Calalb, Joacăbine, Băietrău, Cuşmăunsă, Mânăscurtă, Roadedeal, 
Cherdivară, Zgârcibabă, Cincilei, Şaptefrați, Bounegru, Țarălungă, Stratulat, 
Dădoamne, Scobioală; matronime: Ababii, Apopii, Apetri, Avădănii, 
Aioanei, Amarfii, Ailincăi, Amihalachioaie, Adomniţei, Acatrinei, Apachiţei, 
Ailoaie, Avasiloaie, Adăscăliței, Adoamnei, Apreutesei. 


Aceste categorii de nume sunt reprezentative pentru spaţiul basarabean și 
constituie un patrimoniu antroponimic stabil, care păstrează vii tradiţiile 
de denominaţie a persoanelor, în ciuda mai multor acțiuni care, pe par- 
cursul anilor, au dus la mutilarea numelor românești prin transcrierea lor 
rusească și prin modificarea nejustificată a formelor tradiționale. (A se ve- 
dea Răileanu, Nume (im)proprii). În prezent, mulţi cetățeni ai Republicii 
Moldova îşi corectează numele în actele personale, revenind la formele 
tradiționale, care nu s-au pierdut încă definitiv. Drept dovadă sunt numele 
consemnate încă la începutul secolului al XIX-lea, care se regăsesc şi astăzi 
în nomenclatorul onomastic basarabean. 


Într-un inventar făcut de Gheorghe Bezviconi pentru perioada ani- 
lor 1812-1821, se regăsesc multe nume de boieri moldoveni basara- 
beni: Adam, Alecsandri, Andriaş, Anghel, Armaş, Bădărău, Balş, Bantâș, 
Bașotă, Bobeică, Bocancea, Bodescu, Bogdan, Boteanu, Botez, Botezat, Bran, 
Brașovanu, Bucșănescu, Buhăescu, Buzdugan, Buzescu, Caplescu, Căminescu, 
Chirica, Clucerescu, Codreanu, Coroi, Costin, Cotruţă, Crețulescu, Cristian, 
Cujbă, Cuza, Dabija, Darie, Dicescu, Dracul, Duca, Ene, Feștilă, Gane, Ghica, 
Hâjdeu, Hâncul, Hârţescu, Iancu, Isăcescu, Kogălniceanu, Lazu, Leon, Leu, 
Lupu, Măcărescu, Manu, Matei, Miclescu, Munteanu, Murguleţ, Neculce, 
Negruzzi, Nicolae, Nimișescu, Păun, Pogor, Prăţescu, Pruncul, Purcel, Radu, 

Rășcanu, Roman, Roşca, Rusu, Scorţescu, Soroceanu, Străjescu, Strășculescu, 
Stroescu, Suruceanu, Tăutu, Tufescu, Ursul, Văcărescu, Varzaru, Voinescu, 
Zugrav etc. (Bezviconi 1943). 


Se poate constata faptul că cea mai mare parte dintre numele despre care 
s-a discutat mai sus continuă și astăzi să fie active, ele alcătuind patrimo- 
niul nostru onomastic, iar informaţii despre frecvența numelor apar cu 
regularitate în statistici și în spaţiul public, de unde aflăm, de exemplu, că 
cele mai răspândite 20 de nume ale moldovenilor sunt următoarele: Rusu, 
Ceban, Ciobanu, Ţurcan, Cebotari, Lungu, Sârbu, Munteanu, Popa, Rotari, 
Guţu, Ursu, Roşca, Melnic, Balan, Cojocari, Rotaru, Cojocaru, Grosu, Ţurcanu 
(https://agora.md,/stiri/). Bineînţeles că unele aspecte ortografice diferă 
de la caz la caz și există dublete de tipul "Ţurcan şi Ţurcanu, or acestea sunt 
lucruri inerente şi o „corectare” absolută nu se poate face. Important este ca 
aceste nume să ne reprezinte ca națiune și ca cetăţeni. În acest sens, este va- 
loroasă opinia regretatului filolog Gheorghe C. Moldoveanu, care spunea 
că „Păstrarea antroponimiei naţionale devine astfel parte integrantă a păs- 
trării fiinţei naționale, pierderea propriilor nume de persoane însemnând 
primul pas spre pierderea identităţii, prin ruperea legăturilor cu cei care au 
contribuit la crearea sistemului onomastic” (Moldoveanu 2010). 


Prenumele - variante funcționale și utilizări specifice în 
spaţiul basarabean 


Spaţiul basarabean se caracterizează printr-un registru variat de prenu- 
me, în care se disting mai pregnant următoarele categorii: prenume ca- 
lendaristice tradiționale (Ion, Vasile, Petru, Nicolae, Mihail, Maria, Elena, 
Alexandra), utilizate permanent; prenume create pe teren românesc 
(Rodica, Florica, Florin, Romaniţa, Dumitriţa, Domnița, Viorica, Drăgostin, 
Doru); prenume adoptate prin filieră occidentală (Emilia, Adela, Victoria, 
Robert, Felix); prenume de diverse origini venite prin filieră rusă (Tatiana, 
Svetlana, Olga, Natalia, Nadejda, Anastasia, Igor, Oleg, Artiom, Chiril, 
Nichita, Serghei, Vladimir, Boris, Vitalie, Ghenadie, Anatolie, Iurie). 


Prenumele utilizate în spaţiul nostru au, de regulă, o componentă 
(terminația), ce indică genul masculin sau feminin (Trebeş 2017), aşa 
încât oricine aude un prenume își poate da seama dacă este de bărbat sau 

de femeie: femininele au terminația -a (Claudia, Minodora, Alexandrina, 
Nicoleta, Rodica) etc.; masculinele se pot termina în consoană (Ion, 
Ștefan, Pavel, Tudor), în -e (Vasile, Gheorghe, Nicolae), în -u (Dumitru, 
Alexandru, Eugeniu, Radu), în -a/-ea (Toma, Sava, Mircea). În cazul în 
care se adoptă un prenume feminin netradițional, terminat într-o con- 
soană, apar şi anumite dificultăți în comunicare. De exemplu, o fetiță cu 
numele Ettel a primit și al doilea nume, Maga, folosit în mod curent pen- 
tru comoditate (https://yupi.md/nume-stranii-si-amuzante-la-moldo- 
veni-cele-mai-ciudate-nume-de-botez-ilegale-in-lume/). Un prenume 
feminin ca Ettel se integrează mai greu în sistemul gramatical al limbii 
române, deoarece, în conformitate cu terminația, el se va declina ca nu- 
mele masculine, având forme analitice de caz: Ettel, a lui Ettel, lui Ettel 
pe Ettell, spre deosebire de prenumele feminine cu terminația -a, care au 


forme sintetice: Silvia, a Silviei, Silviei, pe Silvia. La nivel de comunicare, 
un enunţ ca „Ea este mama lui Ettel” va trebui dezambiguizat, pentru a 
se înțelege dacă Ettel este fată sau băiat. 


În comunicarea curentă cotidiană — în familie, între colegi și prieteni — 
este utilizat cu precădere prenumele, iar forma acestuia nu este totdeau- 
na aceeași, cu toate că desemnează același referent. Această varietate ține 
de domeniul pragmaticii, care vizează relația dintre semn și utilizator, 
adică modul în care vorbitorul utilizează semnul lingvistic (în cazul nos- 
tru prenumele) în diverse situații de comunicare, pentru a obţine anumi- 
te efecte, reacţii, în funcţie de scopul urmărit. 


În ceea ce priveşte prenumele, trebuie avut în vedere faptul că una și 
aceeaşi persoană răspunde la mai multe variante ale prenumelui pe care 
îl poartă, astfel că în mai multe culturi/limbi prenumele poate avea câte- 
va ipostaze, cele mai cunoscute și utilizate fiind: 


a) forma plină, oficială, înregistrată în acte (certificat de naştere, bu- 
letin, pașaport etc.) aceasta fiind obligatorie în anumite situaţii, legate 
de consecinţe juridice, de diverse responsabilităţi şi care în toate do- 
cumentele personale/oficiale rămâne neschimbată: Eugeniu/Eugenia, 
Alexandru/Alexandra, Tatiana, Constantin, Gheorghe etc. 


b) forma uzuală/familiară, derivată de la cea oficială; este deosebit de 
răspândită în onomastica rusă caracterizată de o mare diversitate de vari- 
ante; multe dintre acestea a o circulație mare în spaţiul basarabean, fiind 


EEE PT ROMIÂINIĂ 


utilizate și de rusofoni, dar și de vorbitorii de română, cu atât mai mult, 
cu cât sunt omniprezente nu doar în comunicarea curentă, dar şi în mass- 
media, fiind mult vehiculate în filmele ruseşti, în programele de diver- 
tisment, dar și în limbajul familiar-argotic al tinerilor. Astfel, se disting: 


- variante scurte, în special ale prenumelor ruseşti, formate prin trunchi- 
ere: Jenea (Eugeniu/Eugenia), Tanea (Tatiana), Liuda (Ludmila), Maşa, 
Manea (Maria), Lena (Elena), Costea (Constantin), Tolea (Anatolie), 
Toma (Tamara), Ghena (Ghenadie), Ira (Irina), Nastea (Anastasia), 
Frosea (Efrosinia), Pașa (Pavel, Parascovia), Vova, Volodea (Vladimir), 
Vasea (Vasile), Clava (Claudia), Dusea (Eudochia), Lionea (Leonid), Zina 
(Zinaida), Vitea (Victor, Vitalie), Sveta (Svetlana), Nadea (Nadejda), 
Serioja (Serghei), Valea (Valentina/Valentin), Fima (Serafim /Serafima), 
Mila (Ludmila, Emilia), Iura (Iurie), Stiopa (Stepan), Sioma (Simion), 
Vanea (Ivan), Nataşa (Natalia), Slava (Veaceslav), Catea (Ecaterina), 
Jora (Gheorghe), Petea (Petru), Borea (Boris), Galea (Galina), Raia 
(Raisa), Valera (Valeriu) etc. În comunicare aceste forme sunt și un indi- 
ciu al modului de exprimare al basarabenilor. Unele prenume au forme 
scurte diferite pentru rusă și română, de exemplu, Mihail — Mişa (ru), 
Mihai (ro); Grigore - Grișa, Jora (ru), Grig (ro); Alexandru/ Alexandra — 
Sașa, Șura (ru), Sandu / Sanda/ Alex (ro); Dumitru — Dima (ru), Mitru 
(ro); Nicolai — Colea (ru), Culai (ro); Teodor — Fedea (ru), Teo (ro); 
Elizaveta — Liza (ru), Veta (ro). 


Formele scurte ruseşti, frecvente în vorbirea basarabenilor, de regu- 
lă, nu se înregistrează în actele personale (deși în ultimul timp există și 
excepții), nici în Republica Moldova, nici în Rusia, astfel că în comu- 
nicare trebuie avut în vedere că ele au o marcă stilistică popular-famili- 
ară. Or, în spaţiul public forma scurtă a prenumelui este etalată de unii 
reprezentanţi ai showbizului ca variantă a numelui scenic: Pasha Parfeni, 
Alex Velea, Olia Tira, Sacha Lopez, Tania Cergă, Nicu Tărnă, Anişoara 
Puică, Nataşa Koroliova ş.a. Şi alte persoane publice preferă forma scurtă 
a prenumelui, pentru o sonoritate mai atractivă: Vlad Filat, Sanda Filat, 
Vlad Cubreacov, Alecu Reniţă, Teo Chiriac, Veta Ghimpu-Munteanu, Mihai 
Munteanu ş.a. 


- forma hipocoristică (dezmierdătoare) reprezintă în cel mai înalt 
grad atitudinea vorbitorului față de persoana al cărei nume este rostit. 
Hipocoristicele se formează cu sufixele diminutivale utilizate pentru ori- 

ce apelative: -uţ, - el, - ică, - uță ş.a. În limba română variantele hipoco- 
ristice sunt deosebit de populare în creaţiile folclorice, în comunicarea 
cu cei mici, utilizate de către părinţi, bunici, rude. Toate acestea compor- 
tă o mare doză de afectivitate. Cele mai populare prenume românești au 
şi numeroase variante hipocoristice: Maria — Mărioara, Măriuța, Măria, 
Maricica, Măricuța, Marusica, Maruşca; Ion — Ionel, Ionică, Ionuț, Ioniță, 
Ionaș, Ionițel, dar şi hipocoristice derivate de la formele scurte — Nelu, 
Nelutu, Nelişor, Nelucu ş.a. Este de remarcat că unele forme hipocoristice 
în ultimul timp apar și ca forme oficiale, înregistrate în acte. Asemenea 
variante cu statut oficial se întâlnesc destul de rar în Republica Moldova, 
fiind reprezentate doar de câteva prenume: Doiniţa, Steluţa, Ilinca, Ionut, 
Petrică, Ionela, Ștefănel, Angelica, Anișoara. În România, hipocoristice- 
le apar ca forme oficiale mult mai pe larg, aceasta fiind deja o practică 
obişnuită. Diferenţa este sesizată de utilizatorii moldoveni, care conchid 
că sunt din România persoanele ce se numesc Olguța Vasilescu, Cristinel 
Munteanu, Albumița Muguraș Constantinescu, Ionel Haiduc, Bombonica 
Dragnea, Gelu Voican ş.a. 


„Nicuşor Dan este noul primar general al Capitalei”; „Ministrul sănătății 
Nelu Tătaru”, „Olguța Vasilescu a câştigat primăria Craiovei. 


Pe de altă parte, în spaţiul basarabean circulă în comunicarea curentă mul- 
te hipocoristice ruseşti, în special derivate de la formele scurte cu sufixe 
specifice: -ecica/enica: Tanecica, lurocica, Vanecica, Liudocica, Șurocica, 
Sașenica, Maşenica; -ic/oc: Slavic, Vladic, Joric, Şuric, Sașoc, Igorioc; -ca: 
Iurca, Sașca, Mișca, Marinca, Galca, Slavca, Vovca, Milca, Maşca ş.a. 


În vorbirea îngrijită asemenea forme nu sunt acceptate, în schimb au o 
largă circulaţie printre tineri în situaţii neformale și reprezintă o marcă 
a vorbirii/rostirii basarabene, care de multe ori este persiflată în mass- 
media, de exemplu: „Despre degradarea totală a junelui kominternist 
Vladik Bătrâncea” (Alecu Reniţă); „Noi tre’ să îmblăm toată republica 
să-l liniștim pe copilașul ista de 2 metri, Mariancic, să-i dăm jucăria când 
avre şi cum a vre?” (https://www.zdg.md/ diverse/pamflet/voronin-vs- 


lupu/). 
„Ne-am obișnuit cu Igariok-Kuliok..” („Ziarul Naţional”, 14.09.20). 


„Deţine oare Vanea Ceban calitățile sus menţionate?” (http://comu- 
nist.md/index.php?newsid=2914); Toţi trebuie să ne gândim cum să-l 

liniștim pe acest „copilaș” de 2 metri pe nume Mariancic”. (https:// 
www.zdg.md/ diverse /pamflet/voronin-vs-lupu/ ). 


Voronin: „Mişa, tu pentru cine lucrezi?”; „Iura Roșca s-a” nsurat și în sediu 
s-a cazat” („Timpul”, 10.01.2014); Colea, Petru și iar Colea; Tolea, Sașa şi 
iar Tolea... (Viorel Mihail, Facebook, 11.08.20). „...deportari, foamete, 
gulaguri, colhozuri şi sovhozuri despre care a auzit și Mişa Ghimpu, şi 
Dima Medvedev” („Limpul”, 06 oct.2009). 


În emisiunea „Ora de ras”, personajele Valera și Sioma, Sioma şi Feghea 
sau Fiodor Fiodorovici atât prin numele lor, cât şi prin modul neîngrijit de 
exprimare, înțesat cu rusisme și vulgarisme, se încadrează într-o formă 
de subcultură basarabeană, care adoptă diverse forme de lexic suburban, 
inclusiv variantele antroponimice specifice limbajului familiar-oral. 


În Republica Moldova, unele persoane mai folosesc în limba română for- 
mule de denominaţie rusești, adresări de tipul Valentina Ivanovna, Boris 
Petrovici. În presă, astfel de forme pot fi utilizate cu scopul de a ironiza 
anumite persoane, în special când este vorba despre politicieni, făcân- 
du-se aluzie la influenţa limbii ruse, dar și unele mentalități de sorginte 
sovietică: 


„Mihai Ghimpu, în cazul finalităţii de succes a escrocheriei, îşi poa- 
te asuma rolul lui Vlad Filat, adică, să devină principalul partener al 
democraților. În acest caz, aş vrea să-i urez lui Mihail Fiodorovici un fi- 
nal similar celui de care a avut parte Vladimir Vasilievici (http:/ /comu- 
nist.md/index.php?newsid=1081)). 


„Eu personal semnez toate cererile de aderare la partid. Într-o zi, sem- 
nând, dau de ... Lupu Marian Ilici! M-am întors cu tăt cu scaun şi po- 
deală la telefon!” (https://www.zdg.md/diverse/pamflet/voronin-vs- 
lupu/). 


Marea diversitate a formelor de prenume este determinată de condiţiile 
comunicării orale, de anumiţi factori de natură pragmatică, precum şi 
de tradiţiile cercului de vorbitori. În Republica Moldova multitudinea 
de forme scurte și hipocoristice, precum și anumite restricții nescrise 
de utilizare a acestora (neadmiterea hipocoristicelor în documente și în 
situaţiile de comunicare oficială) sunt un ecou al obișnuințelor și practi- 
cilor de comunicare curentă în limba rusă. 

Referinţe Bezviconi 1943 = Gheorghe Bezviconi, Boierimea 

bibliografice Moldovei dintre Prut şi Nistru, vol. II, Bucureşti, 1943, 
passim. Disponibil: https:/ /istoriabasarabiei.wordpress. 
com/2009/09/20/mircea-rusnac-basarabia-sub-stapa- 
nirea-ruseasca-1812-1914/ 


Burci & Zăbavă 2003 = Iustina Burci, Camelia Zăbavă, Câteva 
observaţii asupra numelor de familie compuse din Moldova, în 
„Limba Română”, 2003, nr. 11-12. Disponibil: http://www. 
limbaromana.md/index.php?go=articole&n=2216 


Druţă 2011 = Inga Druţă, Nume de familie provenite de 
la denumiri de funcţii şi grade militare: interconexiuni şi 
interferenţe. Disponibil: http://www.diacronia.ro/ro/ 
indexing,/ details/V1424/pdf. 


https://agora.md/stiri/29348/care-sunt-cele-mai-ras- 
pandite-nume-de-familie-in-moldova 
https://yupi.md/nume-stranii-si-amuzante-la-moldo- 
veni-cele-mai-ciudate-nume-de-botez-ilegale-in-lume/ 
Moldova în epoca feudalismului, vol. VI, p. II. 
Recensămintele populaţiei Moldovei din anii 1772-1774, 
Chișinău, Ştiinţa, 1975. 

Moldoveanu 2010 = Gheorghe C. Moldoveanu, 
Antroponimia, parte integrantă a tradițiilor culturale româneşti, 
în „Revista română”, nr. 4 (62)/2010. Disponibil: http://as- 
tra.iasi.roedu.net/pdf/nr62p15-17.pdf 

Răileanu 2019 = Viorica Răileanu, Nume de familie de- 
rivate de la patronimice. Disponibil: https://ibn.idsi. 
md/sites/default/files/imag_file/Filologia_moderna _ 
Vol132_2019_pp150_154.pdf 


Răileanu Vioricaą, Memoria numelor (im)proprii din 
Basarabia. Disponibil: http://www.diacronia.ro/ro/in- 
dexing/details/ 

Saussure 1998 = Ferdinand de Saussure, Curs de lingvisti- 
că generală, laşi, Polirom, 1998. 

Sebeok 2002 = Thomas Sebeok, Semnele: o introducere în 
semiotică, București, Humanitas, 2002. 

Trebeş 2017 = Tatiana Trebeş, Onomasticonul actual din 
perspectiva specificului gender al numelor de persoană, în 


„Studia Universitatis Moldaviae, Seria Ştiinţe umanisti- 
ce”, 2017, nr. 10, p. 86-90. 

Manifestarea fenomenului abrevierii 
în onomastica românească 

integratoare de evaluare a 

literare şi de comunicare, 
(coautor C. Șchiopu), 
manuale: Limba și literatura 
română pentru clasa a X-a 
(coautor C. Şchiopu), a XI-a 
(coautor C. Şchiopu). 


Abrevierea reprezintă un mijloc compresiv de 
exprimare, orală şi scrisă, devenită un proce- 
deu productiv de formare a unităţilor lexicale 
noi, servind astfel la îmbogățirea vocabula- 
rului. La etapa actuală, fenomenul abrevierii 
pătrunde tot mai frecvent nu doar în exprima- 
rea scrisă, ci şi în cea orală, în toate domeniile 
activităţii umane, din cauza ritmului alert de 
viaţă al omului modern. 


O mare parte a abrevierilor vizează cuvinte 
formate prin compunere, dar sunt şi abrevi- 
eri provenite din prescurtarea cuvintelor cu 
structură simplă. 


Aşa cum există mai multe moduri în care se 
formează şi funcționează abrevierile, se iden- 
tifică şi mai multe tipuri, unul dintre ele îl 
constituie abrevierile propriu-zise sau trun- 
chierile (procedeu numit și scurtare a cuvân- 
tului), care reprezintă prescurtări prin omi- 
siunea unei părți considerabile a cuvântului: 
prof. „profesor”, dl „domnul”, d-lui „dumnea- 
lui”, etc. „et caetera”, ș.a. „şi altele”, cca „circa, 
nr. numărul”, sec. „secolul'. O mare parte din- 
tre aceste prescurtări, apărute din necesitatea 
unei exprimări scrise cât mai concise și rapi- 
de, au doar caracter grafic: la ele se recurge 
în scopul economiei de efort, de spaţiu şi de 

timp, „în locul lor citându-se cuvântul întreg reprezentat prescurtat” 
(Beldescu 1984: 112). Dar există și cuvinte prescurtate având auto- 
nomie lexicală. Theodor Hristea este de părerea că apariţia acestor 
trunchieri este cauzată de: a) avantajul scurtimii și al expresivității; b) 
dorinţa de originalitate, mai ales în cazul argoului; c) influențele străi- 
ne (Hristea 1997: 16). 


În acest articol ne vom referi la trunchierea care generează apariția 
unor formaţii cu autonomie lexicală utilizate în comunicarea orală. De 
fapt, astfel de trunchiere este un procedeu de tip oral ce se manifes- 
tă, cu precădere, în limba vorbită, despre care I. Toma menţionează că 
este „o influenţă a limbii franceze și că jargonul și argoul sunt cele mai 
receptive la astfel de formaţii” (Toma 1994: 171). 


Din acest punct de vedere, trunchierea este definită ca un procedeu de 
formare a cuvintelor, ce constă în eliminarea părţii finale (apocopă) 
sau iniţiale (afereză) a unui cuvânt (Sală 2006: 591). 


În ceea ce priveşte productivitatea trunchierii în limba română, părerile 
sunt împărţite. Lingvistul Iorgu Iordan afirma că procedeul trunchierii 
în limba română este influențat de unele împrumuturi din limba fran- 
ceză, unde este larg aplicat, dar „nu se potrivește deloc cu sistemul nos- 
tru lingvistic, de aceea nu prinde la noi, iar puţinele încercări reușite se 
datorează, în realitate, limbii de origine, de unde ne-au venit amputate 
gata” (ca, de ex., metro, meteo, taxi) (I. Iordan, apud Stoichiţoiu Ichim 
2008: 37). 


Theodor Hristea, dimpotrivă, afirmă că acestea sunt destul de nume- 
roase. El delimitează „trunchierile autentice” de alte tipuri de prescur- 
tări (afereză, haplologie), despre care afirmă: „Formate în română, îm- 
prumutate sau prezente, pur și simplu, în alte limbi, trunchierile de tot 
felul sunt atât de numeroase și de interesante, încât ar merita un studiu 
special” (Hristea 1997: 13). 


În susţinerea opiniei lui Th. Hristea, A. Stoichiţoiu Ichim vine cu argu- 
mente despre existenţa în limba română a unor împrimuturi de origine 
engleză trunchiate: baschet — de la basket-ball, volei — de la voley-ball, 
blugi — de la blue-jeans și face referire la Dicţionarul de cuvinte recente, 
elaborat de Florica Dimitrescu, în care autoarea înregistrează un număr 
relativ mare de cuvinte trunchiate, care circulă în limba română actuală 

- în limbajul presei și în limba vorbită (retro — retrograd, hi-fi — high- 
fidelity, porno — pornografie) sau în argoul elevilor (prof) (Stoichiţoiu 
Ichim 2008: 38). 


Trunchierea vizează două tipuri de formaţii (Sală 2006: 591): a) sub- 
stantivele comune, de regulă compuse, și un număr redus de adjecti- 
ve şi de numerale, formate, preponderent, prin reducerea părții finale 
(apocopă), cu excepţia numeralelor care sunt trunchiate prin suprima- 
rea părţii iniţiale (afereză), prin care au apărut și s-au impus în limbă 
cuvinte precum: kil — din kilogram, bac — din bacalaureat, circă — din 
circumscripție, meteo — din meteorologic, bio — din biologic, anii '90; 
b) substantive proprii nume de persoane — hipocoristice — formate atât 
prin suprimarea părţii finale (Magda, Marga, Teo, Nicu, Neli/ Nelly), cât 
şi prin eliminarea sunetelor inițiale (Saveta, Veta — de la Elisaveta, Nuţa 
- de la Ilenuţa/Anuţa, Tinca — de la Catinca, Nelu — de la Ionel, Ghiţă 
- de la Gheorghiță). 


În cele ce urmează, vom aborda al doilea tip de trunchiere, care se re- 
feră la formarea hipocoristicelor — nume de persoane. Fenomenul dat 
este foarte frecvent în limbile europene moderne, printre care se re- 
marcă limbile engleză, franceză (Graur 1965: 58). Încă din cele mai 
vechi timpuri, oamenii au simţit nevoia de a-și exprima dragostea față 
de persoanele apropiate „şi în plan lingvistic, prin alterarea (transfor- 
marea) numelui, folosind diverse procedee, în special, scurtarea lor 
sau derivarea cu sufixe diminutivale”!. În acest context, evocăm opinia 
Elenei Carabulea, care consideră că trunchierea pare că-și are originea 
în limbajul afectiv al copiilor (Carabulea 1983: 516) sau în limbajul 
folosit în comunicarea cu copiii. 


Referindu-se la procedeul de prescurtare a prenumelor, adică la for- 
marea hipocoristicelor românești, autoarea Domnița Tomescu în 
Enciclopedia limbii române precizează că este un procedeu vechi, da- 
tând încă de la sf. sec. al XII-lea la românii sud-dunăreni (apud Sală 
2006: 256), şi destul de productiv la ora actuală. Aceste formații lexica- 
le au originea în limbajul afectiv şi provin atât de la nume de bază (Adi 
- de la Adrian, Magda - de la Magdalena), formate prin afereză, cât şi 
de la diminutive (Nuţa — de la Ilenuţa/Anuţa, Nelu — de la Ionel, Ghiţă 
- de la Gheorghiţă, Fănel/Fănica — de la Ştefănel/Ştefănica), formate, 
de regulă, prin apocopă. 

Cercetătoarea M. Cosniceanu face o delimitare între prenumele hi- 
pocoristice formate prin trunchiere pe care le numește „hipocoris- 
tice scurte” și prenumele derivate cu sufixe diminutivale — pe care le 
numeşte „hipocoristice lungi” (Cosniceanu 1973: 50). 


În limba română, o bună parte dintre hipocoristicele scurte sunt for- 
mate prin atașarea la secvenţa trunchiată a sufixelor -o, -i, notat şi -y. 
Este un model preluat din limbile apusene și devine tot mai răspândit 
azi: Nelly, Costi/ Costy, Miti, Tibi, Beti, Gabi, Naty, Margo, Teo, Geo. Aşa 
cum se menționează în Enciclopedia limbii române (Sală 2006: 256), 
„afectivitatea acestor forme explică uzul lor familiar, intim, mai ales în 
sistemul denominativ popular”. 


Devine tot mai evidentă tendinţa pătrunderii acestor nume în onomas- 
tica oficială, fapt remarcat de autoarea D. Tomescu, care menţionează: 
„Multe dintre ele devin prenume sau supranume individuale” (apud 
Sală 2006: 256), aşa cum se atestă în numele unui șir de scriitori/ oa- 
meni de cultură români ca, de exemplu: Fănuş Neagu, Geo Bogza, Gellu 
Naum, Magda Isanos, Gabi Luncă, Cristi Tabără, Sanda Ladoși, Andi 
Moisescu, Nae Lăzărescu etc. 


În prezent, acest procedeu de formare a antroponimelor are tendințe 
de dezvoltare tot mai largă și în spaţiul basarabean, care a fost influenţat 
o perioadă de onomastica rusească /slavă. Îl atestăm astăzi, tot mai 
frecvent, în numele (supranumele individual) al mai multor artiști / 
actori/oameni de cultură din Republica Moldova: Nelly Cozaru, 
Nelly Ciobanu, Vali Boghean, Cristi Aldea-Teodorovici, Geta Burlacu, 
Nicu Tărnă, Sandu Grecu, Lică Sainciuc, Leo Butnaru, Teo Chiriac, Val 
Butnaru etc. şi putem remarca faptul că o serie de astfel de hipocoristi- 
ce formate prin trunchiere se atestă tot mai frecvent ca nume oficiale, 
ceea ce ne permite să putem vorbi de o tendinţă în antroponimia ro- 
mânească actuală, pe care o menţionează şi Teodor Oancă în studiul 


său (Oancă 1995). 


Considerăm că cele menţionate mai sus probează productivitatea pro- 
cedeului trunchierii ca tip particular de abreviere. 


Notă | ! Goicu-Cealmof, Simona, Formaţiile hipocoristice în an- 
troponimia franceză. [Accesat 29.08.19]. Disponibil: 
https://rb.gy/OInznl 

„Hărăzit de Domnul e ca fiece sat şi oraş 
să aibe un loc de așezare și un nume 
care să le poarte faima în lume” 


Mihail SADOVEANU 


Moldova, ţinuturile de la est de Carpaţi, repre- 
zintă o regiune populată de strămoșii noştri 
geto-daci şi romanici din epoci preistorice. 
Acest teritoriu dispune de trăsături proprii 
geografice, istorice, lingvistice. Specificul său 
multilateral constă în particularităţile naturale 
şi de relief, în noianul de evenimente și fapte 
petrecute în cursul istoriei, în modul de viață 
al oamenilor. 


Oraşele şi satele moldave au servit strămoșilor 
noștri drept sălașuri de trai şi locuri de refugiu și 
de apărare în cazuri de primejdii. „Ținuturi în- 
cântătoare, minunat de bogate, împodobite de 
păduri şi dumbrăvi, de râuri şi lacuri, şi plină de 
tot felul de animale și păsări” (Cronică din sec. 
XIII). „Fiindu în calea răotăților și stropşindu 
oștile, de multe ori se făceau războaie pe aceste 
locuri, cum încă semnile arată, movili mari şi 
mici şi şanţuri pre Nistru, pre Prut, prin Codri” 
(Grigore Ureche. Letopiseţul Țării Moldovei). În 


EENT RO MIÂINIĂ 


scopuri de apărare, localnicii au săpat șanțuri și au ridicat valuri mari de 
pământ, au durat cetăţi şi cetățui dinte care cele mai puternice s-au păs- 
trat până astăzi. Prin muncă și luptă, prin dârzenie, speranţe şi credinţă, 
strămoşii noștri au rezistat şi s-au menţinut în istorie. 


Orașele și satele noastre sunt purtătoare de istorie, mărturii de glorie de 
luptă şi de viață pașnică creatoare. Prin vechi hrisoave şi acte de donaţie 
ele au luat ființă pe pământurile domnești şi mănăstirești, pe moșiile 
răzeşilor şi țăranilor liberi ca așezări permanente și sedentare. Denumi- 
rile lor, cu vechime de veacuri, reflectă principalele momente din viața 
materială şi ideală a străbunilor noştri: obiceiurile, datinile, tradiţiile, 
ocupațiile, îndeletnicirile. 


Acest repertoriu de localități reprezintă un dicționar complex (toponi- 
mic, geografic, istoric) privind trecutul și prezentul satelor și orașelor din 
cuprinsul Republicii Moldova. 


A 


Abaclia, sat, reședință de comună în raionul Basarabeasca. Este situat în 
partea de est a Podișului Moldovei de Sud, pe valea râului Cogâlnic. Ates- 
tat cartografic în anul 1770. Coordonate geografice: 4621'32” lat. N, 
28*56'17" long. E. Altitudinea localităţii față de nivelul mării — 59 m. Gos- 
podării individuale — 1 699 (2004). Populaţia — 5 519 loc. (2004), 4660 
loc. (2014). Structura etnică: 98,04% români, 0,38% ucraineni, 0,87% 
ruşi, 0,43% găgăuzi ş.a. Biserica Sfinţii Arhangheli Mihail și Gavriil (1880). 
Distanțe: 6 km până la Basarabeasca, 95 km până la Chișinău. Staţie de 
c.f. la Basarabeasca (7 km). Menţiuni documentare: este notat ca așezare 
nogaică cu denumirea Abakly pe harta din anul 1770. Satul a fost repopulat 
de români după evacuarea triburilor tătăreşti din Basarabia (sf. sec. XVIII). 
Etimologia: Abaclia, actuala denumire reprezintă o formă adaptată în lim- 
ba română a numelui de trib tătăresc abakli. Conform unor tradiţii locale, 
satul s-ar fi numit în trecut Seliște și Cogâlniceni. Oficialitățile țariste, care au 
diriguit această regiune după anexarea ei în 1812, n-au avut niciun interes 
să restabilească una dintre denumirile istorice ale localităţii. De vechile de- 
numiri ale satului pare să ne amintească menţiunea din hrisovul datat cu 
anul 1563 „Cogâlnicenii, sat pe apa Cogâlnicului, ocină domnească”, pre- 
cum şi denumirea văii din hotarul satului de astăzi Valea Săliștii. 

Acui, sat în comuna Baimaclia din raionul Cantemir. Este situat la obârșia 
văii Acui, ramificaţie de stânga a Văii Enichioiului. Atestat documentar 
în 1909. Coordonane geografice: 46°1 1" 12” lat N, 28*25' 29” long. E. Al- 
titudinea localităţii față de nivelul mării — 145 m. Suprafaţa satului — 1,12 
km2?. Gospodării individuale: 200 (2012). Populaţia: 547 loc. (2004), 
445 loc. (2014). Structura etnică (2004): 92,59% români, 6,03% găgău- 
zi, 0,73% bulgari ș.a. Distanțe: 30 km până la Cantemir, 155 km până la 
Chişinău. Staţie de c.f. la Cantemir, gara Prut (32 km). Menţiuni docu- 
mentare: conform informaţiilor de arhivă, satul a fost întemeiat în anul 
1909 de câteva familii de țărani din comuna Baimaclia, care şi-au con- 
struit primele case pe loturile de pământ cumpărate prin Banca Agricolă. 
În 1910-1920 localitatea includea trei cătune învecinate: Acuiul de Jos, 
Acuiul de Mijloc, Acuiul de Sus. Etimimologia: din Acui, denumirea văii 
pe care este așezat satul, aceasta reprezentând la origine microtoponimul 
tătăresc Ak Kuiju „valea albă”. 


Albina, sat, reşedinţă de comună în raionul Cimișlia. Este situat pe o vâl- 
cea de dreapta văii râului Cogâlnic, la nord-vest de orașul Cimișlia. Ates- 
tat cartografic la în sec. al XVIII-lea. Coordonate geografice: 46*42'16" 
lat. N, 28*38'28"long. E. Altitudinea localităţii față de nivelul mării — 116 
m. Suprafaţa satului — 0,87 km”. Sat de români, ucraineni, bulgari, găgău- 
zi ş.a. Gospodării individuale — 350 (2004). Populaţia — 879 loc. (2004), 
829 loc. (2014). Comuna include în componenţa sa satele Albina, Fetița 
şi Mereni. Distanțe: 25 km până la Cimișlia, SS km până la Chișinău. 
Staţie de c.f. la Zloţi (24 km). Menţiuni documentare: satul este notat cu 
acest nume pe hărţile din anii 1716, 1731, 1776. Atestări documentare 
ulterioare: Albina (Alghina), moşie în 1820, 1878; Albina, cătun în 1913, 
1918; Albina, sat în 1930, 1941, 1959, 1979, 1994. Etimologia: Albina, 
oiconim la origine având numele unei moșii de pe valea Cogâlnicului. 
Conform tradiţiei locale, moşia a fost denumită după o veche prisacă, 
toponimul evoluând din punct de vedere formal: La Alghini > Alghina 
> Albina. 


Albineţul Nou, sat în comuna Albineţul Vechi din raionul Fălești. Este 
situat pe o vâlcea de dreapta văii râului Albineţ (Şovăţul Mare), la sud- 
vest de orașul Fălești. Fondat la reforma agrară din 1918-1924. Coordo- 
nate geografice: 47*3448"lat. N,27*37'17"long. E. Altitudinea localității 
față de nivelul mării — 118 m. Suprafața satului — 0, 44 km?. Gospodării 

individuale — 112 (2004). Populaţia — 205 loc. (2004), 241 loc. (2014). 
Sat de români, ucraineni, ruși. Distanțe: 9 km până la Edineţ, 134 km 
până la Chișinău. Staţie de c.f. la Fălești (10 km). Menţiuni documen- 
tare: Albineţii Noi, sat în jud. Bălţi, plasa Făleşti (1930). Etimologia: 
Albinețul Nou, sat denumit prin opoziţie onimică cu denumirea satului 
mai vechi Albineţ. 


Albineţul Vechi, sat, reşedinţă de comună în raionul Fălești. Este situat la 
sud-vest de orașul Fălești, pe valea râului Albineț (Şovățul Mare), afluent 
de sânga al râului Camenca din bazinul hidrografic al Prutului. Atestat 
documentar cu această denumire în anul 1859. Coordonate geografice: 
47*33'15" lat. N, 27*38'11" long. E. Altitudinea localităţii faţă de nivelul 
mării — 61 m. Suprafaţa satului — 2 km”. Gospodării individuale — 1011 
(2004). Populaţia — 2183 loc. (2004), 2112 loc. (2014). Structura etni- 
că (2004): 96,83% români, 2,20% ucraineni, 0,18% ruşi ş.a. Biserica Sf. 
Arhanghel Mihail (sec. XIX). Comuna include în componența sa satele 
Albineţul Vechi, Albineţul Nou, Rediul de Jos şi Rediul de Sus. Distanțe: 
6 km până la Fălești, 146 km până la Chişinău. Staţie de c.f. la Fălești (9 
km). Menţiuni documentare: Albineţ, denumit și Frigeni, sat în ţin. lași 
(1859). Frigeni pare să fie denumirea mai veche a localităţii. Etimolo- 
gia: Albineţ, oiconim explicat prin denumirea râului pe valea căruia este 
așezat satul. 


Albiniţa, sat subordonat administrativ orașului Anenii Noi. Este situat pe 
partea dreaptă a văii râului Bâc, la nord-vest de orașul Anenii Noi. Atestat 
documentar în 1913. Coordonate geografice: 4652'53"lat. N, 29*13'56" 
long. E. Altitudinea localităţii față de nivelul mării — 48 m. Suprafața sa- 
tului — 0, 39 km?. Gospodării individuale — 123 (2004). Populaţia — 370 
loc. (2004), 346 loc. (2014). Sat de români, ucraineni, ruși, bulgari ş.a. 
Distanțe: § km până la Anenii Noi, 28 km până la Chişinău. Staţie de 
c.f. la Bulboaca (14 km). Menţiuni documentare: Albiniţa, sat întemeiat 
la reforma agrară din 1906-1912, înregistrat oficial în 1913. Etimologia: 
Albiniţa, microtoponim la origine, astfel se numea inițial moșia locală. 


Alcedar, sat, reședință de comună în raionul Șoldănești. Este situat pe 
o vâlcea de dreapta văii râului Nistru, la nord-est de orașul Șoldănești. 
Atestat documentar în anul 1471. Coordonate geografice: 47*25'16" 
lat. N, 28*52'28" long. E. Altitudinea localităţii față de nivelul mării 
- 197 m. Suprafaţa satului — 2, 03 km?. Gospodării individuale — 408 

(2004). Populaţia — 1 076 loc. (2004), 1 092 loc. (2014). Structura et- 
nică (2004): 97,86% români, 1,23% ucraineni, 0,84% ruşi ş.a. Biserica 
Sf. Arhanghel Mihail (1885). Comuna include în componența sa satele 
Alcedar, Curătura şi Odaia. Distanțe: 12 km până la Șoldănești, 127 km 
până la Chișinău. Staţie de c.f. la Lipceni (7 km). Menţiuni documen- 
tare: Orcidar, sat la Nistru, în ţin. Soroca (1471). Etimologia: Orcidar, 
Olcidar, Alcedar, forme onimice obscure, din care cauză nu a fost stabilită 
etimologia oiconimului. 


Alexanderfeld, sat, reşedinţă de comună în raionul Cahul. Este situat 
în sud-estul Câmpiei Cahulului, la sud-est de orașul Cahul. Atestat do- 
cumentar în 1908. Coordonate geografice: 45%48'39 lat. N, 2802517” 
long. E. Altitudinea localităţii față de nivelul mării — 140 m. Suprafața 
satului — 1, 14 km?. Gospodării individuale — 445 (2014). Populaţia: 
1 454 loc. (2004), 1 344 loc. (2014). Structura etnică: 48, 42% ro- 
mâni, 16,85% ucraineni, 13,96% ruși, 9,28% bulgari, 8,30% găgăuzi ş.a. 
Biserica Adormirea Maicii Domnului (sec. XX). Distanțe: 28 km până la 
Cahul, 194 km până la Chişinău. Menţiuni documentare: în 1908 părți 
din moşia Tintul (s. Găvănoasa), care aparţinea nobilei Elizaveta Gar- 
ting, sunt vândute coloniștilor nemți din jud. Ismail și Cetatea Albă 
(48 familii), care de curând înființează aici colonia germană Alexan- 
derfeld. Etimologia: germ. Alexander Feld „satul lui Alexander”. Fosta 
colonie germană, întemeiată în 1908, s-a mai numit Alexandru cel Bun 
şi Câmpeni. 


Alexandrovca, sat în comuna Plopi din raionul Cantemir. Este situat pe 
o vâlcea de stânga Văii Hârtopului, la sud-est de orașul Cantemir. Atestat 
documentar în 1912. Coordonate geografice: 46*14 lat. N, 28°16 long. 
E. Altitudinea localităţii faţă de nivelul mării — 85 m. Suprafaţa satului — 
0,2 km2?. Gospodării individuale — 40. Populaţia — 95 loc. (2012), 87 loc. 
(2004), 79 loc. (2014). Strctura etnică (2004): 97,40% români, 3,45% 
ucraineni, 1,15% bulgari. Distanțe: 10 km până la Cantemir, 135 km 
până la Chișinău. Staţie de c.f. la Cantemir, gara Prut (12 km). Menţiuni 
documentare: Alexandrovca, satul a fost întemeiat de câteva familii de 
țărani români din Țiganca, care au cumpărat aici pământ prin Banca 
Agricolă. Etimologia: Alexandrovca, formaţie toponimică de limbă rusă, 
din antrop. Alexandr + suf. -ovca. Apare menţionat documentar și cu for- 
mele Alexăndrești şi Alexăndeni. 

Alexandru cel Bun. Sat în comuna Voloviţa din raionul Soroca. Este 
situat pe cursul superior al râului Racovăț, la sud-est de orașul Soroca. 
Atestat documentar în anul 1924. Coordonate geografice: 48*05'49" lat. 
N, 28*20'26" long. E. Altitudinea localităţii față de nivelul mării — 183 
m. Suprafaţa satului — 0,86 km?. Gospodării individuale — 206 (2004). 
Populaţia — 596 loc. (2004), 623 loc. (2014). Structura etnică (2004): 98, 
99% români, 0,34% ucraineni, 0, 32% ruși, 0,32% găgăuzi ş.a. Distanțe: 
8 km până la Edineţ, 148 km până la Chişinău. Menţiuni documenta- 
re: Alexandru cel Bun, sat în jud. Soroca, întemeiat la reforma agrară din 
1918-1924. Etimologia: Alexandru cel Bun, oiconim simbolic, evocă nu- 
mele lui Alexandru cel Bun, domnitorul Moldovei (1400-1432). 


Alexandru Ioan Cuza, sat, reședință de comună în raionul Cahul. Este 
situat pe partea stângă a văii râului Cahul, la sud-est de orașul Cahul. 
Atestat documentar în anul 1827. Coordonate geografice: 4503551” 
lat. N, 28*26'59” long. E. Altitudinea localităţii faţă de nivelul mării 
- 35 m. Suprafaţa satului — 4, 41 km’. Gospodării individuale - 834 
(2004). Populaţia: 2 653 loc. (2004), 2 447 loc. (2014). Structura et- 
nică (2004): 94,45% români, 2,86% găgăuzi, 0,94% ruși, 0,87% ucrai- 
neni, 0,57% bulgari. Biserica Sf. Ierarh Nicolae (1845). Distanțe: 37 
km până la Cahul, 194 km până la Chișinău. Staţie de c.f. la Vulcănești 
(17 km). Menţiuni documentare: Hagi Abdula, sat înregistrat în 1827 
în districtul Bugeacul de Jos, cu 148 de gospodării și 745 de locuitori, 
dintre care 611 români. Etimologia: Alexandru loan Cuza, denumire 
comemorativă, evocă numele lui Alexandru loan Cuza, primul dom- 
nitor al principatelor Unite și al statului naţional România. Localita- 
te denumită în trecut Hagi Abdul (până în 1924 şi în anii 1945-1960), 
Cuza Vodă (în 1924-1940 şi 1941-1944), Suvorov (în 1960-1990), 
A. I. Cuza (din 1990). 


Alexăndreni, sat subordonat administrativ oraşului Edineţ. Este situatpe 
o vâlcea de stânga văii râului Racovăţul Mic, la sud-vest de orașul Edineţ. 
Datat cu anul 1855. Coordonate geografice: 48*08'48" lat. N, 27*15'36" 
long. E. Altitudinea localităţii față de nivelul mării - 182 m. Suprafața 
satului — 1,87 km2?. Gospodării individuale — 498 (2004). Populaţia — 
1 328 loc. (2004), 1 414 loc. (2014). Structura etnică (2004): 97,57% 
români, 1,28% ucraineni, 1,13% ruşi ş.a. Biserica Sf. Arhanghel Mihail 
(1870). Distanțe: S km până la Edineţ, 196 km până la Chișinău. Staţie 

de c.f. la Brătuşeni (14 km). Menţiuni documentare: Alexăndreeni, sat 
în ţin. Iaşi (1855). Etimologia: Alexăndreni, oiconim antroponimic, la 
origine având numele de grup alexăndrenii „locuitori pe moşia (în satul) 
lui Alexandru”, acesta derivat al lui Alexandru cu suf. -eni. 


Alexăndreni, sat, centrul administrativ al comunei Alexăndreni din 
raionul Sângerei. Este situat pe partea stângă a văii râului Răut, la nord 
de orașul Sângerei. Atestat documentar în anul 1808. Coordonate ge- 
ografice: 47*4820' lat. N, 28*0427 long. E. Altitudinea localităţii față 
de nivelul mării — 94 m. Suprafaţa satului — 1,44 km”. Gospodării — 490 
(2004). Populaţia — 1 476 loc. (2004), 1 508 loc. (2014). Structura et- 
nică: 71,29% români, 17,82% ucraineni, 8,13% ruşi ş.a. Biserica Sfinţii 
Arhangheli Mihail şi Gavriil (1870). Localităţi în componenţa comunei: 
Alexăndreni, Grigorești, Heciul Vechi, Ţipleşti și Ţipletești. Distanțe: 38 
km până la Sângerei, 154 km până la Chișinău. Staţie de cale ferată la 
Alexăndreni (1 km) şi Bălţi (12 km). Menţiuni documentare: Condica 
Vistieriei Principatului Moldovei din 1808 înregistrează 60 de liuzi (bir- 
nici) în Slobozia Alexăndreni din ţinutul Soroca, ocolul de Peste Răut. 
Etimologia: Alexăndreni, denumirea localităţii reprezintă o formaţie 
onimică cu suf. -eni de la antroponimul Alexandru, numele unui proprie- 
tar de moşie, fondatorul sau primul locuitor al satului. 


Alexăndreşti, sat, reședință de comună în raionul Râșcani. Este situat 
la sud-vest de orașul Râșcani, pe valea râului Camenca din bazinul hi- 
drografic al Prutului. Existent în sec. al XIX-lea. Coordonate geografice: 
475400” lat. N, 27*26'00” long. E. Altitudinea localităţii față de nive- 
lul mării — 134 m. Suprafaţa satului — 0, 74 km”. Gospodării individuale 
— 480 (2004). Populaţia — 232 loc. (2004), 235 loc. (2014). Sat de ro- 
mâni, ucraineni ș.a. Biserica Sf. Arhanghel Mihail (1870). Comuna inclu- 
de în componenţa sa satele Alexăndrești, Cucuieţii Noi, Cucuieţii Vechi 
şi Ivăneşti. Distanțe: 13 km până la Edineţ, 198 km până la Chișinău. 
Menţiuni documentare: Alexăndrești, sat în jud. Bălţi (1925). Etimolo- 
gia: Alexăndrești, oiconim antroponimic (din Alexandru + form. -ești), 
alexăndreştii însemnând la origine „oameni trăitori pe moşia (în satul) 
lui Alexandru” 


Aluatu, sat, reşedinţă de comună în raionul Taraclia. Este situat pe partea 
dreaptă a văii râului Ialpug, la sud-vest de orașul Taraclia. Atestat docu- 
mentar în anul 1806. Coordonate geografice: 45*52'00" lat. N, 28*36'00” 

long. E. Altitudinea localităţii față de nivelul mării — 15 m. Suprafața sa- 
tului — 1,55 km?. Gospodării individuale — 357 (2004). Populaţia — 1 
143 loc. (2004), 704 loc. (2014). Structura etnică (2004): 62, 38% ro- 
mâni, 30, 84% bulgari, 3, 41% ucraineni, 1,49% găgăuzi, 1,14% ruși ş.a. 
Biserica Sf. Marele Mucenic Haralampie (1879). Distanțe: 12 km până 
la Taraclia, 172 km până la Chișinău. Staţie de c.f. la Taraclia (14 km). 
Menţiuni documentare: Alaluvat, Alaluat, Alavat, sat în districtul de 
nord al Bugeacului (sec XIX). Etimologia: Aluatu, denumire modificată 
față de formele mai vechi, din care cauză a fost imposibilă stabilirea eti- 
mologiei oiconimului. 


Aluniș, sat, reședință de comună în raionul Râșcani. Este situat pe o 
vâlcea de dreapta văii râului Recea (Copăceanca), la sud-est de orașul 
Râșcani. Datat cu anul 1813. Coordonate geografice: 47*51'lat. N, 27*39' 
long. E. Altitudinea localităţii față de nivelul mării — 148 m. Suprafața 
satului — 2, 59 km?. Gospodării individuale — 775 (2004). Populaţia — 1 
931 loc. (2004), 1 837 loc. (2014). Structura etnică (2004): 98, 34% 
români, 1,24% ucraineni, 0,16% polonezi, 0,10% ruși. Biserica Adormi- 
rea Maicii Domnului (1914). Distanțe: 20 km până la Râșcani, 158 km 
până la Chișinău. Staţie de c.f. la Bălți (35 km). Menţiuni documentare: 
Aluniș, sat în ţin. laşi (1830). Etimologia: Aluniș, oiconim entopic, din 
apel. aluniș „pădurice de aluni”. 


Andrușul de Jos, sat, reşedinţă de comună în raionul Cahul. Este 
situat pe valea râului Andrușa, la nord-est de or. Cahul. Atestat do- 
cumentar în anul 1764. Coordonate geografice: 4505901” lat. N, 
28012'16” long. E. Altitudinea localităţii față de nivelul mării — 63 m. 
Suprafaţa satului — 1, 40 km?. Gospodării individuale — 709 (2004). 
Populaţia — 2 125 loc. (2004), 2 278 loc. (2014). Structura etnică 
(2004): 98,60% români, 0,6% bulgari ş.a. Distanțe: 14 km până la 
Cahul, 170 km până la Chișinău. Staţie de c.f. la Cahul (15 km). 
Menţiuni documentare: o vale Andrușa este amintită în 1459, când 
Ştefan cel Mare confirmă lui Rugină satul Rugineanii cu mai mul- 
te locuri din lunca Prutului —,„până la gura gârlei lui Andrieș”. Ates- 
tări documentare ulterioare: Andruș, sat pe valea Andruşa în 1764, 
Andrușu, sat de răzeși în 1806, 1861, 1870, 1922, 1930, 1941, 1959, 
1979, 1994. Etimologia: Andrușu, oiconim antroponimic, având for- 
ma de origine Andruş, modificată mai târziu. 

Andrușul de Sus, sat, reședință de comună în raionul Cahul. Este, si- 
tuat în partea de sud a regiunii Colinele Tigheciului, pe valea râulețului 
Andrușa. Atestat documentar în anul 1861. Coordonate geografice: 
46000'20” lat. N, 2801451” long. E. Altitudinea localităţii faţă de nivelul 
mării — 159 m. Suprafaţa satului — 1,17 km?. Gospodării individuale — 
564 (2004). Populaţia — 1 769 loc. (2004), 1 425 loc. (2014). Structura 
etnică (2004): 99,15% români, 0,28% ucraineni, 0,23% ruşi, 0,17% bul- 
gari ș.a. Distanțe: 18 km până la Cahul, 178 km până la Chișinău. Staţie 
de c.f. la Cahul (18 km). Menţiuni documentare: Andrușul de Sus, sat 
înregistrat la 1861 împreună cu Baurci-Moldoveni și Larga, având îm- 
preună 100 case, 155 familii. Etimologia: oiconim antroponimic. Vezi 
supra Andrușul de Jos. 


Anenii Noi, oraș, centrul administrativ al raionului Anenii Noi. Este si- 
tuat pe partea dreaptă a văii râului Bâc, afluent de dreapta al Nistrului. 
Atestat documentar în anul 1731. Coordonate geografice: 46*52'53" 
lat. N, 29*13'56" long. E. Altitudinea localităţii față de nivelul mă- 
rii — 44 m. Suprafaţa orașului — 6,2 km”. Apartamente, gospodării in- 
dividuale — 3 265. Populaţia — 8 358 loc. (2004), 10 872 loc (2014). 
Structura etnică (2004): 52,32% români, 25,53% ucraineni, 17,75% 
ruşi, 1,44% bulgari, 0,67% găgăuzi ş.a. În subordinea administrativă a 
orașului se află satele Albiniţa, Beriozchi, Hârbovăţul Nou, Ruseni și 
Socoleni. Raionul include în componenţa sa 45 de unităţi administra- 
tiv-teritoriale: un oraș şi 44 de localităţi rurale. Distanțe: 38 km până 
la Chișinău, 32 km până la Tighina. Staţii de cale ferată la Bulboaca (5 
km) și Tighina (34 km). Menţiuni documentare: Pașcani, sat atestat în 
1731 pe locul actualului oraș Anenii Noi. Atestări documentare ulte- 
rioare: Anini în 1910, 1913; Aneni în 1925, 1930; Anenii Noi în 1959, 
1970, 1979, 1994. Etimologia: Aneni, oiconim entopic, dedus din ape- 
lativul anină (pl. anini) „nisip, („nisipuri”), toponimul redând la origine 
o particularitate a solului — „loc nisipos, nisipuri”. Modificarea Anini > 
Aneni s-a produs sub influența modelului derivaţional cu formantul 
-eni, obişnuit şi deosebit de productiv la formarea numelor de localităţi 
românești. 


(Va urma) 

Liviu REBREANU 
| Laudă ţăranului român 


PR 


UL 


Domnilor Colegi, Onoraţi Ascultători, 


Ales într'un loc nou creat și dorind totuși să mă conformez uzului acade- 
mic de-a elogia pe un înaintaș, mă văd silit să mă prezint cu unul de-afară, 
cu strămoșul meu și al unora dintre d-voastră, într'un sens mai larg strămo- 
şul tuturor: țăranul român... 


Discursul de recepţie Laudă ţăranului român, prezentat de către Liviu Rebreanu la 
Academia Română pe data de 29 mai 1940, continuă rubrica „Recurs la patrimo- 
niu”. Amintim cititorilor că revista noastră a publicat de-a lungul anilor discursul 
rostit de Lucian BLAGA și Eugeniu COȘERIU (LR nr. 2, 2017), Victor A. VOICU 
(LR nr. 3, 2017), Alexandru SURDU (LR nr. 4, 2017), Nicolae Colan (LR nr. 5-6, 
2017), Gheorghe I. Brătianu (LR nr. 1-2, 2018), Camil Mureşanu (LR nr. 4, 2019), 
Ioan-Aurel Pop (LR nr. 4-5, 2020) ş.a. 

Mă simt destul de jenat că viu în fața d-voastră să laud tocmai pe cel mai 
umil Român, şi-mi dau seama că fapta aceasta nu e prea abilă. Când vor- 
beşti despre un om mare sau despre reprezentantul unei clase puternice, 
ai certitudinea că orice vei spune, nu va părea nimănui prea mult, şi nici 
o laudă prea exagerată. Înaintașul, cu care îndrăsnesc eu să mă înfățișez, e 
sărac şi slab. Așa a fost totdeauna și așa va fi, probabil, totdeauna. Munca și 
suferinţele lui hrănesc și îmbogățesc pe asupritorii lui. 


El e destinat să rămână veşnic gol. 


Lauda aceasta totuşi nu vrea nici să înalțe, nici să dărâme și nici măcar să 
dovedească nimic, ci doar să mărturisească o credinţă și solidaritatea mea 
continuă cu inima celor mulți cari au avut parte tot de ocări şi proboziri, şi 
prea arar de vorbe bune... 


În vieaţa altor naţiuni, țărănimea a putut avea, și a avut, un rol secundar, 
şters; pentru noi însă e izvorul românismului pur și etern. La noi, singura 
realitate permanentă, inalterabilă, a fost şi a rămas țăranul. Atât de mult că, 
de fapt, țăranul român nici nu e țăran ca la alte popoare. Cuvântul însuşi e 
de origine urbană, cel puţin în semnificația actuală. 


Țăranul nu-şi zice niciodată țăran. Doar în vremile mai noi şi sub influențe 
politice a pătruns şi la țară cuvântul, spre a indica pe omul dela sat în con- 
trast cu cel dela oraş. Ţăranii însă numesc pe țărani, simplu, oameni. 


De fapt țăranul nare nume pentru că nu e nici clasă, nici breaslă, nici func- 
ţie, ci poporul însuşi, omul român. Pentru toată lumea, țăran e sinonim cu 
Român, pe când orășan nu, ba în general dimpotrivă, mai cu seamă în ochii 
ţăranului. 


Țăranul a rămas Român și sub barbarii cei vechi şi sub cotropitorii ceilalți; 
înschimb orășenii sau cam arătat Ilirci cu Thrcii, Greci cu fanarioţii, Ruși 
cu Muscalii, Nemţi cu Austriecii, până să devină Români sută în sută, sub 
Români. 


Nu ştiu când a apărut în istorie țăranul așa cum îl definește ştiinţa de azi, 
adică omul care cultivă pământul din moși-strămoşi și care se simte legat 
de pământ prin rădăcini adânci. 

Barbarii de odinioară, străbunii națiunilor mari şi mici de azi, nau avut, pa- 
re-se, țărani, cel puţin în secolele când marea strămutare îi arunca mereu 

de colo până colo prin Europa sălbătăcită. Neamuri războinice, pornite pe 
cuceriri şi deci spre traiul din munca altora, ele disprețuiau legătura cu pă- 
mântul. În vieaţa lor, rolul de căpetenie îl aveau creşterea vitelor, vânătoa- 
rea şi războiul, care e tot un fel de vânătoare, dar de oameni. 


Istoricii, inclusiv cei români, nu se prea înțeleg între dânșii când e vorba de 
trecutul nostru. Intro privinţă totuşi sunt de acord cu toții, anume că aici, 
la noi, pe pământurile noastre, se face agricultură din vremuri imemoriale. 


Dar existenţa agriculturii presupune existența ţăranului. Năvălitorii nesta- 
tornici, umblători după pradă și setoşi de sânge, nu se îndemnau să scor- 
monească ogorul. Trebue deci să fi muncit poporul băștinaș peste care pu- 
hoaiele de barbari au alunecat și s'au scurs val cu val. 


Băştinașii sau învăţat, de sigur după aspre experienţe, să nu se amestece de 
loc, sau cât mai puţin posibil, în luptele năvălitorilor ce se perindau. 


Războaiele erau totale și pe-atunci, mai ales din partea barbarilor cari pur- 
tau cu dânșii femeile, copiii şi bătrânii, împreună cu toate animalele. Dar 
pe-atunci munţii și codrii ofereau încă refugii destul de sigure pentru au- 
tohtonii cari voiau să rămâie neutri. Cotropitorii înșiși rareori se răspân- 
deau departe de marile căi de trecere și de pășunile cari le hrăneau vitele. 
Iar când sa întâmplat ca unii să se împrăștie şi să se adoială, o minune cum 
a rezistat și a persistat aici poporul nostru, în mijlocul tuturor uraganelor. 


Dar țăranul român, existenţa lui permanentă pe aceste plaiuri, poate desle- 
ga taina aceasta și altele care ne privesc. Țăranul e începutul şi sfârşitul. Nu- 
mai pentru că am fost neam pașnic de țărani, am putut să ne păstrăm ființa 
şi pământul... 


Când se abat marile urgii, oamenii bogați, posedanţii de toate feluri- 
le, sunt imediat gata de ducă. Ei nau legături organice cu pământul ță- 
rii şi se despart ușor de orașele sau de castelele în care locuesc, siguri că 
vor găsi, cu aurul lor, în alte ţări, alte orașe și alte castele, unde vor putea 
continua vieața ușoară de belșug ...Jăranul nu pleacă nici de voie, nici 
de nevoie. El nare unde să-și mute sărăcia, pentru că, smuls de pe ogo- 
rul lui, ar fi osândit să piară ca un arbore smuls din rădăcini. De ace- 
ea țăranul e pretutindeni păstrătorul efectiv al teritoriului național. 
Şi dacă e așa în general, de ce nar fi şi pentru țăranul român, a cărui dragos- 
te de pământ e mai mare și mai naturală decât a altora? Căci pentru țăranul 

nostru pământul nu e un obiect de exploatare, ci o ființă vie, față de care 
nutrește un sentiment straniu de adoraţie şi de teamă. El se simte zămislit 
şi născut din acest pământ ca o plantă fermecată care nu se poate stârpi în 
vecii vecilor. De aceea pământul e însuși rostul lui de-a fi. 


Pământul nostru are un glas pe care țăranul îl aude şi-l înțelege. E „sfântul 
pământ inspirator” care ne-a modelat trupul și sufletul, care prin soarele și 
apele şi munții și șesurile lui ne-a dăruit toate calitățile și defectele cu care 
ne prezintăm azi în lume. Pământul acesta parcă nici nu poate produce de- 
cât numai Români. 


Astfel, destinul pământului care ne-a născut și ne-a crescut a trebuit să co- 
mande și destinul desvoltării neamului nostru. El ne-a impus multe veacuri 
de-a rândul o existență aproape vegetală, o existenţă de chinuri şi umilinți 
pe care numai țăranul o putea îndura. 


Cu cât se înmulţeau suferințele și treceau vremurile, țăranul român sa în- 
dărătnicit în răbdare. 

Dragostea lui de pământ sa învârtoșat. Țarina se amesteca necontenit cu 
cenușa şi oasele înaintaşilor, iar văzduhul se umplea cu umbrele și sufletele 
lor până în tării. Nimeni nu-l mai putea clinti din loc, nicio putere și nicio 
schingiuire... 


Rezultatul? România actuală cu Dacia de odinioară sunt congruente nu 
numai în privința configurației geografice, dar și a configurației etnografice 
românești. 


Acest fapt singur, această evidenţă bătătoare la ochi ar trebui să puie pe 
gânduri, dacă nu să-i desarmeze, pe apostolii interesați ai discontinuită- 
ţii românești în propria noastră ţară. Ce argument de continuitate poate 
fi mai plauzibil decât existenţa aceluiași popor, pe aceleași locuri, după 
două mii de ani? Inexplicabilă ar fi tocmai discontinuitatea. Sau văzut 
popoare mutându-se în altă țară, se cunosc popoare cari au dispărut cu 
totul, dar un popor, care să dispară și să se risipească pentru a reapărea, 
peste multe sute de ani, exact în locurile pe cari le-a părăsit, ar fi o mi- 
nune ce nu se poate întâmpla decât în anume manuale istorice cu tâlc. 
Rolurile principale în istorie le joacă sau neamurile cretoare de mare cultu- 
ră, sau cele distrugătoare de cultură. Vieaţa popoarelor liniștite se petrece 
mai mult în subsolul istoriei. 

Neamul românesc a fost cel mai liniștit din lume. În trecutul nostru n'avem 
niciun războiu de cucerire, ci numai de apărare. Am trăit mai mult în sate, 
la umbra evenimentelor făcătoare de istorie. Satele însă nu lasă documente 
pe care să le consulte și să le compulseze viitorii istorici. 


Satele apar și dispar, fără urme, după legi și îndemnuri necunoscute. În 
cuprinsul pământului românesc, tocmai în epoca de formaţie a neamului, 
poate că nici sate nu erau multe, ci mai ales cătune resfirate. Așa că navem 
şi nici nu putem avea documente. Dar oare realitatea unui popor nu e mai 
vorbitoare decât un zapis oarecare sau o stelă funerară? 


Nașterea unui popor e un miracol, negreșit, precum miracol e orice naşte- 
re, chiar a ultimei gângănii. 

De aceea începuturile tututor popoarelor sunt învăluite în negura legende- 
lor. Chimia etnologică na ajuns şi nici nu va reuși să pătrundă și să fixeze 
într'o formulă cu repetiţje misterul formaţiei unui popor nou din două sau 
mai multe vechi. 


Dacă sar fi descoperit rețeta, în vremurile acestea de produse sintetice, sar 
fabrica poate şi popoare în serie pentru soluționarea sau complicarea con- 
flictelor internaţionale. Sunt însă numai anume epoci şi împrejurări când 
se realizează, între popoare îndelung convieţuitoare, osmoza generatoare 
de naţiune nouă. Toate popoarele europene s'au format cam în aceeași 
epocă şi din amestecul mai multor neamuri — Francezii, Germanii, Engle- 
zii, Italienii, alții — şi totuși mai ales despre noi se spune, cu o nuanţă pejo- 
rativă din partea unora, că suntem „ein echtes Mischvolk'. 


Ştiu că mă înverşunez să deschid uși cari au fost forțate de mult, în deo- 
sebi în această venerabilă incintă unde problemele originii şi trecutului 
românesc s'au desbătut și s'au clarificat deplin. Dar când se înmulțesc 
cei ce nu scapă o ocazie fără a ne ponegri începuturile şi trecutul, ca să 
ne poată apoi contesta pământul, să nu mi se ia nici mie în nume de rău 
stăruința. 


Mă obligă de altfel însuși țăranul român, argumentul viu și cel mai puternic 
al autohtoniei noastre... 


O caracteristică tot atât de importantă a unui neam, ca şi comunitatea de 
sânge, este limba. La noi şi aceasta e opera ţăranului. 

Limba românească e o limbă țărănească. Farmecul și expresivitatea speci- 
fică le-a căpătat de la făuritorul ei originar, care a fost țăranul. Toată desvol- 
tarea ei, până în timpurile mai nouă, se datorește ţăranului, singurul care a 
vorbit-o totdeauna. Limbile prea cultivate, ajunse la completă maturitate, 
devin rigide, abstractizante, mecanice. Pierzând sau disprețuind contactul 
direct cu poporul, în cele din urmă îmbătrânesc, se artificializează, ajung a 
fi organisme moarte — limba latină, greacă, ebraică... 


Limba noastră, cultivată numai de țărani, în legătură continuă cu pământul 

și cu lumea concretă, a păstrat expresia imagică și naivă a omului simplu, o 

prospeţime pitorească și colorată, ritmul vieții mişcătoare. 


Limba aceasta, ca toate operele țărănești, e conservatoare şi-şi apără cu 
îndărătnicie conformaţia, rămânând refractară încercărilor de violentare. 
Neologismele, în afară de cele de specialitate cu circulație numai în anume 
sfere, se generalizează anevoie și abia după ce suferă transformările noțio- 
nale și formale potrivite cu spiritul ei. 


Așa au fost condamnate să dea greș sforțările filologilor de odinioa- 
ră cari au vrut so «relatinizeze», ca și ale altor reformatori mai noi cari 
au încercat so «rumânizeze» prin reînvierea slavonismelor eliminate 
de evoluţia ei firească. Același rezultat trebue să-l aibă şi tendinţa unor 
scriitori şi gazetari de a o «urbaniza» cu orice preţ, împrumutând din 
limbi străine nu numai cuvinte, dar şi construcții gramaticale şi sintac- 
tice, socotind probabil, ca şi oarecari predecesori ai lor de-acum două- 
trei secole, că româneasca poporului e „proastă şi nu-i bună de nimica... 
Țăranul sa încăpățânat a vorbi numai românește şi a refuzat să înveţe o 
limbă străină chiar când împrejurările sau nevoile l-ar fi obligat. În Arde- 
al, în regiunile mixte, Ungurii și Sașii au fost totdeauna cei cari au vorbit 
românește, nu Românii ungurește sau nemţeșşte. Eu nam cunoscut niciun 
țăran român care să ştie ungurește sau orice altă limbă străină, în vechea 
monarhie austro-ungară existau regimente de Români care staționau cu 
anii prin provincii străine îndepărtate. Soldaţii vorbeau românește oriunde 
se aflau, la Viena ca şi în Bosnia, iar când cineva li se adresa întro limbă 
străină, răspundeau invariabil „nu știu”, din care pricină unele corpuri erau 
chiar poreclite „nu-știu-reghiment”. 


Nu însemnează aceasta că ţăranul român e incapabil să înveţe o limbă stră- 
ină, ci numai că ţine mai presus de orice la graiul lui strămoșesc. Cât talent 

şi mai ales câtă predilecție au Românii pentru limbile străine, o dovedesc 
orășenii și surtucarii noştri de toate categoriile cari, și azi, ca totdeauna, se 
cred mai subțiri și mai cultivați dacă vorbesc, de cele mai multe ori prost, 
orice altă limbă, numai străină să fie... 


Precum şi-a păstrat limba, tot astfel a păstrat şi a modelat țăranul român, 
după chipul şi asemănarea lui, credința în Dumnezeu. Din bătrâne su- 
perstiţii, din rămășițe de credinţe străvechi transformate şi adaptate, din 
dogme și precepte creştine, el și-a alcătuit o religie specifică, un amalgam 
profund de creștinism și păgânism. 


Religia aceasta, legea românească, e unică pentru întreg neamul nostru pe 
deasupra tuturor controverselor teologice. În ea se rezumă concepţia de 
vieață a ţăranului român, resemnarea și încrederea lui în dreptate divină. 
Legea românească e suportul moral al ţăranului. Ea i-a dăruit puterea de a 
rezista şi de a birui încercările veacurilor. 


Creştinismul nostru, așa cum îl practică şi-l trăiește țăranul, ascunde 
într însul toate fazele și peripeţiile istoriei poporului român, întocmai ca și 
limba românească... 


Dacă țărănimea română a fost ursită să conserve rasa, pământul, 
limba şi credința noastră, înseamnă că ea este întruchiparea tuturor 
virtualităţilor și energiilor românești, că deci dintr'însa trebue să 
pornească și să se inspire tot ce e românesc. în trecut, din ea s'au ri- 
dicat, prin selecţie naturală, boierii şi în sânul ei s'au întors cei care-și 
pierdeau slujbele și averile când nu-și pierdeau și capul. Din ea se 
recrutează mulțimea mare a luptătorilor în timp de războiu și a mun- 
citorilor în timp de pace. 


Țăranul niciodată şi sub nicio formă nu se întovărășește cu străinii. Privirea 
şi dorul lui nu trec niciodată dincolo de hotarele neamului. El suferă orice 
cu resemnare. 


Nădejdea lui e Dumnezeu. E în stare să moară fără a se plânge și mai cu 
seamă fără a se revolta. Are o răbdare eroică, dar care ajunge să se confun- 
de uneori cu toropeala, parcă lupta tăcută, nesfârșită pentru conservarea 
ființei etnice i-ar fi istovit agresivitatea. Răbdarea și resemnarea însă, în loc 
să-i fie preţuite sau barem recunoscute, i-au adus imputarea că e leneș și 
nesimţitor. 

Caracteristic este că imputarea o ridică tocmai exploatatorii lui de ieri şi 
de azi. Admițând că țăranul român ar avea mai puţină tragere de inimă la 
muncă, vina încă nu i sar putea atribui lui. 


De sute de ani, dacă nu din totdeauna, Românul a trebuit să muncească 
pentru alții, fără răsplată, fără speranţă şi bucurii. În asemenea condiții le- 
nea și nepăsarea erau singura reacțiune posibilă. Cu adaosul că sărăcia și 
mizeria au devenit virtuţi pe care a trebuit să-și întemeeze toate rosturile 
vieţii. 


Neputând aspira la un traiu omenesc, sa organizat în mizerie ca într'un 
element ineluctabil. Oricât ar părea de ciudat și de trist, adaptarea la să- 
răcie, împreună cu toate consecinţele ei, a fost o necesitate vitală pentru 
poporul românesc. Altminteri n'ar fi putut îndura vieaţa și sar fi sfărâmat 
şi topit printre celelalte neamuri. Închizându-se în sărăcie ca într'o găoace 
indestructibilă, sa singularizat și a putut să-și desvolte însușirile specifice, 
să-şi dobândească o fizionomie naţională deosebită. 


Vieaţa săracă nu exclude bogăţia sufletească. Săracul e mai aproape de su- 
fletul său decât bogatul și are mai multă nevoie de frumosul care, transfigu- 
rând realitatea, devine izvor de speranţă și mângâiere. Folklorul nostru, în 
toate manifestările sale, e creație de popor sărac, ceea ce nu-l împiedecă să 
fie mai valoros şi mai bogat decât al multor neamuri trăite în belșug. 


Când munca e zadarnică și slujeşte numai bună starea asupritorilor, lenea 
şi visarea răzbună nedreptatea şi devin producătoare de artă, bucuria celor 
obijduiți. 

Dealtminteri, ce fel de existență a avut de-a-lungul vremilor Românul, fie 
plugar, fie păstor, se poate închipui după ceea ce se vede și azi: la numai 
câteva zeci de kilometri de Bucureștii rivalizând în lux și risipă cu metropo- 
lele cele mai ariviste, întâlneşti niște amărite așezări cu înfăţişarea aproape 
neolitică — satele și cătunele românești. Contrastul acesta e mai elocvent 
decât volume întregi de istorie. 


Între sat şi oraș a fost și mai persistă pretutindeni un antagonism, la noi însă 
parcă mai viu şi mai accentuat. Pentru că oraşele noastre nu sunt expresia 
specificului național. Un oraș german sau francez reprezintă chintesența 
naţională respectivă ca și satul, ba chiar în mai mare măsură. Orașul nostru, 
înființat şi desvoltat, în multe cazuri, din alte necesități decât cele româ- 

nești, nu s'a adaptat încă deplin spre a fi aevea, ca duh și civilizaţie, izvor de 
românism curat... 


Pe când țăranul român dă orașului tot, civilizaţia orăşănească îi oferă nu- 
mai sarcini și fraze goale. Țăranul e serios și naiv, orășanul e ironic și sceptic. 
Poate de aceea țăranul nare încredere în orăşan, iar orășanului i-e rușine de 
țăran, când nu-i e frică. 


Şi totuşi emanciparea țăranilor, orășenii au propovăduit-o, şi au realizat-o. 
Revoluţiile noastre, mai mult gălăgioase decât sângeroase, s'au făcut toate 
de sus în jos, până la exproprierea latifundiilor și împroprietărirea țăranilor. 
Țăranul însuși, incapabil de a se organiza și de-a iniția răsturnări sociale, ar 
fi purtat în eternitate jugul servituţii. 


Ideile liberale şi democratice au pătruns la noi din afară, evident, dar au 
găsit aici teren favorabil. 


Curentele generoase umanitare, proclamând sfințenia libertății individu- 
ale, erau în aer, la începutul secolului trecut, în toată lumea, întocmai cum 
azi e în aer ideea strivirii individului în folosul colectivități. Ideilor gene- 
roase de atunci le datorăm nu numai libertatea ţăranului, dar însăși liber- 
tatea neamului românesc, cu corolarul firesc al unirii tuturor Românilor 
într'un Stat independent. Ideile de-acum un veac şi jumătate, prin triumful 
libertăţii omului, au impus libertatea popoarelor, precum curentele domi- 
nante actuale, prin încătușarea individului, sunt sortite să îngenuncheze pe 
cei slabi în folosul celor puternici. 


Vântul de generozitate universală a prilejuit, cum era natural, și mari exa- 
gerări. 

Mila, compătimirea și dragostea pentru țărănime au creat o imagine falsă a 
ţăranului, o idealizare ieftină și dulceagă, departe de realitate. Pe măsură ce 
interesul pentru țăran creștea, s'a ajuns să nu se mai poată vorbi despre el 
decât în termeni hiperbolici. Iar când sufragiul universal a oferit un buletin 
de vot ţăranului analfabet şi nemâncat, oropsitul de ieri sa pomenit deoda- 
tă tiran prin procură. 


Pentru că toate mișcările în favoarea ţărănimii au fost infectate de reto- 
rism, au rămas simple intenții fără rezultate practice. După o sută de ani 
de emancipare, devenit proprietar asupra aproape totalității pământului 
cultivabil, țăranul român se află în aceeași mizerie morală și culturală, iar 


RECURS LA PATRIMONIU MAJ 


standardul lui de vieaţă nu s'a îmbunătăţit câtuși de puţin. Ceea ce denotă 
o tristă carenţă a conducătorilor. 


Prin ceea ce a fost şi a reprezentat în vieața neamului, țăranul român nu 
se putea să nu devină îndreptarul culturii naţionale, mai cu seamă în ce 
priveşte literatura şi artele. Când, după dobândirea libertăţilor, forțele cre- 
atoare românești sau deşteptat și au apărut poeţii, artiștii şi învățații, toate 
bună-voinţele şi uneori talentul real s'au poticnit din lipsa instrumentului 
de expresie de o parte și de altă parte a unei temelii durabile pe care să 
se construiască. Decenii de dibuiri, de reforme abracadabrante, de imita- 
ţii sterile, de înnoiri diverse nau dat roade. Limba românească, corectată 
întruna de scriitori și filologi pasionaţi, scârțâia din ce în ce mai rău și nu 
izbutea să nască poezie. 


Abia când scriitorii sau apropiat mai atent de literatura ţăranului, au desco- 
perit izvorul limbii și al poeziei românești. Alecsandri a făcut un act revolu- 
ţionar adunând și dând la iveală o comoară de poezie populară. 


S'au găsit, firește mai târziu, unii cari să-l acuze că prin ajustările şi comple- 
tările lui ar fi stricat frumuseţea originală. 


Au uitat acuzatorii că arta e totdeauna operă individuală, chiar cea anoni- 
mă populară. Un cântec popular a fost făcut, întâi şi întâi, de cineva și nu- 
mai pe urmă au venit alții, în timp și în spaţiu, să-l corecteze, să-l amplifice 
ori să-l simplifice, în sfârşit să-l perfecționeze. Adică întocmai ceea ce se în- 
tâmplă și cu poezia cultă, unde însă toate operaţiile le săvârşeşte un singur 
ins, mai înzestrat și cu darul versificaţiei, și cu al criticii. Încât Alecsandri a 
fost ultimul corector al baladelor populare culese de dânsul, și desigur cel 
mai talentat. 


Până la Eminescu totuși limba literară românească a mai avut destule şo- 
văiri. Numai geniul eminescian a știut să integreze organic comoara limbii 
ţăranului în limba uzuală a tuturor. Prin Eminescu, țăranul român a dăruit 
elementul cel mai necesar literaturii noastre: limba curată, bogată, mlă- 
dioasă, mereu nouă, cu posibilitatea de eternă înnoire, cu un dinamism 
etem, dinamismul eternului duh neaoş românesc. 


Colaborarea dintre Românul cel mai modest și poetul cel mai mare 
a fixat linia generală a originalității literare românești. Pe această li- 
nie scriitorii au putut înainta pe urmă fără teamă de rătăcire, având 


BEERTA ROMIÂINIĂ 


de altfel totdeauna la îndemână pe țăranul român, în caz de îndoieli. 
După Creangă şi Coşbuc, mișcarea semănătoristă, împreună cu cele si- 
milare şi adiacente, a putut enunța axiomatic că o literatură românească 
adevărată trebue să purceadă din realitatea românească, adică direct sau 
indirect din țărănimea care reprezintă ceea ce are mai original neamul nos- 
tru. De fapt semănătorismul na făcut decât să formuleze și să strige cu glas 
tare, ca să pătrundă în conștiința tuturor, ceea ce au simțit totdeauna, deși 
nu atât de categoric, toți creatorii de valori veridice. 


Mişcarea aceasta, entuziastă până la fanatism, era natural să facă să tri- 
umfe un comandament a cărui rodnicie sa dovedit în toate timpurile și 
la toate popoarele. Iliada, Divina Comedie, Don Quijote, Faust sunt uni- 
versale pentru că, dincolo de perfecţia estetică, exprimă suflete și rea- 
lităţi naționale. Nu e vorba, cum sia încercat să se răstălmăcească, de a 
reduce literatura la țărănism, sau muzica la doine și hore, sau sculptura la 
crestături în lemn... Ar fi o aberaţie să anchilozăm şi să limităm inspirația 
artistului. 


Confundând culturalul sau etnicul cu esteticul se anihilează creaţia de artă. 
Opera nu valorează prin materialul rural sau urban, ci numai prin realiza- 
rea estetică. 


Dar estetica nu exclude predominanţa unui spirit specific care dă anume 
coloare și autenticitate operei. 


Am avut de altfel destui scriitori, unii foarte talentaţi, cari, umblând să cul- 
tive aşa zisa artă pură sau să fie moderni cu ghilimele, au crezut că trebue să 
se inspire neapărat după ultimisimele curente străine. Sa întâmplat să rea- 
lizeze, în cazurile cele mai fericite, imitații acceptabile sau chiar virtuozități 
tehnice interesante, nu însă opere vii și trainice. 


Căci modernismul adevărat nu cere înstrăinare de realitățile naţionale, ci 
tocmai în înțelegerea mai pătrunzătoare, adâncirea și valorificarea origina- 
lităţii acestor realități. Literatură fără ţară nu există, cum nu există plantă 
fără pământ. 

Ar fi de observat, în treacăt, că pseudo-modemismul a fost reprezentat și 
practicat la noi exclusiv de scriitori născuţi la oraș, deci mai puţin legaţi de 
pământ şi uneori chiar de graiul românesc până într'atâta, că unii se mân- 
dreau când izbuteau să ticluiască ceva în vreo limbă străină. 

Ceea ce ar fi o dovadă mai mult că orașului îi lipseşte încă spiritul autohton 
zămislitor de valori originale. 


Totuși cultura adevărată, prin care neamul românesc să-și justifice rostul 
în lume, numai orașul poate s'o creeze şi s'o desăvârşească. Literatura ță- 
rănească nu e pentru ţărani, căci țăranii nu citesc și nici nu vor citi cărți 
literare. Țăranul își face singur literatura pe care o pofteşte inima lui, cum își 
confecționează cele trebuincioase pentru trupul și sufletul său. 


Cărţile cu țărani le citesc numai orășenii, ca şi pe celelalte. Țăranul, prin 
firea lucrurilor, nu poate fi consumator, ci doar subiect de literatură. 


Orașul însă trebue să fie pătruns și el de duhul pământului și al sufletului 
românesc. Glasul pământului trebue să fie auzit şi înţeles şi de orăşeni pen- 
tru a deveni marea lege a neamului pe care nimeni să no mai înfrângă și 
nici să no nesocotească. Intre sat şi oraș trebue să se creeze simbioza care să 
potenţeze toate puterile creatoare. Numai simbioza aceasta va naște marea 
cultură românească de care în sfârșit va beneficia și țăranul român, conser- 
vatorul trecutului și tinereţii noastre. 


De aceea azi şi încă multă vreme, spre țăranul român trebue să ne întoar- 
cem necontenit. Fiindcă, precum Anteu câștiga noi puteri și devenea in- 
vincibil când atingea pământul, tot astfel creatorii români, păstrând con- 
tactul spiritual cu țăranul român, vor produce opere universal preţioase și 
vor servi, în același timp, destinul neamului... 


Dar, la rândul ei, țara nouă, pentru care țăranul român a jertfit și a sângerat 
cel mai mult, trebue să-i înlesnească și lui soarta mai bună ce i se cuvine. 


Nu prin fraze şi hârţoage, nici prin pomeni și făgădueli deșarte, ci printr'o 
educaţie nouă care să-i asigure muncă rodnică și traiu omenesc. Şi mai ales, 
şi poate mai presus de toate, dăruindu-i ceea ce râvnește de multe veacuri 
fără încetare și în zadar: lumină și dreptate. 


Suntem și vom fi totdeauna neam de țărani. Prin urmare destinul nostru ca 
neam, ca Stat și ca putere culturală, atârnă de cantitatea de aur curat ce se 
află în sufletul ţăranului. Dar mai atârnă, în aceeași măsură și de felul cum 
va fi utilizat şi transformat acest aur în valori eterne. 


29 mai 1940 

1850: Se căsătoresc, în Transilvania, Petre 
Diugan (n. 1832, Beclean) și Nastasia Cârcu 
(n. 1833, Mălăuţ), bunicii materni ai lui Liviu 
Rebreanu, care vor avea trei băieți şi tot atâtea 
fete. 


1860: Se căsătoresc Samoilă Rebrean 
(n.1830,Rebra)şilrinaBulea (n.1843,Chiuza), 
bunicii paterni ai lui Liviu Rebreanu, care vor 
avea doi băieți. El era dulgher, iar ea fată de 
oameni săraci. Au trăit o viaţă grea. 


1885, 15 februarie: Se căsătoresc Vasile Re- 
brean (n. 18 aprilie 1862, Chiuza — 14 iunie 
1914, Maieru) şi Ludovica Diugan (n. 7 oc- 
tombrie 1865, Beclean — 1945, Aiud), părin- 
ţii scriitorului, arhetipi ai lui Zaharia şi Mariei 
Herdelea din romanul Ion. Vor trăi într-o sărăcie 
lipită pământului. Tatăl absolvise şcoala confe- 
sională din satul natal, urmând doi ani cursurile 
liceale din Năsăud, când a fost coleg cu George 
Coşbuc, alți doi ai Preparandiei din Gherla și un 
curs de notar, după care devenise adjunct notari- 
al (1883-1885) și, apoi, învățător (1885-1914). 


1888: Se naşte Liviu Rebreanu, la Târlişiua 
(actualul județ Bistriţa-Năsăud, fost comita- 
tul Solnoc-Dobica), dându-i-se numele de 
botez Vasiliu-Liviu, fiind primul dintre cei 14 
copii ai lui Vasile şi Ludovica (unsprezece bă- 
ieți și trei fete). 

1887, 23 august: Vasile Rebreanu publică articole pe teme diverse în 
„Gazeta poporului”, din Timişoara, nu lipsite de vioiciune verbală, şi, 
ulterior în „Iribuna”, din Sibiu. Câţiva ani mai târziu, în 1901, Braşov, 
îi apare povestirea Armeanul neguțător și fiul său Gherghel, din care unul 
dintre eroi va deveni personaj în romanul Ion al fiului său. 


1891, 15 septembrie: Liviu Rebreanu începe cursurile școlii primare 
la Maieru, unde s-au mutat părinţii din 1899, în clasa tatălui său. În 
același an, la 17 decembrie, se naște Emil, prototipul lui Apostol Bolo- 
ga, din romanul Pădurea spânzuraților. 


1895, 15 septembrie: Este înscris la gimnaziul grăniceresc din Năsăud. 


1897, 15 septembrie: Este transferat la Şcoala de băieți din Bistriţa 
(Polgâri fiu iscola), unde vor învăța alți doi frați. La sfârşitul lui de- 
cembrie, întreaga familie se mută definitiv la Prislop, astăzi cartier al 
orașului Năsăud. 


1898: Clasa a patra de liceu, „întâia și ultima poezie”, urmată în iarnă de 
un vodevil, ambele pierdute. 


1900-1905: Urmează cursurile Şcolii reale superioare de honvezi din 
Şopron/ Odenburg, oraş situat în nordul Ungariei, la granița cu Aus- 
tria, în primii trei ani, cu unele peripeții constând din încălcarea re- 
gulamentului cazon, iar, după absolvire, continuă studiile la Academia 
militară „Ludoviceum” din Budapesta, deși dorinţa sa intimă era să se 
facă medic, dar din lipsa mijloacelor materiale, a ales, între preoţie și 
armată, pe ultima. S-a distins, cu înzestrare deosebită, la însușirea lim- 
bilor străine — franceza, germana și maghiara. În paralel, are preocupări 
literare în limba maghiară. 


1906, 1 septembrie-1907 decembrie: Repartizat sublocotenent la 
Regimentul 2 honvezi regali din Gyula, oraș aflat pe Tisa, în sud-estul 
Ungariei, la vest de Şiria, perioadă în care își intensifică preocupările 
literare: conspectează literatura universală, din clasici englezi, francezi, 
germani, italieni, ruși și unguri, dar şi încercări proprii dramaturgi- 
ce: piesele Rivalii-Vâltoarea/ Vetelytârsal-Orveny, Locotenentul Valko/ 
Valkó fâhadnagy, Gigi/ Ghighi, un fragment de roman de inspiraţie ca- 
zonă, precum și un ciclu de nuvele din același mediu, Scara măgarilor/ 
Szamărletra, dar şi o suită de amintiri din Maieru și însemnări/ con- 

spectări din literatura universală (Hugo, Jokai, Shakespeare, Schiller, 
Tolstoi, O. Wlide sau Anton Pann), cu precizarea că încercările literare 
sunt realizate în limba maghiară, iar conspectările și însemnările, în 
franceză, germană, maghiară şi română, limbi în care conversa curent, 
scria și citea fără greutate. 


1908: An de acomodare în plan social şi literar, devenind ajutor de 
notar, pe rând, la Măgura Ilvei şi Nimigea, perseverând în ocupaţii li- 
terare, reluând vechi proiecte dramaturgice sau nuvelistice, unele lu- 
crări trimise la redacții sau direcţii de teatru fiindu-i tipărite (Codrea și 
Ofilire, publicate în „Luceafărul din Sibiu”, în noiembrie şi respectiv în 
decembrie), altele respinse (piesa Osânda, de către bucureșteni: o po- 
vestire, la „Viaţa românească”, de către ieşeni). Citeşte și conspectea- 
ză din scriitorii români: V. Alecsandri, I. Agârbiceanu, Bassarabescu, 
I. Al. Brătescu-Voinești, I. Ciocârlan, I. Creangă, A. Ciura, O. Goga, 
Şt. O. Iosif, C. Sandu Aldea, M. Sadoveanu, dar și criticile lui G. Ibrăilea- 
nu, exerciții pentru îmbogățirea vocabularului și șlefuirea limbii literare. 


1909, ianuarie-mai: Traducere neterminată, după intermediar ger- 
man, a romanului Război și pace de Lev 'Tolstoi, începută pe când era 
funcţionar la primăria din Vărarea. I se publică traducerea poemului 
Moartea şoimului de Maxim Gorki, în revista „Ţara noastră” (aprilie), 
şi nuvela originală Răfuiala (intitulată iniţial O femeie și doi bărbați, 
în „Luceafărul” (mai), scriind prima variantă a Ocrotitorului (intitu- 
lată Mina), sub influenţa nuvelisticii cehoviene. Corespondenţa cu 


M. Dragomirescu intră în impas. 


1909, 15 octombrie: Visul de a trece Carpaţii și a ajunge în Bucureşti 
se împlineşte, fiind ajutat de câţiva scriitori din Regat (Victor Eftimiu, 
Emil Giîrleanu, Corneliu Moldovanu, Cincinat Pavelescu, Caton The- 
odorian), dar şi de transilvăneni (I. Agârbiceanu, O. Goga şi O. Tăslă- 
oanu), care erau prezenţi la serbările Astrei din Sibiu. 


1909, octombrie-decembrie: Vizitează pe Coşbuc, care îl recoman- 
dă lui M. Dragomirescu, intrând în cercurile literare bucureștene. Este 
ajutat de un someșan, agent de poliţie, scrie nuvele Cântec de dragoste/ 
Volbura dragostei/ Cântecul iubirii, cu care va debuta în Capitala Ro- 
mâniei. Este angajat cu leafă la ziarul „Ordinea” (redactor şef Şt. Antim 
alias Antimiu, în romanul Răscoala). 

1910: 1 se cere de către guvernul imperial austro-ungar, extrădarea, 
pentru ilegalităţi comise la Gyula, pe când era ofițer. Orice interven- 
ţie făcută la eșaloanele superioare ale puterii române și, ulterior, și la 
cele imperiale au fost zadarnice; a fost arestat, la 15 februarie, anchetat 
de organele româneşti, extrădat, după patru luni de detenţie la Văcă- 
reşti, şi întemnițat la Gyula, fiind în cele din urmă eliberat, la 11 au- 
gust. Toată viaţa dușmanii l-au șicanat pentru asemenea întâmplare 
nici azi elucidată. Termină nuvela Culcușul (publicată în „Convorbiri 
critice”, mai), scrie Golanii (publicată în „Convorbiri critice”, august), 
proiectează sumar romanul Zestrea (iulie), face traduceri din scrierile 
lui Gorki, Mikszăth şi Szini. Scoate împreună cu M. Sorbul, cumnatul 
său, revista de teatru și muzică „Scena”, (15 septembrie 1910-ianuarie 
1911). 


1911: Numit director al Teatrului Naţional din Craiova, Emil Gârlea- 
nu îl încadrează secretar literar pe Liviu Rebreanu. La invitaţia acelu- 
iaşi Emil Gârleanu, debutează pe scena craioveană tânăra bucureştea- 
nă Ştefania Rădulescu (1888-1964), devenită Fanny Rebreanu, căreia 
Liviu Rebreanu îi va aduce elogii, în „Rampa', în articole semnate cu 
pseudonime. 


1912: Se căsătoreşte cu Ştefana I. Rădulescu (ianuarie), începe colabo- 
rarea permanentă cu cronici dramatice la Rampa (iunie 1912-decem- 
brie 1913), editează la Orăştie volumul de nuvele şi schițe Frământări 
(iunie), fiind mereu în nevoi materiale. Familia părintească îi solicită 
ajutorul material, fiind nouă persoane întreţinute dintr-o pensie neno- 
rocită. Între timp scrie Adevărul, în perioada primului război balcanic, 
face proiecte (Răscoala, dramă în patru acte) sau abandonează lucrări 
începute (romanul Zestrea). 


1914: Moare tatăl său (14 iunie) moment transfigurat în nuvela Dinco- 
lo, colaborează la cotidianul „Ziua”, condus de I. Slavici (iulie); începe 
războiul mondial (28 iulie), Emil se încorporează voluntar în armata 
austro-ungară, fiind trimis la Şcoala militară din Oşorhei-Târgu Mureş. 
Liviu Rebreanu scrie piesa antinaţionalistă Jidanul (în trei acte) și stu- 
diul Revoluţia lui Horia, Cloșca şi Crișan (septembrie), publicat în „Uni- 
versul literar”, devine redactor la „Scena” (oct.-nov.), fiind ales secretar 
al Societăţii Scriitorilor Români. Emil îi scrie, cerându-i bani. 

1918: An sărac în evenimente personale. Termină de conceput și scris 
povestirea istorică Horia, Cloșca și Crișan (sursă de inspiraţie fiindu-i 
N. Densuşianu, Revoluţia lui Horea în Transilvania şi Ungaria, 1884), 
publicată sub titlul Răscoala moţilor (Bucureşti, 1919), şi nuvela Hora 
morții. Emil este mutat pe frontul italian, distruge un far și e decorat 
precum A. Bologa. 


1916: Află că pe front avea trei fraţi: Emil, Iuliu și Virgil. Îi apare vo- 
lumul Golanii (aprilie). Încheie lucrul la comedia Cadrilul (publicată 
şi pusă în scenă în 1919). Reușește să publice un alt volum de nuvele 
şi schițe Mărturisirea (iulie). După 27 august, când România declară 
război Austro-Ungariei, se oferă ca ofițer voluntar în armata română, 
cerere refuzată. Din nou lucrează la Zestrea, varianta iniţială a lui Ion 
(august). Termină nuvela Catastrofa (noiembrie). Armatele germane 
intră în Bucureşti (6 decembrie): Liviu Rebreanu avea o situaţie difi- 
cilă, stând închis în casă, fiind nesupus la mobilizarea guvernului im- 
perial. 


1917: Moare fratele Sever/ Luţu (martie), iar Emil este acuzat de de- 
zertare şi spionaj, condamnat la moarte şi spânzurat (12-14 mai, la 
Ghimeș-Palanca). Tot pe front, va muri şi un alt frate — Virgil. Termină 
prima versiune a lui Ion (august), colaborând la „Lumina”, condusă de 
C. Stere, și la „Scena”, de sub redacția lui A. de Hertz (septembrie), 
îndeplinind funcţii minore (controlor de bilete, controlor de timbru), 
făcând traduceri rutinare. Reia proiectul pentru Răscoala. Nu ştie încă 
nimic despre tragedia lui Emil. 


1918: Este denunţat de A. de Hertz administraţiei de ocupaţie, fiind 
arestat și anchetat în consecinţă, reușind să fugă de la comandură și din 
Bucureşti, trecând fraudulos granița în Moldova. La Iași, este suspec- 
tat ca spion austriac. Proiectează romanul Șarpele, miezul subiectului 
fiind drama a doi bărbaţi îndrăgostiţi (poeţii Șt. O Iosif şi D. Anghel) 
de o singură femeie (Natalia Negru). Alte proiecte sunt dedicate unui 
volum de nuvele cu subiecte similare Pădurii spânzuraților, romanul 
Adam şi Eva, confesiunilor (Calvarul şi Amintiri de la Maieruș). Revine 
la Bucureşti (noiembrie). 


1919: Proiect de nuvele pe teme inspirate de război, apoi de roman. 
Continuă lucrul la Calvarul (terminat în martie) publică Catastrofa 

(aprilie), frecventează cenaclul „Sburătorul”, în paginile revistei cu ace- 
lași nume publică cronici dramatice. Încearcă să scrie Adam și Eva, în- 
treprindere abandonată; la fel și în privinţa Pădurii spânzuraților. Află 
de moartea lui Emil (mai) și hotărăște să plece cu soția în Transilvania. 
Transcrie romanul Ion (noiembrie), asistă la premiera Cadrilului (de- 
cembrie), îi apare volumul de nuvele Răfuiala şi ediţia tipărită a Cadri- 
lului. 


1920: Ultima versiune pentru tipar a romanului Ion (3 octombrie), 
care va fi tipărit într-un timp record (până la 20 noiembrie), considerat 
drept cea mai bună creaţie epică a anului de către Academia Română 
care îi acordă Premiul Năsturel. E. Lovinescu va scrie: „Ion reprezintă 
o revoluţie şi față de Ifrismul semănătorist sau de atitudinea popora- 
nistă şi față de eticismul ardelean, constituind o dată, istorică am putea 
spune, în procesul de obiectivizare a literaturii epice” (Istoria literaturii 
române contemporane, 1928). Sora sa Livia debutează cu volumul de 
versuri Răvașe-n tabără, la Arad. (Ion va fi reeditat antum de opt ori 
în ţară, iar în limbi străine, de şase ori. Reeditările postume sunt mai 
numeroase în ambele direcţii). 


1921: Începe colaborarea la „Viaţa românească” (1921-1923), cu cro- 
nici dramatice. Îi apar trei volume de nuvele: Catastrofa, Norocul şi Nu- 
vele și schițe. Traduce romanul Fecioarele nebune de Marcel Prevost. Pre- 
ocuparea principală a avut-o, însă, de a se interesa de tragedia fratelui 
Emil. Așa se explică cele două drumuri la Ghimeș, la ultima procedând 
la exhumarea rămășițelor pământești de unde fusese înmormântat şi, 
respectându-i ultima dorinţă a eroului, să i le transfere în pământul fos- 
tului Regat român. 


1922: Este anul romanului Pădurea spânzuraților, început în ultimele 
zile ale anului precedent, este încheiat la mijlocul acestuia, într-un ritm 
trepidant (27 iunie) şi transcris pentru tipar (S iulie-17 noiembrie), 
fiind premiat cu „Marele premiu al romanului”. Are 11 ediţii antume în 
românește și 8 în limbi străine. 


Tipăreşte o variantă proprie a binecunoscutelor poveşti arăbeşti O mie 
şi una de nopți (două volume). 


1923: Ziarul „România” îl acceptă colaborarea cu cronici dramatice 
(până în 1925). Începe prima versiune integrală a romanului Adam și 

Eva, după ce a asistat la premiera comediei Plicul, la Teatrul Naţional 
din Bucureşti (12 aprilie), tipărită ulterior în volum. Este ales vicepre- 
şedinte al Societăţii Scriitorilor Români. Are pe „șantierul de creaţie” 
două romane: Minunea minunilor şi Răscoala. 


1924: Scoate, împreună cu Al. Dominic, revista săptămânală „Mişca- 
rea literară” (noiembrie 1924 - octombrie 1925). 


1925: Lucrează intens la varianta integrală a romanului Adam și Eva 
(ianuarie-martie), fiind tipărită în această primă jumătate a anului 
(mai) şi la comedia în trei acte Apostolii (iunie-decembrie). Ales preșe- 
dinte al Societăţii Scriitorilor Români. 


1926: Asistă la premiera comediei Apostolii, la Teatrul Naţional din 
București (17 martie), participă la Congresul Internaţional al Scriitori- 
lor de la Berlin, ca delegat, precum şi la Congresul Autorilor Dramatici 
de la Madrid. Se documentează, în Argeș, pentru romanul Răscoala 
(vara), dar abandonează lucrul (noiembrie), în favoarea scrierii dramei 
Țăranii (abandonând-o și pe aceasta), proiectează romanul Ciuleandra, 
după o nuvelă Nebunul. 


1927: Termină prima versiune a romanului Ciuleandra, la Orlat — Si- 
biu, în martie, transcrisă pentru tipar, în iulie-august, la Maieru, când 
scrie şi la Răscoala, o variantă abandonată. Apare Ciuleandra (urma- 
tă de alte cinci ediţii antume și două în limbi străine) şi volumele de 
nuvele Cuibul visurilor şi Cântecul lebedei. Ales cetăţean de onoare al 
comunei Maieru și reales Preşedinte al Societăţii Scriitorilor Români. 


1928: Participă la sărbătoarea centenarului lui Ibsen (Oslo, martie), 
împreună cu Aristide Demetriad. Vizitează Anglia, New Castle, Lon- 
dra. Începe Crăișorul la Lugoj (august). Este numit director al Teatru- 
lui Naţional din București (decembrie). Apare volumul de nuvele Cân- 
tecul iubirii. 


1929: Vizitează Franţa (Paris) şi Spania (Madrid, Toledo, Granada, 
Sevilla, Barcelona), împreună cu Horia Furtună, Corneliu Moldovan, 
M. Sorbul şi Caton Teodorian (mai-iunie). Termină de scris la Orlat ro- 
manul Crăișorul, care apare în același an (urmat de alte 4 ediţii antume), 
asistă la proiecția filmului Ciuleandra, la cinema Capitol (29 octombrie 
fiind o „cădere”). Este numit director al Direcţiei Educaţiei Poporului, în 

cadrul Ministerului Sănătăţii şi Ocrotirii Sociale, de către primul minis- 
tru Iuliu Maniu. I se acordă Premiul Naţional pentru proză. 


1930: Achiziţionează, la Valea Mare-Argeş, o casă și o vie. Demisio- 
nează din postul de la educaţia poporului (noiembrie) predându-i 
funcția lui E. Bucuţa (ianuarie 1931). 


1931: Lucrează la volumul Metropole, însemnări de călătorie la Berlin, 
Roma şi Paris (ianuarie-iulie) şi îl tipăreşte. Încearcă lucrul la romanul 
Răscoala (august-septembrie), dar îl abandonează. Începe varianta 
romanului Jar, sub titlul Mojarul iluziilor (decembrie-ianuarie 1932). 
Proiectează romanul Gorila, dedicat arivismului politic. 


1932: Scoate revista „România literară” (20 februarie 1932 - 6 ianuarie 
1934), conferenţiind la Seminarul de literatură de la Universitatea din 
Bucureşti, la invitația lui D. Caracostea (12 aprilie), scriind versiunea 
definitivă a romanului Răscoala (mai-decembrie), care este tipărită pe 
parcursul scrierii). 


1933: Participă la Congresul Internaţional al P.E.N. Club de la Dubro- 
vnik/ Ragusa, în Yugoslavia, pe coasta Dalmaţiei/ Herţegovina (mai), 
vizitând Zagrebul şi Belgradul. 


1934: Scrie şi publică romanul Jar (ianuarie-aprilie), care va mai avea 
alte patru ediții antume. 


1938: Este sărbătorit la implinirea a 50 de ani de viață. Lucrează la ro- 
manul Gorila. Proiectează un roman polițist (Amândoi). 


1936: Apare, sub povestiri disparate, trei capitole din Adam și Eva, vo- 
lum intitulat Calea sufletului (mai). Tipăreşte un nou volum de nuvele 
și schițe Oameni de pe Someș. 


1937: Lucrează intens la romanul Gorila (martie-iulie), după care îl 
abandonează un timp, reluând lucrul, la Bascov (încheiat în mai 1938). 
Semnează, alături de D. Botez, Ş. Cioculescu, V. Eftimiu, E. Lovinescu, 
A. Oțetea, Al. Philippide, M. Ralea ș.a., un protest contra campaniei de 
ostracizare a lui M. Sadoveanu. 


1938: Este anulată propunerea de primire în Academia Română, la un 
denunț al lui Dumitru Karnabatt (mai). Apare romanul Gorila (iunie) 
reeditat în 1942. 

1939: Este ales membru al Academiei Române la propunerea lui 
M. Sadoveanu (26 mai). 


1940: Editează Amândoi (martie, cu alte două ediţii antume și o tra- 
ducere). Ține discursul de recepţie la Academia Română, Laudă ţăra- 
nului român (25 mai). Proiectează romanul Păcală și Tândală (martie). 
Conferenţiază la Academie despre Centenarul nuvelei românești, de- 
dicată lui Costache Negruzzi. Este numit din nou director al Teatrului 
Naţional din Bucureşti, deținută până la moarte. 


1941: Acceptă numirea în funcţia de director al cotidianelor „Viaţa” şi 
„Seara', oficioase ale regimului antonescian. 


1942: Turneu de conferinţe în Austria (Viena) şi Germania (Berlin, 
München, Stuttgart, Leipzig, Drezda, Görlitz, Breslau), în ianuarie, 
după care, în martie, va fi la Zagreb și Weimar, pentru a participa la 
constituirea Societăţii pan-europene. O altă călătorie va fi făcută în 
Germania (Berlin, Weimar) și Italia (Veneţia, Roma, Torino, Livorno, 
Genova, Assisi, Florenţa, Siena, Padova), în octombrie. 


1943: Publică volumul Amalgam (articole, conferinţe, cronici drama- 
tice, studii), ultimul volum antum. Călătorește în Finlanda şi Suedia 
(mai). 


1944: Se stinge din viaţă (1 septembrie), la Valea Mare, ca urmare a 
unei boli pulmonare. Trupul i-a fost înhumat, iniţial, la locul decesului, 
apoi, transferat la Cimitirul Bellu din Bucureşti, în apropierea lui Mihai 
Eminescu. 

Ştefan AFLOROAEI 


Dimitrie Cantemir. 
Mize ale gândirii filosofice timpurii (I) 


Suntem adesea tentaţi să credem că unele 
scrieri filosofice, mai ales dintr-o altă epocă 
şi dintr-o cultură aflată la frontierele Europei, 
nu prea au ce să ne spună astăzi. Fie ne-a de- 
venit străină problematica lor, fie limbajul ne 
apare greu inteligibil, fie viziunea expusă pare 
să se fi retras din această istorie. Este ceea ce 


9A. = profesorla am putea crede, bunăoară, în legătură cu scri- 


Universitatea „Alexandru , : : n gt ati 
pe erile lui Cantemir sau ale altor filosofi din 
loan Cuza” din laşi, 


Departamentul de Filosofie. 
Susţine prelegeri de 
Hermeneutică filosofică, 
Metafizică, Ideea europeană 
şi Teorii ale interpretării, uta doar să spun cu ce anume m-au reținut și 
Membru corespondental chiar m-au încântat paginile timpurii ale lui 
Academiei Române. Cărţi. Cantemir şi în ce privință le consider astăzi 
publicate: /postaze ale rațiunii . y 5 . i 
“a elocvente. Orice nouă lectură a unui clasic de 
negative (1991); Întâmplare P i 
și destin (1993); Lumeaca © asemenea anvergură îţi procură surprize ne- 
reprezentare a celuilalt (1994); bănuite. În prealabil, voi face câteva mențiuni 
Cum este posibilă filosofia în în legătură cu primele sale lucrări filosofi- 


estul Europei (1997); Locul ce, impresionante prin deschiderea amplă și 
metafizic al străinului (2003); 


Metafizica noastră de toate A i ; Pure 
zilele (2008); Privind altfel opri îndeosebi la Icoana de nezugrăvit a științei 


lumea celor absurde (2013); preasfinte (1700), spre a vedea unele motivații 
Fabula existențială (2018). ale scrierii și câteva mize realmente curajoase 
privind însăşi viața spirituală a omului euro- 


această parte a lumii. 


Nu-mi propun acum să conving pe nimeni 
că, aşa cum cred, lucrurile stau altfel. Voi că- 


maniera elevată de comprehensiune. Mă voi 


pean. E greu să nu te gândești la așa ceva în 
cazul unei scrieri cu adevărat temerare, de o 
neobișnuită cuprindere şi cu interpretări ab- 

solut surprinzătoare. În cele din urmă, voi avea în vedere modul în care 
Cantemir dezvoltă anumite concepte și idei ce revin constant în pagi- 
nile sale. Cred că tocmai acestea pot să ne descopere puterea lui aparte 
de înțelegere — o viziune distinctă, în definitiv — şi alternativa pe care o 
aduce în atenţie. 


Cum e ştiut, Cantemir își scrie primele lucrări filosofice între 1697 
şi 1700, în cursul celei de-a treia șederi de durată la Constantinopol. 
Suporta atunci condiția de „capuchehaie”, trimis la Poartă şi garant al 
fidelității tatălui său, domnitorul Constantin Cantemir. Avea să resim- 
tă nemijlocit starea de exil, cu nesfârșite griji, confruntări și neliniști. 
Despre toate acestea vorbeşte în scrisoarea adresată lui leremia Caca- 
vela şi care însoţeşte, în drumul către Iași, manuscrisul Icoanei de nezu- 
grăvit a ştiinţei preasfinte. După câteva amintiri fugare, deplânge anii de 
„robie la Bosfor”, comparabilă, pentru autor, cu cea biblică din Egipt. 
„Lipsit de fraţi şi de surori, lipsit de rude și de cei apropiaţi, lipsit, în 
sfârşit, de proprietăţile părintești şi, cum se spune de obicei, de toate 
bunurile și — ce este cel mai apăsător dintre toate şi mai greu decât ori- 
ce se poate gândi — lipsit de tine, îndrumătorul meu, rămas fără dascăl, 
şi încă la vârsta cea mai lunecoasă și de primejdioasă zdruncinare /.../. 
Au năvălit aşadar, în casa mea neînsemnată, întâmplări — de dinlăuntru 
şi din afară — dușmănoase, aprige, fără măsură și sălbatice. Sunt pusti- 
it, jefuit şi primejduit de întâmplări nemaipomenite” (Cantemir 2017: 
7). Limbajul este în parte aluziv, cu ecouri vagi din plângerile vechilor 
profeţi. Probabil că, în anumite privinţe, lucrurile au stat aşa cum le 
descrie principele aici!. Nu i-ar fi rămas atunci decât să se dedice stu- 
diului şi să reflecteze asupra condiţiei omenești sau asupra istoriei date. 


Este impresionant efortul reflexiv și scriptural din acei ani. Divanul 
sau Gâlceava înțeleptului cu lumea, sau Giudeţul sufletului cu trupul va 
fi încheiată în 1698, apoi Compendiolum universae logices institutiones 
(„Mic compendiu privind învățătura întregii logici”). Va copia pentru 
sine multe fragmente din scrierile lui Jan Baptista van Helmont, la care 
adaugă note şi însemnări proprii, rezultând un volum masiv: Ioannis 
Baptistae Van Helmont physices universalis doctrina et christianae fidei 
congrua et necessaria philosophia („Doctrina fizică universală și filosofia 
necesară și conformă cu credinţa creştină ale lui Jan Baptista van Hel- 
mont”). Acest volum e precedat de un elogiu adus lui Van Helmont, 

în latină şi română (Encomium in authorem et virtutem doctrinae eius, 
Moldavo idiomate interpretatum / „Elogiu pentru autor şi pentru meri- 
tul învățăturii lui, tradus în limba moldavă” ), de un cuvânt către cititor 
(Lectori amico salutem dat / „Un salut prietenului cititor”) și e însoțit 
de un index (Index tractatuum ex operibus Vanhelmontii excerptorum so- 
lummodo ad physicam pertinentium). În primăvara lui 1700, încheie re- 
dactarea tratatului Sacro-sanctae scientiae indepingibilis imago („Icoana 
de nezugrăvit a ştiinţei preasfinte”), însoțindu-l cu o scrisoare către Ie- 
remia Cacavela (Demetrius Kantemyrius Pri(nceps ) Moldavus Ieremiae 
Cacavelae Praeceptori suo salutem / „Dimitrie Cantemir, principe mol- 
davy, îl salută pe Ieremia Cacavela, îndrumătorul său”), un cuvânt de 
laudă adus Tatălui ceresc (Deo Patri, Dedicatoria / „Către Dumnezeu 
Tatăl. Închinare”), un Index rerum notabilium şi un glosar. 


Am putea crede că astfel de pagini, remarcabile ca număr, tematică și 
anvergură ideatică, reprezintă cetatea filosofică a lui Cantemir, tocmai 
atunci când cealaltă cetate, politică, s-a dovedit vulnerabilă”. Opera fi- 
losofică va fi completată apoi, în anii refugiului din Rusia, cu alte anali- 
ze şi reflecţii valoroase, precum cele din Istoria ieroglifică (1703-1705), 
Monarchiarum physica examinatio („O cercetare naturală a monarhii- 
lor”, 1714), Incrementa atque decrementa Aulae othmanicae („Mărirea şi 
decăderea Curţii othmane”, 1714-1716), Loca obscura in catechisi quae 
ab anonimo authore slaveno idiomate edita Pervoe ucenie otrokom inti- 
tulata est („Pasaje neclare în catehismul publicat în limba slavonă de 
un autor anonim şi intitulat „Prima învățătură către cei tineri”, 1720- 
1721) şi altele. 


Revin la una dintre lucrările sale timpurii, Icoana de nezugrăvit a ştiinţei 
preasfinte. Este greu de spus din ce motive își propune Cantemir să scrie 
o lucrare atât de amplă, cu subtile distincţii conceptuale, interpretări 
alegorice și cu o morală aproape ascetică. Aduce în atenţie, bunăoa- 
ră, problema cunoașterii și a iniţierii în perspectivă creştină, viziunea 
testamentară a creaţiei și cursul celor create, căderea și salvarea omu- 
lui, temporalitatea, durata și veşnicia, viața concretă şi cea universală, 
providenţa divină şi voinţa liberă, destinul omului și rânduiala celor 
existente. Elaborată în latină, pare adresată unor medii savante din Eu- 
ropa acelui timp. Este proiectată în trei tomuri: unul de „teologie fizi- 
că”, altul de „teologie etică” și ultimul de „teologie metafizică”. Nu va fi 

dus la capăt decât primul tom, Cantemir având grijă să includă în aces- 
ta, mai ales în ultimele cărți, destule chestiuni de etică și metafizică. 
Manuscrisul s-a păstrat în Biblioteca Academiei Teologice din Lavra 
„Sf. Sergiu” de lângă Moscova. Nu ştim dacă în mediul savant din Rusia 
acelui timp a contat realmente?. Va fi descoperit de cărturarul Grigore 
G. Tocilescu, în 1878, copiat aproape în întregime și depus în Bibliote- 
ca Academiei Române?. În cultura română, a trezit de timpuriu destule 
neînţelegeri. Cei care au apreciat această scriere sunt puţini, bunăoară 
Lucian Blaga, George Călinescu, Virgil Cândea și alții câțivas. În ulti- 
mii ani, această din urmă atitudine pare mai ușor de regăsit, ca și nevoia 
de aplecare mai riguroasă asupra paginilor lui Cantemir. 


Spuneam mai sus că această scriere este de o neobișnuită cuprinde- 
re problematică. Va fi afirmată constant viziunea creștină, aşa cum a 
fost transmisă de patristica răsăriteană. Cantemir o readuce în atenţie 
cu orice altă chestiune în discuţie: calea cunoașterii și a bunei iniţieri, 
viziunea creaţiei şi mersul celor create, evenimentul căderii şi urmări- 
le acestuia, certitudinea salvării omului, faptul temporalității şi cel al 
veşniciei, fenomenul vieții, rânduiala celor create şi liberul arbitru, des- 
tinul omului și condiţia lui în noua epocă. Discuţia decurge sub forma 
unui dialog: mai întâi, al unui tânăr învățăcel cu sine şi cu un prieten 
credincios, iar pentru cea mai mare parte a scrierii, cu un bătrân „vene- 
rabil”, „preafericit”, ce pare să fie însuși „părintele timpului” (Cantemir 
2017: 49). De fapt, sub figura prosopopeii, intelectul contemplativ 
dialoghează cu simţurile și cu rațiunea, lăsându-se orientat de oglin- 
da sacră a adevărului, Sfânta Scriptură. Modul de asumare a unor idei, 
uneori neașteptat de grav, alteori ironic sau detașat, senin, cu frecvente 
referinţe la starea spirituală a timpului și cu şirul nesfârșit de întrebări, 
răspunsuri și replici, toate acestea ne spun că scrierea era destinată să 
participe la o confruntare importantă în cultura vremii. Însă despre ce 
confruntare ar fi vorba? Şi ce motivații sau mize puteau să-l anime pe 
Cantemir în scrierea acestor pagini? 


S-a vorbit la un moment dat despre dorinţa lui Cantemir de a reface 
calea unei teosofii credibile, deopotrivă mistice și savante. Este moti- 
vul pentru care ar fi reluat pe larg, în Icoana de nezugrăvit a ştiinţei prea- 
sfinte, unele idei din Van Helmont‘. Alţi interpreţi au reținut nevoia 
lui Cantemir de a invoca mereu învăţătura creştină şi fondul ei mistic. 

Vor spune însă că avem de-a face, pur și simplu, cu o scriere apologeti- 
că şi obscură”. Nu lipsesc nici cei care pun totul pe seama unei voințe 
scripturale fără vreun scop anume. Mai atent la schimbările de ordin 
mental şi discursiv ale epocii, Virgil Cândea vorbeşte despre marea 
dorinţă a lui Cantemir „de a-și stabili o reputaţie culturală” și de a-şi 
realiza visul politic; „fără alte arme în surghiunul său decât inteligența 
şi învățătura, care îl făceau însă remarcabil în societatea vremii, /era fi- 
resc/ să-şi pună zestrea culturală în slujba ţelurilor imediate”. Principe- 
le ar fi căutat un gen de reabilitare culturală a imaginii Cantemireștilor, 
într-o epocă în care diplomaţii și spiritele cultivate „iau locul oameni- 
lor de arme” (Cândea 1969: XIX-XX). 


E posibil ca unele dintre aceste motive să fi fost reale. E posibil totoda- 
tă ca unele efecte ale scrierii să fi trecut mult dincolo de intenţia auto- 
rului. Însă e greu de crezut că Dimitrie Cantemir ar fi voit, de pildă, să 
impresioneze elitele vremii spre a-și realiza visul politic. În acest scop 
ar fi avut, la timpul respectiv, căi mult mai eficiente. Nu scrii tomuri 
masive de metafizică și teologie pentru a convinge o putere imperială 
că meriţi tronul țării tale. Nu scrii o lucrare de logică spre a convinge 
elita politică a vremii că adevărul şi justețea sunt de partea ta. Cred că 
au fost în joc şi alte dorinţe, diferite de cele politice, sesizabile uneori 
în paginile despre care vorbim. 


De altfel, unele motivații sunt menţionate explicit de Cantemir. În 
cuvântul adresat cititorului, ce deschide asemenea scrieri, aflăm, de 
exemplu, despre dorinţa susținerii unor atitudini culturale elevate în 
limba română: un mod conceptual de gândire și un limbaj adecvat, un 
bun exercițiu interpretativ şi, mai ales, regăsirea unor repere morale. 
Nu întâmplător Divanul cunoaşte o dublă versiune, română și greacă. 
În „Epistola către cititor” va spune că scrierile există spre a fi citite şi 
cercetate de ceilalți; nimeni însă nu trebuie să rămână doar cu lectura 
lor, ci să pună în aplicare cele bine scrise, să îndrepte cele greşite și să 
sporească astfel în dobândirea binelui. Micul compendiu de logică urma 
să fie tradus în română, după cum precizează mai târziu în Istoria iero- 
glifică (1973, VI). Iar Icoana de nezugrăvit a ştiinţei preasfinte e trimisă 
la Iaşi spre publicare, cu Elogiul pentru autor scris în latină şi în română 
(„moldavă”). Cum singur menţionează, „autor este Demetrius, prin- 
cipe moldav” (Cantemir 2017: 5). În Epistola către Ieremia Cacavela 

face câteva menţiuni demne de atenţie. „Cu milostivirea Lui, scurgân- 
duse deacum trei ani, ne este dată îndărăt, tuturor, cinstirea părinteas- 
că, iar fratelui meu bun, principatul. Prin mijlocirea lui binevoitoare şi 
fraternă, este cu putinţă întoarcerea în patria preaiubită, redobândirea 
posesiunilor. Numai că, odată cu acestea, curg din belșug chinuri ne- 
încetate, şi anume, pentru nefericita noastră patrie, controlul atent și 
strâns al Porții, pentru fratele meu drag, o veghe fără odihnă, nu mai 
puţin în pace ca în război, pentru prieteni, o îngrijorare deloc mai mică 
şi, pentru toţi şi pentru fiecare în parte, o tulburătoare neliniște a sufle- 
tului, în fiecare zi” (Cantemir 2017: 7-9). Era cu neputinţă să uite de 
soarta oamenilor din mijlocul cărora plecase. Și nu doar întoarcerea 
sa în patrie avea atunci importanţă, ci deopotrivă evoluţia stărilor de 
lucruri de aici (Zub 2014). Ceea ce vreau să spun este că, pentru Can- 
temir, contează într-adevăr starea culturală şi morală a comunităților 
din această parte a Europei. 


La fel de elocvent apare și un alt lucru. În scrierile amintite este evi- 
dentă vocaţia filosofică — în definitiv, speculativă - a lui Cantemir. 
Despre acest fapt s-a vorbit mai puţin, probabil întrucât nu înseamnă 
ceva spectaculos, nici prea relevant pentru exegetul de modă nouă. 
Ca tânăr intelectual, Cantemir reia cercetarea filosofiei cu toate trep- 
tele ei consacrate în școala greacă. La vremea respectivă, după cerce- 
tări preliminare de logică și retorică, urmau cele de filosofie a naturii 
(sau de „fizică”), apoi cele de etică și, în cele din urmă, reflecția me- 
tafizică. Cum singur spune, în școala de la Constantinopol se preda 
„întreg parcursul filosofiei”, prin grija unor „învăţaţi vestiți pentru 
credinţa și ştiinţa lor” (Cantemir 2015: 201-203). Va folosi frecvent 
termenii „metafizică” şi „speculaţie”. În Icoana de nezugrăvit..., atitu- 
dinea speculativă înseamnă fie orientare a privirii către cele preala- 
bile, care, aşa cum spune, comportă universalitate, fie cunoaștere ca 
în oglindă (ut in speculo) a celor divine”. Cantemir acceptă ideea că 
omul manifestă o dispoziție speculativă, care, desigur, nu este nici 
pură şi nici gratuită. Omul a suportat deja evenimentul căderii, a 
pierdut „lumina aceea de nestins”, puterea de cunoaştere imediată și 
deplină a adevărului. Dumnezeu însă i-a dat spre vindecare o „lumi- 
nă naturală”, ca să poată avea într-o măsură „cunoaşterea adevăratei 
înțelepciuni” (Cantemir 1995: II-III). 

Aş menţiona în cele din urmă o miză distinctă a scrierii, cu o marcă 
evident europeană. Plec de la ideea că Icoana de nezugrăvit a ştiinţei 
preasfinte a fost într-adevăr destinată să participe la o confruntare im- 
portantă în cultura europeană a vremii. În acest caz, despre ce confrun- 
tare e vorba şi în ce fel o asumă Cantemir? 


Aşa cum reiese din paginile scrierii, atitudinea lui Cantemir este, cel mai 
adesea, fie a unui om tulburat peste măsură de vanitatea ce însoţeşte 
ştiinţele timpului, fie a unuia destinat să stea de strajă la frontierele 
„ştiinţei sacre”. Ce se petrece de fapt în spatele acestei voci afectate, 
cuprinse uneori de o grijă care o cutremură și îi întreține sentimentul a 
ceva neobişnuit de grav? 


Ştim că în epoca respectivă se modifică profund raportul dintre atitu- 
dinea științifică și cea teologică. Unele științe ating un mare prestigiu, 
precum matematica, fizica şi astronomia. Se anunţă în definitiv un nou 
mod de a face ştiinţă, prevalent analitic şi experimental. Cu aceasta, se 
impune un model cognitiv ce pare să nu aibă nicio concurenţă. Toa- 
te celelalte atitudini culturale resimt puterea acestui nou model de 
cunoaștere, metafizica și teologia, gândirea politică sau cea morală, 
limbajul şi artele timpului. Ce se întâmplă însă? Vechea unitate din- 
tre atitudinile cu putere de legitimare - teologie, filosofie sau știință 
- devine acum problematică. Apare fie indecisă, fie pierdută în bună 
măsură. Mai este însă ea posibilă în noua situaţie culturală? Dacă da, în 
ce fel anume? Dacă nu, ce urmări are un asemenea fapt istoric? Discută 
asemenea chestiuni îndeosebi învățații cu o multiplă disponibilitate, 
savantă, metafizică și teologică. Am în vedere oameni precum Fran- 
cis Bacon, Jan Baptista van Helmont, Blaise Pascal, Isaac Newton sau 
G. W. Leibniz. Pentru aceștia, unitatea cunoașterii nu este o chestiune 
abstractă; dacă se dovedește imposibilă, la fel apare şi edificarea de sine 
a omului. Este ceea ce Cantemir va relua frecvent în Icoana de nezu- 
grăvit.... Cu sensibilitatea sa deopotrivă filosofică şi religioasă, resimte 
gravitatea acestei noi situaţii a timpului. Se apropie de acei gânditori 
care îi apăreau inițiați atât în tradiția simbolică, veche, cât şi în ştiinţele 
moderne. Pe unii dintre ei îi cunoaște personal în timpul studiilor, 
precum leremia Cacavela, om cu o pregătire savantă, care a trăit un 
timp în Occident. Sau loan Cariofil („un teolog şi filosof foarte însem- 
nat”), Alexandru Mavrocordat („vestit în lume sub mai multe nume, 

ca profesor de filozofie, teologie şi medicină”), Meletie de Arta, care, 
bun cunoscător al filosofiei occidentale, îl inițiază în gândirea lui Jan 
Baptista van Helmont'!. Constată că științele noi ajung deseori străine 
experienţei morale sau celei religioase și că, în noua epocă, omul apare 
ca o ființă profund scindată, lipsită de repere sigure. 


În epistola adresată vechiului său îndrumător va deplânge sciziunea 
îngrijorătoare dintre ştiinţe şi teologie. Își amintește de învățătura pri- 
mită cu ani în urmă, chiar de la cel căruia îi vorbeşte în această episto- 
lă. Fundamentele acestei învățături îi apar acum vagi şi nesigure, ase- 
meni unor simple închipuiri (Cantemir 2017: 9). Neașteptat de gravă 
îi apare însăși absenţa unităţii lor, îndepărtarea lor de ceea ce poate să 
le asigure o reală unitate. Credinţa lui Cantemir este că unitatea reală 
a cunoașterii nu se poate obține doar prin eforturile omului, sensibile 
sau logice. Deşi mai toți învățații vorbesc despre nevoia unor funda- 
mente sigure ale cunoaşterii, deși afirmă „că adevărul diverselor ştiinţe 
este același, simplu și în formă unitară” (Ibidem: 9), ei se îndepărtea- 
ză de acesta imediat ce cred că l-ar putea realiza singuri. „Descopăr că 
la ei /.../ titlul ştiinţelor şi numele adevărului sunt admirabil lăudate 
şi chiar seducător adulate; prea puţin însă adevărul simplu al ştiinţei 
şi adevărata ei simplitate” (Ibidem: 11). Cel care ar vrea să-i urmeze 
ajunge uimit și chiar înfricoşat de ceea ce are în față. Dacă ar încerca 
să meargă pe aceeași cale, ar fi asemeni unui învățăcel în ale picturii 
care, deşi nu poate schița nici măcar câteva linii simple, ar vrea totuşi 
să picteze chipul adevărului originar. Sub imaginea ciudată a acestui 
învățăcel Cantemir se vede acum pe sine. „În felul acesta, azvârlit din 
absurd în şi mai absurd, chiar dacă în pictură nu sunt în stare să trasez 
nici măcar o jumătate de linie, mă apuc să practic pictura, fără nicio 
precauţie și cu toate forțele, și mi se pare că văd chipul adevărului, care 
niciodată nu se arătase nicăieri, chiar aşa de nezugrăvit cum este — ba 
chiar nu încetez, cu o uriașă cutezanţă, săl zugrăvesc ca pe unul de ne- 
zugrăvit” Recunoaștem aici o frumoasă alegorie, a pictorului care cau- 
tă să zugrăvească ceva de nezugrăvit ca atare. Ea va fi reluată, cu detalii 
și răsturnări de situație demne de un adevărat dramaturg, în alte locuri 
ale scrierii”. Ar putea să rețină atenţia omului de astăzi, care, aşa cum 
ştim, e atras de unele experimente simbolice de limită, precum cel al 
picturii fără obiect. Expresia „a zugrăvi chipul adevărului” trimite cu 
gândul în primă instanţă la pictarea unei icoane. Dar și la expunerea 

unei învățături de credinţă sau a filosofiei care îi corespunde. În defini- 
tiv, înseamnă a înfăptui în propria viață asemănarea cu Dumnezeu, a-ţi 
modela sufletul în lumina Celui care este calea, adevărul și viața (loan 
14,6). Acest din urmă sens, frecvent în paginile lui Cantemir, le susține 
pe celelalte două. E anticipată în acest loc ideea că icoana adevărului 
lasă să se vadă ceva de nevăzut în sine. Chipul adevărului urmează a fi 
zugrăvit „ca unul de nezugrăvit (ut indepingibilem depingere)”. Cel care 
pictează are în față, paradoxal, icoana unei prezenţe inefabile, fapt pe 
care nu-l va înțelege decât după un lung șir de încercări. 


A zugrăvi ceva de nezugrăvit, a exprima ceva de neexprimat în sine, tocmai 
acest teribil paradox ar ilustra, pentru Cantemir, sarcina celui care caută 
să cunoască adevărul originar. Cine înțelege bine lucrurile, își dă seama 
că urmează să se confrunte continuu cu propria ignoranță („un labirint 
de nestrăbătut al ignoranței”). Însă cei care pretind o perspectivă nouă, 
raţională, vin cu soluţia dublului adevăr. „Rațiunea, pe dată, /.../ trage con- 
cluzia: dintrunul și același adevăr simplu, teologii sau deprins să trateze 
teologic, iar cercetătorii lumii fizice, fizic, cu precizie..” (Cantemir 2017: 
12-13). Se ignoră însă două mari slăbiciuni. Pe de o parte, o „ştiinţă com- 
pozită”, ce amestecă proba simţurilor cu cea a rațiunii; pe de altă parte, 
păstrarea unor axiome și opinii contradictorii. Nu-i rămâne învățăcelului, 
tulburat peste măsură, decât să se îndrepte către calea pe care o descoperă 
intelectul contemplativ și să recunoască adevărul revelat prin cuvântul tes- 
tamentar (2017: 3). Înţelegem de aici că facultăţile cognitive ale omului, 
sensibile și raționale, își pot afla o bună călăuză în intelectul contemplativ. 
În primă instanţă, lucrurile par simple. Doar că se deschide, cum spune 
Cantemir, „arena unei înfruntări directe” între puterile sensibile și puterea 
contemplativă a intelectului. Este remarcabilă maniera alegorică — și deo- 
potrivă dramatică, în sensul literar al cuvântului — în care exprimă acest lu- 
cru. „Dragostea supune însă la chinuri aspre străfundurile intime ale inte- 
lectului, iubirea izbește și mai aprig, dorinţa le atinge cu mare aprindere și 
chiar mintea cea mai simplă se roagă cu toată înfocarea să se îndrepte către 
ea însăși. / ... / În arena unei înfruntări directe de felul acesta, până la urmă 
lumina adevărului face să strălucească lăncile intelectului și loveşte cu lo- 
vituri adânci în simţuri, pe care le învață că nu pot, prin ele însele, nici din 
ele, nici, în sfârșit, pornind de la ele, să caute, să dobândească și să dețină 
nimic adevărat, bun şi desăvârşit” Să reținem această din urmă menţiune 
a autorului. Efortul simţurilor nu este abandonat, nici cel al raţiunii care o 

însoțește. Însă acestea nu pot singure („prin ele însele, nici din ele, nici, în 
sfârşit, pornind de la ele”) să dobândească ceva adevărat. Nu-și sunt lor în- 
sele suficiente, mai ales când adevărul semnifică deopotrivă şi binele. Ideea 
din urmă apare, cred, perfect rezonabilă. Ca şi o alta apropiată, ce ar putea 
să ne surprindă. „În felul acesta, intelectul se pune la adăpost în cetățuia 
ştiinţei ce ia fost impregnată, se dedică pe deantregul scrierii preasfinte, îşi 
apleacă plin de umilință grumazul trufaş al simţurilor la genunchii științei 
sacre şi învaţă cu devoțiune că atât teologii, cât şi cercetătorii lumii fizice se 
cuvine să aspire la același adevăr...” (Cantemir 2017: 15). Aşadar, nimeni 
dintre oameni nu are cum să dețină adevărul ca atare. Cei care îl caută, te- 
ologi și savanţi, „profani abătuţi din drumul lor, dar și sfinți mărturisitori', 
toți aspiră la unul și același adevăr. Tocmai aspiraţia lor continuă și în bună 
umilitate, în conștiința de orice clipă a propriilor limite, îi aduce aproape pe 
calea adevărului. Cred că un asemenea gând („gândul inimii mele”, spune 
aici Cantemir) merită prețuit şi astăzi ca atare. 


(Va urma) 


Note | 1 Avea să se spună totuși că, la Constantinopol, cursul 
vieţii principelui nu a stat doar sub semnul unei continue 
drame şi meditații. Se descoperă acolo şi „omul de lume”, 
cu marea lui dorință de a publica şi a se afirma pe scena 
politică a timpului (Cândea 2003: 3-4 şi 17-21). 

? Asemenea chestiuni, ca și altele pe care le voi discuta 
în continuare, le-am avut deja în vedere, într-o formă 
mai extinsă, în „Cetatea metafizică a unui principe”, în 
Bogdan Creţu (coord.), Dimitrie Cantemir, Perspective 
interdisciplinare, Editura Institutul European, Iași, 2012; 
„Dimitrie Cantemir. Elemente ale unei ample viziuni filo- 
sofice”, studiu introductiv la Dimitrie Cantemir, Icoana de 
nezugrăvit a ştiinţei preasfinte, Pasaje neclare în Catehism, 
O cercetare naturală a monarhiilor, Elogiu pentru autor, Mic 
compendiu de logică, traducere de Ioana Costa, Editura 
Academiei Române, Bucureşti, 2017. 

3 Lucrările lui Cantemir „au fost "dăruite tóte, încă 
din anul 1783, de către Nicolai Nicolaevici Bantișu- 
Kamenski'/după cum spune Gr. Tocilescu în Raport 
asupra cercetărilor istorice făcute în bibliotecile din Rusia, 
1878, p. 1/. Deci ele erau la dispoziţia cititorilor cu 
aproape un secol înainte de misiunea încredințată lui 
Tocilescu” (Surdu 1995: 10). 

*Cu puţin timp în urmă au fost descoperite două manuscrise care întregesc tratatul: In- 
dex rerum notabilium şi Deo Patri — Dedicatoria (Alexandrescu 2003: 245-269). În vari- 
antă completă, scrierea a beneficiat deja de o traducere în italiană (Cantemir 2012), una 
în franceză (Cantemir 2016) şi o alta în română (Cantemir 2017). 

5 Lucian Blaga, de pildă, o consideră expresia elevată a doctrinei creştine ortodoxe, ce 
face loc, metafizic vorbind, unor „subtilităţi de un rafinament ultim” (1972, 142-168). 
Pentru Călinescu, lucrarea e „plină de vervă și de umor dialectic”, fiind în joc „o mare artă 
de a înscena abstracțiunile” (1982: 37). Criticul află în ea aproape de toate: „viziune apo- 
caliptică” și „apariţii ermetice”, teosofie, kabbalism, cosmogonie vanhelmontiană, dar și 
dialectică, „graţioase evocări”, picturalitate în abstracții, un spiritualism ce duce către 
idealismul german. Capitolul despre viaţă apare „ca o adevărată schiță de fenomenologie 
a spiritului”; fondul metafizic al discuţiei este evident, de pildă, când Cantemir spune că 
„nimeni nu trăieşte decât în viaţa universală” (1982: 38). Virgil Cândea va vorbi despre 
deschiderea către literatura patristică şi cunoașterea apofatică în scrierile lui Cantemir 
(1994). Mai târziu, Alexandru Surdu consideră Icoana de nezugrăvit o lucrare „pur filo- 
sofică”, sub influenţa evidentă a lui Van Helmont (1995: 62-63), iar Vlad Alexandrescu, 
o viziune elaborată „asupra a ceea ce ar trebui să fie o filosofie creștină” (2016: 59). 
“Ideea apare imediat după prima ei traducere în limba română, realizată de Nicodim Lo- 
custeanu, în 1928, sub titlul Metafizica, cu o prefaţă semnată de Em. C. Grigoraș, cel care, 
probabil, a sugerat acest titlu și care o consideră o lucrare teosofică și profund mistică. 
Nicolae Bagdasar o situează sub nemijlocita influenţă a teosofiei lui Van Helmont (1941: 
6-9). ÎL va inspira în chip nefericit pe William H. McNeill, care, la rândul lui, e reluat de Al- 
len G. Debus, când consideră lucrarea o parafrază a câtorva texte din Van Helmont (2002: 
311-312, 394-410). Atenuată puţin, ideea e reluată de Petru Vaida când afirmă că, dintr-o 
„perspectivă umanistă”, se poate trece ușor peste această scriere (1972: 77-78). 

7 Petre P. Panaitescu, de exemplu, vorbeşte despre o relansare a misticii ortodoxe prin 
această scriere, mistica fiind echivalată de autor cu o formă de obscurantism (1958: 47; 
1964: 613). Pentru Dan Bădărău, ea reprezintă „momentul de gravă rătăcire /a lui Can- 
temir/, cu caracter izolat și singular”, întrucât ar face „apologia obscurantismului teolo- 
gic” (1964: 130-131, 370). 

*În legătură cu Divanul, Nicolae Iorga spune că pare o lucrare „fără scop” (1901: 275). 
La fel putea spune și cu privire la Icoana de nezugrăvit..., în care, de altfel, vede doar nişte 
„compilaţii ilizibile” (1929: 311). 

” Efortul lui Cantemir de a institui un limbaj filosofic românesc, eventual de a-l rafina, 
nu are egal în epocă. Pune în joc o terminologie de mare valoare semantică, uneori „mai 
potrivită decât cea modernă” (Surdu 1995: 78-82). De exemplu, pentru ratio foloseş- 
te termenul „socotială”, cu unele derivate („nesocotială”, „nesocotință”, „socotitoriu”; 
„socoteală dreaptă” înseamnă un raționament corect). Propune „ceință” pentru essen- 
tia, „câtință” pentru quantitas, „feldeinţă” pentru qualitas, „niam” (cu înțelesul de „gen”), 
„chip” (pentru „specie”), „deosăbire” (pentru „diferență”), „hiriştie” (pentru „propriu”) 
şi „tâmplare” (pentru „accident”). Cuvântul „feldeință” e socotit de Noica drept „cel 
mai cuceritor” din traducerile lui Cantemir (1970: 125-126). Noţiunea logică protasis e 
tradusă cu „înainte punere”, iar symperasma, cu „încheiarea voroavii”, „încuiare”. Terme- 
nul „atom” capătă semnificaţia de „individ” (cum observă Vaida 1972: 7-8), iar pentru 
„chip” foloseşte varianta „faţă”. Să nu uităm nici termenul „privală” („priveală”), adică ve- 

dere cuprinzătoare sau contemplaţie (vd. infra, nota 10). Merită într-adevăr toată atenţia 
aceste explorări inaugurale în potenţialul filosofic al limbii române. 

10 Cu privire la prezenţa termenului şi relevanţa lui în Icoana de nezugrăvit..., să ne amin- 
tim că, în Divanul, Cantemir foloseşte termenul vechi „privală” (cu pl. „privele”), adică 
„priveală”, privire de ansamblu, sau, mai bine spus, o privire din înalt şi cuprinzătoare, 
contemplaţie (2003: 33, 82, 95). O compară cu privirea păsărilor ce zboară la înălțime 
(„pasirile zburătoare sint cereştile privele”). În alt loc vorbeşte de „dumnădzăiasca priva- 
lă”, contemplarea lui Dumnezeu („Şi măcar că între omeneștii ochi multă vreme și mulți 
ani 80 sau 100 să văd, însă aceia ce în dumnădzăiasca privală iaste, aceia cunoaşte. Că 
pentru puţini cu rele fapte, mulți pierdzi, mărturiseşte: „Că o mie de ani înnaintea ochilor 
tăi, Doamne, ca dzua de eri ci-au trecut” /Psal. 89, sh. 4/” (95). 

"1 Cantemir cunoaşte scrierile unor autori pe care acum îi socotim moderni, Giacomo 
Aconcio (De stratagematibus Satanae, 1610), Johannes Francus Crellius (Prima ethices 
elementa, 1635), Jan Baptista Van Helmont (Ortus medicinae, vel opera et opuscula omnia, 
1682), Andreas Wissowatius (Stimuli virtutum, ac fraena peccatorum, 1682), Pietro Biz- 
zari sau Erasmus din Rotterdam. Cum s-a spus, importă mai puţin în ochii lui Cantemir 
religia autorilor de care se interesează, fiind atras mai curând de bogăţia gândirii lor, „do- 
vadă a unei remarcabile disponibilități, care îi permite să cuprindă surse culturale extrem 
de diverse” (Lemny 2009: 76). 

12 A se vedea mai ales cartea întâi, cap. 3-7, 13-17, cartea a doua, cap. 1-2 și cartea a patra, 
cap. 1; cf. Afloroaei 2017, XLV-LXIV. 

SINTEZE 


Ana BANTOŞ 


Regăsirea de sine în literatura 
basarabeană: flux și reflux (IV) 


Reprezentările marginalităţii. 
Vasile Vasilache, convertirea revoltei 


Reprezentările personajului „marginal” în li- 
teratură variază în funcţie de timp și spaţiu. 
Definit drept periferic, personajul din această 
categorie, prin esenţa sa, se opune unei lumi 


AB. - conf. univ, doctor având anumite reguli stabile pentru a le verifi- 
habilitat in filologie, ca, a le pune la încercare, a se pune în acord cu 
Universitatea de Stat „Alecu A 

acestea sau a le contesta, optând pentru altele 


Russo”, Bălți. Direcţii de ie da pi 
Starem, O Mânuitorul de condei îndreptându-se că- 


literatura universală şi tre marginalitatea, pe care o ia drept „obiect 
comparată, estetică şi de studiu”, se va referi, „va umbla”, fără doar 

i j >x p j ii . . sp es a 
teorie literară. Publicaţii: şi poate, la principiile de funcţionare a aces- 
Reabilitarea autenticului. 
Culegere de articole și 
studii critice, Chişinău, 2006; 
Deschidere spre universalism. educația instalându-se, converg spre o anumi- 
Literatura română din tă uniformitate, pe care scriitorul e tentat să o 
Basarabia postbelică © „zgâlţâie”, să o verifice, să o pună la încercare. 

Monografie, Chişinău, 

2010 (ediţia a ll-a, revăzută, Fenomenul marginalității fiind tentant pen- 
laşi, 2014); Literatura 
basarabeană şi modelele 
literare europene, h ea | 
Bucureşti 2013. est-european, în peisajul literar pruto-nis- 


trean se profilează cât se poate de interesant 


tei condiţii umane aflată în schimbare per- 
manentă. Tradițiile, obiceiurile, deprinderile, 


tru scriitorul dintotdeauna, la fel ca şi pen- 
tru cel contemporan, atât occidental, cât şi 

Partea a III-a vezi „Limba Română”, (Chişinău) nr. 4-5 
(258-259), 2020, p. 188-198. 

Martie 2005. Casa Limbii Române „Nichita Stănescu”. 
_ Întâlnirea cu elevii Şcolii Tânărului Filolog. 
În primul rând, de la stânga la dreapta: Alexei Axan, Vasile Vasilache, Ana Bantoș 


nu doar din perspectiva realităților literare postcomuniste (la care 
vom reveni), ci și ale celor din anii şaizeci încoace. Ne-a preocupat, 
mai întâi, developarea marginalității din perspectiva spaţiului locuit 
(Vezi: Regăsirea de sine în literatura basarabeană: flux şi reflux (III). 
Reprezentările marginalităţii, în „Limba Română”, nr. 4-5 (258-259), 
2020), iar în continuare ne vom opri la modalităţile literare de „intra- 
re” în marginalitate și la „încălcările” standardelor impuse de o socie- 
tate. Parametrii marginalităţii nefiind tocmai ușor detectabili, aici se 
impune o lectură, o percepţie contrastivă a unor noțiuni care vizează 
normalitatea versus anormalitatea, vizibilitatea-invizibilitatea, trans- 
gresiunea, subversiunea etc. De asemenea, e important să înțelegem 
ce fel de rupturi societale, culturale, lingvistice s-au produs de-a 
lungul unei temporalități discontinui. Pentru aceasta am selectat lu- 
crarea lui Vasile Vasilache Izvodul zilei a patra, al cărei protagonist, 
făcând parte din categoria figurilor marginale, sfidează limitele con- 
textului în care apare. 


Să spunem pentru început că Vasile Vasilache face parte din generaţia 
scriitorilor care, după al Doilea Război Mondial, optau pentru scoa- 

terea literaturii de sub dictatul ideologic, aceasta însemnând impu- 
nerea anevoioasă în peisajul literar basarabean. [Volume publicate: 
Trişca 1961, Răsărise un soare în vie 1961, Priveghiul mărginaşului 
1962, Ale tale două mâini 1964, Două mere țigance 1964, Tăcerile 
casei aceleia 1970, Povestea cu cucoșul roșu 1966, 1993, 2002, 2004, 
2013, Elegie pentru Ana-Maria 1983, 2014, Scrieri alese 1986, Mama 
mare, profesoară de istorie 1988, Navetista și pădurea 1989, Surâsul lui 
Vishnu 1993, 2004. În perioada anilor 1965-1969 a fost redactor la 
revista „Nistru”, iar din 1993 până în 1995 — redactor-şef al revis- 
tei „Columna'. A fost membru al Colegiului redacțional la Studioul 
„Moldova-Film” ]. Revelația care l-a determinat să facă literatură se 
datorează, după cum va mărturisi însuși autorul Poveștii cu cucoșul 
roșu lui Ion Druţă, ai cărui protagoniști din primele volume de pro- 
ză scurtă, nu mai erau selectaţi din rândurile comuniștilor sau ale 
nomenclaturiștilor, ci erau oamenii simpli din satele Basarabiei, cu 
alte cuvinte, marginalizaţii, care la tot pasul se confruntau cu nevoile 
vieţii. Un alt moment care a favorizat developarea prozatorului mer- 
gând către zonele unei realităţi bântuite de probleme existenţiale îl 
constituie frecventarea Cursurilor Superioare de Scenaristică de la 
Moscova (1962-1964), în cadrul cărora a deprins arta cinematogra- 
fică documentară. Nu întâmplător, în 1969, la Riga, a fost premiat 
pentru scenariul documentar Eu și ceilalți... Mai trebuie amintite şi 
alte câteva detalii biografice, care nu sunt de neglijat: Vasile Vasilache 
(n. 1.VII.1926, Unţeşti, judeţul lași, România, astăzi raionul Ungheni, 
Republica Moldova - d. 8.VIII. 2008, Chişinău) după terminarea 
şcolii primare din satul natal, în 1937 este admis la Liceul Naţional 
din Iaşi (astăzi Liceul „Mihail Sadoveanu”), în acelaşi an fiind trans- 
ferat, din cauza taxei mari, la Liceul de aplicație numit și Seminarul 
Pedagogic Universitar de pe lângă Universitatea „Alexandru Ioan 
Cuza”, laşi. Odată cu anexarea Basarabiei, întrerupe studiile, întor- 
cându-se în satul natal și înscriindu-se, în 1940, la şcoala medie din 
Ungheni, pe care o părăseşte în scurt timp, din cauza limbii de preda- 
re, care era rusa. În 1941-1944 îşi reia studiile la Liceul de aplicaţie, 
iar în 1958 va absolvi Facultatea de Filologie a Institutului Pedagogic 
din Chişinău. Traiectoria complicată a viitorului scriitor, ca şi a 
Basarabiei, va lăsa amprente adânci în modul de gândire al prozato- 
rului care se confesează astfel: „Eu uneori am sentimentul că nu stă 

în mine înmagazinat timpul de anii pe care îi am, ci foarte curios, mi 
se pare uneori că şed epoci”. „Găzduind” mai multe epoci în depo- 
zitarul memoriei sale, autorul are un mod extrem de complicat de 
a pune anumite probleme și a căuta rezolvare la ele. Astfel, axat pe 
problema vieţii şi a morții, a sensului existenței umane, romanul său 
Izvodul zilei a patra are la bază o serie de reflecţii care vizează viaţa 
omului din perspectiva locului, a timpului, în care îi este dat să trăias- 
că, istoria basarabeanului fiind explorată magistral în această scriere, 
ca şi în Povestea cu cucoșul roșu. Să mai spunem că Izvodul... a cunos- 
cut mai multe variante, la bază aflându-se nuvela întitulată Priveghiul 
mărginaşului, publicată în 1962, într-un timp când Basarabia trăia din 
plin experienţa colectivizării. Satul, scufundat încă în era tradițiilor 
milenare, se zbătea în dispute pentru a înţelege și a se adapta la vremu- 
rile noi. Anevoioase, schimbările mentalității ţăranului îi prilejuiesc 
lui Vasile Vasilache punerea în valoare a capacităților sale de scriitor 
polemist, pe care le proiectează pe fundalul situaţiei intermediare, 
în care se află personajul marginalizat. Identitatea protagonistului, 
raportul individului cu grupul din care face parte se anunţă a fi pro- 
blematice. Acest raport acoperă o zonă a unei anumite mentalități, 
personajul principal fiind purtătorul unei singularități complexe și 
ireductibile, care însă este în funcție de marginalitatea sa. lar depo- 
zitarul mentalităţii colective trebuie raportat la vectorii problemelor 
în jurul cărora se definește grupul, colectivitatea și la felul în care 
această comunitate sătească traversează problema alterităţii cu care 
se confruntă. 


Bineînţeles, pentru reflectarea acestor aspecte era nevoie de un anu- 
mit instrumentar artistic, ca să spunem aşa, de un discurs narativ bine 
chibzuit, pentru a nu da de bănuit vigilenţilor vremii, care erau prea 
destui. Mai exact spus, sunt vizate rupturile societale, pe fundalul is- 
toriei mai vechi și mai noi, precum și cele care ţin de o anumită cul- 
tură, inclusiv lingvistică, rupturi, în rezultatul cărora apare fenomenul 
marginalizării, care, în cazul lui Vasile Vasilache, include și schimbările 
de regim ce au avut loc şi schimbările de sisteme de valori morale etc. 
„Înarmat” cu o viziune scenografică și regizorală cultivată, cu un spirit 
analitic subtil, Vasile Vasilache urmărește fenomenul marginalizării re- 
gândindu-l în sfera epuizării inefabile a sistemelor noastre de referință. 
Aceste sisteme includ aspecte variate ale vieții protagoniștilor: de la 

organizarea vieții comunității sătești, cu grijile cotidiene, dar și cu cele 
legate de reperele morale, spirituale, la aspectele legate de atitudinea 
față de biserică și credință în Dumnezeu, într-un timp când în Basara- 
bia bisericile erau închise și ateismul înflorea, la sentimentul iubirii de 
oameni, și al iubirii în general, al vieții și al morții, în definitiv. 


Pentru a reflecta modul de înțelegere a noii ordini stabilite, a vremu- 
rilor mai vechi, dar şi a celor schimbate, precum și felul ţăranului de 
a se înțelege pe sine, autorul își alege un protagonist, pe Gheorghe 
Cruceanu. Cine este Gheorghe Cruceanu? Autorul dezvăluie treptat, 
pe parcursul naraţiunii, identitatea acestui personaj complex și com- 
plicat. Mai întâi îl cunoaştem în calitate de opozant al preşedintelui de 
colhoz Hărbălău, pe care, la adunarea de realegeri pentru un nou man- 
dat de preşedinte, îl prezintă în fața consătenilor ca pe o persoană lip- 
sită de calităţi, având anumite păcate. Văzând orbecăiala consătenilor 
săi, indiferenți față de destinul lor propriu, Cruceanu, dezgustat, le va 
arunca în față: „Proştilor!”, de aici încolo preferând să se retragă cu tra- 
iul într-o casă construită la marginea satului. Însă rădăcinile identității 
sale de marginalizat sunt cu mult mai adânci. Localizate în memorie, 
acestea țin de o istorie mai veche, el trăgându-se dintr-un neam foarte 
dârz, Hâncu, un reprezentant al căruia, atunci când ţara a fost închi- 
nată de către domnitor turcilor, a adunat mulțimea pentru a protesta, 
de unde vine şi cunoscuta expresie „Vodă vrea, da Hâncu ba!”, nume- 
le Cruceanu lipindu-se de acel strămoș, anume în acele împrejurări: 
„+. Zice-se, pe atunci năvăliseră turcii, și domnul țării își plecase steagul 
în faţa celei primejdii și îngenunchease ca în faţa unei pedepse cerești. 
Iar acel răs-răs-răs-strămoș al istor Chirică, Ion, Alexei, la auzul supune- 
rii şi îngenuncherii lui vodă în faţa turcimii ar fi suduit, cică, strașnic... 
Nu, n-a luat crucea, nu a luat sudalma drept steag, ci a înjurat păgânește 
de cruce şi de sfânta-sfintelor, c-adică de ce vodă a lăsat ţara de izbelişte 
şi-l pune şi pe dânsul să se închine turcului? Cică a-njurat strașnic, şi 
anume de cruce, iar după asta, cică, a ridicat satele dimprejur la beje- 
nie şi la nesupunere, în felul acesta trezindu-se cu acea sudalmă drept 
prenume... ”. Intercalate în țesătura romanului, aceste momente din is- 
toria îndepărtată au rolul de a înlesni calea spre adevărurile profunde 
pe care le vizează autorul, adevăruri care ţin de prezentul din perspec- 
tiva căruia sunt narate faptele, în perioada comunismului sovietic ac- 
cederea la adevărul istoric fiind, precum se ştie, deosebit de spinoasă: 

„Cât de întortocheate arătau peste vreme cărările adevărului..., reflectă 
naratorul în continuare, punându-și protagoniștii în ipostaza de a dez- 
ghioca enigmele vieţii lor, la prima vedere foarte ordinară, dar care, de 
fapt, înglobează experienţa lor sub regimuri diferite, lucru despre care 
era interzis să se vorbească în termeni pozitivi. 


lată de ce firele naraţiunii sunt împletite de aşa natură încât să nu 
trezească suspiciuni ochiului vigilent al cenzorilor. Şi pentru aceasta 
Vasile Vasilache va recurge la o reţea de reflecţii cu privire la decesul 
enigmatic al lui Gheorghe Cruceanu. Drept „scenă” pentru derularea 
acestor reflecţii autorul alege casa unui gospodar din sat, care își în- 
soară băiatul și care, cu acest prilej, a invitat rudele pentru a pune la 
cale căsătoria şi nunta tinerilor. Discuţiile despre soarta tinerilor se 
poartă în paralel cu cele despre enigma morții lui Gheorghe Cruceanu: 
„Naţi-o bună! Porniseră a se sfătui despre ce? Întâi le veniseră pe limbă 
moartea unui vecin, când colo iată ce-i la mijloc: mereu cea viață de 
toate zilele! ... Prin işti vii suntem tari aici, nu? Ori poate am greșit, 
da? Mai la urma urmei, oameni suntem, iar omul nu-i ca un clopot de 
biserică — una și una să scoată același dangăt. ... De-atâta câte o glumă, 
câte o vorbă de duh rostind, hai să muiem vitregia celor sorţi, sub care 
ne-am cunoscut... ”. 


Povestită și re-povestită, întâmplarea morţii lui Gheorghe Cruceanu 
este întoarsă pe toate părțile, faptele lui de viață adunându-se, de-a 
valma cu întreaga istorie a satului ca într-un bulgăre de zăpadă care 
îşi măreşte dimensiunile pe măsură ce este rostogolit. Suntem puși 
în fața unui fel de comunicare ce se developează pe măsură ce o cere 
jocul literar. De aici incursiunile naratorului în firul poveştilor spuse 
de protagoniști, intercalarea realului cu fantasticul, a miracolului cu 
obișnuitul cotidian. Curăţind sfecla sau porumbul (popușoii), trecând 
de la o grămadă la alta, participanţii la aceste munci agricole sunt mar- 
torii care ascultă interpretările date de consăteni evenimentelor ce s-au 
petrecut şi se petrec în satul lor. 


Interesul față de acest roman vine şi din poetica lui, dar şi din faptul că 
valoarea lui constă nu atât într-o perfectă punere în lumină a adevăruri- 
lor căutate, cât într-o înverșunare de a căuta acolo unde domnește întu- 
nericul, sau, mai exact spus, la limita dintre lumină și întuneric, dintre 
viață şi moarte. Acest mod de a percepe viața din unghiul de vedere 

al marginii ei îi deschide autorului, în perioada când a fost concepută 
lucrarea, o perspectivă de comunicare ieșită din comun. 


Judecând după multiplele variante, pe care le-a cunoscut romanul 
Izvodul zilei a patra, acest proiect literar a fost elaborat într-un timp 
îndelungat, ca dovadă a importanţei pe care i-a acordat-o autorul, care 
plăsmuieşte o nouă imagine a vieţii din perspectiva morții, a plecării. 
Or, ce înseamnă plecarea? Iată ce spune Vasile Vasilache în acest sens 
în Numărătoarea inversă, una din bucăţile incluse în volumul Verzi 
suntem, verzi...: „Acum, pe patul de moarte, bunicu-meu părea că se 
dezvinovăţeşte. 


— Dragilor! Apoi, eu mă duc... V-am chemat să mă iertați. 


Acest «mă duc» conţine atâta metafizică, încât mii de mii de ani nu-i 
dăm de capăt” (Vasilache 2009: 91). 


Relaţia complexă cu fenomenul morţii şi ritualurile care caracterizează 
civilizaţia românească fertilizează imaginaţia scriitorului Vasile Vasilache, 
care va reveni de nenumărate ori asupra acestei teme, enunțate inițial, în 
nuvela de mici dimensiuni întitulată Priveghiul mărginașului. Pe tot par- 
cursul revenirilor la acest subiect Vasilache va fi cucerit de puterea fictivă 
a temei morţii. Tot ceea ce poate să releve ea și tot ceea ce ţine de funera- 
lii, dar, în primul rând, ceea ce ţine de înfățișarea sau de prezența morții, 
toate acestea sunt strâns legate de locul în care se întâmplă moartea lui 
Gheorghe Cruceanu. Narațiunea este axată pe momente neașteptate, 
multiplicate, legate de moartea protagonistului, care, de altfel, era un 
bărbat în puterea vârstei. Este evidentă dorinţa autorului, pusă pe seama 
consătenilor lui Gheorghe Cruceanu, de a discerne până la capăt enigma 
vieţii și a morții în general. 


În fond, romanul Izvodul zilei a patra reflectă relaţia singulară care se 
stabileşte între narațiunea, discursul despre moarte și marginalitate. 
Nu întâmplător lucrarea în prima ei variantă era întitulată Priveghiul 
mărginașului. Autorul este preocupat de cunoașterea prezenţei haluci- 
natorii a morţii, deseori trecută sub tăcere. Imaginaţia scriitorului aca- 
parează granița dintre viață şi moarte și o transgresează, calcând peste 
separarea dintre morți şi vii. Vasile Vasilache utilizează melanjul dintre 
real și fantastic pentru a imagina într-un spaţiu rural persistenţa unei 
privegheri derutante, acțiunea având loc în perioada sovietică, într-un 


EET RO MIÂINIĂ 


timp ateist, dar cu toate acestea satul fiind locul unde ritualurile de în- 
mormântare se mai păstrează încă. Însă schimbarea de atitudine față de 
vechile rânduieli nu este trecută cu vederea de către autor. Astfel, la un 
moment dat, nedumerită, bunica mirelui intervine cu reflecţiile sale, 
care distonează cu atmosfera colocvială de „înţelegere”, „tocmeală” sau 
„punere la cale” a viitoarei nunţi: „Pentru ea, chiar din capul locului, 
când se rostise, cum că Cruceanu devine straja duhurilor din cimitir, 
în locul lui Costăchel contabilul, răposatul Gheorghe i se înfățișa un 
fel de sol al obiceiului nou - doar el pleacă înaintea ei în drumul ce- 
lor drepţi... Dacă e tânăr şi dacă a fost printre activişti... înseamnă că 
va fi înmormântat cu muzică. Vezi bine, cât a trăit și a suferit... uite 
că ea nu moare! Uite că a murit unul tânăr, iar acest tânăr o să plece 
în lumea celor drepți cu muzică! Iar pentru un țăran truditor muzica 
nu înseamnă nimic altceva decât horă, petrecere, veselie, festival! Nici 
într-un caz nu e înmormântare. Gândul bătrânei nu se dezlipeşte de 
cea veșnică amărăciune: şi înainte vreme a trăit tot astfel de lume şi 
au pătimit întru naştere şi moarte, dar iată că nu se însumețeau să se 
ducă la groapă cu orchestra de muzicanți din urmă, ca niște nuni mari 
cu hostropăţul și veselia!” Bătrânica va insista: „Să mă înmormântați 
după obiceiul vechi!” Reflecţiile despre moarte („Ei, că și moartea... 
Moartea ce e, la urma urmei? De ce, mă rog, e o sperietoare”), des- 
pre biserică şi credință („Ca să vezi, vremea îl prefăcuse și pe preot..”)), 
despre lumea cealaltă, despre dragoste și atitudinea față de acest sen- 
timent, toate acestea completează analizele unui număr impunător de 
situaţii sociale caracteristice realităților din Basarabia postbelică. 


Multiplele presupuneri în privinţa cauzei morţii parcă din senin și pli- 
nă de mister a lui Cruceanu nu exclud și o poveste de dragoste din- 
tre Gheorghe Cruceanu şi Ochioşica, aceasta din urmă având și rolul 
de a introduce o ruptură în integrarea morţii ca proces acceptabil. 
Defunctul, marginalizat a fortiori, lipsit de corpul său material, exclus 
din lumea celor vii, pare să pună la încercare noua lor existență ca un 
imens chin, care este tocmai subiectul acestui roman, Vasile Vasilache 
îmbrăcând în haina cuvântului stările intermediare dintre viață și 
moarte. El nu face altceva decât să transfigureze cu mult talent sensibi- 
litatea națională, legendele, credințele populare, pe care le reactivează 
într-un timp în care Basarabia este împinsă spre ateism. 

Atâta timp cât consătenii judecă despre faptele lui Gheorghe Cruceanu, 
ei îl plasează într-o categorie marginală de ființă situată între lumi. Pe 
consăteni îi frământă întrebarea: Cum a plecat Gheorghe în lumea cea- 
laltă, mulțumit sau având anumite resentimente? Şi cu ce au rămas datori 
consătenii față de cel plecat, în urma rupturii reale, cel puţin în sistemul 
obligaţiilor reciproce. În felul acesta cel decedat devine personajul cen- 
tral al romanului, în timp ce viii se manifestă cu intermitenţă, prin acțiuni 
oarecum estompate, toate fiind date peste cap de către Vasile Vasilache, 
cel convertindu-şi cu mult talent, într-o narațiune memorabilă, revolta 
contra tuturor nedreptăților, cea mai mare între acestea fiind moartea. 


Vasile Vasilache creează în scrierea sa o dimensiune proprie a 
supravieţuirii identității în esenţă vulnerabilă. În textul lui Vasilache mar- 
ginalizatul care le creează probleme consătenilor săi, dându-le bătăi de 
cap, este pus în valoare din perspectiva unicităţii sale, astfel fiind creată şi 
paradigma unui mod problematic de existență, un mod care este, de fapt, 
dimensiunea psihoistorică specifică Basarabiei postbelice. Amintim în 
acest context că și Ion Druţă a fost preocupat nu mai puțin de dimensiu- 
nea psihoistorică specifică Basarabiei postbelice. Acest lucru îl observa și 
istoricul american Keith Hitchins, profesor la Universitatea Ilinois, care, 
preocupat, după propria-i afirmaţie, de „originile națiunilor moderne și 
formarea identităților naţionale” și fascinat de „continuitatea dezvoltării 
istorice a popoarelor de-a lungul secolelor”, întrebându-se „cât de mult 
din trecut se păstrează în prezent și astfel cât de mult datorăm trecutului 
pentru felul în care trăim astăzi și pentru valorile care ne ghidează”, va 
constata că Ion Druţă, deși „nu tratează istoria în același fel cum o face 
un istoric profesionist, el dă dovadă totuși de o înțelegere pătrunzătoare 
a modului în care istoria influențează societatea, în general, și îi afectează 
pe indivizi, în particular (Hitchins 2008: 100). Ținând cont de aceste 
afirmaţii, este cu atât mai interesant să constatăm că Ion Druţă a creat, în 
persoana lui Moș Bulgăre, imaginea marginalizatului rătăcitor, dificil de 
identificat în absenţa unui patronimic, reducându-se la un nume întâm- 
plător. Dacă Ion Druţă plăsmuieşte un protagonist deposedat de orice 
identitate, care este, de fapt, peregrinul aflat mereu în căutarea repere- 
lor vieţii autentice, sau recurge la imaginea povăţuitorului Păstor Ano- 
nim precum și a lui Badea Mior, apoi Vasile Vasilache, printr-un discurs 
lingvistic amintind oarecum de cronicile bătrâne, printr-un discurs, am 
putea spune, donquijotesc, bazat pe o elocință de modă veche, creează 

imaginea marginalizării, care nu este doar o stare, ci este, rezultatul unui 
parcurs, al unui proces de durată. Provocarea constă în inventarea unui 
fel de strategie cu ajutorul căreia deturnează aspecte ale unei vieți stag- 
nante. În fond, Vasile Vasilache, în felul acesta, își valorifică spiritul său 
de natură socratică, punând la îndoială lucrurile pentru a preveni anchi- 
lozarea lor. Există la Vasilache o artă a dezbaterii situaţiilor ambivalen- 
te. Puse parcă între paranteze, acestea desemnează locul sau timpul de 
aşteptare, expectativa între cele două lumi, cea de aici şi cea de dincolo, 
un loc al privegherii. Aici marginalitatea poate fi definită drept stare de 
tensiune între forțele opozante, foarte vii, dar în același timp ele anulân- 
du-se. Anume un astfel de moment este rezervat punctului culminant al 
narațiunii: aici autorul plasează întâlnirea dintre Irina, soţia celui dece- 
dat, şi Ochioşica-Ruţa, care, spre stupefacția celor prezenţi, vine să-și ia 
rămas bun de la Gheorghe Cruceanu, pe care l-a iubit, cerându-și voie 
de la văduva Irina să-l bocească după obiceiul străvechi: ,... Dar împie- 
trirea celor de față o scutură, o alungă însăși soaţa răposatului. Ea vine 
în întâmpinarea Ochioșicăi-Ruţei. Ba îi întinde și un pahar cu vin și rosti 
împăcată cu toate: 


— Ruţă, întră şi ia, te poftesc, de sufletu' lui Gheorghe, paharul ista... 


Atunci Ruța, şi ea la rându-i, parcă să ceară îndurare și înțelegere, făcu 
un pas și se plecă să sărute mâna cinstită, ce-i întindea cinste... De oda- 
tă, însă, izbucni în plâns.... 


Axat pe discuţii incitante care ne poartă pe diverse piscuri şi pante ab- 
rupte ale realităților de azi și de ieri, întreg discursul narativ al lui Vasile 
Vasilache este convertit, spre sfârșitul romanului, de pe traiectoria sa 
externă, programată de către autor din start, spre un plan intim, mai 
nebulos, cel al iubirii pătimașe. 


... Această margine, cu vii şi cu morți, este locul desemnat de către Vasi- 
le Vasilache pentru un nou început al vieții mereu în schimbare. 


Referinte Vasilache 2009 = Vasile Vasilache, Verzi suntem, verzi... 
: Chişinău, Litera, 2009. 

Hitchins 2008 = Keith Hitchins, Istorie și identitate în 
romanele lui Ion Druţă, în Fenomenul artistic Ion Druţă, 
Chişinău, CEP USM, 2008. 

INEDIT BEJEN 


Vasile VASILACHE 


Caietul roșu. 
Insemnări, consemnări, note 


În curând la editura „Arc” urmează să 
apară un prim Caiet al scriitorului Vasile 
Vasilache (din cele vreo 8-10 aflate în ar- 
hiva familiei). Caietul/carnetul (început 
în 1987) are 80 de file, cuprinde tot felul 
de însemnări, consemnări, variate notații 
pe care autorul ar fi dorit, se vede, să le 
utilizeze ulterior în scrierile sale. Absoluta 
majoritate a însemnărilor nu sunt datate. 
Materialele din caiet se succed în dezordi- 
ne, fiind uneori reluate dintr-un alt unghi 
de vedere, chiar aşa şi sunt consemnate: 
Alt unghi de vedere sau Alt început, 
Altă variantă. Alteori apar şi mențiuni/ 
trimiteri la anumite însemnări din caiet de 
genul: Înapoi, Înainte la înapoi. Unele 
se caracterizează prin scurtime, nu au ni- 
ciun context şi te pot lăsa nedumerit: oare 
ce vrea să spună autorul? Niciun moment 
nu trebuie de uitat însă că acestea sunt niște răbojuri menite să amintească ceva (au- 
torului, nu nouă!). Ca prim cititor, mărturisesc că tocmai datorită acestor note am 
înțeles mai bine demersul creator al tatei. Aici se observă bine cum se produce aproape 
insesizabil trecerea de la realitatea biografică (pe care eu în mare măsură o cunosc, spre 
deosebire de alţi cititori) la cealaltă realitate, una izvodită. Aici, în această continuă 
osmoză între biografie şi ficțiune, se vede geniul scriitorului. Munca la descifrarea unora 
dintre paginile carnetului a fost anevoioasă. Dar te răsplătea uneori cu câte o găselniţă, 
când dădeai peste vreo notație ce se va regăsi ulterior în scrierile autorului. Aş cita aici 
drept exemplu finalul capitolului II din Surâsul lui Vişnu. În încheiere doresc cititoru- 
lui să „guste” din acest Caiet şi, dacă e chip, să se îmbucure de reîntâlnirea cu Vasile 
Vasilache. 


Victor VASILACHE 

„Duşmanu-ţi este Unu și el este tu? Când aflat-am acestea nu s-au mai 
desprins de mine păsările şi am înţeles lumea lor: „Eşti... eşti... ca un ou 
de aur clocit” (A cui e? Cui aparţine spusa? Din neglijență nenotat). 


xxx 


„În fiecare dimineaţă rămân prostit de deșteptăciunea cuiva. Vă puteți 
închipui cum arată restul zilei mele? VV. 27/X-98 


„Omul, mereu, trădătorul, Sinelui şi Sinei! Un porc molfăind strugurii 
cu tot cu coarde. 27/X-98. 


Am tot trădat şi trădăm Natura-Mumă. În mileniul ce vine urmează 
Răzbunarea Ei” 27/X-98. 


xxx 


„Leac contra istoriei: citește Război și pace de la coadă la cap.” 


Autobiografie: Eu l-am trădat pe tata. La rându-i, tata l-a trădat pe rege. 
La rându-i, regele a trădat Țara. Mai speraţi după asta la virtutea iubirii 
de Patrie?” 6/1-99. 


LA BORŞ (aici e vorba de un personaj cu numele Borş, n.n.) 


„Nimeni nu poate înfăptui ceva care să nu fi fost într-însul dinainte.” 


xxx 


Sosiţi la Biserica Albă. Satul Biserica Albă are peste... 600 de ani. 


Dacă e pomenit la 1373, atunci întemeiat va fi fost când? De vreo 40 
de ani auzit-am (îmi spunea Efim Romanciuc) de Biserica Albă: porți, 
gospodari, case, mândrie... Apropo, biserica e din 1898, aici biserica e 
nou reparată, scris 1986. Ceasornicul, un cadran ca de pamyma'. Din- 
colo, prin geam, în pridvor, mă credeţi, nu? Scuip... Adică nu eu, fetița 
împroașcă sâmburi peste graniță. Azi eu am fost la Slatina, ne-am fo- 
tografiat pe fundalul lacurilor saline, al teracotelor. Am rămas uimit: 
unguri, români... și pretutindeni maşini cu 3A — 3AKAPIIATCKAX”. 


INEDIT BOME 


M-a întâmpinat Carolina. Are cinci clase, vorbeşte-n vreo 4-5 limbi, şi 
curate-curate, toate-toate!.. „Nene? Dar cum îţi zice?” „Vasile? „Pe mine 
mă cheamă Carolina... Vrei să-mi vezi corespondenţa mea cu „Steluţa” 
din Moldova? „Într-o zi am primit 7 cărți deodată!.. Mă cheamă poştașul: 
azi n-ai decât o carte groasă. Mama e de pe malul Nistrului, din Parcani.” 


În creierul Carpaţilor, să nu vezi ce scrie „Steluţa” de pe valea Bâcu- 
lui? Carolina are nas acvilin. La cei 12-13 ani, are o sacoşă de plicuri 
din Chişinău. A venit baba... „Faceţi cunoștință cu baba... „De ce zici 
aşa, Carolina?” „Da cealaltă e mămuca. No, pe-ncă aşa p-aci zicem... Da 
tuşă — mamanea” 


Mi-i ruşine: încearcă de te du... să zicem, la Calfa, lângă Bender. Să 
vezi cum ies ciopor copiii din curte, că din clipa, când să-i întrebi ceva, 
aleargă buluciţi în curte. 

- Da, însă Calfa n-are 7 secole... 

- No, că unde vă duceţi? Veţi fi fiind dă pă drum, obosiţi, flămânziţi, nu? 
- Babo, curând ne întoarcem, doar că să vadă satul dumnealor. 

(Un ritm şi o topică a cuvintelor. Satului ar trebui să i se consacre un 
film documentar, o cronică: închipuiţi-vă o casă cu două etaje, îmbră- 
cată toată în foiţă de staniol... Luceşte, îţi ia minţile! Căci luciul acesta 
e de oțel inoxidabil. E-un hangar... E-un turn rachetar (imaginat de stă- 
pân!). În împărăţia lemnului totul e piatră și metal... Adică nu piatră. 
Mai calea-valea-piatra! E ciment marca „400”, bătut sub imaginea ba- 


zaltului, 4 500 de ruble a costat „casa mamanei” pe-afară. 


Dar să se ia aminte: construiesc dintr-o mândrie şi dintr-un sentiment 
competitiv. Şi anapoda, îi fac fiului casă, înlănțuindu-l. 


„Aşa aş vroi să trăiesc sus-sus, să privesc lumea de departe-departe.” 


Asta mi-a declarat Carolina, mai adăugând: „Nene Vasile, trăieşti sus 
tare? Ce fel de casă, ce etaj ai?” 


Da, am sosit în creierul munţilor Carpaţi, credeţi-mă, am depăşit chiar 
izvoarele Prutului și Tisei. 


A, că nu! Prutul trebuie să-l vezi acolo sus-sus. La izvoare — un şirlău, 
un pârâu... pe versantul carpatin, şi tot acolo şi Tisa... Pe onoare, că Ti- 

sa-i falnică, respectele mele! 
Oare cum să le unim debitul 
chiar de la izvoare? ... Prutul, 
eu sunt Prutul, pen că-s de la 
Prut, uneori chiar am obicei 
să zic, să-l descriu, să mă fă- 
lesc: prutean sunt. Dădeam 
examene de admitere lui 
Vasile Soloviov şi am scris: 
„Marea cu sarea, multul cu 
Prutul”. Am dat gata lectorul: 
„De unde-i zicala?” „De la 
tata auzită.” „De unde eşti?” 
„De la Ungheni, raionul Un- 
gheni. De pe malul Prutului.” 


Aşa mi-am împins Unţeștii 
în coasta dănuţenilor (rude- 
le de pe mama, bunicul Da- 
rie Pavel e fiul dascălului din 
Dănuţenii Prutului). Așa 
că-i împinse inima ca să sune credibil zicala care zice aşa: „Ai, las” că-i 


1977. Chişinău. 
Nicolae Esinencu şi Vasile Vasilache 


bun mehenghi: făgăduiește marea cu sarea, multul cu Prutul, și după 
aia nu-ţi dă barem lampa-n fereastră să vezi drumul. 


Ş-aşa că s-o lăsăm cu Prutul: e umil. Falnică-i Tisa şi oamenii de-aici... Oda- 
tă, îl văd pe VL: la Vodă Gheorghe în cabinet: „Tizule, arată-mi, rogu-te, 
Carpaţii!.. Crede-mă, mi i-a arătat Pavlâcico pe-ai lui, i-am văzut Carpaţii la 
Zakopane, am văzut Uralii, [...] dar, păcatele mele grele, nu văzui Prutu-mi 
drag de unde izvorăște, ce chip are la desprindere de scoarță.” 


Dezamăgirea-i mare: un șirlău... Şi mă-ncumet a zice: „Seamănă cu 
mine. În schimb, Carolina seamănă cu Tisa!.. 


xxx 


A lui Tanaşoca l-a ucis pe-a lui Scoarţă şi a fost condamnat la 15 ani, 
S ani ce-i drept, regim aspru. Legea ar fi putut să-i aplice chiar pedeap- 
să capitală, dar vinovat e dintâi al lui Scoarţă, trăsese cu pușca în a lui 

Tanaşoca, şi noroc... Ei, da parcă-i vorba de noroc, când se ucid ori se- 
mpușcă turbaţii? 


Da voi spune că noroc aicea este!... După omuciderea asta, în satul 
Ochiul Boului s-au măritat trei fete bătrâne! Iaca ce trebu' de dovedit 
şi repet, noroc este!... N-o să credeți și are să trebuiască în amănunt a 
povesti cum în satul Ochiul Boului s-au măritat după asta, mulțămită 
unei omucideri, 3 sau patru fete bătrâne, dintre care două s-au și... cu 
nişte mongoli. 


* * x 


[...(Saka)?]: Iată din ce s-a născut acest articol. 


„AA TOTO YTO6ÞI IPOHHKHYTÞ B CYIIHOCTE XyA. Mpa B. B. nago nepec. 
HEK. XyĄ. KAHOHDI.” 


Torga, CAOBHO CTOpPOX OGHapyXUBIIHĂ YTPOM, WTO ero, CKpBITBIĂ 
OT TA33, KaKOĂ-HUGyAb yXAOĂ AeGeAoă CaMÞbIň OrpoMHBIĂ ap6y3, 
crepBery crbIpuA! He y6eper. 


Tak U A BOCKAMKHYA. 
- Amo, roi! AByxMerpoBsră 3a60p. KyAa moses, Ha YTO 3aMaxHyACA?* 


Nu ştiu de ce... (Adică ştiu eu bine de ce!) și legităţile artei s-au fost 
ameninţate-năruite... Adică nu! I s-a atribuit scrisului mai mult decât 
poate duce!... Aşa, precum pământului, i se cere să rodească mai mult 
decât poate. Așa precum la nu'ş-ce fermă din Austria (scria în ziar!) 
păsărilor li se dădea nu știu ce alcaloid și găina făcea două ouă pe zi. 
Aşa cum vacile de la ferma din Dănceni, aflate până mai ieri sub veghea 
principalului zootehnician și filosof al RSSM, la cinci ani îşi încheiau 
veacul (de extenuare). 


Acum n-ai să găseşti o bucată de pământ normal decât în jurul 
Chişinăului. Adică în pârloagele care-l înconjoară. Așa-i și cu scrisul. 


12-15 ani în urmă a făcut vâlvă şi s-a editat în vreo 40 de limbi un roman 
al unei măturătoare de stradă. Trăia într-o favelă și pe resturile de hârtie 
de la gunoaie își scria visurile ei de noapte și ce i se mai întâmpla pe ici pe 
acolo ziua! 40 de limbi! Și întrebarea: ce se întâmplă cu literatura? 

Păi, nu spunea mai sus? Canoanele! Cu literatura se întâmplă ce s-a în- 
tâmplat cu pământul: nu-l mai poţi pune la rană mai mare - rănește 
şi mai tare: otrăvuri. Şi omul uneori o caută! Precum în Kazahstan: în 
lupta cu alcoolismul... Sunt folosiţi câinii. Dar de cu seară li se dă 1 litră. 
Şi a doua zi, mahmuri, turbaţi îl caută. 


(Prietenul Adamovici: Cgepxanreparypas) 


Poposiţi un moment asupra lui Platon! (Dată fiind extenuarea...) — şi-l 
trimite în lume. 


Să trecem, mai bine zis să ne întoarcem la surse: citez Petru Creția [...] 


Şi-acum să ne întoarcem la piscuri (cele mai moderne). Don Quijote... şi 
Švejk, (De ce e-o pasăre?) și metamorfoza: De ce e-o insectă? OMUL? 
De ce? De ce, „B nouckax ymepannozo...” [„În căutarea (a ceva) pier- 
dut..”, n.n.] 


Citez: „IlepeA cMeprbro Mars crpocuaa ChiHa: „Mis uero 3TOT MHD. 
Cep. (apum?) — („Ha Aroaeă, Mama) — Her, rogopur ona, — #3 Aro6Bu. 
OGemaă, CBIH TPI MOĂ, CKOABKO OyAEIIb XUTb, CAYINATBCA TOABKO 
XEAaHHA H AOBH... 


B 9TOM KpaTKOM AHaAOTe M©KAY CÞIHOM, BCTYIIAIOIIHM B MHP ATOACĂ, M 
MaTEpBI0, YXOAMIJEÑŇ M3 MHpa XEAaHHĂ U AFO6BH, BO3MOXEH BO3BPAT K... 
CBepxAuTeparype (kaxynmmca  CYOIIPOAYKTOM) IOCAe TOro KaK 
Aureparypa...€ a sofisticat procedeele... uitând sursa, miezul, din care s-a 
iscat LITTERATURA. 


Căci s-a desprins literatura din rugăciune: din imnificare, și a atins cul- 
mile în parodierea carnavalescului acestei lumi. 


Pe de o parte „Poetica dostoievskiană” (vezi „HenoBek n3 noanoaba””) 
şi Bahtin, vezi Nietzsche (Zarathustra: cmeaeă uenoBek, He THI 
BuHoBar!5), dar dacă îl lipseşti pe om de „vină”, atunci ce ne facem cu 
rușinea? Ce se întâmplă cu umanitatea? 


Un vechi mit de-al nostru spune: șchiopul deștept şi frate-so, prostul, 
înhămat la căruță... 


Mitul bogomilic al zidirii pământului. 


INEDIT M 


+ * x 


Deportarea lui Gore Oieru. 
Trecuse de miezul nopţii. Adormise. Aude prin somn: 
- Hei, stăpâne! Nan’ Goriţă! Nan’ Goriţă, iute... 


Adică nu l-o trezit strigătul, da bătaia-n crucea ferestrei de la căsoaia 
de vară. 


- Boca-boc! 


Mătuşa Mărioara dormea pe vatra de după sobă. Mde, căsoaie-căsoa- 
ie, da cu sobă. 


- Gore, n-auzi!?... Cineva strigă! 

— A!?? Ce?? Ei și ce dacă strigă... 

Şi strigă el însuși: 

- Aprinde lumina aceea, c-aud și eu!... 


Adevărul care-i? Adormise, îl trezise şi bocănitul în crucea ferestrei, 
înțelesese și glasul al cui e: acest nan’ Gore - nepot drept de pe muiere, 
şi activist foc, şi partinic, şi cât dumnealui se tot căznise bocănind şi 
strigând: „Nan' Gore, scoală!” Oieru Gore tot tăcând, auzindu-l, însă 
reflectând: „La ce dracul îl aduce!? Nu cumva-i „Cichir”, că-l recunosc, 
glasu-i al finului, că-i şi el Gore-Grigore, l-am botezat şi i-am pus nume 
de botez numele meu... Mde, poarte-l, e nepotul Mărioarei mele!... 
Mde, dacă n-am copii... Mde, că [...]? Poarte-mi măcar numele... 


- Iaca-iaca, deschid!... Să mă-mbrac, Goriţel, trag pantalonii! 


Pe scurt, cu scuză... uite-așa, drăgălăşindu-l după ce-l suduise în gând 
coborând de pe vatră. Şi de-amu grăbit, până ce muierea s-o moșmondi 
de pe vatră cu gazorniţa, chibriturile. 


Iute! Noapte scurtă... Cu ani în urmă, hăt, avusese un gând care-l to- 
ropise: războaiele - în iunie... Deportările — în iunie, lăcustele, foamea 
— în iunie. De ce belelele vin vara, când îi cald? Dalac de minte — altă 
lămurire nu-i! 

Note | 


! Primărie (urbană) (rus.). 

"Regiunea Transcarpatia (rus.). 

3Probabil Vasile Leviţchi. 

* „Ca să pătrunzi în esenţa universului lui V.V. trebuie să 
sari peste niște canoane literare.” Atunci, aidoma pazni- 
cului care descoperă dimineaţa că cel mai mare harbuz 
al său, dosit de ochii celorlalţi, sub nişte lobodă ofilită, o 
canalie i l-a furat. N-a izbutit să-l păzească. La fel am ex- 
clamat și eu: — Ia uite-l, bre! Un gard de doi metri. Uite 
unde mi s-a căţărat și ce supraliteratură năzuieşte! (rus.) 

5 Ales Adamovici, scriitor belarus (n. 1927 — d. 1994). A 
fost coleg cu Vasile Vasilache la Cursurile Superioare de 
Scenaristică din Moscova (1962-1964). 

6 „În căutarea (a ceva) pierdut..” „Înainte de moarte 
mama și-a întrebat fiul: „Din ce e alcătuită lumea asta? 
[Ser(afim)] —,Din oameni, mamă. — Nu, zice ea, din 
iubire. Făgăduiește-mi, fiule, cât o fi să trăieşti, să asculți 
doar de dorinţă și iubire...” În acest scurt dialog între fiul, 
care intră în lumea oamenilor, şi mama care părăseşte lu- 
mea dorințelor şi a iubirii, e posibilă revenirea la... supra- 
literatură (aparent un subprodus) după ce că literatura ... 
(rus... 

7 „Omul din subterană” (rus.). 

*Îndrăzneşte, omule, nu tu eşti de vină! (rus.). 


INEDIT 


Elena TAU 


Scrisori inedite ale lui 
George Meniuc către Ovidiu Bârlea 


Neîndoielnic, scrisorile eminentului folclorist 
Ovidiu Bârlea, 26 la număr, adresate scriitoru- 
lui George Meniuc (cf. volumul George Meniuc. 
Pagini de corespondență, Chişinău, 2010), pot 
fi considerate, pe drept, cele mai revelatoare 
fascicule de corespondență meniuciană ce se 


păstrează în fondurile Muzeului Literaturii 
E.].— doctor în Române Mihail Kogălniceanu din Chișinău. 
filologie,conferenţiar : E alu 
aaa a "Totuşi, trebuie să spunem, puterea lor de 
universitar. Publică circa 100 S Ia | , 
de lucrări, cele mai recente TeVelație (documentară și nu numai) ar fi fost 
fiind George Meniuc, Pagini incomparabil mai mare dacă ele ar fi apărut în 
de corespondență, Chişinău, tandem cu epistolele de răspuns ale destinata- 
Grafema Libris, 2010; Exerciţii rului. Căci, se ştie, scrisorile expediate și primi- 
de identitate. Culegere de ; sJ PRE j 
aia Zs te de orice epistolier alcătuiesc, de regulă, un 
studii şi articole, Chişinău, ; a 
Notograf Prim, 2015. ansamblu dialogal, favorizând, drept urmare, 
un context specific de comunicare, susceptibil 


să genereze iluminarea lor reciprocă. Cu regret, 
scrisorile de răspuns trimise de G. Meniuc 
prietenului său, fost coleg de facultate la 
Universitatea din București, lipsesc în volumul 
în cauză, deoarece, la momentul pregătirii lui 
pentru tipar, editorii acestuia nu dispuneau 
de originalele sau de copiile lor. S-a întâmplat 
astfel că, după moartea lui G. Meniuc, respon- 
sabilii de la Muzeul Literaturii Române din 
Chişinău au întârziat să-l contacteze pe Ovidiu 
Bârlea, care, într-o scrisoare din 7 iunie 1987 
către Arcadie Suceveanu, se oferea „cu dragă 

voie” să le pună la dispoziţie copiile epistolelor primite de la „ilustrul 
dispărut” În scurt timp, la 7 ianuarie 1990, Ovidiu Bârlea se stingea din 
viaţă, iar, în consecinţă, recuperarea scrisorilor respective devenea pro- 
blematică. 


Relativ nu demult, am aflat din studiile cercetătoarei Ionela Carmen 
Banţa (Ovidiu Bârlea — ediţie critică din fondurile documentare inedi- 
te, Bucureşti, 2013) că scrisorile-manuscris din Arhiva personală 
Ovidiu Bârlea se regăsesc în Biblioteca Facultăţii de Teologie Greco- 
Catolică din Blaj. La începutul anului curent, nu fără contribuţia lui 
Valeriu Nazar, care şi-a asumat plecarea la Blaj, am intrat în posesia a 
11 scrisori trimise de Meniuc lui Bârlea. În procesul lucrului, prin ra- 
portare la textele lui Ovidiu Bârlea publicate în volumul sus-citat, am 
constatat cu tristețe că epistolele depistate acoperă mai puţin de ju- 
mătate din numărul probabil expediat destinatarului. Deci lipsesc, cu 
aproximaţie, 13-14 scrisori ale lui Meniuc către Bârlea. Unde se află 
ele? Orice informaţie în acest sens ne-ar fi de mare folos, înainte de 
toate, pentru pregătirea unei noi ediţii a corespondenţei lui G. Meniuc. 


Scrisorile descoperite la Blaj poartă marca scriiturii epistolare a lui Meniuc: 
cele mai multe, pline de o culoare emoţională particulară, reprezintă o sim- 
bioză de confesiune, analiză şi reflecții, fiind încărcate de mărturisiri nu o 
dată surprinzătoare şi de observaţii memorabile despre literatură, artă şi 
folclor. Remarcând forma de flux „confesional” a scrisorilor meniucie- 
ne, Ovidiu Bârlea semnala „paleta” lor tematică „neobișnuit de bogată”: 
„Conţinutul lor priveşte în primul rând creaţia lui — vorbeşte despre pro- 
iecte, ezitări etc. — dar şi despre o seamă de alte aspecte culturale, încât pa- 
leta lor e uneori neobișnuit de bogată, interesând și alte zone, în primul 
rând cultura românească” (op. citată, p. 510). Evident, graţie unor astfel de 
particularităţi, acestea devin deosebit de valoroase pentru cercetare. 


Chişinău, 12 noiembrie 1972 
Dragă Bârlea, 


mi-ai luat-o înainte, deşi am vrut să-ţi scriu eu primul. Toamna a fost un 
prieten de-al meu la București! dar nu te-a găsit acasă. Şi iată, mi-a scris 
Tatiana Găluşcă (Crâșmaru), pe care o cunosc din tinereţe (multe din 

poemele mele, „celebre”, cum zici tu, se datoresc ei). Astfel am aflat mai 
detailat cum trăieşti și ce faci. Nu folclorul, nu problemele artei popu- 
lare m-au îndemnat să mă interesez de tine, cu totul altceva e la mijloc. 
Demult, şi mai ales de câţiva ani încoace, simt o necesitate lăuntrică să-ți 
scriu. Este extraordinar, probabil, să corespondezi peste 32 de ani, după 
ce atâtea evenimente militare, politice şi sociale au zguduit lumea. În ul- 
timii ani ţi-am văzut numele în multe culegeri de folclor. Am citit în presă 
că ţi-a apărut o antologie în trei volume”. De multe ori m-am întrebat 
dacă ești tu acesta, care umbli prin munți și culegi înțelepciunea poporu- 
lui. Trebuie să-ți spun sincer că te-am invidiat de fiecare dată. Cândva am 
călătorit şi eu pe drumuri de ţară, înscriind în caiete poveşti şi cântece’. 
Tare mi-s dragi munții, şi îndeosebi Carpaţii, poate e ceva atavic (părinții 
bunicii mele erau din Vrancea) şi n-am avut norocul ca tine să-i colind, 
să adulmec urmele ciutelor, să umblu prin bura de ploaie cu amiros de 
cetină, cum am fost odată la Piatra-Neamţ. Totodată, citindu-ţi numele 
prin culegeri, îmi apropiam imaginea ta, cum apropii lampa de ceva ca să 
vezi mai bine. Şi mi-am amintit căminul nostru studențesc, odaia aceea 
mare, cu Malciu ce-mi sărea drept în pat, după miezul nopții, cu Belibău 
ce-și citea versurile din Onor de rege în cămașa lui de trac, cu Halmaghi, 
legionar înrăit, cu Ruiu ce urma cursurile la două facultăți, însă rămânea 
tot semidoct, cu Berca ce mă punea să-i scriu manualul de capacitate, cu 
tine ce învăţai spaniola din mers. Placheta Interior cosmic, despre care s-a 
scris atâta“, ţi-am lăsat-o fără autograf. Eu nici măcar asta nu am, toate 
scrierile mele (și acele în manuscris) le-am pierdut în război. Tot ce-am 
lăsat acasă (cărțile mele, un roman, poemele, o sută de povești basara- 
bene, transcrise pe curat, toate s-au pierdut, s-au dus pe apa sâmbetei. 
Îţi pot spune că ghinionul acesta m-a urmărit tot timpul. Pe când trăiam 
ca evacuat în Uzbekistan, cele două cărțulii, Interior cosmic şi Imaginea 
în artă, unicele exemplare, mi-au fost șterpelite de nişte polonezi, la o 
bibliotecă. Apoi am lucrat la Moscova, la Comitetul de Radio, unde a 
lucrat şi Leonte Răutu (Dighenștein). Îţi închipui, dragul meu, până şi 
acolo mi-a fost sustrasă o mapă cu povestiri, versuri şi o piesă netermi- 
nată (Târgul Moșilor). Deci, tu eşti mai alintat de soartă, ai cel puţin un 
exemplar!!! (Îți mulțumesc pentru mențiunea din scrisoare: „Îl ţin me- 
reu, deși trecut și el prin atâtea, volumașul..”). 


Da, ai dreptate, dacă ne-am întâlni, dragă Ovidiu, am avea multe de 
spus despre noi înșine. Tu ştii că în anii mei de student am fost ute- 

cist. Totdeauna am visat să nimeresc în Uniunea Sovietică, în această 
țară uriaşă şi enigmatică (ţin minte, odată, iarna, cu un student de la 
Politehnică, ticluisem un plan: să trecem Nistrul îngheţat). În timpul 
războiului am cunoscut această țară, extraordinară prin sacrificiile ei 
în numele cauzei comune. În această privință am avut multe de văzut 
şi de învăţat, interiorul meu sufletesc, poate mai puţin „cosmic”, s-a 
îmbogăţit cu sensuri umane absolut necesare creaţiei artistice. 


Totuşi îngerul meu de pază nu şi-a făcut serviciul totdeauna corect, a 
mai picurat de somn pe ici, pe colea şi n-a fost nimeni să-l gâdile puțin 
ca să nu lase potăile să mă muște. Am trecut prin multe probleme în- 
câlcite şi asprimea lor m-a durut. A mai fost şi o perioadă când am scris 
nişte fleacuri, efemeride lesnicioase şi facile, ceea ce nu înseamnă că 
n-au făcut-o şi alţii, crezând că tot ce zboară se mănâncă. Arta însă, din 
fericire, nu admite primitivismul şi vânzoleala ieftină. 


Nici nu ştiu ce să-ți spun despre felul cum „am evoluat”. Poate am regre- 
sat, naiba ştie. Omul când trece peste patruzeci de ani începe să simtă 
că se desparte de multe. În 1960 am hotărât să scriu vreo câteva po- 
vestiri. Pur şi simplu, fără zorzoane. Mulţi oameni cunoscuţi și multe 
episoade se pierd cu timpul, se estompează, ca niște ecouri înăbușite. 
Când eram la cămin, am primit o telegramă că mi-a murit mama. 
N-am avut bani ca să plec la înmormântarea ei. Mama mea a murit 
fără cămașă pe dânsa, pe trei scânduri goale. Toată viața m-a obsedat 
moartea ei. Şi am scris povestirea Ultimul vagon. Sau bunica mea: m-a 
purtat în coşniță de papură, când eram mititel, şi cu mine în spinare, în 
zorii zilei, se ducea la spălat, pe la băcani. Și despre ea am scris o poves- 
tire: În car. Tatăl meu, șomer, a îngheţat în stradă în iarna lui 1943; nici 
mormântul nu i-am găsit când m-am întors la vatră. Am scris Umbre. 
M-am despărţit de cei mai buni prieteni, de voi m-am despărţit, şi am 
scris Disc“, iar acum, răvășit de nostalgie, îl transform într-un roman de 
proporţii mari, cu titlul Sfârșitul vulpilor bătrâne. Aşa am evoluat... Am 
scris eseuri, şi destul de multe. 


Am scris proză şi mai înainte, dar mai puţin realistă sau mai bine zis 
abstractizam unele lucruri pe care nu le cunoșteam îndeajuns. Când 
învățam la liceu, scrisesem un roman, Jugul (pierdut și el). Profesorul 
de limbă română mi-a spus: „La optsprezece ani să scrii romane? Dar 
ce ştii tu din viață? Abia la treizeci de ani vei putea scrie romane”. 

Într-adevăr, nu ştiam nimic „din viață”, doar că tatăl meu mătura stră- 
zile din Chişinău, iar mama murea de oftică. Însă nici la treizeci de ani 
n-am scris romane şi-mi vine greu și în prezent când am prins câte ceva 
„din viaţă”. Mai există, în afară de cunoașterea vieţii, o cunoaştere a 
imaginii, a formei artistice. lată ce te dă gata dacă nu știi să tragi bine 
condeiul. Într-o zi am fost la Pompiliu Constantinescu, la „Vremea”. 
I-am adus o nuvelă mare, în care îl zugrăveam pe tatăl meu, peregrinări- 
le lui în timpul primului război mondial. Pompiliu Constantinescu tot 
răsfoia nişte manuscrise, niște foi tipărite, în tăcere. Stăteam în picioa- 
re, aşteptam verdictul lui. Și mi-a spus: „Scrii monoton, fără expresie, 
fără dinamică”. N-a mai adăugat nimic. Tocmai lucrul acesta îl bănuiam 
şi eu, dar unde să găsești expresia și dinamica? Ele sunt date dracului, 
stau închistate în rădăcini necunoscute. Din orice fapt neînsemnat, din 
orice fenomen cât de minuscul se poate drege o capodoperă, dar cu 
condiţia să fii zguduit de acest fapt, de acest fenomen, și să mai fii tu 
primul ce-l descoperi. Mioriţa lui Alecsandri a fost o revelaţie pentru 
spirite, fiindcă prezintă cea dintâi apariţie, iar Miorița lui Adrian Fochi, 
cu toată munca imensă și adâncă, nu-i decât o repetare a ediției. Ceva 
asemănător se întâmplă în proză şi poezie, în pictură şi în teatru, în toa- 
te genurile artei. Interiorul tău, într-adevăr cosmic, răsturnat și vărsat 
în imagini, în zugrăveli ciudate, devine impresionant dacă nu repetă 
umbrele altora. Nu sunt pentru acea originalitate pe care o propagă 
moderniștii şi nici pentru acea libertate a artei, pentru care, cu spu- 
mă la gură, se bat toți demagogii. Fiecare om se deosebește de altul, 
cuprinde o lume a sa, încă din leagăn. Așa cum arțarul se deosebește 
de cireş, nucul de plop etc., semenul are ceva propriu în comparaţie 
cu tine. Ca să fii original nu e nevoie să legi frunza de tei pe o viță de 
vie, n-are rost şi e ridicol. Iar libertate absolută în artă nu există, deoa- 
rece trăim pe un singur pământ — un altul nu-l avem - și toți suntem 
înrădăcinaţi în el, ne tragem obârșia din măruntaiele lui. Trăim între 
oameni, avem obligaţii față de ei, nu putem fi liberi, fără frâu. În artă cu 
atât mai mult. Arta e un templu unde nimeni n-are voie să-şi lase bă- 
legarul. (Mă folosesc de un cuvânt popular, şi n-ai să fii împotrivă, aşa 
cum n-am fost împotrivă nici eu când la cămin mi-ai citit în franceză 
o scenă din Zola, aceea cu beșinile țăranilor; mi-amintesc cum râdeai 
cu poftă). Iată de ce încerc „să mă dezvălui” în proză: pentru o mai vie 
comunicare cu lumea. 

Ceea ce m-a impresionat şi m-a răvășit sufletește (nu-mi pot reveni nici 
acum) a fost un fapt care s-a petrecut vreo doi-trei ani în urmă. Criticul 
S. Cibotaru mi-a adus din București poeme și articole, povestiri şi ese- 
uri publicate în revistele vremii”. Au venit cu numele meu dedesubt, 
iar eu nici nu le mai recunoșteam că sunt ale mele. Mi-a adus și cartea 
Imaginea în artă (nişte mascarale au beştelit-o în 1946) şi multe altele. 
Vai, l-am văzut pe celălalt, un alter ego, tânăr și sublim, în alergarea lui 
către soare. Eu nu mai eram decât un spectator obosit, hărțuit de viață, 
iar celălalt tot alerga ca la o cursă hipică. Poemele Fior, Șerpii, Acestui 
April, Baladă, Poem, Interval, uitate ca într-o piramidă antică, mi s-au 
părut nesfârșit de candide, muzicale, adânci. Stând în faţa lor, plân- 
gând, mi-am dat seama că voi ați avut dreptate când aţi crezut în steaua 
mea. Abia am izbutit să-mi vin în fire, iar când s-a întâmplat şi lucrul 
acesta, am încercat să-mi exprim disperarea în următoarele versuri: 


Cântec de olar 
Lui S.C. 


Întoarse din legendă adusu-mi-ai ulcioare, 
Burluie, căni şi oale, cu smalţ acoperite. 
Le-ai scos din prundul mării, din pivnițe boltite? 
Pe prepeleac, în stoluri, se zvântă iar la soare. 
Ce stranii totuși! Zvelte, cu striuri vălurând, 
Sunt ale mele oare? Inscripţia pe torți 

E-a meșterului care a înviat din morți. 

În zugrăveli de haos pe mine mă surprind. 
Risipitor amarnic, şi nici o bortă-n cer. 

Să fi făcut avere din vasele ciudate. 

Încălecat pe valuri, sucit corăbier, 

Ce-neacă zdrobi de aur și amfore bogate. 
Pierdute dalbe salbe, brățări ca să le poarte 
Frumoasa mea din Deltă, în luntre de pescar. 
Fiorul lor ca roua s-a scuturat departe 

La cercănaș de lună, la bouri de hotar.’ 


1970 

M-am grăbit să alcătuiesc o plachetă, intitulând-o Vremea Lerului, adi- 
că vremea tinereţii şi a colindelor. Ți-am trimis-o în patru exemplare. 
Aici s-a epuizat. („Ler” e un nume ciudat, care-mi place f. mult. L-am 
folosit şi-n 1939, în Fior („copiii Lerului”). Pentru mine înseamnă un 
zeu păgân al bucuriei, al înfloririi, al creaţiei; explicaţia din Dicţionarul 
limbii române nu mă prea satisface, dar tu, ca folclorist, se vede că ştii 
mai multe cum să-l descifrezi). Desigur, e trist să rămâi (dintr-o viață 
atât de lungă) numai cu 35 de poezii (versurile de după război nu mă 
caracterizează cu nimic original), dar simt în interior nişte scuturături 
seismice şi-mi pare că Etna va erupe din nou... De fapt, Barataşvili a 
scris numai 38 de poezii, trăind o viaţă întreagă într-un sat ucrainean, 
şi Georgia nu l-a dat uitării’. 


Folclorul m-a pasionat toată viaţa. În această privință un rol minunat 
l-a avut Tatiana Gălușcă. Am fost într-o expediţie cu dânsa, apoi şi în 
Dobrogea am fost. Ea mi-a prezentat o mulțime de materiale şi mi-a 
dezlegat tainele acestor comori. Aproape nu există o bucată literară în 
care să nu folosesc ceva din folclor. Dar acest lucru îl fac în felul meu, 
cât se poate de neforțat, „topind” folclorul în textul modern. Folclorul 
român este cel mai bogat în Europa. În timpul războiului am citit fol- 
clorul sârbilor, care e la fel de frumos. Bâlinele ruse n-au atâta culoare şi 
atâta muzicalitate, sunt dure chiar. În schimb, folclorul de iarnă, dacă se 
poate spune așa, în Rusia, este extrem de ingenios, dinamic și populat 
de toate vietățile pământului. Nu e mitic, nu e cosmic, e foarte pămân- 
tesc şi uman. Când citesc folclorul nostru, mă desfată limba poetică, 
de fiecare dată nouă, fie ca murmurul de izvor, fie ca șuierul de coa- 
să, fie ca vuietul de codru. Eminescu, care ştia bine folclorul, este un 
Beethoven în poezie. Mi-e drag, în singurătate, să-i aud versurile. „Mai 
am un singur dor în liniștea sării” — și auzi liniştea serii, și auzi marea of- 
tând alături. „Iată lacul. Luna plină” — şi auzi lacul, auzi luna sunând pe 
clavir ca o sonată. Când citeşti texte vechi, acte de domnie, letopiseţe, 
te surprinde muzicalitatea limbii. Iată de ce psalmodiam atunci, la că- 
min, rumegam fiecare cuvânt ca să-i prind gustul. Tatiana Gălușcă îmi 
scrie că intenţionează să facă un studiu — folclorul în opera lui Meniuc, 
dar ea nu ştie că în fiecare poezie încă pe atunci eu întâi descriam ceva 
din natură, aşa cum se face în poezia populară („frunză verde spic de 
grâu” etc.), aceasta era ideea mea ascunsă ca să mă apropii de duhul 
național al creației. (Poţi să-i spui acest lucru). Citeşte-mi, din acest 

punct de vedere, toate poeziile, și vei constata că este așa. Sufleteşte eu 
am nevoie de folclor, cum plantele au nevoie de aer și soare, de rouă. 
Am multe culegeri de folclor și le studiez. Spre marele meu regret, ob- 
serv că poeţii de astăzi nu se prea adâncesc în aceste comori şi scriu 
abstract, nemuzical. O fac dinadins ori inconştient? Limba română res- 
pinge acest stil, cum respinge mierea orice impuritate. Cobzarii bătrâni 
o cântau. Cine poate schimba un organism, format de milenii? Toţi 
poeţii mari îşi cântă limba în interior, în surdină. 


Aş vrea să vin și să te văd, dar când? Poate voi reuși la anul. Trebuia s-o 
fac mai demult. Voi mi-aţi purtat atâta dragoste, încât mă întreb — să vin 
cu ce? Cu mâinile goale? Mihnea Gheorghiu a scris o mulțime de cărți, 
Laurenţiu Fulga la fel, Miron Constantinescu mi-a trimis câteva cărți 
masive de cercetări istorice, Ștefan Popescu are tot volume de poezie, 
tu ai scris atâtea... Iar eu voi veni ca Matei Pascal al lui Pirandello, adică 
înviat din morți. Nici nu-ți închipui cât de mult vreau să vă răspund la 
iubire cu ceva de preţ şi de nădejde. Gândul acesta mă frământă mereu. 


Trimite-mi, te rog, cărțile tale şi antologia. 
Scrisoarea ta m-a emoționat până la lacrimi. 
Totdeauna mi-ai fost drag. 


Al tău 
George MENIUC 


P. S. La cămin Băieșu — un băiat cu fața ciupită de vărsat, cu nasul cam 
turtit, tătăresc, mi-a cântat din gură și din fluier balade mocănești. Ce 
s-a făcut cu el? Unde-i? Melodiile lui mi-au rămas în suflet. 


P. S. Tatiana Gălușcă îmi scrie că are o „căruţă de folclor”. E timpul, 
îmi pare, să scoată căruţa aceea din șopron și s-o puie într-o mașină de 
tipar. Ce zici? Cândva va apare un nou Eminescu și va preface „căruța” 
aceea într-o pasăre măiastră. 


P. S. Scrie-mi. Dă-mi telefonul tău de acasă. 


! Este vorba de istoricul literar Nicolae Romanenco (1906-2000), care în 1969 se trans- 
feră cu traiul la Moscova, unde activează în calitate de consultant literar la Uniunea 
Scriitorilor din URSS. 

? Antologie de proză populară epică. În 3 vol. Bucureşti, EPL, 1966. 

3 Făcându-și studiile la Facultatea de Litere şi Filosofie a Universităţii din Bucureşti, 
George Meniuc participă în timpul vacanţelor de vară la expediţii etnofolclorice în 
Basarabia. În timpul unei asemenea expediţii, din 1939, în satele Vâprova şi Dâşcova din 
judeţul Orhei, o cunoaște pe Tatiana Gălușcă. 

*Placheta Interior cosmic (Chişinău, Itinerar, 1939), care însumează 14 poeme de expre- 
sie modernă, a atras atenţia unor critici cunoscuţi din epocă. 

5 Imaginea în artă (Chişinău, 1940) este a doua carte a lui G. Meniuc. Ea cuprinde eseuri 
şi articole publicate de autor între anii 1937-1940. 

é Disc, una dintre cele mai valoroase lucrări în proză ale lui G. Meniuc, apare, într-o primă 
variantă, în 1968 la Editura Cartea Moldovenească. 

7 Criticul şi istoricul literar Simion Cibotaru a făcut enorm pentru promovarea operei 
lui G. Meniuc, deja pentru că, valorificând arhivele din Țară, îi restituie „meșterului care 
a înviat din morţi” un şir de scrieri de factură modernă, unele remarcabile, tipărite în 
presa din România în anii 1937-1940. „Întoarse din legendă”, aceste lucrări întregesc 
substanţial imaginea scriitoricească a lui G. Meniuc. Totodată îl îndeamnă frecvent la 
reflecţii asupra mutaţiilor de formulă poetică care s-au produs în creaţia sa după 1940, îl 
îndeamnă la reevaluarea critică a principiilor artistice folosite. 

8 Poemul respectiv G. Meniuc i-l expediază și Tatianei Găluşcă, cu menţiunea că ultima 
strofă o vizează pe ea personal. 

De fapt, Nicoloz Barataşvili, poet romantic georgian (1817-1845), supranumit „Bayron 
al Gruziei”, a decedat, din cauza malariei, nu într-un sat ucrainean, cum scrie Meniuc, 
ci în oraşul Gandja din Azerbaidjan, unde, în 1845, a fost transferat din Nahicevan ca 
funcţionar de stat. 


Iubite Ovidiu 


Abia astăzi ţi-am trimis cartea lui Râbakov.' Mă îngrijorează tăcerea ta. 
Îmi închipui că ești plecat în deplasare, cu treburile tale folcloristice, sau 
eşti extrem de ocupat, sau ultima mea scrisoare te-a pus în gardă cu ceva 
nepotrivit. Mai ales motivul acesta din urmă îmi pare mai aproape de 
adevăr şi atunci am pus-o de mămăligă, cum se zice pe la noi. Tu mi-eşti 
drag şi-mi vine uneori să-ţi scriu și lucruri abracadabrante fără să țin so- 
coteală de reacția ta! Nu mă interesează reacția, fiindcă toate le privesc 
cu suflet curat şi sincer. Ca să mă scapi de neliniști, te rog să-mi răspunzi. 


Nu demult am stat de vorbă cu un artist de mare talent - Dumitru 
Fusu” — care a pregătit un recital impresionant din baladele populare 
colectate de V. Alecsandri. Actorul acesta are o manieră foarte origi- 
nală de a juca în piese de teatru, scrie versuri, citeşte mult, are profun- 

zimea gândului. Când te uiţi la el parcă e un plăieș de pe vremea lui 
Ştefan cel Mare. El a ascultat la radio emisiunea cu poveştile lui Zlotar 
Gheorghe și vrea să includă un basm în recitalul său. I-am povestit des- 
pre tine, despre studiile tale de folclor, despre Mioriţa-colindă îndeo- 
sebi. Mai târziu mi-a telefonat spunându-mi că, sub influenţa studiului 
tău, a hotărât să schimbe maniera de a recita Mioriţa. Omul acesta are 
atâta farmec, îmi place atât de mult, încât am hotărât să încerc o piesă 
pentru el anume (a plecat de la teatru din cauza unor ciondăneli stupi- 
de). Acum el e unicul actor de la noi care prezintă „teatrul unui singur 
actor”. Compoziţia sa din piesele lui Shakespeare este extraordinară. 


Primăvara, desigur, e încântătoare și alină sufletul. Grădina noastră de 
lângă casă stă ca o mireasă. Dar am și eu, și soţia, de furcă ba cu una ba 
cu alta. Din romanul soţiei” vor să facă un film şi s-au început o serie 
întreagă de complicaţii. Tu nici nu-ţi închipui ce hopuri trebuie să treci 
ca să creezi un film! Eu, la fel, m-am apucat de lucru, am scris vreo 
două articole, iar acum m-am vârât într-o lucrare mai mare. Am revenit 
şi la versuri. Timpul trece uluitor de repede şi trebuie să duc la bun 
sfârşit măcar o lucrare. 


Am primit „Secolul XX” pentru tot anul 1972. Probabil, mi l-a trimis 
Laurenţiu Fulga. Așa l-am rugat cândva. Este greu să te mărgineşti 
numai cu ceea ce apare în limba rusă. Am nevoie de multe cărți, dar 
mi-e ruşine să-l rog pe cineva să-mi trimită. Asta cere timp și bătaie de 
cap. Însă ceea ce mi-a trimis Laurenţiu Fulga îmi va fi de mare folos. 
Ultimele lucrări pe care le scriu necesită un efort enorm. 


Trebuie să-ți mărturisesc că de vreo zece ani mă chinuiește pârdalnica 
piesă despre Van Gogh. Am strâns atâtea materiale, am stat atâta asupra 
lor, că uneori mi se părea că-mi ies din minţi. Primăvara trecută m-am 
lăsat de ideea asta și credeam că e de-acum ratată. Dar iată ceva s-a 
limpezit, s-a simplificat și trag nădejde că în curând voi fi cu lucrarea 
terminată. Dacă se va întâmpla lucrul acesta, voi fi fericit. Eu lucrez în- 
cet, greu. Câteodată un titlu (negăsit) mă ţine pe loc foarte mult timp. 
Când scriu o pagină, o transcriu la mașină, apoi iar o transcriu, și iar fac 
îndreptări, până obosesc și mă dezgustă tot ce-am scris. Nu-mi place să 
se repete aceleaşi cuvinte pe aceeași pagină, ele de fiecare dată trebuie 
să fie noi. Nu mai vorbesc de comparații, metafore, expresii. Am obser- 
vat că Laurenţiu Fulga repetă unele figuri de stil în Alexandra și infernul 

şi în Moartea lui Orfeu şi asta m-a surprins neplăcut. Și dimpotrivă la 
Eminescu dăm de „teiul sfânt” şi de „flori de tei”, dar asta nu te irită. 
La Bacovia — ploile, la Blaga - dorul. Ele sunt elementul indispensa- 
bil unei atmosfere poetice. Dar asta provine dintr-o structură internă a 
scriitorului, nu-i ceva întâmplător. 


I-am scris lui Laurenţiu Fulga și l-am rugat să-mi trimită o invitaţie 
pe 30 de zile. Nu ştiu dacă o va face. Ştiu însă că există o înțelegere 
între Uniunile scriitoricești, încheiată la începutul anului curent, prin 
care sunt prevăzute o mulțime de plecări în România. Voi încerca prin 
Moscova să obțin o deplasare pentru 30 de zile. Cred că nu voi fi refu- 
zat, pentru că pe anul 1973 sunt prevăzute 7 persoane. Timpul trece, 
sănătatea se şubrezește, se scutură ca nisipul și trebuie măcar o dată 
să-mi părăsesc bârlogul. Mare minune dacă se va întâmpla și asta. 
Atunci să ştii că îi voi spune popei măi... 


Cartea Poveștile lui Creangă o citesc acum. Aflu multe lucruri pe care nu 
le-am ştiut. Văd că toată viaţa ta s-a topit în studii, în cărţi cu o facto- 
logie imensă. Despre cartea asta îţi voi scrie numaidecât. Trebuie să-ți 
îndoi bine şalele, şi ani de-a rândul, ca să durezi o asemenea lucrare. 


Pentru că e luna mai (lună în care m-am născut) și pământul e împo- 
dobit atât de frumos, îţi trimit câteva poezii care au unele tangenţe cu 
folclorul și cu multe altele. 


Te îmbrăţișez cu dragoste de vechi prieten 
George MENIUC 
S mai 1973, Chişinău 


P. S. Nu trimite cărți. Le voi găsi în bibliotecile noastre. Nu pierde timpul. 


1 Presupunem că G. Meniuc i-a trimis lui O. Bârlea una din cărțile lui Boris A. Ribakov 
(1908-2001), istoric şi arheolog rus, preocupat și de flologie genetică (Apeenaa Pyce. 
Ckasanua. Boinunbl. Aemonucu, M., 1963; „Chogo o noaky Heopese“ u ezo coepemenHuKu, 
M, 1971; Pycckue nemonucubi u asmop „Caosa o nosky Heopese“, M., 1972). În scrisoa- 
rea din 12 mai 1973, Bârlea, mulțumindu-i pentru cartea lui Ribakov (evident, în limba 
rusă), notează cu un umor de rară delicateţe: „eşti foarte drăguţ, închipuindu-ți că eu aş 
şti atâta rusă ca să pot urmări studii de flologie genetică”. 

? Dumitru Fusu (1938-2001), talentat actor de teatru și cinema, regizor. Fondează în 1968 
Teatrul unui Actor. G. Meniuc este încântat îndeosebi de originalitatea artei lui recitative. 

3 Soţia lui G. Meniuc este scriitoarea de limbă rusă Lidia Mişcenko (1924-1975), care 
activează şi ca traducătoare. Romanul care o face cunoscută în epocă este Pelinul, iar- 
ba văduviei (1960), în prezent total uitat. Eşuând ca prozatoare, Lidia Mişcenko însă 
are meritul de a fi contribuit la traducerea în limba rusă a scrierilor lui G. Meniuc şi, 
totodată, de a-l fi susținut în momentele când era atacat pe nedrept. Poetul, prozatorul 
şi eseistul Leo Butnaru relatează în Pagini de jurnal („Flux”, 8 februarie 2013) o istorie 
relevantă în acest sens. Cu mai mulți ani în urmă, Bodiul, primul secretar al CC PCM, 
prezent la o adunare a scriitorilor, începuse să împartă acestora, între care şi lui Meniuc, 
etichete de tipul: formalişti, „rupţi de viaţă” etc. Auzindu-şi numele, Meniuc se ridică 


A 


„şovăielnic” în picioare. „Dar îndată se ridică şi nevasta sa, Lidia Mişcenko, prozatoare de 
limbă rusă (...), care i se adresă revoltată soțului: «Să te așezi îndată!... Şi niciodată să nu 
te mai ridici în picioare în faţa celor alde ăsta!... Niciodată!» Sala înmărmuri, îşi pierdu 


piuitul și micul buldog Bodiu”. 

Theodor CODREANU 
O istorie a gândirii 
filosofice eminesciene (IV) 


Th.C. — prof. dr, critic şi 
istoric literar, prozator şi 
eseist. Autor al mai 

multor volume, dintre 

care Dubla sacrificare a lui 
Eminescu (a cunoscut trei 
ediţii), Complexul Bacovia, 
(2003), Basarabia sau drama 
sfâşierii (2003), Duminica 
mare a lui Grigore Vieru 
(2004), Transmodernismul 
(2005), A doua schimbare la 
față (2008), Istoria „canonică” 
a literaturii române (2009), 
Eminescu în captivitatea 
„nebuniei" (2011), În oglinzile 
lui Victor Teleucă (2012), 
Literatura română acasă 
(2014), Dialogurile unui 
provincial (2015) ș. a. 
Laureat al mai multor 
premii acordate de Uniunile 
Scriitorilor din România şi 
din Republica Moldova. 


Dacă majoritatea eminescologilor au mizat pe 
bine-ştiutele influențe filosofice, de la greci și in- 
dieni până la Kant și Schopenhauer, Alexandru 
Boboc (n. 1930), unul dintre gânditorii riguroşi 
ai filosofiei românești, s-a apropiat, îndeobşte, 
dinspre monadologia lui Leibniz, doctrina cu 
evidente afinități raportabile la arheii eminesci- 
eni. Comparatismul de echivalare predomină 
însă asupra celui de diferenţiere, fapt sesizat și de 
Ştefan Munteanu. 


La rându-i, alt cunoscut filosof contemporan, 
Tudor Cătineanu (n. 1942), a pariat pe anti- 
nomiile eminesciene, temă capitală a gândirii 
poetului. Problematica l-a preocupat pe Tu- 
dor Cătineanu în cartea Echilibru şi dezagregare 
(București, Editura Sinapsa, 2002). Antinomia 
de la care porneşte este, desigur, aceea dintre fi- 
nit şi infinit: „Când e vorba de un geniu — etic şi 
reflexiv totodată —, avertizează Tudor Cătineanu, 
trebuie să mai intre în joc un factor, unul spiri- 
tual şi perfect conștient — și anume: Eminescu 
este unul dintre puţinele spirite ale umanității 
care a luat în serios tema și problema Infinitului”. 
Cei mai mulți filosofi, derutaţi de adâncimea 
temei, au recurs la substitute sau surogate de 


Partea a III-a vezi „Limba Română” (Chişinău), nr. 4-5 
(258-259) 2020, p. 199-206. 

modele ale Infinitului, pe când, la Eminescu, „Tema tuturor temelor este 
de la început și rămâne până la sfârșit tema relaţiei dintre finit-transfinit- 
infinit. Ecuația este atât de complicată şi de dramatică, încât s-a dovedit a 
avea soluţii intruvabile în destinul de om, poet și gânditor al lui Eminescu. 
Iar consecinţa ultimă a fost dezagregarea logicii, nebunia, pe care zadarnic 
a încercat s-o dizolve în armonie: „Armonia poetică superioară, cu toate 
formele sau tipurile ei, a fost doar o încercare sistematică de prevenţie, de 
oprire a dezagregării logicii, care este aproape inevitabilă dacă te confrunți 
cu tema tuturor temelor: Infinitul” În prima parte a cărții (Ipostaze ale echili- 
brului), Tudor Cătineanu surprinde încercările de armonizare a antitezelor 
(echilibrul fragil, echilibrul plenar, echilibrul tensionat, echilibrul dinamic, echi- 
librul indiferent, metaechilibrul ş.a.): „Atitudinea fundamentală care susține 
armonia (și formele echilibrului), în universul poetic eminescian, este iu- 
birea”. La extremă însă, luând inclusiv exemplul lui Pascal care şi-a asumat 
integral tema ca infinit extensiv, se ajunge la o formă identificată de Hegel 
ca „răul infinit”, iar de Noica, cu un „cancer al infinitului”. Cele două forme 
de maximă negativitate a infinitului l-ar fi devorat pe Eminescu (partea a 
doua, Cercul problematic şi dezagregarea), aducându-i nebunia și moartea. 
Şi asta din pricină că iubirea şi prietenia echilibrează antitezele doar în fi- 
nit, nu şi în transfinit şi infinit: „La Eminescu, ele nu sunt transferabile în 
transfinit (respectiv în «infinit» ), aşa cum se întâmplă cu iubirea în religia 
şi teologia creştină, sau cu prietenia în viziunea lui Noica. Operaţional (şi 
transferabil) pe toate cele trei registre ontologice — finit, transfinit, infinit — 
este la Eminescu doar dorul” 


Cu alte cuvinte, Tudor Cătineanu îl aruncă pe Eminescu în rândul 
raționaliştilor atei, refuzându-i accesul la iubirea creștină. Am văzut însă că 
se înșală, cu superficialitate, privitor la iubirea întru Iisus Hristos. Chiar și 
în plină dramă a ultimilor ani de viaţă, Al. Vlahuţă a salvat de la pierdere un 
catren uimitor: „Atâta foc, atâta cer,/ Atâtea lucruri sfinte/ Peste 'ntuneri- 
cul vieţii / Ai revărsat, părinte!” 


Concesia cu dorul nemărginit, ca transfer în transfinit şi infinit al echilibru- 
lui iubirii, de ce n-ar fi adevărul că dorul este chiar dorul de „misterul divin”, 
dorul de cer, prezent și în catrenul reprodus? Pe de altă parte, există nume- 
roase mărturii care pledează pentru solidarizarea euharistică a poetului cu 
comunitatea națională, Biserica fiind considerată „maica spirituală a nea- 
mului românesc”, iar Hristos acela care unește sufletele: „De ce Christos 

e aşa de mare. Pentru că prin iubire el a făcut cearta între voințe imposi- 
bilă. Când iubirea este, şi ea este numai când e reciprocă absolut va să zică 
universală; când iubirea e, cearta e cu neputinţă, ea nu e decât cauza unei 
iubiri preînnoite și mai adânci încă de cum fuse-nainte”!. La rându-i, forța 
artei creștine este atât de mare, încât chiar și pe un ateu ea îl transfigurează, 
transformându-l, măcar pentru o clipă, în creştin: „Fie cineva ateu sau pă- 
gân, când va auzi muzică de Palestrina, sentimentul întunecos, neconştient 
al creştinătăţii îl va pătrunde și păgânul sau ateul va fi, pe cât ţine impresia 
muzicii, creştin până-n adâncimile sufletului”. Chiar și dramatica Rugă- 
ciune a unui dac este profund creştină, aşa cum ne-o spune Emil Cioran: 
„Toată viața mea, în tinerețea mea mai ales, Rugăciunea unui Dac m-a ajutat 
să rezist ispitei de a renunța la tot” (Paris, 3 aprilie 1989). Ceea ce pare 
pierdere creştină la Eminescu, observa Nichifor Crainic, în perioada inter- 
belică, e de fapt o experienţă a antinomiei credință-necredinţă: „Ar fi intere- 
sant să cunoaştem toate cauzele pierderilor spirituale ale lui Eminescu, dar 
mai interesant mi se pare să accentuăm că regretul după un lucru e totuna 
cu dorinţa de a-l avea. Cine tânjeşte după credinţă şi după speranţa pierdu- 
tă e în situaţia de a spune, ca în Evanghelie: Cred, Doamne, ajută necredinței 
mele! Şi aceasta mi se pare că e starea spirituală a lui Eminescu”. 


Tudor Cătineanu acceptă, observă Ștefan Munteanu, trecerea de la finit 
la transfinit și infinit şi în spaţiul gândirii cosmogonice și poetice, luând 
ca exemplu Scrisoarea I. Autorul comentat precizează: „Scrisoarea I mar- 
chează limita de trecere din transfinit în infinit, din cea mai vastă metaforă 
în ultimul concept”, trecere consubstanţială „în însăşi dialectica spiritului”. 
Şi comentariul exegetului: „Strădania lui Tudor Cătineanu urmărește să 
convingă cititorii că în cazul lui Eminescu putem vorbi de o evoluţie de la 
metaforă la concept, de la poezie la filosofie. Ceea ce nu este cazul. Meta- 
fora şi conceptul sunt instrumente pe care Eminescu le-a folosit în întreaga 
lui viață creativă pentru a-și expune una și aceeași viziune originală asupra 
lumii, fie sub forma de poezie, fie sub formă de filosofie” (p. 209). Tudor 
Cătineanu admite că gândirea lui Eminescu este metafizică și preontologi- 
că apropiată de problema heideggeriană „de ce Fiinţa să fie şi mai degrabă, 
să nu fie?!” Asemenea, a avut intuiţia nietzscheană că universul material ar 
putea să cadă în gol (p. 215). Cu toate acestea, Eminescu n-a ajuns la un 
sistem filosofic. Pentru asta ar fi trebuit să rezolve trei antinomii: prima, 
de natură gnoseologică şi epistemologică, a doua, de natură ontologică, a 
treia, de natură metafizică. În capitolul Dorul nemărginit, se apleacă asupra 

Luceafărului, identificând trei trepte ale dorului: psihologică (etică), cos- 
mologică și ontologică: „Cu Eminescu se îmbogățește registrul din metafi- 
zica sensibilităţii. Şi nu se îmbogățește prin simpla traducere — fie ea şi adec- 
vată — sau prelucrarea — fie ea și talentată — a textelor mito-filosofice ale 
inzilor, aşa cum înclină să creadă Amita Bhose. Se îmbogățește din interior: 
din interiorul propriu şi din interioritatea culturii care l-a zămislit pe Emi- 
nescu’. Finalmente, dorul nemărginit înseamnă dor de infinit, de Nefiinţă, 
deci moarte. Așa s-ar explica intrarea ființei poetului în dezintegrare și 
moarte, ceea ce dr. Ion Nica a numit „noxă metafizică”. Dacă cercul ființei 
creştine este fericit, Dumnezeu fiind cel care ţine echilibrul lumii, cercul 
eminescian a fost unul problematic, în care, „pur și simplu infinitul ruinează 
raza”. Astfel, exegeza ingenioasă și spectaculoasă a lui Tudor Cătineanu se 
întoarce într-un cerc vicios. Ştefan Munteanu conchide: „Cartea lui Tudor 
Cătineanu mi-a satisfăcut aşteptările doar pe jumătate”, sfârșind prin a fi o 

„construcție sofistică” (p. 220). 


Ştefan Munteanu își încheie periplul investigator cu Vasile Muscă și cu 
Elvira Sorohan. Primul se aventurează în susținerea unui „kantianism 
fundamental, care străbate toată gândirea filosofică a marelui poet”, în- 
cât Eminescu trebuie considerat printre întemeietorii filosofiei moderne 
românești, clarificator al problemei raportului dintre spaţiu şi timp, dintr-o 
direcție apropiată de viziunea nivelurilor de Realitate din gândirea transdis- 
ciplinară, niveluri structurate în straturi ale timpului, într-o formulă a unui 
panteism filosofic cristalizat în jurul conceptului de arheu (Lumile și tre- 
cerile lui Eminescu, 2004). Concluzia lui Vasile Muscă e că Eminescu „n-a 
fost nici gânditor original şi nici sistemic” Sistemnic n-o fi Eminescu (fiindcă 
nici n-a vrut să fie), dar „sistem” are, ca toți marii gânditori fragmentariști 
ai lumii. 


Eminenta universitară ieșeană Elvira Sorohan atrage atenția lui Ștefan 
Munteanu prin studiul Eminescu și Kant sau marea revelație, apărut în 
„Caietele de la Putna” (nr. 3, III — 2000). Doamna Sorohan pleacă de la 
următoarea premisă: „În absenţa cunoaşterii în care Eminescu a tradus o 
bună parte din Critica rațiunii pure, cu precădere secvențele despre <este- 
tica transcendentală» a noţiunii de spaţiu și în special a noțiunii de timp, 
orice analiză pe subiect fie în poezie, fie în proză sau notații răzlețe, riscă 
să fie pură speculație, cum am verificat a fi în unele exegeze”. Autoarea este 
nedumirită de afirmaţia unui discipol al lui Blaga cum că poetul ar fi fost 

deformat de „aripa sterilizatoare a lui Kant”, care i-ar fi înăbușit „fiorul ma- 
gic — demonic al vizionarismului'. Dimpotrivă, argumentează Elvira So- 
rohan, Eminescu l-a metabolizat creator, benefic, pe marele filosof. Faptul 
rezultă din operă, din traducere și din notele pe marginea traducerii, Noica 
având dreptate cu privire la puternica emoție stârnită de opera kantiană, 
„incă din primul ceas al întâlnirii cu noutatea kantiană” (Vezi și Introdu- 
cerea la Lecturi kantiene, ediţie de Constantin Noica şi Alexandru Surdu, 
Bucureşti, 1975). Eminescu nu s-a comportat ca un epigon kantian (cum 
îl prezintă G. Călinescu), ci, așa cum se desprinde din demersul Elvirei 
Sorohan, ca „un autentic gânditor original” (p. 264). Nedumirește, totuși, 
consideră, pe bună dreptate, Ştefan Munteanu, disjungerea între planul fi- 
losofic și cel poetic, în cazul Eminescu, având drept urmare o ruptură între 
cele două condiţii: „convingerea mea este că orice mare creator, indiferent 
de domeniu, este şi un mare filosof, chiar dacă nu s-a edificat sistematic 
viziunea. Iar în cazul lui Eminescu, chestiunea este și mai evidentă. (... ) 
De aceea, Eminescu nu s-a mulțumit să fie nici numai filosof, nici numai 
poet” (p. 272). Punct de vedere confirmat şi de cunoscutul logician Anton 
Dumitriu: „Eminescu nu a vrut să arate lumii chipul său de filosof în sensul 
european al cuvântului, de aceea el și-a îmbinat toată gândirea filosofică 
cu imaginaţia poetică, creând o operă literară care identifică într-un tot su- 
blimul meditaţiei umane și al sensibilităţii prin verb. Eminescu nu a fost 
filosof și a fost mai mult decât poet; el a fost un darshan (cel care vede), a 
fost un Kavi (poet înțelept) în sensul termenilor indieni”?. 


Cu această apreciere a lui Anton Dumitriu, putem încheia aceste note în 
chiar spiritul cărţii lui Ştefan Munteanu, carte pe care o consider un mo- 
ment important în istoria eminescologiei. 


Note | ! M. Eminescu, Fragmentarium, ediţie după manuscrise, 
cu variante, note, addenda și indici de Magdalena D. Va- 
tamaniuc, Bucureşti, Editura Științifică şi Enciclopedică, 
1981, p.218. 

*M. Eminescu, Opere, XIII, p. 113. 

3 Nichifor Crainic, Spiritualitatea poeziei româneşti, Bu- 
cureşti, Editura Muzeului Literaturii Române, 1998, p. 
57-58. 

* Anton Dumitriu, Jurnal de idei (XV), în „Iribuna”, Cluj- 
Napoca, serie nouă, an. XII, nr. 270 din 1-15 decembrie 
2013, p. 3. 

critică) (2010); lon Creangă. 
Spectacolul disimulării (2012); 
Con-viețuirea cu Eminescu 
(2013); Romanul politic şi 

Romanul politic şi pactul 
ficțional (ll) (2018); Cercul 
doclinian, ediţia a Il-a (2020); 
Politică și canon literar 

(sub tipar) 


Văzut ca un om „de mari contraste”, cu „îndo- 
ieli mofturoase”, sancţionate de un V. Băncilă, 
suportând, în timp, un şir de violente rede- 
finiri, crezându-se un „cercetaș de cuvinte”, 
chiar un vraci, în ochii lui Şerban Cioculescu, 
Tudor Arghezi, urmând cazna scrisului, o 
„meserie afurisită', cum zicea, a încercat „să 
se fabrice singur”. Psalmist cârcotaş, turnând 
în vers miere şi venin, iscusit artizan, dar şi 
reformator (v. estetica urâtului, domestici- 
tatea), dominând mişcarea modernistă de la 
noi, Arghezi, dizolvându-și eul multiplu (cf. 
I. Simuţ), s-a metamorfozat în varii chipuri 
şi într-o „sintaxă specifică” (cf. VI. Streinu). 
lată un Portret lămuritor: „Sunt înger, sunt 
şi diavol şi fiară şi — alte — asemeni”. Așadar, 
între sacru şi demonic, fulgerând blesteme 
sau îngânând poezia-rugăciune, alimen- 
tând o abundentă exegeză, poetul-făurar se 
considera rodul meșteșugului, acoperind zil- 
nic „un ochi de hârtie cu slove? A debutat 
editorial târziu (la 47 de ani!), după ce îşi 
încercase forțele în suplimentul literar al zi- 
arului „Liga ortodoxă” (1896), condus de 
Al. Macedonski, semnând Ion N. Theodorescu, 
format în climatul simbolist de la „Literatorul”. 
E drept, proiectase Agate negre, dar volumul 
Cuvinte potrivite (1927), modest botezat, 
oricum eterogen, ascundea un uriaș orgoliu, 

anunțând, prin dramatismul dramatic infuzat, o necurmată gâlceavă cu 
sine. Ca „poet-orchestră” (Manolescu 2008: 620), fără căință, purtând 
o „bubă pământească”, se va dezvălui într-o opera proteică, labirintică, 
amestecând, zicea G. Călinescu, două tărâmuri (material/spiritual), 
descoperind că în cer „era târziu”. Suflet țărănesc, dar autor licenţios 
în ochii puritanului Iorga, irespectuos, cu vervă iconoclastă și liberta- 
te asociativă, poetul, sub aparenţa simplităţii, și-a dovedit meșteșugul, 
urzind „frumuseți şi preţuri noi”, oferindu-ne, spre senectutea concili- 
antă, „eul însutit”, cuprinzând lumea, fără a-şi trăda natura duală. Fie 
că ierodiaconul Iosif se dezlănțuie într-o satiră anticlericală (v. Icoane 
de lemn, 1930), dezvăluind mediul monahal, fie că relatează, cu spirit 
plebeian, despre „cele de jos” în tabletele din Poarta neagră (1931), o 
carte a temniței sau încheagă o cosmogonie ludică, de respiraţie para- 
disiacă (v. Cartea cu jucării) ori, ironizând metoda balzaciană, se în- 
cearcă, fără mari reuşite, în roman, apreciindu-l (primul!) pe Urmuz, 
pentru a ne da, în Cimitirul Buna-Vestire, o frescă grotescă, Arghezi e, 
mereu, între „lumină și mâzgă”, descoperind — într-un imaginar contra- 
dictoriu — „tezaure mocnite”, estetizând inesteticul. Precum în Flori de 
mucigai, acolo unde „începe poezia argheziană autentică”, „lipsită de 
orice ecouri străine”, sublinia Călinescu. 


Deşi „exclusiv poet”, cum aprecia Pompiliu Constantinescu, el şi-a im- 
pus aventura romanescă; iar publicistica abundentă și, cu deosebire, 
execuțiile pamfletare ni-l dezvăluie integral: fluctuant om de stânga, 
fără ideologie, adulator carlist, injurios, „gură spurcată”, inventiv, con- 
testatar, contondent, totdeauna calofil, slobozind condeiul (o „sculă tă- 
ioasă”) „în răspăr”, mereu „singur şi pieziş”, uitând de „pravila de mora- 
lă practică”. Chiar dacă ne-a servit „o lecţie de ambiguitate” (Grigurcu 
1989: 84), Arghezi rămâne un „învietor de limbă” şi ne îngăduie, ju- 
decând stilistic, a-l percepe unitar, în pofida echivocului, a repetatelor 
eschive, mesajul fiind surclasat de stil. „Placă turnantă” a liricii noastre 
interbelice (cf. Ov. S. Crohmălniceanu), el prezintă o biografie încăr- 
cată, de la colaboraționism la arghirofilie, slăvind cu întârziere, după o 
recuperare seismică, „reintemeierea virginală” a veacului nou. 


Cei care-i reproşează opera „vătămată”, de circumstanţă, împing ju- 
decata morală până la a-i contesta cota de mare poet. lată, Monica 
Lovinescu, deplângând „osanalele potrivite” livrate de Arghezi după 

anii de tăcere, lingușind „descălecătorii” comunismului, scrie apăsat: 
„Dacă într-adevăr Tudor Arghezi va fi confirmat de istoria literară de 
mâine ca mare poet român, atunci poezia română ea însăși va fi me- 
reu pătată de vinovăţie” (Lovinescu 2014: 306). Cedându-și pana re- 
gimului, el, înscris „la loc de frunte” în lista compromişilor (Niţescu 
1995: 142) sau chiar „între marii compromiși ai începuturilor”, lângă 
Sadoveanu și Călinescu (Lovinescu 2014: 189), poartă stigmatul „fur- 
tului de verb şi de conștiință”. 


Se uită că Arghezi s-a lăsat greu, însuși afirmarea sa fiind greoaie. Ion 
Barbu, de pildă, refuzându-i intelectualitatea, descoperea o poezie 
„castrată”, „fără mesagiu', o biată „potrivire a cuvintelor”. lar Miron 
Radu Paraschivescu, ca epigon gelos, îl denunța ca „impostor” (1945), 
promițând că îi va cerceta „drumurile”, opera și viaţa „din încheie- 
turi”. Ceea ce va face în „Scânteia” (nr. 764/3 martie 1947), punând în 
discuţie atitudinea /tribulaţiile unui liric naţional „de ultimă oră”, cerând 
poetului Premiului Naţional „o revoluţie lăuntrică”. Recunoscându-i 
„măiestria meșteșugărească” și „fermecătoarele invenţii lirice”, reamin- 
tindu-i, însă, rătăcirile: lăudând „vântul de bărbăţie” al lui Hitler, inclu- 
siv refuzul luptei în faţa „porcăriei vieții”. Și conchizând, într-un „atac 
funebru” (cf. R. Cesereanu), că Arghezi face parte „din galeria poeţilor 
ce mor prea târziu”. Pregătind „regicidul simbolic” (cf. A. Mitchievici), 
semnat de Sorin Toma, inaugurând „epoca mărțișorului ostracizat” 
(Ungheanu 1985: 359), poetul canonic fiind scos din circulaţie şi in- 
trând în legendă. 


Pe de altă parte, dincolo de opacitatea unui lorga („un clapon critic”), 
dacă recitim ce scria Pompiliu Constantinescu înțelegem de ce era greu 
de fixat „unda mare” a creaţiei argheziene (v. „Vremea”, nr.491/1937). 
În fond, poetul, ca „vrăjitor al cuvântului”, cânta miracolul vieţii, taina 
poeziei sale fiind precum taina existenţei, „evidentă şi totuși ascunsă”. 
Oricum, profeția era limpede: „peste cincizeci de ani, d. Tudor Arghezi 
va fi un clasic, iar expresia sa, ce pare astăzi violentă, va fi cristalizată” 
(Constantinescu 1989: 280). Încât ţinta a fost bine aleasă, „caracterul 
întâmplător al cazului Arghezi fiind exclus” (Ungheanu 1985: 365). 
În numele „igienismului ideologic”, eseul lui Sorin Toma, „exemplar”, 
de mare ecou, îndeplinea rolul unui „manifest literar al realismului so- 
cialist” (Mitchievici 2016: 22), fiind un prim text canonic, dând tonul 

revizuirilor patronate de „biopolitica totalitară”, încurajând literatura 
sănătoasă. Devenit caz patologic, Arghezi trebuia izolat printr-un gest 
de intimidare, pe front larg, capitalizând toate culpele. Într-un posibil 
„muzeu” al proletcultismului, execuţia publică a poetului, ca „sarcină 
de partid” (primită direct de la Iosif Chișinevschi, se explica cel man- 
datat), se voia „o castrare cu ceremonial”, punând în joc „mașinăria fa- 
lică” a „Scânteii” (Cesereanu 2003: 86). Serialul de tristă faimă (S5, 7, 
9, 10 ianuarie 1948) comite „un fel de regicid” (Cesereanu 2003: 81), 
pregătind în context (cu atâţia arestaţi, interziși, reeducaţi, recuperați)) 
saltul de la linşaj la anexare, semnând pactul cu Puterea. Așadar, „răsfo- 
ind volumele lui Tudor Arghezi”, Sorin Toma devine „ţapul ispăşitor” 
al asaltului, mobilizând — sub strategia anonimizării — alte condeie 
agresive, dispuse să cauționeze năvala „înlocuitorilor”. Bineînţeles, şi în 
interbelic Arghezi a fost supus contestaţiilor; dar diatribele anterioare, 
observa M. Ungheanu, n-au produs şi efecte social-politice. Acum, su- 
pus privaţiunilor, în plin dezmăț proletcultist, Arghezi trebuia nu doar 
detronat, ci exclus. Şi, ca vestitor al unei lumi noi, vădind „cărunteţe 
combatantă” (cf. G. Călinescu), răsare pe firmament versificatorul 
Alexandru Toma (pseudonim dăruit de Caragiale, în 1896, la Epoca 
literară, lui Solomon Moscovici), fost coleg de liceu cu I. C. Parhon, 
ajuns poet oficial, un clasic în viață, sărbătorit cu fast, la cei 75 de ani, 
la Academia RPR (14 februarie 1950). Rescriind Glossa eminescia- 
nă, invocând catarge „dârze” și lupta „de soi nou”, ajuns, în ochii lui 
G. Călinescu, „profesor de energie”, după ce Regina Maria îl gratulase 
ca un „gentleman socialist” (tradusese, în 1897, din Carmen Sylva), el 
râvnea, ajutat de ofensiva fiului, respectabilitate. Fără posteritate, din 
fericire. lar Sorin Toma, ca executor zelos, convocând registru putre- 
fact, va încerca să scrie chiar pe tipar arghezian (frenetic, se ştie, risi- 
pind sudalme, încălcând tabuuri, pamfletarul practicând înjurătura ca 
„artă literară”), reuşind doar o execuţie comandată, conchizând, cu ge- 
nerozitate, că dacă Arghezi n-ar fi ucis artistul din el, „ar fi putut deveni 
un mare poet”. Scris ca sarcină de partid, sub indicaţii dejiste, articolul- 
serial devenise obiect de studiu, ca model de militantism intolerant. 
Dar articolul lui Sorin Toma, mişcându-se în anturajul puterii, „n-a 
fost un act critic solitar” (Ungheanu 1985: 361). Fostul redactor-șef al 
Scânteii (1947-1960) va recunoaşte căit, la recitire, depănând „amin- 
tirile unui fost ziarist comunist” (v. Privind înapoi, Editura Compania, 

2004), că „s-a integrat funcțional în arsenalul ofensivei partidului”, 
semnând un articol nociv, aberant, „de tristă amintire”, fără a-și rene- 
ga, însă, „idealurile pure ale tinereţii”. Procesul Arghezi a fost redus ad 
personam, la o afacere de familie, Partidul fiind scos din culpă, constata 
M. Zaciu. Dizgraţiatul Arghezi, predicând deznădejdea, nu optimismul 
social, se dovedea un opozant „intratabil”, fiind înlocuit cu noul clasic, 
brusc „rostuit”, azi irecuperabil. De altfel, însuşi Sorin Toma, ca „primul 
critic marxist al literaturii române” (Selejan 2011: 148), girând, ca „pro- 
curor”, acest proces de presă, a suportat seismele epocii şi capriciile po- 
litrucilor: a fost exclus din partid în 1963, reabilitat în 1970 şi apoi, în 
1988, a plecat în Israel, fără a clarifica subiectul, deși a promis „adevărul. 
În chestiune au intervenit multe alte voci, manevrând fraudulos faptele. 
Cazul lui Ștefan Voicu, de pildă, rostindu-se Cu privire la cazul Arghezi 
(v. „Manuscriptum”, nr. 24/1983). În replică, Fănuş Neagu, iniţial în 
„Luceafărul” (cu tăieturi cenzoriale) și apoi în „Noua Revistă Română” 
(nr. 2/1996) a încercat să analizeze „infamia”, concluzia prozatorului fi- 
ind că „sfera vinovăţiei” era mult mai largă, mulți punând umărul la „ro- 
tunjirea mârșăviei'. Sorin Toma, scria ferm Fănuş Neagu, „a fost numele 
unui complot la adresa culturii române” (Neagu 1996: 33). 


Proscrisul Arghezi fascina și prin interdicţie, încât ucenicii Şcolii de li- 
teratură, așa cum povesteşte Marin Ioniță (v. Kiseleff 10: Fabrica de scri- 
itori, 2018), se „rătăceau” pe la Mărţişor în anii de prohibiţie; printre 
ei, Labiş şi Gheorghe Grigurcu, descoperind un ins scăzut la trup, cu 
voce stinsă, proaspăt revenit (cu Prisaca, 1954) şi apoi, în „epoca mun- 
citorească”, copleșit cu onoruri, oferind „texte de porunceală”. A face 
din Arghezi „marele prostituat” (cf. V. Ierunca), refuzând a înțelege 
tragismul unei epoci întunecate, înseamnă a judeca strâmb, cu măsuri 
diferite. Monica Lovinescu încercase să scuze dogmatismul primi- 
lor ani republicani, considerând fenomenul „un simplu oportunism', 
semnatarii nefiind staliniști, ci biete „instrumente”, livrând regimului, 
cu entuziasm comandat, „raţia cotidiană de cuvinte” (Lalternative, 
nr. 20/1983). Or, Sorin Toma vrea să ne asigure că sarcina „venea de 
sus de tot”; poetului trebuie să i se dea „o ripostă drastică”, cel puţin din 
trei motive. El primise, în 1946, într-o primă tentativă a Partidului de 
apropiere (eşuată), Premiul Naţional pentru poezie, nu încuraja, în table- 
tele sale, literatura angajată, iar volumul Una sută una poeme (1947), 
cu două poezii eliminate, aluzive la ocupanţii sovietici, fusese dat la 

retopit. Deci rezistenţa lui merita „un drastic avertisment”, articolul 
antiarghezian Poezia putrefacției sau putrefacția poeziei având şi rolul 
de a zdruncina „influenţa şi prestigiul de care se bucura” (Toma 2011: 
12). Or, poetul, pus la zid, stigmatizat, va încerca o salvare literară. 
Fiindcă, pentru Arghezi, „a scri înseamnă a publica”. Şi va deveni, după 
1955, „adeptul constrâns al unui regim” (Simuţ 2012: 203), volumele- 
tribut 1907. Peizage (1955) şi Cântare omului (1956) fiind dovezi de 
îndreptare, T. Vianu descoperind, în ultimul titlu, proteic-sociogonic, 
un ardent „patos socialist”. Scris cu „puteri neajutate” și „unghia înge- 
rească” tocită. Dacă nu uităm un vechi avertisment, însuși Arghezi re- 
cunoscând că „în mine sunt niște doi”, am putea avansa ipoteza că „năs- 
cocitorul', fie și meșteșugar obosit, îşi juca supraviețuirea, simulând 
adeziunea, după ce, tăcând, rezistase ani grei. Acum, răsplătit, răsfățat, 
bucurându-se de atenţiile regimului devine „iscoditor de texte”, sem- 
nând tablete „de serviciu”, pledând pentru culturalizarea maselor ori 
blamând trecutul „nemernic”. Dar şi volumele în avalanșă, cu impresii 
din Uniunea Sovietică, „năucit” la Kremlin (Din drum, 1957), broşura 
Două timpuri (1957) ori Lume veche, lume nouă (1958) pot fi citite „pe 
dedesupt”. Revenirea, cu astfel de texte echivoce, festive, folosind „o 
cerneală mai gustoasă” sub oblăduirea Partidului, în care Beniuc des- 
coperea o reînnoire „eclatantă”, sunt reverențele unui poet vârstnic, 
sărbătorit la 80 de ani (v. „Gazeta literară”, nr. 22/26 mai 1960), ţinând 
discursuri la Conferinţa scriitorilor (1962) cu „lustru literar” (Marcu 
2014: 205), marşând pe „marele contrast dintre două timpuri”. Era 
membru al Academiei RPR (1955), primise Ordinul Muncii (clasa I), 
Premiul de Stat şi fusese ales deputat MAN (1957), în 1965 fiind încu- 
nunat cu Premiul Herder. Încât, peste ani, el rămăsese credincios unei 
vechi devize, cum citim într-un serial din Ramuri (aprilie-mai 1929), 
convins că „artistul şi-a căutat întotdeauna un stăpân”. Dar strecurând 
fraze cu dublu înţeles. Comentând Un recital (v. „Gazeta literară”, nr. 16 
/ 1962), „înfricoşat” de avalanşa de atenţii, ar vrea să evadeze din sală, 
dar constată că n-are pe unde ieși; „uşile sunt închise”. Aici Luminiţa 
Marcu indica o posibilă fabulă, finalul abrupt configurând „scena cul- 
turală din timpul regimului comunist” (Marcu 2014: 215). Sau pro- 
slăvind colectivizarea (pe lângă temele zilei, precum dezarmarea sau 
lupta pentru pace), scriitorimea — constata Arghezi — simțindu-se, şi 

ea, „colectivizatã”. 

Dincolo de fanfaronada oficială, de suprafață triumfalistă, descoperim 
în volumul Anii tăcerii (1948-1955), editat amatoristic la Arad, cu mul- 
te erori de transcriere, cum sesiza, într-o analiză acribioasă, Ion Simuţ, 
un Arghezi dilematic. Textele salvate de Baruţu vin din anii margina- 
lizării, când „de ani la rând cuvântul zace”; iar fotocopiile ne dezvăluie 
uriașul travaliu, poetul răsucind neobosit sintaxa (cu tăieturi, inversări, 
adaosuri). Volumul, trimis neprofesionist în lume, riscă, însă, „să con- 
sacre editorial” o puzderie de greşeli (Simuţ 2014: 210). 


Despre oltenismul poetului s-a vorbit îndelung. „Cu originea pămân- 
tească în Gorj”, cum mărturisea, Tudor Arghezi (1880-1967) lasă să se 
întrevadă, în paginile sale, „un duh pandur” (cf. Gh. Grigurcu). Dacă 
emergenţa spiritului oltean, ca „rezervor de energie” (cf. P. Pandrea) a 
fost demult recunoscută, Z. Cârlugea, un cărturar destoinic, a purces 
la o investigaţie răbdătoare a traseelor argheziene, semnând, cu em- 
patie sobră, utile reconsiderări bio-bibliografice. Poetul spulbera orice 
dubiu, acceptând că s-a născut la Bucureşti „printr-o împrejurare de 
pripăşire oltenească”. lar rădăcinile gorjene, ca blazon de nobleţe, fie și 
sub zodia polemicii pentru unii exegeți, primesc, sub pana lui Arghezi, 
o dublă confirmare: „sunt și eu o țâră Gorjean, odată prin lagăr și oda- 
tă prin descendență” (v. Gorjiul şi Gorjanul, în „Adevărul”, 11 decem- 
brie 1946). Dincolo de seva lingvistică şi lexemele arhaice, chemarea 
obârşiilor lucrează; poetul va invoca fie „mânia bunilor”, fie osemintele 
„vărsate-n mine”, ivind — testamentar, cu verb energic — „cuvinte potri- 
vite”, având condeiul drept „băț de credinţă”. Şi în lagărul de deținuți 
politic de la Tg. Jiu, ca „mosafir temporar”, cu numărul matricol 5624, 
pentru pamfletul Baroane (vizat fiind ambasadorul Killinger), va fi 
„cruţat” /tratat „blajin” de colonelul Leoveanu, mărturisind chiar, într-o 
scrisoare către Jean Bărbulescu, proprietarul ziarului Gorjanul, că „mi- 
e dor de Lagăr din pricina Comandantului”. 


Sunt multe episoade enigmatice, încă aprig controversate în biografia 
argheziană, de la scurta experiență monahală (dar de mare impact în 
creaţie, rezonând spiritual) la „apariţia” lui Eliazar-Lotar (Elly Lothar), 
fiul parizian (n. 1905), din legătura cu Constanţa Zissu, prima soţie. 

Ca „om misterios” (cf. Mirel Anghel), de origine bastardă, cu secrete bi- 
ografice, parcimonios în dezvăluiri, fostul călugăr a întreținut piste false, 
fără a curma cu răspunsuri clare, univoce, puzderia de întrebări/versiuni 
asupra originilor. Își dorea un nume care să „zbârnăie”; de unde, proba- 
bil, împrumuturile, adăpostit sub mulțimea de pseudonime. Semnând, 
din 1904, Tudor Arghezi, el şi-a oficializat numele abia în 9 mai 1956! 
Unii îl derivă de la Argesis, numele roman al râului Argeș (cf. Constantin 
Popescu-Cadem), alţii, precum D. Micu, îl leagă de Arie și Ghezi (doi 
eretici), poetul iscălind și T. Ar-Ghezi. În fine, Ferenczes Istvan, în volu- 
mul-surpriză Arghezi-Ergezi, pune umărul la elucidarea tainei și aduce în 
atenţie o secuiancă, Ergezi Rozália, născută la Vlăhița, Arghezi fiind co- 
pilul din flori al viitoarei bone (a lui Mitzura și Baruțu), ceea ce ar explica 
de ce poetul, bucurându-se de veri fericite în zona Băilor Homorod, „ştia 
puţin limba maghiară”. Și căreia i-a asigurat o secretă ocrotire, Rozália, 
ca „mamă curată”, murind în 1944, înt-un spital de psihiatrie de lângă 
Bucureşti (v. Din flori, poezie inclusă de cei care au „îngrijit” volumul- 
raritate Anii tăcerii, maltratând textele, Arad, 2010). 


Şi „meteorica” sa prezenţă în viața monahală, vădind lipsa vocației, 
şi experienţele închisorii, în trei rânduri, culminând cu „procesul 
ziariştilor” (alături de Slavici) şi lungul exil interior după atacul lui 
Sorin Toma, ca „procuror principal” (Popa 2001: 123), atac relu- 
at în iunie 1948, într-o broșură de mare tiraj sunt, desigur, episoade 
extrem de dificile. Mai ales că articolul-necrolog, fie el și „colectiv”, 
semnat, însă, de un activist de vârf al partidului nu îngăduia o replică. 
Nimeni nu i-a venit în sprijin lui Arghezi, trebuie să reamintim. Încât, 
„singur şi pieziş”, fire de răzvrătit, „cu mare potenţial conflictual” (cf. 
M.Ursache),poetul, fără etică și idealuri în ochiilui M.R. Paraschivescu, 
amână „noua vasalizare” (cf. M. Popa), deşi, până la urmă, va ceda. 
Cert, „omul a dăunat operei”, va conchide Dorina Grăsoiu, reconstitu- 
ind receptarea în Bătălia Arghezi, „de la debut până la centenar”. Adică: 
tabuizat, desființat, carantinat și, în cele din urmă, preamărit, accep- 
tând avansurile noului regim. „Iributul” său, des incriminat, se cuvi- 
ne privit mai atent. Scrise în epoca de interdicție, ne previne Baruţu 
T. Arghezi, cele două volume „de acomodare” i-au asigurat penetra- 
rea în „canonul dejist” și manuale (Negrici 2019: 151), ţinând de un 
proces seismic, de recuperare prudentă a moştenirii literare, prin fil- 
tru ideologic. Fiindcă, în nevoie vitală de legitimare, Arghezi, dintre 

cei mari, putea fi o prezenţă utilă pentru regim, chiar şi „de fundal”. 
În fond, antitetic în „peizage” și triumfalist în celălalt volum, cântând 
măreţia omului, el, „clarificat” ideologic, descoperea lupta de clasă și 
progresul științific al noii epoci. Dar și acolo, textele sale rămân „pro- 
fund personale” şi „parţial lizibile”, conchidea unul din traducătorii 
săi recenți, Benoit-Joseph Courvoisier, într-un articol de escortă (v. 
Antologia Între două nopţi / Entre deux nuits, adunând „poeme ale- 
» 
se”). 


Sfidând orice „încadrări” (şcoli, curente, grupuri), revendicat, repudiat, 
„desfiinţat” şi oficializat, văzut ca un encomiast legionar, regal, antones- 
cian, antibolşevic, comunizant, „tabletistul” Arghezi era taxat în noua eră 
fie ca un irecuperabil decepționist (cf. N. Moraru), fie ca un „revoltat 
haotic” (cf. I. Vitner). Un „flaşnetar” care, zicea îngăduitor Z. Cârlugea, 
a jucat o carte inteligentă „de juvete”, păcălind regimul, salvând opera. O 
operă postbelică în care, observa Alex Ștefănescu, „rămânea loc şi pen- 
tru arghezianism'. Dar, în întregul ei, judecată sub o prezumtivă unitate, 
sau considerând, precum $. Cioculescu, că primatul poet sau prozator, 
o dispută care a învolburat spiritele, e o falsă problemă, elementele fi- 
ind „nefungibile”. Arghezi rămâne, indiscutabil, momentul de vârf al 
poeziei noastre în trecutul secol. Salutând intrarea sa, ca membru ti- 
tular al Academiei, G. Călinescu îi recunoștea genialitatea, inegalabila 
artă plastică, îmbogăţind geografia noastră literară, zicea criticul, cu „un 
munte nou” (Călinescu 1972: 84). A fost la un pas de a primi Premiul 
Nobel, relatează Baruţu T. Arghezi, „laureatul” dăduse și un intervu 
agenţiei Tanjug, iscând, la noi, previzibil, un blocaj academic şi revolta 
celor de la Uniunea Scriitorilor. Până la urmă a plecat, sub semnătura lui 
Al. Philippide, şi Recomandarea, dar alesul, la presiunile Moscovei, a fost 
Şolohov, deşi 1965 era anul Poeziei, încălcându-se, astfel, „formula biva- 
lentă a premiului” (Baruţu T. Arghezi 1999: 225). 


Interogativ, mânat de ispita căutării, voind a scăpa de îndoială și sfârșind 
în tăgadă, conştientizând limitele, Arghezi a propus o transcendență 
laică, anunţa Şerban Cioculescu încă în 1945! Dar această mitologie 
personală, cu substrat eretic, nu putea fi urmată în anii postbelici de 
noii poeţi. Nici universul domestic-bucolic, de prospeţime şi umilita- 
te, inventariind mărunțișuri şi, cu atât mai puțin, meditaţia religioasă, 
slăvind o relaţie ambiguă (între tăgadă şi smerenie) cu un Dumnezeu, 

şi el, domesticit, „în tainică lipsă”, n-ar fi fost pe placul autorităţilor. 
Ceea ce i se îngăduia marelui poet la bătrâneţe nu era permis noilor 
contingente lirice. 


Când, în 1970, Alexandru George tipărea Marele Alpha, criticul, mereu 
„cârtitor”, chițibușar, oricum un polemist de temut, nota că Arghezi, cel 
„atât de cercetat”, nu avea „o situaţie literară prea bine lămurită”. Și anunța 
că va intra „în război” exegetic cu cei care l-au precedat, poetul, „chinuit de 
doi”, vădind o contradicție structurală. lar opera, foind de avatari arghezieni, 
n-ar avea un „principiu director” (George 1970: 39). Un poeta faber pentru 
care nimic nu-i lesnicios, cu „o expresie violentă și colorată”, ieșind hotărât 
de sub tirania eminesciană, dar care n-a iscat o modă Arghezi. Un răzvrătit, 
frământat de îndoieli, un eu sfâșiat, găzduind voci potrivnice. 


În chip de moștenitor al durerilor unui neam obidit, de origine plebee, 
om așezat în lumea Mărţișorului, cu genă țărănească, vădind — mai pre- 
sus de orice — simplitate, transparenţă, meșteșug etc., simțind umbrele 
amurgului, atipicul Arghezi, cultivând poetici eterogene şi polarizări 
ingenioase, rămâne, indiscutabil, un geniu verbal structurat dual, un 
canonic neclintit de furtunile revizioniste. Un „antimodernist avan- 
gardist” (Popa 2001: 1132), adică un tradiţionalist îndărătnic căru- 
ia i-a plăcut, mărturisea, „cerneala şi condeiul”, primind „botezul de 
bronz al poeziei”. Cu o viaţă cu ascunzișuri, sub camuflaj, întreținând 
o biografie enigmatică, alături de cea oficială, de uz didactic, însoţind 
„exerciţiul dârz” al travaliului literar; anunțând, sisific, „o vestire nouă”, 
prin aşezarea cuvintelor „în vecinătăţi unice”, iată — în rezumat — desti- 
nul unui „tâlhar de ceruri”, un mare poet rebel al secolului său. 

Mircea A. DIACONU 


Constantin Morariu. 
O cronică din Bucovina (1) 


v» 


Pentru că „Limba Română” împlinește, iată, 
trei decenii de existență, învingând nu o dată 
momente dificile, mi se pare o datorie de onoa- 
re să colaborez cu un text despre cineva care a 
militat substanțial pentru supraviețuirea lim- 
bii române în Bucovina austriacă. Constantin 
Morariu, unul dintre martirii arboroseni, pu- 
MAD. — critic literar, eseis, blica în „Revista politică” (nr. 6 şi 7/ 1889) un 


prof. univ. dr, prorector text intitulat Limba românească în Bucovina. 

al Universităţii „Ştefan cel 
Mare” Suceava. Dintre 
volumele semnate: lon 
Creangă — Nonconformism și 
şi gratuitate (2002); Studii  plare. În memoriile! sale, Constantin Morariu 
şi documente bucovinene precizează: „În cei peste şapte ani petrecuţi la 
(2004); La sud de Dumnezeu 
— Exerciţii de luciditate (2005); 
Cui i-e frică de Emil Cioran? 
(2008); 1. L. Caragiale. îngrozitor. De aceea am început a publica în 
Fatalitatea ironică (2012); „Revista politică” (1886-1891) din Suceava 


Firul Ariadnei. 10 Cărțide toate ştirile relativ la prigonirea limbii noastre, 
POEG SINU IMIA 201 4); ştiri luate de unde ni se da ocazia a le auzi” și ur- 
Biblioteca română de _ . l teladi itie și 
poezie postbelică (2016); . Mează precizarea surselor avute la dispoziție și 
Metacritice (2018). enumerarea câtorva situații dramatice pentru 
limba română. În fine, Către sătenii români bu- 

covineni, care include și Istoria limbii româneşti, 


Anterior, tot în 1889, scrisese Către sătenii ro- 
mâni bucovineni, text care avea să circule și în 
broșură de sine stătătoare în 1200 de exem- 


Toporăuți am avut prilej să cunosc că pe rui- 
nele limbii noastre slavismul se lăţește în mod 


e publicată în memoriile de care aminteam. 


Textul care urmează este o prezentare a memo- 
riilor lui Const. Morariu, făcută cu scopul de 
a pune în discuţie chestiuni de metodă (cum 

putem înţelege și interpreta o scriere de felul acesta, rămânând în mar- 
ginile adevărului), dar și de a ne proiecta în iureşul evenimentelor de tot 
felul. De asemenea, m-a interesat reconstituirea personalității memoria- 
listului, dar şi reconstituirea vieții din Bucovina de la cumpăna secolelor 
al XIX-ea și al XX-lea. Printre elementele relevante, multe referitoare la 
limba română din Bucovina austriacă. 


kk 


A scrie despre Memoriile lui Constantin Morariu este, din mai multe 
puncte de vedere, o provocare. Înainte de toate, o provocare metodo- 
logică. Cum să explorezi acest text profitând cât mai mult posibil de 
informaţiile pe care ți le oferă, fără a risca să cazi în capcana adevărului 
unic? În general, cum să le explorezi ca să nu scapi din vedere esenţialul 
şi detaliile semnificative? Ce măsuri de precauţie să-ți iei, ţinând cont de 
faptul că e la mijloc povestea unui subiect (care are datele lui psihologice, 
temperamentale, sociale, politice, identitare), dar şi povestea unui grup 
etnic căruia subiectul îi aparține şi, deopotrivă, povestea unui dat istoric 
concret? Şi fiecare din aceste niveluri se complică extrem de mult. 


În fond, înainte de orice altceva, povestea (adică structura epică de an- 
samblu, dar şi detaliile, unele uluitoare) constituie o sursă, singura cre- 
dibilă, pentru reconstituirea profilului lui Constantin Morariu. Nu avem 
alte mijloace de a pătrunde în felul lui de a fi, în adevărul ființei sale. Și 
cred că și aici avem o răscruce, ca să zic aşa. Căci, pe de o parte, trebuie 
să înțelegem cum se vede Constantin Morariu pe sine (şi cum dorește 
să se livreze celorlalți — căci, evident, scrie ca să lase mărturie; în sensul 
acesta, opera aceasta, din categoria marginalelor, în fond, este o sinteză) 
şi, pe de altă parte, cum transpare el din faptele povestite, care, oricât 
de mult se cosmetizează pentru ceilalți, constituie sursa „caracterizării 
directe” Ba tocmai posibilele discrepanțe ar trebui analizate cu atenţie. 
În fond, orice subiect care se mărturisește, chiar împotriva voinței sale, 
propune o legitimare de sine; orice mărturisire e o construcție de mani- 
pulare. Interesant, în cazul nostru, că există un model al acestei situaţii. 
Altfel spus, ar trebui să vedem dacă între faptele din CV-ul care însoțește 
o petiție adresată Împăratului (deși, prin forţa lucrurilor, un CV are o 
anumită structură şi un anumit stil, rece, constatativ) şi interpretarea 

(sau prezentarea) lor în restul memoriilor există un anume defazaj. Ca în 
cazul oricărei scrieri memorialistice, e nevoie de o lectură circumspectă, 
dând credit major nu faptelor în sine, ci faptelor din perspectiva definirii 
subiectului care scrie. Abia apoi ar trebui să ajungem la fapte. 


Pentru a pătrunde în miezul acestei probleme (teoretice şi de metodă), 
voi supune atenţiei aici, într-o amplă paranteză, un singur caz, un detaliu, 
în fond, a cărui valoare poate fi considerată, însă, emblematică. Povestea 
— un adevărat scandal public — se petrece spre sfârșitul anului 1889 şi 
are în centru tipografia arhiedecezană. Înființată „prin contribuiri mai 
ales din partea preoțimii”, tipografia era administrată de arhimandritul 
Miron Calinescu?, care, în urma constatărilor că, deși funcţia era onorifi- 
că, luase mai mulți ani salariu. Statutul tipografiei, creat atunci, va fi cri- 
ticat aspru de dr. Gheorghe Popovici („neuitatul deputat din camera im- 
perială” (Morariu 1998: 49), iar replica („fătul triumvirilor”*) conţine 
acuzaţii grave la adresa mitropolitului Silvestrus; el ar fi fraudat un fond, 
înființat după moartea mitropolitului Teofil Bendela, numit „Fondul 
Teofilean'. Mitropolitul răspunde, la rându-i, prin intermediul secretaru- 
lui său. În același timp, presa din Cernăuţi ar fi atacat „apologia a doua” a 
Mitropolitului Silvestru“. Atmosfera era, deci, publică şi mai mult decât 
tensionată. În acest context, pentru a clarifica lucrurile, Mitropolitul or- 
ganizează o întrunire în data de 23 februarie 1890, Constantin Morariu 
fiind desemnat secretarul ei. A fost, așadar, în miezul evenimentelor, 
martor al lor. Sunt enumeraţi participanţii” şi ordinea de zi, apoi, nu toc- 
mai succint, dezbaterile. Secvența e memorabilă (vom face trimitere la 
ea şi în alt context), pentru că relevă ceva din personalitatea mitropolitu- 
lui Silvestru. Cum autorul s-a folosit în redactarea memoriilor, cum spu- 
ne și cu altă ocazie, de notițe redactate în vremea respectivă (va fi ținut el 
un jurnal, sau ceva similar unui jurnal?!), putem conveni că replicile sunt 
autentice. Dacă nu, măcar plauzibile. Exprimă, oricum, spiritul mitropo- 
litului. Să cităm din intervenţia lui, cu comentariul final al memorialis- 
tului: „Apoi da, da, astăzi suntem puţini aici şi ce am lucrat (uitându-se 
pe ceas) în vreme de peste trei ore? Și acum aţi vrea să conchiemaţi adu- 
narea generală a tuturor fondatorilor, ca tocmai prin deliberări asupra 
unui proiect atât de vast să se piardă timpul fără nici o ispravă, şi în chi- 
pul acesta să tot tărăgănaţi afacerea, până mă veţi vedea dus la Horecea 
(cimitir — aceasta e explicația memorialistului, fără doar și poate, n.n.), 
şi abia atunci să-mi cântați «Osana» prin Nachrichten („Bukowiner 


EET ROMIÂINIĂ 


Nachrichten’ nr. 432/1890 publicase acuzaţiile la adresa lui, nesemnată, 
dar concepută, o spune Constantin Morariu, de trei dintre participanții 
la ședință, consilieri consistoriali), după cum mi-au cântat-o unii. — Aici 
toți cei prezenţi se-nţelege, afară de triumviri, au început a striga bravo! 
şi a bate din palme, iar Silvestru, ridicându-și dreapta în sus, a urmat: 
Dumnezeule, unul din cantorii mei (precizarea „guvernatorul Pino”, pusă 
în paranteză, e de asemenea a memorialistului, n.n.) a orbit, pedeapsa 
meritată îi va ajunge și pe ceilalți, dintre care pe unii i-am scos din nevo- 
ie, eu i-am ridicat, eu i-am înălțat! La aceste vorbe însoţite de necurma- 
te aplause, triumvirii erau pe față albi ca varul” (Morariu 1998: 50-51). 
La drept vorbind, multe din secvențele vieţii lui Constantin Morariu se 
desfășoară în aceeași tensiune. Conflicte cu cei din jur, acuzaţii implici- 
te sau explicite de imoralitate, corupție, indolenţă, divergențe de idei și 
calomnii, dispute cu autorităţile de diferite nivele, fracturi majore cu cei 
de altă etnie etc., etc. Să fie toate acestea o oglindire reală? Oglinda să fie 
aceea care deformează? În tot cazul, avem de-a face cu o selecţie: nu ştim 
dacă din faptele lui Constantin Morariu sau din cele al căror martor a 
fost, dar sigur o selecție, un decupaj, din realitatea vieții concrete. Greu 
de spus că situaţiile din aceste memorii sunt excepții. Dar la fel de greu 
e să spunem că ele exprimă în absolut lumea concretă. De altfel, n-ar fi 
lipsit de interes ca, paralel cu aceste memorii, să fie prezentate și cele ale 
lui Ovid 'Ţopa. Dimitrie Ţopa, tatăl lui, autorul celebrei cărți Românismul 
în regiunea dintre Prut şi Nistru din fosta Bucovină:, născut în 1865, făcuse 
de asemenea liceul în Suceava, fiind preot şi profesor. E acelaşi mediu, 
în fond, trecut, însă, prin ochii fiului, născut în 1891. E o diferenţă de 
perioadă (fapt relevant în bună măsură), dar e și o clară diferență de ton. 


Să revenim, însă, la scena prezentată. Ce putem pune la îndoială din 
acest veritabil „proces verbal” în care discursul pare a fi notat stenogra- 
fic? Poate faptul că „triumvirii” erau albi ca varul. Preluând informaţii 
de context, aş face, însă, câteva precizări care par să complice mult lu- 
crurile. Nu e prea clar cum au decurs mai departe evenimentele, dar e 
invocat un anume Erbdin care i-ar fi amintit lui Eudoxiu Hurmuzachi 
de „faima că Reus se lăsa mituit cu prilejul ocupării posturilor de cantori 
bisericeşti”, iar acest lucru l-ar fi obligat pe mitropolit „să-l împuterni- 
cească pe arhimandritul Ştefanelli cu cercetarea disciplinară în afacerea 
aceasta. Ștefanelli l-a ascultat pe Reus numai o dată și resultatul a fost așa 
de compromițător, încât Mitropolitul a sistat cercetarea” (Morariu 1998: 

51). lar într-o notă de subsol, care ar trebui să explice ceva în legătură 
cu Erbdin se precizează (va fi fost adăugată precizarea la recitirea ma- 
nuscrisului?) că un Ilie Dimitrovici (colportor al informaţiei că Erbdin, 
ministru al Cultelor, ştia de cazul Reus) ar fi adăugat că „Silvestru a zis 
că ştie bine ce face Reus, dar lupta cu guvernul nu-l lasă să-i facă cerce- 
tare” (Morariu 1998: 51). Cert este că între Mitropolit și cei trei con- 
silieri invocaţi care ar fi trebuit să fie oamenii lui de încredere există o 
dispută (la vedere şi mai ales subteran) cu consecinţe grave. Dar, cum 
spuneam, ca imagine, lucrurile par să se complice mult. În conflict cu 
autorităţile, Mitropolitul Silvestru ar fi complice cu coruptul Reus, ca- 
re-i este, de altfel, adversar, pentru a nu discredita un român, fapt care 
ar fi atras oprobiul asupra întregii comunități românești. În lupte cu gu- 
vernul, el preferă să nu dea curs urmăririlor legale referitoare la membri 
ai consistoriului, căci consecinţele ar fi lezat chiar biserica ortodoxă şi 
națiunea română din Bucovina. Dar acest fapt nu-l împiedică să lanseze 
zvonuri cu consecințe grave la adresa pregătirii, culturii, competenţei și 
moralității unora dintre triumviri. Iar eroul nostru, Reus, reapare în me- 
morii şi în alt context. Urcând în trenul care avea să-l ducă la Suceava, 
pentru a-și prelua postul de la Pătrăuți pe Suceava (după ce două solici- 
tări de a fi preot la Cernăuţi eșuaseră), Constantin Morariu se întâlnește 
cu familia lui Gheorghe cavaler de Reus-Mârza. Era în iunie 1896; mitro- 
politul Silvestru murise. „Atunci părintele protopop catedral și consilier 
consistorial începe a-mi spune o istorie despre răzbunare a unui popă, 
la sfârşitul căreia se scoală în picioare, dă cu pumnul ridicat o lovitură 
în aer zicând: «și ia așa, când popa se răzbună, apoi se răzbună!» [la 
subsol citim: „Oare a auzit omul acesta învățătura creştinească: «Nu vă 
răzbunaţi înşivă, că scris este: răzbunarea este a Mea; Eu voi răsplăti», 
zice Domnul (Rom. 12, 19), n.n]. După aceea îmi întoarce spatele și 
se uită la fereastră. (...) / Sărmana biserică ortodoxă orientală, servită 
de astfel de urmași ai lui Hristos! Şi martor mi-i Atotştiitorul că, afară de 
incidentul că n-am fost suferit să intru cu icoana în casa acelor oameni, 
eu n-am avut cu ei nimic, cum se zice — nici în clin, nici în mânecă. Dar, 
se-nțelege, am fost aderentul credincios al lui Silvestru” (Morariu 1998: 
95). Sunt necesare câteva explicaţii. Anterior, când Constantin Morariu 
povestise care fuseseră dificultăţile întâlnite la Clocucica (le vom vedea 
în paginile următoare), pe lângă tema alcoolului și a concubinajului, 
vorbeşte despre dorința Mitropolitului Silvestru ca datina să se păstreze 

şi preoţii să umble în ajunul Crăciunului cu icoana și crucea prin casele 
oamenilor. Or, soţia protopopului Reus-Mârza nu-l primeşte. Li deschi- 
de ușa și îi spune de trei ori „Nu trebuie!” (Morariu 1998: 57). 


Acum avem, ca să zic așa, toate datele problemei (care apar în memo- 
rii, să se înţeleagă) pentru a discuta despre selecţia faptelor, reflectarea 
lor și gradul de adecvare la real. Se poate crede că o parte dintre fapte 
sunt adevărate (am ezitat mult dacă acesta e cuvântul potrivit; de fapt, la 
modul ideal vorbind, în conformitatea cu desfășurarea lor), în vreme ce 
altele exprimă poziția memorialistului care, în judecarea evenimentelor, 
se poziţionează (și nu neapărat deliberat) într-un anumit fel. Amintesc 
cuvintele lui Paul Cornea care, la un moment dat, spune: „repetarea unui 
comportament gestual ori verbal duce, în cele din urmă, la crearea unei 
habitudini pe care spiritul nostru o integrează (...). Și de câte sofisme și 
justificări abuzive nu suntem capabili când există interesul de a demon- 
stra o teză bizuită pe o falsă credință”. Nu vrem să spunem că e cazul lui 
Constantin Morariu. Dar e limpede că, înainte de realitatea propriu-zisă, 
lumea se structurează în funcție de reperele lui. 


În cazul nostru, ce putem bănui? E posibil ca, într-adevăr, soția lui Reus 
să nu-l fi primit cu ajunul Crăciunului. Se poate ca, ulterior, scena din tren 
să se fi petrecut exact așa, prilej pentru Constantin Morariu de a trage un 
verdict moral. Mai mult, e posibil ca, la întâlnirea privind soarta tipogra- 
fiei, să se fi discutat şi despre Reus, iar Consantin Morariu, martor fiind, 
mai mult, adept şi rudă a mitropolitului, să fi devenit deja pentru Reus 
o persoană neagreată. Dar culpele invocate, de o gravitate excepțională, 
şi, în fond, „complicitatea” mitropolitului, care nu declanșează urmările 
care poate se impuneau, sunt supoziţii, vorbe, bârfe, poate calomnii. Or, 
fire ardentă, angajată, militantă, Constantin Morariu, un luptător pentru 
limba română, pentru recunoașterea drepturilor neamului românesc din 
Bucovina, finalmente, un luptător pentru dimensiunea lui creştină, fapt 
care implică şi limba română, și neamul românesc, pătrunde deseori în 
culise (culisele scenei imediate sau culisele istoriei) pentru a sluji şi ple- 
da. Iar tribunele lui — înainte de cartea aceasta de memorii, despre care 
nu avea cum să știe dacă şi când va fi publicată — sunt amvonul, paro- 
hiile prin care a trecut, ziarele pe care le-a întemeiat, „Revista Politică” 
şi „Deşteptarea, sau altele, articolele devenite broşuri etc. Tribunele 
lui sunt, finalmente, faptele sale. Deschis spre polemică, Constantin 


CRITICĂ. ESEU BEE 


Morariu stăpânește o retorică cu care ar trebui să convingă. În fond, se 
pune în slujba unor idealuri, pe care ar trebui să le gândim concentric. 
Tocmai de aceea, în căldura argumentaţiei, pledoariile lui Constantin 
Morariu pot amplifica nu o dată detaliile, supoziţiile pot căpăta valoare 
de adevăr, dar, tocmai pentru că e un slujitor al adevărului, nu-l putem 
bănui de deformări deliberate. Voi reveni asupra acestor chestiuni. 


Dar să închidem paranteza (atât de lungă, de altfel — adevăratele con- 
cluzii le vom trage, însă, ceva mai încolo), pentru a reveni la un detaliu 
din cuvântul concluziv al Mitropolitului Silvestru, citit încă de la înce- 
put. Guvernatorul Pino ar fi orbit, spune Mitropolitul Silvestru, fiind 
aceasta o pedeapsă a providenţei. Evident, retorica Mitropolitului poate 
fi convingătoare. Dar în memoriile lui Constantin Morariu guvernato- 
rul mai apare atunci când se vorbeşte de faptul că Viena ar fi aşteptat cu 
nerăbdare moartea Mitropolitului Silvestru, a cărui cerbicie era greu de 
înfrânt. În apologia a doua, el însuși ar fi spus: „pentru unele aspirații la 
funcțiuni viața umilinței mele durează prea lung” (apud Morariu 1998: 
84), bazându-se pe dialogul care ar fi avut loc între un ministru vienez şi 
dr. loan Ţurcan!!. Cum la întrebarea „Ce face bătrânul?” i s-a răspuns că 
„e voinic şi sănătos”, ministrul ar fi reacționat: „O, el ni trăieşte regretabil 
de mult” (apud Morariu 1998: 84). Şi aici, fireşte, ne putem întreba: va fi 
fiind acesta, povestit de loan Ţurcan, dialogul real? E un dialog imaginat, 
produs de Ioan Ţurcan? Produs de Constantin Morariu? Urmează o altă 
scenă, pe care Constantin Morariu o povesteşte ca și cum ar fi fost mar- 
tor la întâlnirea dintre guvernatorul Pino și Mitropolitul Silvestru. Ce-i 
drept, nu-i imposibil ca scena să-i fi fost povestită de acesta din urmă. 
Spune Constantin Morariu: „Este fapt că guvernatorul Pino s-a presintat 
în reşedinţa mitropolitană îmbrăcat plen parade înaintea lui Silvestru și 
i-a zis!*: «Vin în numele întregului ministeriu ca să vă provoc ca să vă 
depuneţi dignitatea». Silvestru i-a răspuns: «De la d-ta, ca simplu ser- 
vitor al Statutului, întregul Ministeriu poate cere așa ceva, căci pentru 
d-ta este de ajuns coala albastră. De la mine însă, ca principe al bisericii, 
care stau aici pe temeiul așezămintelor canonice ale bisericii mele...» şi 
nesfârșind propoziţia, i-a trântit musafirului său ușa supt nas, a raportat 
obrăznicia imediat Împăratului și urmarea a fost aevea: coala albastră (și 
aici se precizează la subsol: «Pe cei desgrădiți era îndătinat a-i înștiința 
prin o coală albastră că sunt demiși din serviciu» ) pentru bietul cuteză- 
tor care, ca să-şi acopere ruşinea, a răspândit faima că a orbit” (Morariu 

1998: 84-85). Iată-l pe Mitropolitul Silvestru într-o scenă memorabilă, 
aproape impulsiv, ferm, radical, nerobit, demn, inflexibil. După părerea 
mea, scena e adevărată. Altceva pun, însă, sub semnul îndoielii: Pino, gu- 
vernatorul Felix Pino von Friedenthal, va fi pierdut postul de guverna- 
tor pentru că orbise (așa cum spusese Mitropolitul cu altă ocazie), sau, 
cum spune tot el, orbirea era o scuză a guvernatorului care fusese demis 
de Împărat, în urma plângerii făcute de Mitropolit? O contradicție ca 
aceasta — din spusele Mitropolitului, deci și din spusele lui Constantin 
Morariu, care le reproduce fără să rezolve implicita nedumerire — permi- 
te o fisură în monolitul propriilor pledoarii. Poate fi un detaliu, nesemni- 
ficativ; detaliile fac, însă, diferenţa. 


Care sunt părerile mele din toată această expunere, al cărei caracter intro- 
ductiv nu m-a împiedicat, de altfel, să plonjez în mijlocul evenimentelor? 
Eu nu cred că faptele sunt ipoteze suspendate, adică „ficţiuni” (spiritul lor 
e corect; ce bine ar fi fost, totuşi, dacă am fi avut și memoriile lui Reus, de 
exemplu, sau ale guvernatorului Pino), ci că viața — viața unui Mitropolit 
român precum Silvestru, viața unui absolvent de teologie care militea- 
ză pentru recuperarea identității etnice a românilor, viața românilor în 
Bucovina, fie ei țărani, sau funcţionari, sau intelectuali — e un infern. Nu 
şi pentru alți mitropoliți, nu şi pentru mulți alți preoți, nu şi pentru mulți 
dintre boierii români, deveniți conți, baroni etc., nu pentru mulți țăran 
care prin felul lor de-a trăi, ca și înainte de 1775, cumva natural. 


Totuși, să mai facem un pas înapoi: despre guvernatorul Felix Pino 
von Friedenthal, preluând informaţii din Lexiconul biografic austriac 
(Österreichisches Biographisches Lexikon 1815-1950) (OBL), Vol. 8, 
Editura Academiei Ştiinţifice din Viena, 1983, p. 84-85, Wikipedia spune 
că a îndeplinit funcția de guvernator al Bucovinei în perioada 4 octombrie 
1870 - 8 iulie 1874, fiind transferat apoi ca guvernator al Litoralului aus- 
triac (Kiistenland) (1874-1879) şi al Austriei Superioare (1879-1881), 
pentru a reveni în funcția de guvernator al Bucovinei în intervalul 14 fe- 
bruarie 1887 — 1 august 1890. Or, Constantin Morariu ştia, fireşte, toate 
aceste lucruri. Prin urmare, guvernatorul Felix Pino von Friedenthal n-o 
fi orbit (nici o fotografie din cele disponibile în spaţiul electronic nu ni-l 
arată purtând ochelari); prin urmare, e posibil ca plângerea mitropoli- 
tului Silvestru să-și fi făcut efectul, iar, într-un fel sau altul, Pino să se fi 
reabilitat. Dar dacă nici una dintre cele două variante nu e corectă? Aș 

fi tentat să cred mai degrabă într-o a treia ipoteză. În tot cazul, merită să 
fie studiată atent (de nu vor fie existând astfel de cercetări) relaţia dintre 
autorităţile vieneze și cele locale. Oamenii, se știe, preferau să dea petiţiile 
direct împăratului (există o proză a lui Iraclie Porumbescu în acest sens) 
pentru că nu aveau deloc încredere în autorităţile locale. Citim în Mihai 
Iacobescu: „Cutezanţa unor țărani de a pleca direct la Viena spre a se 
plânge împăratului este frecvent și sever pedepsită de funcționarii lo- 
cali” (Iacobescu 1993: 312). Câteva exemple din 1842, preluate din 
Teodor Bălan, arată că la întoarcere, țăranii puteau fi atacați, luându.-li-se 
„lăzile cu documente şi scrisorile lor doveditoare”, sau pur şi simplu 
întemnițați. Ceva despre autoritatea guvernatorului spune chiar faptul 
că memorialistul apelează la prenumele lui. 


Aşadar, cum să citeşti povestea care ți se spune în așa fel încât, fascinat de 
ea, să te de-situezi, să faci, adică, un pas înapoi, pentru a evita riscul de a 
rămâne prizonierul unui (singur) punct de vedere? Ar fi nevoie de o pro- 
bă de adevăr, deși nu faptele ar trebui să fie diferite, ci interpretările. Știm 
încă că interpretările modifică inevitabil faptele și finalmente nu avem 
decât interpretări. În tot cazul, în situația noastră, cred că trebuie să-l 
înţelegi bine pe Constantin Morariu pentru a evalua, interpreta, refolosi 
corect informaţiile oferite de el. Şi aici aş vrea să întreb ce anume putem 
pune sub semnul îndoielii? Putem avea rezerve în legătură cu visurile pe 
care le povestește Constantin Morariu (unele absolut nesemnificative, 
dar care relevă credinţa lui că visul îi comunică ceva esențial)? Putem 
avea îndoieli asupra anonimelor pe care le primeşte, pe care le transcrie 
în memorii, după ce fuseseră publicate în presa momentului? Redactate, 
fireşte, în germană, apar aici într-o versiune românească foarte expresi- 
vă”, Am putea avea rezerve în legătură cu diferite scrisori pe care le re- 
produce sau cu o serie de dialoguri şi scene, la care a fost martor sau care 
i-au fost povestite de alţii? Procesul Arboroasei, de exemplu, e transcris 
după textul oficial publicat în „Bukowina” și putem bănui aceeași rigoare 
în multe alte cazuri în care se face trimitere la surse de genul scrisori- 
lor etc. Pot fi puse sub semnul îndoielii întâmplările povestite de alții, 
poveștile altora, din timpuri mai îndepărtate, devenite argumente în fa- 
voarea propriilor idei? Sau: care sunt realitățile din jurul său, pe care le 
cunoaşte prin experienţă proprie, care să fie neplauzibile? Conspiraţiile 
din jur, gradul de degradare morală la românii pe care îi păstorește, pe- 
ricolul ucrainizării sau al pierderii identității românești, toate acestea să 

fie consecința exigențelor sale exagerate, a temerilor sale, a frustrărilor 
proprii? În ce mă priveşte, cred că fapte reale pot fi descoperite sub pa- 
tosul care adaugă, printr-un plus de pasiune, accente într-o direcţie sau 
alta. Dacă el vede lumea prin prisma idealurilor sale, a inclemențţei sale 
radicale, a convingerilor cu care trăiește, dacă, așadar, îi vede pe ceilalți 
prin sine însuși, indiscutabil, culorile întunecate pot fi înțelese. 


Așadar, chiar dacă putem afirma că „faptele” sunt trecute prin prisma 
subiectivităţii, deci deformate, ele sunt relevante pentru a înțelege nu 
doar personalitatea lui Constantin Morariu, ci măcar atmosfera timpu- 
lui, pe care el o reflectă, pe care ființa lui o încorporează. În plus, cred că 
mai e ceva relevant. Memoriile au rămas în manuscris; prin urmare, față 
de conţinutul lor, față de ideile vehiculate, cititorul de azi trebuie să se 
poziţioneze într-un anumit fel în cunoștință de cauză. Numai că bună 
parte dintre secvențele memoriilor (anonime, mărturisiri referitoare la 
ucrainizarea învățământului, „filipicele” dedicate istoriei limbii române 
şi apărării ei) au fost publicate în presa timpului (cum se precizează într- 
un loc, textele de-acolo erau chiar mult mai bogate); rolul lor era acolo 
altul, de a schimba lumea, de a genera lume. Așa încât faptele invoca- 
te nu exprimă doar poziţia autorului, ci şi, implicit, o anumită poziție 
şi atitudine a autorităților, din Cernăuţi sau de la Viena. În tot cazul, 
„informaţiile” oferite au circulat, au făcut şcoală, au intrat în uz şi nu ştim 
să fi fost combătute public, în așa fel încât de „adevărul” lor autorităţile au 
luat cunoştinţă. La drept vorbind, cartea aceasta ar trebui reeditată într-o 
ediție care să reproducă toate articolele, studiile, intervenţiile publicate 
de Constantin Morariu în presa vremii, în broşuri separate, în volume, 
la care aici face el însuşi trimitere, unele abia invocate (în fond, memo- 
riile nu sunt o auto-apologie), dar relevante pentru context. Tocmai de 
aceea, Constantin Morariu (şi nu numai el) îşi aşteaptă, cred, exegetul. 
Revenind: chiar dacă sunt susceptibile de a fi exagerate, informaţiile ofe- 
rite în presa vremii, necontrazise, necombătute sau anulate, au funcționat 
ca adevăruri şi au creat efecte. Au creat opinie și mentalități. 


Trecând peste toate acestea (chestiuni de metodă și nu numai, din mo- 
ment ce m-au scos din impas; în fapt, nu găseam tonul potrivit, căci nu 
reușeam să descopăr poziționarea adecvată pentru a scoate din memo- 
riile lui Constantin Morariu ceea ce credeam că trebuie spus și altora), 
aş preciza că două sunt „lumile” care pot fi explorate. Una este lumea 

existenţei lui Constantin Morariu, cu secvențele ei distincte, cu opţiunile 
şi faptele consemnate pentru că sunt considerate relevante, în fond, cu 
metamorfoza unei vieți de roman. N-aș vrea să rezum însă în direcția 
aceasta, deopotrivă pentru că nu pot povesti, cât și pentru că teamă mi-e 
că aş reduce totul la un schelet fără viață. Or, ceea ce mă interesează e 
chiar viața. De aceea, voi face altceva: nu-i voi reconstitui viaţa, ci voi 
încerca să reconstitui şi să problematizez viziunea lui asupra propri- 
ei vieți. Cealaltă este lumea, livrescă sau concretă, a faptelor; fapte din 
propria existență sau din experienţa altora, din prezent sau din trecut, 
pe care memorialistul le reconstituie. În fapt, rezultă o imagine asupra 
Bucovinei, o epopee a ei, cu atât mai relevantă cu cât, aici, adevărul și 
imaginarul se împletesc. Un erou, memorialistul însuși, privit poate apo- 
teotic în devenirea lui, se află în centrul acestui bildungsroman; la fel de 
legitim, însă, personajul central al memoriilor lui Constantin Morariu e 
Bucovina însăşi; evident, Bucovina austriacă, din care face parte şi bătă- 
lia românilor pentru descoperirea conştiinţei de sine. 


Așadar, un bildungsroman, care trebuie, cred, problematizat, căci 
Constantin Morariu îşi povesteşte viața așezând faptele sub semnul unei 
ordini, al unui curs, metaforă, cum vom vedea, deloc întâmplătoare. În 
fond, ce trebuie să facem este să identificăm firul roşu al evenimente- 
lor, aşa cum, mai în cunoștință de cauză sau nu, ni-l propune autorul 
însuși. Prin urmare, nu-i deloc nefiresc să ne întrebăm dacă, privită ast- 
fel, narațiunea aceasta e o construcţie pentru sine ori una pentru cititor? 
Pe de altă parte, ne putem noi identifica în totul cu acest narator care, 
chiar atunci când faptele sunt doar presupuse, se poartă ca și cum ar fi 
omniscient? 


Simplu și direct spus, Constantin Morariu pare în război cu toată lumea 
și asta pentru că lumea — enoriașii, superiorii, colegii, autorităţile — i 
se pare în derivă sau este cauza distrugerii neamului românesc. Ciudat 
că, în aceste condiţii, e un optimist. Nu un înnegurat, ci un solar. Nu-şi 
biciuieşte oile păstorite (deși, în anonime, e acuzat la un moment dat 
în acest sens), ci îi deplânge; nu-și renegă colegii, ci îi desfide; nu îşi 
contestă superiorii, ci îi disprețuiește, pentru impostura, incompetenta, 
trădarea lor; în fine, nu întoarce spatele autorităţilor de tot felul (de la 
guvernator la Împărat), nu se retrage, așadar, într-o contemplaţie distan- 
tă, arogantă și suficientă sieși, ci le înfruntă. Pe adversari, cum spune, îi 

poate şi ierta, dacă se devotează neamului românesc. Refugiul și-l găsește 
în toate aceste atitudini și în mediul familial, cald, intim, protector („Dar 
ce ne păsa nouă de furtunile din afară, când în bordeiul nostru era con- 
centrat tot raiul!” spune la un moment dat — Morariu 1998: 40), din care 
nu lipsesc „foile” şi cărțile româneşti, cu care se hrănea și în condiţiile 
cele mai vitrege, din care nu lipsea, de asemenea, muzica'*. Apoi, sunt 
confruntările publice, din care aflăm câte ceva, care-l angajau total și care 
vizau lupta pentru enoriașii săi, pentru limba română, pentru neamul 
românesc, pentru convingerea celorlalți că singurul reper moral e de că- 
utat în biserică. Nu-i vorbă, din cauza condiţiilor vitrege, încă din primii 
ani, un copil îi moare, el însuși se îmbolnăvește grav, apoi, amenințările îi 
vin din toate direcţiile, cineva îi persiflează actele de caritate, e acuzat de 
păcate grave, dar el trăieşte ca un învingător și preferă să vadă doar ceea 
ce îl poate întemeia. Natura sa e a unui optimist. Cum să ne explicăm 
toate acestea? Pentru el, lumea este gândită (sau se gândeşte pe sine) în 
termeni de transcendenţă. Şi aici putem cu adevărat exemplifica. 


Într-un capitol intitulat „Constatări pe baza experienţelor” (Morariu 
1998: 162), Constantin Morariu oferă cheia faptelor propriei vieți 
şi a vieţii Mitropolitului Silvestru. Un vis avut în 1885, pe când era la 
Toporăuți, prezentat în detaliu, însoţit chiar de desene explicative (cf. 
Morariu 1998: 46), i se pare că e pur şi simplu confirmat, peste zece ani, 
de destinul mitropolitului Silvestru, de propriul destin. Asta afirmă peste 
aproape 34 de ani, când își scrie memoriile. Să-şi fi redactat memoriile 
(deducem că, la un an după Marea Unire, lucra la ele) din această per- 
spectivă? Să fi interpretat faptele chiar din timpul derulării lor, şi nu din 
perspectiva sfârșitului, în acest sens? În tot cazul, în 1919, an entuziast, 
sfârșitul era încă provizoriu. Până la urmă, chestiunea e mai puțin impor- 
tantă şi e posibil ca adevărul să fie undeva la mijloc. Cert este că visul, 
care i se pare providenţial, e interpretat ca o alegorie a confruntării cu 
adversităţile de tot felul şi a victoriei finale. Merită să citim transcrierea 
visului, pe care l-ar fi avut într-o sâmbătă, 10 august 1885, prima noapte 
după revenirea de la Mehadia (unde fusese la băi să se vindece de reu- 
matism): „Pare că mă scăldam în apa unui râu limpede ca lacrima, care 
curgea, în mod nefiresc de la est spre vest, pe drumul cel mare ce duce 
de la poarta țarinei din Toporăuți la deal spre Cernauca. Înotam pe spate 
cu faţa în sus, şi am ajuns până aproape de cimitir, unde râul făcea o în- 
cârnitură subită în forma unui unghi de la Sud spre Nord pe lângă șanțul 

dinspre răsărit al cimitirului. La unghiul acela apa numai pe-o clipă m-a 
aruncat cu fața deasupra ei, și atunci am văzut un tablou înfricoșător. 
Anume la capătul unghiului peste marginea despre sud a râului în care 
mă scăldam și care în partea aceea pare că nici nu avea mal, am văzut un 
abiz adâncit între niște maluri cumplit de înalte, în care alt râu curgea în 
mod firesc de la deal la vale și era foarte tulbure și vehement în cursul său. 
În mijlocul şivoiului din acel abiz l-am văzut numai pe unchiul Silvestru 
îmbrăcat în toate ornatele arhierești și cu mitra pe cap, cum se lupta din 
răsputeri în contra curentului apei. De vederea aceasta m-au pătruns fi- 
ori. Dar, la moment, apa din râul meu m-a repezit întăi pe lângă șanțul 
cimitirului, apoi spre nord-est, și pare că şi acum mă văd înotând lin pe 
spate în mod firesc, de la deal la vale, pe când soarele îmi lucia în față pe 
cerul cu totul senin cam aga de sus cum e pe timpul verii între orele 4 şi 
5 după amiazăzi” (Morariu 1998: 47-48). Trei vise prezentate anterior 
fuseseră publicate și în diferite locuri (ziare sau broșuri), în 1905 și 1907. 
Nepublicat nicăieri (deși nu avem certitudini, doar că, în memorii, nu se 
precizează ceva în acest sens), să bănuim că e vorba de o reconstrucție 
ulterioară? Ar fi putut fi reţinute toate detaliile după atâţia ani? Să-l fi no- 
tat imediat, iar acum, când redactează memoriile, să-l fi transcris? Pentru 
mine, verosimilă a ultima variantă. Nu e singura dată când Constantin 
Morariu se folosește, pentru a-și scrie memoriile, cum o spune, de texte 
recuperate. 


(Va urma) 


Note | ! Constantin Morariu, Cursul vieții mele. Memorii, Ediţie 

îngrijită, prefață, microbiografii și note: prof. univ. dr. Mi- 
hai Iacobescu, Traducere, rezumatul lucrării și verificarea 
textelor în limba germană: lector univ. Gina Măciucă, 
Indice general: Veronica Iacobescu, Liga Tineretului Ro- 
mân din Bucovina, Editura Hurmuzachi, Suceava, 1998, 
198 p. 
? Ținând cont de tot ce vom afla despre Miron Calinescu 
în paginile următoare, devin foarte interesante câteva 
date biografice. Aflăm din Arcadie Dugan că Miron Ca- 
linescu e tată lui Hipolit Calinescu, activ în „Junimea” în 
perioada 1881/2-1885/6, una dintre fiicele acestuia că- 
sătorindu-se mai întâi cu fiul lui Dimitrie Dan, mai apoi 
cu Aurel Morariu, unul dintre fiii lui Constantin Morariu 
(Dugan-Opaiţ 2015: 93). 

*Numit „scumpul meu prieten” (Morariu 1998: 56), dr. Gheorghe Popovici ar fi supor- 
tat financiar tipărirea în 1000 de exemplare a „Potopului Garonei” (interpretată ca ale- 
gorie anti-austriacă), „împărțite gratuit prin ţară şi confiscate apoi prin jandarmi” (Idem, 
p. 83). 

* Aşa sunt numiți, ironic, arhimandritul Miron Calinescu, Dionisie cavaler de Beajn, Gheor- 
ghe cavaler de Reus-Mârza. 

$ Silvestru Morariu Andrievici, numit de Const. Morariu „unchi”, era, în realitate, nepo- 
tul de frate al bunicului său; bunicul său, Teodor, era frate cu tatăl mitropolitului. 

*Nu ştim ce conţinea. 

7 Participă la ea („conform cu însemnările, ce le-am păstrat”, spune Constantin Morariu 
— Morariu 1998: 50) Mitropolitul, Dr. loan Ţurcan, Ilasievici, Calinescu, Bejan, Reus, 
Isidor cavaler de Onciul, Vasile de Repta, Dr. Voiutschi, Dr. Topală, Doboş, Hostiuc, 
Calancea, Romanovici, Igantie lanovici, Nectarie Prodaniuc, Ilie Bândas, Mihail Dracin- 
schi, Artemiei Berariu, Isidor Vorobchievici, loan Procopovici şi eu” (Morariu 1998: 
50). 

$ Bucureşti, Casa Școalelor, 1928. 

? Ce-i drept, în ce-l priveşte pe Constantin Morariu, afirmă într-un loc că l-a iertat pe 
Bogdan-Duică, cu care avusese polemici publice pe teme literare, și în acest context de- 
taliază: „Nu ştia el că oamenii muncii pentru binele nostru obştesc, chiar de mi-ar fi fost 
ei potrivnici vădiți, sunt pentru mine intangibili şi departe de a-i jigni cât de puţin, eu 
sunt gata a-i ajuta din răsputeri la lupta lor în contra neamului nostru îngenuncheat. Pe 
Bejan, de pildă, iscălitorul scrisorii pentru demolarea casei mele, pentru că a lucrat mult 
în direcția naţională eu l-am înălțat într-un articol din «Neamul românesc» politic ca pe 
nimeni altul dintre preoții bucovineni în viaţă” (Morariu 1998: 119). 

10 Paul Cornea, ..., 276. 

H Ioan Ţurcan (de la 1882 se va numi din nou așa, după ce fusese numit Zurcan) fusese 
deputat în Parlamentul de la Viena (cf. Dugan-Opaiţ 2015: 173) 

"2 În volum, e prezentată încât versiunea în germană. Cităm aici doar versiunea în româ- 
nă. 

'5 Referitor la prima dintre anonime, o notă de subsol, cu indicaţia n. tr., precizează: „De- 
oarece evreul i se adresează lui Morariu într-o germană binişor stâlcită, traducătoarea 
şi-a permis, pentru a nu știrbi farmecul originalului, să mutileze niţel și ea limba română” 
(Morariu 1998: 145). Cum în text, doar pentru prima anonimă se păstrează şi versiunea 
germană, putem să deduce că celelalte fie au fost scrise în română, fie au fost deja traduse 
în manuscrisul memoriilor de Constantin Morariu. Sau poate pur şi simplu versiunea în 
germană nu mai e reprodusă, apelându-se direct la traducerea făcută de Gina Măciuca. 
1 Atras din primele clase de muzică (primeşte un flaut în 1874 de la unchiul Costa- 
che), ajunge să spună: „ştiind câtă mângâiere îi dă omului muzica în decursul vieţii, n-am 
cruțat pe urmă nici o jertfă pentru instrucția muzicală a copiilor mei. Astfel am ajuns să 
avem în casa noastră o orchestră întreagă, cântând fiul meu Victor la vioară, Aurel la flaut 
şi din mandolină, Leca din violoncel şi din chitară şi fiicele Victoria şi Elvira din pian” 
(Morariu 1998: 17). Adevărul e că la Pătrăuți, cum reiese din paginile de jurnal ale lui 
Leca Morariu, se susțineau adevărate concerte. Atmosferă imperială? Da, dar nu datorită 
nici uneia din condiţiile vieţii în imperiu. 

lulian BOLDEA 
| Amintirea unui poet: Traian Furnea 


B. — prof. univ. dr., 
Universitatea de Medicină, 
Farmacie, Ştiinţe și 
Tehnologie, George Emil 
Palade” din Târgu Mureş; 
rcetător științific la 
itutul de Cercetări 
Socio-Umane,Gh. Șincai” 
al Academiei Române. Este 
conducător de doctorat, 
director al revistei „Acta 
Marisiensis. Philologia”, 
redactor-şef al revistei 
„Vatra', membru în colegiul 
de redacţie al mai multor 
reviste de cultură. Dintre 
volumele publicate: Scriitori 
români contemporani (2002); 
Poezia neomodernistă (2005); 
Vârstele criticii (2005); Istoria 
didactică a poeziei româneşti 
(2005); Poeti români 
postmoderni (2006); Teme 

şi variatiuni (2008); De la 
modernism la postmodernism 
(2011); Ipostaze și lecturi 
critice (2018). 

Traian Furnea (1954-2003) s-a impus ca un 
poet delicat, cu o fire vagantă și boemă. Între 
existenţă și poezie legătura era indestructi- 
bilă, amintirea lui Traian Furnea, poet năs- 
cut, iar nu făcut, este cu atât mai emblemati- 
că. Traian Furnea a fost membru al Uniunii 
Scriitorilor din Romania, debutând editorial 
cu volumul Legitimaţie de poet (Ed. Albatros, 
1982). Trei ani mai târziu, în 1985, publică 
volumul Steaua secretă, receptat favorabil 
de critica literară a vremii. În anul 1978 a 
obţinut premiul Uniunii Artiştilor Plastici 
pentru caricatură. Poetul Cezar Ivănescu 
îl definea pe Traian Furnea ca fiind un „ca- 
ricaturist de o inteligență diabolică și amar 
poet prevertian”. Foarte cunoscute sunt ver- 
surile poeziei Vânătoreasa cea fricoasă, pusă 
pe muzica și interpretată de formaţia Roşu 
şi negru. La fel de reputate sunt poeziile sale 
în care suavitatea se intersectează cu sarcas- 
mul („Priveşte/ Ca nişte bilete de dragos- 
te/ Rupte/ Ies caii/ Intraţi azi-dimineaţă-n 
abator”)? Cu un destin tragic şi o biografie 
tumultuoasă, Traian Furnea a fost un poet 
talentat, cu o acută percepţie a lumii, a pro- 
priilor trăiri şi a semenilor. A fost un poet ce 
credea cu toata fiinţa lui că „Dumnezeu i-a 
lăsat pe toți poeţii cu același număr la pan- 
tofi”. Prin temperament, prin har, prin ver- 
surile sale în care sensibilitatea şi lucidita- 

tea se contopesc, Traian Furnea a dovedit o autentică vibraţie lirică. 
Înscenările poetice sunt susținute, înainte de toate, printr-un limbaj 
de mare simplitate, prin acuitatea viziunii lirice şi, nu în ultimul rând, 
prin recursul la memoria fantezistă, prin care întâmplări, scene, per- 
sonaje şi locuri ale trecutului sunt reprezentate liric, într-o tonalita- 
te graţios-ironică, în care e prezent ceremonialul ludic al copilăriei, 
rezumat în viziuni evocatoare şi plastice: „Odată/ Au venit la mine/ 
Doi domni elegant îmbrăcaţi// Şi mi-au dat/ Mulţumindu-mi/ Un 
pachet de ţigări bune// Drept recompensă fiindcă/ Fără să fi ştiut 
vreodată / Poate astfel m-aş fi temut// Susţinusem/ O copilărie în- 
treagă/ Cu năsucul meu cârn// Vitrina bomboneriei”. 


Viziunile lui Traian Furnea au o coloratură afectivă nostalgică, căci 
un tremur melancolic, abia auzit uneori, alteori manifest, își face 
simțită prezenţa, în versuri cu timbrul estompat și o anvergură mi- 
nimalistă a sensibilităţii. Uneori, o scenă aparent banală, lipsită de 
importanţă, camuflează sensuri delicate ale afecțiunii materne și ale 
pierderii orizontului identității propriei fiinţe: „În preajma fiecărei 
sărbători/ Mama șterge fereastra cu ziar/ Cu cârpă cu piele de căpri- 
oară/ Cu spray în ultima vreme dar/ Fereastra rămâne mereu prost 
ştearsă/ Atâta vreme cât prin ea/ Nu mă vede/ Venind”. Spațiile pe 
care le evocă aceste versuri (oraşul de provincie, gara, parcul etc.) au 
plasticitatea concretului, dar și o sugestivitate acută a memoriei ce 
restaurează urmele trecutului, plasând scene și evenimente revolu- 
te într-un fel de prezent etern dominat de irizările unei sensibilități 
ce plasează făpturi şi fapte sub semnul prezumtivului: „M-aş duce 
în târg/ Să-mi cumpăr alice/ Şi-o pușcă să-mi cumpăr/ Ca pe un lan 
de grâu să te păzesc/ Acum/ Când iarăși gura mea/ De dorul tău mă 
mușcă.// Precum un cal uitat în ploaie/ Sufletul meu,/ Înconjurat 
ca de o haită/ Flămândă de lupi/ De toate poemele mele.// Plouă./ 
O nouă zi/ A celor singuri.// Eu singur aici/ Printre unduioasele 
ierburi sălbatice// Undeva departe/ Oraşul tău/ Împovărat de-atâta 
primăvară/ Stând rezemat/ Ca un beţiv/ De gară”. 


Poezia lui Traian Furnea se distinge prin configurarea a două di- 
mensiuni: prozaismul, descinderea în cotidian și, pe de altă parte, o 
melancolie difuză, lipsită de retorism, prin care eul își exprimă ha- 
loul afectivității, spaima de neființă, teama de solitudine, angoasele 

şi coşmarurile, toate acestea fiind răscumpărate de reprezentările și 
reflexele poeziei: „Acum trei ani tot în vară/ Atât de nebunul poet 
Marius Stănilă/ (Stănilă Dî Marin, cum îşi zice,/ Buldozerist cu două 
volume) / Mi-a dat o pereche de pantofi/ Să nu merg desculț/ De 
la Lehliu la Luduş.// Aceşti pantofi i-am dat/ Anul trecut poetului 
Romoșan/ În spatele hotelului Turist/ Acolo unde se aruncă gunoa- 
ie/ Cu ei s-a dus el în Franţa / La un festival de iubire.// Acum câteva 
zile unui tânăr poet / I-am promis o mai veche pereche / De saboţi 
şi fericiți am zis amândoi fericiţi/ Poeţii că Dumnezeu ne-a lăsat pe 
toți/ Cu-același număr la pantofi”). De fapt, cele două tonalități și 
impulsuri care generează poeticitate sunt coexistente, e vorba de 
apetenţa pentru realul perceput şi asumat în datele sale concrete și, 
pe de altă parte, asumarea unei atitudini elegiac-nostalgice, prin care 
vocea trecutului se face auzită, în timbrul catifelat al melancoliei. 
Într-o sugestivă Scrisoare, poetul reuneşte aceste dimensiuni ale li- 
rismului, în versuri expresive, suave, cu accente abulice: „Prin Luduş 
trec marfare foarte lungi/ Ducând departe brazi și-ngrășăminte/ 
Degeaba fugi, nu poţi să le ajungi/ Şi nici nu poţi ca să le ieși 'nain- 
te// Mai bine stai şi cântă la pian/ Şi fă-ţi din nou o rochie liliachie/ 
Ca şi acum mai bine de un an/ Când tatăl tău ne-a pălmuit în vie// 
Cad stele iar prin munţii lucitori/ Lumina lor oglinda ţi-o dezmiar- 
dă/ Priveşte-ţi chipul (dar de două ori)/ O dată pentru cel ce-o să 
te piardă// Eu nu am reușit s-ajung poet/ Așa cum te-am făcut să 
crezi o vară/ Şi mi-am luat o slujbă la pichet/ Că am un unchi care e 
șef de gară// Și drept cadou că sunt băiat serios/ Şi-n căi ferate mă 
pricep ca-n carte/ Eu am lămpaș și am costum frumos/ Și merg cu 
trenuri lungi şi merg departe// Prin Luduş trec marfare foarte lun- 
gi/ Ducând departe brazi și-ngrășăminte/ Degeaba fugi nu poţi să le 
ajungi/ Și nici nu poţi ca să le ieşi 'nainte”. 


Sentimentul dragostei reprezintă o temă favorită a poemelor lui 
Traian Furnea. Iubirea e contrasă într-un desen melancolic, ideal, 
în care sentimentul se esenţializează, devine mai pur, cu anecdotica 
abstrasă: „Noi ne-am iubit doar o iarnă/ Ţin minte norii cenușii/ Ce 
nu-şi puteau sălta carnea multă/ Până dincolo de dealuri/ Şi rămâ- 
neau să ne ningă/ Să ne ningă/ Să ne ningă întruna// Noi doar sub 
fulgii mari ne-am iubit// N-am alergat nicicând/ Cu tine prin ierbile 
crude/ În răcoarea cucutelor mari/ Niciodată n-am stat/ Cu boa- 

be calde de grâu/ Noi nu ne-am bătut/ Niciodată ploile toamnei/ 
Nu ne-au curs pe gât/ Şi pe-obraz// Noi ne-am iubit doar o iarnă/ 
Numai iarna îmi aduc aminte de tine/ Când tiparul trupului în omăt/ 
Plângând mi-l privesc”. Dincolo de inflexiunile elegiace ale poemelor 
de dragoste, regăsim aici grațiozitate, delicateţe, suavitate prin care se 
realizează o hieratizare a făpturii iubitei, dematerializată, impondera- 
bilă sub efectul transmutaţiei lirice a prezenţei feminine: „Nu ştiu în 
care loc/ Ochii lumii/ Îţi mestecă chipul/ Te-am căutat de curând/ 
Un amurg întreg/ Printr-un oraş prăfuit// Mi-a spus cineva că aici/ 
Ai locui/ Şi nici măcar nu mai cânţi/ La pian/ Și nici măcar ambiţii 
nu mai ai// Nu te-am văzut sau poate / Nici nu te mai/ Cunosc// 
Din maşina de ocazie/ Cu care plecam eu spre munţi// Un minut 
după ora 10 din noapte/ Conform consemnului vechi/ Am privit cu 
coada ochiului/ O stea secretă / Numai a noastră cândva”. 


Pe de altă parte, există în poemele lui Traian Furnea şi o tentaţie a 
spectacularului, a teatralităţii, prin asumarea unor „roluri”, a unor 
travestiuri lirice, căci cunoașterea poetică e aşezată sub auspiciile re- 
prezentării și ale unei candori „histrionice” (Aurel Pantea), asuma- 
rea realului înfăptuindu-se prin vizualizarea detaliilor şi nuanţelor 
lucrurilor. În scenariul poetic privirea e un instrument de cunoaștere 
esenţial şi subtil, prin ea dezvăluindu-se spectacolul unei realități in- 
terogate prin percepţia acută a suprafeţelor și liniilor unei lumi cu 
sensuri grave și misterioase, cu inflexiuni ale neantului, dar și cu su- 
gestii ale unei transcendenţe camuflate: „Cuvintele se sparg de stânci 
şi ecoul se-aprinde. Luminând prăpastia. Prăpastia, această libertate 
absolută a muntelui față de el însuși. Şi aerul din ea încheagă fluturi 
hrănind cu ei depărtările. La primele cotituri ale nopţii nici n-aștept 
să se coacă clipele, de verzi îmi înfig în ele dinţii, aruncându-mă gol 
în iatacul durerii, cu mustul singurătăţii mele hrănindu-mă. Cât mur- 
mur încape într-un țipăt? Câtă aritmetică într-un zbor? Câte împliniri 
într-o moarte? Dezgrop din pământ o lampă aprinsă, dăruindu-ți-o, 
făgăduindu-ţi un tropot de cai zugrăvit pe-o fereastră. Oricum, eu 
mă voi frânge în două și fiecare fi-voi celălalt. Tuberoze vor vesti dez- 
meticirea largurilor și hulubăriile clipei se vor umple de aerul proas- 
păt al altei depărtări. Peste silozurile memoriei va începe să ningă și 
fi-vom nimeni mergând spre nicăieri . 

Pentru Traian Furnea, cuvântul, actul poetic, poezia reprezintă teme 
de reflecţie permanente, căci autoreflexivitatea e nucleu germinativ 
şi instanță constitutivă a ființei sale lăuntrice. În labirintul memoriei 
lirice se regăsesc ipostaze ale făpturii sale trecute, gânduri și amin- 
tiri, reflexe ale sinelui și ale clipelor de iubire şi de poezie: „Poezia 
trece pe o stradă lăturalnică/ Şi toată lumea zice/ Uitaţi o poezie tre- 
ce/ Pe strada noastră lăturalnică// Pantofarul se opreşte din lucru/ 
Mecanicul se şterge de ulei/ Pe pantaloni/ Miliţianul scoate din flu- 
ier/ O simfonie liniştitoare/ Dar cine s-o acosteze/ Să îi sărute sânii / 
Să îi mângâie sexul// Toţi şi-ar dori-o nimeni nu are însă/ Curajul/ 
Poezia trece pe strada lăturalnică/ Frumoasă și necunoscută// Dar 
cum de trece o poezie/ Pe strada noastră lăturalnică/ Se întreabă cu 
toţii/ De ce nu trece pe marile/ Bulevarduri/ Prin locuri prin care 
/ S-o vadă cu toţii// Fără să ştie bieţii/ Că veșnicia ei/ Îi permite şi 
asta”. 


Poemele cu caracteristici ale pastelului pun în conjuncţie emoții şi 
trăiri ale eului şi spiritul unei naturi hieratice, desenată în peniță fra- 
gilă, în tonuri catifelate şi adânci, cu inflexiuni expresioniste şi accen- 
te blagiene: „Greierii sunt răsplata zilei/ Pentru amurgul biruitor// 
O mireasmă de gheaţă subţire/ Trece peste miriști peste/ Hambarele 
pline cu bucate/ În întâmpinarea iernii ce vine// Plouă pe spini/ Şi 
chipul amintirii e presărat/ Cu flori târzii de câmp/ Pe care le culeg/ 
Mâini una alteia făgăduite/ / (Prinzând contur/ În ochiul clipei astfel 
frumos dichisită/ Ce moare)/ Noaptea biruie amurgul/ Abia birui- 
tor/ Căci nicio biruință nu e pură// Şi totul se topeşte și piere/ În 
liniştea din care totul/ Va renaşte curând”. 


„Senzaţia copilăriei” e o stare privilegiată, „plină de personalitate”, re- 
cuperată din aluviunile memoriei, în multe dintre poemele lui Traian 
Furnea, într-o aură a interiorităţii desprinsă de timp, deposedată de 
vremelnicie, prin care eul își recuperează propria esență, propria 
dinamică afectivă, propria reverie: „Genunchi și ei abia vindecaţi/ 
De zdreliturile copilăriei/ Cu calde încă amirosuri unși”; „Iarbă şi 
muşunoaie şi păpădii/ Pe dealurile copilăriei noastre”; „Avioanele 
mele din copilărie/ Albeau câmpul”; „Cel mai crunt dor/ E dorul 
de lucruri ce nu mai există/ Teiul copilăriei/ Vântul făcându-l prin 
nopți să vuiască”; „O noapte cu tine Bianca/ Cu palma mea intrând 

sub chingile copilăriei tale”; „Numa-n capul lor/ Nătâng// Putreda 
copilărie / Şi-a mișcat/ Piciorul/ Stâng”; „După-masă te-am dus pe 
strada Grigorescu/ Acolo unde pielea copilăriei mele/ Înjunghiate/ 
Şade la uscat”; „Simt eu cum el se loveşte de răcoroșşii/ De bătrânii 
copaci şi ricoşează/ Dintr-unul în altul/ Dintr-unul în altul/ Precum 
pietrele/ Demult zvârlite/ În copilărie”. 


Există în versurile lui Traian Furnea și o dimensiune postmodernă, 
căci unele poeme se disting prin atitudinea relativizantă, ironică sau 
autoironică, legitimând, ca „obiecte” lirice aspecte, lucruri, ființe 
umile, banale, lipsite de anvergură semantică. Un exemplu edificator 
este poemul Scaieţii: „Şi-n spatele casei noastre/ Dincolo de grădina/ 
Încărcată de rod// Nebăgaţi niciodată / De nimeni în seamă/ Scaieţi, 
o, scaieţii,/ Scaieţii mari, urâţi și-nţepători/ Care ţineau legate pe 
câmpie/ Unul de altul/ Satele noastre... Relevante sunt şi acele po- 
eme cu formă de parabolă, în care sensul e camuflat într-un substrat 
anecdotic, iar imaginile au detentă alegorică, expunând semnificații 
ale destinului şi ale existenței, cu simplitate, ironie şi chiar autoiro- 
nie: „Un nod la batistă să nu uite/ Să trimită la moară/ Un nod la 
năframă să nu uite / Să-i coase bunicului pantalonii// Un nod la şurță 
să nu uite/ Să mute porcii la umbră porcii/ Mâncau foarte repede 
umbra/ Cred că de-asta a îmbătrânit / Bunica// Un nod la cămașă să 
nu uite/ Să privească spre seară/ Câmpul cu maci/ Și-un nod mare 
la buric/ Să nu uite/ Să moară”. Poetul visează la întoarcerea „pe co- 
lina cu cireşi”, în „ţara ierburilor tinere/ Nici cu gândul atinse de ni- 
meni”, visează la privirea iubitei („tânără lumină verde”), în timp ce 
„Duminica/ Bolnavii îşi cară boala de colo-colo/ Prin parcul spita- 
lului”, iar „Pe deal/ Tristeţea cântă la vioară”. În poemele lui Traian 
Furnea, accentul elegiac este dominant, chiar dacă e însoţit adesea de 
gestică bufonă sau de asumarea unor măști tandre: „Deasupra întâm- 
plărilor de demult/ În zbor egal şi calm/ Mari păsări de frig// Ninge 
tăcut de când am plecat/ Umbra mea pe lucruri/ O recunosc// Îmi 
sângeră mâna încercând/ Din solidificata lumină / Să desfac o-ntâm- 
plare”. 


Definiţiile lirice, exultările aforistice, notaţiile contrase conferă, une- 
ori, versurilor fulguranța unor idei iluminate cu intermitenţă, ce in- 
duc un fel de miraj al depărtărilor, un recul în labirintul interiorității: 

„O clipă efemerul/ A luminat eternitatea”; „Nu facem decât/ Să 
trăim / Consecinţe..”; „Sunt seri în care/ Amintirea ta/ Îmi tulbură 
carnea și viaţa”; „Doar forma sa/ Tipar/ Umplut cu lumină acum”, 
„Prăpastia, această libertate absolută a muntelui faţă de el însuși”. 
Poemele scurte, cu sensuri sugestive, sunt reverii eliptice, apropia- 
te de expresivitatea stampelor japoneze cu desen delicat și intermi- 
tent: „Irec printre/ Morminte/ Aerul dintre mine şi ele/ Foşneşte”, 
„Iresar/ Din nucul ud/ Cade pe casă tresărind/ O nucă”, „Prunul 
uscat a aţipit puţin/ Şi s-a trezit/ Cu o pasăre udă pe ram” sau „Cât 
de departe e copilăria mea/ Dumnezeule/ Cum s-au scumpit între 
timp/ Porumbeii”. 


Poet melancolic şi frust, ce cultivă prozaismul și ironia, cotidianul şi 
irizările nostalgice, ţesându-și din detalii anecdotice o biografie fic- 
tivă, Traian Furnea nu este, încă, pe deplin cunoscut și apreciat așa 
cum ar merita opera sa poetică relevantă prin viziune, atitudine şi 
stil. 

Mariana Sândez 


Un roman care sfidează 
miturile maternității 


„EI Pais Cultural” şi Vogue”, cele mai importante publicaţii ale hispanităţii 
de pe bătrânul continent, scriu că Tatiana Țibuleac este unul dintre fenome- 
nele literare europene ale anului 2019. 


După ce romanele sale Vara în care mama a avut ochii verzi și Grădi- 
na de sticlă au cucerit primele poziţii ale clasamentelor bibliografice de 
carte românească, traducerile absolut fantastice au plasat titlurile autoarei 
moldovence pe cele mai impunătoare librării europene, iar în scurt timp au 
traversat oceanul spre Argentina și Columbia. 


Îndrăşită şi apreciată pentru arta sa copleșitoare de a-și modela textul cu 
finețe neașteptat de dură, frumusețe stranie, gingăşie şi sensibilitate, emoti- 
vitate cutremurătoare, Tatiana Ţibuleac își face loc în literatura română şi 
a lumii prin inconfundabilele creații impregnate de sentimentul iertării şi 
al iubirii. 

Interviul realizat de către scriitoarea argentiniană Mariana Sândez cu Ta- 
tiana Țibuleac, pentru „Revista N,”, a fost publicat pe site-ul www.pressre- 
ader.com, în data de 12 septembrie 2020. Traducerea textului este semnată 
de colega noastră Liliana Rostea. 


„În acea dimineaţă, în care o uram mai mult ca oricând, mama împli- 
nise treizeci şi nouă de ani”, este scânteia ce inițiază Vara în care mama 
mea avea ochii verzi. Primul roman al Tatianei 'Ţibuleac, publicat la edi- 
tura Impedimenta, se află la a cincea ediţie în Spania şi tocmai apare în 
Argentina. Aleksy este — sau narează că ar fi — un fel de matricid literar, 
este adolescentul care încearcă să-și ucidă mama prin cuvinte și gân- 
dire, — acel spaţiu mental în care este capabil să combine cruzimea și 
sarcasmul pirotehnic cu o sensibilitate poetică plină de furie. Este clar 
de la început că acesta este un băiat cu probleme mintale. 

Cu cât mai multă furie, cu atât mai multă frumuseţe pare să izbucneas- 
că din veninul său. Tânărul îşi reinventează de-a lungul paginilor lim- 
bajul pentru a-l face să coincidă cu profunzimea resentimentului său și 
concepe, una după alta, cele mai inedite imagini: „Ochii mamei mele 
urâte erau resturile unei mame străine foarte frumoase”. 


Senzaţiile fiului, generate de ochii materni, se schimbă pe măsură ce un 
capitol se leagă de următorul, pentru a explica schimbările din relația 
celor doi, până când la sfârșit eroul va spune: „Ochii mamei mele erau 
muguri în așteptare”, În adâncul sufletului, Aleksy urăște, pentru că 
iubeşte prea mult și atenţia pe i-o acordă mama sa, o femeie necăjită 
de multe alte pierderi, nu este suficientă. Povestea ne plasează în mo- 
mentul transformării care are loc în lunile petrecute împreună de fiu cu 
mama care se îmbolnăvește. 


Oarecum copleșită de primirea apreciativă a cititorilor de diferite limbi 
din Europa, Tatiana Țibuleac a vorbit și cu „Ñ, după apariţia romanu- 
lui în Argentina. Adevărul este că scriitoarea vorbeşte precum scrie, cu 
evidentă febleţe pentru comparaţiile care îi încarcă enunţurile de artă 
şi reflectare. 


- Am fost surprinsă să descopăr într-un ziar un interviu cu titlul: 
„Tatiana 'Ţibuleac, scriitoarea de succes, care nu știe să scrie de dragos- 
te” și că diverse recenzii au subliniat relația de ură a personajelor, când 
dragostea predomină în lectura mea. 


- Tind să fiu prudentă cu subiectul iubirii, fiecare îl vede diferit. Pentru 
unii este ceva vizibil şi vibrant; pentru alţii, poate fi o lumină slabă as- 
cunsă. Pentru mine, o demonstraţie de dragoste este ca o prăjitură cu 
mult zahăr: întotdeauna ai nevoie de ceva cu care să o diluezi. Cu du- 
rere, cu frică, cu incertitudine. Simt că dragostea a fost adesea redusă la 
ideile despre carne şi plăcere în așa fel încât mulți dintre noi o privim cu 
frică. Frica de a nu fi suficient de buni pentru a iubi; de a nu fi drăguți, 
valoroși, inteligenți sau suficient de interesanţi pentru a fi iubiţi. 


- În roman, Aleksy este iubit, dar nu în felul în care ar fi avut nevoie. 
Mama lui îl iubeşte așa cum poate, dar pentru el nu este suficient. Acest 
lucru se întâmplă adesea în viață, nu-i așa? Simţim că nu am primit tot 
ce ne trebuia, dar nici nu știm cum să revendicăm ceea ce ne lipseşte. În 
aceeași ordine de idei, cred că aţi fost întrebată și de ce alegeți să scrieți 

despre dramele familiale. De parcă ar exista o modalitate de a discrimi- 
na familiile cu destine dramatice de cele normale. 


- Nu ştiu ce este normalitatea, nu am auzit niciodată de așa ceva 
(râde). Am patruzeci de ani și am fost martoră deja la atâtea mode- 
le de „normalitate” încât le-am și pierdut numărul. Cine este normal? 
Ce este normal? Mai mult decât atât, de ce ar trebui să fie considerat 
ceva normal, prin contrast cu altceva care se presupune că nu este? Nu 
am vrut să construiesc cartea și nici nu am întocmit niciun fel de plan 
pentru personaje. Nu ştiam ce se va întâmpla cu ele până nu am înce- 
put să scriu. Într-un fel am făcut ceea ce fac deseori băieţii: am săpat o 
fântână în pământ şi mi-am ascuns acolo comorile. Temerile mele, se- 
cretele mele, mesajele mele, în același timp, este adevărat, am încercat 
să le prezint cât mai „normale'. Nu voiam să fie săraci sau marginali, sau 
prea ridicoli, adorabili sau celebri. Am căutat să semene cu „oamenii 
de alături”, deoarece existenţa nu este mai puţin intensă pentru cei care 
duc un mod de viață mediocru. Poate, dimpotrivă, ceea ce este mediu 
ne permite să acoperim un spectru mai larg de realitate. 


— Aţi ales să scrieţi despre „mama rea” și despre cancer, deoarece aces- 
tea sunt două subiecte de care vă temețţi în viaţa reală, ca o modalitate 
de a le îndepărta. Nu vi se întâmplă invers: nu vă încearcă teama că, 
scriind despre anumite probleme, le atrageți? 


- Este amuzant că menţionaţi acest lucru: da, am avut o perioadă în viața 
mea când anume asta simțeam. Adică scriind despre o boală m-am spe- 
riat să nu fi căzut în plasa ei. De parcă ai deschide o uşă în viaţa reală și ai 
elibera ce ai ținut închis în cap. Mi s-a întâmplat cu prima mea carte, nu și 
cu a doua. Dar mai cred în altceva. După ce am scris Vara în care mama... 
am constatat că oamenii și-au schimbat părerile despre mine. Oamenii 
care mă cunoscuseră toată viața au crezut brusc mai mult cartea decât pe 
mine. Am încercat de multe ori să le explic că autorul şi personajele nu sunt 
același lucru, dar totuși am observat în privirile lor că nu mă credeau deloc, 
ezitau, nu puteau să desprindă cartea de mine. Şi am renunţat să mai lupt. 


- Explicaţia Dvs. vizavi de raționamentul din care romanul place atât 
de mult este că acesta vine să demoleze un mit despre mama perfectă 
şi femeia fără cusur. Dar după atâtea secole și personaje extraordina- 
re, precum Medeea sau Madame Bovary, nu ne-am obişnuit oare cu 

femeile slabe, vulnerabile, capabile de rău față de copiii lor? Mame 
obișnuite, să zicem. 


- De unde vin eu, a fi femeie nu are prea multe conotaţii sau alternati- 
ve. Poţi fi tânăr, bătrân sau mort. Sărac, bogat sau norocos. Poţi fi iubit, 
ignorat, nebun. Există puţine variante, care se schimbă deja de-a lungul 
timpului, dar există o presiune cu care trebuie să ne confruntăm prea 
multe dintre noi: maternitatea. A fi mamă este cel mai dificil pentru că 
avem o singură opţiune: să fim o mamă bună, o mamă sfântă. Este o 
responsabilitate imensă. Odată ce faci un copil, se aşteaptă să trăieşti 
pentru el tot restul vieții tale, să sacrifici totul, să-ți dai viața pentru el 
sau pentru ea. Eșecul ca mamă este cel mai rău lucru care ni se poate în- 
tâmpla şi vinovăția este atât de enormă, o vină care ni se transmite din 
fragedă tinereţe și nu lasă loc de evadare. Cunosc multe femei care sunt 
mame extraordinare, mari profesioniste, persoane fantastice şi totuși 
trăiesc cu teama că nu fac suficient de mult pentru copiii lor. 


- Mă refer şi la faptul, în plus, că personajul tău feminin nu este o per- 
soană abjectă, teribilă, ci o femeie care a suferit mult, care a trecut prin 
situaţii oribile, de care rămâne marcată. 


- Da, este o femeie ca oricare, normală. Nu a fost iubită şi de asta nu 
ştie să-și iubească fiul, deși găsește o modalitate fericită de a ajunge la 
capăt. Finalul este un pic dramatic, s-ar putea spune, dar moartea este 
doar o metaforă din carte. Mesajul pe care am căutat să-l transmit este 
că oricând pot fi îndreptate lucrurile şi făcute bine, chiar şi atunci când 
crezi că este prea târziu. Există întotdeauna timp pentru transformare, 
asta m-a interesat să transmit. 


— S-au spus multe despre stilul brutal, dur și în același timp poetic al 
prozei tale. Sunt de acord, deși intuiesc şi săgeți de umor negru, un 
umor care vine din angoasă. 


— Mă bucură foarte mult când cititorii găsesc nu numai lumină în cărțile 
mele, ci şi întuneric. Umorul nu se numără printre trăsăturile centrale ale 
scrierii mele, dar îmi place că provoacă zâmbete. Cu toate acestea, observ 
că doar cititorii spanioli subliniază acest aspect. Nu mi s-a întâmplat în 
Moldova sau în România, sau în Franţa. Cred că ar trebui să monitorizez 
ceea ce a făcut intenționat traducătorul meu de spaniolă, pentru a vedea 
dacă a tradus din greşeală pentru altcineva (face din ochi). 

Convorbiri cu Theodor Damian 
de Florentin Popescu 


Doi scriitori, doi jurnaliști, doi oameni de 
cultură, doi prieteni, două personalități im- 
portante ale literaturii române actuale ne 
oferă bucuria de a-i descoperi într-un dialog 
sincer, deschis, într-un lung interviu, nesupus 
niciunei rigori formale, un dialog spumos, fas- 
A cinant, de o înaltă ținută etică și estetică. 
LH. = doctor în filologie, 
poet, prozator, critic şi istoric Este vorba despre Florentin Popescu și The- 


literar, eseist. A studiat la odor Damian şi cartea Convorbiri cu Theodor 
institutul de Artă Teatrală Damian, apărută de curând la Editura Rawex 


şi Cinematografică din : 
| Coms, Bucureşti, 2020. 
București, Secţia regie și la 3 


Universitatea din București,“ De fapt, Convorbiri este mai mult decât un 
Facultatea de Filologie. 
Semnează zece volume de 
versuri, două romane, cărți 
de critică și istorie literară, din aparține, așa cum mărturisește, lui Florentin 
domeniul teoriei comunicării Popescu, care, iniţial, a stat în cumpănă, ne- 
N, al mass-media. A publicat putându-se hotărî la ce formulă să se opreas- 
în revistele „Scrisul românesc”, 


„Literatorul, „ Contemporanul”, i , a A 
Destine literare" etc. poezie, .* Urmă, el a ales una care iese din tipare, ca și 


interviu, este o conversaţie liberă pe diverse 
teme, de la egal la egal. Ideea acestei cărți îi 


că, din atâtea posibilități virtuale. În cele din 


articole și studii, eseuri din personajul cărţii sale — un „uomo universale”, 
domeniul literaturii române, „cunoscut, apreciat şi iubit în foarte multe lo- 
al teoriei comunicării i curi de pe mapamond”. „Un dialog viu, spon- 
mass-media. a 5 è . .» . Paaa”. 
Membru al Colectiyulu; tan și sincer dintre doi prieteni” evidențiază 


de redactie al revistei laturi noi ale personalității lor, ale fenomenu- 


„Bucureștiul literar și artistic”; lui cultural și literar din România acestor ani. 


membru al Uniunii Ziariştilor | | | 
Profesionisti din România.  Larândullui, Theodor Damian, printr-o adre- 


sare epistolară, prietenească, mărturiseşte că 

acum a sosit momentul 

acestei lungi convorbiri, 

pentru că, aşa cum spu- FLORENTIN POPESCU 
ne Eclesiastul, există un 

timp pentru fiecare lucru 

de sub cer. Pentru el, este 

o bucurie de a se plim- 

ba prin viaţa sa, călăuzit CONVORBIRI 
de întrebările ziaristului, cu 

pentru că astfel are posi- 

bilitatea de a se cunoaște THEODOR DAMIAN 
mai bine pe sine însuși, 

aşa cum recomanda Ora- 

colul din Delphi sau So- 

crate. 


Prima întrebare se referă 

la pensionarea lui Theo- 

dor Damian. Acesta răs- TNI 34COMS 

punde că s-a pensionat 

(pentru anii de lucru din 

România) mai devreme (la 62 de ani și nu la 65) pe caz de boală (pro- 
bleme cu inima), după ce povesteşte avatarurile/coșmarul birocratic 
prin care a trecut. În septembrie 2019, prof. univ. dr. Theodor Damian 
a ieşit la pensie de la Facultatea de Științe Sociale de la Metropolitan 
College din New York, după 27 de ani de predare a cursurilor de Fi- 
losofie și Etică şi de Sociologie. Bucuria lui este acordarea titlului de 
profesor emerit, ca o răsplată pentru îndelungata activitate la catedră. 


Theodor Damian își continuă activitatea la parohia „Sf. Ap. Petru și 
Pavel”, înfiinţată de el în 1993, la New York, precum și la Institutul Ro- 
mân de Teologie și Spiritualitate Ortodoxă, la Cenaclul literar „Mihai 


“vI 


Eminescu” şi la revistele „Lumină Lină” şi „Symposium”. 


Privind înapoi cu bucurie, el priveşte şi înainte cu drag și speranță, cu 
dorința desăvârşirii propriei sale forme, scopul final al existenţei. 


În ceea ce priveşte pensionarea din preoţie, părintele spune că acest lu- 
cru nu e posibil. „Preot voi rămâne cât îmi va da Dumnezeu zile, chiar 


CĂRŢI ȘI ATITUDINI E 


pensionat de la parohie tot voi putea participa și oficia slujbe religioa- 
se” Pentru el, enoriașii reprezintă „familia de duminică”. 


În plan cultural și literar, Cenaclul literar „Mihai Eminescu” și revista 
de cultură și spiritualitate românească „Lumină Lină”, unicat în Ameri- 
ca, promovează valorile culturii şi spiritualității românești în conștiința 
şi sufletele românilor din America. De aceea, el este la ora actuală „cea 
mai populară figură a diasporei românești din America. Şi cea mai im- 
portantă”, după cum spune Florentin Popescu. 


Personaj ubicuu, Theodor Damian este peste tot, atât în țară, cât şi în 
străinătate. El este un călător, „un neastâmpărat al Duhului Sfânt”, cum 
l-a caracterizat Bartolomeu Anania. „Te miri în care universitate nu a 
studiat, în care facultate nu are un curs, cărei biblioteci nu i-a răvăşit 
rafturile şi pe care meridian nu i se aude vocea”, spune acesta. 


Evocarea nostalgică a copilăriei, cu jocurile ei nevinovate, a prietenilor, 
a părinţilor, a locurilor natale (Botoşani) e făcută cu dragoste şi dor. 
„Toată copilăria mea, faza «botoşăneană» e-n mine. Vie şi neştirbită”, 
spune scriitorul. Contactul cu Botoşanii se desfășoară ca un ritual. 
Acolo are familia, prietenii din copilărie, cimitirul. „Toate întâmplă- 
rile copilăriei au fost niște porți, porţi spre lumi fantastice, nebănui- 
te, închipuite în mintea mea de copil, porţi spre alte ţări, universuri”. 
Metafora porţii îmbină filozofia cu teologia. Nu întâmplător, Theodor 
Damian este mândru şi bucuros că a primit titlul de Cetăţean de onoare 
al urbei sale natale. 


La o întrebare a lui Florentin Popescu privind chemarea către studiile 
teologice, Theodor Damian răspunde că datele nașterii sale (28 de- 
cembrie 1951) „au reprezentat o matematică a divinității favorabilă de 
la început”. Născut din gemeni odată cu sora sa geamănă, Dorina, care 
a murit de pneumonie, el a fost hărăzit de mama lui, Dora, să i-l închine 
lui Dumnezeu, care i-a ascultat ruga de a-l ţine în viață. „Toată copilăria 
mama mi-a vorbit de Dumnezeu, m-a dus la Biserică și a încercat tot 
timpul să-mi cultive ideea de a merge la seminarul teologic după ter- 
minarea primelor opt clase ale școlii generale”. Așa s-a și întâmplat. La 
admiterea la Seminarul de la Mânăstirea Neamţ a intrat al doilea (din 
opt pe un loc). Interesant, adolescentul nu voia să urmeze seminarul și 
chiar şi mai târziu fuge, refuzând să se tundă zero, „oală”, așa cum ce- 

reau canoanele Seminarului. După o peripeţie pe la Brașov, la un unchi 
al său, se întoarce la Tg. Neamţ, unde o găsește pe mama lui, îngenun- 
chiată în fața icoanei Maicii Domnului, rugându-se pentru el. 


Un amănunt important: pasiunea lecturii. „Toți acești ani n-am făcut 
decât să citesc și iar să citesc”. „Filozofia și literatura m-au convertit la 
teologie. Pe veci”. 


Theodor Damian povestește apoi cum a ajuns în America, la New York. 
El spune că a ajuns în America din întâmplare. Mai întâi, a avut şansa 
să obțină o bursă pentru studii de doctorat în Elveţia. Apoi, la invitația 
unui prieten american, a cerut să plece în America și a obţinut viza tu- 
ristică pentru SUA. Pe 15 august 1988 a sosit în America. A obţinut o 
bursă de studii la Princeton University în New Jersey. În 1993, după ce 
a obținut un doctorat la Fordham University din New York, a înființat 
Institutul Român de Teologie și Spiritualitate Ortodoxă, Biserica „Sf. 
Ap. Petru şi Pavel” şi Cenaclul literar „Mihai Eminescu”, în acest oraş. 
Tot în 1993, a fost numit, prin concurs, titular al Catedrei de filozofie 
şi etică. 

O problemă importantă pusă în discuţie este diaspora românească 
din America. Unii spun că ea este divizată, alții, dimpotrivă. Theodor 
Damian vorbește despre păstrarea identităţii cu care românii au venit, 
despre nevoia ca ei s-o cultive, să vorbească limba de baștină, să culti- 
ve religia, portul, tradițiile, muzica, bucătăria de origine. O problemă 
delicată este aceea a copiilor persoanelor din emigrație. Un exemplu 
concret este chiar cel al copiilor lui Theodor Damian. Acum, băiatul 
său, Andrei, de 21 de ani, vorbește fluent trei limbi — germană, engleză 
şi română, pentru că mama lui, Claudia, nemţoaică, i-a vorbit copilului 
din prima zi exclusiv în germană, iar Theodor Damian i-a vorbit exclu- 
siv în română. În casă au vorbit românește. De abia la grădiniță copilul 
a învățat engleza. 


„Păstrarea şi transmiterea limbii române la urmași este o datorie mora- 
lă de cea mai mare importanţă”, spune el. 


Editorul Theodor Damian vorbește apoi despre Cenaclul literar „Mi- 
hai Eminescu” și despre revista „Lumină Lină”, revistă de prestigiu 
internaţional, înființată de el în 1996, despre colaboratorii și struc- 
tura ei. 

Theodor Damian răspunde şi la o întrebare care îl priveşte direct: Cum 
trebuie să fie un preot, ce calități trebuie să aibă un preot pentru a-și cu- 
ceri enoriașii? El vorbeşte despre caracter şi smerenie, despre respectul 
pentru ceilalți. El nu trebuie să fie un funcţionar bisericesc. El trebu- 
ie să inspire încredere, deschidere. Preotul este un om ca toţi ceilalți. 
În plus, el are harul primit la hirotonie. El trebuie să fie un model de 
credinţă, de duhovnicie, de comportament creștin. Recunoaștem aici 
un excelent autoportret. 


În încheierea convorbirilor, Florentin Popescu mărturisește că a trăit 
o clipă astrală atunci când l-a cunoscut pe Theodor Damian - demn 
descendent al marilor figuri descinse de pe meleagurile mirifice ale 
Moldovei de Nord: Eminescu, lorga, George Enescu, Ciprian Porum- 
bescu. 


Cartea se încheie cu o bogată, fascinantă biobibliografie a lui Theodor 
Damian și cu un excelent album foto, prezentat cronologic. 


Mulţumim lui Florentin Popescu, mulțumim lui Theodor Damian 
pentru că ne-au îmbogăţit mintea și sufletul prin aceste dezvăluiri me- 
morabile. 

Viorica-Ela CARAMAN 


Arheologia literară 
a exoticilor temperați 


V-E.C. — autoare a 
volumelor de critică literară 
Ante-Scriptum, Chişinău, 
2009 (Premiul Tineretului 
municipiului Chişinău 
pentru Ştiinţă şi Artă, 
Premiul literar pentru debu 
al Salonului Internationa 
de Carte, Chişinău, 2009), 
Modele ale temporalității 
poetice, Chişinău, 2012 
(Premiul Naţional al 
Tineretului, 2012). Membru 
al Uniunii Scriitorilor din 
Moldova. 


Albumul fotografic Scriitorii când nu scriu... 
(Nicolae Răileanu, Mihai Ştefan Poiată) a 
apărut în acest an, 2020, la Editura Arc de la 
Chişinău, recunoscută pentru orientarea edi- 
torială enciclopedică, în plus, pentru restituiri- 
le vizuale de excepţie, și constituie mai întâi de 
toate o piesă surpriză printre apariţiile care țin 
mersul cronic al literaturii. Dar în fond, este un 
document statutar și unitar, cu o autenticitate 
proprie, jucând între obiectiv — cu dublul sens 
de lupă fotografică şi registru veridic al privi- 
rii — şi subiectivitatea selecţiei, a momentului 
şi unghiului de vedere. Căci albumul, precum 
notează alcătuitorul și prefațatorul, nu este 
propriu-zis „o istorie ilustrată a literaturii basa- 
rabene, cum şi-ar fi dorit Muzeul de Literatură, 
şi nici viaţa Uniunii Scriitorilor în imagini, cum 
se zvonise în cercurile literare și cum și-ar fi do- 
rit conducerea USM, ci un album de autor al 
fotografului Nicolae Răileanu” (Mihai Ștefan 
Poiată). 


Lucrarea include o panoplie vizuală din arhiva 
fotografului fidel al Uniunii Scriitorilor de la 
Chişinău, Nicolae Răileanu, o lucrare postu- 
mă, configurată și comentată de Mihai Ştefan 
Poiată. Imaginile reproduse îi prind în obiec- 
tiv pe scriitorii de la Chișinău într-o eră care 

a consacrat dimensiunea ima- 
gistică drept pârghie politică 
de organizare a maselor, apoi 


Nicolae Răileanu 


în epoca autonomiei literare. Mihai Stefan Polată 


Viata socială a literaturii din Adige 
i Scriitorii 

când 

nu scriu... 


Basarabia începe în album cu 
imagini festiviste ale întruniri- 
lor scriitoriceşti, care astăzi au 
pierdut, din fericire, în totali- 
tate acest format, şi sfârşeşte 
în paginile cărții într-un 
moment la fel de crucial pen- 
tru viaţa literară: atunci când 
literatura vorbește în absolut 
prin sine însăşi, iar vocile so- 
ciale care au făcut posibil și au 
înregistrat acest moment poartă aceleași nume cu vocile literare care 
populează galaxiile spirituale nemaifrecventate până atunci, unele 
voci traversând ambele momente istorice. Cronologic, vorbim aici de 
sfârşitul anilor '70, dar, în fond, de anii '80 (care, estetic, în termenii 
literaturii române integre, s-au manifestat aici în anii '90, de fapt) până 
în zilele noastre, care îi cuprind în ultimele pagini pe copiii scriitorilor 
contemporani, făcând volens-nolens parte din peisajul literar. 


Narativul cronologic construit al albumului dă însă startul poveștii 
vizuale oarecum dintr-un in illo tempore, echivalent eminescianului 
„fiind băiet...", cu pozele copilăriei moldovenești din ultima jumătate 
de secol, care aruncă punți de legătură cu însăși copilăria scriitorilor 
noştri. Urmează tot atâtea capitole câte repere identitare circumscriu 
universul literar al spaţiului (Baștina, Familia, Drumuri, Generaţii, 
Despărțiri), sau câte aspecte au marcat viaţa mai mult sau mai puțin 
scriitoricească a scriitorilor (Subotnik-urile, Politicienii), ori câte idei 
umoristice sau nu au avut fotograful şi alcătuitorul (Țigara, Bastonul, 
Dialogul, Comemorări, Conspiraţii, Zâmbete, Graţii, Cupluri, Nani-na, 
Poze, Singurătăţi, Tribuna, Cititori). 


Ce înseamnă de fapt acest album ca demers editorial? Oricum, o 
ingerință indispensabilă în receptarea literaturii ca un construct 

funcţional în metabolismul societăţii din care se naște. O mărturie 
despre pulsul literaturii în frecvenţe live. O privire despre facticita- 
tea comunicării sociale pe care o practică literatura, o rupere de hâr- 
tie pentru o reîntoarcere pe hârtie în numele unei restituiri plurale a 
realităţii artistice inclusiv cu — ceea ce evităm de obicei în legătură cu 
literatura - influenţe politico-sociale. Evităm din cauza comunismu- 
lui prin care a trecut spaţiul nostru și din cauza compromisurilor pe 
care le are de ascuns literatura română, în pofida faptului că este un 
produs social și destinat societăţii. În realitate, aşa cum trece de obi- 
cei acest fenomen, complexul angoasat al „abaterii” nu este mai mult 
decât o dimensiune pe lângă celelalte, literatura rămânând a se defini, 
orice ar fi, prin îmbogăţirile experienţiale propriu-zise ale cuvântului, 
ale literei, etimologic vorbind. Iar contextul socio-politic în literatură 
rămâne important doar când cuvântul îl reflectă, influețându-se reci- 
proc. Pierre Bourdieu avea dreptate să vorbească despre câmpul cultu- 
ral alias literar ca despre un câmp energetic în care forțe diverse își dau 
întâlnire pentru a configura un produs. Interfața unei astfel de analize 
a acestui fenomen ar fi, deşi justă, oarecum improprie și chirurgicală, 
ştergând alura poetică a întâlnirilor noastre cu scriitorii când nu scriau, 
când erau invitaţi să fie văzuţi în carne şi oase sau să pună mâna pe 
hârleţul social, odihnindu-se, mâncând, flirtând în ipostaze galante sau 
crescându-și copiii... Or, albumul imortalizează momente existenţiale 
mai ample şi mai profunde decât viaţa socială a scriitorului, restituind-o 
ca viață din afara hârtiei. 


Prin faptul că albumul se naşte din munca de peste patru decenii a lui 
Nicolae Răileanu, fiind în primul rând o viziune unitară cap-coadă, dar 
și prin faptul că autorul a fost o figură veșnic prezentă in absentia în 
viaţa scriitorilor şi a literaturii de la Chişinău prin aproapele-departele 
obiectivului, această apariție devine o piesă de un simbolism cu totul 
aparte. Când scriitorii de la Chișinău înaintează argumente vizuale 
pentru aspecte din viaţa lor literară și socială, rar pot evita arhiva lui 
Nicolae Răileanu, numele căruia a devenit o marcă consacrată pen- 
tru imortalizarea fotografică a vieţii lor. lată remarca lui Mihai Ştefan 
Poiată în acest sens: „Ani la rând scriitorii noştri au tot aşteptat de la 
Nicolae Răileanu un album fotografic, în care să-și găsească oglindire 
viaţa literară a Chișinăului. Presupun că și unii cititori ar fi răsfoit cu 
interes acest album, care le-ar fi permis să se ițească după cortina vieţii 

literare ca să vadă ce fac scriitorii... când nu scriu. Aşteptările au fost 
pe deplin îndreptăţite, fiindcă timp de peste patru decenii fotograful 
Muzeului de Literatură, care s-a aflat mereu printre scriitori, a adunat 
o arhivă despre care circulă legende... Şi am avut sentimentul că s-a 
comis o mare nedreptate când am rămas și fără album, şi fără Nicolae”. 
De aici desprindem o dată în plus vastitatea și complexitatea arhivei 
Răileanu, pentru care era nevoie de cineva care să facă extracţiile cele 
mai reprezentative, iar Mihai Ștefan Poiată este cu adevărat un coautor, 
care a selectat cu o atenţie prolifică fâșiile constituind spiritus loci al 
unui spaţiu cu o identitate de studiat. 


Contrar aşteptărilor consumatorilor de literatură, albumul nu include 
nicio poză de cancan (nici măcar cea cu scheletușul unui Galaicu-Păun 
în mare nu prea aduce rumoare de cartier), ci înregistrează cu o vervă 
intrinsecă, în spirit „National Geografic”, stihia pustietăţii originare, 
oficiozitatea în prag de sabotaj literar, glodul germinativ, linia fină de 
demarcaţie dintre nimic şi ființă. Acest aspect îl recomandă pe foto- 
graful Nicolae Răileanu, nu fără viziunea orientată a lui Mihai Ştefan 
Poiată, drept un exotic temperat al scrisului interriveran. Albumul con- 
stituie deci și o altfel de exegeză, una vizuală, nu mai puţin vorbitoare, 
a literaturii din Basarabia. Lucrarea se recomandă în cea mai mare mă- 
sură conaisseurilor. Aceştia din urmă însă riscă să aibă așteptări supra- 
dimensionate în raport cu această ediţie, întrucât se dovedeşte un de- 
mers al unor exotici temperaţi prin măsura lucrurilor. Celor care însă 
deschid acum pentru prima dată o carte despre scriitorii basarabeni 
- albumul lui Nicolae Răileanu - li se vor refuza cele mai importante 
sensuri ale imaginilor reproduse. 


Totuși eseurile semnate de Mihai Ștefan Poiată care însoțesc explicativ 
fiecare capitol sunt introduceri ce fac parte indiscutabil din carnația 
fotografică a albumului, dar conferă și o trasare pe șleau a contextului, 
nu fără ironiile, demistificările sau dezvrăjirile necesare. Faţă de rural 
spre exemplu. Or, amorul de rădăcinile strămoșești din ruralul desfun- 
dat, nu-i aşa, se cântă mai cu talent de la balconul urban, la o căniță de 
cafea?... 


Aşa cum spuneam la începutul acestei cronici, lucrarea marchează 
două mari momente istorice ale literaturii basarabene, care coincid 
cu două modele paradigmatice ale scrisului artistic. Copertele albu- 

mului îi adună la un loc pe Emilian Bucov, de exemplu, alături de alți 
exponenţi ai realismului socialist moldovenesc, la o masă a trecu- 
tului cu cititorii, delegaţi și ei în mod oficial, sub semnul „colacilor” 
cu aerul prohodului ritualic, față în faţă cu cei mai tineri condeieri ai 
Basarabiei actuale, postmodernii și postpostmodernii care au dat mă- 
sura schimbării la față a literaturii spaţiului, o listă îmbucurătoare, în 
creştere, de la, să zicem, promoţia „abia tangibilului” (Grigore Chiperi, 
Em. Galaicu-Păun ș.a.) — dar cu premise demne și din preceden- 
ta: Eugen Cioclea și alții — la Maria Pilchin, Aurelia Borzin, Alex 
Cosmescu... 


Cum a schimbat al doilea detașament literatura, ca să încercăm defi- 
nirea o dată în plus a fenomenului? Desocializând-o în sensul în care 
funcționa până atunci, cu efectele și perspectivele de rigoare. Scoţând-o 
din sfera comunitarului şi comunului, a reunirii statistice, în sensul cul- 
tural de coagulare socială al lui Alain Brossat (filozof, autorul unei teze- 
șoc despre cultura care adoarme publicul din Le grand dégoût culturel, 
Paris, Seiul, 2008, putând fi raportată și la cultura dirijată ideologic în 
comunism). Schimbarea a avut loc redându-i literaturii configurația tă- 
ioasă specifică artei, care provoacă, care zguduie, care problematizea- 
ză, care sparge inerția ritualică, care nesocotește prin natura ei măsura 
ideologică imunizantă și care nu-și primeşte colacul... pentru că nici 
cititorii nu mai sunt școlari sau brutari. Iată de ce albumul de fotografii 
cu marea familie a scriitorilor basarabeni Scriitorii când nu scriu... este 
sui generis şi un capitol esenţial al unei istorii a literaturii noastre, care 
te invită nu doar la melancolii romanţate, ce însoțesc inevitabil viaţa 
literelor, ci şi la o împărtășire a unui fenomen artistic, contextualizat 
factologic, ca arheologie literară, dar și trasat subiectiv, apelând toto- 
dată în mod ideal o subiectivitate receptivă infinită. 

O monografie realizată la 
adevăratele standarde valorice 


În lumea contemporană, in- 
discutabil tot mai digitală, în Ada Stuparu 
care limbajul devine din ce în 


ce mai condiționat de imagi- 
ne, cartea Adei Stuparu Anca 
Sîrghie în lumina slovei (Sibiu, 
Editura Techno Media, 2019) 
este o relevantă demonstrație 
că o scriere literară de bună ca- 
litate poate cu succes să pună în 
dialog cele două elemente: foto- 
grafiile inserate într-o considera- 
bilă abundență, atât personale, 


Anca rghie 


iti csore în lumina slovei 
cât şi publice, consolidează și eseu monografic 


nuanțează în mod strălucit firul Techno 
itinerant al prezentării subiectu- 
lui în textul propriu-zis. 


Carte destul de masivă (peste 500 de pagini) şi totuși uşor de citit, prin 
bogăţia analizelor și a ilustraţiilor oferă un parcurs inteligent și bine 
informat. Ingenioasă și elegantă în exprimare, Ada Stuparu probează 
toate calitățile unei remarcabile cercetătoare, un autor îndreptățit să 
ocupe scena literară prin captivanta ei expunere, oferind cititorului o 
nebănuită plăcere. 


Gândită și alcătuită după criteriile valorice specifice unui asemenea 
tip de scriere, care este eseul monografic, evidențiind o neindoielni- 
că ştiinţă nu doar a structurării, ci şi a compatibilizării sectoarelor de 
biografie şi operă, lucrarea se dovedeşte a fi o carte atractivă, trădând 
excelenta dibăcie profesională a autoarei, ceea ce-i conferă cititorului o 
lectură plăcută şi incitantă. 

Monografia ne dezvăluie un personaj deosebit de complex, plasat într- 
o viziune adecvată și exactă, atât în ce privește biografia, cât și nivelul 
operei sale. 


După cum ni se destăinuie chiar la începutul volumului, în „Argument”, 
prezentarea monografică a fost concepută cu caracter jubiliar, anul 
2019 fiind anul aniversar a 75 de ani de viaţă a distinsei profesoare 
de învățământ liceal și universitar Anca Sirghie, dintre care 51 de ani 
dedicați cu pasiune activității didactice, precum și muncii de creaţie 
consacrate scrisului și cărții. În același segment al relatării, autoarea 
subliniază impresionanta bibliografie care a stat la baza elaborării stu- 
diului: 27 de volume redactate, 20 îngrijite pentru editare, majoritatea 
prefațate, peste 500 de articole publicate în presa din țară şi din străină- 
tate (Franţa, Germania, Statele Unite ale Americii și Australia), peste 
120 de conferinţe şi comunicări științifice susținute în România și în 
alte țări, peste 100 de lansări de carte. 


Capitolul I al cărţii, intitulat „O viață în date şi imagini, reprodu- 
ce un drum atent prin viaţa personajului, aflat pentru prima dată în 
postura de subiect, după un lung traseu în care a fost un nestăvilit au- 
tor. Contemplând itinerarul biografic, puternic susținut de imaginile 
ataşate, concis precizate, memoria se colorează melancolic, un efect de 
apreciat, izbutit de Ada Stuparu. Se mai cuvine menţionat că originala 
prezentare a acestui capitol ocupă peste 100 de pagini. 


Partea a doua a eseului, „Evoluţia unei personalități”, include subcapi- 
tole vizând viaţa de familie, educaţia, formarea și dezvoltarea profesio- 
nală, cariera universitară. 


Marin DIACONU Anca SÎRGHIE 


RADU STANCA 
Profil spiritual 


Fundația Naţională pentru Știință şi Artă 

Secţiunea a III-a, cea mai importantă și amplă a monografiei, urmărește 
vibranta activitate de cercetare și creație a Ancăi Sirghie, o simplă 
enumerare a componentelor structurale fiind edificatoare pentru ri- 
gurozitatea studiului care cuprinde istorie și critică literară: „Radu 
Stanca — dramaturg, poet, eseist”, „Memorandistul Nicolae Cristea”, 
„Greierușa lui Lucian Blaga. Sub titlul „Scriitori români în întâlniri ra- 
diofonice” apar prezentări despre Dimitrie Cantemir, Şcoala Ardeleană, 
Vasile Alecsandri, Mihai Eminescu, Ion Creangă, Titu Maiorescu, Ion 
Luca Caragiale, loan Slavici, George Coşbuc, Liviu Rebreanu, George 
Bacovia, Lucian Blaga, Ion Barbu, Vasile Voiculescu, Mihail Sadoveanu, 
Mircea Eliade, Camil Petrescu, Tudor Arghezi, Nichita Stănescu, Marin 
Sorescu, Marin Preda. Alături de un capitol aparte cum este „America, 
un vis devenit realitate”, stau Studii şi cercetări de uz didactic, Studii de 
istorie literară (mișcarea memorandistă a românilor din Transilvania, bi- 
ografia şi opera lui Mihai Eminescu, scriitori moderni şi contemporani, 
„Modelul Constantin Noica” sau „Constelaţia Cioran”). Foarte bogat 
este capitolul dedicat prezenţei în publicaţii: „Critică literară, recenzii”, 
„Despre arte”, „Despre cărţi şi biblioteci”, „Deschideri euro-atlantice”, 
urmat de „Ediţii îngrijite şi prefețe”, „Conferinţe. Comunicări științifice”, 
„Redactarea de reviste”, „Lansări de carte” și „Activitatea culturală”. 


A patra diviziune a acestui notabil studiu surprinde câteva consemnări 
în lucrări de sinteză și relevă cu nedisimulată admiraţie disticțiile, or- 
dinele, medaliile, premiile şi diplomele care i-au fost decernate de-a 
lungul anilor neobositei scriitoare şi cercetătoare Anca Sârghie. 


Impunătoarea bibliografie (peste 250 de pagini) şi o anexă 
(„Retrospectivă în imagini”), reprezentând o vastă colecție de fotogra- 
fii, încheie o lucrare rezultată dintr-o cercetare deosebit de laborioasă, 
un op ce constituie, în opinia mea, un neașteptat cadou oferit exegezei 
literare monografice actuale. 


În fine, cred că savoarea stilistică și echilibrul ușor de constatat între 
exprimarea directă, clară și inteligibilă şi efectul persuasiv al formulării 
pe care cartea le denotă, justifică situarea autoarei Ada Stuparu în rân- 
dul criticilor literari români de incontestabilă valoare. 


Dorin NĂDRĂU, 
publicist 
(SUA) 


BEZET ROMIÂINIĂ 


Anatol MORARU 


Nicolae Esinencu despre evrei 

Motto: La moartea mea, pe pernute, 

în loc de distincţiile pe care le-aș fi putut avea, 
aș zice să-mi fie purtate cărțile mele pe care 
le-am scris şi cu care mi-am împărțit viața. 


Nicolae ESINENCU 


Nicolae Esinencu face o figură singulară în 
peisajul literar postbelic. Fire înzestrată din 
plin, a practicat cu metodă în arta scrierii un 
fel de îndărătnicie moromeţian-cărăbuşiană, 


În curând, editura „Prut” va lansa un volum postum semnat 
de cunoscutul scriitor Nicolae Esinencu (n. 13 august 1940 
în satul Chițcani, județul Orhei — d. 25 aprilie 2016 în mun. 
Chișinău). Criticul şi istoricul literar Vitalie Răileanu subli- 
niază în Argumentul la carte că „este vorba de romanul (in- 
edit!!!) Evreii, scris de Nicolae Esinencu prin anii șaptezeci 
ai secolului trecut, roman care... prin subiectul tratat, prin 
structura, prin scopul nedisimulat de a relua un tablou con- 
cret al destinelor... este unical”. 


Menţionăm că acest roman a fost transliterat, redactat 
şi supus investigației în Laboratorul de cercetări literare 
şi biobibliografie al Bibliotecii „Onisifor Ghibu”, filială a 
Bibliotecii Municipale „B.P. Hasdeu” din Chişinău. 
Ludmila Șimanschi, doctor în filologie, conferenţiar cercetă- 
tor, semnează studiul introductiv, iar Anatol Moraru, critic 
şi istoric literar postfața Nicolae Esinencu despre evrei și 
ceilalți sovietici, pe care o propunem atenţiei cititorilor re- 
vistei noastre. 

costumată, de cele mai multe ori, în veşminte de arlechin. Canonul rea- 
lismului socialist, tiparele/clișeele sociale sau ideologice i-au displăcut 
fundamental și a încercat să le spargă, de cele mai multe ori cu barosul 
epatării, preferând un discurs deshidratat de metafore, aglomerat de 
formule eliptice. Violenţa limbajului artistic, nonconformismul atitu- 
dinii, sfidarea formulelor consacrate i-au adus reputaţia de „copil teri- 
bil” al literaturii române postbelice din Basarabia, faimă care continuă 
să-i învăluie numele și opera și în postumitate. 


Criticul Ion Ciocanu remarcă înzestrarea /deschiderea lui Esinencu 
pentru toate actele de facere literară: ,... începe să exploreze toate ge- 
nurile literare deodată: poezie, proză, dramaturgie, roman, nuvelă, sce- 
nariu de film... Importantă este viziunea sa în proză”. 


Scriitor rasat, Esinencu a lăsat, după ce a urcat în veșnicie, la 25 apri- 
lie 2016, manuscrise de poezie, proză și note de jurnal. În acest sens, 
apariţia extrem de tardivă a romanului Evreii va deveni, vreau să cred, 
un eveniment plurisemnificativ. Criticul și prozatorul Vitalie Ciobanu 
afirma, în 2011, că în RSS Moldovenească a existat un singur roman 
de sertar — Viaţa și moartea nefericitului Filimon sau anevoioasa cale a 
cunoașterii de sine, pânză epică editată de Vladimir Beșleagă abia în anii 
perestroikăi gorbacioviste. Așa cum manuscrisul romanului lui Esi- 
nencu este datat cu anul 1974, Evreii poate rotunji ideea existenţei unei 
literaturi de sertar în Basarabia. 


Pe urmă, romanul Evreii ar putea fi considerat şi o adăugare epică la 
valorosul studiu al lui Andrei Oişteanu (Imaginea evreului în cultura ro- 
mână, laşi, Polirom, 2012) prin completarea cu „fotografiile” evreului 
de dincoace de sârma ghimpată de pe Prut. Totodată, romanul lui Esi- 
nencu înmulțește numărul prozelor care explorează viața basarabeanu- 
lui ajuns, prin jocurile unei istorii ingrate, om sovietic. 


Până în 1974, Esinencu publicase volumele de proză scurtă Sacla 
(1968), Portocala (1970), Toi (1972), cărţi care demonstrează că el acu- 
mulase experiența necesară scrierii romanului și că are structură și forță 
de romancier. Autorul a ţinut să precizeze pe ultima pagină că romanul 
a fost scris la Vadul lui Vodă în numai două zile, 6-8 septembrie (1974). 
Am putea să-l suspectăm că pozează în postură de erou, de scriitor su- 
pradotat cu talent și curaj, însă, în interviul „Bucuraţi-vă, dragii mei, de 

frumuseţea pământului..., realizat de Gheorghe Budeanu cu puţin înain- 
te de plecarea „copilului teribil” în ceruri, Esinencu invoca extraordinara 
putere a inspiraţiei, care l-a frecventat foarte des: „După fiecare depla- 
sare la casa de creaţie, nu mă întorceam cu mai puţin de două sute de 
pagini scrise. Uneori mergeam la Yalta, dar mai des mă duceam la Vadul 
lui Vodă, mai ales iarna. La Vadul lui Vodă am scris romanul Doc în două 
zile, căci pe mine, când mă apucă inspiraţia, nu mă opreşte nimeni, scriu 
fără a respecta ortografia sau regulile gramaticale. După ce sfârșesc ceea 
ce am gândit, revin la text, îl redactez, scot sau adaug alineate întregi. 
Inspirația este ca o femeie nebună care îţi învârte mințile”. Ar trebui deci 
să admitem că, mistuit de focul inspiraţiei, Esinencu a scris Evreii în doar 
două zile. La fel, ar trebui să acceptăm ideea curajului său nebun de a 
scrie atunci lucruri potrivnice regimului comunist. În același interviu, 
autorul susține că a fost singurul literat dintre râuri care a scris, încă în 
anii '70, pe când se afla la Moscova, un poem despre Unire: „Eu am scris 
poemul Cu mortul în spate acum 50 de ani, la Moscova, în două nopții. 
(...) L-am încleiat pe fundul dulapului din odaie, l-am păstrat în taină și, 
întors la Chişinău, aveam să-l public tocmai în timpurile de Renaștere 
Naţională...” Astfel, Evreii consolidează imaginea unui autor neordinar, 
temerar, or, cei care au trăit în comunism știu ce însemna să te încumeți 
a scrie adevărul despre realităţile sovietice. 


Sintagma care deschide romanul anunță drama și devine și moto- 
rul prozei: „Evreii pleacă în Israel și mereu se ţin grămadă”. Autorul 
face aluzie la emigrarea evreilor din URSS, care a început în 1971. 
Se cunoaște că, încă de la nașterea sa, la 14 iunie 1948, statul Israel a 
promovat cu insistență Legea reîntoarcerii. Astfel, dacă la 15 mai 1948, 
populaţia Israelului număra doar 800 000 de oameni, apoi la sfârşitul 
lui 1995, ea ajunsese la 5 000 000, în mare datorită evreilor care au 
emigrat din 104 țări. Numai din URSS au plecat 2 milioane de evrei. 
Ce-i drept, nu toți s-au îndreptat spre „Pământul Făgăduinţei”, alegând 
şi alte țări de destinaţie: SUA, Canada, Franţa etc. 


Aparent, titlul sugerează dimensiunea unei epopei, a unui roman-flu- 
viu, în fapt însă, substanţa narativă încape în spaţiul a doar puţin peste 
80 de pagini. Autorul abandonează generoasa idee a explorării artis- 
tice a reprezentărilor sociale, etnice, antropologice, religioase, cu alte 
cuvinte, nu recurge decât expeditiv la folclorul, superstițiile, mitologia 

românească despre neamul evreilor. Astfel, o curte din Chişinău, un 
mediu social periferic, populată de zece familii de evrei, trei familii de 
ruși şi două de moldoveni, devine scena unui spectacol uman, actorii 
principali devenind evreii, surprinși în febra pregătirilor de plecare în 
Israel: „Ne cheamă Patria!” Însă Esinencu nu-și fixează optica doar pe 
imaginea evreului, ci îl percepe ca pe un prilej de a vorbi, prin exerciţii 
în oglindă, și despre ontologia avariată a băştinașului, și despre com- 
portamentul de colonizatori al rușilor. Autorul vorbeşte despre ei ca 
să-i definească şi pe ceilalți. 


Apoi, în demersul său, care nu este unul antisemit, autorul ţine să vor- 
bească despre evreul „real”, şi nu despre evreul „imaginar” (în termi- 
nologia lui Andrei Oişteanu), în seama căruia erau puse, tradițional, 
toate viciile groaznice de pe lume. De unde și nu va insera în țesuturile 
romanului referinţe etnologice, iconografice, folclorice, mitice. 


La fel, Esinencu nu insistă în romanul său pe reliefarea trăsăturilor 
fizice stereotipice, pe semnele identitare ale evreilor, preferate în alte 
epoci — nas coroiat, barbă, perciuni rituali, miros etc., sau pe reprezen- 
tări caricaturale. El va pune accentul pe portretele morale. Nu-l vor 
preocupa nici clișeele mentale ce țin de imaginea profesiilor evreului: 
bun negustor, meseriaș, cămătar, cârciumar, lăutar etc. Esinencu nu 
face decât foarte rar incursiuni în biografiile personajelor sale, ei fi- 
ind observați în tensionatul act al exodului. Personajele se viețuiesc în 
două registre alternante, unul patetic, determinat de istoria lor milena- 
ră şi legat de şansa reîntoarcerii pe „Pământul Făgăduinţei”, şi altul real, 
unde ies în relief falsitatea, pragmatismul, găunoşenia, adaptabilitatea 
reprezentanţilor acestei seminţii. 


Componenţa etnică a populaţiei curţii se schimbă cu repeziciune: 
patru familii de evrei pleacă și sunt înlocuite cu patru familii de ruși, 
ofițeri în retragere, locului rămânând doar moldovenii: familia lui Pe- 
trache și angajatul Academiei, burlacul Filaret. 


Cei care urmează să plece se află într-un vid informaţional, autoritățile 
sovietice nu pregetă să dea răspunsuri la întrebările care-i frământă: „Câţi 
vor putea pleca? Li se permite să ia bagaje, aur cu ei? Ce se va face cu pen- 
siile, studiile făcute aici și dacă în pașapoarte figurează drept georgieni, 
ruși, moldoveni, armeni etc.? Îi va elibera URSS, îi va primi Patria?” 

Astfel, evreii din curte fac lecturi colective ale ziarelor ca să afle mă- 
car ceva informaţii. Oficialitățile multiplică istoria lui Rozenfeld, evreu 
plecat din Bălţi şi care, revenit, povesteşte cum a nimerit în Israel 
într-un lagăr de concentrare. Evreii nu cred ce scrie Rozenfeld în ziar, 
pentru că acesta... e o lichea. Grişman, care ascultă „Vocea Israelului”, 
susține cu fermitate că „Ziarele sovietice fac propagandă, vor să ne spe- 
rie să nu ne ardă de ducă”. 


Autorul developează subtil scurtmetrajul exodului evreilor deja din 
Egiptul sovietic, urmărind modurile cum reacționează, se compor- 
tă constrânşi de realităţile ideologice, sociale, economice şi culturale 
brejneviste ale anilor '70. Ei vorbesc în limbaj lozincard: „Uniunea So- 
vietică e o ţară care ne-a stricat limba, viaţa...” 


Andrei Oişteanu menționează, în admirabilul său studiu, despre 
laşitatea, sau mai exact despre resemnarea milenară a evreului, umilit 
peste tot pământul de seminţiile cu care a vrut să se integreze: „Cauza 
resemnării evreilor pare a fi legată de condiţiile istorice în care a trăit 
acest popor în exil. Atunci când cauza a dispărut, a dispărut şi efectul”. 
Esinencu desenează în romanul său fizionomiile, psihologia și com- 
portamentul unor evrei temerari care nu se mai tem de istorie şi care 
nu vor să rateze şansa întoarcerii pe „Pământul Făgăduinţei . 


Înainte de plecare, ei învaţă limba și istoria lor adevărată: „După atâta 
vreme de rătăcire, am început să uităm și limba, şi istoria noastră”. De 
acest lucru se ocupă Moşcu. El n-a trăit niciodată în Israel, a pribegit 
toată viaţa dintr-un capăt în altul al pământului, dar le poate vorbi co- 
piilor despre „povestea naţiei sale, de la facerea lumii până aici”. Astfel, 
Moşcu va nara succint despre ce le-a fost hărăzit evreilor după izgoni- 
rea din Ierusalim: „Dar cum le-a spus Cel de Sus, dacă voiau să se mai 
întoarcă vreodată pe aceste pământuri, trebuiau să meargă înainte. Să 
meargă să înfrunte toate greutățile de pe pământ, să țină piept tuturor 
furtunilor, să verse din sângele lor propriu, să treacă pământul în lung 
şi-n lat nu o dată, să-și piardă și să-şi regăsească surorile şi frații, mame- 
le și taţii, iar să-i piardă şi din nou să meargă mai departe. Fără plânset, 
fără scâncet, fără a se înjosi unul pe altul, fără a se uri unul pe altul, fără 
a râvni un evreu la avutul altui evreu, fără a uita de unde vin, fără a uita 
încotro se duc”. 

Evreii lui Esinencu au probleme de comunicare în propria comunitate 
sau familie, în schimb încearcă să găsească înțelegere cu reprezentanții 
celorlalte etnii din curte sau din ţară. Când Hudeakov, cel mai beţiv rus 
din curte, îi numeşte, ori de câte ori se îmbată (şi se îmbată des!) „evrei 
căcăcioşi”, când afirmă că evreii n-au luptat în război, fiind duși în spa- 
tele frontului şi arde de dorința de a-i împușca pe toţi: „Sunt aceeași 
pacoste, doar fascişti, dacă mi-ar da patria ca la război o mitralieră”, 
aceştia preferă tactica retragerii în locuinţele lor. Esinencu pune în gura 
beţivului referința la o imagine consacrată, prezentă şi mitologia popu- 
lară românească: evreul fricos care nu pleacă la război, or, proverbial, 
evreul se teme de arme. 


Familia moldoveanului Petrache — patru copii, plus el și nevasta - e 
cea mai oropsită: trăiesc toți într-o singură cameră în cea mai veche 
casă. Încercările lui de a îmbunătăţi condiţiile de trai ale familiei sunt 
zădărnicite de birocraţia sovietică. La argumentul lui Petrache că este 
invalid de război, funcţionarii îi spun că sunt şi mai calici decât el şi, 
de aceea, trebuie să mai aştepte, iar dacă ceva nu-i convine, n-are de- 
cât să se plângă forurilor superioare. Petrache speră să obțină aparta- 
mentul cu două odăi al lui Kişinevski [onomastica trimite aluziv la Io- 
sif Kişinevski (Iacob Roitman, născut la Chișinău, ajuns, după 1945, 
mare demnitar român, un stalinist înveterat) ], dar așa şi va rămâne în 
cămăruțţa lui. 


Pentru că apartamentul lui Kişinevski, ca și cele ale lui Blehman și Me- 
ier, vor fi repartizate rușilor. Petrache îi va considera vinovaţi pe evrei, 
înjurându-i de mama focului: „Crucea mamei voastre... Aţi trăit până 
acum în casa mea.... 


În schimb, între Sanda, soția lui Petrache şi Golda, nevasta lui 
Gerșcovici, există o prietenie care durează de ani de zile. Golda este o 
victimă a Holocaustului, ea nu poate uita cum a fost împuşcată și arun- 
cată într-o groapă comună. Gherșcovici, medic cum mai rar se găsește 
în Chișinău, pleacă nu pentru că-l cheamă Patria, dar pentru că ar vrea 
să asigure viitorul copiilor, viitor pe care nu-l vede în URSS. Şi familia 
sa trăieşte o profundă stare de incertitudine, temându-se ca autoritățile 
sovietice să nu le interzică, așa, într-o zi, plecarea. Aceeași stare tensi- 
onată e trăită și de Şmeli, care crede că rusul ar putea să nu le rabde 
păcatele cu nemții. 

Autorul consemnează și manifestările de antisemitism din URSS. Deşi 
de la tribunele oficiale se vorbea despre „marea prietenie a popoare- 
lor”, copilul lui Abram este numit de învăţătoarea sa „jidan'. Grișman, 
despre care ni se spune că ar fi făcut parte dintr-o organizaţie ilegală de 
difuzare a literaturii antisovietice printre evrei, propune semenilor să 
se implice şi să ceară pedepsirea învățătoarei, care, până la urmă, va fi 
nevoită să-și ceară iertare pentru delict. 


Evreii respectă legile scrise, dar și pe cele nescrise. Ema, al cărei bărbat, 
Foma, s-a înecat, n-are cum să se recăsătorească or, conform datinilor, 
trece în îngrijirea lui Șmaeli, fratele lui Foma. Şmeli o va părăsi pe Mar- 
garita, deși are copii cu ea, nu numai pentru că o seduce pe Ema, dar și 
pentru că soţia lui e armeancă, iar legea lor nu acceptă o familie mixtă, 
pentru că e vorba de sudarea a două rase diferite, cu doi zei diferiți, cu 
două tradiţii diferite. E o formă de necinstire. 


Agitaţia, tensiunile plecării scot din ţâţâni comunitatea evreilor și afec- 
tează şi copii din curte. Aceştia nu cred că Abram şi-a pierdut mâna în 
război. În replică, copiii lui Abram îi întreabă pe cei ai lui Șmeli în ce 
closet a stat ascuns tatăl lor în timpul războiului. Copiii îi terorizează 
pe feciorii lui Şmeli pentru nu sunt evrei adevărați. Şmeli este vocea 
evreului răzvrătit, gura care spune adevăruri dure: „Eu nu-s evreu?! Da, 
voi sunteți evrei? Voi niciunul nu sunteţi evrei (...) În '40 strigați că 
nu e ţară mai bună decât Rusia, că vă ucide neamţul. Iar acum strigați 
că nu e viață mai bună decât în Israel”. Şmeli vrea să plece, dar nu pe 
„Pământul Făgăduinţei”, pentru că nu crede că acolo, nitam-nisam, s-a 
construit Edenul: „Nici Moise nu le-a aruncat nimic și niciun fel de 
viață albastră. Dar de plecat trebuie, nu încape îndoială. De plecat din 
Uniunea Sovietică trebuie să plecăm. Toţi vom pleca, până la unul. Aici 
viață nu vom avea”. Şmeli va provoca o dramă în propria familie: o va 
seduce pe cumnată-sa Ema și va pleca cu ea, lăsându-și soția şi copiii. 


Un personaj memorabil al curţii este rusoaica Tanea, o femeie de 40 
de ani, foarte iubăreaţă, care are opt copii făcuţi cu bărbaţi de diferi- 
te etnii: tătar, georgian, leton etc., copii care stau toată săptămâna la 
grădiniță. Tanea este mustrată pentru aventurile și lipsa de grijă pen- 
tru copii până și de suratele ei rusoaice. Tanea însă are un vis — să facă 
16 copii, câte unul pentru fiecare republică, rusoaica, sugerează ironic 
autorul, habar n-are câte republici surori are în componența-i URSS. 

Evreii nu văd cu ochi buni destrăbălarea Tanei, așa cum și Petrache îi va 
spune fiicei Cristina că Tanea nu se teme gura lumii, întrucât ea poate 
pleca spre Ural sau la ţelină, dar Cristina n-are unde, or, ţara (RSS Mol- 
dovenească) e mică. Rușinea, zice, Petrache, „ține de omul mic, şi nu 
de ruși, care-s mulți”. 


Opusul Tanei este Elvira, fiica de şaisprezece ani a lui Grişman, posesoa- 
rea unei frumuseți orbitoare, dar și a unor calităţi morale ireproșabile. Ea 
ilustrează mitul evreicelor frumoase, elegante. Elvira este iubită de toată 
populaţia curții, fiind dezmierdată „Evreica noastră. E singura care nu 
trăieşte febra pregătirilor de plecare. Fire sensibilă, este marcată de po- 
vestea Itei, spusă de Golda, tânăra evreică care s-a sinucis ca să nu fie 
siluită de soldaţii nemți. Atunci când a află că ar putea fi percheziționată 
corporal de către grănicerii și vameșii sovietici, Elvira se sinucide. 


Stând pe bagaje, evreii poartă o discuţie despre felul de a fi al ruşilor. 
) 5 3 
Gherşcovici îi numește „porci”, în schimb, Golda consideră că s-ar 
3 3 ) ) 
putea găsi oameni buni şi printre ei. Ruşii care locuiesc în curte sunt 
pictaţi în culori negre. 


Aceștia au psihologia „eliberatorilor” care au rămas/venit în „Solnecna- 
ia Moldavia” ca să huzurească. Ei manifestă dispreţ faţă de băștinași: 
„Mi vas osvobodili, mî podneali vaşu economicu”. 


Rusul Jora ar vrea ca moldoveanul Filaret, angajat la Academie, necă- 
sătorit, să-i cedeze odaia (ei locuiesc împreună într-un apartament cu 
două camere), din motivul că: „Noi i-am eliberat, iar el, mare filosof, 
locuiește singur într-o cameră!” 


Un alt personaj dezagreabil este generăleasa, o bârfitoare care se ceartă 
cu Petrache, somându-l pe acesta să-i recunoască meritul că l-a elibe- 
rat. Supărată pe mâţa lui Petrache (autorul exultă aspectele grotești ale 
existenţei), va scrie denunţuri la toate instanţele, fiind gata să ajungă şi 
la Moscova după dreptate. 


Prin contrast, apare în curte rusul bun, un oaspete al lui Filaret, venit 
de la Academia din Moscova, coborât parcă din romanele marilor scri- 
itori ruși. 


Amicul lui Filaret, o portavoce a autorului, spune justițiar cuvinte grele 
despre rușii din curte și nu numai: „Aceştia nu-s ruși. Rușii care nu 

trăiesc în Rusia nu-s ruși. Nici limba lor nu-i rusească, nici sufletul nu-i 
rusesc”. El devine avocatul moldovenilor, insistând ca rușii să trăias- 
că în Rusia, moldovenii în Moldova, georgienii în Georgia și dacă vor 
să cunoască lumea, să vină pentru o săptămână-două și apoi — acasă. 
Oaspetele moscovit zice că şi evreii sunt la fel, întrucât și aceștia caută 
să trăiască unde-i mai bine, mai ușor: „Au fugit din Ierusalim de greu, 
au fugit de nemți, au venit în Moldova că-i bine, în URSS, acum fug la 
bine în Israel”. 


Filaret se lamentează că rușii, deveniți toți șefi, au urcat pe grumazul 
moldovenilor. Înregistrăm aici o consonanţă cu poeziile Oaspetele ne- 
poftit şi Înstrăinare, din volumul Săgeți al lui Petru Cărare, apărut în 
1972 şi dat imediat la topit. 


Finalul romanului e unul simbolic. Petrache urmărește cu interes spo- 
rit pregătirile vecinilor, temându-se să nu plece „spurcaţii ăștia de evrei 
pe neașteptate”. Evreii pleacă noaptea, cu câteva maşini, luând cu ei și 
cadavrul Elvirei. În locul lor vin alţi locatari, ruși... 


Petrache va rămâne cu numeroasa sa familie în singura odaie, pentru 
că ruşii îi spun cu insolență: „Noi am luptat! Am eliberat pământul 
acesta!” 


Cum în RSS Moldovenească n-a existat samizdatul, un roman cu o 
asemenea tematică explozivă n-avea cum să apară în 1974, şi nici mai 
târziu. 


Nicolae Esinencu este scriitorul care a iubit adevărul și literatura până 
la durere. Romanul Evreii e o demonstrație polemică (și acidă pe alo- 
curi) a unor lucruri temerare, o imagine simptomatică a pulsiunilor 
lumii interriverane sub comunism, pânză epică ce configurează dimen- 
siunea înzestrării deosebite a acestui scriitor cu identitate. 

lon ANTON 


MARELE NANU sau 
STEJARUL genealogic DICESCU 


Fragment din roman-cronică 


Recent, la editura EIKON din 
Bucureşti, a fost lansat romanul- 
cronică MARELE NANU sau 
STEJARUL genealogic DICES- 
CU, semnat de scriitorul Ion AN- 
TON. Lucrarea documentar-artis- 
tică este dedicată dinastiei nobilia- 
re basarabene Dicescu, avându-l ca 
personaj central pe Pavel Dicescu STEJARUL 
(1837-1909), moşier din Găleşti, genealogic 

Strășeni, mareșal al nobilimii din DICESO 
Basarabia, deputat în Duma de —. 
Stat a Rusiei, membru al Consiliu- ; 

lui Imperial, un mare apărător al 
drepturilor minorităților naționale Roman-cronică 
din Imperiul Rus, în primul rând 
al românilor basarabeni. Persona- 
jul principal din „miezul” cronicii 
romanțate este anticipat de patru 
strămoşi, începând cu Grigore Dicescu, logofăt la curtea domnească a lui Va- 
sile Lupu, şi urmat de şase descendenți: copii, nepoți şi strănepoți, dintre care 
o menționăm pe fiica Anastasia Dicescu, organizatoarea și primul director al 
Conservatorului „Unirea” din Chişinău, soprană talentată care, în anii 1919- 
1925, a interpretat roluri principale pe scena Operei din Cluj. În perioada 
aceasta, s-a îndrăgostit de Anastasia... marele poet Lucian Blaga, proaspăt 
premiat de Universitatea din Cluj pentru piesa Zamolxe. Dar acest amănunt 
e un subiect aparte al romanului. Noi însă vă propunem un fragment consa- 
crat luptei lui Pavel Dicescu cu regimul țarist pentru folosirea limbii române în 
şcoală, biserică şi justiţie. 

Scrii 
Semnea 
versuri, 
literară, 


L.A. — poet, prozator, 
publicist. Membru al 
Uniunii Scriitorilor din 
Moldova și al Uniunii 


torilor din România. 
ză 30 de volume de 
proză și publicistică 
între care romanele 


Foka (2012), Viaţa ca 
amintire (2013, 2014), Alina 
(2014), Sora mea, fiica 
bunicului (2015), leșirea din 


uitare 
(202 


2019), Marele Nanu 
0). Este redactor-șef 


al revistei săptămânale 


„Flor 
Co 


ile dalbe” Laureat al 
ncursului de poezie 


românească „Pana de Aur” 
(Dej, 1994), Premiul pentru 


mass- 


media şi realizări de 


creație „Steaua Calității", 


catego 


ria Aur (Paris, 2008), 


Premiul Festivalului de 


Poezie „Tudor Arghezi 
(Târgu-Jiu, 2019), Premiu 
Festivalului de Proză „Liviu 


Rebrea 


Ieșirea din uitare (Bistriţa, 


2019), 
a Consili 


Cărţii pentru Copii și Tinere 


(IBBY). 


„Meritul civic” (2000) și 


„Ordinu 


" 


nu” pentru romanu 


Diploma de Onoare 
ului Internațional a 


Decorat cu Medalia 


| de Onoare” (2010). 


.. — Ştiai că, în 1906, Pavel Dicescu, ca preşedinte 
al Societăţii Culturale Moldovenești, a înaintat 
Ministerului Instrucțiunii Publice al Rusiei un 
memoriu referitor la deschiderea în Basarabia 
a şcolilor cu predarea în limba română? intervi- 
ne Speranţa, personajul meu abstract, dar bine 
informat. 


- Cum să nu știu? În arhiva bunicului Nichita 
am găsit acel memoriu publicat într-un ziar... 


Speranţa nu se lasă și continuă pe un ton oare- 
cum zeflemitor: 


— A fost scris în rusă... Vrei să-l citezi? 


- Dar... Ura! Există şi o copie în limba româ- 
nă! îi parez eu pornirea zeflemitoare, pentru 
că Speranţa se preface a nu înțelege că Marele 
Nanu se adresa în rusă administraţiei imperi- 
ale ţariste, ca să fie auzit și înţeles. 


Ce le scria Pavel Dicescu diriguitorilor ruşi? 
Hai să citim în continuare câteva fragmente 
din acel memoriu, traducerea din limba rusă 
în română aparținând lui Ion Pelivan, militant 
de vază al mişcării de eliberare naţională din 
Basarabia, membru al Sfatului Țării și promo- 
tor activ al unirii românilor: 


„Procentul populației moldoveneşti din 
Basarabia este de 75-80 la sută, dacă nu mai 
mare. La început, după alipirea la Rusia, în 
Basarabia nu era nicio şcoală. Astăzi, bineînțeles, 
școli avem. La data de 1 ianuarie 1905, luând în 
considerație târgurile și satele, s-au socotit 758 
de şcoli. Dar între ele nici una moldoveneas- 
că. Cu toate acestea, poporul, ca și înainte, nu 
vorbește rusește și aceasta îi creează în şcoală, 
ca şi în justiție, ca și în alte instituţii oficiale, 

greutăți de neînlăturat. Cine trăieşte în satele basarabene a putut să vadă 
moldoveni care citesc rusește destul de repede, dar care nimic nu înțeleg din 
ceea ce citesc. Această tristă situaţie a analfabetismului în Basarabia rezul- 
tă din aceea că şcoala primară trebuie să lupte cu piedici neînlăturabile, 
ca predarea necunoscutului prin necunoscut. Aceste triste rezultate nu 
sunt surprinzătoare: limba gândului poporului, precum şi a traiului său, 
a rămas cea moldovenească, iar limba şcolii şi a bisericii este cea străină şi 
neînțeleasă. De aceea, credința și ştiinţa sunt străine Basarabiei țărănești. 
Politica de rusificare forțată a adus la ură şi dispreț pentru tot ce, în mod 
nefiresc, se oferă în școală ca spirit rusesc şi cultură rusească. Școala rusă a 
fost aceea care a cultivat ura și indiferentismul, din care a crescut curentul 
de astăzi, lipsit de patriotism. Dacă Rusia până astăzi nu este iubită în 
provinciile mărginaşe, cauza este că ceea ce s-a prezentat acolo ca rusesc nu 
merită niciun fel de iubire şi, în realitate, nu a fost esența spiritului rusesc 
sau a concepției rusești de stat. Temelia culturii, prima condiţie a progresu- 
lui este predarea în limba maternă, singura limbă înţeleasă. Ca orice orga- 
nism, întra-adevăr vital, limba moldovenească, insesizabilă, nebiruită şi de 
nedezrădăcinat, s-a păstrat intactă în mijlocul populaţiei basarabene. Ea 
este motor puternic, un fond enorm de energie potenţială pentru viitoarea 
dezvoltare culturală a provinciei. Această limbă se poate utiliza și trebuie 
utilizată, dar în mod precaut, cu mâinile libere şi iubitoare, pentru a dez- 
volta această putere în chip just şi pentru a-i da direcția cuvenită. Altfel, 
alții vor utiliza această forță inepuizabilă a energiei naționale. Altfel, 
alții vor îndruma-o în albia tăinuită, îngustă, cotitoare şi subminătoare a 
revoluției. Și atunci energia națională va seca, cheltuindu-se în luptă ire- 
gulată şi aducând numai rău şi nenorocire. Și noi deja vedem mugurii răi 
ai acestei posibilități. Propaganda revoluţionară în Basarabia se sileşte 
a fi pe înțelesul norodului, vorbindu-i-se în limba lui firească şi cunos- 
cută. Promisiunile irealizabile, în chip ispititor, i se cântă prin sunetele 
materne moldoveneşti. Anume în această limbă s-au tipărit diferite foi 
periodice şi episodice ale propagandei din stânga (traducerile manifestu- 
lui de la Viborg, gazete etc.). De aceea, dialectele alogene din provinciile 
mărginașe ale Rusiei, ca niște unelte culturale de o putere incomensurabi- 
lă, trebuie să capete libertatea necesară”. 


— Câtă dragoste sinceră față de limba română, chiar dacă o numește di- 
plomatic „moldovenească”, pentru a adormi vigilenţa rușilor!, observă, 
de data aceasta sincer entuziasmată, Speranţa. 

- Într-adevăr, „Marele Nanu” era un iscusit diplomat, un intelectual 
care conştientiza limitele posibilului şi dorea din tot sufletul să ocro- 
tească în mod real și eficient neamul din care se trăgea, aprob eu. 


Vreau să-ți amintesc, iubite cititor, că bunicul Nichita mărturisea ceva 
mai sus, încă pe la începutul dezvăluirilor sale, că Nanu Pavel avea și 
talent de scriitor. Dar, chiar dacă n-a lăsat altă operă decât o descriere a 
arborelui genealogic al Diceştilor în manuscris, el n-a renunțat defini- 
tiv la creație. Dimpotrivă, Pavel Dicescu s-a manifestat (altfel nici nu se 
putea!) și în domeniul publicisticii. În numărul din 16/29 octombrie 
1905 al ziarului chişinăuian „Bessarabeţ”, el a publicat articolul inti- 
tulat Câteva cuvinte în legătură cu apropiatele alegeri în Duma de Stat. 
Pe lângă alte probleme sociale pe care le-a abordat, Pavel Dicescu s-a 
referit şi la problema naţională din cadrul imperiului acvilei bicefale, 
menţionând următoarele idei: 


„Observând în structura statului rus o diversitate mare sub aspect confesio- 
nal, social, etnografic, birocraţia noastră a apreciat această diversitate drept 
un element periculos pentru stat, de aceea a şi hotărât să-l suprime repede 
şi fără rămăşiţi, de dragul uniformităţii orânduirii de stat şi uniformităţii 
naționalităţii — a celei ruseşti. Din lipsă de forme culturale superioare de 
stat, birocrația a găsit necesar să aducă Rusia la același numitor cu ajuto- 
rul gramaticii ruseşti şi alte şabloane asemănătoare fără viață. Ca urmare, 
s-a produs o mare amărăciune, rămânând aceleaşi deosebiri etnografice şi 
de altă natură, dar umilite şi iritate, o slabă conexiune dintre părțile impe- 
riului şi o indiferență generală faţă de soarta statului. Odată cu renunțarea 
la asemenea teorii şi redarea drepturilor pe care le au minoritățile naționale 
de la natură, de la Dumnezeu, va dispare de la sine intensitatea problemei 
naționale. Este necesar să se înceteze de a privi la naționalități ca la obiecte 
pasibile de suprimat, iar naţionalitățile nu trebuie să degenereze în partide 
politice, întrucât lor atunci le fuge de sub picioare terenul natural şi legal şi 
ele trec în sfera aventurilor politice. Privarea unei naționalități de dreptul 
de a-și dezvolta gândirea și sentimentele în limba maternă, propunându-i 
în schimb gramatica rusească, este echivalentă cu încetarea completă a dez- 
voltării ei intelectuale şi spirituale”. 


„„. Parcă-l aud pe bunicul cum povestea patetic, cu date concrete de 
prin ziarele timpului: 

- Atitudinea patriotică şi curajoasă în abordarea problemei naţionale 
a determinat Adunarea Zemstvei Guberniale a Basarabiei să-l aleagă, 
la 25 martie 1906, pe Nanu Pavel membru al Consiliului de Stat al 
Imperiului Rus... 


— Atât de puternic era simţul patriotic al nobilimii basarabene?!, l-am 
întrerupt eu, mirându-mă sincer, în timp ce bunicul prinse a răsfoi, 
nervos, un ziar îngălbenit și bănuiam că va urma o relatare importantă 
şi neplăcută totodată. 


- Nu toţi ca unul erau patrioţi, căci nu există pădure fără uscături, răs- 
punse cu tristeţe în voce bunicul, apoi reluă: — În legătură cu alegerea 
lui Nanu Pavel în această înaltă funcţie imperială, ziarul chișinăuian 
„Drug, al cărui redactor-editor era monarhistul Pavel Crușevan, pri- 
eten de odinioară al nanului, a informat cititorii de limba rusă că, la 
25 martie, şi-a desfăşurat lucrările Adunarea Extraordinară a Zemstvei 
Guberniale a Basarabiei, convocată pentru alegerea unui membru al 
Consiliului de Stat din partea zemstvei basarabene, adunare prezida- 
tă de Pavel Dicescu, mareșalul nobilimii din judeţul Chișinău. Dintre 
cei trei candidaţi propușşi pentru această demnitate - G.N. Krupenski, 
C. T. Cazimir şi P. V. Dicescu — cele mai multe voturi le-a întrunit Pavel 
Dicescu... 


Apoi, găsind rândurile pe care le căuta în ziarul din fața sa, bunicul se 
întoarse spre mine şi zise revoltat, traducând din rusă în română: 


— Iată cum comenta ziarul această alegere: „Consiliul de Stat va câştiga 
în persoana lui P. V. Dicescu un românofil fervent, care, se prea poate, 
foarte energic va simpatiza cu toate autonomiile, începând cu autonomia 
Basarabiei, deşi, după părerea noastră, ar fi mai loial de-a dreptul să fie 
ridicată problema privind alipirea Basarabiei la România”. 


La prima vedere, ar părea că este o caracterizare pozitivă a patriotu- 
lui Pavel Dicescu. În acel context politic imperial însă, era un comen- 
tariu de-a dreptul sarcastic şi foarte dăunător mișcării naționale din 
Basarabia. Adică, pe de o parte, Cruşevan da în vileag concepțiile patri- 
otice naţionaliste ale lui Dicescu, iar, pe de altă parte, îl prezenta drept 
un om periculos politicii naţionalismului velicorus al Consiliului de 
Stat. 

- Nu-i destul că furiosul Stolâpin a pornit să reprime violent mișcările 
naţionale din periferiile Imperiului Rus, iată că și tu, român de-al nos- 
tru, torni gaz pe foc!, porni să-l mustre Dicescu pe Cruşevan, imediat 
cum trecuse pragul redacţiei ziarului „Drug” . 


Se cunoșteau de multă vreme. O perioadă au fost chiar buni prieteni. 
Deseori îşi împărtăşeau cu sinceritate opiniile privind situația basa- 
rabenilor. Nu o singură dată au polemizat „la cuțite”, totuşi căzând 
mai apoi de comun acord că este absolut necesar să fie utilizată lim- 
ba română în şcoală şi în biserică, iar rusa să fie doar limba oficială a 
administraţiei țariste. Dar, de la un timp, Pavel Cruşevan abandona- 
se cercul pro-național moldovenesc şi trecuse în tabăra pro-rușilor 
monarhiști. Cine ca cine, dar agerul Pavel Dicescu observase imediat 
această schimbare. 


— Eu, stimabile Dicescu, nu pot ignora realitatea politică actuală, înce- 
pu Crușevan să răspundă la reproșul amicului său de cândva. Nu vezi 
cum se zbate guvernatorul Alexei Haruzin să pună stavilă răspândirii 
românismului în Basarabia? 


— Păi, el are dispoziţie de la Sankt Petersburg! Dar pe tine cine naiba 
te obligă să fii contra consângenilor tăi? se aprinse proaspăt alesul în 
Consiliul de Stat al Imperiului Rus. 


Cruşevan luă o mică pauză de gândire, apoi, galben la față de mânie, 
izbucni: 


- Cum crezi, a fost incendiată întâmplător tipografia ziarului 
„Basarabia” al lui Stere? Oare au fost confiscate accidental mai multe 
numere ale acestui ziar pro-român? Eu nu vreau să păţesc la fel cu zia- 
rele mele rusești „Drug” și „Bessarabeți... 


- Mai ales, când ele sunt finanțate clandestin de Jandarmeria 
Gubernială!, i-a tăiat-o prompt Pavel Dicescu. 


„Uite, bărbosul naibii, ştie și acest lucru”, gândi cu răutate Crușevan, 
apoi aruncă ultimul său argument: 


- Nu mă finanţează jandarmeria, ci deputaţii noştri din Duma de Stat. 
Pavel Krupenski şi Nicolae Şoltuz mă susțin cu bani. 


AVANPREMIERĂ EDITORIALĂ 


- E clar cu tine!, răbufni supărat Pavel Dicescu. Dacă te-ai înhă- 
mat cu alde Șoltuz, înseamnă că ai trecut definitiv în tabăra şovină a 
naționaliștilor velicoruși, care ne consideră pe noi, moldovenii, popor 
de mâna a doua și trâmbițează întruna că Rusia este doar pentru ruși. 
Halal de așa prieteni ca tine! 


După această discuţie aprinsă, relaţiile dintre Dicescu şi Cruşevan 
au devenit mai mult decât glaciale. Totuși, sprijinit consecvent 
şi cu ardoare de aripa moderată a nobilimii național-democrate, 
Pavel Dicescu a continuat să fie membru al Consiliului de Stat 
şi la începutul lunii februarie 1907, când s-au desfășurat alegeri- 
le în Duma a Il-a de Stat a Rusiei. Concomitent, în Basarabia el 
era mareşal gubernial interimar al nobilimii şi mareșal al nobilimii 
din judeţul Chișinău. Pe lângă aceste funcţii, Pavel Dicescu mai 
era şi preşedinte al Comisiei Ştiinţifice Guberniale a Arhivelor 
Basarabiei, avându-l ca adjunct pe istoricul loan Halippa, fratele 
mai mare al lui Pantelimon Halippa, unul dintre cei mai importanţi 
militanţi pentru afirmarea spiritului românesc în Basarabia şi pen- 
tru unirea acestei provincii cu România, preşedintele Sfatului Țării 
care a votat unirea în 1918... 


Speranţa nu poate răbda și, reamintindu-mi că se aține mereu în preaj- 
ma mea, intervine cu o îndreptățită concluzie: 


— Având în jurul său asemenea înaintași ca Pavel Dicescu și loan 
Halippa, nu-i de mirare că tânărul Pan Halippa s-a „contaminat” de 
patriotism și s-a dedat cu trup și suflet cauzei naționale a basarabenilor. 


„„„Stimat de nobilii basarabeni pentru înțelepciune nativă şi devotament 
sincer față de cauza naţională a băștinașilor, susținut activ de către ei, 
Pavel Dicescu a desfășurat, în anii 1908-1909, o activitate curajoasă, 
chiar eroică, în funcția de membru al Consiliului Imperial, străduin- 
du-se să ia apărarea naţiunilor mici. El era admirat de reprezentanții 
naționalităților „periferice” pentru lupta sa contra politicii de rusifi- 
care forțată. Curios lucru, însă argumentele și tezele lui „naţionaliste” 
erau luate în seamă de intelectualii ruși, iar promotorii Revoluţiei 
din Februarie şi, mai ales, acei ai așa-zisei Marii Revoluții Socialiste 
din Octombrie, chiar s-au înarmat cu ele pentru a cuceri simpatia 
minorităților naționale. 

Alexandru CORDUNEANU 
| Despre „Identitățile Chișinăului” 


] 


A.C. — poet, publicist, 
animatorul Grupului Civic 
pentru Patrimoniu Cultural, 
coordonator al ediţiei 
Identitățile Chişinăului 

(6 volume, 2011-2020). 


În septembrie-octombrie 2020 au fost lansa- 
te volumele cinci şi șase ale ediţiei Identitățile 
Chișinăului. Tomurile întrunesc contribuţiile 
participanţilor la conferințele internaționale 
omonime, desfășurate la Chișinău în 2018 şi 
2019. Celelalte patru volume, editate anteri- 
or, însumau studii, articole de analiză și ese- 
uri expuse la ediţiile din 2011, 2013, 2015 şi 
2017 ale conferinței. 


Lucrarea în cauză este un proiect pluridisci- 
plinar de investigaţie a orașului de pe Bâcu la 
care contribuie istorici şi scriitori, arhitecţi şi 
critici de artă, arheologi și specialişti în dome- 
niul conservării patrimoniului cultural, urba- 
niști, sociologi și antropologi urbani. 


Iniţiatorii şi coordonatorii proiectului sunt 
Alexandru  Corduneanu (reprezentând 
Grupul Civic pentru Patrimoniu Cultural) și 
dr. Sergiu Musteaţă (reprezentând Asociaţia 
Tinerilor Istorici din Moldova - ANTIM). 
Direcția Cultură a municipiului Chişinău şi 
Muzeul Naţional de Artă a Moldovei sunt 
partenerii statornici ai proiectului. 


Efortul colectiv al acestei lucrări vizează elu- 
cidarea unor aspecte necunoscute sau mai 
puţin cunoscute ale istoriei Chişinăului din 
ultimele secole în ideea unei construcții isto- 
rice solide. În esență, acest demers încurajează 


CULTURA MEMORIEI URBANE EJ 


— şi practică — cultura memoriei urbane. Revelarea „orașului ascuns” şi 
„scoaterea din ascundere” a spiritelor locului prin discursuri pe diverse 
palete profesionale — istorică, culturală și spaţial-urbanistică — pune în 
valoare consubstanţialitatea construcţiei istorice şi a memoriei perso- 
nale și colective, care, cu siguranță, va da temeinicie orașului de mâine. 


Modernitatea urbană a Chișinăului numără peste 350 de ani. Temeliile 
târgului au fost puse pe vremea domnitorului Vasile Lupu (1634- 
1653), când se presupune că a şi fost ridicată biserica domnească cu 
hramul Sfântul ierarh Nicolae, făcătorul de minuni (ulterior, Soborul 
vechi cu hramul Sfinţii Arhangheli Mihail și Gavriil). 


În tot acest răstimp Chișinăul crește în straturi urbane care se schim- 
bă succesiv, se suprapun, iar acum se arată în palimsest ca patru para- 
digme culturale, patru orașe diferite, suprapuse arheologic și cultural, 
crescute spaţial şi urbanistic unul prin celălalt: 


e târgul mănăstiresc moldovenesc aflat pe linia confruntărilor militare 
ruso-turce și ars din temelii de câteva ori doar pe parcursul secolului 
al XVIII-lea; 


e orașul imperial cazon, proiectat şi construit „no BpIcouatăme 
YTBepxAeHHOMy o6pasuy” („după proiectul aprobat de Maiestatea 
Sa Ţarul”), cu o populaţie colonială, în structură majoritar evreiască 
din 1840; 


e centrul de provincie românească care a dat tonul Marii Uniri, primind 
apostolatul elitelor culturale din celelalte provincii ale României 
Mari pentru a ridica infrastructura educaţională, culturală și viața 
socială în limba română; şi în toţi acei 22 de ani păstrând fără vreo 
schimbare majoră structura etnică a populaţiei, unde autohtonii erau 
minoritari în intravilan şi majoritari în comunele periurbane; 


orașul sovietic, capitală de republică unională, centru al dominio- 
nului agricol, cu injecții permanente de „oameni sovietici” aduși să 
„ridice nivelul de trai şi cultural” al moldovenilor, oraş în care popu- 
laţia autohtonă nu trebuia să depășească rata stabilită de Comitetul 
Central al PCUS de 40%, dar care, în ciuda ideologizării realist-so- 
cialiste, devine „cetate de scaun a culturii româneşti din Basarabia, 
găzduind şi solidarizând aproape întreaga intelectualitate de creaţie, 

Participanți la Conferinţa internațională „Identităţile Chișinăului”, 
ediția a VI-a, anul 2019 


provenită din țară, realizând o sinteză de neașteptat între ruralismul 
moral şi urbanismul intelectual” (Mihai Cimpoi). 


Astăzi orașul îşi revendică stăruitor memoria reprimată îmbogăţind-o 
prin cercetările fenomenelor urbane, prin mișcările pregnante de pro- 
tejare a patrimoniului cultural material şi imaterial, prin modul în care 
unele investiţii private caută forme istorice tradiționale. 


Regenerând sub aspectul componenței numerice, al expresiei 
instituționale a populaţiei și al capitalului cultural asumat, Chișinăul 
reintră în matricea stilistică originară. 


De obicei, așa cum accentua Iuri Lotman, „fiecare cultură își defineşte 
paradigma proprie a ce trebuie ţinut minte (înregistrat în memorie) şi 
a ce trebuie uitat. Acesta din urmă este şters din memoria colectivă şi 
ca şi cum incetează să mai existe. Dar se schimbă vremurile, se schimbă 
sistemul de coduri culturale și se modifică şi paradigma a ce trebuie 
ținut minte și a ce trebuie uitat” (I. Lotman, Articole, vol. 1, Tallinn, 
1992). În ideea de moștenire istorică şi culturală oraşele care reușesc 
fericit să-şi împletească trecutul cu prezentul şi viitorul, punând în 
evidenţă unitatea comunitară, şi nu clivajele istorice, devin centre 
culturale de iradiere regională sau globală (vezi cazurile Praga, Paris, 
Timișoara). Or, „cultura a cărei memorie este saturată de texte create 
în interiorul ei este adesea caracterizată printr-o evoluţie graduală și 
întârziere în dezvoltare, pe când cultura a cărei memorie este supusă 
periodic la o saturație masivă de text redactat în altă tradiţie tinde spre 
o «dezvoltare accelerată»” (ibid.). 

Eforturile organizatorilor conferinței „Identitățile Chișinăului” încu- 
rajează studiile şi cercetările urbane pe diverse domenii. Cultura me- 
moriei, susținută de cercetători, aduce și o schimbare de viziune asu- 
pra viitorului oraşului. Tot mai rar orașul este perceput doar ca obiect 
de intervenție (ştiinţifică, edilitar-administrativă, economică, politică 
etc.), şi tot mai des — ca subiect de dialog istoric şi cultural. Tendinţa 
este globală și se regăsește inclusiv în actul final al Conferinţei ONU 
HABITAT III. Şi în cadrul Congresului Uniunii Internaţionale a 
Arhitecţilor, desfăşurat la Seul cu tema „Sufletul orașului” („Soul of 
City”), arhitecţii din toată lumea au pledat pentru redescoperirea, 
renașterea relaţiei între spaţiul construit și locuitori, între loc şi locu- 
ire, pentru recuperarea orașului prin regenerarea sufletului lui care 
supravieţuieşte și este renăscut în fiecare dintre locuitori. 


Ultimele două volume ale ediţiei Identităţile Chișinăului lansate recent, 
întitulate Orașul interbelic (volumul 5) şi Orașul subteran (volumul 6), 
reprezintă o încercare de focalizare a cercetărilor asupra unor aspecte 
ale Chișinăului de sub Chișinău, asupra orașului din spatele orașului 
sau asupra unor perioade specifice de dezvoltare a orașului, cum a fost 
perioada interbelică a sec. al XX-lea. 


Mai ales orașul românesc dintre cele două războaie mondiale a făcut 
deliciul audienței. Chișinăul interbelic depășește în mod remarcabil 

Alinghi 


Identităţile Chişináulu 


Primele cinci volume ale ediției „Identitățile Chişinăului” 


EEE PT ROMIÂINIĂ 


moștenirea țaristă și devine, cu toate neimplinirile, ratările şi tensiuni- 
le vecinătăţii şi conspirației sovietice, unul din marile centre urbane ale 
României Mari. 


Ştefan Ciobanu, în volumul Chișinăul, editat de Comisiunea 
Monumentelor Istorice, secţia din Basarabia, în 1925, accentua că „sub 
regim rusesc, Chișinăul nu era din oraşele de cultură. Încercările cultu- 
rale rusești, în cele mai multe cazuri oficiale, n-au adus în acest oraș stră- 
in şi ruşilor decât la o parodie de cultură rusească, care se manifestă în 
partea exterioară a lucrurilor, în costume europene, într-o limbă pocită, 
într-un teatru mediocru, într-o şcoală moartă, în două-trei ziare de intrigi 
provinciale. Nicio lucrare, mai mult sau mai puţin serioasă în domeniul 
literar sau științific, n-a văzut lumina la Chişinău. Și rușii din centrele cul- 
turale adevărate erau în drept să disprețuiască această capitală a Vandeei, 
cum numeau ei urbea păzită de Dumnezeu a Chișinăului”. 


Chișinăul românesc al anului 1940 era de nerecunoscut, cu peste o 
sută de instituţii de învățământ (facultăţi, conservatoare, licee, gimna- 
zii, şcoli) cu predare în limba română, cu câteva zeci bune de instituții 
culturale (de la Teatru Naţional la biblioteci, cămine culturale, 
societăţi şi cluburi sportive), cu 18 biserici ortodoxe în care se liturghi- 
sea românește, cu șase tipografii mari care asigurau publicarea de cărți, 
ziare şi reviste în limba română și în limbile minorităţilor naționale, cu 
sute de unități economice (industrie și comerţ, instituţii de credit), cu 
reţele și instituţii edilitare în renovare, cu instituţii de sănătate publică, 
asistenţă şi prevedere, cu aeroport (deschis în 1921) cu curse regulate 
şi show-uri aviatice, cu stadion şi hipodrom, cu zeci de asociaţii pro- 
fesionale (ale medicilor, ziariştilor, scriitorilor etc.), uniuni profesio- 
nale şi sindicale şi asociaţii de caritate, acest oraș al „tristeţii noastre 
basarabene” de cândva se transformă dintr-o localitate colonială de la 
periferia imperiului într-un oraş românesc polietnic foarte important 
în noua alcătuire politică, economică şi culturală a țării. 


George Meniuc, exponent al noii generaţii de intelectuali români ai 
Chişinăului, evocă în 1937 astfel noua imagine a orașului de pe Bâcu: 
„Pe bulevardul Alexandru cel Bun claxonează automobilele, trec bir- 
jele, bangănă tramvaiele, iar alături pe trotuarul asfaltat, se preumblă 
publicul... Seara, lângă Primărie se adună valuri de lume. Uniforme ele- 
gante de ofițeri, costume negri de domni, rochii deschise împestrițează 

mulțimea dinamică... La un colţ de stradă se ridică statuia măreaţă a lui 
Ştefan cel Mare şi prezenţa lui dă orașului o înfăţişare voievodală”. 


Chișinăul de astăzi datorează spiritul de rezistenţă și izbândă culturală 
anume Chișinăului interbelic, când personalități de marcă ale culturii 
române, ale vieţii academice şi politice româneşti au condus instituții, 
au format elite, au creat fenomene de rezonanţă și au impregnat 
Chişinăului interbelic un profil naţional, cultural şi economic cu totul 
diferit de cel al oraşului „damnat” rusesc. 


Actualmente identitatea urbană a devenit o temă de lucru și creație nu 
doar pentru istorici, sociologi și artiști, dar îndeosebi pentru manageri 
şi administratori urbani. Strategiile de marketing urban reflectă identita- 
tea locului și a locuitorilor și determină politicile de dezvoltare urbană. 
Procesele de integrare europeană și modernizare în care este implicată și 
capitala Republicii Moldova presupun abordări similare. Planificarea vi- 
itorului, ca viziune modernă de dezvoltare urbană, cere, alături de strate- 
giile de branding urban (regenerare urbană), clarificări identitare pe tot 
spectrul de interes comunitar. Ceea ce defineşte genius loci (spiritul lo- 
cului) — istoric, cultural, spaţial-urbanistic, caracterul a ceea ce ne unește 
comunitar şi ne deosebește favorabil de ceilalţi — trebuie accentuat, repus 
în valoare, făcut să funcționeze din plin, dezvoltat prin obiective, politici 
şi proiecte concrete, articulate profesional de o administraţie competen- 
tă şi asumate în cunoștință de cauză de comunitatea Chișinăului. 


În aşa mod ideea lucrării Identităţile Chişinăului îşi regăseşte şi sensul, 
şi misiunea. 

Vasile MALANEȚCHI 
Mărturii despre efigia 
moral-spirituală 

a scriitorului Vladimir Belistov 


za 


.— istoric literar și 
publicist, ex-director 
general al Muzeului 
Naţional de Literatură 
„Mihail Kogălniceanu”, 
actualmente șef al Secţiei 
literatură a acestei instituții. 
embru al Uniunii 
Scriitorilor, al Uniunii 
Artiştilor Plastici și al Uniunii 
Jurnaliștilor din Moldova. 
Semnează articole, studii 

și cărţi privind trecutu 
cultural-literar-artistic, este 
preocupat de cunoaşterea, 
punerea în valoare și 
salvgardarea patrimoniului 
cultural. 


În povestioara Cu lira nordică, publicată 
în 1966, în revista „Femeia Moldovei”, de- 
scriind o întâlnire imaginară a poetului rus 
AS. Puşkin (1799-1837), aflat în exil la 
Chişinău, cu scriitorul basarabean Constantin 
Stamati (1786-1869), V. Belistov (1918-2000) 
îl prezintă pe acesta din urmă ca fiind „un bon- 
doc cu fața blajină și cu ochii adânci, cuminţi . 
Improvizând, căci, de fapt, nu avea de unde 
să ştie cum arăta la exterior, clasicul literaturii 
noastre C. Stamati, prin câteva tuşe laconice, 
dar precise, V. Belistov nu a făcut decât să-și de- 
seneze propria înfățișare. Avem convingerea că 
şi în alte scrieri ale sale, inclusiv în traduceri, la 
o lectură atentă, vom găsi trimiteri directe sau 
mai subtile la aspectul fizic și la profilul său in- 
telectual. 


Criticul literar Ion Ciocanu, fost redac- 
tor, apoi director al editurii „Hyperion” în 
anii "70-80, spunea cu ocazia omagierii lui 
V. Belistov, la centenarul nașterii sale!, că su- 
pranumele acestuia, în ultima perioadă, a fost 
„Eurepede” — un apelativ însăilat ad hoc, având 
la bază numele poetului antic grec Euripide, pe 
care l-a transpus în limba noastră și avându-se 
în vedere, bănuim, faptul că traducătorul, prin 

felul său de a fi, de a schița atitudini, gesturi etc., era iute din fire, isteţ, 
nerăbdător și agitat... Dar același Ion Ciocanu afirma cu tărie și în deplină 
cunoştinţă de cauză că „Belistov este, înainte de toate, un cărturar distins, 
în sensul că știe bine câteva limbi, printre care latina, greaca, germana, are 
o şcoală solidă la învăţători de talia lui Gala Galaction; este un orator bun, 
care nu chinuie cuvântul, ci posedă harul vorbirii alese”. 


Ion Gheorghiţă, poet, eseist şi traducător, care în anii de la urmă l-a vi- 
zitat acasă, „în vila sa — cândva de la marginea orașului — acum înghesu- 
ită circular de blocuri masive” din cartierul Buiucanii Noi al Chișinăului, 
susține că V. Belistov era volubil și comunicativ, pasionat de dialog, dar 
oarecum circumspect, creându-şi un înveliş care să îl apere, dar care îl şi 
expunea. În opinia lui, Belistov întruchipa omul avântat ce se zbătea între 
cutezanță și sfioşenie. „Umorul, ironia şi autoironia — și ele din recuzita de 
protecţie — sunt ferite de impulsuri primare şi vorbesc de un spirit care a 
învins greul vieţii prin consum și elan”. Acesta era V. Belistov în anii depli- 
nei maturități, când atinsese „condiţia unei existenţe arhetipale de pasio- 
nat al cărții”. 


Ce zic documentele 


În Colecţia de manuscrise a Muzeului Naţional de Literatură „Mihail 
Kogălniceanu”, am depistat o depoziţie făcută de Vladimir Belistov, mem- 
bru al Uniunii Scriitorilor din Moldova, în data de 15 iulie 1957 şi adresa- 
tă Comitetului de conducere. Documentul este redactat în limba rusă și 
are drept obiect de referință intervenţia inopinată în procesul-verbal, dre- 
sat de el, al unei ședințe a Secţiei ruse a US. Persoane interesate, urmărind 
scopuri meschine, şi-au permis să rescrie în propriul beneficiu procesul- 
verbal al şedinţei, denaturând faptele prin falsificarea afirmațiilor făcute 
de participanţii la discuţie. Iată declaraţia scriitorului: 

La lectura procesului-verbal al şedinţei din 2.4.57 a Secţiei ruse, am constatat 
următoarele: 

1. Procesul-verbal a fost întocmit de mine, V. Belistov, nu de N. Costenco. Drept 
care sunt nedumerit de perversitatea cu care s-a intervenit într-o anume parte 
a documentului. 


2. Ceea ce am spus eu în cadrul discuţiei a fost omis în procesul-verbal refă- 
cut și vădit falsificat. Eu am susținut demersul tov. Şvedov, care a făcut una 

cu pământul lucrările tov. Doroganici. Am subliniat că, din punct de vedere 
psihologic, caracterele nu au nici o motivare; că povestirea „Dragoste de toam- 
nă” („ANo6oB» ocenHa4”), singura pe care am citit-o, conține o sumedenie de 
imoralități; că eroul principal se comportă ca un ticălos, iar o atare atitudi- 
ne nu este caracteristică intelectualului sovietic. Eu am menţionat că e pozitiv 
doar interesul pe care, prin atractivitate, îl trezește tema propriu-zisă, dar tot 
odată am subliniat, că aceasta nu este bine realizată din punct de vedere artis- 
tic. În consecinţă, am propus ca povestirea să fie prelucrată substanţial atât sub 
aspectul formei, dar mai ales din punctul de vedere al motivării psihologice a 
caracterelor, întrucât, propriu-zis, în povestirea „Dragoste de toamnă” carac- 


tere nu există. 


3. Mai atrag atenţia că au fost falsificate şi luările de cuvânt ale altor tovarăși. 
Ţin să precizez că eu am lăsat consemnările pentru procesul-verbal în ciornă, 
și cineva și-a permis să le redacteze conform dorinţei proprii. 


V. Belistov (semnătura). 15.VIL.57%. 


Este vorba, în esenţă, de recomandarea spre publicare a manuscrisului 
unei cărţi, Dragoste de toamnă a ziaristului Leonid Doroganici. Nu ştim 
cum s-a încheiat incidentul și dacă consiliul US a luat măsuri în vederea 
soluționării problemei şi a stopării acestui soi de abuzuri. În cazul de faţă, 
ne interesează atitudinea tânărului scriitor V. Belistov care, judecând după 
ideile exprimate în mesaj, apare ca un personaj curajos, principial și in- 
transigent. Pentru nonconformismul său, manifestat şi cu alte ocazii, în 
alte situaţii de viaţă, el a devenit incomod, nedorit şi chiar, precum vom 
vedea mai jos, a fost eliminat din cercurile în care își desfășura activitatea. 


Mărturie stă, în această ordine de idei, o delaţiune parvenită la adresa 
Uniunii Scriitorilor din Moldova la 25 aprilie 1959, în care V. Belistov e 
prezentat drept un om al discordiei, arogant și meșter la țesut intrigi în 
colectivul în care lucrase până de curând. Faptul că denunţul este sem- 
nat la unison de ştabii celor trei organizaţii primare obștești (secretarul de 
partid, liderul sindical și cel comsomolist), dar şi de două comsomoliste, 
este cât se poate de concludent ca intenţie şi trădează pornirea autorilor 
de a merge cu răfuiala până în pânzele albe: 

Către Uniunea Scriitorilor Sovietici din Moldova 


Pe parcursul a şapte luni de zile, la Direcţia Republicană de Difuzare a Filmelor 
din cadrul Ministerului Culturii al RSSM, a fost angajat în calitate de tradu- 
cător un oarecare Belistov Vladimir Nicolaevici, care se dădea drept un scriitor 
moldovean având în spate câteva cărţi editate şi o sumedenie de traduceri. 


Considerăm necesar să Vă aducem la cunoștință că Belistov a încercat să-i de- 
nigreze în ochii întregului nostru colectiv pe scriitorii de frunte ai Moldovei, 
precum sunt t.t. Lupan, Bucov, Istru, Meniuc, Cruceniuc, Creţu, Barschi, Roșca 
ş.a, numindu-i „scriitoraşi fără talent şi carierișt”. În acelaşi timp, el se reco- 
manda ca fiind unicul scriitor adevărat şi încercând să ne convingă că va veni 
timpul, când el îşi va ocupa locul binemeritat în societate și va curăța literatura 
de mediocrități. Acest fapt ne-a indignat profund, deoarece noi îi cunoaştem 
pe tovarășii sus-numiţi ca scriitori talentaţi, luptători activi pentru pace, 
personalități ce se bucură de o autoritate binemeritată în rândul maselor largi 
de cititori. Pe lângă cele întâmplate, Belistov se străduia să bage zâzanie între 
colaboratorii noștri, ocupându-se de intrigi murdare, cârcoteli şi provocări și 
încercând să otrăvească conștiința tineretului cu idei antisovietice dăunătoare. 


Având în vedere această activitate distructivă a lui Belistov, ne-am adresat 
conducerii întreprinderii cu rugămintea ca individul respectiv să fie izolat de 
colectiv și el a fost eliberat de la lucru. Considerăm de datoria noastră să adu- 
cem la cunoștința Uniunii Scriitorilor acțiunile reprobabile ale numitului V. N. 
Belistov, întrucât un asemenea „scriitor” e străin de idealurile cititorilor sovie- 
tici și e periculos în general pentru întreaga noastră societate. 


A. Mulear, secretarul organizației de partid a Direcţiei de difuzare a filmelor; 
A. Iakușev, președintele comitetului sindical; 
I. Hrenova, secretar al organizației comsomoliste; 
Z. Dinescu şi V. Nicu, comsomoliste. 
S.IV.19595. 


Dacă înțelegem bine, acuzațiile aduse aici lui V. Belistov sunt cât se poate 
de grave și nu este exclus ca despre „abaterile” de la moralitatea socialistă 
ale traducătorului să se fi raportat şi în instanţele administrative ale apa- 
ratului de partid și de stat abilitate cu supravegherea comportamentului 
cetățenilor sovietici. Cu ceva timp în urmă, înainte de instituirea — după 
moartea lui Stalin — a „dezghețului” hrușciovist, acuzele de acest gen se 

soldau, de obicei, cu arestarea și condamnarea la ani grei de pușcărie. 
Interesant, ce preţ a trebuit să plătească scriitorul nostru pentru acțiunea 
incriminată de „otrăvire a conștiinței tineretului cu idei antisovietice dă- 
unătoare”, constatată și documentată oficial în delaţiunea semnată solidar 
de reprezentanţii plenipotenți ai colectivului de muncă? 


Trebuie să mai precizăm că, imediat după război, V. Belistov a fost an- 
chetat ca potenţial trădător al patriei sovietice, dar a fost achitat, din 
lipsă de probe. Vorba e că, în 1943, el fusese mobilizat în armata so- 
vietică, iar în iarna anului următor, 1944, participând la Bătălia de la 
Korşun-Şevcenkovski, a fost grav rănit și, în aceste împrejurări, a nime- 
rit în prizonierat la nemți, care, după însănătoşire, l-au plasat într-un 
lagăr de muncă din Hamburg, de unde a fost eliberat ulterior de trupele 
engleze. 


După revenirea, în 1945, acasă, la Chișinău, și reluarea activității pe tărâm 
cultural-literar, asupra lui a continuat să planeze o umbra de bănuială, ast- 
fel încât, din când în când, scriitorul se vedea constrâns să-şi reconfirme 
loialitatea față de regim. S-ar putea ca aceste momente sumbre din biogra- 
fia lui V. Belistov să-i fi determinat, uneori, modul de abordare a realităţii, 
precum și atitudinile ce se degajă din unele scrieri ale sale. 


Casa și familia 


Vladimir Balistov s-a trezit la viaţă într-o familie de oameni ai muncii din- 
tr-o suburbie a Chișinăului. Părinţii lui se aşezaseră cu traiul în Bariera 
Sculeni, amplasată la periferia de nord-vest a urbei, după nașterea primu- 
lui din cei şase copii, care a fost nimeni altul decât Vladimir. 


Pe linie maternă familia era de origine din satul Onești, judeţul Orhei 
(astăzi în raionul Strășeni) și făcea parte din categoria țăranilor înstăriți. 
Mama scriitorului, Anastasia, se născuse în anul 1899 din părinţii Teodor 
Nicolae (în perioada țaristă se ortografia Nicolaev, după modelul rusesc) 
şi Ecaterina Botea. 


Pe linie paternă, scriitorul are rădăcini bieloruse, tatăl său, Nicolai Belistov, 
fiind născut în orașul Grodno, în 1892. A ajuns în Basarabia în timpul 
Primului Război Mondial, ca soldat în armata țaristă, în cadrul trupelor 
ce au luat parte la luptele de pe frontul din Moldova. Odată cu destră- 

marea armatei ruse influențate de bolșevism și retragerea de pe front a 
unităţii militare în care era încorporat, a preferat să rămână în Basarabia. 
La Chișinău, în vara anului 1917, a cunoscut-o pe Anastasia, în curând 
având loc şi căsătoria. În aceste împrejurări, la 22 aprilie 1918, s-a născut 
Vladimir Belistov. După naşterea copilului, ajutată de părinţii gospodari 
de la Oneşti, tânăra familie a lui Nicolai și a Anastasiei Belistov şi-a pro- 
curat o casă în marginea Chișinăului, amplasată pe locul unde actualmen- 
te se află fabrica de încălțăminte „Zorile”, vizavi de parcul „Alunelul”. Pe 
acest loc, aproape de casă, fostul ostaș țarist Nicolai Belistov își deschise o 
mica întreprindere manufacturieră ce se ocupa de producerea și reparația 
încălțămintei, iar mama Anastasia se lansă în afaceri comerciale, punând 
în vânzare, în temei, vinuri produse din strugurii recoltați de pe plantațiile 
de viță-de-vie de la Onești. O parte din vin ajungea la tarabele din Iaşi, 
astfel că afacerile familiei Belistov, urmând un trend ascendent, au durat 
până la 28 iunie 1940, asigurându-le un trai decent, iar copiilor și posibi- 
litatea de accedere la studii. 


La rândul său, Vladimir Belistov şi-a întemeiat o familie, după ce şi-a în- 
cheiat studiile universitare (întrucât autorităţile sovietice nu i-au recunos- 
cut diplomele de licență obținute anterior, a mai făcut o dată facultatea 
de litere, de astă dată, la secţia fără frecvenţă, la Universitatea Pedagogică 
„lon Creangă” din Chişinău) şi s-a încadrat în câmpul muncii. 


Aleasa inimii sale avea să fie Valentina Mihnevici, originară din Tighina, 
care se născuse la 5 februarie 1929, într-o familie de intelectuali. În 1945, 
la vârsta de 16 ani, devine cântăreață (soprană) în Capela Corală „Doina” 
a Filarmonicii de Stat din Chișinău. În 1949, fiind deja artistă emerită, 
participă la Decada Culturii Moldovenești la Moscova, care s-a desfășurat 
în perioada 28 decembrie 1949 - 7 ianuarie 1950. „Vocea caldă și fru- 
mos timbrată” (Gleb Ceaicovschi-Mereșanu.) i-au permis să interpreteze 
părțile solistice în cântecele populare din repertoriu și în creaţii corale ale 
compozitorului E. Coca. În 1952 a fost decorată cu ordinul „Insigna de 
onoare”. În 1983, având starea sănătății precară, s-a retras din activitatea 
concertistică. S-a stins din viaţă la 5 ianuarie 20076. 


În familia lui Vladimir Belistov şi a Valentinei Mihnevici s-au născut trei 
copii: în 1954, fiul Nicolae Belistov, violonist, absolvent al Colegiului 
de Muzică „Ştefan Neaga” din Chișinău, actualmente liber-profesionist, 
locuieşte în Germania, la Hamburg. Are două fete, Angelina (s-a născut 

în 1979, la Chişinău, absolventă a Facultăţii de Limbi și Literaturi Străine, 
a emigrat în Islanda) şi Carina (s-a născut în 1979, la Chișinău, absol- 
ventă a Universităţii de Stat din Atlanta, Georgia; s-a stabilit în SUA); 
în 1956, fiica Julieta Belistov, la Chişinău, funcționară pe tărâm soci- 
al-cultural, absolventă a Academiei de Teatru, Muzică şi Arte Plastice, 
locuieşte în Germania, la Hannover. Are doi copii, Nicolas Kato (s-a năs- 
cut în 1983, la Chişinău, cameraman, locuieşte și activează la Berlin) şi 
Stiven Kato (s-a născut în 1989, la Berlin, medic fizioterapeut, locuiește 
la Hannover); în 1962, fiul Leonid Belistov, contrabasist și dirijor de or- 
chestră de muzică populară, absolvent al Colegiului de Muzică „Ștefan 
Neaga” și al Academiei de Teatru, Muzică şi Arte Plastice, muzician liber- 
profesionist. A emigrat în Franţa, are doi copii: Alexandru Belistov (s-a 
născut în 1985 la Chișinău, artist plastic, locuiește la Montreal, Canada) 
şi Anna-Margareta Belistov (s-a născut în 1999 la Dusseldorf, Germania, 
şi locuieşte la Paris, Franţa). 


În anul când s-a născut Nicolae, primul copil, Vladimir Belistov a făcut 
demersul necesar către autoritatea publică de rigoare (comitetul executiv 
al sovietului orășenesc de deputaţi ai poporului) pentru a i se repartiza 
un lot de pământ unde să ridice o casă de locuit, un cuib al familiei. Casa 
părintească de la Bariera Sculeni devenise neîncăpătoare (scriitorul mai 
avea încă şase frați şi surori, care încă „nu-şi luaseră zborul”), iar însuși 
cartierul se transformase într-o zonă suprapopulată — „Shanghai-ul de la 
Sculeanca”, cum îi zice Nicolae Belistov, ghidul nostru de azi în trecutul 
de acum şapte decenii al familiei sale. Ţinându-se cont de faptul că era 
scriitor şi veteran de război, iar soţia — artistă emerită, lui V. Belistov i s-a 
oferit un teren la marginea orașului, în viitorul cartier Buiucanii Noi, pe 
teritoriul alocat edificării de case individuale. S-a muncit din greu, până 
prin 1958, aproape „un cincinal', până când, în sfârșit, camerele de locuit, 
una câte una, au intrat în posesia locatarilor. Un pic mai târziu, ulicioarei 
pe care se afla „vila” familiei Belistov i s-a dat numele de import al criticu- 
lui literar Vissarion Belinski (din 1992, stradela poartă numele actorului 
Dumitru Caraciobanu). 


„Asta a fost casa noastră, unde am locuit toţi copii, împreună cu părinții 
noștri..., spune, cu o notă de nostalgie în glas, Leonid Belistov, mezinul 
familiei. Aici, în „vila” de pe fosta stradelă V. Belinski, nr. 7, din Chișinău, 
a muncit din greu scriitorul Vladimir Belistov, făurarul de frumuseţe, ma- 

estru al artei cuvântului, care a avut grijă să calibreze cu atenţie sunetul 
limbii şi să potrivească sensurile vocabulelor, cultivând cu grijă, aidoma 
unui grădinar experimentat, tezaurul nesecat al graiului matern. Cele mai 
multe și mai bune traduceri ale sale din literatura universală aici au fost 
făcute, aici au fost scrise o parte din articolele publicistice inserate în re- 
vista „Cultura” de pe timpuri şi, bineînţeles, aici a fost aşternut pe hârtie 
romanul Două surori... 


După decesul scriitorului (V. Belistova plecat în lumea celor drepţi la 21 fe- 
bruarie 2000 şi a fost înmormântat alături de părinţi, în Cimitirul „Sfântul 
Lăzăr” din Chișinău), casa a fost scoasă la vânzare, iar noul proprietar a 
şi demolat-o, în scurt timp, pentru a elibera locul în vederea înălțării unei 
alte construcţii. Odată cu ea s-au risipit şi cărțile din bibliotecă, adunate 
cu râvnă, decenii la rând, de vechiul amfitrion. Graba și neatenţia cu care 
s-au apucat de lucru constructorii au făcut să dispară manuscrisele, inclu- 
siv cele inedite, în care era înmagazinată truda de o viață a cărturarului... 
S-a topit în vid, înghiţit de golul nesfârșit, universul moral, spiritual și fizic 
al celui care a fost omul de vastă cultură umanistă Vladimir Belistov. Unul 
câte unul, s-au împrăștiat în lume copiii scriitorului, cu familiile lor cu tot, 
hotărâți să pășească, individual, pe calea propriului destin... 


Note | ' Comemorarea și omagierea scriitorului cu ocazia cente- 
narului de la naștere a avut loc la 27 aprilie 2018, în Sala 
cu cămin a Casei Scriitorilor din Chişinău, în cadrul co- 
locviului „Un cărturar contopit cu timpul său. Centenar 
Vladimir Belistov”, desfășurat în organizarea Muzeului 
Naţional de Literatură „Mihail Kogălniceanu” și a Uniu- 
nii Scriitorilor din Moldova. În context, a fost inaugurată 
o expoziţie tematică aniversară pregătită de muzeu. 

*Ion Ciocanu, Cuvânt despre Vladimir Belistov, în Ion Cio- 
canu, Cu fața spre carte. Dialoguri, schițe, articole, recenzii, 
Chişinău, Cartea moldovenească, 1989, p. 281-284. 
3Ion Gheorghiţă, Setea de epic, în „Moldova Socialistă”, 
nr. 93 din 19 aprilie 1988, p. 4. 

* Muzeul Naţional de Literatură „Mihail Kogălniceanu”, 
Fondul Manuscrise, nr. de inventar 4488. 

$ Muzeul Naţional de Literatură „Mihail Kogălniceanu”, 
Fondul Manuscrise, nr. de inventar 3404. 

é Vezi şi Enciclopedia Literatura și arta Moldovei, 
Chişinău, 1986, vol. 2, p. 31. 

Veronica ROTARU 
| Monologuri autumnale 

Surprinzătoare și încărcate de emoţii sunt pagini- 
le semnate de colega noastră Veronica Rotaru. Cu 
limpeziri ale sufletului atunci când autoarea reuşeşte 
să se bucure în tihnă de o adiere de vânt sau de un 
autumnal răsărit de soare. Cu nopţi albe şi întrebări 
multe (,Noi, oamenii, suntem înfăşurați în între- 
bări”) şi răspunsuri, de cele mai multe ori univoce, 
care adâncesc sentimentul de neliniște şi însingura- 
re. Când în preajmă nu mai este omul iubit, când 
confesiunile tale nu mai are cine să le asculte și să le 
pătrundă, când cei dragi, copleșiți de grijile cotidiene, 
sunt departe, revii de-asupra foii imaculate şi încerci 
să discerni noianul de gânduri, măsurându-ți viața 
de la început. Meditaţiile proprii unei anumite vârste 
sunt un amestec de mulțumire şi oboseală, amândo- 
uă la fel de vii, care scaldă sufletul, dându-i noi puteri 
pentru „înaintare”. 


Mi-e limpede mereu bucuria știind că există un 
suflet românesc. Că românii toți au nevoie să 
se simtă parte a acestui suflet. Acest sentiment 
de apartenenţă este important atât pentru ro- 
mânii de acasă, cât și pentru cei din jurul Ro- 
mâniei. 

Trăim într-o lume complexă. Şi tot mai globali- 
zată. Şi de aceea trebuie să ne dăm seama ca noi 
să rămânem noi, români. Cu istoria, tradiţiile şi 

cultura noastră. Să rămânem un popor cu personalitate și verticalitate. Să ne 
păstrăm identitatea. 


Eminescu a fost și va fi alături de neam, de nenorocul lui istoric. Veghea lui 
de revoltă și de dor dă forță neamului de a trece cu bine încercările cumplite. 


La ceasul socotelilor, rânduiala de azi va pieri ca un vis urât. Judecătorul de 
Apoi al Neamului va fi Mihai Eminescu însuşi. Reînviat, poetul va rosti ver- 
dictul: „Prea făcurăţi neamul vostru de ruşine şi ocară,/ Prea v-ați bătut joc de 
limbă, de străbuni şi obicei... 


O dimineaţă ploioasă, umedă, răutăcioasă. Fiecare primăvară are câteva zile 
din acestea. Prost dispusă, natura pare că vrea să se răzgândească, amenințând 
ca, de data asta, să nu respecte cronologia și să omită vara. Ce-i drept, aştern 
câteva semne pe hârtia din fața mea, dar numai așa, din obişnuința mâinii. 
Constat că n-am decât idei seci, goale de sens. Nişte probleme mărunte și lip- 
site de importanţă. Niciuna dintre ele nu se referă la întreaga mea viață. Dar 
parcă n-am știut asta dintotdeauna? Nici nu mă aşteptam la altceva. Ştiam 
că, independent de zilele ce curgeau, viaţa, în întregul ei, înseamnă ceva. Nu 
există totuși decât zile. 


Parcă nu amintirea, ci trecutul ar fi revenit. Dacă trupul are un suflet aparte, 
independent de „eu”-ul meu, atunci sufletul îmi este acum potrivnic, răscu- 
lând trupul împotriva mea. Mă încăpăţânez ca un copil alintat. Şi impresiile 
zilei se arată sărăcăcioase, dar presupuneam că din pricina oboselii. Eram 
mulțumită că, după unele semne, voi avea o noapte tihnită. Auzeam dangătul 
profund al clopotelor de la Biserică, bătăile erau multe, uniforme. 


Căci ce e viaţa? Unii o compară cu o scurtă plimbare din leagăn în mormânt. 
Alţii cu o saramură spirituală care fereşte trupul de descompunere. „Viaţa 
e o flacără care se stinge, dar recapătă scântei de câte ori se naște un copil” 
(George Bernard Shaw). Sau e comparată cu un borcan de sticlă care are un 
strat subțire de miere înăuntru. E nimicitoarea iluziilor (Liviu Rebreanu). E 
plimbare spre somn (Lucian Blaga). Viaţa este o curgere, un fluviu, o mişcare 
continuă. Oamenii au impresia că ei înșiși reprezintă ceva static. Dar nu e 


EET PT RO MIÂINIĂ 


aşa, numai obiectele sunt statice, numai moartea este încremenită, viața însă 
este o continuă schimbare. E muncă, numai ea, munca, îi dă omului drept de 
viaţă. E o carte a veşniciei. Fiecare ține la viaţa sa şi o consideră ca o formulă 
ce mai poate căpăta desăvârşire. 


Viaţa mea urmează, ca un vis de noapte, când te trezeşti și spui: „Vai, ce bine 
că a fost visl’. 


Stau în cameră lângă cartea deschisă, o lumânare se stinge cu încetul... Mă 
gândesc cât valorează viaţa aceasta? Ceea ce contează sunt virtuțile care o 
organizează și care-i dau semnificaţie. 


Prin fereastra întredeschisă se aud păsări cântând din grădina vecină. E cald. 
XXX 


Omul mai simte nevoia de a vorbi. Are necesitatea să se exprime, să poves- 
tească, să fie deplâns, să fie încurajat. De asta trebuie să fie atent, tăcut, să-l 
asculte pe celălalt, să-l simtă că are nevoie de atenție. Fă un gol în tine și fii 
disponibil să primeşti argumentele celuilalt. Să-i descoperi bogăţiile ascunse. 
Şi nu eșecurile. Să nu scormonim la nesfârșit cenușa, să ne aplecăm asupra 
jăraticului aprins, să-l alimentăm şi se va aprinde foc. Caută în celălalt ceea ce 
este vrednic de iubire... Și apoi încearcă din toate puterile tale să-i vrei binele. 
Să-l accepți din capul locului așa cum este. Să-l iubeşti dezinteresat... 


* XX 


Oră a dimineţii, ferice, tu ești aurul vieţii. Atâtea-mi năvălesc în cap și totuși 
nu mă pot gândi la nimic. Nu știu de unde s-o încep şi pe ce culori să înain- 
tez. Îmi simt inima rănită adânc, parcă golită de tot sângele, încât nici nu mai 
încerc să mă întreb de ceva. Cred că mă voi întoarce de unde n-am plecat. 
În sat. Vara se pregătea de drum. Vremea era încă frumoasă, cu soare mult, 
melancolic. Verdeaţa câmpului nu se da ușor bătută. Malurile Nistrului se 
încăpățânau într-o luptă inegală, se opinteau, trecând prin toate culorile cur- 
cubeului până să ajungă și să se resemneze la galben. 


xXx 


lată că se topiseră pe nesimţite serile lungi, târzii, de vară plină. Zăpușeala 
de peste zi, apăsătoare şi bolnăvicioasă, răscoli în mările văzduhului balaurii 
norilor de toamnă. Ploaia începu să fornăie deasupra capului și să ia văzdu- 

hul în copite, ca o herghelie speriată. Iar satul ca și cum suferea de-o bucurie, 
care se limpezea firesc, ca tulburelul, lăsând toată drojdia să se așeze la locul 
ei întunecat, de unde o vor scoate afară cu grijă la iarnă, când crapă pietrele. 


.. Mergeam singură și tăcută. Respirația aburoasă și nemărginită a nopții 
arunca un linţoliu subțire de neguri albe peste Nistrul meu drag, care, tremu- 
rând parcă de frig pe pietrele-i reci, luneca cu murmur grăbit şi, ca o năframă 
bogată, își pierdea cursul în taina depărtată... 


Lumina trandafirie a zorilor cuprinse tot cerul, se vestea și calea soarelui. 
Fulgi singuratici de nouri albi, ca niște iuți și trecătoare gânduri amare ce um- 
bresc ochiul nemărginit și limpede al lui Dumnezeu, lunecau tăcut pe adieri 
de vânturi... Totul era într-o solemnă încremenire. Florile îşi închinau spre 
pământ fruntea sub greutatea bobiţelor de rouă. Ai fi zis că fecioarele își ple- 
cau cu evlavie capul spre închinare în faţa Celui atotputernic, În templul sfânt 
al Naturii. Şi glasul de peste tot al tăcerii sfinte, izvorât din adâncul inimii ne- 
prihănite a Firii, se îndrepta, în accent misterios, către îndurarea fără hotare 
a Celui preaînalt. 


Ce mai fac? Fabric trecut. De dimineață până seara. 


Şi ce am mai descoperit. Când ești bine şi în armonie cu tine şi cu lumea, 
spiritul parcă se ofileşte. E de ajuns o mică contradicție, că începe să înfloreas- 
că. Cred că gândirea e valorificarea necazurilor noastre. Se zice că necazurile 
care ni se întâmplă fac viața mai interesantă. Așa e viața. Nu e perfectă și tre- 
buie să-i facem față. Lucrurile mărunte contează foarte mult. Dar gânduri- 
le, cuvintele, efortul aduc schimbările. Doar cu ele se obține ceea ce vrem. 
La orice vârstă există semne ce ne previn că e timpul să găsim răspunsuri la 
anumite întrebări ce ne preocupă, dar ezităm, amânăm, convinși că, odată cu 
bătrâneţea, aceste semne se vor limpezi. Da, devin într-adevăr mai limpezi, 
dar ne lipseşte energia ca să ducem la bun sfârșit gândul. La vârsta aceasta 
observ din ce în ce mai mult că nici trupul nu mă mai urmează. Dar cât de 
devotat îmi era parcă odinioară. Acum nu mai vrea să-mi fie complice. Și cine 
să-mi țină de urât? Şi îmbătrânirea aceasta. Cu avantajul că mai rămâi în viață 

chiar. Ne degradează organele, pârâie toate, unele bătător la ochi. Trupul par- 
că se detașează de noi. Ne scapă, fuge de noi, nu ne mai aparține. Ca un fugar 
pe care nu-l putem denunța. 


Şi dacă vrem să facem ceva, atunci trebuie să facem Acum. Orice amânare 
poate însemna niciodată — asta e de înțeles. Voința noastră este singura lege! 
Şi gândul creator. Un gând e asemenea unei semințe minuscule, din care poa- 
te creşte cel mai înalt copac, cea mai înmiresmată floare, un fir plăpând de iar- 
bă. Putem întări gândurile noastre astfel, încât să se împlinească vise, dorinţe, 
orice vrem să dobândim în viață. Mintea noastră, prin puterea gândurilor, ne 
modelează viața. De aceea trebuie să fim atenţi la ce ne gândim. Căci când 
dăm putere unui gând, îl însuflețim. Îi dăm puterea vieții. Şi el se manifestă în 
viața noastră. Ceea ce trăim în fiecare zi este manifestarea gândurilor noastre. 
Orice gând sau cuvânt al altui om, oricât de însuflețit cu puteri ar fi, nu are 
asupra noastră nicio putere decât cea pe care noi i-o dăm. Desigur, un gând 
însuflețit are nevoie de timp pentru a cobori în manifestare. Numai inima 
poate obține manifestarea într-o clipă sau să-l întrerupă. În inimă suntem una 
cu Tot ce Este. Mă strădui să nu permit gândurilor înșelătoare să-mi cuprindă 
mintea. 


Trebuie să fiu ceea ce sunt. Asemenea câmpului cu flori, fără a aduce nori, 
şi să nu mă las copleșită de griji. Totul este pentru mine. Nimeni nu o poate 
face în locul meu. De mine însămi nu mă pot ascunde, nici fugi, mereu voi fi 
cu mine. 


Vieţuim totuși prin frica de moarte, care ne leagă cu lanţuri de fier de viața pă- 
mântească. De nevoia de hrană și de adăpost, de toate celelalte. Chiar îndată 
ce apărem pe pământ, începem să facem la fel ca ceilalți şi deloc ceea ce sun- 
tem noi. Pe de o parte, ne ajută să putem viețui, iar pe de alta, ne împiedică 
să fim ceea ce suntem în adevăr. Numai când rupem lanţurile deprinderilor 
moştenite, devenim Om. Cunoaștem propria desăvârșire — semn că inima a 
primit lumina celestă. Căci inima este spaţiul spiritual sacru. În el ne întâlnim 
cu Creatorul. 


Îmi îndrept gândurile spre resemnare, totuși nu trece o zi în care să nu urzesc 
vreun ultimatum. Mă strădui oricum să risipesc ceața de pe unele lucruri. 
Mă mândresc cu sentimentul meu de libertate. E atât de puternic, încât mi-e 
teamă să mă bucur de el. Spunea Cioran că omul aspiră la libertate şi, totoda- 
tă, se bucură de câte ori o pierde. Şi eu pot să greşesc, și încă de câte ori. Şi eu 

am dreptul la puţină indulgență. Dar mă trag înapoi din fața defectelor mele, 
a gâlcevilor iscodite din te miri ce. Îmi pierd răsuflarea văzând cum defilează 
adevărurile. Întotdeauna am starea de a ierta pe oricine. Pofta de a mă răzbu- 
na îmi vine târziu, chiar prea târziu, când insulta mi se şterge din amintire și 
devine nulă. 


Se zice că vorbele sunt date omului ca să-și ascundă gândurile. Dar mă pricep 
să dezbrac cuvintele căptuşite cu mătase, cu minciuni foşnitoare sau cele ce 
scânteiază în mii de feţe. 


Oare de ce asemuim gândurile cu norii? De ce seninul trebuie să alunge gân- 
durile? Nu toate sunt întunecate, negre... Mulți dintre oameni sunt sclavi pro- 
priilor gânduri. Şi suferințele lor sunt consecinţele propriilor gânduri, care îi 
îngenunchează. De aici, conchidem că mintea noastră trebuie să ne aparţină 
numai nouă. Nimeni să nu ne impună ceva din afară. Să ne creăm visul sin- 
guri și să-l clădim clipă de clipă. Şi curajul de a visa... Alungând norii de pe 
cerul minții și eliberând inima de povară. Ne trebuie o explozie, un miracol, 
care să ne elibereze de complexe, să anuleze inegalitățile. Ne plângem de boa- 
lă, de greutăţile vieții, de loviturile sorții, de dragoste, de sărăcie, dar dorim 
ca aproapele sau „natura” să fie mai buni. Şi nimeni nu vrea, chiar cu prețul 
vieţii, să devină alt om, prin asta credem că suntem fiecare o unitate care se 
poate schimba, dar nu înlocui. Aici am putea spune că și cu un zâmbet se 
pot rezolva multe probleme. Permanentă este astăzi în omenire dorința de 
prefacere. Lumea își caută stăruitor drumul, căci fiecare ține la viaţa sa, ține 
la dânsa și o consideră ca o formulă ce mai poate căpăta desăvârșire. Şi să cre- 
dem că între toate există o legătură. Că nu mai câştigăm nimic din renunțare. 
Aşa e, dar câte zile îmi sunt atinse de sterilitate, lăsându-mă cotropită de o 
proastă dispoziție. Mă fac să pierd sensul viitorului, al prezentului şi chiar al 
trecutului. Orice om are dreptul să-și ofere trecutul, prezentul și viitorul ca- 
re-i convin. Nu pot sta singură pe picioarele mele, îmi trebuie un sprijin, de 
care să mă pot ține. Îmi dau seama că trecutul nostru încetează atât de repede 
să ne aparțină, ia înfăţişare de poveste, de ceva ce nu interesează pe nimeni. 
Ca să-mi menţin calmul, redescopăr suprema putere a naturii. Ca motorul 
acțiunilor să poată intra în regim, trebuie să-mi promit o bucurie, să fac să 
încolțească un germene de speranţă. Nu e simplu. 

1. Unul dintre subiectele des întâlnite în tes- 
tările din liceu (dar şi din gimnaziu) la dis- 
ciplina Limba şi literatura română este cel 
formulat, de obicei, aşa: „Prezentaţi raportul 
realitate — ficțiune în opera literară X”. Această 
chestiune „teoretică? este considerată una 
importantă, de vreme ce este prevăzută și în 
programa examenului de bacalaureat pentru 
disciplina menţionată; de aici, probabil, şi 
frecvenţa cu care apare în diversele forme de 
examinare (lucrări de control, teze, simulări 
ş.a.m.d.) la care sunt supuşi elevii. De regulă, 
operele vizate (în legătură cu o atare proble- 
matică) sunt cele istorice şi/sau cele realiste 
(în ambele cazuri, fie nuvele, fie romane). 


În unele lucrări de teorie a literaturii se apre- 
ciază că o scriere este o operă literară dacă 
respectă două condiţii (sau dacă vădeşte 
două calități): caracterul ficțional şi expresivi- 
tatea. Cea din urmă poate să lipsească uneori, 
fiindcă prin expresivitate se înţelege (în linii 
mari) scrisul frumos, meşteşugit, capacitatea 
de sugestie, plasticitatea exprimării și altele 
similare din zona esteticului; or, se pare că 
aceasta nu reprezintă o trăsătură cu adevărat 
esențială. (O ştim încă de la Aristotel, din 
Poetica sa.) În schimb, ceea ce i se cere unei 

scrieri pentru a fi, într-adevăr, o operă literară este forța de a crea lumi 
posibile, de a deveni autoreferenţială. De aceea se și spune că scopul 
Iliadei este Iliada însăşi. În consecinţă, scriind o operă literară, autorul 
face apel obligatoriu la imaginaţie /fantezie. 


În același timp, construcţia de lumi posibile presupune ancore înfip- 
te în realitate. Bunăoară, în romanele sale istorice, Mihail Sadoveanu, 
asemeni unui păianjen, își țese pânza ficțională între nişte repere reale 
ferme, constituite din evenimente petrecute cândva și figuri „politi- 
ce” existente odinioară (vezi Zodia Cancerului sau vremea Ducăi-Vodă, 
Fraţii Jderi, Nicoară Potcoavă etc... 


Însă nu de puţine ori, în literatură, nu doar că evenimentele nu cores- 
pund adevărului istoric (cum descoperim în Scrisoarea I a lui Eminescu, 
unde — cunoscut anacronism — bătălia de la Nicopole o precede pe cea 
de la Rovine), dar nici viața personajelor nu o mai repetă fidel pe cea a 
persoanelor reale, care au servit ca model literaturii. De exemplu, în nu- 
vela lui Costache Negruzzi, Alexandru Lăpuşneanul, în timpul (relatării) 
celei de-a doua domnii a lui Lăpuşneanu, vornicul Moţoc nu mai avea ce 
să caute în text, dacă este să ne luăm după același adevăr istoric (fiindcă 
Moţoc murise deja, în Polonia), iar moartea („literară”) pe care i-a pre- 
gătit-o acestuia domnitorul reconfigurat de Negruzzi este, certamente, 
copiată după cea a altui boier real, Batişte Veveli... 


Când Mihai Eminescu, citind la Junimea propria nuvelă, Sărmanul 
Dionis, a ajuns la descrierea Iaşiului din perioada lui Alexandru cel 
Bun, Al. Labrior (după cum își amintea G. Panu) a început să protes- 
teze, căci lașiul descris de Eminescu era unul dintr-o epocă mult mai 
recentă, când orașul dobândise particularități arhitecturale turceşti 
(necunoscute pe vremea lui Alexandru cel Bun). Dar observaţia lui 
Lambrior nu l-a impresionat deloc pe Eminescu, care a lăsat descrierea 
neschimbată. La urma urmelor, aveau de-a face cu o nuvelă fantastică; 
și-apoi, poetul se lăsase pradă unei reverii romantice. Detaliile realiste 
nu îl interesau în prea mare măsură... 


În proza realistă, fundalul obiectiv (background-ul) este mult mai im- 
portant. Când citim romanul Ion al lui Liviu Rebreanu - dincolo de 
povestea cu final tragic, desfășurată în satul Pripas — ştim că ne aflăm 
în Ardealul de la începutul secolului al XX-lea și că (în acel spaţiu din 

acei ani) starea de fapt era chiar cea zugrăvită de Rebreanu: cu acea 
condiţie precară a ţăranului român, cu acea situaţie înjositoare a femeii 
din societatea tradițională, cu învățătorii români obligați să predea în 
maghiară elevilor români, cu lipsa de drepturi fundamentale pe care 
o resimțeau toţi românii aflați sub dominaţia austro-ungară ș.a.m.d. 
Toate aceste elemente asigură cadrul realist al operei și fac povestea 
verosimilă!. Nici în așa-zisul „roman subiectiv” de tip modern, (con) 
centrat pe analiza psihologică, pe memoria involuntară, pe „fluxul 
conştiinţei” etc., ancorele realului nu pot fi omise. De pildă, în Ultima 
noapte de dragoste, întâia noapte de război, Camil Petrescu construieşte, 
alături de planul subiectiv (prezentând frământările conștiinței lui 
Ştefan Gheorghidiu), şi un consistent plan obiectiv, realist, pe care se 
desfășoară grozăviile Primului Război Mondial... 


2. Cele înfăţişate până în acest punct sunt lucruri bine cunoscute. Ceea 
ce vreau să subliniez în continuare este că o atare problemă, și anume 
raportul dintre realitate şi ficțiune, se poate pune în legătură cu orice tip 
de operă literară. (Ba aș zice că o asemenea relație merită avută în vede- 
re şi cercetată în școală mai ales când vine vorba de basme” şi de poves- 
tiri stranii sau nuvele fantastice, chiar dacă este evident că, prin natura 
lor, aceste specii literare fac apel într-un grad mai mare la imaginație.) 


Astfel, având în minte Metamorfoza lui Franz Kafka, Eugeniu Coșeriu 
atrage atenţia, într-un interviu, asupra următorului aspect: „Nimeni nu 
poate vorbi în afara conținutului conștiinței, şi conţinutul conştiinţei 
trebuie să fie şi să conțină toată experiența pe care a avut-o şi tot ce s-a 
gândit și s-a imaginat. De altfel, și toate fanteziile sunt făcute din bucăţi 
şi din posibilități constatate în experiență sau care neagă experienţa. 
Adică, ne gândim: dacă s-ar putea transforma un om într-un gândac? 
Atunci se neagă această experienţă, pe care o constatăm, și e o realitate 
construită” (Coșeriu, 1996, p. 48). 


Într-un alt interviu, Coșeriu explică în ce constă absurdul sau iraționalul 
din povestirile sale compuse în tinerețe („Scrise în limba italiană, aces- 
te povestiri sunt, toate, influențate de Kafka”, preciza marele lingvist) 
şi adunate ulterior într-o cărticică, La stagione delle piogge (1988): 
„Întâmplările reale nu ies niciodată din sfera raţionalului, iar cele pe care 

le facem noi, în literatură, se pare că sunt și ele în sfera raționalului, fiind- 
că noi pur şi simplu combinăm altfel anumite experienţe, decât acestea 
sunt efectiv combinate în lumea reală sau în experienţa reală. Eu susțin că 
nicio conştiinţă nu e altceva decât conţinutul ei. Dacă scoţi conţinutul, 
nu mai este nici conștiința; acest conţinut este un conţinut de experiență 
şi de combinări ale experienţelor. Şi, deci, în acest caz, de exemplu [cu re- 
ferire la cele trei surori din Anotimpul ploilor, n.m., Cr.M.], aceste situaţii 
absurde sunt anumite combinări de «Şi dacă ar fi altfel decât...?»>, «Și 
dacă ar fi contrariul?” (Coşeriu, 2004, p. 18-19). 


Făcând astfel de afirmaţii, Eugeniu Coșeriu dovedeşte că are serioase 
cunoştinţe din domeniul filosofiei. Fără să încerc să stabilesc aici sur- 
sele filosofice ale gândirii coșeriene, consider nimerit să reproduc mai 
departe câteva citate din Descartes, Hume şi Ortega y Gasset (la care 
s-ar fi putut adăuga şi alţii), tocmai pentru a confirma ideea că niciun 
produs al închipuirii omenești (indiferent că este vorba de artă sau nu) 
nu poate lua naștere în absenţa elementelor provenind din realitate 
(orişicum ar fi acestea recombinate în imaginaţie). 


lată ce susținea, în acest sens, francezul René Descartes (în ale sale 
Meditaţii metafizice) în secolul al XVII-lea: „Totuşi trebuie să recunoaștem 
că cel puţin lucrurile, pe care ni le imaginăm când visăm, sunt ca niște ta- 
blouri şi nişte picturi, care nu pot fi create decât prin asemănare cu vreun 
lucru real şi adevărat; şi că astfel, cel puţin, aceste lucruri generale, şi anu- 
me niște ochi, un cap, nişte mâini, și tot restul corpului — nu sunt lucruri 
imaginare, ci adevărate și existente. Căci, de fapt, pictorii, chiar și atunci 
când se străduiesc cu cea mai mare ingeniozitate să reprezinte nişte sire- 
ne şi nişte satiri cu ajutorul unor forme bizare şi nemaipomenite, nu le 
pot atribui totuși nişte forme și niște naturi cu desăvârşire noi, ci fac doar 
un anumit amestec şi o compunere de membre ale unor felurite animale; 
sau chiar și dacă imaginaţia lor este atât de extravagantă încât să invente- 
ze unele lucruri așa de noi, încât niciodată n-am văzut ceva asemănător, 
şi astfel opera lor să ne reprezinte un lucru exclusiv fabricat şi neadevărat 
în mod absolut, chiar și în acest caz este sigur că cel puţin culorile cu 
ajutorul cărora au fost înfățișate acele bizarerii, culorile trebuie să fie au- 
tentice” (Descartes, 1993, p. 21). 


Un secol mai târziu, scoțianul David Hume (în Cercetare asupra inte- 
lectului omenesc) scotea în relief limitele fanteziei noastre în raport cu 

experienţa dobândită: „Dar, deşi gândirea noastră pare să aibă aceas- 
tă libertate nelimitată, vom găsi totuși, la o examinare mai atentă, că, 
în realitate, ea este obligată să rămână între limite foarte strâmte, și că 
toată această putere creatoare a spiritului nu depășește facultatea de a 
compune, de a transpune, de a spori sau micşora materia pe care ne-o 
oferă simţurile şi experiența. Când ne gândim la un munte de aur nu 
facem decât să unim două idei compatibile una cu alta, aur şi munte, 
care ne erau cunoscute de mai înainte. Putem concepe un cal virtuos, 
deoarece pornind de la propria noastră simţire ne putem reprezenta 
virtutea şi pe aceasta o putem reuni cu forma şi statura calului, care 
este un animal cunoscut nouă. Pe scurt, întreaga materie a gândirii 
derivă fie din simţirea noastră externă, fie din cea internă” (Hume, 


1987, p. 100). 


În schimb, imaginaţia se vădește a fi nemărginită într-un alt sens: 
„Nimic nu este mai liber decât imaginaţia omului; și, deși ea nu poa- 
te depăși acel fond originar al ideilor furnizate de simțurile interne și 
externe, ea are o putere nelimitată de a amesteca, combina, separa şi 
împărţi aceste idei, dând naștere unei mari varietăţi de ficțiuni şi vizi- 
uni” (ibid., p. 124). Şi încă: „În reprezentarea noastră, putem să legăm 
capul unui om de corpul unui cal, dar nu este în puterea noastră să 
credem că un astfel de animal a existat vreodată în mod real. Urmează, 
aşadar, că diferenţa dintre ficţiune şi credinţă constă dintr-un anumit 
sentiment sau simțământ care se adaugă celei din urmă, iar nu celei 
dintâi, simțământ care nu depinde de voinţă și nu poate fi produs după 
plac. El trebuie să fie provocat de natură, ca toate celelalte sentimente; 
şi trebuie să ia naștere din situaţia particulară în care spiritul se află în 
orice împrejurări determinate” (ibid., p. 125). 


În fine, întrucât în citatul de mai sus ghicim reprezentarea unui centaur 
şi fiindcă este adusă în discuţie și noţiunea de «credinţă», să-i dăm cu- 
vântul şi lui José Ortega y Gasset (filosof din secolul al XX-lea, autorul 
textului intitulat chiar Idei și credințe) al cărui raționament merge pe 
aceeași linie: „LA ]ceste gânduri [fanteziste] poartă în ele însele — aceas- 
ta este cea mai clară și radicală particularitate — referinţa la altele ale 
căror obiecte sunt reale, în sensul primar al acestui termen. Centaurul 
nu s-a născut din nimic, ci din oamenii reali și din caii reali pe care i-am 


văzut” (Ortega y Gasset, 1999,p.91). 

Note | 


! Când acest „background” — reprezentat adesea și de credinţele cele mai puternice ale 
unei anumite comunități — este afectat în adâncime (în universul de discurs al artei), se 
pot stârni veritabile scandaluri literare. Bunăoară, romanul lui Dan Brown, Codul lui Da 
Vinci (un bestseller publicat în anul 2003), a lezat sensibilitatea multor cititori, deoarece 
tintea anumite aspecte care ţin de temelia creștinismului însuşi. 

2În privinţa aceasta, basmele culte sunt deosebit de interesante. De exemplu, specialiștii 
au observat de multă vreme că, în basmele/poveștile sale, Creangă proiectează în fabulos 
satul humuleştean. 

Obiectiv, subiectiv și intersubiectiv 
în interpretarea operelor literare 


C.Ș. — prof. univ., dr. hab., 
Facultatea Jurnalism şi 
Ştiinţe ale Comunicării, 

Departamentul Teoria și 
Practica Jurnalismului, 

USM. Lucrări recente: 
Comunicarea: greșeli și soluții 
(coautor Marcela Vilcu- 
Șchiopu), 2013; Metodica 
predării literaturii române, 
Piteşti, 2009; Arghezi, Barbu, 
Blaga. Poezii comentate. 
Pentru elevi, studenţi, 
profesori, Chişinău, 2010; 
Manual de limba şi literatura 
română pentru clasa a X-a 
(coautor Marcela Vilcu- 
Şchiopu) ș. a. 


Comunicarea, în general, este înțeleasă ca 
transmitere de informaţii și cuprinde urmă- 
torii factori constitutivi: contextul, mesajul, 
transmiţătorul, destinatarul, contactul, codul. 
Potrivit naturii sale, în orice comunicare, prac- 
tic, coexistă şase funcţii: emotivă (evidenţierea 
stărilor interne ale emițătorului), fatică (con- 
trolul canalului de comunicare, asigurarea 
bunei derulări a comunicării), metalingvis- 
tică (asigurarea că partenerii de comunicare 
dețin și utilizează corect același cod), poetică 
(centrarea pe forma mesajului, pe modul în 
care acesta e structurat), referenţială (trans- 
miterea de informaţii despre ceva anume), 
conativă/ persuasivă/ retorică (intenţia de 
a influenţa receptorul). În această ordine de 
idei, Mihai Dinu sublinia: „Deși distingem 
şase aspecte fundamentale ale limbii, am pu- 
tea totuși cu greu să găsim mesaje verbale care 
să îndeplinească numai o funcţie. Diversitatea 
constă nu în monopolul uneia dintre aceste 
câteva funcţii, ci în ordinea ierarhică diferită 
a funcţiilor. Structura verbală a unui mesaj 
depinde, în primul rând, de funcţia predomi- 
nantă” (Dinu 1997: 98). Cât priveşte comuni- 
carea literară, ea se impune prin particularități 
distinctive, condiţionate de înseși caracteris- 
ticile specifice textului artistic. Or, imaginată 

de autor, lumea operei literare este rezultatul unei atitudini subiective 
a scriitorului, formele limbajului contrastând cu uzul general al limbii, 
iar mesajul transmis având adesea un grad ridicat de indeterminare 
(semnificaţiile textului literar sunt interpretate diferit de către cititori 
diferiți) etc. La rândul ei, şi interpretarea operei literare, care pune în 
relaţie subiectul (cititorul, interpretul) și obiectul (textul citit/interpre- 
tat), este deopotrivă subiectivă, în sensul că depinde de aptitudinile, 
cunoștințele, motivaţia, atitudinile celui care o efectuează, și obiectivă, 
fiind orientată, dirijată, constrânsă de către textul supus interpretării. 
Prin urmare, una dintre sarcinile ce urmează a fi soluționate în procesul 
studierii /receptării literaturii în şcoală vizează conceptele „subiectiv” şi 
„obiectiv”, dat fiind şi faptul că elevii, deseori, confundă lumea operei 
literare cu cea reală, care a servit ca punct de plecare pentru scriitor, şi/ 
sau nu pot stabili o conexiune între obiectivitatea textului și subiectivi- 
tatea lor ca cititori. Este vorba despre cei doi poli ai operei literare, artis- 
tic şi estetic, la care făcea referință Wolfgang Iser, cel artistic fiind textul 
creat de scriitor, iar cel estetic — concretizarea realizată de către cititor 
(Iser 2006: 174). Varianta ideală a relaţiei „subiect-obiect” („elev-ope- 
ră”) este aceea în care textul şi cititorul ajung la o convergenţă. „Acolo 
unde textul şi cititorul ajung la o convergenţă, acolo se află locul operei 
literare, iar acest loc are în mod inevitabil un caracter virtual, deoare- 
ce nu poate fi redus la realitatea textului, nici la dispoziţiile ce-l carac- 
terizează pe cititor”, sublinia W. Iser (Ibidem: 176). Neglijarea acestei 
convergenţe se soldează cu o interpretare naivă, ce nu are tangenţe cu 
obiectivitatea textului. Pentru a evita astfel de situaţii, profesorul, prin 
intermediul sarcinilor textuale formulate, va concentra atenţia elevilor 
asupra proprietăţilor textului, formându-le acestora abilităţi de a le ra- 
porta la cunoştinţele, capacităţile, viziunile lor, la propriul sistem de va- 
lori. În această ordine de idei, importantă și necesară a fi luată în vedere 
este afirmaţia lui Jean Starobinski: „Obiectul atenţiei mele nu e în mine; 
el stă în fața mea, iar interesul meu major nu este să mi-l apropriez sub 
înfăţişarea pe care i-o împrumută dorința mea (fapt ce m-ar lăsa pe mine 
însumi captiv capriciului meu), ci să-l las să-şi afirme toate proprietățile, 
toate determinările sale particulare. [...] Riscul, dacă obiectul nu e per- 
ceput, menţinut, consolidat în diferenţa și realitatea lui proprie, este ca 
interpretarea să nu fie, în cel mai bun caz, decât dezvoltarea unei fantas- 
me a interpretului” (Starobinski 1985: 46). 

Este știut că apropierea de realitatea vieții umane conferă transfigurării 
acesteia în imagini atributele de adevăr, de credibilitate (o opera lite- 
rară în care este denaturat evenimentul istoric evocat sau alta în care 
un reprezentant al unei categorii sociale nu întrunește nicio trăsătură a 
clasei căreia aparţine sunt necredibile, neobiective). În școală, în spe- 
cial în procesul studierii creaţiilor de factură realistă, elevii operează cu 
sintagma „reflectarea obiectivă /veridică a realităţii”. Pentru a nu con- 
funda lucrurile, în cazul sintagmei „reflectarea obiectivă a realității” 
elevii vor înţelege anume acea apropiere a lumii plăsmuite de scrii- 
tor de realitatea vieții umane, care-i conferă operei credibilitate. Cât 
priveşte sintagma „obiectivitatea textului”, aceasta desemnează deter- 
minarea sensului /sensurilor de către text („Ce comunică textul?”, „Ce 
sensuri conţine textul?”), iar „subiectivitatea cititorului” — determina- 
rea sensului /sensurilor de către cititor („Ce sensuri ale textului a sur- 
prins cititorul?”), „În ce măsură cititorul a reușit să descifreze sensurile 
ascunse ale textului?”, „În ce măsură sensurile desprinse de cititor din 
text se apropie de cele de facto ale textului?”, „Ce sensuri atribuie citi- 
torul textului?” Obiectivitatea textului se conţine în însuși universul 
ficțional al acestuia. Prin urmare, cercetarea și analiza elementelor de 
structură la nivel ficțional (acţiune, personaje, viziuni ale naraţiunii, 
moduri de expunere, cronotop, limbaj figurativ, ipostaze ale eului, stări 
lirice, motive literare etc.) pot apropia elevii de obiectivitatea textului 
literar. Or, înțelegerea unei imagini/secvenţe, a unui fapt de literatură 
sau lingvistic echivalează, de regulă, cu identificarea sensului acestora, 
cu formarea unei reprezentări mentale satisfăcătoare din punctul de 
vedere al subiectului. 


O importantă componentă creatoare a actului receptării este gustul 
cititorului, care, deși se bazează pe anumite înclinații înnăscute, poate 
fi dezvoltat prin educaţie sau atrofiat prin neglijare. În general, gustul 
exprimă subiectivitatea în ce are mai temerar și totodată mai arbitrar în 
înclinațiile şi preferinţele sale (un text literar poate să placă foarte mult 
unor cititori, iar altora să le provoace indiferență sau atitudine negati- 
vă). Privit din acest punct de vedere, demersul didactic al profesorului 
va urmări adecvarea gustului estetic al elevilor la obiect/la caracterul 
imanent al operei, formarea capacităţii acestora de a descifra mesajul, 
de a-i „citi” limbajul ei specific, de a discerne între ceea ce este frumos 
şi urât, expresiv sau neutru din punct de vedere estetic. M. Dufrenne, 

referindu-se la această capacitate a receptorului, sublinia: „... dacă nu 
capacitatea de a constitui obiectul estetic, cel puţin acea de a-l justifica, 
de a-l recunoaște, putinţa prin care judecata de gust este susceptibilă să 
se ridice la universalitate” (Dufrenne 1976: 121). 


Deci, privită din perspectivă didactică, activitatea de lectură și de re- 
ceptare va urmări nu atât o simplă comunicare şi/sau însuşirea valo- 
rii imanente (obiectivității) a operei literare lecturate, cât formarea 
unui cititor care să poată atribui acesteia valori in actu, produse de el. 
Recunoașterea, în estetica modernă, a priorităţii receptorului (arta 
este desinată consumatorului, prin urmare, subiectul principal al ei nu 
este autorul, ci receptorul), precum și a libertăţii ca trăsătură indispen- 
sabilă a oricărei receptări estetice a unui text artistic, impune delimi- 
tarea celor două condiţionări ale libertăţii gustului/judecăţii de gust: 
libertatea înțeleasă ca un drept al individului de a-și exprima orice 
preferință /opinie subiectivă şi de a selecta din universul estetic al ope- 
rei orice aspect considerat de el ca valoros și libertatea ca autenticitate, 
ca formă de raportare a judecății de gust la obiect/text, libertate ce ex- 
primă „temperamentul estetic al individului, care determină afinitatea 
lui pentru un anumit fel de valori artistice” (Vianu, 2011: 331). În ca- 
zul libertăţii ca drept de exprimare, având în vedere că opera artistică, 
prin însăşi natura ei, nu-şi dezvăluie exhaustiv valorile, nu este exclusă 
profanarea sensurilor de bază ale acesteia, a obiectivităţii ei, mai ales 
de către elevii cu o experienţă estetică destul de modestă, neinițiaţi în 
legile artei. Din aceste considerente, se va ţine cont de faptul că opera 
artistică /literară este construită pe acte de convenţie: imaginile crea- 
te de autor, în funcţie de structura lui psihologică, de intenții, de ta- 
lent etc. (de exemplu, N. Stănescu defineşte iubirea „leoaică tânără”, 
iar în viziunea lui I. Minulescu aceasta este „un bibelou de porțelan, 
obiect cu existență efemeră”). Deci sarcina profesorului este de a-l aju- 
ta pe elev să-şi dezvolte convențiile achiziționate, să se raporteze pe 
sine la mesajul comunicat prin intermediul convenţiilor/imaginilor 
respective („Care dintre variantele de titlu vi se pare mai sugestivă / 
mai adecvată /potrivită mesajului: Poveste de dragoste; Gheorghe, fiul 
văduvei; Frunze de dor? Motivaţi-vă alegerea”, „Ce alt titlu aţi da ope- 
rei? Motivaţi”, „Substituiţi cuvântul să răsară din versul Ea, din trestii, 
să răsară cu sinonimele lui. Comentaţi valoarea stilistică a verbului să 
răsară în raport cu sensurile cuvintelor-sinonime”). Așadar, distincția 


EEEE PT RO MIÂINIĂ 


dintre libertatea de interpretare ca drept al receptorului și libertatea ca 
autenticitate este importantă nu numai pentru evitarea unor judecăţi 
nesemnificative, naive, ci și pentru înţelegerea relaţiei „subiectiv-obiec- 
tiv”, a faptului că nu orice opinie exprimată este valabilă pentru textul/ 
imaginea interpretat/ă, că judecata de gust trebuie să fie în consens cu 
obiectivitatea textului, cu valorile acestuia, care, existând ca atare în 
dimensiune imanentă, sunt/trebuie să fie create şi recreate continuu 
de cititor. În timpul receptării, afirmă V. Pâslaru, cititorul răspunde 
acestei trăsături a operei literare prin faptul că este invitat/provocat/ 
impus să-și imagineze, să reconstruiască, să regândească fenomenele 
prezentate/reprezentate de scriitor, să regândească, să reflecte împre- 
ună cu autorul, cu eul liric, cu personajele operei, să trăiască afectiv, 
motivaţional, volitiv, atitudinal mesajul construit/sugerat/comunicat 
de către autor prin întreaga opera” (Pâslaru 2001: 95). Or, anume prin 
interacţiunile „operă-cititor”, „cititor-operă”, interpretul/cititorul con- 
tribuie la înzestrarea textului cu o nouă valoare (valoare in actu) şi, în 
același timp, se valorizează pe sine. 


Fiecare cititor lecturează un text și îi descifrează semnificaţiile în 
funcţie de experienţa lui de viaţă și estetică, de orizontul său de 
aşteptare. Aceste modele de coerenţă, bazate pe lecturile anterioare, de 
cele mai dese ori îl pun în dificultate de interpretare, el simțind necesi- 
tatea de a descifra semnificaţiile operei literare citite/studiate prin lec- 
tura textelor de critică literară, care, la rândul lor, îl transpun din dome- 
niul subiectivităţii în cel al intersubiectivităţii (o interpretare efectuată 
de cineva pentru a fi împărtășită şi altora capătă totodată un caracter 
intersubiectiv). Dimensiunea intersubiectivă a interpretării este defi- 
nitorie pentru demersuri hermeneutice specializate, profesionalizate, 
precum cel al cercetătorului literar, al criticului literar sau al profeso- 
rului de literatură. Aceştia au rolul de mediatori între textul discutat și 
cei cărora li se adresează. Printr-o astfel de mediere specialistul pune 
în dialog, cu referire la textul discutat, propria subiectivitate interpre- 
tativă cu cea a adresanţilor săi. Ceea ce vom reţine în această ordine de 
idei este că nu orice punct de vedere al criticului literar sau al oricărei 
alte persoane participante la dialog trebuie considerat ca adevăr în ulti- 
mă instanță. Rolul profesorului este definitoriu în acest sens. Mai ales 
că asupra uneia și aceleiași opere, imagini artistice, personaj etc. pot 
fi expuse de criticii literari opinii contradictorii. Întrucât orice opinie 

a unui sau altui exeget poate să ajute, dar poate și să deruteze elevul, 
analiza argumentelor cu referință la text, pe care le invocă specialis- 
tul în domeniu/profesorul, este importantă şi necesară. În acest sens, 
sarcinile cu caracter de problemă, de cercetare formulate de profesor 
(ex: Identificaţi în fragmentul propus argumentele ce susțin următoa- 
rea teză a criticului literar E. Lovinescu: „Ion este un erou sthendalian 
în care numai obiectul dorinţei e schimbat, dar încordarea, tenacitatea 
şi lipsa oricărui scrupul moral rămân aceleași”) reprezintă cel mai la 
îndemână mijloc prin care elevii pot lua cunoștință nu numai cu opinia 
exegetului, dar și cu argumentele ce susțin punctul lui de vedere. 


În concluzie, vom reţine că formarea cititorului de literatură este un 
proces de devenire a elevului în calitatea sa de receptor al operei lite- 
rare, că, prin activitatea sa de interpretare, de decodare, el valorifică 
textul, creează şi comunică valori, actul valorizării producându-se în 
funcţie de natura și esenţa artei şi, nu în ultimul rând, în corespundere 
cu relaţia „obiectiv-subiectiv-itersubiectiv”, că există anumite limite în 
ceea ce priveşte libertatea de interpretare, mai ales într-un context în 
care vorbim despre obiectivitatea textului. 


Referinţe Dinu 1997 = M. Dinu, Comunicarea, Bucureşti, Editura 
bibliografice] Ştiinţifică, 1997. 
Dufrenne 1976 = M. Dufrenne, Fenomenologia expresiei 
estetice, București, Meridiane, 1976. 
Iser 2006 = W. Iser, Actul lecturii. O teorie a efectului estetic, 
Piteşti, Paralela 45, 2006. 
Pâslaru 2001 = Vlad Pâslaru, Introducere în educaţia lite- 
rar-artistică, Chişinău, Muzeum, 2001. 
Starobinski 1985 = J. Starobinski, Textul și interpretul, 
București, Univers, 1985. 


Vianu 2011 = Tudor Vianu, Estetica, Bucureşti, 
Orizonturi, 2011. 

Gaura neagră 
(Fragment de poem) 

me: Mai multă dragoste 
decât ură (1989); Pânzele albe 
ale libertăţii (2000 — p 

Moldova); Linie de demarcaţie 
(2005); Lumini peste ape (2013); 
Harta (2017); Pe faţa ta plutește 
luna (2020) ş.a. 


Pe ostașii căzuţi pe câmpul de luptă 
pentru apărarea credinţei și a neamului 
pomeneşte-i, Doamne, 

întru împărăția Ta. 


1. Pe podul 
de la Vadul lui Vodă 


Aici a fost o gaură mare, 
neagră, 
aici, pe podul dintre Vadul lui Vodă şi Pârâta, 


o gaură amenințătoare, 
ameţitoare, 
înşelătoare, 

adâncă, 


o gaură care 

parcă te invită 

spre apa 

neagră în amurg, 
rece, 

netedă şi lucioasă 

ca suprafaţa obuzului 
care a căzut 


pe pod. 


Ce-i o gaură într-un pod; 
fie ea şi mare, 


fie ea și neagră? 
O ocolești şi-ţi continui calea. 


Dar cu gaura din inimă 
ce faci? 
Sau cu cea din ţară? 


2. Ruleta rusească 


Iarăşi vin 

fiare pe şenile. 

Tremură pământul, 
inima-mi nu mai tremură. 
Grenadele sunt pe sfârșite — 
câte una de fiară, 

dacă nu voi da greș. 


În spate — tăcere, 
în față — fum, 


foc, scrâșnet și răget. 


A explodat grenada 
sau creierul meu? 


Arde! 


Nu am crezut că voi juca vreodată 


în ruleta rusească. 


Fiarele vin şi vin, 
mă fac una cu pământul. 


O, de s-ar ridica apa Nistrului, 
de s-ar revărsa, 

de-ar lua cu ea 

aceste cutii mișcătoare, 

muşcătoare, 

de s-ar încolăci în jurul lor 
ca un şarpe, 

de le-ar trage la adânc, 

în gaura neagră 

de sub dunga 

podului. 


3. Cei care au venit călări 


Cei care au venit călări 

de peste Nistru 

au căzut cu tot cu cai, 

au putrezit copitele cailor 
şi amintirea lor. 


Cei de pe tancuri au pierit. 
Valul Mării Sarmatice i-a luat 
şipe ei. 

Au rămas tancurile — 

fiare de fier nemișcate 

în mijlocul câmpului, 

între bălării şi pălării 

de floarea-soarelui, 
rotindu-și odată cu ele 
turela. 


Foc! 


Explodează soarele 
din ochii mei. 

În ochii mei 
explodează soarele. 


4. În livada cu meri 


Moartea se furişează printre tulpinile 
lucind în noapte 
ale merilor. 


Luna e descumpănită, 
desfigurată, 

tristă. 

Se acoperă cu o fâşie de nori — 
panglică neagră. 


Azi suntem mai puțini decât ieri. 
Ce va fi mâine? 

Cine 

va mai gusta din viitoarea roadă? 


Vor mai rodi oare 
pomii 
cuprinși de groază? 


Vrăjiți privim în fântâna 
adâncă a cerului. 
Nimeni nu se încumetă 
să scoată de la fund 
ciutura galbenă. 


Şi dacă printr-o minune 
s-ar scoate, 

cine 

ar îndrăzni 

să-şi atingă buzele 

de marginea ei de aur? 


xXx 


Puzderie de înmugurite 
ramuri, 

mai sus de creștet, 
ramuri. 

Gloanţele câte un ram 
cosesc. 

Multe-multe gloanţe — 
multe ramuri la pământ. 


În spatele lor — geana tremurătoare 
a răsăritului. 


5. Ne trebuie șoseaua 


Trădare să fie, dar s-o ştim 
şi noi. L.-L. Caragiale 


Lucitoare ca un şarpe 

şoseaua 

ne ademeneşte. 

Ne trebuie şoseaua, 

de-o fi să ne-ngropăm de vii — 
ah, incizia din memorie! 


Suntem pe şosea şi vine ordin 
de retragere. 
Ne retragem. Ei revin. 


Cucerim din nou şoseaua. 
Fără de şosea duşmanul 

se zbate ca şarpele 

țintuit cu-n ciomag de pământ. 


Din nou ordin de retragere. 
Trădare?! 


Iarăşi suntem pe şosea. 
Duşmanul se zbate 
ca şarpele. 


Nu mai vrem să ne retragem. 


Ne retrag — 
poziţia e prea avantajoasă. 


Chiar şi îmbibate cu sânge, 
sforile se trag. 


Din birouri şi baruri 
se trag 
sforile. 


6. Liniștit cerul 


Tranşeele stau față în față. 
Faţă în față cu moartea 
stăm. 


Se umflă mugurii de măr. 
Cine dintre noi va vedea 
izbucnirea florilor? 


Sunete surde — 
poc-poc. 

Şi din nou liniște, 
amenințătoare pauză 
între Împuşcături. 


Apără, mântuieşte, miluieşte 
şi ne păzeşte, 

Doamne! 

Iarăşi l-am visat pe Ionel. 
O ducea pe Ilinca de mână 
printre păpădiile care 
dădeau în floare. 


Se părea că nu e nimic 
mai simplu — 

un câmp de păpădii, 
o adiere caldă, 
o pasăre în cer 
şi ochii copiilor. 


Poc-poc, 
se zburleşte pământul. 


Numai cerul e liniștit, 
senin-senin. 

Deși nu poate 

să nu sufere 

când cineva 

i se desprinde din braţe 
şi lunecă în pământ. 


Cerul e acelaşi 

Ca și ieri, 

când nu stăteam cu capul 
plecat 

şi cu bărbia 

în pământ, 

când înfloreau păpădiile 
şi copiii fugeau 

printre flori. 


Cerul tot aşa va fi 
şi mâine, 
poate fără de mine. 


Mai devreme sau mai târziu — 
fără de mine. 


Nemărginit cerul, 
liniştit, 
senin-senin... 


7. Mitraliorul din noapte 


Tra-ta-ta-ta, tra-ta-ta-ta! 

O ladă cu cartușe, foc în ochi, 
ţiuit în urechi, iar în rărunchi — 
moartea. 

Uneori ogoită un pic, 

dar mai mult agitată. 


Tra-ta-ta-ta, tra-ta-ta-ta! 
O ladă cu cartuşe și o noapte oarbă 
în față. 


Cine o fi după geam, 
după colțul casei, 
după sacii 

cu nisip? 


În a cui cătare e capul meu 
plin de gânduri febrile, 
prins în menghina 
spaimei? 


Degetu-i de pe trăgaci mai ezită. 
Clarifică ceva şi încă 
sunt viu. 


Nesfârşită noaptea. 
Voi ajunge oare până-n zori? 


Acum, când la Chişinău 
obosesc de petreceri barurile, 
împart gloanţe cu nemiluita: 
tra-ta-ta-ta, tra-ta-ta-ta! 
ferindu-mă de glonţul 
destinat 

mie. 

Te-am părăsit, Doamne, 
să nu mă părăseșşti. 
Doamne, am greșit la cer 
şi înaintea Ta, 

dar nu îngădui să mor 

în floarea... 

Ba-bah!!! 


Sunt viu? 
Sunt viu. 
Sunt viu! 


Imnul Învierii s-a cântat şi pentru mine. 


8. Steagul 


Nistrul şerpuieșşte prin suflet, 

se revarsă şi curge printre păduri, 
coline, 

nemărginite câmpuri. 


Încercuit şi rămas fără de muniții, 
doar cu Nistrul în braţe 

stau, 

cu Nistrul în braţe, 

în braţele Nistrului. 


Apa lină şi răcoroasă 
îmi spală statutul 

de fiară hăituită, 
însângerată, 

lipită de peretele apei, 


îmi amintește că sunt stăpân 
peste aceste văi și creste, 


că nu am dreptul 

să cedez, 

că nu pot ceda, 

că în mine e înfipt steagul 
şi că odată cu mine 

va cădea 

şi el. 


În stânga dușmani, dușmani în dreapta, 
în față dușmani, 
în spate apa. 


Nistrule, pe care atât de mult te-am iubit, 
care curgi din mine, 
drag şi neimblânzit, 


Nistrule, care nu încetezi să curgi 

după moartea fiecăreia 

dintre generaţii, 

Nistrule, care vei curge și după moartea mea, 


ia-mă cu tine, 

să ne revărsăm împreună 
în Marea Neagră 

sau în marea cerului, 
albastră. 


Ia-mă cu tine, 
ia-mă! 

Univers infinit 


Destinul își deschide uşile, 
iar viaţa se scurge 

printre degetele cerului, 
până sufletul îngheață 

şi trupul se face pământ, 
chemându-și prin rugăciuni 
mântuirea pentru o altă viaţă, 
în universul veşnic demiurg. 


Iluziile se transpun 
într-o altă dimensiune, 
iar mintea într-o tăcere 
prin spaţiul infinit. 


Destin 


Să mă arunci într-un vitraliu, 
în cioburi sparte și culori. 
Aruncă-mă dorinței, 

în tic-tac-ul ceasului de seară, 
dar nu uita să-mi pui în mână 
vălul timpului de mâine. 
Aruncă-mă departe, 

unde universul creşte, 

şi pune-mă de pază, 

pe-o stâncă ce respiră 

fire de destin înfășurate... 
prin colții vieții, 

un călător 

târziu! 


Descântec 


M-am scurs prin coapsa ta de iederă nebună, 
flămândă umbră prin nopţile cu iele, 

iar gemetele tale, ca ploaia, rup cerul. 

M-am scufundat în Eden cu dansul nud de noapte, 
a vieţii mută vrajă din nod să o dezleg, 

cu degete tăcute să îți descânt în ape 

și-n şoapte murmurate, în vis să mi te leg. 


Nebune nagode, în noapte luminaţi, 
cu lacrimi de fulger trimise-n nisip, 
iar cântul din mine în ape descântaţi! 


Răni 


Îmi ţin sentimentele 

pe propriile braţe, 

să-mi netezească emoţiile, 

iar în palme speranţele. 

Între degetele roase de timp, 
realitatea îmi joacă din orgoliu. 
Uneori le eliberez, 

lăsând dragostea în urmă, 

în schimbul rănilor omenești. 


Lumină 


Nu arunca 

în zare resturile 
trunchiului tău 

înainte de a fi făcut scrum; 
mi-e gura numai miere 


de rugile 

înălțate de mult, 

să te aștepte 

pentru greutatea unei morți 
ce alţii o vor duce în locul tău. 
Şi-acum să-mi spui: 

„Cine e mai rușinos în agonie?” 
Prin trupul tău firav 

în care se scaldă lumina, 

tu ne redai continuu zorile 

pe care se scurg lacrimile 
tuturor... 

Zeilor! 


Dansul clipelor 


Uitam cuvinte şi vorbeam prin umbre, 

jucam stele ascunse în spatele lunii dospite, 
mușcând cu teamă din codrul copiilor din flori, 
făcând întuneric peste formele tăcute din pat. 


Dansau clipele ca un călușar în călduri, 
iar timpul inventa ceasuri nebune, 
muşcându-și mâinile în forme de cruci. 


Când ne iubeam, vorbeam prin explozii 
şi pauzele lumii creșteau până la cer. 


Vis 


În noaptea când cerul 

se fardează cu strigoi, 
dansează-n ochii minţii iele. 
Visul se dezminte 

şi lasă loc patului să țipe. 


Tac! 

Se aud braţele nopţii 
storcând spirite 

în mintea care doarme 
pe leagănul de sânge. 


Tăceri în reflux 


Marea se dezbracă de nisip 
de câte ori îşi trimite valurile-n țărm, 
cerşind sărutul vântului. 


Fiecare stea de mare 
e o şoaptă de iubire, 
iar fiecare stâncă are povestea ei. 


Am fost un sculptor de corali 

şi dorinţa soarelui apune, 
abandonat chiar şi de vântul 

ce se iubea-n catarge. 

În reflux... 

Luna are viaţă, 

iar în rază, un infinit al tăcerilor 
aspre... 

Care ascultă tristețea mării. 


Pandemic 


Mă mai asculţi, Doamne? 

Cerul şi-a pus mâna la gură! 

Azi ţi-am cerut o porţie de libertate, 

iar Tu ai așezat o linişte care ucide vântul 
ce bate fără suflare de-a lungul vieții 

şi lumea împinge cerul dincolo de înalt, 

de parcă ar vrea să înghită tot universul. 

Din mâini îmi cresc doar neputinţe, 

dar... e târziu și imnul se aude-n megafoane, 

înghițind pământul ca pe-o sămânță stearpă. 
Doamne, al cui păcat îl ducem mai departe? 


Lume târzie 


Avem un anotimp hâtru, 

la fel ca o toamnă sfârşită 

în pârgul unei gutui care doarme, 
rămasă dintr-o altă toamnă pierdută 

și agăţată în rama unui tablou, 

dintr-o vreme neclară înainte de somn, 
ca o rază de lună care străpunge universul 
înainte ca lumea să se stingă. 

Lumea este o toamnă târzie, 

în eternitatea unei flăcări de lumânare 
care arde țipându-şi amarul 

în ceara topită şi suspendată 

între înghețuri. 


Sete 


Fără mâna ta, aş fi un deşert 

şi nimic nu s-ar naște fără să-l hrăneşti. 

Îmi eşti oaza de viață 

care-mi oferă fără măsură, 

iar fără apa din tine aș rătăci fără rost, 

simțindu-mă sec ca o fântână goală 

care devine mai stearpă ca o livadă fără rod, 

ai cărei pomi şi-ar ascunde roadele într-un pământ uscat. 
Voi fi flămând şi incomplet, aşa că... rămâi, 

să-mi ţii de sete cu ploaia din tine 


Imagini 


Ca un fel de ploaie, 

vocea ta îmi acoperă umbra. 
Într-un univers, departe, 

un chip angelic își priveşte 
reflexia în lună 

şi contemplă cum se aprinde noaptea. 
În casa asta, niște oameni 
mută ferestrele în vise, 

iar alții se usucă cu mâinile 
peste abdomen, 
despicându-și sternul. 


Stări comatoase 


Pe o punte de vapor, 

undeva deasupra, 

pe o bancă mai retrasă, 

două vampe fumează iarbă. 

Mai târziu... 

întâmplător, 

în morga de la puntea cinci, 

una dintre ele îşi omoară moartea. 
Secera vieţii este aproape neagră 


pe coasta morții, inducându-i o comă prelungită. 


Nimeni nu mă vede, 

de parcă aș fi foarte departe, 
mă întind pe holul dublu, 
cu lifturi. 

Simt că o să alunec curând 
printre păpuşile de lemn 
fără degete. 

Într-o lume îndepărtată, 
bucuria se varsă 

ca ploaia, 

oamenii se ridică 

într-un turn babel fără infinit. 
Eu păzesc Nordul; 

aici totul este rece 

şi vântul are dinţi, 

marea are părul albit, 

iar braţele îi sunt încovrigate. 
Trăiesc aici, 

unde depărtarea mă asfixiază 
şi teama de necunoscut 

e nepedepsită! 


Ghicitoare 


Din mușcătura şarpelui, 

se aprind ochiul vieţii, 
scânteia stelelor, 

iar numele lor dau de gol... 
Foamea 

încuiată în pântecul femeii, 
deschizând pe furiş 

o poartă către infinit. 
Androginul spășit, 

în timp ce creează 

o altă dragoste fără împrumut, 
îmi spune că sunt un oracol 
care descântă în lemnul pomilor 
de primăvară. 


| Elena VIZIR 

Hora este neam cu ora? 


incitantă întrebare — 
„Hora este neam cu ora” — 
spun izvoare literare. 


Hora — presupun că ştii — 
este dansul ce adună 
bătrâni, tineri şi copii, 

să danseze împreună, 
într-o săltăreață roată, 
făcând pașii toţi odată. 


Cele 60 de minute, 

care numără o oră, 

poartă nume similare-n 

şapte limbi mai cunoscute 
(presupun că în mai multe...) 

Vi-l redau pe fiecare: 

orë e în albaneză, în română este oră, 
în italiană — ora, iar în spaniolă — hora, 
tot aşa în portugheză, 

heure răsună în franceză 

și hour e în engleză. 


S-ar putea din limba greacă 
ora - hora să se tragă: 

În vremurile pomenite 

în poveşti, legende, mituri, 
zeițele de anotimpuri 

au fost hore denumite, 


EET PT RO MIÂINIĂ 


căci participau la hore 
urmărind pe dansatorii 
care le cereau de toate: 
belșug, ploi, fertilitate... 


„.. Dau o fugă în trecut 
să văd cum s-au petrecut 
lucrurile menţionate... 


Stă un simplu ceas solar 
pe un loc orizontal: 

o prăjină-n centru-nfiptă 
şi marcaje-n roată strictă. 
Are loc un ritual: 

mamă, tată, frate, soră 

şi prieteni, și vecini 

(care încă nu-s creştini) 
se rotesc ritmic, bătând 
cu picioarele-n pământ 
şi strigând și chiuind, 

ca să îi audă zeii, 

le vorbesc, apoi, cerând 
sănătate la părinți, 

să-i ferească de toți răii... 
spun și alte rugăminți 
toți ca unul, rând pe rând. 


Dansu-acesta, unul sfânt, 
îndrăgit de-al meu popor, 
denumit apoi şi horă, 
cam cât credeţi că dura? 
Poate că exact o oră — 
până umbra se muta 

la marcajul următor. 


După câteva milenii, 
moldovenii şi muntenii, 
ardelenii și oltenii, 


tropotind şi chiuind, 

dar și strigături zicând, 

se învârt şi azi în horă, 
bătrâni, tineri și copii, 

pe la nunți şi cumetrii. 
Iureșul nebun al horei, 
poate să dureze ore — 

doar se schimbă dansatorii, 
căci e greu mai mult de-o oră 
să dansezi cu foc o horă, 

de aceea, pasămite, 

acea oră şi cu hora 

sunt cuvinte înrudite... 


De la ce cuvânt provine 


„per” din „perne” și „perine”? 


Stau în voie, rezemată 

de o pernă decorată 
cu-ornamente naţionale, 
şi îmi vine dintr-odată 

o năstrușnică-întrebare: 
În ce timpuri abisale 

a fost confecționată 
prima pernă, perna moale? 


După multă studiere, 
am ajuns la o-ncheiere: 


În epoca pietrei, încă, 
oameni-şi ciopleau în stâncă 
un loc drept — un fel de vatră, 
relaxării destinată; 

şi, din lemn sau tot din piatră, 
modelau o pernă... tare, 

iar în ea scobeau un loc 

pentru părul strâns în coc — 
pe atunci, mai fiecare, 
avea păr bogat și mare. 


Într-o zi, un individ, 
alergând, la vânătoare, 
după niște căprioare, 
dintr-odată, s-a trezit 

că i-i părul încâlcit 
într-un măceş din calea-i 
şi rămase... priponit! 


Omul, foarte mâniat, 
frecă două beţişoare, 
obţinu o flăcăruie 

şi-şi pârli părul bogat, 

ca să scape de prinsoare. 


Seara, se culcă în pat... 
Unde-i părul? Părul nu e! 
Ce să-şi pună-acum sub cap? 


A ieşit, a adunat 

nişte iarbă mai uscată 

şi apoi a-ndesit-o 

într-o piele jerpelită — 
prima pernă moale-i gata! 


Dimineaţă, doi vecini 

l-au privit şi-au prins a râde: 

— Prea arăţi caraghios! 

EI le-a spus: — Nu sunt frumos, 
dar acum putea-voi prinde 
animale şi prin spini — 

păru-i scurt, nu mă anin! 

Şi... m-am odihnit din plin 
inspirând miros de fân... 

Vă îndemn, faceţi și voi... 

— Ce să facem? 

— Perne moi! 

— Perne moi?!... grăiră-ortacii. 
Dar de ce să nu ne facem?! 
Suntem harnici amândoi, 
pletele ni-s lungi și grele, 

vor fi bune, de le tundem, 
nişte piei de lup să umplem, 
şi-apoi să dormim pe ele... 


lată-aşa au apărut 

alte două perne moi! 

Cum se-ntâmplă pe la noi, 
vestea părului cel scurt 

şi a pernelor din piei 

s-a împrăștiat, e-hei!... 

Şi pe toată geografia 
a-nceput pernomania. 


„„„Unii, ca să-şi facă perne, 
îndesat-au, în piei, pene... 
Şi există un temei 

că aceste-au fost femei, 
fiindcă ele jumuleau, 
migăloase, răbdătoare, 
tot felul de zburătoare, 
pe care le aduceau 

soţii, de la vânătoare. 


Alţii însă le-au umplut 

cu ce-n preajmă au avut, 
cum se povestește,-n glumă, 
într-un cânt de voie bună: 
„Douăzeci de perne moi, 
toate pline cu gunoi, 
douăzeci de perne mari, 

toate pline cu țânțari, 
douăzeci de perne mici, 
toate pline cu furnici...” 


„.. Îmi imaginez o scenă 

în epoca mea, modernă... 
Market specializat. 

Intru să procur o pernă 

şi văd şirul prezentat, 
astăzi, mult evoluat: 
perne-umplute cu bumbac, 
sau cu lână, puf ori pene, 
sau cu rumeguș de lemne, 
cu talas de pin, de brad, 
sau cu aer (airbag), 

perne cu mătase, latex, 

cu spumă memoratoare, 
cu burete și cu fibre, 

perne joase, perne-nalte, 
perne-nguste, perne late, 
perne moi, de forme simple 
(pătrate, dreptunghiulare), 
perne-flori și perne-soare, 
multe perne-inimioare... 


Pernele pot fi alese 

în funcție de interese: 
ortopedice, cu sare, 

sau cu sâmburi de cireşe, 
cu bile de silicon... 

pentru cap, pentru picioare, 
pentru somn în avion, 
pentru mers pe cal, călare, 
pentru pisicuța dragă, 
pentru pici, pentru gravide, 
pentru cei care se roagă, 
perne pur decorative... 


POESIS EJ 


Cum în sala de vânzare 
nu-i înghesuială mare, 
pentru ca să-i fac atenţi 

pe clienţii cei prezenţi, 

am „scăpat” nişte monede: 


- Dragi prieteni, vreau să spun 

că o pernă-i lucru bun... 

Ştiu că multă lume crede 

că din „pene” vine „perne” 

şi o fi adevărat, 

căci, precum am studiat, 

din sanscrită (1), plus latină (2), 
avem termenul „perină” — 

(1) pero” (pană) şi plus (2) pînă”, 
(care-nseamnă fabricat). 


„.. Dar şi „peri” (1), cu-acelaşi „ină” (2) — 
din română (1), din latină (2), 

compun termenul „perină”. 

Ignoratul „i” dispare 

(au pățit așa și alte 

sunete neaccentuate, 

neavând roluri principale 

în cuvintele formate). 


Nu ştim dacă-ntr-adevăr 
„pernă” vine de la „păr'... 
(poate fi şi de la „piatră”, 
care, în franceză,-i pierre!) 
Nu ştim, dar putem admite, 
judecând că înainte, 
„perna'-piatră de pe vatră 
avea dăltuit un loc 

pentru părul strâns în coc!... 


Asta-i toată poezia 
cu pernele și pernomania. 


MEENT RO MIÂINIĂ 
Nu cumva îndemnul „scoală!” 
a dat naștere la „școală”? 


„Hai, copile, haide scoală, 
fiindcă ai de mers la şcoală, 
du-te, du-mami și învaţă!” 
venea mama să îmi spună 
cândva, dis-de-dimineaţă. 


Eu mă întrebam întruna: 
„Nu cumva îndemnu-acesta 
de trezire, dezmorțeală 

a născut cuvântul «școală», 
iar, ulterior, «sculare» 

l-a creat şi pe «şcolarii»?” 


Devenind puţin mai mare, 
am deschis dicționare 
şi-am găsit trei sinonime 
pentru verbul „a scula”, 
care merg la fel de bine 

şi pentru „a învăţa”. 

Verbul „a (se) deștepta”, 
corespunde chiar perfect: 
„Scoală, să te faci deştept — 
te deştepţi, de mergi la școală”. 
„A urca”, „a (se) înălța” — 
eu mi le explic așa: 

poţi fi în ascensiune — 

urci pe treapta socială 

şi te-nalți în ochii lumii, 
dacă ai şi tu o școală. 

De aceea, putem spune 

că acei numiţi „şcolarii” 
sunt pe treapta de sculare, 
deşteptare, înălțare. 


POESIS 


Dar savanții informează 
„şcoala” are altă bază: 

vine din latină — „schola”, 

sau din greaca veche — „schols” 
şi era la început 

un loc, spaţiu cunoscut 

unde se-ntâlneau doar culţii, 
pentru agere discuții. 


Mai târziu, părinţii care 
vedeau că odrasla lor 

nu le este de-ajutor 

la munci simple, ordinare, 
însă-i place să asculte 
conversații vii, profunde, 
ca să nu șadă degeaba, 

o lăsau acolo unde 
se-adunau persoane culte 
şi plecau grăbiţi la treabă. 


În urma descoperirii 
convenabilei soluţii 

ce constă în contopirea 
oamenilor înţelepţi 

cu necopții descendenți 
ai diverșilor lor semeni, 
spaţii largi pentru discuţii 
au ajuns, peste o vreme 
locuri pentru instruire. 


Azi, cu-atâtea instituţii, 
destinate instruirii, 

în întreaga omenire, 

n-ai motiv de trândăvire! 


... Hai, copile, haide, scoală 
şi grăbeşte-te la școală! 

Mircea DRUC 


Miraculoasa etnoevoluţie: 
de la români la dacieni 


Motto: În România totul trebuie dacizat. 


Mihai EMINESCU 


Teză: In rezultatul unei miraculoase 
etnoevoluții, românii vor redeveni treptat da- 
cieni (o nouă minte, un nou corp). Astfel, ei 

română despre daci, folosesc şi un sinonim 
creat prin analogie: Scoţia — scoțieni, Elveţia 


formulat de geniul eminescian într-o o călă- 

unei dacizării totale implică o evoluţie naturală - de la actuala stare de 
spirit la conştiinţa pură. Descoperirea şi promovarea perseverentă a 
adevărului istoric este o premisă importantă a dacizării românilor. Iar 
biologia credințelor constituie fundamentul revenirii românilor la o 
stare de spirit anterioară aplicării în Dacia a stratagemei Pax Romanica 
— invazie, genocid, creştinare forțată. Astfel, prin eliberarea de balas- 
tul doctrinelor impuse consecutiv de străini și înlocuirea bio-valorilor 
statice limitative, românii vor atinge un nivel existenţial (cogito-agi- 
to) profund superior. La procesul dacizării contribuie din plin şi feno- 
menele gen „Pasărea Phoenix", „Lebăda Neagră”, „Pasărea Albastră” și 
“unghiul-enigmă” al gâștelor sălbatice, codificat în genele lor și afişat 
pe firmament în timpul eternului periplu al migratoarelor. 


În momentul când mi-a trecut prin minte predicția: „noi, românii, pu- 
tem materializa o realitate viitoare, care există deja, ca potențial, în tre- 
cutul nostru milenar” totul a devenit istorie. Imperativul eminescian, 
conştientizat în anii de studii la Universitatea de Stat din Leningrad 
(1961-1964), s-a transformat în idealul Dacia Phoenix-Dacia Felix. 
Visam atunci să ajung cercetător științific la Biblioteca Vaticanului ca 
să aflu adevărul despre strămoșii noştri. Eram pasionat de civilizațiile 
Daciei și Iberiei — două aripi ale latinităţii, două margini ale Imperiului 
Roman. Îi invidiam pe acei care posedă la perfecţie limbile clasice şi 
pot studia arhivele imperiale. Iată şi un extras din jurnalul ținut în acea 
perioadă, o viziune personală asupra viitorului românilor: „În trecut, 
am luptat cu un Imperiu necreştin. Şi am obţinut unele victorii mo- 
rale. Dar nu le-am putut fructifica decât parțial. Căci apăruse un alt 
Imperiu - creştin-ortodox. Acesta ne “elibera” de Imperiul precedent. 
În prezent, deznaționalizarea noastră continuă. ”Eliberatorii” ne mint 
cu mituri internaționaliste. Noi îi derutăm cu un simţ nativ al umo- 
rului. Simulând obedienţa, renaştem, ca Pasărea Phoenix. Instinctul 
autoconservării s-a declanșat. Nucleul nostru genetic germinează în- 
truna. A încolțit deja sămânţa dacilor liberi nemuritori. Zalmoxis este 
cu NOI! Așa să ne ajute Dumnezeu!” 


În februarie 1990, am participat la primele alegeri, relativ libere, din 
fostele colonii ale Imperiului sovietic. Am devenit, din primul tur, „de- 
putat al norodului” în Sovietul Suprem al RSSM. In consonanţă cu im- 
perativul formulat de poetul naţional - În România totul trebuie dacizat, 

am intercalat în platforma mea electorală, elaborată în decembrie 1989 
la Cernăuţi, următoarele două puncte: « Adoptarea unor legi și elabo- 
rarea unei strategii menite să asigure fortificarea vitalității Moldovei 
ca etnosistem, consolidarea tuturor resurselor disponibile (biologi- 
ce, ecologice, creatoare, producătoare) şi orientarea lor spre scăderea 
mortalității, creșterea natalității și longevităţii, ameliorarea fondului 
genetic și o nouă calitate a vieții materiale și spirituale»; «Acordarea 
unui statut prioritar copiilor şi tinerilor în procesul general de pros- 
perare a întregii populaţii a RSSM. Renunţarea la actualul sistem de 
educaţie și învățământ, bazat pe valori străine de aspiraţiile moldove- 
nilor și ale celorlalte grupuri etnice conlocuitoare. Fondarea Asociaţiei 
«Dacii Liberi» a tuturor copiilor şi tinerilor români (moldoveni) din 
URSS». La începutul anilor <90, la Bucureşti, am elaborat „Homo 
agens-Dacul liber” — un ghid moral pentru potenţialii susținători ai 
Proiectului de Ţară „România Reîntregită-Dacia Phoenix”. 


În prezent, urmăresc evoluţia controversată a dacologiei, atât în spațiul 
românesc, cât și pe alte meridiane. Personal, respect istoricii, de la 
Herodot până la contemporanii noștri, îi felicit pe toţi ştiutorii, care 
scriu şi vorbesc despre traco-geto-daci. Mă bucură avalanșa descope- 
ririlor ştiinţifice, mai ales producția audio-video şi documentaristica 
noii generaţi de investigatori ai trecutului nostru. Totodată, mă oripi- 
lează ignoranţa sau perfidia unor criticii ai dacologiiei şi cei care atacă 
„dacomania” din perioada comunistă. Adevărul e că lovitura de stat de 
la 23 august 1944 a rupt România de trecut. Treptat, prezentul comu- 
nist devenea incert, fără perspectivă, iar foarte mulți români își doreau 
un viitor. Sub presingul Imperiului ideocratic bolşevic și al realismu- 
lui socialist, istoricii români aveau doar un singur reper moral viabil — 
miturile ancestrale și imperativul eminescian — dacizarea. Chiar dacă, 
conjunctural, acestea erau exploatate și de un conducător neliberal al 
Republicii Socialiste România. 


Foarte mulți români de pretutindeni îşi căutau viitorul. Şi l-au găsit 
în Dacia — un trecut îndepărtat, aproape imemorabil, articulat de mi- 
turi. Şi anume aceste mituri prindeau rădăcini și alimentau speranța 
supravieţuirii. În perioada comunistă, dacizarea era susținută prin opi- 
niile exprimate de exponenții elitei intelectuale. Un exemplu: „Invazia 
romană, căci invazie a fost oricât am colora-o, ne-a lăsat o limbă nouă 

şi mult sânge din acele părți ale imperiului care nu ne erau propriu-zis 
străine... Prin penetrația romană nu s-a născut un popor nou, ci un po- 
por foarte vechi s-a modificat prin înrâurirea altuia mai nou. Imperiul 
roman, formaţie mozaicată, ca multe state cuceritoare, cu o civilizate de 
împrumut, înfățișa pentru Dacia un fenomen politic recent” (George 
Călinescu). Apropo, este sugestivă, edificatoare şi pledoaria exprimată, 
încă în 1933, de titanicul Mihail Sadoveanu: „Mărturisesc că nu înțeleg 
tocmai bine de ce e nevoie să se dovedească latinitatea noastră exclu- 
sivă şi nobleța noastră de la Roma ca să devenim un mare popor. Aș 
înclina să mă bucur mai mult de o origine geto-dacă, întrucât aceşti 
vechi pământeni, geto-dacii, se bucurau de o reputaţie excelentă în lu- 
mea antică, pe când despre romani nu se poate vorbi numai cu laude. 
În sfârşit, în ceea ce mă priveşte, mă simt onorat de a fi coborâtor din 
băștinașii care erau sub oblăduirea vechiului nostru Boerebista”. 


De la un timp, mă simt contrariat. Din câte ştiu, istoricii nu oferă 
un răspuns univoc la numeroase întrebări de principiu: Cum a luat 
naștere creştinismul? Cum şi de ce au devenit creștini traco-geto- 
dacii? Cum s-au creștinat amerindienii şi alte popoare, „eliberate” 
de Imperiul în perpetuă expansiune? Însă, unii exegeți ai dacologiei 
insistă să creeze o nouă realitate spirituală într-un mod gen „capra și 
varza”. Elocvente în acest sens sunt numeroasele articole intitulate: 
„Creştinismul s-a inspirat din zalmoxianism”; „Tatăl nostru, aşa cum 
la lăsat Zamolxe”; „Sfântul Ion al geților”; „Maria, crăiasa cerurilor și a 
pământului”. Asemenea aserțiuni au la bază un mod de gândire similar 
cu reflecția unor unioniști români — „Lenin ar fi fost gata să recunoască 
Unirea Basarabiei cu România”. Vehicularea „mărinimiei leniniste”, ca 
paliativ în criza Basarabiei, denotă ignorarea ideocraţiei — esenţa co- 
lonialismului sovietic şi a Imperiului de tip nou. Politica naţională a 
Kremlinului a fost concepută de Lenin și Troțki, aplicată conjunctural, 
şi la fel de fariseic, de către Stalin, Hruşciov, Brejnev, iar în prezent de 
Pax Russica lui Putin. Despre esenţa colonialismului roman și bizan- 
tin am scris în „Iubirea și Pacea (ca stratageme imperiale)”, un studiu 
publicat în „Basarabia Literară”. Voi aborda într-un context aparte con- 
troversata creştinare a Daciei ca stratagemă a Pax Romanica. Obsesiva 
teză „Dacii s-u născut creștini” îmi aminteşte totodată și de o stratage- 
mă eşuată a unor reformatori comuniști și anume: „concilierea” între 
marxism, leninism, eurocomunism și naţional-comunism. Cu certitu- 

dine, şi „simbioza Zalmoxis — Isus Cristos” are puţine şanse de succes 
deoarece reprezintă două mituri care, deși viabile ca placebo, se exclud 
reciproc prin origine, definiție şi paradigme. Astăzi, acul busolei nu in- 
dică un vector al „sintoniei zalmoxieni-creştini”, ci universul cuantic şi 
dezvoltarea unui mecanism bio-psihic al dacizării. Ornicul biologic al 
românilor contemporani poate fi dat înapoi și sincronizat cu ornicul 
biologic ancestral al traco-geto-dacilor. 


Înţelepţii Orientului, precum și mulți savanţi occidentali, promovează 
ideea „schimbării lumii cu puterea gândului”. Provocând numeroase 
controverse, fondatorul epigeneticii Bruce Lipton detronează teoria 
darwinismului social. Printre promotorii epigeneticii se evidențiază 
şi cercetătorii români în domeniul neuroștiințelor Leon Zăgrean și 
Adrian Restian. Noua biologie probează: nu există determinism gene- 
tic, omul fiind o ființă a posibilului, nu a destinului. Din punct de vede- 
re intelectual, suntem capabili să înțelegem cum realizează și reglează 
creierul uman un mare volum de funcţii. Și, totodată, ne dăm seama 
în ce măsură noi suntem responsabili de activitatea creierului, „în cali- 
tatea sa de director executiv al organismului”. Instrumentele prin care 
oameni își pot schimba circuitele cerebrale le-au fost dintotdeauna la 
îndemână. Însă, abia de puţin timp conştientizăm cum putem folosi 
capacitatea de a alege și de a ne transforma. Ştiinţa explică legătura din- 
tre gene și mediul înconjurător ajutându-ne să devenim responsabili 
de viața noastră; epigeneticienii ne învață cum să ieşim din tiparele de 
gândire axate pe ideea că genele determină caracterul vieților noas- 
tre; mintea controlează genele prin intermediul creierului — singurul 
organ care se structurează şi se restructurează continuu sub influență 
informaţiei primite din mediul ambiant. Desigur, există şi numeroși 
adversari a noii ştiinţe. Polemica, mai ales în privinţa autocontrolului 
genetic, bazat pe starea de spirit o omului, continuă. Cine are dreptate, 
Darwin sau Lamarck, Mendel sau Lisenko? Scepticii susțin că doar na- 
notehnologia, într-un viitor îndepărtat, ne-ar putea ajuta să controlăm 
materia modificându-ne genele cu forța cugetării, dacă aceasta ar mai 
avea rost. 


Toată activitatea umană se bazează pe tipare de gândire, de compor- 
tament, de limbaj şi, făcând continuu același lucru, obținem întruna 
același rezultat. Dacă românii au aceleași reflecţii, acestea îi îndreaptă 

către aceleaşi opţiuni. Și, opţiunile, cauzând aceleaşi comportamen- 
te, creând aceleași experienţe, generând aceleaşi emoţii, determină, 
la rândul lor, aceleași reflecţii. Astfel, din punct de vedere neurochi- 
mic, românii rămân intacţi. Însă, acceptând idealul dacizării ne putem 
schimba cugetarea: de la predicția inconștientă că viitorul României 
ar fi similar cu trecutul sau prezentul, la anticiparea şi așteptarea unui 
viitor potenţial și dezirabil. Legile naturii, revoluţia epigenetică, neu- 
roplasticitatea, probabilitățile cuantice constituie baza Etnoevoluţiei. 
De aici şi credinţa mea că, din punct de vedere atât teoretic, cât şi 
practic, există o adevărată biologie a transformării românilor în daci- 
eni. Modelul cuantic al dezvoltării susține că toate posibilitățile există 
virtual. Anume această potenţialitate permite fiecărui român să creeze 
din necunoscut o nouă realitate. Mintea noastră, prin intermediul cre- 
ierului, ne poate transforma în ceea ce au fost în antichitate strămoșii 
noștri. 


Noul proces evolutiv în istoria românilor necesită o investiție mai mare 
de energie conştientă. Mai simplu spus, cu cât vom crede mai mult în 
cauza dacizării, cu atât efectul va fi mai mare. Ca adept al dacizării to- 
tale, pornesc de la un adevăr ştiinţific: specia umană dispune de o ex- 
traordinară putere de adaptare, care aduce cu sine și posibilitatea de 
opţiune, de formulare a intenţiilor şi de conștiență deplină. Suntem 
posesorii unui minimum de biotehnologie avansată, care ne permite 
să învăţăm din erori şi defecte, să ne aducem aminte și să ne modificăm 
comportamentul, ca să ne descurcăm mai bine în viață. Oamenii sunt 
dotați cu o capacitate unică de a schimba comportamentele progra- 
mate, cartografiate genetic în creier de-a lungul istoriei speciei umane. 
Fiinţele umane dirijează distrugerea unor vechi căi neuronale și forma- 
rea altora noi prin intermediul experienţelor pe care le cultivă. Pentru 
ca regenerarea traco-geto-dacilor să devină realitate, nu avem decât să 
acceptăm selectiv în viaţa cotidiană tehnologiile de ultimă oră, care ex- 
tind orizontul posibilului: acele tehnici care testează ritmul existenţial, 
tiparele consacrate, rutina acumulată timp de secole. Primul pas con- 
structiv al regenerării constă în elaborarea și respectarea unui cod 
comportamental (ghid moral) axat pe 3I (investigare — instruire — ino- 
vare) şi 3C (concentrare — cugetare — contemplare). Acceptând integral 
rezultatele respectării codului comportamental (ghidului moral), al- 
goritmul dacizării, pe care îl formăm în mintea noastră, devine tot mai 

clar. Concomitent, ne putem orienta mai bine în amorsarea creierului 
şi corpului nostru pentru a reproduce comportamentul dacilor liberi. 


Folosind posibilităţile oferite de 31 şi 3C, reflecţiile noastre vor părea 
mai reale decât evenimentele din actualitatea României. Altfel spus, 
creierul nostru nu va mai ști care este diferența dintre real și imaginar 
şi se va schimba ca și cum transformarea românilor în zalmoxieni a 
avut loc deja. În spatele modului în care se întâmplă metamorfoza nu 
se află nici mistica, nici ezoterica. Numeroase personalități publice din 
întreaga lume, activând în cele mai diverse domenii, folosesc tehnica 
repetiției mentale pentru a-și îndeplini cele mai temerare visuri. Și asta 
indiferent dacă sunt sau nu pe deplin conștiente de ceea ce fac în pe- 
rioada respectivă. Codul comportamental presupune transformarea 
dacizării într-o stare de spirit permanentă; într-un proces continuu de 
informare și antrenare a abilității de a utiliza rezultatele schimbării la 
nivel biologic. Ființa umană poate radia din propriul registru epigene- 
tic vicisitudinile îndurate de străbuni, acea moștenire care îi afectează 
viaţa şi, prin salt trans generațional, viața descendenților. 


Prin intermediul experienţelor trăite, printr-o selectare riguroasă a ali- 
mentelor şi remediilor adecvate, românii, cu toate erorile trecutului, 
pot diminua treptat distanţa dintre cine cred că ar fi in prezent şi cine 
sunt cu adevărat. Categoric, ei sunt descendenţii traco-geto-dacilor, ca- 
pabili să înţeleagă știința posibilului. Orice român, decis să redevină 
dacian, poate valorifica conştient procesele fiziologice eliminând unii 
marcheri indezirabili. Aceasta presupune dirijarea procesului de for- 
mare a unor noi căi neuronale şi distrugere a celor vechi. Putem prac- 
tica concentrarea, cugetarea, contemplarea în mod individual sau în 
grup, imaginându-ne că ne transformăm în traco-geto-daci zalmoxi- 
eni. După care, atât biologia (chimia internă, expresia genetică, circu- 
itele din creier) cât și realitatea se vor schimba. Modificând tiparele 
de gândire, credinţele și percepțiile ne schimbăm viața și înregistrăm 
noi nivele de excelență. Orice român, capabil să cugete cât mai des în 
acest mod asupra dorinţei sale de a redeveni dac liber, își va transfor- 
ma corpul producând schimbări epigenetice după care va putea activa 
direct noua realitate zalmoxiană. Etapele și tehnicile dacizării totale 
pot fi utilizate şi în scopul vindecării afecțiunilor fizice, ameliorării stă- 
rii de sănătate şi a oricărui aspect al vieţii personale. Iniţial, o atare 

transmutaţie ar putea produce teamă, întrucât, după dacizarea to- 
tală, nimic nu va mai fi la fel ca în prezent. 


Evident, deocamdată dacizarea se confruntă cu o problemă irezolvabi- 
lă şi anume: majoritatea românilor au mari dificultăţi în a ţine pasul cu 
dezvoltarea științelor moderne precum noua biologie, fizica cuantică 
şi geometria fractală. În prefața cărţii sale „Viitorul a început în trecut”, 
Florentin Smarandache, profesor universitar american de origine ro- 
mână, savant polivalent, scriitor, fondatorul paradoxismului (un cu- 
rent cultural de avangardă), menţionează: „Este greu de ţinut pasul cu 
explozia ştiinţifică. Te simți mic, depășit de o realitate (... fantastică 
!), neputincios, gata să abandonezi. Trebuie făcute eforturi disperate 
pentru a te informa şi, apoi, a mări sau a contribui, măcar câte puţin, la 
minunile lumii, s-o schimbăm cu puterea gândului”. Mii de persoane 
de pe mapamond înregistrează „evoluţii miraculoase” modificându-și 
efectiv arhitectura nervoasă a propriului creier pentru a-şi construi 
o nouă viață. Personal, ca cercetător științific, mă preocupă posibila 
convergenţă dintre epigenetică și idealul dacizării totale. Cu certitudi- 
ne, anumite informaţii din domenii științifice precum neurofiziologia, 
biologia celulară şi genetica ne pot ajuta substanţial să decodificăm 
destinului epigenetic al românilor, experiența strămoșilor, instinctul 
perpetuării speciei, psihismul Etnosistemului și creierul planetar. 


Ca promotor al dezideratului eminescian — dacizarea totală, — investesc 
mari speranţe în SDN - self-directed neuroplasticity (neuroplasti- 
citatea autodirecţoinată) — un concept metafizic evidențiat magistral 
în practica doctorului Joe Dispenza. Sintagma SDN, creată de o nouă 
generaţie de cercetători, va deveni probabil una din cele mai impor- 
tante mișcări în neurobiologie şi transformarea personală. Interferenţa 
dintre epigenetică și idealul Dacia Phoenix îmi influenţează viața, îmi 
modifică efectiv arhitectura nervoasă a creierului, mă ajută să-mi con- 
struiesc viața de zi cu zi. Astfel, devin capabil să accesez probabilitatea 
cuantică de transformare, modificându-mi circuitele cerebrale pentru a 
deveni un veritabil dac liber trăind o nouă viaţă. Concentrarea atenţiei 
asupra Daciei Phoenix conferă acestui vis etnoutopist realitate din ca- 
uza activării circuitelor electrice cerebrale a unor celule nervoase care 
se asociază şi comunică, stabilind nişte relații strânse și de durată. Din 
punct de vedere neurologic, devin acel dacian la care mă gândesc în 

mod repetat fiind obiectul propriei mele atenţii. Concentrarea atenţiei 
zilnice asupra transformării mele în dacian configurează intercone- 
xiuni neurologice pentru a conștientiza și mai pregnant percepția aces- 
tui deziderat, deoarece circuitele cerebrale specifice se consolidează. 


Închei acest articol cu o mărturie sinceră: nu am nici un interes în a 
promova ceva care există la limita realității, preluând unele descope- 
riri ştiinţifice şi ignorându-le pe altele. În privința dacizării, evit pe cât 
posibil orice escapadă mistică. Nu e necesar să fii ezoteric sau călugăr, 
şaman, savant, sau lider spiritual pentru a realiza transformări similare. 
Cu certitudine, dacizarea totală la nivel individual şi colectiv, semnifică 
acceptarea tezei: „trecutul traco-geto-dacilor se regăseşte în româ- 
nii zilelor noastre prin ereditate emoţională și moștenire cultu- 
rală”. Totuşi, subliniez, nu sunt un idealist care, urmându-și credința 
sau obsesia, încălcă regulile supraviețuirii pe această planetă. Nu mi-ar 
plăcea să fiu perceput drept un tip vanitos în căutarea faimei prin emi- 
terea unor teorii care nu se supun canoanelor. Unor oameni le pare 
formidabil, mai interesant să crezi în ceva modern și neconvențional 
decât în zâne, îngeri sau moaște; când mergi contra curentului, mai 
ales în domeniul ştiinţei, este posibil să te evidenţiezi mai repede, fie şi 
pe termen scurt. Pun totul la îndoială, inclusiv credinţele, autorităţile, 
idealurile mele, tot ce scriu și pe toți liderii politici pe care îi votez. 
Nu-mi este teamă de moarte și nu caut un remediu pentru nemurirea 
corpului uman. 


Prin vechea teorie a predeterminării genetice am fost îndrumați să cre- 
dem că genele ne decid soarta. Ca majoritatea românilor, am pornit 
în călătoria vieții având codificat în creier zicala „Ce ţi-e scris în frunte 
ţi-e pus” şi, bineînţeles, cei șapte ani de acasă. Aceasta ar însemna ver- 
dictul: niciodată principiile morale și Decalogul nu vor putea abroga 
determinismul genetic. Însă, noua paradigmă epigenetică revelează, în 
mod surprinzător, că nu suntem victime ale eredității. Prin schimbarea 
credințelor, a stilului de viaţă, a emoțiilor, atitudinilor ne putem schim- 
ba conformaţia genetică. Totuși, negarea totală a determinismului bio- 
logic îmi întăreşte o mai veche suspiciune: de tema rasismului de toate 
culorile se dorește revenirea în forță a egalitarismului la fel de nociv. 


Dacă un compatriot m-ar întreba cum să redevină într-adevăr un dac 
liber, ar primi următorul răspuns: România zilelor noastre poate re- 

aliza saltul calitativ către Etnosistemul Dacia Phoenix declanșând 
procesul dacizării totale prin biologia regenerării codificată în cor- 
pul uman. Aceasta înseamnă convingerea fermă a tot mai mulți români 
că putem crede în necunoscut, asimilând realizările neurobiologiei și 
transmutaţia conștientă a celor mai profunde tipare celulare, aban- 
donând ceea ce a devenit rutină. Acum, când după eclipsa de două mi- 
lenii Dacia Phoenix se va înalță regenerată din propria cenușă, românii 
imaginează noul ego zalmoxian. Iar expresia fizică și biologică a nou- 
lui ego semnifică literalmente că românii devin altcineva. Aceasta este 
adevărata metamorfoză — dacizarea totală — redresarea morală și spi- 
rituală a românilor contemporani. Necunoscutul (Statul-Etnosistem 
Dacia Phoenix) este singurul loc în care românul contemporan poate 
crea ceva cu adevărat nou. 


Manifestarea concretă a metafizicii zalmoxiene transformă experiența 
existenţială a românilor într-o avuţie națională sui generis. Prin trans- 
formarea voluntară, dinamică și permanentă în dacieni, românii vor 
transmite experienţa regenerării și altor trăitori sub soare, indiferent de 
rasă, sex, cultură, statut social, educaţie, credinţe religioase. Aducând 
cu sine claritatea excepțională, libertatea, creativitatea și atingerea 
potenţialului maxim, zalmoxienii ar putea contribui din plin la crearea 
unui viitor adecvat nu doar al statului-etnosistem Dacia Phoenix, 
ci şi al altor viitoare etnosisteme de pe Terra. Biologismul și ecologis- 
mul, eliberarea puterii conştiinţei, a materiei și a miracolelor reprezintă 
fundamentul etnoevoluţiei, ca un posibil model al deșteptării speciei 
umane. Promovez consecvent Etnoutopia mea intitulată Paradigma 
Etnosistemică deoarece este armatura care fortifică şi asamblează 
rezultatele interferenţei a două procese paralele - evoluţia biologică 
şi evoluţia psihosocială, adică dezvoltarea cantitativă şi calitativă. Cu 
alte cuvinte, trecerea de la o simplă creştere demografică (indivizi — 
familii — popoare) la o transformare creativă (personalități — națiuni 
- Etnosisteme - Umanitatea). În cazul României Reiîntregite, rezul- 
tatul acestor procese evolutive ar fi realizarea unui autentic proiect de 
ţară - Etnosistemul Dacia Phoenix. 


Bucureşti, septembrie 2020 

Victor RAVINI 
| Cine e dușmanul poporului? 

Mi-a semnalat cineva şi am citit pe ecranul 
computerului un text care începe așa: 


+ România este pe locul 2 în lume (după Siria) 
ca număr de populaţie care emigrează, 9 români 
pe oră, 17% din populaţia activă a ţării, 1/5 din 
întreaga populație; 


+ am pierdut 40 000 de medici (2007-2017), 
84 000 tineri (2016) sub 36 de ani, din care 
19% cu studii superioare (61% femei); 


+ suntem sursă de forță de muncă calificată pen- 
tru Austria, Ungaria, Franța, Germania şi su- 
percalificată pentru SUA şi Canada. 


Sunt sigur că mulți, foarte mulți dintre dum- 
neavoastră, care îmi faceți onoarea să citiți 
aceste rânduri, ați avut de pătimit, şi încă 
mai aveţi, de pe urma jigodiilor care au creat 
această tragedie națională. Dar asta nu a înce- 
put după căderea comunismului, ci doar s-a 
amplificat. Încă din comunism, barcagiii dă- 
deau găuri în barca țării noastre. Oricare din- 
tre dumneavoastră a trăit personal sau a văzut 
şi poate povesti întâmplări asemănătoare cu 
ceea ce vă povestesc mai jos: 


Cum aşa, să exmatriculeze din Universitate 
un student conştiincios, tocmai în preajma 
examenului de stat? Asemenea exmatriculări 
se făcuseră deseori, însă doar în primii trei 

ani, sub Gheorghiu-Dej. Dar acum eram sub Ceaușescu, în primăva- 
ra anului 1966. Ne-au convocat pe toți studenţii din anul cinci la o 
şedinţă UTM pentru nişte noi excluderi. Ceremonia exmatriculării se 
desfăşura astfel: în amfiteatru stăteau în prezidiu, la o masă lungă, aco- 
perită cu o pânză roşie, nişte imbecili. Unul dintre aceştia ne informa 
că studenţii Cutare, Cutărescu și Cutăriţă erau dușmanii poporului şi 
începea să îi denigreze cu fraze clișeu, lipsite de sens logic și de rea- 
litate. Apoi întreba care dintre noi mai voia să ia cuvântul. Se ridicau 
unii din amfiteatru, desigur instruiți dinainte, şi repetau cam aceleași 
cuvinte, ca o placă de patefon stricată. După asta, cei din prezidiu mai 
numeau pe cineva dintre noi să ia cuvântul. Dacă ăla, în loc să îi deni- 
greze, cum era obligatoriu, îi apăra sau chiar dacă nu deschidea gura de 
speriat ce era, atunci și el era duşman al poporului. Apoi se trecea la vo- 
tarea sentinței de exmatriculare a dușmanilor poporului. Dacă vreunul 
din amfiteatru vota contra sau se abținea, era și el dușman al poporului 
şi era exmatriculat. Pentru exmatricularea studentelor, era mai sim- 
plu. Prezidiul ne informa că erau exmatriculate pentru imoralitate și 
urma direct trecerea la vot. Imorale erau considerate cele mai cuminţi 
şi mai serioase fete, care probabil că refuzaseră să fie batjocorite de cei 
ce dețineau puterea politică în Universitate. Sau poate că mama acelei 
fete refuzase să se culce cu cineva din puterea locală, iar acela informa- 
se cadrele de resort de la Universitate că acea studentă era dușman al 
poporului, întrucât era fiică a unei mame, care ea însăși era dușman al 
poporului. Prezenţa la aceste ședințe pentru excluderi era obligatorie. 
Cine era absent era dușmanul poporului. Eu băgasem de seamă că unii 
colegi sau colege nu veniseră niciodată la aceste adunări și totuși nu 
fuseseră considerați dușmani ai poporului și exmatriculați. Eu - care 
fusesem arestat şi anchetat de Securitate pe când eram minor - îmi 
dădeam seama că respectivii colegi și colege de facultate erau informa- 
torii Securității. 

Adevăraţii dușmani ai poporului român erau jigodiile care îi acuzau pe 
oamenii corecți că ar fi dușmani. Ca hoţii care strigă: „Prindeţi hoţul!” 
Asta era o jalnică strategie marxist-leninistă pentru a elimina oamenii 
corecți din competiţia socială și să îi înlocuiască cu lichele. Nu pot eu 
defini comunismul, dar am văzut cu toţii că a răsturnat valorile, atât 
intelectuale cât și morale, și a promovat nulităţile, canaliile și profitorii 
de pe urma sistemului. Dar ce, în capitalism nu este la fel? 

De data asta, la şedinţă, în pragul examenului de stat, am fost informaţi 
că dușmanul poporului era colegul nostru Sfăt loan. Cum tocmai el, care 
era cel mai serios, mai conştiincios şi mai exemplar student? Înainte de a 
intra la facultate, el fusese muncitor la combinatul siderurgic de la Reșița. 
Oţelar. Sau parcă muncise la un atelier de reparaţii a vagoanelor la CER, 
la Arad. N-are importanţă. Deci intrase la facultate în procentajul de 90% 
din locuri rezervate celor cu originea socială sănătoasă. Ce aveau să-i 
reproșeze unuia cu origine muncitorească? Desigur că experienţa anilor 
grei din industria grea îl făcuseră de era mai serios şi mai conştiincios 
decât toți. Era tot timpul la sala de lectură a Universităţii, cu nasul în cărți 
şi niciodată la vreun spectacol, la vreo distracţie sau altă pierdere de timp. 
Singura lui distracție era la antrenament la clubul sportiv CFR. El era 
campion regional la box. Nu invita pe nimeni să vină când avea el vreun 
meci de box. Eu am observat că el era extrem de prudent şi refuza să-și 
facă prieteni. Eu la fel, mă feream de prieteni ca de dușmani. Eram pățit. 
Din moment ce Sfăt nu avea prieteni, atunci pe cine deranjase el, de voiau 
să-l exmatriculeze din universitate? Pe ce motiv îl considerau dușmanul 
poporului? Am presupus că tocmai seriozitatea și conștiinciozitatea lui 
li se părea suspectă și deranja pe cineva, care o fi gândit cam așa: În ce 
scop este așa de serios şi conştiincios? Ce urmărește cu asta? Nu cumva 
uneltește să răstoarne guvernul? 


Un imbecil din prezidiu ne-a informat că Sfăt loan era dușmanul popo- 
rului și a recitat o serie de fraze fără sens. Apoi s-a uitat pe o hârtiuță și 
m-a numit pe mine să iau cuvântul. Nu mă cunoștea, nu m-a arătat cu 
degetul, ci a citit numele meu de pe hârtiuță. Deci primise sarcină să 
mă pună pe mine să vorbesc. A căzut cerul pe mine. Eram suficient de 
experimentat în situaţii dificile. Ritualul de inițiere a mea în viața adul- 
tă a început cu trezirea din somn de către patru ofițeri de Securitate în 
civil, care au spart ușa de la intrare şi mi-au pus pistolul în piept. Tatăl 
meu de-al doilea, fost colonel din armata veche, s-a oferit să-l aresteze 
pe el în locul meu. El mai fusese ţinut ani de zile închis pentru motive 
pe care nici el nu le cunoștea. 


- Arestaţi-mă pe mine, că am mai fost arestat! Nu-l luaţi pe el, că e crud 
şi n-o să supraviețuiască! 


- Nu! De data asta arestăm copilul! Toată populaţia trebuie să treacă 
prin închisorile noastre. 

Deci comandantul de Securitate Pupăză, care mă aresta cu ciracii lui, 
era conștient că eram copil. În același val de arestări, au ridicat mai 
mulți elevi şi profesori sau preoți. Ne-au dus de la Caracal la Craiova. 
Acolo, am fost anchetat zilnic de către ofițeri de Securitate în uniforme 
sau în civil. Așa că aveam experienţă să nu se vadă pe mine că îmi era fri- 
că. Acum, în anul cinci la facultate, într-o fracțiune de secundă, mi-am 
dat seama că, dacă spuneam ceea ce gândeam despre colegul meu Sfăt 
Ioan, mă considerau și pe mine tot duşman al poporului. Mi-am dat 
seama că ăia planificaseră să mă scoată și pe mine dușman al poporului. 
Aşa primiseră ordin. Am găsit soluţia cum să scap din această încurcă- 
tură, fără să îmi calc pe conștiință. Reţineţi formula, dacă cumva încă 
nu ați aplicat-o în situaţii dificile. 


M-am ridicat şi am spus răspicat: 
- Da, colegul nostru Sfăt loan este dușmanul poporului. 


Deci, nu negaţi, ci confirmaţi. l-aţi băgat în cofă. Aia din prezidiu au 
făcut ochii mari de uimire. Am priceput că nu s-au așteptat la acest răs- 
puns. Am remarcat la ei un moment de derută. S-au privit între ei şi nu 
erau mulțumiți de răspunsul meu. Așadar, mă numiseră așteptându-se 
că îl voi apăra, ca să treacă apoi la excluderea mea. M-au întrebat după 
ce mi-am dat seama că era dușmanul poporului. 


— Toată lumea își dă seama de acest lucru. 


- După ce îşi dă seama toată lumea? Şi în ce fel se vede că e duşman al 
poporului? 


— Păi toţi, când vin la sala de lectură — unde întotdeauna e greu de găsit 
loc liber — în jurul lui Sfăt loan, pe o rază de câţiva metri, sunt locuri 
libere, din cauză că toţi ştiu că el e dușmanul poporului. Care nu ştie şi 
vrea să se aşeze în apropierea lui, nu se mai așază, pleacă, pentru că își 
dă seama că e dușmanul poporului. 


— Şi cum îşi dau ei seama aşa repede că e duşmanul poporului? 


— Păi fiindcă în jurul lui nu se poate respira, aerul din jurul lui e otrăvit 
şi duşmănos. 


— De ce e otrăvit? 

— Păi, din cauză că trage tot timpul niște bășini dușmănoase. 


Toţi din amfiteatru au izbucnit în hohote de râs. Au izbucnit în râs 
chiar şi imbecilii din prezidiu. Studenţii râdeau şi tropăiau. Până chiar 
şi ăia din prezidiu se țineau cu mâinile de burtă şi râdeau cu lacrimi. 
Studenţii s-au ridicat şi au părăsit aula în hohote de râs. 


Ufff! Am scăpat de la ananghie. Aţi reținut formula? Bagatelizarea prin 
umor. 


În drum spre cămin, mă ajunge din urmă Sfăt loan, îmi pune mâna lui 
de oţel pe umăr și îmi mulţumeşte. Mi-a propus să vin la clubul lui şi să 
facă din mine boxeur. 


— Pentru că nu se ştie niciodată când vei avea nevoie să dai cu pumnul, 
a zis el. 


N-am dat niciodată cu pumnul, ci am lovit cu cuvântul. Oricât de tare 
ai da cu pumnul, chiar dacă îl trimiţi la podea pentru zece secunde, du- 
rerea îi trece. Dar o vorbă usturătoare poate să îl doară o viață întreagă. 
Pumnul nu ucide, dar cuvântul poate să ucidă. 


Ulterior mi-au spus cei din redacţia revistei „Orizont” că idioţii de la 
UTM nu aveau nimic cu Sfăt Ioan, el era doar trambulina ălora ca să 
se ajungă la mine și să mă excludă. De ce? Iată de ce: Academicianul 
Gh. Ivănescu ceruse de la minister să înființeze un post pentru mine 
şi se aprobase. Un alt profesor era nașul unui coleg de-al meu. Nașul 
avea nevoie de postul acesta ca să îl dea finului său. Finul obținuse în- 
totdeauna notele maxime la toți profesorii, deși era o figură tristă, un 
nătăfleață, cu care nu vorbea nimeni. Așa își făceau profesorii servicii 
reciproce. Nașul aranjase cu organizația UTM să mă excludă din fa- 
cultate, ca să poată da postul meu finului său. Sfăt loan era doar un 
pretext, ca să ajungă la mine. Naşul lui Nătăfleaţă nu a reușit să mă ex- 
cludă, cu cozile lui de topor de la UTM. Imbecilii de la UTM nu au 
perseverat pentru a îl exclude pe Sfăt Ioan şi nici pentru a mă exclude 
pe mine, deoarece nu primiseră această sarcină de la Securitate şi nici 
de la partid, ci de la un profesor oarecare, ce nu era chiar un oarecare, 
ci un deţinător al puterii în Universitate. 


Aşa profitau oportuniștii de sistemul politic, pentru a își atinge sco- 
purile personale. Nașul a profitat de faptul că îmi era îndrumător la 

lucrarea de diplomă și a aplicat altă strategie. Nu a vrut să se uite la lu- 
crarea mea pentru examenul de Stat. Mă amâna de pe o zi pe alta, deși 
se apropia examenul. Nu m-am putut prezenta la examen, din cauză că 
el nu a vrut să se uite la lucrarea mea. Fără examen de stat, nu puteam 
ocupa postul creat pentru mine. Nașul și-a împins finul în acest post. 
Am nimerit la coada listei pentru repartiţii, după cei ce obţinuseră 
cele mai mici note în toată facultatea și la examenul de stat. Am ajuns 
profesor de română într-un sat maghiar din raionul Sf. Gheorghe, cam 
actualul județ Covasna. Totuși, m-am bucurat că am scăpat de postul 
creat pentru mine. Nu îmi plăcea să fiu la remorca nimănui, nici chiar 
remorcat la academicianul ce îmi crease acel post. El mă remarcase 
pentru că scrisesem un articol despre o etimologie. Decanul voise să 
mă exmatriculeze pentru că eu propuneam o altă etimologie decât cea 
din Dicţionarul Academiei. Toţi profesorii votaseră cum voia decanul, 
numai academicianul m-a salvat, spunând că el era de acord cu etimo- 
logia mea. Ulterior mi-a publicat-o Academicianul Iorgu Iordan în re- 
vista Academiei, „Limba română” nr. 6, 1970. 


Cei din redacţia de la „Orizont” auziseră de porcăria pe care mi-o făcu- 
se îndrumătorul. După un an de profesorat la țară, îndrumătorul iarăși, 
tot nu a avut timp să se uite pe lucrarea mea. Nu mai avea niciun avan- 
taj din asta, dar așa îi plăcea lui, să îmi facă rău. Atunci, am dactilografi- 
at-o fără să îi mai spun lui şi am depus-o la secretariat. M-am prezentat 
la examenul de stat și l-am luat. Sper că aţi remarcat ce trebuie făcut 
când vi se pun piedici: Treceţi peste piedici! Treceţi bariera pe deasu- 
pra sau pe dedesubt! Și nu aşteptaţi un an, cum am așteptat eu ! Cei de 
la „Orizont”, revoltați de porcăria pe care mi-o făcuse îndrumătorul, 
mi-au publicat fragmente din lucrarea de diplomă în „Orizont” nr. 10, 
1967, chiar în spaţiul unde îndrumătorul ăla știa că era planificat să îi 
publice lui un articol. Frumoasă bucurie i-au făcut. 


Îi sunt recunoscător celui care mi-a furat postul creat pentru mine, cât 
şi colegului care l-a primit cadou de la nașul său. Aș putea să le precizez 
numele, însă nu aş vrea să mă înțeleagă cineva greșit şi să creadă că fac 
atacuri la persoană și îi ponegresc. Dimpotrivă, chiar le mulțumesc și 
le sunt recunoscător. Datorită lor, eu am avut o cu totul altă viață, un 
parcurs cu mult mai interesant și care m-a îmbogăţit sufletește. Toţi cei 
care mi-au pus piedici şi obstacole mi-au făcut bine împotriva voinţei 

lor. Răul făcut de ei s-a întors spre binele meu și m-au împins spre mai 
bine. Nu am pentru ce să îi invidiez pe cei blegi din fire și protejaţi, 
care au primit totul servit pe o tavă de argint. Îi deplâng și îmi e milă 
de ei, pentru că nu se pot descurca singuri, fără ajutorul altora şi fără 
şmecherii. Îi las să se mistuie în tristețea lor. Mă bucur pentru că am 
avut ocaziile pe care le-am avut, când rele și când bune, încât am murit 
şi am înviat de mai multe ori și am luat-o de la capăt, de la zero. Am 
murit de atâtea ori, încât am devenit imun. 

lon |. IONESCU 
Despre apropiere și distanțare (I) 


1. Introducere. Anul trecut, când a venit în 
România, papa Francisc a amintit vorbele pă- 
rintelui Cleopa care spunea că sfârşitul lumii 
va fi atunci când nu va mai fi cărare de la om 
la om... Am propovăduit mereu apropierea 
dintre oameni, uniunea, unirea, liantul soci- 
al. După treizeci de ani, schimbăm iar para- 
Ll.. — profesor universitar digma, vorbim zilnic despre distanţare... Este 
doctor, Departamentu = i Ş i 
„i ho  adevăratcă n-am exagerat cu apropierea din- 
de Sociologie şi asistenţă A A td de si 
socială al Universității tre noi (mă gandesc cât de repede și nemarcat 
„Alexandru loan Cuza” din de români a trecut anul 2018...), este drept 
laşi, autor a numeroase că am mai trecut prin crize, dar în anul 2020 
n 
n 


volume, studii și articole în - socul produs de „covid” pare major, profund, 
reviste de specialitate d 


țară şi străinătate, membru PS să zguduie moduri de a fi, simţi, gândi, 
în comisii de doctorat, acționa. Nu a prevăzut nimeni această criză? 
prodecan al Facultăţii Sau nu au fost ascultați cu folos cei care au 

de Filosofie şi Ştiinţe  prevăzut-o? Sau au fost evitate discursurile 
social-Politice, membru neliniștitoare şi promovate cele „apreciative” 


al Senatului Universităţii 


Alexandru losn Cuz? (care spun că un scop e uşor de atins dacă as- 
M a, 


membru fondatoral piri la el, că binele poate veni dacă credem în 
Societăţii Sociologilor din el, dacă suntem optimiști...)? Se poate să nu fi 
România, Profesor Emerit fost ascultați cei care au prevestit dezastre, să 


(2018). fi fost „luaţi la ochi” cei care „puneau în gardă” 


şi promovați cei care organizau evenimente 
vesele, călătorii exotice, „emisiuni de vis”... 


Actuala criză nu e prima din istorie. Acum e 
la scară mondială şi cred că cere cu adevărat 
revoluţionarea cadrului nostru de inteligibilita- 
te!. Cred că actuala criză „sanitară” se leagă 

de democraţie și democratizare. S-a tot făcut apologia libertăţii indi- 
viduale, a individualismului care poate deveni egoism, opus altruis- 
mului. Democraţia este aplicabilă într-un teritoriu, în interiorul unor 
frontiere, iar piaţa (bunurilor, capitalurilor, muncii etc.) tinde să nu 
aibă frontiere. Dacă există pieţe planetare (înafara cadrelor naționale), 
democraţia nu e planetară (nu există un stat de drept planetar). Criza 
actuală nu este (cu mult) mai dificilă decât cea din 2008, de exemplu, 
de aceea unii cred că „ce-a fost mai greu a trecut”, alții spun că n-am 
ieşit din criză sau că nu vom mai reveni la ce-a fost... Adevărul e că nu 
știm cu certitudine ce va urma. Până una-alta, se reglementează (la mai 
multe nivele), scăderea economică se agravează, angajaţii se aşteaptă la 
scăderea veniturilor, se consumă ceva mai puţin ... Unele țări fac refor- 
me și se dotează cu instrumente de reglementare pentru un veritabil 
proiect nou de societate, alte ţări nu pot ieși din ideea „sistemului societal 
complex”, „golem” fără intenţie sau ţintă... Ar fi posibil să se facă din ac- 
tuala criza sanitară o oportunitate, dar comunităţile, societățile nu au 
cum „să scape basma curată” din ea dacă oamenii concreți nu înțeleg 
că-i priveşte pe toţi bunăstarea tuturor, că munca e singura justificare 
a însușirii averilor colosale, că timpul care trece este singurul bun cu 
adevărat rar... 


De câteva mii de ani ne trăim vieţile în colectivități mai restrânse sau 
mai largi. În unele, evenimentele vieţii cotidiene nu prezintă însemnă- 
tate, iar oamenii își pregătesc viitorul mormânt, post-existența, con- 
sideră faptele și evenimentele cotidiene iluzii”. În altele, se acordă 
atenţie și faptelor, evenimentelor, ca pe baza lor să se asigure „pacea 
socială”. Viaţa normală în societate poate fi dobândită dacă oamenii 
îşi câştigă „pâinea cea de toate zilele” „cu sudoarea frunţii”, dacă pro- 
movează rațiunea și experimentarea, dacă dezvoltă comerțul, dacă ies 
din izolarea economiei naturale, dacă intensifică relaţiile de apropie- 
re cu semenii din alte societăţi... Nu toţi am înţeles că totul e pierdut 
dacă acelaşi om (sau același „corp de oameni”) face legile, execută 
rezoluţiile publice și judecă diferendele. Nu toţi am înţeles că egalita- 
tea condiţiilor şi mobilitatea socială pot face ca relaţiile între oameni 
să se stabilească mai uşor, fără multă „etichetă”, că instituţiile trebu- 
ie să incite oamenii să se întâlnească, să coopereze, să se asocieze. În 
unele societăți, „iubirea e principiu, ordinea e bază, progresul e scop”, 
oamenii sunt liberi, dar ştiu că există grade de libertate, de autonomie, 

de independență, mai ales multă responsabilitate, în altele nu. În „jocul 
social” oamenii societăților normale se apropie unii de alții, comuni- 
că, fac educaţie, cultură, se organizează, fac politică, produc, îşi petrec 
timpul liber, participă la practici religioase, iar instituţiile sociale (fa- 
milia, biserica, administrația etc.) „cooperează” pentru funcționarea 
normală a societăţii. De la o „solidaritate mecanică”, specifică societăţii 
în care oamenii erau asemănători până la identitate, am construit, în 
timp, în multe locuri, o „solidaritate organică” ca să nu mai împărtăşim 
toţi aceeaşi credință, mentalitate, care nu ni se mai impune cu aceeași 
intensitate. Nu mai resimt constrângerile sociale cei care-şi joacă rolurile 
conform valorilor, normelor, regulilor în vigoare. Cine manifestă dispreț 
faţă de reguli, față de legi este scos înafara grupului, comunității (este 
exclus sau se autoexclude). Dar regulile sunt acceptate şi se automenţin 
atunci când sunt clare, acceptate, când se știe că și cei care constrâng 
pot fi constrânși. Nimeni nu ar trebui să fie mai presus de reguli, de 
lege, ca să existe o „ordine” socială... 


2. Despre apropiere. Am destrămat dictaturi, facem câte ceva pentru 
a preveni apariţia altora, facem unele eforturi de (reconstrucție soci- 
ală, economică, politică, pentru eradicarea unor forme de nedrepta- 
te. Populaţia părea, până de curând, să fi devenit mai determinată, cu 
mai multă încredere în sine și cu abilităţi de rezistenţă, de re-unire, de 
uniune, cu speranța unei societăţi libere şi pacificate, în plină (re)orga- 
nizare. Oamenii nu pot fi ţinuţi permanent în ascultare și supunere... 
Grupurile non-guvernamentale și instituţiile, familiile, organizaţiile 
religioase, asociaţiile culturale, cluburile sportive, instituţiile econo- 
mice, comerciale, sindicatele, asociaţiile studenţilor, partidele politice, 
organizaţiile pentru drepturile omului, societățile muzicale, literare 
etc. au devenit importante fiindcă indivizii izolaţi nu pot avea impact 
semnificativ asupra societății. Oamenii trebuie împuterniciţi ca să nu fie 
doar pioni, victime, să-şi crească încrederea și stima de sine, capacita- 
tea de a identifica abuzurile (guvernanţilor), corupția, nedreptăţile de 
orice fel şi de a reacționa. 


Am refuzat „balcanizarea”? (împărțirea ţării sau a unei regiuni în multe 
şi mărunte unităţi ostile) pentru a nu mai fi ridicate unele grupuri et- 
nice sau religioase împotriva altora, pentru a nu mai fi favorizate unele 

regiuni în detrimentul altora. Am aclamat „americanizarea”* care se re- 
feră la însușirea felului de a fi, de a se comporta al americanilor, am vo- 
tat cu ambele mâini „europenizarea” fiindcă putem trece granițele fără 
verificări şi putem găsi informaţii despre tot ce e european, fiindcă prin 
politica de coeziune se vizează reducerea disparităţilor și ajutorarea re- 
giunilor rămase în urmă, se vizează reducerea decalajelor de dezvoltare 
în UE. Am fost mai puţin atenţi şi preocupaţi de ceea ce înseamnă cu 
adevărat „cetățenia europeană”, identitatea naţională și valorile comu- 
ne, caracteristicile culturale comune. Nimeni nu vede un „grup social 
românesc”, „societatea românească”, fiindcă acestea sunt modele con- 
struite de către „specialiștii ştiinţelor sociale și politice”, însă iubirea şi 
respectul de sine și de celălalt, ura şi deschiderea sufletească, conștiința 
colectivă sau lipsa ei, grija pentru celălalt sau indiferența față de el, 
schimburile reale sau fictive de cuvinte, de idei, bunuri, servicii, numai 
într-un asemenea grup sau o ţară apar cu claritate. În copilărie am imi- 
tat, am reprodus ce fac alţii, ni s-a sugerat ce să facem, ni s-a spus cum 
să ne comportăm. Apoi am aflat că e important să constituim grupuri, 
comunități funcționale, dacă vrem să ne îndeplinim aspiraţiile, scopu- 
rile, interesele, că egalitatea facilitează interacțiunile, iar inegalităţile le 
îngreunează. Doar în grup participanţii sunt interdependenţi, compor- 
tamentul fiecăruia îl influențează pe al celuilalt, oamenii interacționează 
fiind intimi şi apropiaţi (părinţi-copii, soți, prieteni), apropiaţi (vecini, 
profesori şi elevi). Numai în grupuri, comunităţi, atracţia“ înseamnă 
sentimente, cogniţii şi comportamente (putând fi negativă sau pozi- 
tivă), şi toate celelalte relaţii interumane sunt esențiale și importante 
pentru sănătatea fizică şi mentală a membrilor. Oamenii pot suferi de 
depresie, anxietate, pot avea probleme de sănătate fără relaţiile inter- 
personale, fără interacțiuni în grupuri. Cantitatea și calitatea relaţiilor 
interumane permit dezvoltarea sinelui, a reţelelor sociale, a angajamen- 
tului, emoţiilor, culturii... Intersubiectivitatea face posibilă percepţia co- 
mună a realității. Ca ființe individuale, putem cunoaşte realitatea doar 
prin propriile noastre simţuri, deci realitatea fiecăruia e subiectivă. 
Realitatea socială este o înţelegere comună a ceea ce (ni) se întâmplă. 
Structura socială este construită din agregarea comportamentelor coti- 
diene. Modelele sunt imitate, repetate. Destrămarea intersubiectivităţii, 
separarea, distanţarea pot fi înspăimântătoare pentru oameni, fiindcă în 
viața socioumană cotidiană normală, oamenii s-au obișnuit să stea ală- 

turi de alții, să-şi cerceteze îmbrăcămintea, să se uite în ochii lor (cu 
o privire ostilă sau încrezătoare), să comunice, să acționeze laolaltă. 
Interacțiunile zilnice depind de ceea ce transmit prin intermediul cor- 
pului, feței, de ceea ce exprimă prin cuvinte. Oamenii fac schimb de 
informații şi subînțelesuri prin mimică, prin gesturi, prin „limbajul 
corpului” În unele societăți oamenii stau foarte aproape unii de alții în 
interacțiunile cotidiene, în altele, distanța intimă este de circa jumătate 
de metru, distanța personală este de aproximativ un metru, distanța 
socială este de 1,5-2 metri, distanța publică poate fi mai mare. Fără 
apropierea spațială (şi măsurarea timpului, cronometrarea activităților 
cotidiene), grupurile, comunităţile, societăţile nu ar putea exista. 
Interacțiunile cer „deschidere, renunțare la „neatenţia civilă”, pentru 
a produce impresii celorlalți, pentru a le urmări expresiile. Problema 
apropierii de ceilalți („să fim în rând cu lumea”, „să ne purtăm ca oa- 
menii”) şi a distanțării de ei se complică dacă e vorba de un grup de 
apartenenţă anume, de o comunitate izolată, sau de țările de referință 
cele mai diverse. „Definirea situaţiilor” se obține prin interacțiunile 
cu ceilalți”. Etnometodologia lui Harold Garfinkel dezvăluie practici 
şi raționamente care stau la baza acţiunii şi interacțiunii. Nici cadrul 
acțiunii nu este definit în prealabil și stabil, spune Alfred Schutz, so- 
ciabilitatea umană ţine de „nucleele de semnificaţii” care constituie 
motivele acţiunii (Georg Simmel a scris despre formele de sociabili- 
tate, despre baza liantului social, socializare şi cerinţele vieţii practice). 
Alţi sociologi au insistat asupra importanţei rutinelor* (viaţa socială se 
bazează pe repetarea unor scheme de comportament de la o zi la alta, 
de la un an la altul; dacă facem o schimbare majoră în viaţa noastră se 
produce o modificare a rutinelor cotidiene, dar, urmărind să ne asi- 
gurăm un confort existenţial, o „siguranţă ontologică”, ne stabilim iar 
anumite obiceiuri, obişnuinţe, „tabieturi”...)”. Antropologii, socio-psi- 
hologii se străduie să identifice factorii care influențează și dau sens și 
legăturilor de prietenie între adulți, între vârstnici (izolaţi, în carantină 
etc.). Teoreticieni sociali (precum, Fukuyama, 19958) consideră încre- 
derea esenţială pentru producerea ordinii în societate, iar lipsa încre- 
derii reciproce îngreunează acţiunile colective, reprezintă o pierdere 
economică, o pierdere pentru buna funcţionare a sistemului politic’, 
dar încrederea reciprocă se construiește în timp, nu poate fi produsă la 
cerere și nu se menţine prin „ordonanțe... 

Nu poate nimeni să ignore influenţa economicului în contextul transfor- 
mărilor vieții socioumane actuale, dar nici mentalitatea. Mentalitatea 
e interpenetrată cu realul, cu istoria trecută, cu prezentul şi face parte 
din condiţiile şi efectele (contradictorii ale) viitorului. Grupul depozi- 
tează „memoria colectivă”. Societatea nu este „ilogică”, „alogică”, „inco- 
erentă', deoarece, spunea Durkheim, conştiinţa colectivă stă deasupra 
contingențelor individuale și locale, reținând aspectul lor permanent, 
esenţial. Numai că psihicul nu lucrează (doar) „la lumina zilei”. Frica, 
panica pe care le pot provoca unele „ordonanţe”, reguli, norme sociale 
nascun „imaginar” care influenţează comportamentul (individual şi co- 
lectiv) şi atunci, unii pot evada, alţii se pot orienta spre utopii, spre lumi 
imaginare, spre „origini liniştitoare'... Toate persoanele, toate faptele is- 
torice care pătrund în memoria colectivă se transformă în imagini, în 
simboluri, în morale. Realitatea și imaginarul transformă în „arhetipuri” 
evenimente, fapte, autori după ce se omit, se reduc, se pun în paranteză 
particularităţi, aspecte singulare. Conduitele, atitudinile, simțămintele 
pot fi determinate nu numai de condiţiile (ne) (re)cunoscute ale vieții 
socio-economice, dar și de imaginile pe care şi le fac oamenii despre 
realitatea în care trăiesc. Oamenii care ieri nu aveau nimic, iar astăzi au 
foarte mult se simt frustraţi că nu au un anumit tip de mașină, de vilă..., 
mulți îşi imaginează că cei care au ajuns să aibă foarte mult sunt corupți, 
hoţi... şi aşa se construiesc „dușmanii reformei”, „comploturile” etc. 
care provoacă bănuieli, iscă panică. Ceea ce credem poate determina 
ceea ce percepem ca real, poate determina „presimțămintele” a ceea ce 
putem face în realitate. Unele credinţe sunt salutare, altele nesănătoa- 
se. O viaţă individuală construită pe baza unor opinii inadecvate sau 
eronate este sortită problemelor și necazurilor, o societate construită 
pe credinţe inadecvate și eronate are probleme (noroc că și la nivelul 
societății „credințele pot fi schimbate”!0...). Schimbările ce se produc 
în sensibilitatea, în reprezentările, în gândirea şi imaginaţia individu- 
ală şi colectivă articulate cu schimbările efective din realitatea vieții 
socioumane cotidiene trăite produc schimbări în viziunile asupra lu- 
mii, care produc schimbări în sensibilitatea, reprezentările, gândirea și 
imaginaţia individuală și colectivă... Realitatea s-a împletit cu legenda 
şi trecutul (mereu reconstruit și restituit) transmis prin viu grai, prin 
predicatori, prin învăţători, scriitori, ziarişti, propagandiști, cu efectul 
„picăturii chinezeşti” asupra mentalului. 

3. Despre aprop(r)ierea virtuală. Persoane și grupuri ale „societăților 
de consum” sunt influențate şi informate de mass-media (filmul, tele- 
viziunea, radioul, ziarele, revistele, publicitatea, internetul şi alte noi 
tehnologii informaţionale şi comunicaționale). Mai ales la ora actuală 
este mare influența lor asupra politicii, valorilor şi idealurilor. Ele ofe- 
ră modele de sex, gen, sfaturi privind moda, stilurile de viață, modele 
de comportament bun şi rău, mesaje morale și ideologice etc., toate 
scăldate în cele mai diverse forme de divertisment (entertainment) 
popular... A fost criticată „industria culturală”, dar fiind controlată de 
imperative publicitare şi comerciale, ea pătrunde până în intimitatea 
vieţii private unde află care sunt gusturile ce „trebuie să fie în ton” 
cu cel dominant. Proliferarea NTIC™ a produs subiecți fragmentaţi, 
estetizați, cufundaţi în privelişti, sunete, spectacole ale „satului glo- 
bal”. Farmaciile și mall-urile oferă din abundență lucruri de cumpărat 
celebrate prin campanii publicitare care le dau aură magică, divină. 
Anumite maşini, haine semnifică acum poziţia în ierarhia societății 
consumului. Cei ahtiaţi după lux primesc recompense ademenitoare. 
George Ritzer scria despre „macdonaldizare” (1996) pentru a marca 
accelerarea influenţei rațiunii instrumentale prin raţionalizarea mode- 
lului de consum. Doar fundalul sociocultural și diferențele dintre tipa- 
rele de consum fac să fie multiple traiectoriile procesului de macdonal- 
dizare, spunea el”. Influenţa „culturii consumului” schimbă identități 
prin intermediul „spaţiilor pentru consumatori” (în centre comerciale, 
gări, autogări, aeroporturi, parcuri de distracţii etc.), unde e organi- 
zat un permanent spectacol al bucuriei consumului (aşa se face că și în 
timpul epidemiilor şi pandemiilor acestea rămân deschise...). Să nu 
uităm cumpărăturile online, alte noi moduri de consum, noi tipuri de 
semnificaţii şi identități, chiar asociate cu pirateria, bruiajul cultural, 
campaniile și boicoturilor împotriva lor... 


Ar trebui să știm mai multe despre NTIC - care promovează apropi- 
erea și distanțarea — despre mecanismele producției lor (de exemplu, 
limbajul televiziunii, diferitele tipuri de difuzare, rolul camerelor, al lu- 
minilor, al înregistrării sunetului, al efectelor speciale etc.). Am asociat 
mereu „globalizarea” cu integrarea economică și politică la scară glo- 
bală, uitând că aceasta are și o dimensiune culturală esenţială în care 
mass-media joacă rol central. Nu e vorba doar de „alterarea simțului in- 
dividual al identităţii”, pe lângă dereglementarea pieţelor naționale, li- 

beralizarea comerțului și investiţiilor. E vorba că NTIC trec frontierele 
naţionale, în timp ce culturile naţionale sunt eclipsate, statele naţionale 
devin mai puţin omogene decât se credeau și își pierd autoritatea cul- 
turală — timp în care suveranitatea le este schimbată de politica econo- 
mică şi de globalizare. Omenirea (mai corect, părţi ale ei) are acces la 
enorma producţie de informaţii şi de divertisment care se revarsă peste 
ea (spectatoare a unor evenimente media globale (Jocurile Olimpice, 
11 septembrie 2001 din SUA etc.). În contextul „conectivităţii com- 
plexe”, mass-media transcend spaţiul și timpul, oferă acces la „rețelele 
globale”. Unui film făcut la Hollywood i se face publicitate și marketing 
la nivel global, limba - adică engleza — este un factor fundamental în 
globalizarea pieţei media, „anglosfera” domină regiunile geolingvistice 
(anglofilii și anglofonii pot urmări CNN sau BBC oriunde s-ar afla). 
Numeroase state naţionale s-au angajat să elimine barierele dintre 
toate sectoarele, inclusiv mass-media, așa că se exportă filme, emisi- 
uni TV, clipuri muzicale la prețuri foarte mici. Organizația Naţiunilor 
Unite pentru Educaţie, Ştiinţă și Cultură (UNESCO) încă dezbătea 
(în anii 1970) tema „imperialismului cultural”, acum vorbeşte despre 
importanţa „diversităţii culturale”!5... 


Şi totuși, în timp ce Internetul și televiziunea globală par să spună 
totul şi să ne arate de toate, continuăm să ne temem de falsificarea 
informaţiilor, de „fake news”, de contagiunea fanatismului... Ce e cu 
imaginile situaţiilor care ajung la noi în timp real? Cum de sunt camere 
peste tot, iar certitudini nicăieri? Sau nu mai există rumori, zvonuri? 
Sau nu mai există rețetele propagandei (a repeta, a simplifica, a demo- 
niza)? Teama de dezinformare” este proporțională cu suprainforma- 
rea"... „De când cu pandemia”, media interactive au o capacitate mai 
mare de a facilita „comunicarea orizontală”, dar puterea lor nu constă 
în influența directă asupra publicului, ci în credința specialiștilor co- 
municării (şi a decidențţilor politici) că el poate fi influențat. Cu alte 
cuvinte, puterea mass-media nu constă atât în capacitatea de „a mo- 
dela minţile”, cât în capacitatea de a convinge elitele (din mass-media, 
din politică) că mintea publicului poate fi modelată... În acest sens, o 
inovaţie importantă este digitalizarea (adică transformarea tuturor ti- 
purilor de informaţii, sunete și imagini, într-un sistem unificat bazat pe 
1 şi O, care pot fi combinate în fel şi chip). Instrumentele electronice 
şi camerele au devenit atât de sofisticate încât şi amatorii pot face înre- 

gistrări de calitate care pot uimi”, chiar şi amatorii ştiu că informațiile 
vizuale sunt mai lesne luate ca fragmente ale realității în sine, chiar și ei 
pot genera informații vizuale false prin imagini inventate, manipulate, 
prin imagini scoase din context... 


Note | Atât timp cât analiza şi acţiunea sunt bazate pe „necesitatea 
transpunerii principiilor liberalismului” sau pe „orientarea 
nostalgică spre statul comunist”, nu pot fi întreprinse acţiuni 
fezabile pentru depășirea crizei. Criza actuală nu poate fi ex- 
plicată doar prin opoziţia dintre „clase sociale” sau categorii 
socioprofesionale, doar prin „emergenţa iraţională a fricii şi 
panicii”, doar prin „accesul inegal la informaţie” sau prin „lip- 
sa de rigurozitate a reglementatorilor, nici prin mondializare 
etc. 

? Todorova, M. (1997) Imagining the Balkans, Oxford Uni- 

versity Press 

3 „Americanization” în Oxford Dictionary sau (http://www. 

blackwellpublishing...0New%20KĶeywords/Globalization. 

pdf.) 

+Byrne, D. (1971), The attraction paradigm Academic Press, 

New York 

‘Goffman, E. (1959), The Presentation of Self in Everyday Life 

* Giddens, A. (1991) Modernity and Selfidentity: Self and So- 

ciety in the Late Modern Age, Polity Press, Cambridge 

7 Coleman, ]. (1961) The adolescent society: The social life of 
the teenager and its impact on education, Free Press of Glen- 

coe, New York 

*Fukuyama, F. (1995), Human Nature and the Reconstitution 

of Social Order Free Press 

° Arrow, K. (1974) Les limites de l'organisation Norton, New 
York 

10 „Mitul unităţii” întreţine sentimentul de societate coeren- 

tă, în care voinţa socială și cea individuală se potenţează reci- 

proc, în care oamenii au „voinţa de unificare morală”, „voința 
de unificare religioasă”. Dacă teama, nesiguranța cotidiană 
devin accentuate, fiind amplificate de mass-media, oamenii 
ajung să creadă în „mitul conspirației”, în „obsesia complo- 

tului”, „convingerea trădării”. Uneori cel (cei) care conspiră, 

complotează, trădează etc. poartă nume, alteori se vorbeşte 

de-o „listă”, de cele mai multe ori „se zice că ceva există”, „răul 
ascuns”. „Mitul conspirației” a dus la persecuțiile Inchiziției, 

la arderea pe ruga vrăjitoarelor”, la „vânătoarea de teroriști” 

în decembrie 1989... 

H Noi Tehnologii Informaționale şi Comunicaţionale 

* Baudrillard, J. (1975) The Mirror of production, Telos Press, Saint-Louis; Debord, G. (1992) 
La Société du spectacle, Gallimard, Paris; Ritzer, G. (1996), The McDonaldization of society Re- 
vue française de sociologie, 1996, 37-3, pp. 480-481 etc. 

8 Castells, M. (1997) The Power of Identity. Blackwell, Malden 

11 Vladimir Volkoff a scris o Mică istorie a dezinformării în care postula: un fapt nu este 
informaţie, poate deveni informaţie atunci când un informator informează pe unul ce se 
informează. Informaţiile nu sunt niciodată sută la sută adevărate. Nu există obiectivitate în 
informaţie. Dezinformarea nu înseamnă „reținerea informaţiilor”, ci „furnizarea de informaţii 
falsificate”. Dezinformarea este manipularea opiniei publice, în scopuri politice etc. De fapt, 
"tehnicile de manipulare a opiniei publice” ne sunt "lăsate moştenire” de către Sun-Tzi: arta 
supremă a războiului este aceea de a supune inamicul fără luptă; această artă se bazează pe 
înşelăciune; cel mai important e să ataci planurile inamicului, să discreditezi tot ceea ce este 
bun în țara adversă, să răspândești discordie și certuri între cetățenii acelei țări, să ridici tine- 
rii împotriva bătrânilor, să-i ridiculizezi tradiţiile... Dezinformarea folosind imaginile e mai 
eficientă decât dezinformarea care foloseşte doar cuvântul, ne spune Mucchiéli (importantă 
nu este realitatea vieţii, ci ceea ce cred oamenii; nu există manipulare televizuală eficientă fără 
cunoaşterea perfectă a grupului de manipulat şi a membrilor săi etc.). O minciună repetată 
de o mie de ori rămâne o minciună, o minciună repetată de un milion de ori devine adevăr, 
spunea Goebbels. Drama Occidentului este aceea că e suprainformată, spunea Soljeniţin. 

15 De mult timp asistăm la o expansiune spectaculoasă a relaţiilor (reale, virtuale, imaginare) 
în care este angajat individul. Această extindere este în mare parte atribuibilă NTIC și efec- 
tele ei se văd în viaţa de zi cu zi, în extinderea şi complexificarea repertoriului modurilor de 
a fi, atitudinilor, valorilor, opiniilor, stilurilor. La nivel interpersonal, starea de saturație duce 
la o scădere a sensului autenticităţii, a timpului și a atenţiei acordate unei relații concrete; re- 
zultatul este o pierdere a intensității emoţionale, a ataşamentului și angajamentului. La nivel 
societal, „cuget, deci exist” (al lui Descartes) e înlocuit treptat de „sunt conectat, deci sunt”... 
'* Benhabib, S. (1996) „Toward a Deliberative Model of Democratic Legitimacy”, în S. 
Benhabib (ed.) Democracy and Difference: Contesting the Boundaries of the Political, Princeton 
University Press. 

1 Federico Mayor, fost director general al UNESCO, observa că viitorul societăţilor democra- 
tice se bazează parţial pe dezvoltarea și consolidarea mass-media libere, independente și pluraliste 
atât în sectorul public, cât și în cel privat, deoarece libertatea de comunicare facilitează diseminarea 
cunoștințelor şi valorilor... Cu toate acestea, evoluţia tehnologică e însoţită de încercări conti- 
nue de a controla informaţiile ... 

Alegerile locale din 2019 


La 20 octombrie, respectiv 3 noiembrie 2019, 
în Republica Moldova, au fost organizate 
două tururi de scrutin ale alegerilor locale la 
termen. În urma acestora au fost aleşi 11 580 
de consilieri locali şi 898 de primari. În pri- 
mul tur prezenţa la vot la nivel național a fost 
de 41,73%, iar în cel de-al doilea de 40,34%, 
alegerile fiind declarate valabile. 


Cele mai multe mandate de aleși locali au 
fost obținute de următoarele trei forțe po- 
litice parlamentare: Partidul Socialiștilor 
(PSRM), Partidul Democrat (PDM) şi 
Blocul electoral ACUM. În fieful rusofon, 
format de municipiul Bălţi şi raionul Orhei, 
Partidul Nostru și Partidul Şor, cu afinități 
filoruse, şi-au adjudecat majoritatea manda- 
telor. 


Rezultatele! alegerilor, comunicate de CEC, 
au fost următoarele: 


— Partidul Socialiştilor — 206 (22,94%) pri- 
mari, 326 (29,42%) consilieri nivel II, 
2 986 (28,51%) consilieri nivel I; 

— Partidul Democrat - 261 (29,06%) pri- 
mari, 238 (21,48%) consilieri nivel II, 
2 646 (25,27%) consilieri nivel I; 

Blocul ACUM - 172 (19,15%) primari, 263 (23,74) consilieri nivel 
II, 263 (23,74) consilieri nivel I; 

- Partidul Şor — 43 primari, 72 (6,50%) consilieri nivel II, 516 
(4,93%), consilieri nivel I; 

Partidul Nostru — 24 primari, 51 (4,6%) consilieri nivel II, 248 
(2,37%), consilieri nivel I. 

Candidaţi independenţi — 112 (12,17%) primari. 


În municipiul Chişinău s-au organizat, de asemenea, două tururi ale 
alegerilor pentru funcția de primar general. Pentru turul al doilea s-au 
calificat Ion Ceban, candidatul PSRM, şi Andrei Năstase, candidatul 
Blocului ACUM. La confruntarea decisivă, din 3 noiembrie 2019, a 
ieşit învingător socialistul Ion Ceban, care a obținut un procentaj de 
52,39% din voturile exprimate, în timp ce contracandidatul acestuia 
doar 47,61%. La vot au participat 240 574 de alegători sau 37,78% din 
totalul cetățenilor înscrişi pe liste”. 


O analiză succintă a alegerilor locale relevă unele concluzii” interesan- 
te privind mutaţiile produse de acestea în viaţa politică din Republica 
Moldova. 


Din punct de vedere al numărului de primari, respectiv 260 de man- 
date obţinute, Partidul Democrat s-a declarat „adevăratul învingător” 
al alegerilor. Surpriza este cu atât mai mare cu cât democraţii erau 
consideraţi în cădere liberă, după pierderea puterii într-un mod lamen- 
tabil şi fuga din ţară a controversatului său lider, Vlad Plahotniuc. Nici 
în ceea ce priveşte numărul de consilieri locali acest partid nu stă mai 
prost, clasându-se pe locul al doilea după socialiști. 


Cu toate că a obținut un număr mai mic de primării decât democraţii, 
206, socialiștii sunt adevărații câștigători ai alegerilor, deoarece au cei 
mai mulţi consilieri locali, conducând 21 de raioane, 19 orașe, inclusiv 
opt centre raionale, şi 190 de sate. La acestea se adaugă marea surpriză 
a câștigării postului de primar general al Chișinăului, obținut pentru 
prima dată în istoria post-comunistă a Republicii Moldova de candi- 
datul unui partid de stânga, rusofon. 


Blocul ACUM s-a clasat pe locul al treilea în privința numărului de pri- 
mării câștigate, respectiv 170, fiind un rezultat bun dacă ţinem cont că 
a fost prima participare a acestei alianţe la alegerile locale. Însă, eșecul 

major al acestui bloc electoral l-a reprezentat înfrângerea candidatului 
său la Primăria municipiului Chişinău, lucru la care liderii acestuia nu 
se așteptau. 


Dacă comparăm rezultatele de la alegerile locale cu cele de la par- 
lamentare, observăm că cele trei forțe politice mari, care domină 
Parlamentul, şi-au păstrat poziţiile şi în teritoriu, cu unele mici schim- 
bări nesemnificative, exceptând Primăria Chișinău. 


Rezultate peste aşteptări au obținut alte două formaţiuni politice ru- 
sofone, în fața cărora socialiștii au pierdut teren, respectiv Partidului 
Nostru, cu 24 de primării, dintre care cinci orașe-centre de raion și 
Partidul Şor, cu 43 de primării, cât şi cei 112 de candidaţi independenți. 


Partidele de dreapta, unioniste, 
au pierdut Primăria Chișinău 


Pierderea Primăriei Chișinău, considerată un obiectiv strategic pentru 
dreapta politică românească din Republica Moldova, constituie un 
eşec de proporţii, răsunător, care a consternat atât opinia publică din 
Basarabia, cât și pe cea din România. 


Victoria nesperată a socialistului Ion Ceban și neanticipată de nimeni, 
nici măcar de cei mai riguroși analiști politici, s-a datorat mai multor 
factori, unii de natură obiectivă, iar alții de natură subiectivă. 


Cauzele mai importante care au dus la înfrângerea candidatului drep- 
tei se referă la: alianța politică făcută de Blocul ACUM cu PSRM, care 
a dezamăgit profund electoratul propriu și, îndeosebi, cel unionist; 
gafele făcute de Andrei Năstase la APCE, unde a votat în favoarea 
Rusiei, prestația slabă a acestuia în calitate de viceprim-ministru și 
ministru de interne, accentul greșit pus de liderul PPDA în campania 
electorală pe factorul geopolitic și mai puţin pe interesele locuitori- 
lor din Chișinău, poza falsă de unionist a acestuia și lipsa unui dialog 
sincer și pragmatic cu liderii unioniștilor. O bună explicaţie ar fi şi 
demersul neconvingător în favoarea liderului ACUM al partidelor de 
dreapta şi unioniste, care, după ce l-au criticat aspru pe Năstase, apoi 
le-au cerut alegătorilor să-l voteze, ceea ce a creat derută în rândul 
votanţilor proprii. 

Ca urmare, Andrei Năstase a obținut un rezultat modest şi în suburbii- 
le Chișinăului, cele care le-au asigurat mai întotdeauna candidaților de 
dreapta mandatul de primar al capitalei. 


Deputatul Igor Munteanu, referindu-se la eșecul candidatului ACUM, 
declara următoarele: „Este un rezultat pe care trebuie să-l înțelegem în 
toate circumstanţele sale, este, sigur, trist și, în același timp, trebuie să 
tragem niște lecţii din acest episod. Probabil că pe parcursul zilei de 
azi vom ajunge la nişte concluzii clarificatoare. Este adevărat însă că 
în ultimele zile s-au întețit atacurile asupra candidatului comun al blo- 
cului, Andrei Năstase. Aceste atacuri au venit din mai multe direcții... 
Trebuie să înțelegem că în aceste alegeri complicate a trebuit să plă- 
tim costurile alianţei cu PSRM, a trebuit să ne confruntăm cu absenţa 
unui sprijin mediatic corespunzător pentru durata acestei campanii ... 
După cum ziceam, cred că a trebuit să plătim un preţ al acestei alianțe 
provizorii, conjuncturale, cu PSRM, preţul destituirii regimului pe 
care l-a reprezentat anterior Plahotniuc şi evident că această tranziție 
neîncheiată a avut şi multe neîmpliniri, şi probabil că publicul, care în- 
totdeauna are dreptate, a simţit că anumite rezultate nu au fost livrate 
în timp util şi aceste lucruri au fost puse pe seama prestaţiei candidatu- 
lui Blocului ACUM®™. 


În contrast cu Andrei Năstase, Ion Ceban, contracandidatul socialist, a 
fost mai abil în campania electorală, reușind să se îndepărteze de sfera 
geopoliticii, s-a arătat mai bine pregătit pentru funcția de primar al ca- 
pitalei, după experienţă dobândită în cele două mandate de consilier la 
Primăria Chişinău, a avut un discurs împăciuitorist, mai tehnocrat, cu 
„o faţă umană”. Campania electorală organizată de Partidul Socialiștilor 
a fost cu mult mai bine gândită și s-au alocat resurse financiare foarte 
mari. La acestea s-au adăugat agitația stradală foarte agresivă, panouri- 
le, agitatori plătiţi și foile volante împărțite peste tot, care au influențat 
opinia publică”. 


În plus, în timpul campaniei electorale, Ion Ceban nu a pus accentul pe 
apartenența sa politică, declarând că va renunța la calitatea de membru 
al PSRM şi va fi un primar al tuturor, lucru pe care l-a repetat și în pri- 
mele declarații după anunţarea rezultatelor preliminare, care îl dădeau 
câştigător al cursei”. 


[PTT RIOIMIÂINIĂ 
Blocul ACUM refuză colaborarea la nivel local cu PSRM 


Imediat după încheierea numărării voturilor, președintele Igor Dodon, 
liderul PSRM, Zinaida Greceanii și candidatul lor, lon Ceban, au or- 
ganizat o conferință de presă, în timpul căreia au anunţat că își doresc 
menţinerea coaliției de guvernare și la nivel local. „Noi suntem pentru 
păstrarea acestei coaliții de guvernare. În următoarele zile vom veni cu 
propuneri pentru partenerii de coaliție și sperăm că această coaliţie se 
va regăsi și la nivel local”, preciza Igor Dodon:. 


La rândul său, Ion Ceban a declarat că va fi, în următorii patru ani, pri- 
marul tuturor, specificând că noii consilieri ai PSRM vor face coaliție 
cu cei ai Blocului ACUM și cu „cei care n-au avut probleme de integri- 
tate”. 


În urma alegerilor locale, PSRM a obţinut 37,6% din voturi, respectiv 
22 de mandate în Consiliul Municipal Chişinău, iar pe locul doi, cu 19 
mandate, s-a clasat Blocul ACUM, căruia i-au revenit 33,3% dintre vo- 
turile exprimate”, cele două formaţiuni politice cumulând majoritatea 
posturilor de consilieri municipali. 


Ținând cont de această realitate politică, noul primar ales, Ion Ceban, 
a reiterat oferta făcută anterior consilierilor Blocului ACUM privind 
formarea unei coaliţii la nivel local, anunțând că le va propune acestora 
două funcţii de viceprimar şi cel puţin două de pretor'!. Concomitent, 
acesta a anunţat că își va suspenda calitatea de membru al PSRM. 


În ciuda propunerilor făcute de partenerii de coaliție, reprezentanți ai 
Blocului ACUM, între care şi Andrei Năstase, colider al acestuia, au 
declarat, la 5 noiembrie 2019, că nu vor face coaliţie cu socialiștii în 
Consiliul Municipal Chișinău (CMC). „Noi vom susţine toate proiec- 
tele bune pentru locuitorii capitalei, iar pentru asta nu avem nevoie de 
coaliții politice”, arăta Năstase. 


Refuzul de colaborare al Blocului ACUM la nivelul Chișinăului i-a 
determinat pe socialişti să caute noi parteneri pentru constituirea 
structurilor raionale ale administraţiei publice locale, acolo unde nu 
au obţinut majoritatea. Pe de altă parte, demiterea Guvernului Sandu, 
la scurt timp după alegerile locale, a accelerat procesul de regrupare a 
forțelor în teritoriu în vederea formării consiliilor raionale. 


REGISTRU ACTUAL 


Rezultatul a fost că în circa 80% dintre raioane puterea a fost luată fie 
de un socialist — în cele mai multe cazuri — fie de un democrat sau de o 
coaliţie a acestor două partide, Blocului ACUM revenindu-i conduce- 
rea doar într-un singur raion, Ialoveni, din totalul de 34”. 


Ca urmare, putem conchide că socialiștii au acaparat puterea şi în te- 
ritoriu, nu numai în Municipiul Chişinău, instituind un monopol al 
acesteia în întreaga Basarabie. 


Eșecul la alegerile locale 
a fost preludiul destrămării Blocului ACUM 


Pierderea Primăriei Chișnău şi neînțelegerile dintre cele două 
formaţiuni politice privind colaborarea la nivel local au dus la acutiza- 
rea disensiunilor existente în interiorul acestei coaliții, lucru recunos- 
cut de Alexandru Slusari, unul dintre liderii Blocului ACUM. Acesta 
menționa: „Dacă cineva crede că poate să arate cu degetul ce trebuie 
să reformăm, greşeşte, noi nu suntem partid șantajabil, nu acceptăm 
ameninţări. Vom face modificări de structură în cadrul partidului, dar 
nu renunțăm la principiile noastre”. 


Trimiterile acestuia erau făcute către Maia Sandu, liderul PAS, care, 
potrivit reprezentanţilor PPDA, trebuia să-şi asume și partea ei de res- 
ponsabilitate pentru pierderea puterii în marea majoritate a raioanelor, 
unde se putea instala o administraţie publică locală a Blocului ACUM. 


Analiştii politici au sesizat faptul că atât acţiunile, cât şi declaraţiile de 
după demiterea Guvernului Sandu și pierderea întregii puteri de către 
Blocul ACUM au erodat în mod semnificativ încrederea între cele două 
partide componente ale acestuia. Mai întâi, consilierii lor s-au separat 
în grupuri distincte în cadrul Consiliului Municipal Chişinău, iar apoi 
au apărut semne că formațiunile respective ar putea să rivalizeze între 
ele în scrutinul repetat pentru alegerea unui deputat în circumscripția 
Hâncești, ceea ce s-a şi întâmplat, ulterior”. 


În ultimele luni ale anului 2019 şi prima jumătate a lui 2020, relaţiile 
dintre Maia Sandu și Andrei Nătase şi, implicit, dintre partidele aces- 
tora, s-au răcit din ce în ce mai mult, îndeosebi din cauza acuzațiilor 
reciproce pe tema pierderii puterii, atât la nivel naţional, cât și la nivel 

local, ceea ce a făcut ca, practic, Blocul ACUM să se desființeze de fac- 
to, iar cele două formaţiuni să se distanțeze tot mai mult și să-și aleagă 
căi diferite de evoluţie politică. 


Nici apropierea alegerilor prezidenţiale, din 1 noiembrie 2020, nici 
necesitatea unificării dreptei politice împotriva adversarului comun, 
prorusul Igor Dodon, nu i-au determinat pe cei doi foști aliați să 
treacă peste animozităţile dintre ei şi să pună pe prim plan interesele 
naționale ale românilor basarabeni, respectiv susținerea unui candidat 
unic la scrutinul prezidenţial, ambii înscriindu-se în cursa electorală. 


Note | 'www.alegeri.md, ultima accesare la 10 martie 2020. 
*www.europalibera.org, din 3 noiembrie 2019. 
*www.europalibera.org, din 4 noiembrie 2019. 
*www.deschide.md, din 3 noiembrie 2019. 
*www.europalibera.org, din 4 noiembrie 2019. 
“www.europalibera.org, din 3 noiembrie 2019. 

7 Agenţia Moldpres, din 3 noiembrie 2019. 

3 Agenţia Moldpres, din 3 noiembrie 2019. 

°’ Idem. 

1 Agenția Moldpres, din 23 octombrie 2019. 

1 Agenţia Moldpres, din 4 noiembrie 2019. 

12 Agenția Moldpres, din 5 noiembrie 2019. 

8 www.europalibera.org, din 16 decembrie 2019 
14 Agenţia Moldpres, din 5 noiembrie 2019. 
'Swww.europalibera.org, din 16 decembrie 2019. 

Stoica LASCU 


În ciuda practicării unei extrem 

de apăsătoare politici de rusificare, 
basarabenii și-au păstrat conștiința 
de neam și de limbă 


Interviu realizat de Mariana TERRA 


St.L. — muzeograf la Muzeul de Istorie Naţională și Arheologie Constanţa, 
1975-2003, cadru didactic, inclusiv profesor, la Facultatea de Istorie și 
Științe Politice, Universitatea „Ovidius” din Constanţa, 1993-2017; autor de 
studii și cărţi privind istoria României, în special a Dobrogei, Romanitatea 
Balcanică, aromânii și meglenoromânii, sud-estul european, în special 
Albania modernă, istoriografia contemporană; activitate publicistică; m.a. 
al Academiei Oamenilor de Știință din România. 


.T. — profesoară, publicistă. Născută Târnăvean în Ocna Mureș, jud. Alba, 
iulie 1946. Stabilită în New York (1992). În SUA, desfășoară intensă 
activitate ziaristică: redactor-șef al revistei „Dacia magazin”, redactor al 
emisiunii TV „Romanian Voice of New York” editor, din 1999, al revistei 
„Romanian Journal” (New York, director bucovineanul Vasile Bădăluță). 
Autoare a vol. Jon Stefan, destin româno-american pe verticalitatea vieții 
(Alba lulia, 2015). Membră a Uniunii Ziariştilor Profesioniști din România. 


Ww 


- Stimate domnule profesor, propun să vorbim în acest interviu des- 
pre 27 martie (9 aprilie pe stil nou), când s-au împlinit 102 ani de la 
hotărârea Sfatului Țării de la Chişinău prin care teritoriul românesc 
dintre Prut și Nistru se unea cu Țara-Mumă. Vă rog să Vă referiți la 
aspecte mai puțin sau deloc cunoscute despre acest eveniment. În ce 
măsură, domnule profesor, această zi simbolică, mai este, astăzi, de 
actualitate? 


- Cunoaşterea istoriei naționale a unui popor este întotdeauna de actu- 
alitate, căci de raportarea la ea depinde, în bună măsură, conştientizarea 

identităţii într-o lume în care aceasta se încearcă a fi tot mai neluată în 
seamă, ca să nu zic altfel. Este întotdeauna de actualitate rememorarea 
marilor etape ale istoriei neamului, a proceselor istorice definitorii, a 
personalităţilor şi a însemnătăţii existenţei Statului Român în această 
parte a Europei. lar atunci când unele componente naţional-teritoriale 
ale Neamului au fost — din cauza vicisitudinilor Istoriei — mai puţin 
cercetate şi relevate publicului larg, ori de-a dreptul ocultate sau pre- 
zentate deformat şi părtinitoriu, „actualitatea” rememorării unor fapte, 
oameni şi instituţii din trecutul nostru este de crezut că trebuie să fie, 
neîncetat, în vizorul slujitorilor lui Clio, al mijloacelor de informare. 
Cum să nu fie de actualitate, de pildă, rana deschisă a Neamului care 
este străvechiul teritoriu al său de dincolo de Prut, dislocat în 1812 
din trupul unuia din statele românești medievale, Moldova, reîntrupat 
acum 102 ani, şi înstrăinat, din nou, în fatidicul an 1940? Cum să nu 
fie de actualitate în a releva generaţiilor de astăzi lucrările și spusele — 
puţin ori deloc ştiute — ale unor oameni de știință care s-au ridicat în 
apărarea pământului românesc al Basarabiei ori a Istoriografiei fraților 
noştri din spaţiul pruto-nistrean? 


- Puteţi detalia prin câteva exemple? 


- M-am gândit la numele unor savanţi-patrioţi ale căror opere asupra Ba- 
sarabiei nu erau cunoscute, până de curând, publicului larg, ba chiar nici 
specialiştilor. Este vorba, în primul rând, de lucrări apărute în anul 1940: 
una dintre ele a fost editată acum doi ani de către Editura Istros a Muzeului 
Brăilei „Carol Į’ cu titlul Basarabia — drepturi și realizări românești. Dreptul 
românilor asupra Basarabiei şi aparţine marelui istoric Victor Papacostea 
(1900-1962), „o conştiinţă trează a naţiunii”, cum îl numește în Prefaţa 
volumului profesorul loan-Aurel Pop, preşedintele Academiei Române. 


Lucrarea, o sinteză de mici dimensiuni, a apărut în 1940 în limbile ger- 
mană și engleză — Bessarabien-Rumâănische Rechte und Leistungen, respectiv 
The Rights of the Romanians Upon Bessarabia, fiind semnată, nota bene, 
cu pseudonim: dr. I. Frunză: „Unită cu România, de care aparține prin 
situația geopolitică şi prin legăturile sale istorice şi de neam, precum și da- 
torită dreptului său național și vocației sale politice, Basarabia s-a integrat 
în sistemul european și s-a despărţit de spaţiul rusesc, cu care nu era legată 
prin niciun fel de relații. 

Sensul istoric al unirii Basarabiei cu România — arată pentru informarea 
opiniunii publice europene a crâncenului an 1940 profesorul Papacostea 
— a însemnat aşadar revenirea ei în Europa. Activitatea românească în Ba- 
sarabia s-a realizat, prin urmare, sub egida acestui sens istoric şi tot ce a 
înfăptuit România acolo în toate domeniile vieţii publice poartă pecetea 
acestei vocaţii”. 


Dar, despre „activităţi și realizări româneşti din Basarabia de-a lungul ce- 
lor 22 de ani de administraţie română” se poate vorbi în mod separat. În 
acest cadru, este de amintit, nu mai puţin, ce scria în toamna aceluiași ne- 
fast an cărturarul ieşean Petru Caraman (1898-1980), care arăta răspicat 
că „a demonstra că Basarabia este locuită de români și că aceştia formează 
marea majoritate a populaţiei este fără îndoială ceva cu totul de prisos, 
fiindcă ar însemna să ne pierdem timpul demonstrând evidențe. Nu doar 
în baza vreunui drept de natură etnografică s-a abătut cumplita năpastă de 
ieri asupra țării noastre. Și nici în baza dreptului istoric, căci nedreptatea 
din 1812 nu putea deveni în 1940 un drept care să poată fi invocat de con- 
ducătorii Rusiei actuale, așa cum s-a întâmplat... Noi ştim — şi cu noi toată 
lumea care păstrează obiectivitatea bunei credinţe — că ceea ce a avut de 
pătimit poporul românesc în ultimul timp s-a petrecut în disprețul total și 
cinic al oricărui principiu de drept”. 


- Sunt evocate, cum se vede, tradiţii și evidențe istorice, principiile 
dreptului internaţional, de care, însă, nu s-a ţinut deloc seama. 


— Marile Puteri — şi aici nu este vorba numai de întinsul stat slav eurasiatic, 
care a înglobat partea de Est a spaţiului istoric românesc — nu ţin seama, 
din păcate, deseori — Istoria, mai veche şi mai nouă, chiar cea din zile- 
le noastre, ne stă mărturie în acest sens — de asemenea lucruri, „drepturi 
naturale și juridice”. Asta nu înseamnă însă că ele nu trebuie afirmate și 
apărate de către exponenţii intelectuali ai națiunilor. Așa este cazul, ur- 
mând firul convorbirii de față, cu relevarea și apărarea drepturilor noastre 
asupra Basarabiei și în anii celui de-al Doilea Război Mondial; o astfel de 
atitudine a fost exprimată de savantul-patriot-martir Gheorghe I. Brătia- 
nu (1898-1953), în 1943, într-o monografie întinsă (peste 240 p.) — el o 
numeşte „studiu” —, destinată și ea străinătăţii, La Bessarabie. Droits nati- 
onaux et historiques (tradusă, în deceniile din urmă, şi în limba română): 
„Cu toate că principiile dreptului şi respectul unităţii etnice și lingvistice 
îşi mai păstrează încă din valoarea pe care au avut-o odinioară, trebuie să-i 

informăm fără întârziere pe toți cei care au sarcina grea de a reconstrui Eu- 
ropa şi lumea întreagă (omul de știință şi omul politic român se încredea, 
cum se vede, în biruința alianţei la care era parte România în 1943 —n.n.), 
despre interesul de prim ordin și despre dreptul indiscutabil pe care îl re- 
prezintă pentru România chestiunea Basarabiei. 


Orice soluţie care nu ar ţine seama de acest atașament - avertizează 

G. I. Brătianu în Cuvânt înainte datat 13 august 1943, Bucureşti — ar risca 
2 3 

să distrugă din nou fundamentele păcii şi să creeze în viitor noi și ine- 

puizabile surse de conflict care sunt consecința necesară a săvârșirii unei 

nedreptăţi”. 


Peste o jumătate de an, în februarie 1944, este susținută la Bucureşti 
o valoroasă teză de doctorat în drept, neintrodusă însă în circuitul 
ştiinţific decât în urmă cu câţiva ani, în 2012 (prin strădania lăudabilă 
a editorului, istoricul bucureştean Ion Constantin), Problema Basara- 
biei în lumina principiilor actelor juridice internaționale (Contribuţii la 
cunoaşterea raporturilor diplomatice româno-ruse), în care merituosul 
autor Dumitru Th. Pârvu subliniază răspicat, din capul locului, că „Nu- 
mele Basarabiei ne evocă o istorie întreagă. Istoria Basarabiei înseam- 
nă, în sensul restrâns al cuvântului, istoria prefacerilor și frământărilor 
prin care a trecut de-a lungul veacului această parte a țării, din motive 
istorico-geografice. 


Toate frământările se cuprind, ca într-un simbol, în însăşi numele pro- 
vinciei, de cea mai curată origine românească, nume care a acoperit însă 
această regiune ca zăbranic al morţii, mai mult de un veac, sub străinul 
cotropitor. 


Cuvântul Basarabia ne reamintește de o lungă perioadă a dominaţiei 
ruseşti în cele mai asupritoare condiţii ale provinciei curat româneşti, de 
sub care a scăpat printr-un miracol. 


- Înainte de a vorbi despre anii mişcării naţionale din preajma 
Declaraţiei Sfatului Ţării de la 27 martie 1918, este interesant de 
ştiut care era situația Basarabiei în epoca ţaristă, în lumina cercetări- 
lor istoricilor de la Chişinău. 


— Este o perspectivă istoriografică ce poate să ne pună în contact cu 
stadiul de azi al scrisului istoric din Republica Moldova. Ea comportă 

însă o discuție mai largă, pe un spaţiu ca atare — totuși, este de relevat 
calitatea ştiinţifică remarcabilă, după părerea mea, a celor mai multe 
producte ale istoriografiei transprutene; sunt lucrări de specialitate 
(monografii, culegeri de documente, studii de caz, culegeri de artico- 
le şi studii) ce poartă amprenta, din punctul de vedere al arhitecturii 
etapelor de cercetare, a analizei documentului în contextul istoric dat 
și al formulării de concluzii, rigurozității şcolii ştiinţifice moldave; este 
destul în a arăta că cele mai multe lucrări (ale specialiştilor ca atare, 
nu mă refer la veleitari şi amatori), ce apar sub egida institutelor de 
specialitate sau ale facultăţilor de profil, au inscripționată precizarea că 
respectiva lucrare a fost analizată/avizată la cutare dată, de către colec- 
tivul ştiinţific respectiv (rigoare care în România „Jara-Mumă” nu mai 
este uzuală de câteva zeci de decenii, confundându-se, aici, termenii şi 
cadrele de exprimare a democraţiei cu cei ai cercetării ştiinţifice, mai 
ales instituționalizate, şi practicii editoriale occidentale). 


- Enumeraţi, vă rog, în acest context, înainte de a continua răspun- 
sul la întrebarea de mai sus, câteva dintre numele mai cunoscute de 
istorici din Basarabia de astăzi. 


- Desigur, dar mai întâi este de arătat că sunt la Chișinău institute de 
cercetare remarcabile — precum Institutul de Istorie (al Academiei de 
Ştiinţe a Moldovei) (condus de profesorul Gheorghe E. Cojocaru), ori 
Institutul de Istorie Socială „ProMemoria” (al Facultăţii de Istorie și Fi- 
losofie a Universităţii de Stat din Moldova) (condus de profesorul Ana- 
tol Petrencu) sau Muzeul Naţional de Istorie a Moldovei (condus de dr. 
hab. Eugen Sava); sau reviste de specialitate care pot sta, din punctul de 
vedere al substanţei ştiinţifice ori al seriozității respectării periodicității, 
inclusiv pe Internet (ceea ce nu se întâmplă, totuși, cu toate suratele lor, 
similare, din dreapta Prutului), precum „Revista de istorie a Moldo- 
vei”, „Destin românesc”, „ProMemoria”, „Iyragetia”, „Limba Română”, 
„Akademos” ş.a. Cât priveşte pe slujitorii scrisului istoric, ei sunt, cum 
spuneam, cei mai mulți, de foarte bună facturi ştiinţifică și mi-e greu a 
face o enumerare; totuși, nu pot fi eludate nume (cu unii am avut onoare 
a mă intersecta pe la diferite conclavuri ştiinţifice, la Chișinău și Cahul, 
la Constanţa, Cluj-Napoca sau laşi) dintre cele mai reprezentative și re- 
spectabile de confrații lor — începând cu unul dintre decanii de vârstă, 
profesorul Demir Dragnev (m.c. al Academiei de Ştiinţe a Moldovei), 

continuând cu personalități pe deplin afirmate, precum Ion Buga, Ion 
Chirtoagă, Vitalie Ciobanu, Gheorghe E. Cojocaru, Iurie Colesnic, Silvia 
Corlăteanu-Granciuc, regretata Maria Danilov, Nicolae Enciu, Andrei 
Eşanu (membru al Academiei de Ştiinţe a Moldovei, membru de onoare 
al Academiei Române), Silvia Grossu, Ion Gumenâi, Vlad Mischevca, 
Anton Moraru, regretatul Alexandru Moşanu (membru de onoare al 
Academiei Române), Sergiu Musteaţă, Ion Negrei, Elena Negru, Ghe- 
orghe Negru, regretatul Gheorghe Palade, Anatol Petrencu, regretatul 
Valeriu Popovschi, Gheorghe Postică, Dinu Poştarencu, Ion Șişcanu, 
Valentin 'Tomuleţ, Ion Țurcanu, lon Varta, Vitalie Văratec ș.a., şi până la 
cei din tânăra generaţie, precum Sergiu Bacalov, Valentin Burlacu, Igor 
Cașu, Ivan Duminică, Andrei Emilciuc, Cristina Gherasim, Tudor Scli- 
fos, Octavian Ţâcu ş.a. 


- Oameni de cultură, istorici din generaţii diferite au demonstrat 
opinia lor bazată pe documente. Domnule profesor, vă rugăm să 
prezentaţi acum informaţii inedite despre perioada ţaristă a Basara- 
biei. 

- Da, despre situaţia Basarabiei țariste aș vrea să-l citez pe profesorul Va- 
lentin Tomuleț, care, în una din documentatele sale tomuri, Basarabia în 
epoca modernă (1812-1918). Instituţii, regulamente, termeni — arată că în 
cadrul Imperiului Rus, după 1812, ca urmare a politicii generale a aces- 
tuia, „Basarabia se transformă într-o colonie: piață sigură de desfacere a 
mărfurilor industriale şi de manufactură ruse și o bază de materii prime 
ieftene pentru tânăra industrie rusă. Aceasta, la rândul său, a influențat 
direct procesul de formare a burgheziei naţionale”. Același autor subli- 
niază cu alt prilej: „[arismul a început să traducă în viaţă în această pro- 
vincie politica sa colonială, să întărească prin intermediul aparatului ad- 
ministrativ de stat orânduirea existentă, să-și consolideze sprijinul social 
pe baza boierilor și a coloniștilor din regiune”, din rândul băștinașilor 
şi a nou-veniţilor formându-se „elitele” social-politice şi economice ale 
guberniei Basarabiei; într-adevăr, el va încuraja, între altele (precum 
acordarea unor întinse suprafețe de pământ ofițerilor şi funcţionarilor 
ruși, dar și unor boieri autohtoni), şi stabilirea de coloniști — de diverse 
confesiuni — mai ales bulgari și germani, care au avut — alături de evrei, 
armeni, lipoveni şi greci (sub acest etnonim se „ascundeau”, în fapt, şi 
familii de vlahi/aromâni veniţi din Balcani) — reale aptitudini lucrative, 

contribuind, și ei, la modernizarea regiunii, pe diverse planuri; inclusiv 
în plan urbanistic, aici desfășurându-și activitatea arhitecți renumiţi în 
epocă, precum Giorgio Toricelli, Mihail Ozmidov, Bogdan Eitner, Ale- 
xandru Bernardazzi (mai ales prin edificarea Chișinăului în vremea celui 
considerat a fi „cel mai ilustru primar al oraşul — Carol Schmidt, primar 
în perioada 1877-1903). 


- Dincolo de o anumită modernizare, procesul de rusificare a fost, 
însă, cum se ştie, un aspect foarte apăsător în Basarabia. 


- Aşa este, există mărturii de epocă ce atestă continua înăsprire a acestui 
proces, ce avea drept obiectiv pierderea conștiinței etnice a basarabenilor, 
înstrăinarea de sufletul românesc. 


Istoricii moldoveni de astăzi au adus, în acest sens, numeroase mărturii 
documentare de epocă. Dar, în ciuda practicării acestei extrem de apăsă- 
toare politici de rusificare (inclusiv prin încurajarea minorităților etnice și 
confesionale) și deznaționalizare — atenuată în primele decenii ale veacului 
al XIX-lea, accentuate în a doua jumătate a secolului —, de lipsa libertăţilor 
de exprimare, românii basarabeni îşi vor păstra cu sfințenie datinile şi obi- 
ceiurile seculare, conștiința de neam și limba — deși aceasta a fost predată 
în învățământul laic (nu în toate şcolile) doar ca materie de studiu, nu ca şi 
limbă de instruire: în întregul secol țarist, limba română nu s-a predat decât 
în puţine şcoli laice, şi pentru scurte perioade, doar acolo unde s-a predat 
ea a fost permisă — cum arată Lidia Colesnic-Codreanca, în volumul Limba 
română în Basarabia (1812-1918). Studiu sociolingvistic pe baza materia- 
lelor de arhivă — doar ca instrument de studiere aprofundată a limbii ruse. 
Oricum, analfabetismul era crunt — în primul deceniu al secolului trecut, 
peste 93 la sută dintre moldoveni nu erau ştiutori de carte. 


- Totuși populaţia Basarabiei a fost în principal formată din ţărani, 
iar aceștia fiind, practic, lipsiţi de instrucţie publică, spiritul naţional 
nu putea fi dezvoltat ușor. 


- Aşa este. Deşi o parte a boierimii a beneficiat de avantaje materiale 
şi sociale din partea autorităţilor țariste, atenuându-se astfel spiritul 
naţional, pe măsură ce ideile democratice fisurau sistemul opresiv rus, 
şi în Basarabia se vor manifesta din ce în ce mai mult acţiunile ce vor 
dimensiona mișcarea naţională. Profesorul Demir Dragnev are o radi- 
ografiere ca atare a rolului și locului țărănimii basarabene și a Bisericii 

în ansamblul mișcării naţionale: „Nu putem vorbi de o evoluţie spre vi- 
ziuni naționale moderne în mediul populaţiei rurale basarabene. Anal- 
fabetismul a dominat în acest mediu în întreaga perioadă de stăpânire 
țaristă. Alexandru Boldur a descris amplu tradiționalismul românesc al 
țărănimii basarabene, care «deși s-a adaptat la sistemul rusesc adminis- 
trativ, nu s-a putut adapta la cultura rusească». 'Țărănimea basarabeană 
a rămas, până în secolul XX, la nivelul mentalităților etnoculturale care 
existau aici până la 1812, conservând în mediul său datinile și obiceiurile 
seculare, creaţiile folclorice şi spiritualitatea creştin-ortodoxă, comune 
întregului spațiu locuit de români. Pe parcursul dominaţiei țariste, Bi- 
serica rămânea principalul centru de cultură spirituală, naţională. Mai 
ales în bibliotecile mănăstirești exista o atitudine specială față de cartea 
românească tipărită. Recent - arată profesorul Dragnev —, istoricul Igor 
Cereteu a identificat în 28 de mănăstiri şi schituri basarabene 655 de 
cărți românești de factură religioasă tipărite în perioada 1697-1917 în 
diferite centre de cultură românească, inclusiv în Basarabia. În perioa- 
da stăpânirii țariste, țărănimea basarabeană și-a păstrat identitatea etnică 
în conformitate cu tradiția medievală europeană de a se identifica după 
țara de origine. Ei concepeau în continuare spaţiul pruto-nistrean drept 
o parte a Ţării Moldovei. Concomitent, conform tradiției seculare, ei se 
adresau conaţionalilor lor cu apelativul «măi române!>" 


- În aceste condiţii, cred că rolul principal în mișcarea naţională a 
românilor basarabeni trebuia să și-l asume intelectualii... 


— ..„. sau oamenii cu stare, capacitaţi la românitate, precum proprietarul 
Vasile Stroescu, iar alții, precum Paul Gore, loan Pelivan, Petre Cazacu, 
Pantelimon Halippa, Emanoil Gavriliţă, Constantin Stere, Zamfir Arbo- 
re, Alexis Nour (ultimii trei — stabiliţi în Vechiul Regat) ș.a. se vor număra 
printre acei intelectuali basarabeni ce vor insufla simțământul naţional 
prin intermediul presei, al asociaţiilor, al unor acțiuni publice. Începând 
din 1905-1906, apar la Chişinău publicaţii în limba română — „Basarabia', 
„Moldoveanul”, „Viaţa Basarabiei”, „Cuvânt moldovenesc” ș.a. Aş vrea 
să reținem că în contextul mișcărilor din Rusia pentru democratizarea 
societăţii, din 1906 se cere, public, restaurarea autonomiei Basarabiei (era 
o simplă gubernie), învățământ în limba naţională. Documentatul istoric 
Gheorghe Negru arată că „la sfârşitul sec. XIX — începutul sec. XX elita 
intelectuală boierească din Basarabia a fost completată cu un grup nou 

de intelectuali proveniţi din familii de clerici, învăţători, funcţionari de la 
sate, răzeși și alte categorii de țărani liberi, care au proliferat un naționalism 
denumit de ei înșiși «revoluţionar» sau «naţional-democrat>. Cei mai 
de vază reprezentanţi ai acestui tip de naționalism s-au dovedit a fi foştii 
studenţi ai «pământeniei» basarabene de la Universitatea din Dorpat 
care, la 5 februarie 1900, în cadrul unei adunări generale, au constituit 
prima organizație naţională ilegală din Basarabia. Ei au stabilit legături cu 
românii basarabeni din România, cu alte personalități de la Bucureşti, au 
organizat manifestări culturale naționale, s-au implicat în activitatea poli- 
tică ilegală. 

Liderul ei incontestabil — Ion Pelivan — împreună cu alți intelectuali 
din Chişinău și Bucureşti, au contribuit decisiv, în 1905, la declanșarea 
mişcării naționale din Basarabia, au pus bazele presei românești, au 
desfășurat o amplă activitate de demontare a miturilor imperiale ruseşti 
şi de cultivare a identităţii românești moderne, bazată pe ideea unității 
lingvistice, culturale și etnice a tuturor românilor aflați sub dominație 
străină şi a celor din România liberă. Mişcarea din 1905 a depășit cadrul 
naţionalismului cultural al boierilor, formulând cererea autonomiei Basa- 
rabiei în cadrul Imperiului Rus şi încercând să constituie și să consolideze 
primele structuri politice din Basarabia”. Vreau să subliniez, de asemenea, 
în acest context, că marcarea în 1912 a Centenarului rășluirii Moldovei a 
fost prilejul exprimării unei impresionante solidarități a românilor din Ve- 
chiul Regat cu frații basarabeni, editându-se cărţi — cum a făcut N. Iorga 
- despre istoria Basarabiei, publicându-se zeci de articole, organizându-se 
manifestări publice. 


- Anul 1917, când s-a prăbușit ţarismul odată cu înlăturarea dinasti- 
ei Romanovilor de pe tronul Rusiei, va declanșa și în gubernia Basa- 
rabiei descătușarea simțămintelor naţionale... 


- Prăbuşirea ţarismului în februarie 1917, adâncirea procesului de de- 
mocratizare a Rusiei în lunile ce au urmat vor dinamiza, în adevăr, şi 
mișcarea națională românească în Basarabia. În aprilie 1917 este adop- 
tată o moțiune prin care se cere autonomie administrativă, economică, 
religioasă şi culturală în cadrul Rusiei; este organizat Partidul Naţional 
Moldovenesc, condus de Vasile Stroescu, Pantelimon Halippa, Paul Gore 
- la care au contribuit printr-o activitate ce se va dovedi remarcabilă și 
refugiații (regățeni, bucovineni şi transilvăneni), precum Onisifor Ghibu 

şi Romulus Cioflec; profesorul Ion Ţurcanu, un avizat cunoscător al eve- 
nimentelor epocii, arată în documentatul tom Unirea Basarabiei cu Româ- 
nia. Preludii, premise, realizări: 1918, că „Partidul Naţional Moldovenesc 
nu a apărut din inițiativa unui grup restrâns de luptători, ci a fost produsul 
predispoziţiei generale din societatea basarabeană către primeniri radica- 
le în urma prăbuşirii ţarismului”. 


Anul 1917 este un an realmente de puternică revigorare, de profundă 
renaștere a simțămintelor naţionale româneşti. Să reținem că atunci 
când, la 25 mai 1917, se deschide Congresul Învăţătorilor, militantul 
național-cultural Paul Gore se adresează pentru prima dată la o întru- 
nire a intelectualilor basarabeni cu cuvintele „Fraţi români”. lată cum 
redă în însemnările sale acest semnificativ și emoţionant moment tran- 
silvăneanul, martor ocular, Onisifor Ghibu: „Domnul Gore deschide 
congresul hiritisind pe cei de față cu cuvintele: Fraţi români”, care însă 
au fost întrerupte de mulți din sală, care strigau: «Noi nu suntem ro- 
mâni, ci moldoveni». D. Gore a rămas mirat de aceste cuvinte și a zis: 
«Îmi pare foarte rău, domnilor, dar eu cunosc istoria neamului nostru 
şi ştiu că el se numește neam românesc». Iarăşi întreruperi: «Noi sun- 
tem moldoveni, nu români». Neamul românesc locuieşte în multe ţări, 
şi astfel avem români ardeleni, români bucovineni, munteni, olteni, 
moldoveni şi [români/aromâni] macedoneni, dar cu un cuvânt, toți 
suntem români. Neam moldovenesc nu este. Dar dacă dumneavoastră 
vă face mai mare plăcere să vă zic frați moldoveni, iată, vă zic: «Fraţi 
moldoveni»”. 


— Şi se ajunge, astfel, la anul 1918, în contextul când în Rusia, prin 
preluarea puterii de către Sovietele conduse de Lenin, se declanșează, 
practic, războiul civil. 


- Contextul geopolitic devenea, dintr-o dată, mult mai complex și pe 
fondul prezenţei în zonă a armatelor de ocupaţie ale Germaniei și Im- 
periului Austro-Ungar, a creării statului Ucraina, cu pretenții teritoriale. 
La 24 ianuarie 1918 Sfatul Țării — despre care profesorul Gheorghe E. 
Cojocaru relevă că „din clipa constituirii, a devenit unicul exponent le- 
gitim al suveranității Republicii Moldovenești (Basarabiei)” — votează în 
unanimitate independenţa, „în virtutea situaţiei care s-a creat şi în cores- 
pundere cu voinţa poporului”, preşedinte al Republicii fiind ales tot Ion 
Inculeţ, iar ca șef al Guvernului dr. Daniel Ciugureanu. Urmează câteva 

săptămâni de foc, când în sânul populaţiei se radicalizează ideea unirii, 
judeţele cerând public consfinţirea acestui act de justețe și reparațiune 
naţională. Având şi consimțământul reprezentanţilor Antantei, Guvernul 
român încurajează cererile fraților basarabeni, ajutaţi în demersul lor şi de 
către Constantin Stere (cooptat în Sfatul Țării). Se ajunge astfel la votarea 
istoricei Declaraţii de la 27 martie/9 aprilie 1918: „Nu este român din Ba- 
sarabia care să nu fi simţit în sufletul lui că ziua aceasta trebuie să vie. lată 
că a venit. Sunt fericit că am apucat-o” — declara dr. Daniel Ciugureanu în 
seara respectivă la banchetul oferit Sfatului Țării şi oficialităților basarabe- 
ne de către prim-ministrul român Alexandru Marghiloman, aflat în acele 
zile la Chișinău. 


- Se înfăptuia, astfel, primul pas în făurirea României Mari! 


— A fost ora astrală a Basarabiei! Aș vreau să redau, la capătul acestei con- 
vorbiri a noastre, spusele regelui Ferdinand I Întregitorul, enunțate la 30 
martie, la Iași, la primirea sărbătorească a delegaţiei Sfatului Ţării, când la 
reşedinţa regală are loc un dejun oficial și la care Capul Statului se va adre- 
sa „fraţilor de peste Prut”: „Voi sunteţi aceia care aţi înţeles că sentimentul 
ce de mult domnea în inimile fraţilor noştri moldoveni ai Basarabiei, l-ați 
înțeles așa de bine că azi putem vorbi unii cu alţii și ca frați și ca prieteni. 
Sărbătorim astăzi înfăptuirea unui vis care de mult zăcea în inimile tutu- 
ror românilor de dincolo și de dincoace de apele Prutului. Din graniță 
ați făcut punte, unindu-vă cu 'Ţara-Mumă, și de aceea vă zic bine aţi venit 
între noi. V-aţi alipit în timpuri grele pentru Ţara-Mumă ca un copil tânăr, 
însă cu inima cu adevărat românească. Salutăm în voi o parte frumoasă 
a unui vis care niciodată nu se va şterge. De aceea ridic paharul meu în 
sănătatea fraţilor noștri, îmbrățișaţi de Mine cu aceeași căldură a dragostei 
părinteşti. Trăiască copilul cel mai mic, dar poate cel mai voinic al Româ- 
niei-Mame!” 


- Domnule profesor, ne-aţi impresionat. Cuvintele dumneavoas- 
tră nu sunt doar izvorâte din file importante ale istoriei Basarabiei 
românești, dar sunt și lecţii de profund patriotism. Vă felicităm, vă 
mulțumim din toată inima. 


Text preluat din revista Romanian Journal + 
New York (nr. 849, 850, 851, august - septembrie 2020) 

lon CONSTANTIN 
Poziţia regimului comunist din 
România în chestiunea Basarabiei (IV) 

O abilă orchestrare a deschiderii 
litigiului. Publicarea lucrărilor 
lui Marx și Engels despre români 


Se poate vorbi chiar de o abilă orchestrare a 
redeschiderii litigiului pe tema Basarabiei!. 
Mai întâi, a fost o etapă de pregătire diploma- 
tică, constând în asigurarea sprijinului unei 
mari puteri mondiale (China). A urmat pre- 
gătirea ideologică, declanșată prin denunțarea 
fățişă şi publică a „lozincilor false” din perioa- 
da interbelică și după cel de-al Doilea Război 
Mondial. Politica separatistă din 1924 a PCR, 
care susţinuse teza că Basarabia trebuie re- 
trocedată Uniunii Sovietice, a fost denunțată 
după 40 de ani prin argumentul că această 
poziţie fusese impusă de Komintern. 


În contextul eforturilor Bucureștiului pen- 
tru fundamentarea ideologică a litigiului cu 
Moscova în legătură cu teritoriile românești 
ocupate de URSS, descoperirea unor ma- 
nuscrise inedite ale lui Karl Marx în arhiva 
Institutului internaţional de istorie socială 
din Amsterdam, în care „părintele comunis- 
mului” condamna în cuvinte aspre politica 


| Partea a III-a vezi „Limba Română” (Chişinău), nr. 4-5 
(258-259), 2020, p. 298-316. 

rusească față de principatele române Moldova şi Ţara Românească 
şi îndeosebi „răpirea şi ocuparea Basarabiei”, au reprezentat o adevă- 
rată mană cerească pentru obiectivul urmărit. Copii după însemnă- 
rile în manuscris ale lui Marx pe marginea lucrării istoricului francez 
Elias Regnault, Histoire politique et sociale des Principautes Danubiennes 
(1855), care aveau ca sursă scrierile lui N. Bălcescu, Ion Ghica și 
I. Eliade Rădulescu, precum și studiul unui autor englez necunoscut, 
au fost obținute după îndelungi tratative desfășurate, începând din 
anul 1959, cu Academia din Amsterdam. Ele erau bune pentru tipar 
încă din anul 1961, dar conducerea PMR a considerat că adevărul în 
chestiunea Basarabiei nu se putea rosti în condiţiile de atunci, pentru 
că „ar fi antrenat inevitabil o dispută cu o mare putere care ar fi acuzat 
imediat România de intenţia de revizuire a graniţelor statornicite”. 
Promotorii liniei naţionale au apreciat că metoda cea mai potrivită 
din punct de vedere tactic ar fi aceea de a găsi argumente în interiorul 
sistemului și ele au fost găsite la cei doi clasici ai învățăturii marxiste 
— Marx şi Engels. Combaterea clasicilor marxism-leninismului era o 
treabă deloc ușoară și destul de delicată pentru conducerea primei țări 
a „socialismului victorios”. 


Pornind de la unele declaraţii ale lui N. Hrușciov, din decembrie 1963, 
referitoare la posibilitatea modificării pe cale pașnică a graniței româno- 
maghiare“, liderii de la Bucureşti au repus în discuţie problema teritorii- 
lor româneşti ocupate în 1940 de către URSS. La ședința Biroului Politic 
al CC al PMR din 20 ianuarie 1964, Gheorghiu-Dej a vorbit despre ocu- 
parea de către URSS a Basarabiei şi Nordului Bucovinei în iunie 1940, 
referindu-se la Pactul Ribbentrop-Molotov. Totodată, a cerut publicarea 
lucrării lui Marx Însemnări despre români (Manuscrise inedite): „Ceea ce 
mi se pare deosebit de important — menţiona liderul de partid din RPR 
— sunt câteva lucrări la care noi nu le-am dat drumul și trebuie să le dăm. 
Este lucrarea lui Marx. Trebuie să-i dăm drumul în masă. Avem scri- 
soarea de la Institutul « Marx-Engels-Lenin» (din Amsterdam - n.n.) 
care atestă valabilitatea textului acestei lucrări”. Gheorghiu-Dej a cerut 
ca scrisoarea „să se păstreze undeva într-un loc, să nu dispară, cum au 
dispărut şi alte documente”. Grăbirea publicării criticilor dure expri- 
mate de Marx la adresa ocupării Basarabiei de către Rusia țaristă a fost 
determinată și de faptul că, în 1963, puterea sovietică aniversase pe Boris 
Stefanov (fost secretar general al partidului comuniștilor din România 

în perioada 1936-1940), iar în 1964 tocmai era „comemorat” Bela Kun, 
liderul bolşevic al „Republicii Sfaturilor” din Ungaria anului 1919, ambii 
fiind fervenţi susținători ai fragmentării României. 


După cum remarca publicistul german Hans Hartl, în anul 1964 s-a 
ajuns în problema Basarabiei la o denunţare fățișă şi publică a „lozinci- 
lor false” din perioada dintre cele două războaie și după cel de-al Doilea 
Război Mondial, iar acest eveniment a fost marcat cu o „nouă bătaie de 
tobă plină de efect”€. Aceasta a constat în publicarea, în mai 1964, la edi- 
tura Academiei de Științe a Republicii Populare Române, a lucrării Karl 
Marx, Însemnări despre români (Manuscrise inedite), ediţie coordonată 
de acad. Andrei Oțetea și prof. Stanislaw Schwann . Așa cum arătau cei 
doi editori, era vorba de patru manuscrise ale lui Karl Marx, care fusese- 
ră descoperite în arhiva Institutului internaţional de istorie socială din 
Amsterdam. Acestea conţineau o serie de remarci critice la adresa poli- 
ticii țariste față de principatele române Moldova și Țara românească și, 
îndeosebi, „răpirea și ocuparea Basarabiei” (p. 107). Din numeroasele 
aprecieri de acest gen cuprinse în lucrare menționăm următoarele: 


„Abia au plecat austriecii din Țara Românească și rușii sub Suvoroff au 
intrat. Ţara este dată pradă focului şi jafului de către aceştia; Brăila este 
în flăcări” (p. 104). 


„Presiunea sa (a Rusiei — n.r.) asupra Divanului era irezistibilă. Rusia 
obținea în 1802 un hatișerif, care trebuia să dovedească românilor că 
era tot atât de puternică pentru a face bine, cât şi pentru a face rău” 


(p. 105). 


„In aceeaşi vreme, în timp ce românii manifestau atâta recunoştinţă 
oarbă, țarul la Tilsit reclama teritoriul lor” (p. 106). 


„Tăranul care suferise cel mai mult de pe urma ocupaţiei n-avea pentru 
muscal (moscovit) decât cuvinte de ură” (p. 108). 


„(Tudor - n.r.) Vladimirescu și țăranii săi erau de partea turcilor. 
Proclamaţia lui Tudor are un caracter naţional; invită pe boierii pă- 
mânteni a se uni cu dânsul; el nu vrea să conteste drepturile de suze- 
ranitate ale Porții. Pentru el, rusul și fanarioții sunt dușmani” (p. 111). 


„Regulamentul organic nu a fost redactat prin deliberările de la Iași și 
Bucureşti, ci pe baza instrucţiilor venite de la St. Petersburg. 

Tratatul de la Adrianopol (14 septembrie 1829). Principatele vor ră- 
mâne 10 ani sub ocupaţia militară a rușilor până la plata despăguburi- 
lor de război, fixate la 125 milioane de franci. 


Orloff, în numele ţarului, propune sultanului să cumpere două provin- 
cii româneşti, oferindu-i 36 000 000 franci” (p. 118). 


„Ideea politică fundamentală a revoluţiei din 1848 de la București a 
fost o mişcare împotriva protectoratului rus” (p. 130). 


„In Țara Românească, țăranii au protestat împotriva Regulamentului: 
soldaţii ruși, trimiși în sate, au dovedit cu focuri de armă blândeţea 
Regulamentului. În Moldova, nemulțumirea a luat un caracter de răs- 

coală țărănească: reprimarea a fost şi mai cruntă” (p. 140). 


„La 7 mai 1828, 150 000 de ruşi se revărsară în Moldo-Valahia. 
Niciodată, spune Saint-Marc Girardin însuși, n-a avut loc o mai înspăi- 
mântătoare distrugere de vieți omenești. Un jaf enorm, hoţii de-ale 
ofițerilor, barbaria soldatului rus” (p. 169). 


„Limba română e un fel de italiană orientală. În 1393, valahii (iar în 
1513 Moldova) au încheiat un tratat cu Baiazid, de la care pornesc 
pretenţiile Porții de suzeranitate asupra acestor provincii” (p. 171- 
172), 


Din lucrare rezultă clar că, în perioada exercitării suzeranității otoma- 
ne, principatele române nu erau colonii, ele își păstrau administrarea, 
iar turcii nu aveau dreptul să se implice în viaţa, cultura și credinţa pro- 
vinciilor. Acestea plăteau doar biruri. 


În Însemnările sale, Marx face referire şi la tratatul secret de alianță în- 
cheiat de Domnitorul Moldovei Dimitrie Cantemir cu ţarul rus Petru 
cel Mare, la Luţk în Rusia, pe data de 2 aprilie-13 aprilie 1711: „Art. 1. 
Moldova va dobândi întreg teritoriul dintre Nistru și Bugeac. Art. 2. 
Moldova nu va plăti niciun tribut Rusiei. Art. 4. Rusia nu se va ameste- 
ca în afacerile țării, şi niciunui rus nu-i va fi permis să se căsătorească şi 
să dobândească moșii în Moldova” (p. 172). 


Părintele comunismului subliniază, de asemenea, că anexarea 
Basarabiei la Imperiul Rus în 1812 a fost nelegitimă, iar Basarabia era 
populată de români: 


RIOIMIÂINIĂ 


„Prin Tratatul de la București (1812), Rusia a obţinut pentru ea însăși 
cedarea — aproape 1⁄2 din Moldova, provincia Basarabia. Convenţia de 
la Akkerman (1826) și tratatul de la Adrianopol n-au conferit Rusiei 
niciun drept de suveranitate (p. 174). Aceste provincii s-au veștejit la 
umbra protecției ruse” (p. 175). 


„A fi suspectat de a nutri sentimente patriotice era egal cu a fi exclus 
din funcțiuni publice. Servilitatea față de interesele Rusiei era un titlu 
de promovare” (p. 175). 


„Rusia ținea o armată de 30 000 de oameni în Basarabia. Cum afaceri- 
le Europei occidentale deveneau din zi în zi mai complicate, ocuparea 
Moldovei de către trupele ruse putea fi considerată ca un fapt împlinit” 


(p. 176). 


„Toată autoritatea, civilă, militară, legală, a fost ilegal uzurpată sau 
exercitată de soldățimea rusă. Toţi revoluționarii, ostili rușilor, au fost 
arestaţi... Ei au pus mâna şi pe veniturile Principatului, au revizuit tari- 
ful comercial și au interzis exportul produselor românești. 


Principatele au fost silite să întrețină, pe socoteala lor, imensa putere 
militară cu care Rusia persistă — 50 000 de ruşi” (p. 177). 


„Turcia nu putea ceda (ceea ce nu-i aparţinea), pentru că ea este nu- 
mai suverană a țărilor române. Poarta singură a recunoscut acest lucru, 
când la Carloviţ (Karlowitz — n.n.), presată de polonezi să le cedeze 
principatele moldo-valahe, ea a răspuns că nu avea dreptul de a face 
vreo cesiune teritorială, deoarece capitulaţiile (un fel de tratate care 
stabileau statutul Țărilor Române în cadrul Imperiului Otoman - n.n.) 
nu-i conferă decât un drept de suzeranitate” (p. 167. 


Redarea unor asemenea afirmaţii ale lui Karl Marx într-o culegere de 
manuscrise editată în România și răspândită public reprezenta o ade- 
vărată „senzaţie politică”!". Era evidentă intenţia editorilor de a induce 
ideea că Marx a manifestat „un interes puternic pentru poporul român” 
şi că ar fi urmărit cu atenţie „lupta sa pentru unitate și independenţă”. 
„Părintele socialismului ştiinţific” susținea apartenenţa populaţiei din 
Principatele Române, ca și a celei din Transilvania, Banat şi Basarabia, 
la acelaşi popor român, precum şi ideea de unitate națională a români- 
lor'!. Mai mult decât atât, Karl Marx ar fi fost doritor să ajute poporul 

român să se constituie într-un stat care să-i cuprindă pe toți români, 
inclusiv pe cei din Basarabia”. 


Așa cum releva istoricul George Ciorănescu, aceste manuscrise ine- 
dite ale lui Marx „serveau de minune intereselor românești”'5, lovind 
puternic în mitul imperial al moldovenismului sovietic. Dacă până 
atunci orice referire la caracterul românesc al teritoriului dintre Prut şi 
Nistru era tabu, publicarea Însemnărilor lui Marx a permis conducerii 
române „de a ridica problema adevărului istoric cu privire la teritoriul 
național, în primul rând, la Basarabia”'*. Autorităţile de la Bucureşti 
abordau chestiunea Basarabiei exclusiv „prin prisma istoriei, a ade- 
vărului istoric”, neavând pretenţii politice, mai ales, teritoriale, dar cu 
convingerea că „dreptul la cunoașterea adevărului istoric nu poate fi 
răpit nimănui”, 


Cartea a produs iritarea conducerii sovietice, iar difuzarea ei a fost amâ- 
nată din motive necunoscute până la sfârșitul lunii noiembrie 1964. 
Tirajul acestei lucrări, limitat totuși la 20 500 de exemplare, s-a epuizat 
în câteva zile, iar Ambasada sovietică de la București, în dorinţa de a 
contracara difuzarea lucrării, a cumpărat un stoc important de exem- 
plare!“. 


Notele lui Marx au reprezentat nu numai prima menţiune, după 1947, 
a faptului că Basarabia era teritoriu românesc, dar subliniau, de aseme- 
nea, faptul că Rusia și Ungaria unelteau împreună”, ceea ce se va repe- 
ta în mod constant în decursul istoriei. În ecuaţia complexei proble- 
matici a raporturilor româno-sovietice şi sensibila temă a Basarabiei 
şi Nordului Bucovinei, istoricul american Larry L. Watts introduce 
chestiunea controverselor româno-ungare pe marginea problemei, la 
fel de sensibilă, a Transilvaniei. Citând un raport al CIA, acesta scrie că 
Moscova „a încurajat în secret Ungaria să ia atitudine cu privire la pozi- 
ţia României în Transilvania”'5, folosind aceasta ca pârghie de presiune 
asupra Bucureştiului. 


Editarea şi punerea în circulație a documentelor lui Marx despre ro- 
mâni erau de natură să demonstreze faptul că Bucureştiul nu conside- 
ra problema Basarabiei fiind pusă definitiv „ad acta Aşa cum obser- 
va CIA, „îndrăzneala de care a dat dovadă România punând pe tapet 
problema sensibilă a Basarabiei s-a dorit a fi un atu şi un avertisment 

adresat URSS””. Publicarea notelor lui Marx, urmată curând de pu- 
blicarea lucrărilor lui Engels, în care erau discutate, de asemenea, abu- 
zurile ruseşti comise împotriva românilor, a provocat un cutremur de 
proporţii în Blocul Sovietic şi în comunitatea socialistă. Era imposibil 
să îi ignori pe părinţii comunismului care făceau declaraţii fără echi- 
voc, cum ar fi: „Basarabia este românească, și Polonia poloneză. Nu se 
poate vorbi în aceste cazuri de reunirea unor grupuri etnice care au fost 
împrăștiate, dar pot fi numite rusești și sunt înrudite; aici avem de-a 
face cu o cucerire flagrantă, cu forţa, a unor teritorii străine; avem de-a 
face, pur şi simplu, cu un furt””. 


Tot atunci a fost dată publicităţii scrisoarea lui F. Engels către militan- 
tul socialist Ion Nădejde, din 4 ianuarie 1888, în care se spunea, între 
altele: „Dvs. românii trebuie să fi cunoscut ţarismul; aţi suferit îndes- 
tul prin Regulamentul Organic, prin înăbuşirea răscoalei de la 1848, 
prin răpirea de două ori repetată a Basarabiei, prin năvălirea fără număr 
în România, ca şi cum ţara ar fi fost un simplu popas pe drumul spre 


Bosfor... 


Chiar dacă oficial se nega acest lucru, publicarea lucrărilor lui Marx și 
Engels a constituit un demers cu un evident caracter politic, marcând 
„un punct de cotitură, o schimbare hotărâtoare în tactica românilor”. 
Conducerea de la București arăta că este hotărâtă să înceapă „bătălia 
pentru tratarea corectă, pe baza adevărului istoric, a problemei schim- 
bărilor teritoriale între România (Principatele Române) și Uniunea 
Sovietică (Rusia Țaristă)” Se anticipa că această bătălie va fi „de lungă 
durată, grea și comporta riscuri”, dar ea trebuia să înceapă ca un act de 
reafirmare a demnităţii naționale şi politice”. 


Apariţia la București a lucrărilor lui Marx și Engels a permis și 
autorităţilor de la Beijing să se alăture cauzei României, înfruntând 
„centrul de comandă” al comunismului, în numele unei autorităţi su- 
perioare şi mai pure ideologic. Aproape imediat, primul secretar al 
Partidului Comunist din RSSM şi protejatul lui Brejnev, Ivan Ivanovici 
Bodiul, a acuzat autorităţile române de răspândirea unor „minciuni şi 
denaturări despre Moldova”, calificând chiar publicarea însemnărilor 
lui Karl Marx cu privire la anexarea Basarabiei de către Rusia țaristă 
drept o „propagandă naționalistă”. RSS Moldovenească devenea, din 
nou, un important centru de operaţiuni împotriva României. 

Publicistica sovietică va reacţiona, susținând că manuscrisele lui Marx 
erau note de lectură și extrase din lucrarea lui Elias Regnault, Histoire 
politique et sociale des Principautes Danubiennes, care, la rândul său, uti- 
lizase cartea lui Nicolae Bălcescu, Question economique des Principautes 
Danubiennes. Aprecierile referitoare la Basarabia ar fi aparținut lui 
Bălcescu şi nu lui Marx — susțin publiciștii sovietici. Într-un Memoriu 
înaintat de CC al PC din Moldova conducerii centrale a PCUS, la 
27 iunie 1975, istoricul Andrei Oțetea era acuzat că „a preluat citate 
din Marx preluate din lucrarea antirusă bonapartistă Istoria politică 
şi socială a Principatelor Dunărene, publicată în anul 1855 la Paris de 
E. Regnault, un istoric burghez francez, și le-a editat în România ca vo- 
lum separat K. Marx, Însemnări despre români, ca lucrare a lui Marx”. Se 
menţionează, de asemenea, că „au început să apară cărți, să fie publi- 
cate articole și recenzii care îl prezentau pe Marx ca adversar al alipirii 
Basarabiei la Rusia, ca un adept al paneuropenismului”. „Prin aceasta — 
se subliniază în Memoriu — nu numai că se denaturează, fără scrupule, 
concepţiile lui K. Marx asupra istoriei Principatelor Dunărene, ci se 
întreprinde şi tentativa de a instiga stările de spirit antisovietice, a se- 
măna seminţele neîncrederii și ostilităţii între popoarele rus, moldove- 
nesc şi român”. „Irezeşte nedumerire — se menționează în continuare 
în Memoriu — că asemenea denaturări ale realităţii istorice nu numai 
că nu sunt condamnate, ci, dimpotrivă, sunt susținute de actualii con- 
ducători ai PCR; se reafirmă în chip voalat în documentele de partid şi 
de stat, pe baza cărora se întreprind măsuri ideologice, se construiesc 


relaţiile cu partidul și statul nostru”. 


Iritarea Moscovei a fost cu atât mai mare, cu cât în presa occidentală, în 
revista „Der Spiegel”, apăruse un articol intitulat Revendicări teritoriale. 
Cu Marx contra Moscovei”. Comentatorul german aprecia că „Liderul 
comunist al României, Gheorghe Gheorghiu-Dej, vrea să argumen- 
teze cu ajutorul lui Marx exigenţa revenirii Basarabiei la România și 
a Bucovinei de Nord, contestând sovieticilor dreptul istoric asupra 
posesiei celor două provincii ”. Afirmația nu era convenabilă pen- 
tru Moscova, cu atât mai mult cu cât venea după Declaraţia din aprilie 
1964 a lui Dej şi după ce, „pe 10 iulie [10 august] 1964, Mao Zedong 
a cerut deschis modificarea frontierelor dintre Uniunea Sovietică şi 
China”. Făcând aluzie la faptul că, potrivit oficialilor Kremlinului, 
„opinia publică sovietică” ar fi „nemulțumită” de apariția unor aseme- 

nea lucrări, precum cea a lui Marx despre români, comentatorul revistei 
„Der Spiegel” lansa o ironie necruțătoare: „Cititorii sovietici au putut 
descoperi şi ei ce-i fascina pe români în scrierile lui Marx și anume că 
turcii n-aveau niciun drept de a ceda în 1812 Basarabia ruşilor, căci 
Înalta Poartă n-a avut niciodată drepturi de suveranitate asupra Țărilor 
Româneşti, ci doar drepturi de vasalitate””. 


Exilul românesc a receptat cu mare interes apariţia în ţară a cărţii Karl 
Marx, Însemnări despre români, care a fost publicată apoi și de Editura 
„Carpaţi” din Madrid, cu un larg comentariu (150 de pagini) de Pamfil 
Şeicaru . Acesta aprecia că Însemnările lui Marx reprezintă „cel mai im- 
placabil rechizitor făcut Rusiei pentru invaziile ei periodice în Moldova 
şi Valahia”. 


Dincolo de Prut, lucrările lui Marx şi Engels despre români erau inter- 
zise, dar ele au pătruns și au circulat clandestin, având un ecou deosebit 
în mediile intelectualităţii din RSS Moldovenească. Aspectul este con- 
firmat de distinsul profesor de ştiinţe economice de la Chișinău, Sergiu 
Ion Chircă. Referindu-se la Însemnările lui Marx despre români, el arăta 
următoarele: „cartea se transmitea din mână în mână printre intelectualii 
din Basarabia anilor '60 ai secolului trecut, am avut şi eu fericita ocazie 


s-o primesc doar pentru o noapte, ca apoi s-o transmit mai departe”. 


Absența trupelor sovietice și schisma chineză — 
premise de bază ale noului curs politic al Bucureștiului 


Premisa de bază a cursului nou promovat de liderii de la Bucureşti în 
raporturile cu Moscova a fost fără îndoială absenţa trupelor sovietice din 
ţară. Cu armată străină pe teritoriul său, „niciun alt «stat frățesc> n-ar fi 
putut repeta experimentul românesc”. Fostul secretar de stat american 
Brzezinski arată că numai acolo unde se aflau trupe sovietice nu se putea 
forma o rezistenţă eficientă față de Moscova. Aceasta era posibilă acolo 
unde nu se aflau aceste trupe. Ca exemple, el dădea Iugoslavia, Albania, 
China, Coreea de Nord, Vietnamul de Nord și România”. 


Pe lângă schisma sovieto-chineză și situaţia geopolitică a României, 
un rol important în înțelegerea resorturilor profunde ale noului curs 
îl reprezintă tradiţiile comune ale celor două popoare. Ca și Rusia, 

România aparţine ritului bizantin ortodox. Comunismul a fost pen- 
tru ea „forma laică a religiei orientale bizantine. Bucureștiul înțelegea 
intuitiv mai bine decât capitalele catolice Budapesta, Varșovia, Praga 
sau Berlinul protestant ceea ce se petrecea la Kremlin și şi-a adaptat 
relaţiile în mod fascinant. Niciodată, Bucureştiul n-a pus Moscova 
într-o situaţie atât de jenantă”**, astfel încât să determine o intervenţie 
armată, cum s-a întâmplat în RD Germană (1953), Ungaria (1956) şi 
Cehoslovacia (1968). 


La Plenara CC al PCUS, din 14 octombrie 1964, N.S. Hruşciov a 
fost demis din funcția de prim-secretar al partidului şi membru al 
Prezidiului, precum și din cea de preşedinte al Consiliului de Miniștri 
al URSS*. Principala acuzaţie adusă lui Hrușciov a fost faptul că a re- 
vigorat anumite practici staliniste, precum cea a asimilării rapide a po- 
poarelor sovietice, prin mijloace neconforme cu principiile leniniste, 
în cadrul așa-zisei „fuziuni accelerate a naționalităților sovietice”. 


Între argumentele invocate pentru destituirea lui Hrușciov au figurat 
şi declaraţiile jignitoare la adresa lui Dej (ca o dovadă a neștiinței de 
a avea un dialog normal, respectuos cu liderii partidelor „frățeşti”). 
După cum spunea M. Suslov la Plenara sus-amintită, „considerăm co- 
rectă linia partidului nostru în probleme internaţionale. Dar nu trebuie 
să închidem ochii la faptul că tov. Hruşciov a avut declaraţii, în care ab- 
solut inutil se punea în poziția unui fel de moralizator, îi plăcea mult să 
dea lecţii conducătorilor țărilor frăţeşti, când acest lucru nu era deloc 
necesar. De exemplu, merge în străinătate și dă lecţii acolo cum să se 
semene porumbul, cum să se obțină recolte mari la culturi agricole. De 
ce să facă acest lucru? Și se făcea acolo, unde recoltele adesea erau mult 
mai mari decât la noi. E jignitor pentru tovarăşi. O asemenea lipsă de 
tact era comisă aproape public, de exemplu, față de tovarășii români. 
Acest lucru nu poate să nu-i supere pe conducătorii partidelor frățești. 
Sunt oameni cu experienţă, căliți, nu au nevoie de asemenea sfaturi 
nelalocul lor”. „De ce trebuia să-i spuneţi cuvinte jignitoare lui Dej?”%, 
a fost admonestat atunci N. Hruşciov. 


Noua conducere dela Kremlin va fi asigurată de troika Brejnev, Kosighin 
și Podgornii. Acest lucru îi va fi adus la cunoștință lui Gheorghiu-Dej 
de către ambasadorul URSS la București, I. K. Jegalin, în cadrul între- 
vederii avute în ziua de 16 octombrie 1964 *5.Reacţia conducerii de la 

București, și în special a lui Gheorghiu-Dej față de schimbările de la 
Moscova, a fost prudentă: „Vă rog să transmiteți tovarăşului Brejnev, și 
tovarăşului Kosîghin, din partea noastră toată înțelegerea pentru nece- 
sitatea măsurilor luate și sperăm ca lucrurile să se îndrepte spre bine”. 


La puţin timp după instalarea noii conduceri sovietice, pe 21 octom- 
brie 1964, Gheorghiu-Dej va cere, prin intermediul ambasadorului so- 
vietic, retragerea totală a tuturor consilierilor sovietici din România, 
lucru care se va întâmpla în decembrie același an. 


Accentuarea cursului definit de Declaraţia din aprilie, 
sub noua conducere a lui Nicolae Ceaușescu 


În aprilie 1965, când, în urma dispariţiei lui Gh. Gheorghiu-Dej 
(19 martie 1965), Nicolae Ceaușescu devine lider al partidului, politica 
externă și, într-o anumită măsură, și cea internă a României erau angajate 
pe o direcție autonomistă, diferită de calea pe care mergeau celelalte țări 
est-europene, partidul refuzând să secondeze Moscova în dorinţele ei de 
hegemonie asupra mișcării comuniste internaţionale, apropriindu-se, 
în același timp, de China și de țările occidentale”. În acel moment, li- 
derii sovietici se declarau, de formă, mulțumiți de evoluţia relaţiilor 
româno-sovietice, dar în realitate ei îşi doreau „normalizarea relaţiilor 
cu România”, lucru recunoscut de L. Brejnev în cadrul discuţiei cu 
N. Ceaușescu la recepţia de la Snagov din 25 iulie 1965, cu ocazia fina- 
lizării lucrărilor Congresului al IX-lea al PMR*. 


Rămânând pe cursul definit de Declaraţia din aprilie, regimul comu- 
nist sub conducerea lui Ceaușescu va specula la maximum disensiunile 
ideologice și de mare putere dintre URSS şi China, pentru a-și lărgi 
marja de manevrabilitate în lumea comunistă; pe de altă parte, va că- 
uta să dezvolte relaţii cu blocul advers. Este ceea ce în epocă s-a numit 
„politica omnidimensională” sau „politica la toate azimuturile” a gu- 
vernului comunist de la Bucureşti. 


Faza tranziţiei puterii de la N.S. Hruşciov la Leonid Ilici Brejnev a fost 
folosită de noua conducere de la București pentru întărirea Declarației 
din aprilie”. Aceasta avea loc în condiţiile unei anumite stabilizări a 
situației politice în lume. La douăzeci de ani după cel de-al Doilea 

Război Mondial, „Războiul Rece” se transforma tot mai mult în 
coexistenţă pașnică. 


Vizita în URSS a delegaţiei României, condusă de N. Ceaușescu, la 
3-11 septembrie 1965, a reprezentat un „adevărat cutremur oferit de 
către partea română conducerii sovietice”, fiind abordate o serie de 
probleme considerate „tabu” până atunci, referitoare la colaborarea 
economică și politică între România şi URSS şi la colaborarea în ca- 
drul Tratatului de la Varşovia. Cel mai mult i-au iritat pe liderii sovie- 
tici cererile României privind restituirea tezaurului românesc, depo- 
zitat la Moscova în timpul Primului Război Mondial, a arhivei PCdR 
din perioada ilegalităţii, îmbunătățirea activităţii Comitetului Politic 
Consultativ al Tratatului de la Varșovia“. 


La întâlnirea de la Kremlin din 4 septembrie 1965, Alexandru Bârlădeanu, 
vicepreşedinte al Consiliului de Miniştri al RSR, a „reîmprospătat câteva 
elemente esenţiale” ale circumstanțelor în care tezaurul Băncii Naţionale 
a României şi bijuteriile Casei Regale, totalizând 93 452 kg aur fin, au 
ajuns, la sfârşitul anului 1916 — prima jumătate a anului 1917, la Moscova 
şi ale sorții lor ulterioare. Bârlădeanu a subliniat importanța economică 
şi politică a restituirii tezaurului românesc, precizând că acest act „ar ilus- 
tra relațiile de înaltă principialitate pe care se bazează prietenia şi colabo- 
rarea frățească dintre popoarele noastre”*. 


O altă temă discutată atunci a fost cea referitoare la restituirea arhivei 
partidului comunist român din perioada interbelică. Paul Niculescu- 
Mizil, secretar al CC al PCR, expunând fondul problemei, menţiona că 
„toate materialele trimise din ţară, către secția română a Internaționalei 
Comuniste, constituie fonduri de arhivă ale partidului nostru şi ele tre- 
buie să fie organizate și gospodărite de partidul nostru”. 


Liderul sovietic L. Brejnev şi-a exprimat „nedumerirea” față de „pu- 
nerea problemei tezaurului de tov. Bârlădeanu” și s-a arătat indignat 
de faptul că „după 50 de ani, deodată, două state socialiste încep să-și 
amintească de relaţiile dintre guvernul țarist și guvernul regal”, cu toate 
că după cel de-al Doilea Război Mondial se părea că problema fusese 
„înmormântată”. Respingând cererile delegaţiei române de restituire a 
tezaurului românesc, sub pretextul dispariţiei lui în timpul războiului 


civil din Rusia, L. Brejnev a declarat că URSS este în posesia unui do- 

cument din care „reiese că România Regală are datorii față de Rusia 
ţaristă pentru livrări de armament și alte lucruri în sumă de 300 mil. 
dolari, ceea ce corespunde cu 274 tone de aur”, L. Brejnev a invocat 
şi faptul că pagubele pricinuite de trupele române în cel de-al Doilea 
Război Mondial pe teritoriul URSS „depășeau de 100 ori ceea ce dis- 
cutăm noi azi”. În general, nu era cazul să se discute „de 900 kg aur sau 
300 mil. dolari”, ci să se ţină cont de aspectul politic”. 


L. Brejnev a propus ca problema tezaurului românesc să fie „închisă”, 
însă delegația română nu a fost de acord. Luând cuvântul, Ion Gh. 
Maurer a arătat răspicat: „Nu suntem de acord cu închiderea proble- 
mei; problema trebuie să rămână deschisă; nu ne-am înțeles astăzi, 
vom discuta mâine. Şi va trebui să ne înțelegem asupra acestui capitol, 
în conformitate cu angajamentele asumate, în conformitate cu dreptul 
și interesele ambelor părți”. 


Deşi problema privind tratarea relaţiilor ruso-române în istoriografia 
românească nu a figurat în mod expres pe agenda de lucru a întâlnirii, 
L. Brejnev nu a ezitat să-i amintească lui N. Ceaușescu despre unele 
publicaţii din România, în care ar fi fost „prezentate în mod tendenţios 
unele probleme ale istoriei” „În ultimul timp - menţiona L. Brejnev — 
într-o serie de lucrări care au apărut în România, îndeosebi în lucrări cu 
caracter istoric, au început să fie interpretate în mod tendenţios une- 
le probleme ale istoriei, se scot în evidenţă unele aspecte negative ale 
relaţiilor ruso-române” Comentând cartea lui K. Marx, Însemnări despre 
români, editată de Academia Română, L. Brejnev a reproșat autorilor 
studiului introductiv că au „criticat aspru politica externă a ţarismului 
rus”, uitând însă să spună că popoarele balcanice „datoresc existenţa lor 
Rusiei”. Liderul sovietic s-a arătat deranjat de faptul că lucrarea a avut 
un larg ecou în Occident și că a fost editată de trei ori. Apariţia „pe scară 
largă în multe reviste” a extraselor din această lucrare a fost calificată de 
către conducerea sovietică drept „acţiuni cu caracter tendenţios”, care 
„determină îngrijorare în rândul opiniei publice sovietice”. 


Chestiunea teritoriilor cedate URSS, în iunie 1940, nu a fost discuta- 
tă la această întâlnire, N. Ceauşescu avertizându-i ulterior pe membrii 
Comitetului Executiv al CC al PCR că a convenit cu Brejnev să nu 
discute cu partenerii din Tratatul de la Varşovia decât „despre lucru- 
rile acestea unde suntem de acord, asupra celorlalte să ne înțelegem 

să nu informăm”S0, Înaintea vizitei, Oficiul de studii şi documenta- 
re din cadrul MAE întocmise pentru informarea delegației române 
un cuprinzător material documentar cu privire la aspectele istorice 
şi politico-diplomatice referitoare la Basarabia, Bucovina, ţinutul 
Herţa, Braţul Chilia şi Insula Şerpilor, conţinând și şapte anexe: 
Notă în legătură cu conţinutul tratatului sovieto-german din 1939; 
Notă în legătură cu aplicarea punctului trei al protocolului adițional 
secret care însoțește tratatul sovieto-german din 1939; Ultimatumul 
sovietic din 26 iunie 1940; Telegramă (a ministrului plenipotențiar 
Gheorghe Davidescu ) descifrată (prin telefon). Moscova, 27 iunie 
1940; Răspunsul din 27 iunie 1940 al României la ultimatumul sovie- 
tic; Răspunsul din 28 iunie 1940 dat de URSS la răspunsul României; 
Răspunsul din 28 iunie 1940 al României“. Documentarul era re- 
dactat pe un ton neutru, fundamentat pe izvoare istorice, rămânând 
„valabil indiferent de epocă şi de realitățile politico-diplomatice”. El 
avea „rostul de a informa delegația română şi, în special, pe Nicolae 
Ceaușescu asupra resorturilor și cauzelor reale responsabile de pro- 
blemele teritoriale existente, chiar dacă în surdină, între România și 
Uniunea Sovietică”. Discuţiile cu delegația română de la Kremlin 
din septembrie 1965 au impulsionat reconsiderarea politicii URSS 
față de România. La sfârșitul anului 1965, au fost adoptate primele 
decizii ale CC al Partidului Comunist din RSSM pentru contracara- 
rea noului curs politic „antisovietic” şi „naţionalist” al conducerii de 
la București şi pentru cultivarea sistematică printre românii de peste 
Prut a sentimentului de patriotism sovietic și antipatie proletară față 
de „naționalismul burghez” din RSRS. 


Momente importante ale politicii autonome 
fată de Moscova 


Martoră a unor spectaculoase inițiative ale diplomaţiei româneşti, care 
au adus României „respectabilitate în ochii comunității internaţionale 
şi un statut special în cadrul comunităţii socialiste”s*, perioada 1965- 
1970 avea să cunoască momente importante în ceea ce priveşte linia 
politică autonomă distinctă de cea a Moscovei, promovată de condu- 
cerea de la București. Dintre aceste momente, menţionăm stabilirea 
de către România, în ianuarie 1967, a relaţiilor diplomatice cu RF 

Germania. Faptul se întâmpla într-un moment în care nici un alt stat 
socialist, cu excepţia URSS, nu întreprindea demersuri în acest sens. 


De asemenea, liderii comuniști de la Bucureşti se mențineau în continu- 
are pe poziţia refuzului ca trupe ale URSS sau ale altor „state frățeşti” să 
efectueze manevre militare comune pe teritoriul țării în cadrul Pactului 
de la Varşovia. Colaborarea se limita la schimbul de informaţii, acţiuni şi 
întâlniri consultative la nivelul statelor majore. România cerea totodată 
desființarea concomitentă a blocurilor militaress. 


În timpul războiului arabo-israelian „de șase zile” (1967), conducerea de 
la Kremlin a trimis în Marea Neagră nave de război în vederea unei even- 
tuale intervenții în favoarea arabilor. În aceste condiţii, România rămâ- 
nea singurul stat socialist care nu rupea relațiile diplomatice cu Israelul și 
refuza condamnarea acestuia, permițând totodată comunităţii evreiești 
din țară să se alăture Congresului Mondial Evreiesc. 


În vara anului 1967, un grup de activiști şi ofițeri în frunte cu Petre 
Borilă și generalul de Securitate Mişa Levin - ambii absolvenţi ai 
Academiei sovietice „Frunze” — adresa conducerii sovietice un me- 
moriu în care-l acuzau pe Ceaușescu de „poziţie ostilă față de URSS”. 
Aceasta ar fi adus „prejudicii Pactului de la Varşovia, existând pericolul 
ca România să iasă din lagărul socialist”s%. Liderul de la București a luat 
măsuri pentru izolarea complotiştilor şi înlăturarea altor „moscoviţi” 
din structurile de putere ale statului. 


Poziţia insolită a României în problema conflictului din Orientul 
Apropiat găsea o largă recunoaștere internațională; în toamna anului 
1967, ministrul român de Externe, Corneliu Mănescu, va fi primul re- 
prezentant al unei țări comuniste ales preşedinte al Adunării Generale a 
ONU (sesiunea a 22-a). Ceea ce era, desigur, un mare succes al politicii 
externe româneşti. Principiul universalităţii, ca fundament al ONU, se 
afla în contradicţie cu pretenţiile Moscovei de reprezentare a comunității 
țărilor socialiste. Teza de bază a lui Brejnev era: „Suveranitatea unui stat 
socialist din blocul de Est îşi găseşte limitele în interesele comunității so- 
cialiste”S. Unde se aflau aceste limite hotăra, evident, URSS. 


Datorită poziţiei sale tot mai deosebite în cadrul „lagărului” socia- 
list, România „se bucura” la începutul anilor 1960 de o atenţie spori- 
tă din partea serviciilor secrete sovietice. Țara noastră era lucrată din 

punct de vedere informativ prin diverse forme, inclusiv așa-numitele 
operațiuni „Baikal”, care aveau ca regulă folosirea metodei acoperirii 
sub steag străin, adică agenţi ai KGB ori GRU - sub identitatea unor 
cetățeni occidentali, care vizitau România“. 


Odată cu instalarea la putere a lui Nicolae Ceaușescu, politica de autono- 
mie a Securităţii româneşti față de serviciile secrete sovietice s-a accentuat. 
De exemplu, în primăvara anului 1965 au fost „demascaţi” câțiva ofițeri din 
rândurile armatei române cu activitate în slujba serviciilor de spionaj so- 
vietice, punându-li-se în vedere să întrerupă orice legătură”. De asemenea, 
în iulie 1967, cu ocazia întâlnirii de la Budapesta a ofițerilor superiori ai 
direcțiilor de spionaj din serviciile de securitate est-europene, delegaţia ro- 
mână s-a opus propunerilor reprezentanţilor KGB de a se intensifica măsu- 
rile specifice „impotriva Vaticanului în strânsă legătură cu cea desfășurată 
contra inamicului principal [SUA - n.n. ]”®. 

Membru al Uniunii Ziariştilor 
Profesioniști din România. 


„Toate termenele au expirat” 


În timp ce sovieticii şi germanii făceau schimb 
de mesaje şi puneau la cale maniera în care 
să se desfăşoare sfârtecarea părților de est şi 
nord ale României, guvernul de la București 
încă mai aştepta un semn de încurajare de la 
Berlin. Chiar în 25 iunie 1945, când Berlinul 
comunicase clar acordul său Moscovei, am- 
basadorul Fabricius informa Berlinul: „Prim- 
ministrul (Gheorghe Tătărescu, n.n.) m-a în- 
trebat astăzi dacă nu am primit încă un răspuns 
la ultima sa ofertă. I-am răspuns negativ... La 
o serie de întrebări ale ambasadorului ger- 
man, premierul a răspuns că, în cazul în care 
sovieticii ar emite pretenţii asupra Basarabiei, 
„guvernul român și regele erau hotărâți să 
lupte mai degrabă decât să cedeze”. Mai mult, 
consemna Fabricius, Tătărescu se gândea pro- 
babil la un posibil „schimb de populaţii” cu 
URSS, întrucât cedarea Basarabiei ar însemna 
„trimiterea a două milioane de cetăţeni de-ai 
lor în Rusia Sovietică, ca să nu mai vorbim 
despre toate celelalte pericole pe care această 


| Partea II vezi „Limba Română” (Chișinău), nr. 4-5 
(258-259), 2020, p. 317-343. 

măsură le-ar atrage pentru regiunea Dunării, ca rezultat al pătrunderii 


ruseşti dincolo de Nistru”. 


Odată obţinut acordul german pentru ocuparea Basarabiei, Moscova s-a 
decis să facă totuși o mică concesie Berlinului, respectiv „să-și limiteze 
cererile la partea de nord a Bucovinei și orașul Cernăuţi..., după cum 
i-a comunicat Molotov lui Shulenburg în după amiaza zilei de 26 iunie 
1940. Comisarul sovietic a mai precizat că guvernul URSS va adresa gu- 
vernului român pretenţiile sale și „se așteaptă ca guvernul Reichului... 
să sfătuiască urgent guvernul de la Bucureşti să se conformeze cererilor 
sovietice, deoarece, altfel, războiul va fi inevitabil”. Câteva ore mai târ- 
ziu după primirea ambasadorului german, în cursul nopţii de 26 iunie, 
ora 22.00, Molotov l-a invitat pe ministrul plenipotenţiar al României la 
Moscova, Gheorghe Davidescu, „într-o chestiune de importanţă prin- 
cipială pentru dezvoltarea relaţiilor sovieto-române'. Molotov a dat ci- 
tire Notei ultimative a guvernului sovietic, prin care solicita „rezolvarea 
imediată a chestiunii înapoierii Basarabiei Uniunii Sovietice” și, con- 
comitent, „transmiterea către URSS a nordului Bucovinei”. Răspunsul 
guvernului român era așteptat în cursul zilei de 27 iunie, adică în mai 
puţin de 24 de ore, având în vedere ora înaintată la care era transmis ulti- 
matumul și posibilităţile tehnice limitate la vremea respectivă de comu- 
nicare cu guvernul de la București. În fața acestei prime obiecţii fireşti 
formulate de reprezentantul român, Molotov răspunde ironic și cinic, în 
același timp: „termenul acordat guvernului român este întru totul sufici- 
ent, România cunoscând această problemă de 22 de ani. URSS a aşteptat 
destul de mult. Dacă răspunsul nu va întârzia şi va fi pozitiv, problema se 
va soluţiona pe cale pașnică. Guvernul sovietic nu poate să acorde nicio 


amânare. Toate termenele au expirat”. 


La 26 iunie, pregătirile militare sovietice pentru invadarea României 
erau definitivate. După informaţii din Arhiva Centrală a Armatei 
Sovietice, până la data respectivă, pe Frontul de Sud, comandat de ge- 
neralul Jukov, au fost concentrate 32 de divizii de infanterie, două divi- 
zii infanterie moto, șase divizii cavalerie, 11 brigăzi tancuri, trei brigăzi 
desant aerian, 16 regimente artilerie din rezerva comandantului-șef, 14 
regimente artilerie de corp și patru divizioane de artilerie, cu un efec- 
tiv total de 637 149 de militari, care așteptau doar semnalul de atac?. În 
plan politico-ideologic, în ultimele luni militarii sovietici masaţi spre 

frontiera cu România erau îndoctrinaţi sistematic cu lecții tematice care 
insistau asupra unor subiecte precum: „România pregătește o agresiune 
armată contra Uniunii Sovietice pe care Armata Roşie trebuie să o pre- 
vină cât mai curând”; „Acţiunile provocatoare ale cercurilor guvernante 
ale României față de Uniunea Sovietică”; „Orice război purtat de statul 
muncitorilor şi țăranilor este un război drept, un război de eliberare” etc. 


Aşadar, în seara de 26 iunie 1940, URSS avea masaţi la frontiera 
României peste o jumătate de milion de soldaţi, pregătiți militar pen- 
tru agresiune și ideologic pentru jefuirea unei țări pașnice, iar Molotov 
îşi permitea să fie arogant şi neînduplecat în faţa încercărilor neferici- 
tului diplomat român de a găsi elemente ale unui posibil dialog civili- 
zat: „Acum, când slăbiciunea militară a URSS este de domeniul trecutului, 
iar situația internațională care s-a creat cere rezolvarea rapidă a chesti- 
unilor moștenite din trecut, pentru a pune în fine bazele unei păci solide 
între țări”, după cum suna una din frazele Notei ultimative sovietice 
citite de Molotov. O ameninţare plină de cinism și fariseism, care nu 
se deosebea cu nimic de ultimatumurile adresate până atunci de Hitler 
victimelor sale. 


Ultimatumul transmis guvernului României de către guvernul sovietic 
a căzut ca un trăsnet la Bucureşti. Nu atât prin noutatea sa, cât mai 
ales prin dimensiunea exagerată a pretențiilor și excluderea din start a 
oricăror discuţii asupra acestora. Aproape concomitent, în noaptea de 
26/27 iunie 1940, ambasadorul W. Fabricius transmitea printr-o Notă 
verbală adresată ministrului de externe român Ion Gigurtu, aflat în 
funcţie de la 1 iunie, în locul lui Grigore Gafencu, mesajul guvernului 
de la Berlin, primit de la Ribbentrop, în legătură cu cererea ultimativă 
a Rusiei. În mod paradoxal, textul mesajului, departe de a fi formu- 
lat în termenii unui sfat prietenesc din partea unei țări în care, de mai 
bine de un an, România îşi pusese speranţe de susținere în fața URSS, 
pare mai degrabă un ultimatum în versiune germană, pentru acceptarea 
pretențiilor sovietice. Mai mult, deși agreaseră încă din 1939 revendi- 
cările Rusiei în privința Basarabiei, comunicarea germanilor încearcă 
să lase impresia că și ei ar fi fost surprinși de atitudinea Moscovei: 


„Molotov comunică (faptul) că trupele sovietice trec mâine dimineață 
(28 iunie, n.n.) granița României, dacă guvernul român nu dă încă azi 
(27 iunie, n.n.) răspuns afirmativ la pretenţiunile URSS... Acceptarea 

este, bineînţeles, în interesul României. În numele guvernului Reichului, 
(Ribbentrop) roagă... să sfătuiesc urgent guvernul român să primească 
condițiunile ruseşti fără nicio rezervă. Primirea ultimatumului este singu- 
rul lucru ce rămâne de făcut...” (Nota verbală din 26 iunie, noaptea). 


Convocat de regele Carol al II-lea, în cursul dimineţii de 27 iunie, în 
prezenţa primului ministru şi a ministrului de externe ai României, am- 
basadorul Fabricius avea să raporteze în aceeaşi zi la Berlin impresiile 
sale: după citirea textului ultimatumului sovietic, regele „a făcut apel către 
Germania și către Führer. Deşi știa foarte bine că mâinile noastre erau lega- 
te, cu siguranță existau anumite modalităţi de sprijinire a României, pen- 
tru că, aşa cum a explicat la început, noi aveam o anumită responsabilitate 
pentru situaţia actuală” Întrebat de Fabricius care va fi răspunsul către ruși, 
Carol al II-lea a precizat că acesta va depinde în principal de asistența din 
partea Germaniei şi a solicitat ca Berlinul să exercite „o influență modera- 
toare asupra Ungariei și Bulgariei. La citirea de către Fabricius a mesajului 
primit de la Ribbentrop pentru ministrul de externe român, amintit mai 
sus, „Regele a fost consternat. El a continuat critica politicii noastre. Cum 
puteau să-i ceară să cedeze o treime din teritoriul său fără luptă. La urma 
urmei, el obținuse cuvântul Fiihrerului. Politica Reichului nu era de încre- 
dere” Simţindu-se probabil ofensat, Fabricius l-a întrerupt pe rege și s-a 
retras, întrucât, afirmă el, „ca reprezentant al Reichului, n-am putut asculta 
astfel de cuvinte dure venite de la Majestatea Sa”. 


Nemulțumirea evidentă a părții române față de lipsa oricărei reacții 
de susținere din partea Germaniei era comunicată, la jumătatea 
aceleiaşi zile de 27 iunie, şi de reprezentantul României la Berlin, după 
cum consemnează un memorandum întocmit de secretarul de stat 
Weiszaecker: guvernul român era pregătit pentru negocieri cu rușii, 
dar „nu poate negocia sub presiunea unui ultimatum”. Diplomatul ro- 
mân, menţionează documentul, „a înclinat să creadă din instrucțiunile 
de azi către Fabricius că lăsăm România complet în voia sorții”. El era 
în special preocupat dacă, în eventualitatea unui acord cu Rusia, „teri- 
toriul românesc va fi la masa negocierilor, pentru a îndeplini pretenţiile 
Ungariei și Bulgariei”. Oficialul german s-a eschivat de la orice răspuns 
(Memorandum din 27 iunie). 


În după-amiaza zilei de 27 iunie 1940, regele Carol al II-lea l-a primit în 
audienţă şi pe un alt reprezentant german aflat în acele zile într-o vizită 

în România ca trimis special al lui Hitler. Este vorba de Manfred von 
Killinger, istoric militar și diplomat, viitor ambasador al Germaniei în 
România (1941-1944). Regele a folosit prilejul pentru a-şi justifica po- 
litica din ultimii ani, într-o ultimă tentativă de a obţine sprijin din par- 
tea Berlinului: „Uniunea Sovietică a adresat României un ultimatum, 
care este atât de strict încât eu nu pot să-l primesc (...). Pe timpul când 
Germania era angajată în Vest, eu am onorat continuu toate obligațiile 
față de Germania. Dumneavoastră nu îmi puteţi face reproșuri că n-am 
lucrat în mod loial. Și în acest moment, rușii vor să atace România, de 
o manieră pe care numai bandele de jefuitori o pot folosi, însă eu vreau 
să o apăr”. 

În faţa acestor argumente, Killinger oferă un răspuns pe care ţara sa 
îl dăduse de fapt încă din august 1939, când bătuse palma cu Stalin: 
„înţeleg revolta Majestății Voastre..., însă... nu pot să fiu de acord... În 
situația de azi, nu poate fi vorba de rău sau de bine, cinstit sau necinstit, 
curajos sau fricos, ci numai de tare sau slab”®. Conştient sau involuntar, 
oficialul german utiliza același limbaj plin de cinism în care se expri- 
ma Stalin la Congresele PC(b)US din 1934 şi 1939. La ordinea zilei 
este limbajul forței! ÎI va folosi din nou Molotov în seara și noaptea de 
27/28 iunie, în două întâlniri succesive cu reprezentantul României la 
Moscova, Gheorghe Davidescu. 


În cadrul primei întâlniri (ora 23.00), reprezentantul român transmite 
răspunsul guvernului de la Bucureşti, care îl înfurie pe Molotov, după 
cum consemnează stenograma întocmită de sovietici: el nu vede în acest 
răspuns acceptarea propunerilor URSS şi „consideră că chiar mâine tru- 
pele sovietice trebuie să pășească pe teritoriul Basarabiei şi al Bucovinei 
de Nord (...). Tovarășul Molotov subliniază că, dacă răspunsul românesc 
conţine numai acordul asupra negocierilor, atunci el nu îl poate consi- 
dera pozitiv. În declaraţia sovietică se vorbește despre transmiterea de 
teritoriu către Uniunea Sovietică, și nu despre negocieri”. Ca un ultim 
avertisment, Molotov mai afirmă că „se va consulta cu militarii”, după 
care va comunica „în scris” răspunsul sovietic’. De fapt, răspunsul era 
deja formulat dinainte, iar Molotov afirmase că „mișcarea de trupe tre- 
buie să înceapă chiar mâine, astfel ca la 28 iunie unităţile sovietice să 
ocupe orașele Cernăuţi, Chișinău, Akkerman (Cetatea Albă) și încă 
două, trei localități. Ocuparea localităţilor respective figura la punctul 

3 al celei de a doua Note ultimative a guvernului sovietic înmânată re- 
prezentantului României în cursul aceleiași nopţi de 27/28 iunie 1940, 
ora 1.25. De altfel, stenograma sovietică asupra celei de-a doua discuţii a 
lui Molotov cu Gheorghe Davidescu consemnează cu exactitate elemen- 
tul militar al amenințării ultimative a URSS: „Tovarăşul Molotov spune 
că membrii guvernului său, în special militarii (s.n. — 1.C.P.), sunt extrem 
de nemulțumiți de răspunsul guvernului român la declaraţia sovietică. 
Răspunsul creează impresia că în România nu se apreciază situaţia rea- 
lă existentă la frontieră: acolo se află un mare număr de trupe şi nu este de 
glumit” (s.n. — 1.C.P.)!. Molotov ştia despre ce vorbeşte, iar adevărul că 
cedarea Basarabiei și nordului Bucovinei s-a făcut sub presiunea forței 
brute nu mai are nevoie de nicio demonstraţie. 


Părăsită din toate părțile, România se vede nevoită să cedeze în faţa 
forței: „Guvernul român, pentru a evita gravele urmări pe care le-ar 
avea recurgerea la forță și deschiderea ostilităților în această parte a 
Europei, se vede silit să primească condiţiunile de evacuare specificate 
în răspunsul sovietic”. Nu toți românii (lideri politici și militari, dar 
mai ales cvasimajoritatea populaţiei) au fost de acord cu poziţia de ce- 
dare adoptată de guvernul și Coroana României. „Ne-am plecat în fața 
forţei”, nota cu durere şi reproş Grigore Gafencu în Jurnalul său, „fără 
s-o spunem şi fără să stăruim asupra bunului nostru drept”. Cu toa- 
te acestea, Gafencu este nevoit să admită că România s-a găsit izolată 
în faţa pretențiilor colosului sovietic deoarece „singurul nostru sprijin 
adevărat și real, forța anglo-franceză, s-a prăbușit”: „Sunt unii care se 
miră că ziua de 27 iunie ne-a găsit singuri. Ei uită că, puţine zile înainte, 
s-a cufundat o lume întreagă. Am fost singuri fiindcă cei care ar fi pu- 
tut să ne sprijine (Germania și Italia, n.n.) nu aveau interesul să o facă 
(orice am fi dres acum sau înainte) și fiindcă cei care ne-au sprijinit 
întotdeauna (Franţa, în primul rând, n.n.) nu mai erau în viață”!!. 


Un șir nesfârșit de atrocități și violențe 


Potrivit noului ultimatum sovietic, trupele românești trebuiau evacua- 
te din Basarabia și nordul Bucovinei în decurs de patru zile, începând 
cu 28 iunie, ora 14.00 (ora Moscovei), în timp ce răspunsul guvernului 
regal al României era aşteptat „nu mai târziu de 28 iunie, ora 12.00 (ora 

Moscovei)”, adică în circa 10 ore de la comunicatul rusesc. Trupele 
sovietice masate la frontiera română erau foarte grăbite să treacă la 
acțiune și erau pregătite pentru atac. În multe privințe, operațiunea de 
ocupare a Basarabiei și nordului Bucovinei poate fi considerată o veri- 
tabilă invazie militară. 


Încă înainte de expirarea termenului ultimativ, oricum impus într-o 
manieră care nu putea fi respectată practic, militarii sovietici au început 
forțarea Nistrului, făcându-și apariţia în primele localități românești. 
În discuţiile din noaptea de 27/28 iunie, Molotov îi dăduse asigurări 
reprezentantului român că acțiunea de ocupare se va desfăşura în trei- 
patru zile, iar, ca regulă, între trupele celor două părți să se păstreze 
în timpul deplasării o distanță de 5-10 kilometri, totul „în interesul 
menținerii ordinii”?. În ziua de 28 iunie, la ora 11.00, când reprezen- 
tantul român a remis răspunsul guvernului de acceptare a ultimatumu- 
lui, Molotov a reiterat că URSS nu poate prelungi termenul începerii 
ocupării, dar că pe parcurs ar putea fi admise eventuale prelungiri. Nici 
unul din aceste angajamente nu a fost respectat. Documente de arhivă, 
inclusiv sovietice, confirmă recurgerea la operațiuni de desant pentru 
ca trupe ale Armatei Roșii să ocupe în avans puncte cheie în diverse 
localităţi şi în zonele de frontieră, astfel încât să poată „controla” retra- 
gerea armatei și a administraţiei românești. Pe lângă incitarea minori- 
tarilor și a basarabenilor cu vederi de stânga la acţiuni de provocare și 
umilire a militarilor români în retragere, „carele de luptă sovietice blo- 
cau ieșirile din localităţi și, în poziţie de tragere, somau trupele române 
să părăsească întregul armament, precum și materialele și animalele 
de tracțiune”. Ecourile acestor practici au ajuns imediat și în Anglia, 
după cum consemnează chiar o serie de note informative ale structu- 
rilor militare sovietice, datate 02.07.1940: presa engleză, menţionează 
documentele respective, „acordă o mare atenţie ocupaţiei Basarabiei”. 
Publicaţiile britanice „subliniază în mod deosebit ritmul rapid de de- 
plasare a Armatei Roşii şi folosirea parașutiștilor și a desantului. În acest 
sens se manifestă temeri față de repetarea de către germani, în atacarea 
Angliei, a experienței Armatei Roșii de parașutare a unor unităţi de 
tancuri, aşa cum s-a folosit în regiunea Reni și Bolgrad”"*. Așadar, so- 
vieticii îşi făceau un titlu de glorie privind operaţiunile la care au recurs 
în decursul ocupării teritoriilor românești, ce puteau servi ca exemplu 
şi pentru germani în acţiunile împotriva Angliei! 

Chiar în ziua în care începea ocupaţia, care a coincis cu prima sa zi 
de mandat ca ministru al afacerilor străine (28 iunie — 4 iulie 1940), 
Constantin Argetoianu comunica Legaţiei României la Moscova că, 
analizând harta anexată de sovietici la ultimatum, „rezultă că nu e vor- 
ba numai de Bucovina de Nord, ci de o suprafață mult mai întinsă, cu- 
prinzând judeţul Cernăuţi, Storojineţ, o parte din județul Rădăuţi și 
un colț din judeţul Dorohoi din Vechiul Regat. În ultimatum nu a fost 
vorba niciodată de Vechiul Regat și nici de partea de sud a Bucovinei. 
Vă rog să obţineţi de urgenţă rectificarea liniei în condițiunile accep- 
tate de noi, adică Basarabia şi nordul Bucovinei locuit de ucraineni, 
regiune ce nu poate depăși spre sud hotarele județului Cernăuţi”. În 
dimineaţa de 29 iunie, Argetoianu revenea cu o nouă telegramă și îi 
cerea reprezentantului român să solicite măsuri urgente din partea 
Moscovei pentru temperarea conducătorilor militari sovietici, deoare- 
ce „grave incidente sunt semnalate la Herţa, în județul Dorohoi. Trupe 
sovietice au pătruns în localitate, au ucis un căpitan și mai multe per- 
soane şi au trecut mai departe cu 11 km de linia de demarcaţie pretinsă 
de URSS". 


În privinţa liniei de demarcaţie, sovieticii au recurs în mod deliberat 
la trucuri spre a profita de imprecizia textului ultimatumului și a hărții 
anexate privind delimitarea teritoriilor pretinse. După cum infor- 
ma reprezentantul României la Moscova, într-un raport din 29 iunie 
1940, încă din momentul prezentării ultimatumului acesta îi ceruse 
lui Molotov o hartă militară amănunțită, însoţită de o notă cu traseul 
propus din cotă în cotă: „Din acea seară până azi” — preciza Gheorghe 
Davidescu — „am repetat de trei ori cererea mea de a mi se comunica 
amănunţit propunerea sovietică, arătând că, pe scara în care este în- 
tocmită harta (atașată inițial de Molotov, n.n.), grosimea liniei trasate 
cu creionul roşu cuprinde o fâșie de pământ de peste 10 km lățime”. 
Molotov a răspuns că aceste corecţii se vor putea face ulterior şi chiar 
s-a arătat dispus la un moment dat „să reexamineze linia în partea ei de 
răsărit”. La scurt timp, însă, el a comunicat că „guvernul sovietic con- 
sideră această linie ca acceptată definitiv”'S. În aceeaşi zi de 29 iunie, 
ministrul Argetoianu revenea către reprezentantul său și semnala noi 
abuzuri şi provocări majore pe toată linia de avansare a sovieticilor şi 
solicita intervenția promptă a Moscovei pentru stoparea lor: 


ELICE PT RO MIÂINIĂ 


„Profitând de faptul că trupele noastre au respectat riguros consemnele 
lor, Sovietele au procedat la acte de ostilitate. Deşi s-a stabilit ca evacuarea 
Basarabiei și a Bucovinei să fie efectuată în patru zile, în unele sectoare 
unitățile mecanizate sovietice au atins obiectivul final chiar în cursul aces- 
tei dimineți. Noi nu ne aflăm în stare de război cu Sovietele, ci efectuăm o 
evacuare pașnică; acte de război, ucideri şi dezarmări sunt, prin urmare, 
incompatibile cu operațiunile în curs". 


În faţa avalanșei bolșevice, la 2 iulie 1940, regele Carol al II-lea îl infor- 
ma pe cancelarul Reichului, prin ambasadorul Fabricius, că „Evacuarea 
Basarabiei din nefericire a creat ocazia unor incidente deplorabile, în 
care trupele ruseşti ne-au insultat şi ne-au dezarmat forțele și au îm- 
piedicat evacuarea lor. Sunt necesare o stabilitate excepţională și sânge 


rece pentru a evita o ciocnire de forțe”"?. 


Actele abuzive și represiunile declanșate de sovietici odată cu pătrun- 
derea lor pe teritoriile românești sunt confirmate și de documente din 
arhivele de război ale NKVD. Numai în primele zile ale ocupaţiei so- 
vietice, după cum consemnează o notă informativă a NKVD din 3 iulie 
1940, în Basarabia şi nordul Bucovinei, grupurile operative ale organe- 
lor securităţii de stat au arestat 760 de persoane, îndeosebi „foşti lucră- 
tori de la instituţiile de poliţie și jandarmi”, dar şi „oameni din satele din 
preajma frontierei”: 142 - în judeţele Hotin, Cernăuţi și Bălți; 121 - în 
orașele Orhei, Soroca și Chișinău; 227 — în Akkerman (Cetatea Albă), 
Bender (Tighina), Comrat, Cahul, Bolgrad şi Izmail; 270 — în satele 
din preajma frontierei. Potrivit altor documente întocmite de trupele 
de frontieră ale NKVD, până la data de 6 iulie 1940 detaşamentele de 
grăniceri sovietici au arestat în Basarabia și nordul Bucovinei 244 de 
persoane, calificate ca agenți ai serviciilor de informaţii române, trădă- 
tori, informatori, elemente contrarevoluționare!”, acestea fiind încarcerate 
şi supuse anchetelor care s-au soldat cel mai adesea cu execuţii sau tri- 
miterea în Gulag. 


Dimensiunile violențelor şi atrocităților comise de sovietici erau, 
de fapt, mult mai mari, iar despre consecinţele lor se va afla în lunile 
următoare. Pe lângă arestările de care vorbesc documentele NKVD 
menţionate mai sus, au fost dezarmaţi și arestaţi numeroși soldaţi și 
ofițeri români în cursul retragerii, contrar oricăror uzanţe internaționale 
în asemenea situaţii. La 15 iulie 1940, în discuţiile începute cu sovie- 

ticii la Odessa, delegaţia română atrăgea atenţia asupra faptului că, din 
efectivele românești din Basarabia și nordul Bucovinei, autorităţile so- 
vietice au reținut și pus sub pază, în mod cu totul nejustificat, peste 
170 de ofiţeri şi 100 de subofițeri, care au fost supuși la munci și la un 
tratament vexatoriu. De la un lot de 28 de ofițeri și a unui preot militar, 
cărora li s-a permis să se evacueze în România, la 28 septembrie 1940, 
deci la trei luni de la ocupaţie, autoritățile române au putut afla că, în- 
tre 9 iulie şi 27 septembrie, ei au fost întemnițați la închisoarea centrală 
din Chişinău şi supuși unui tratament de exterminare”. 


Alte atrocități şi crime săvârşite de sovietici au fost descoperite de mi- 
litarii români în vara anului 1941, după eliberarea nordului Bucovinei 
şi a Basarabiei. Un Referat întocmit de Chestura Poliţiei Chișinău la 
scurt timp după eliberarea oraşului consemna descoperirea a patru 
gropi comune cu 75 de cadavre în curtea Consulatului Italian din ca- 
pitala Basarabiei: 


„După cotropirea provinciei, organele NKVD-ului s-au instalat în 
localul Consulatului Italian din Chișinău (...), unde bolşevicii au şi 
ales locul de tortură și de execuţie. Din primele zile de la instalare 
au fost ridicate de acasă persoane cu acţiuni naţionaliste, foşti dem- 
nitari, oameni politici, membri ai partidelor de dreapta, descendenţi 
ai ofițerilor din fosta armată ţaristă, precum şi deputaţi din fostul 
Sfat al Ţării, martori din vremea proceselor comuniste şi acuzatori, 
spunând familiilor că îi deportează în Siberia (...). În localul fostului 
Consulat Italian, în prezent complet ars, în fundul curţii, într-un loc 
viran camuflat cu scânduri înalte, în parte arse, se găsesc mai multe 
gropi, unele proaspete, iar altele mai vechi, în care s-au găsit îngropaţi 
de-a valma mai mulți oameni politici executați. (...) S-au mai găsit 
şepci de elevi de liceu, haine străjereşti, militare, insigne studențești, 
ghete, linguri, perii de dinţi, perne și uniforme de la funcționarii 
Societăţii de Tramvaie Chişinău, toate acestea aruncate în gropile 
comune, pentru a dispărea toate urmele. Parte dintre victime erau 
foarte sumar îmbrăcate, ceea ce denotă că au fost ridicate noaptea din 
somn. S-a mai stabilit că victimele erau luate de acasă cu o mașină 
dubă, cu mai multe celule, care nu circula decât seara, fiind de culoa- 
re neagră și poreclită de locuitori Vulturul Negru, iar pe unde trecea 
băga groaza în cetăţenii orașului”. 

În baza unor astfel de informaţii despre comportamentul trupelor de 
ocupaţie sovietice aflate sub comanda unică a generalului Gheorghi 
Jukov, istoricul militar american Robert Forczyk era îndreptăţit să con- 
cluzioneze: „În iunie 1940, Jukov a condus o mai puţin cunoscută in- 
vazie a provinciei românești Basarabia, aflându-se pentru prima oară la 
comanda unei formaţiuni de luptă la nivelul unui front şi fiind implicat 
în agresiunile și crimele staliniste”. 


În urma ocupării Basarabiei, nordului Bucovinei și Ţinutului Herţa, 
România pierdea un teritoriu de 50 762 km?, cu o populaţie de circa 
3,9 milioane locuitori, în marea lor majoritate români. 


Calvarul României din vara tragicului an 1940 nu se încheiase însă. 
Peste două luni, celălalt „bătăuş” european, Germania nazistă, va im- 
pune ultimativ cedarea către Ungaria a nord-vestului Transilvaniei. 


În ianuarie 1939, Serviciul Special de Informaţii (SSI) al României 
a elaborat un amplu studiu având ca temă „Expansiunea germană în 
sud-estul Europei către Gurile Dunării”, în care anticipa cu acuratețe că 
Germania şi-a propus ca obiectiv „penetraţia spre sud-est prin România, 
pentru a stăpâni gurile Dunării, a-şi amenaja o bază puternică la Marea 
Neagră și a-și crea o puternică şi largă bază de operaţii (strategică şi 
economică), pentru ca să poată trece apoi la ultima și cea mai grea eta- 
pă în expansiunea sa spre est și spre sud”. Pentru aceasta, argumentau 
specialiştii SSI, Germania acţionează intens pentru izolarea României 
şi Poloniei de marile puteri din Apus, concomitent cu susținerea într-o 
formă mascată a revendicărilor teritoriale ale Ungariei și Bulgariei con- 
tra Statului român”. Intenţiile agresive ale Germaniei față de România 
erau verificate şi confirmate prin alte informaţii obținute de cadre 
ale SSI în urma unor vizite şi contacte confidenţiale avute succesiv la 
Varşovia, Praga, Berlin, Londra și Paris, în perioada 3-20 martie 1939. 
Scopul urmărit de Germania prin expansiunea în România, menţiona 
una dintre concluziile SSI, era nu doar „acapararea petrolului şi grâne- 
lor, ci şi realizarea unei situaţii strategice favorabile, care să-i permită 
să întreprindă acțiuni împotriva altor state”*. Din acest motiv, una din 
recomandările experților către forurile de răspundere în Stat (studiul 
a fost înaintat şi regelui Carol al II-lea) era ca România „să-și păstreze 
aceeași atitudine corectă față de toate statele în contra cărora nicio- 
dată nu a conspirat și nu a râvnit nimic, să provoace în atitudinea lor 

aceeaşi lealitate, aceeași sinceritate și același răsunet al simțămintelor 
sale de pace şi de bună înțelegere”. România încă mai spera atunci 
într-o pace miraculoasă, singura posibilitate de salvare de la prăbușire. 


„România, inamicul numărul unu al Ungariei” 


Acţiunile ungare pentru contestarea și anularea prevederilor Tratatului 
de la Trianon au demarat înainte de 4 iunie 1920, când hotărârea 
Puterilor învingătoare a devenit definitivă şi irevocabilă. Încă din 
1919, după retragerea armatei române din Budapesta, amiralul Miklos 
Horthy declara: „Inamicul numărul unu al Ungariei este România, pentru 
că cele mai mari pretenţii teritoriale sunt împotriva ei şi pentru că ea este 
cea mai puternică dintre statele vecine. De aceea, principalul ţel al politicii 
noastre externe este rezolvarea problemelor cu România prin recurgerea la 


arme”. 


Declaraţia lui Horthy a reprezentat o direcţie de acțiune a Budapestei 
faţă de România în toată perioada în care amiralul a exercitat funcția 
de regent al Ungariei (1920-1944). Timp de două decenii, în peri- 
oada interbelică, guvernanţii unguri au declanșat și întreţinut o am- 
plă campanie de propagandă iredentistă, profund antiromânească, 
la scară europeană și, cu destulă abilitate, peste Ocean. Acţiunile 
Budapestei au cunoscut o intensificare deosebită după încheierea 
Pactului Ribbentrop-Molotov şi declanșarea de către Germania nazis- 
tă şi URSS a reaşezărilor teritoriale în Europa Centrală și de Est, înre- 
gistrând o amplitudine maximă odată cu breșa făcută de sovietici prin 
raptul Basarabiei, nordului Bucovinei şi Ținutului Herţa. O scurtă pri- 
vire asupra demersurilor diplomatice de culise, inițiate sau de care s-a 
folosit Budapesta în prima parte a anului 1940, este edificatoare. 


12 februarie 1940: Reprezentantul Ungariei la Washington îi co- 
munică lui Sumner Welles, subsecretar de stat și consilier politic al 
preşedintelui F.D. Roosevelt, că are instrucțiuni de la Budapesta să în- 
trebe „dacă Guvernul SUA va fi pregătit la timpul potrivit” să acționeze 
pentru a convinge România că ar fi de dorit, „spre propriul ei interes, 
să ajungă la o înţelegere cu Ungaria pentru rectificarea frontierei cu 
Transilvania”. Ministrul ungar a mai precizat că guvernul său, deși nu 
are deocamdată în vedere recurgerea la vreo măsură de forță, totuşi, „îşi 

va rezerva dreptul de acțiune deplină în eventualitatea în care România 
urma să facă concesii teritoriale altei naţiuni”. 


Liunie 1940: La o declaraţie a premierului român Gheorghe Tătărescu 
privind dorinţa de a realiza „o cooperare mai strânsă cu Germania”, mi- 
nistrul de externe german transmite legaţiei de la București să comuni- 
ce următorul răspuns: „În cazul în care guvernul român doreşte să lu- 
creze pentru pacificare și o soluţie definitivă a problemelor din Balcani, 
s-ar pune în mod firesc întrebarea dacă și în ce măsură România ar pu- 
tea fi dispusă să accepte orice cereri revizioniste făcute de vecinii ei, ca, 
de exemplu, de către Rusia în problema Basarabiei "”. 


11 iunie 1940: Ministrul de externe ungar Csaky Istvan, la o între- 
bare despre România a reprezentantului plenipotenţiar al URSS la 
Budapesta, Nikolai I. Șaronov, a răspuns că „până în ultimul timp, 
poziția României a fost îndoielnică și că el dispune de informaţii că 
aliaţii se pregăteau să provoace acolo o lovitură de palat, dar trebuie 
să avem în vedere că, în prezenţa unei armate de o jumătate de milion 
de oameni ar fi greu (...). În fine, spune Csaky, România este încon- 
jurată din trei părți şi asta nu-i permite să ducă o politică aventuristă. 
Românii ştiu foarte bine acest lucru””. 


20 iunie 1940: Ambasadorul italian la Moscova, A. Rosso, primit de 
V. Molotov, prezintă o declaraţie a guvernului lui Mussolini care, aseme- 
nea Germaniei, doreşte relații de colaborare cu URSS. În declaraţie este 
inclusă şi următoarea menţiune: „Guvernul italian ştie că, din timpul 
războiului din 1914-1918, între unele dintre țările dunărene și balcanice 
sunt deschise chestiuni teritoriale: cererile Ungariei față de România în 
problema Transilvaniei și cererile Bulgariei față de România în problema 
Dobrogei. Guvernul italian ştie de asemenea că rămâne deschisă problema 
Basarabiei, despre care guvernul sovietic a făcut o declaraţie... În fața aces- 
tor probleme, ... Italia nu este interesată nemijlocit, ci numai indirect... 0. 


22 iunie 1940: Însărcinatul cu afaceri al URSS în Italia, LV. Gorelkin, 
este primit de ministrul de externe G. Ciano, care reafirmă poziția gu- 
vernului său, condusă, potrivit declaraţiei sale, de „ideea păstrării păcii 
în Balcani, de dorinţa de a ajuta reglementarea chestiunilor delicate 
referitoare la Transilvania, Basarabia, Dobrogea pe cale pașnică. Ciano 
se exprimă ironic despre garanţiile Angliei acordate României””. 

24 iunie 1940: Un document intern de poziţie din cadrul MAE ger- 
man, la punctul 3 sugerează ministrului Ribbentrop să adreseze „o 
cerere imediată Ungariei şi Bulgariei ca, în eventualitatea unei soluții 
paşnice sau violente a chestiunii Basarabiei, ele să-și păstreze în con- 
tinuare starea de pace... În același timp, declarația generală de bune 
intenții față de aspiraţiile naţionale ale Ungariei și Bulgariei”. 


26 iunie 1940: Ministrul de externe al Ungariei, Chaky Istvan îi comuni- 
că reprezentantului guvernului german la Budapesta că, la Szombathely 
şi Pecs, „s-a decis să fie aduse Corpurile de Armată III și IV, pentru a 
întări puterea de război. Şeful Statului Major General a justificat nece- 
sitatea acestei măsuri prin rapoarte noi, tulburătoare de la frontiera ru- 
so-română, unde, în ultimele 48 de ore, soldaţilor ruși li se dădeau hărţi 
cu Basarabia. Chaky consideră că ar trebui să existe discuţii secrete în- 
tre autoritățile militare competente germane și maghiare cu privire la 
măsurile prezente și posibil viitoare. Este o chestiune de precauţie şi de 
dorinţa de a fi gata de acțiune imediată dacă este necesar. Chaky a solici- 
tat ca toate informaţiile să fie păstrate strict secret”. 


28 iunie 1940: La 27 iunie, reprezentantul Germaniei la Budapesta 
este invitat în biroul primului ministru ungar, unde Consiliul de 
Miniştri era în şedinţă. Cu acest prilej, ministrul de externe Chaky 
afirmă că ar urma „consecinţe imprevizibile” dacă România va face 
„concesii teritoriale” numai unuia dintre vecini (URSS, n.n.), nu şi 
Ungariei. Reprezentantului german i se cere să solicite de la Berlin răs- 
puns la următoarele trei întrebări: 


„(1) Îşi mai doreşte guvernul german ca Ungaria să continue atitudi- 
nea ei de expectativă? 


(2) Poate Ungaria, în acest caz, să se aștepte ca Puterile Axei (Germania) 
să fie de acord să susţină cererile Ungariei adresate României? 


(3) Care va fi poziţia puterilor Axei (Germania) în cazul în care 
Ungaria va fi obligată să intervină cu forța armelor, de exemplu în cazul 
unei revoluţii în Transilvania?”**. 

29 iunie 1940: Primit de VG. Dekanozov, adjunct al comisaru- 
lui poporului pentru afaceri externe, trimisul Ungariei la Moscova, 
J. Kristoffy „şi-a exprimat marea satisfacție cu privire la acțiunea noas- 

tră din Basarabia şi Bucovina de Nord. El a citit cu satisfacție articolele 
din „Pravda” consacrate chestiunii anexării Basarabiei şi a Bucovinei 
de Nord la URSS”. Diplomatul ungur a mai adăugat: „aşa cum se ştie, 
şi Ungaria are pretenţii teritoriale față de România şi deosebirea este 
numai în faptul că Uniunea Sovietică deja şi-a rezolvat problema, iar 
Ungaria încă nu”. A mai întrebat „cum ar vedea Uniunea Sovietică dacă 
aceste pretenţii ar fi prezentate României de către Ungaria”. 


S iulie 1940: Comisarul poporului pentru afaceri externe, V. Molotov, 
îi comunică reprezentantului sovietic la Budapesta, N. I. Șaronov: „Pe 
3 iulie, Kristoffy (reprezentantul Ungariei la Moscova, n.n.), la însărci- 
narea guvernului ungar, m-a întrebat dacă guvernul sovietic nu poate să 
influenţeze Iugoslavia pentru a-și păstra calmul în cazul în care Ungaria 
ar fi nevoită să intre în conflict cu România (...). Pe 4 iulie l-am chemat 
pe Kristoffy (...), care a spus că aseară, după discuţia cu mine, a primit 
instrucțiuni să întrebe oficial guvernul sovietic despre poziţia URSS 
față de Ungaria dacă ultima va fi atrasă într-un conflict cu România”. 


În aceeași zi de $ iulie în care primea telegrama de la Molotov, repre- 
zentantul plenipotenţiar al URSS în Ungaria, N.I. Şaronov, notea- 
ză în jurnalul său: „Am fost la ministrul adjunct al afacerilor externe 
Wornle, care, după ce m-a salutat în legătură cu anexarea Basarabiei 
la URSS, a spus că ei se bucură de asta mai mult decât oricare alt stat, 
pentru că pentru ei asta înseamnă lichidarea principiului integrității 
României (s.n. — L.C.P.) şi o mai ușoară posibilitate de a continua ceea 
ce noi am început”. 


10 iulie 1940: Întâlnire decisivă ungaro-germano-italiană la Hitler 
(München). Participă: cancelarul Germaniei şi Ribbentrop, ministrul 
de externe italian Ciano, primul ministru maghiar, contele Teleki, și 
ministrul său de externe, contele Chaky. Stenograma convorbirii de 
două ore, întocmită de translatorul german Paul Otto Schmidt, con- 
semnează: 


„Contele Teleki a făcut în primul rând o expunere politică, istorică, et- 
nografică foarte lungă și, apelând la argumentele ungare obișnuite, a 
justificat cererea revizionistă a Ungariei în privinţa Transilvaniei, 
căreia poporul maghiar îi acordă mai multă importanţă decât 
oricărui alt teritoriu pierdut în 1919 (s.n. — 1.C.P.)... Când contele 

Teleki a menţionat că Ungaria era pregătită să facă sacrificii de dra- 
gul dorinţei Puterilor Axei de a menţine pacea în bazinul Dunării și în 
Balcani, Fiihrerul a răspuns că Puterile Axei nu cereau Ungariei să facă 
niciun fel de sacrificiu (...). Fiihrerul a întrebat direct pe Teleki dacă 
Ungaria era absolut sigură că ar putea învinge România în cazul în care 
nicio altă putere nu va interveni în conflict. Contele Teleki și contele 
Chaky au ezitat vizibil înainte de a răspunde şi apoi au afirmat că ei 
credeau că ar putea lupta cu succes împotriva României, dacă acțiunea 
ar avea loc într-un moment favorabil. (...) Führerul a răspuns că o astfel 
de acţiune pe care Ungaria o avea în vedere pentru România trebuia să 
fie examinată cu foarte multă seriozitate... Cel mai bine ar fi dacă ungu- 
rii ar încerca să-și atingă obiectivul în etape separate și prin negocieri. 
Fiihrerul a declarat că regele Carol făcea eforturi foarte mari pentru o 
politică strânsă cu Germania. Regele Carol chiar îi scrisese o scrisoare 
la care nu primise încă niciun răspuns. El va profita de oportunitate 
ca să-l informeze pe regele României că o condiţie prealabilă pen- 
tru stabilirea colaborării germano-române pe care și-o dorea era 
soluţionarea cererilor revizioniste ale vecinilor săi (s.n. - I.C.P.)... 
Contele Teleki și contele Chaky au mulțumit pentru această nouă do- 
vadă de prietenie sinceră a Germaniei pentru Ungaria”. 


15 iulie 1940: Hitler şi-a onorat rapid această promisiune, iar printr-o 
scrisoare din 15 iulie 1940 îi cerea lui Carol al II-lea să consimtă la con- 
cesii teritoriale față de Ungaria și să se încadreze integral în „noua ordi- 
ne” europeană preconizată de el: 


„Oferta României de a avea în viitor o atitudine prietenească față de 
Germania nu poate fi decât salutată de Germania” — îi scria Hitler lui 
Carol al II-lea — „cu atât mai mult cu cât, din păcate, din trecut şi până 
în ultimul timp — şi aceasta reiese în mod irecuzabil din documentele 
găsite (după ocuparea Parisului şi căderea Franţei) — atitudinea po- 
liticii oficiale românești față de Reich a fost puţin amicală, ba chiar 
duşmănoasă... Orice încercare de a evita pericolele care amenință țara 
dumneavoastră, prin manevre tactice de orice fel, trebuie să fie și va fi 
sortită eșecului. Mai devreme sau mai târziu — şi probabil într-un timp 
foarte scurt — rezultatul ar putea fi chiar distrugerea României **. 


O ameninţare fără perdea, echivalentă cu un veritabil ultimatum adre- 
sat suveranului român, mai brutal, cel puțin sub aspect formal, decât 

notele ultimative sovietice. Ameninţările Fiihrerului nu se opreau însă 
aici. El era acum convins că regele Carol al II-lea promovase până de cu- 
rând o politică „puţin amicală, ba chiar dușmănoasă” faţă de Germania 
şi pentru aceasta trebuia să plătească. 


„Impinsă de împrejurări să-și schimbe politica” 


Prima consecinţă gravă a agresiunii sovietice și a ruperii unei părți im- 
portante din trupul ţării a fost renunţarea de către România la politi- 
ca de echilibru și reorientarea sa totală spre Germania. Încă din 1 iulie 
1940, când calvarul instituirii ocupaţiei rusești în Basarabia și nor- 
dul Bucovinei era încă în curs de desfășurare, Consiliul de Miniștri al 
României, întrunit sub preşedinţia lui Gheorghe Tătărescu, a hotărât să 
renunţe la garanţiile anglo-franceze din 13 aprilie 1939, cu precizarea că 
această nouă orientare a politicii externe este determinată de actuala ordine 
europeană în curs de aşezare. La prima vedere părea un gest mai degrabă 
formal, având în vedere situaţia în care se găseau atunci cei doi garanți 
ai României — Franţa şi Anglia. Din păcate, nu era numai atât. O zi mai 
târziu, la 2 iulie, într-o comunicare adresată lui Hitler prin intermediul 
ambasadorului Fabricius, regele Carol al II-lea informa nu doar despre 
abuzurile rușilor în timpul operațiunii de ocupaţie şi despre renunțarea 
la garanţiile oferite de Anglia și Franţa, ci și despre dorinţa unei colabo- 
rări strânse cu Germania în toate domeniile. Suveranul român solicita în 
mod expres asistența, ajutorul și protecția Fihrerului „în aceste vremuri 
de încercări”. Ca prim semnal al dorinţei de consolidare a colaborării 
cu Germania, regele solicita lui Hitler „să trimită o misiune militară la 
București”?. La 4 iulie, în România se formează un nou guvern cu orien- 
tare net progermană, condus de Ion Gigurtu și având în componenţa sa 
pe Horia Sima, șeful organizaţiei legionare „Garda de fier”. 


Dintr-o singură lovitură, URSS reuşise trista performanţă, nedori- 
tă poate la Moscova, de a împinge România direct și total în braţele 
Germaniei. În mod tragic, avertismentele lui Titulescu adresate Franţei 
și Angliei în 1933, ca protest impotriva Pactului revizionist avansat la 
timpul respectiv de Mussolini, se adevereau punct cu punct. În cazul 
oricărei tentative din partea Franţei și Angliei de aderare la politica re- 
vizionistă, sublinia Titulescu, statele Micii Înţelegeri ar fi „împinse de 

împrejurări să-şi schimbe politica” şi, mai mult, acestea „s-ar apropia în 
mod fatal de Germania”. În iunie 1940, nu doar că Franța și Anglia nu 
mai erau în măsură să ofere sprijin României, dar și Mica Înţelegere 
era deja sfărâmată, după ocuparea Cehoslovaciei de către Germania şi 
încercările Iugoslaviei de a se apropia de Italia. Ameninţată din două 
părţi de doi agresori la fel de malefici (Germania nazistă şi URSS), 
România trăia drama unei țări mici care nu mai are opţiuni de salvare 
decât alinierea la unul dintre ei, considerat că ar putea fi mai puţin peri- 
culos decât celălalt. Cazul său nu era singular și se înscrie în cadrul unei 
paradigme comportamentale tipice țărilor mici care caută să contra- 
balanseze o ameninţare iminentă și primejdioasă din partea unui stat 
revizionist. 


Intrată pe panta cedărilor şi a încercărilor de a intra cu orice preţ în 
grațiile Germaniei, conducerea română decide, la 11 iulie 1940, retra- 
gerea din Liga Naţiunilor, o măsură mai degrabă simbolică, dar de o 
mare gravitate, care semnifica, practic, renunțarea la o politică externă 
principială de două decenii pusă în slujba securităţii colective, salv- 
gardării păcii şi respingerii cu fermitate a dictatului forței și a recur- 
gerii la forță în Europa. Abia acum Moscova ar fi putut să afirme că 
România și-a schimbat într-adevăr orientarea tradițională, dar agresiu- 
nea URSS era una din cauzele principale ale acestei degringolade tragi- 
ce. Măsurile guvernului român vizând atragerea interesului Berlinului 
pentru o colaborare strânsă cu Germania vor continua și se vor amplifi- 
ca în perioada următoare. Primit de ministrul de externe al Reichului, 
la 26 iulie 1940, primul ministru român Ion Gigurtu, însoțit de minis- 
trul de externe Mihail Manoilescu, dădea asigurări ferme că, în plan 
economic, România „se afla în întregime în sfera de interese germană”. 
Oficialii români sperau astfel că „Germaniei nu avea cum să-i fie indi- 
ferent dacă România era mai mare sau mai mică, sau dacă era umilită”. 
În faţa Fiihrerului, care a primit delegația română în aceeași zi, Gigurtu 
anunța că „România și-a planificat să reorganizeze totul după mode- 
lul german”, inclusiv „să-și adapteze agricultura la necesităţile germa- 
ne, în așa fel încât să creeze o comunitate de interese cu Germania”".. 
Speranţele conducătorilor români în mărinimia Fihrerului şi în „simţul 
de justiţie” al acestuia erau simple amăgiri. Germanii cunoșteau bine 
situația grea a României, la care contribuiseră din plin, iar acum nu se 
mai mulțumeau doar cu declaraţii de intenţii. Ei erau siguri că impu- 

nerea unui control total asupra României nu mai are cum să le scape, 
iar revendicările teritoriale ale vecinilor erau considerate o presiune în 
plus pentru a-și atinge propriile interese. 


În fapt, conducătorii nazişti continuau jocul dublu în raporturile cu 
România, unul din beneficiarii tratatelor de după Primul Război 
Mondial al cărui teritoriu, în viziunea lor, trebuia ciopârţit. Pentru mo- 
ment, să notăm totuși că, în iulie 1940, în pofida tonului agresiv, în 
poziţia Germaniei față de România se schimbase ceva în perioada ce a 
urmat înțelegerilor de la Moscova, din august 1939. Angajată masiv în 
războiul din Vest şi, totodată, deranjată tot mai des de pretenţiile cres- 
cânde şi comportamentul imprevizibil al Moscovei, Germania începea 
să regândească locul ce urma să fie atribuit României, ale cărei resurse, 
mai ales petrolul și cerealele, deveniseră de o importanţă covârșitoare 
pentru continuarea planurilor Berlinului. Hitler era satisfăcut că, prin 
presiunile asupra României, reușise să determine cedările teritoriale 
față de Rusia fără confruntări armate care ar fi putut degenera într-un 
conflict mai larg în această zonă, nedorit atunci de Germania. Pe de 
altă parte, în opinia sa, România nu plătise îndeajuns pentru condu- 
ita din anii anteriori, mai ales pentru „aşa-numita politică Titulescu”, 
asociată permanent cu orientarea preponderentă spre Franţa și Anglia, 
aspecte reproşate cu orice ocazie de conducătorii naziști, inclusiv în 
discuţiile cu Gigurtu și Manoilescu din 26 iulie 1940. Cu acel prilej, 
Ribbentrop şi Hitler nu au lăsat nicio posibilitate de manevră celor 
doi lideri români în privința necesității imperative ca România să 
consimtă de urgenţă la cedări teritoriale față de Ungaria și Bulgaria. 
În finalul discuţiilor, după cum consemnează documentele germane, 
Ribbentrop „a accentuat încă o dată românilor că, dacă nu se va găsi 
în curând o soluţie la problemele nerezolvate cu Ungaria şi Bulgaria, 
vor fi consecinţe grave”. Hitler s-a dovedit mai abil, încercând să lase 
impresia că Germania nu este atât de mult interesată de chestiunile 
românești. În ce priveşte noile cedări teritoriale, sfatul Fiihrerului era 
că „trebuie să i se explice poporului român că era nevoie să accepte sa- 
crificii pentru a evita noi tensiuni, în interesul bunăstării economice şi 
financiare, care putea fi întemeiată doar pe stabilitate politică şi pace”. 
De îndată ce o asemenea „stare de liniște şi stabilitate” va fi asigurată, 
Fiihrerul promitea că, împreună cu Italia, ar putea oferi României „un 
fel de garanţie”. Scopul lui Hitler era ca şi de această dată să se evi- 

te o eventuală confruntare militară româno-ungară, care ar fi obligat 
Germania să intervină şi ar fi afectat în mod grav fluxul livrărilor de 
petrol şi cereale din România. 


După unele încercări de negocieri româno-ungare, desfășurate la Turnu- 
Severin (16-24 august) şi încheiate fără rezultate datorită pretențiilor 
exagerate ale Budapestei, Germania și Italia au decis să „arbitreze” în 
mod direct și tranșant diferendul dintre cele două țări. În discuţiile cu 
Gigurtu și Manoilescu, din 26 iulie, Fiihrerul a subliniat că „va trebui să se 
găsească un compromis între fostele și actualele posesiuni”. Referindu-se 
la „cererea inițială a Ungariei de restaurare a frontierei de acum 1000 
de ani de pe timpul regelui Ştefan”, Hitler a admis că „astfel de lucruri 
erau, desigur, imposibile”, În acest context, Ribbentrop a intervenit cu 
precizarea că „maghiarii doreau să recupereze jumătate din teritoriul 
pierdut în 1919” Liderii români susțineau că „noua frontieră ar trebui 
să fie trasată în așa fel încât Ungaria și România să rămână cu același nu- 
măr de cetățeni din cealaltă țară pe teritoriul lor, astfel ca situația să poată 
fi clarificată complet printr-un schimb ulterior al acestor elemente de 
populaţie străină”. Germania dorea să dea satisfacție într-o măsură des- 
tul de importantă Ungariei, oricum mai mult decât era dispusă România 
să ofere prin tratative, dar ceva mai mică totuşi decât pretenţiile maxi- 
male maghiare. În acest scop, şi-a luat alături și Italia, care de mai bine de 
un deceniu susținea extrem de vocal pretenţiile revizioniste ale Ungariei. 
În același timp, Berlinul a găsit de cuviință să atenționeze Roma asupra 
unor eventuale inițiative de a atrage și Rusia în tranșarea acestor proble- 
me. După ce Axa a intervenit pentru a determina Ungaria, Bulgaria și 
România să treacă la negocieri directe, „nu mi se pare în interesul nos- 
tru, pe moment, să-i aducem pe ruși în această discuţie sub nicio formă”, 
îi comunica Ribbentrop lui Ciano, la 16 august 1940. Orice eventuală 
implicare a Rusiei, accentua Ribbentrop, „nu numai că nu ar facilita în- 
cheierea unui acord între aceste trei țări ci, dimpotrivă, ar complica și 
mai mult lucrurile”, între altele şi pentru faptul că „o astfel de intervenţie 
ar avea tendinţa de a introduce factorul ideologic în chestiunea revizuirii 
pur teritoriale”*. 


Acceptând arbitrajul” Germaniei și Italiei, delegația României a ple- 
cat la Viena, la finele lunii august 1940, cu așteptări semnificative în 
ce priveşte „simţul de justiţie” al Führerului, după cum se exprimase 

de curând premierul Gigurtu în discuţiile de la Salzburg. Cu atât mai 
mari au fost dezamăgirea și disperarea care i-a cuprins pe liderii români 
când au aflat condiţiile stabilite de Hitler și Mussolini. La 29 august, 
ministrul Reichului, în prezenţa lui Ciano, îi comunica ministrului de 
externe român că „Transilvania este o problemă ce afectează nu numai 
interesele celor două ţări vizate în mod direct ci, în mod indirect, și 
interesele Puterilor Axei”. Drept urmare, menţiona Ribbentrop, după 
ce s-au consultat, Fiihrerul și Mussolini au decis rapid „să găsească o 
soluţie definitivă la problemă” sau, după cum se exprimase dictatorul 
italian, reglementarea stabilită „va trebui să fie atât de solidă încât să 
reziste uzurii timpului”. „Arbitrajul” urma să fie „acceptat fără nicio 
rezervă și condiţie sau respins”. În caz contrar, amenințau Ribbentrop 
şi Ciano, „consecinţele pot fi pentru România o totală distrugere a 
fiinţei sale de stat”. România se afla în mod clar în faţa unui nou ulti- 
matum brutal, iar „respingerea echivala cu anihilarea statului român și 
împărţirea teritoriului său”, după cum apreciau istoricii Constantin și 
Dinu C. Giurescu”. 


La doar două luni de la dramaticele evenimente care au sfâşiat România 
sub ameninţarea ultimatumurilor ruseşti, Consiliul de coroană se în- 
trunea din nou, în noaptea de 29 spre 30 august 1940 şi, „luând în deli- 
berare comunicările cu caracter ultimativ făcute de guvernele german și 
italian, a hotărât acceptarea arbitrajului puterilor Axei asupra tratative- 
lor româno-maghiare”, după cum preciza comunicatul oficial. În acest 
fel, după discuţii şi scene dramatice desfășurate la Palatul Belvedere din 
Viena, Ribbentrop şi Ciano au impus semnarea, la 30 august, a textului 
convenit în limbile germană și italiană privind „hotărârea arbitrală” și 
să o accepte ca pe o „soluţionare definitivă” a chestiunii transilvăne- 
ne. Cu același prilej, printr-un schimb de scrisori, Germania și Italia își 
asumau, începând din 30 august, „garanţia pentru integritatea și invi- 
olabilitatea teritoriului național românesc”, atât cât mai rămânea după 
ciopârțirile suferite din partea puterilor revizioniste. Sub dictat, în de- 
curs de două luni, România se văzuse silită să cedeze 94 254 kmp din 
teritoriul său (50 762 kmp, în favoarea URSS şi 43 492 kmp, în favoarea 
Ungariei), precum și o populaţie totalizând circa 6,5 milioane locuitori, 
în majoritate români. Sub dictatul puterilor revizioniste, dezmembra- 
rea României Mari se finaliza prin convenţia româno-bulgară încheiată 
la Craiova, la 6 septembrie 1940, prin care România a cedat Bulgariei 

Cadrilaterul (locuit de 152 000 bulgari şi 150 000 turco-tătari). 
Schimbul de populaţii care a urmat s-a soldat cu evacuarea a 110 000 
de români și repatrierea a 65 000 de bulgari. La sfârșitul acțiunilor 
de dezmembrare, suprafaţa României a fost redusă cu 100 293 kmp 
(31,4%), rămânând de 194 756 kmp, ceea ce reprezenta 68,6% din 
teritoriul de după Marea Unire. Pentru România, acestea reprezentau 
pierderi dramatice și echivalau cu o tragedie. Pentru Germania însă, 
România ciopârţită continua să reprezinte o zonă de resurse indispen- 
sabile care trebuia protejată cu orice preț. 

Constantin BURAC 


Profesorul și istoricul loan Scurtu 
la 80 de toamne 


? 


C.B. — prof.univ. dr, 
Facultatea de Arhivistică 
Bucureşti. Autor al 
volumelor: Ținuturile Țării 
Moldovei până la mijlocul 
secolului al XVIII-lea, 2002, 
premiată de Academia 
Română; Așezările Ţării 
Moldovei din epoca lui Ştefan 
cel Mare, 2004; editor de 
documente, în colaborare 
cu acad. loan Caproșu, 

a Documenta Romaniae 
Historica. A. Moldova, vol. 
XX (1629-1631), 2011 şi 
Organizarea administrativ- 
teritorială a Moldovei 
(1833-1848), 2016; referen 
oficial în comisii de doctorat, 
membru al Senatului 
Universitar al Academiei 

de Poliţie „Alexandru loan 
Cuza” membru în Comisia 
de Heraldică a Ministerului 
Afacerilor Interne. 


Originar dintr-o regiune încărcată de istorie și 
de amintirile lui Ion Creangă, profesorul loan 
Scurtu s-a născut la începutul celui de-al Doilea 
Război Mondial, la 27 noiembrie 1940, în sa- 
tul Dochia, jud. Neamţ, într-o familie modestă 
de țărani, ai cărei strămoşi cochetaseră un timp 
cu politica. Primii ani din viață i-a petrecut sub 
povara greutăților războiului și a anilor de după 
acesta, când s-a întipărit gândul de a deveni pro- 
fesor, ceea ce l-ar fi scăpat, în mintea lui de copil, 
de sărăcie, cum îi spunea și mama sa. Acest gând, 
parcă predestinat, i-a marcat întreaga copilărie și 
adolescenţa, care peste ani s-a transformat în re- 
alitate. Clasele primare şi gimnaziale le-a urmat 
în satul natal, nu departe de Humuleștii marelui 
povestitor, iar cele liceale le-a început la Bacău, 
apoi le-a continuat și finalizat la Liceul „Petru 
Rareş” din Piatra Neamţ. 


La încheierea acestui ciclu de pregătire și 
obținerea Diplomei de maturitate, dorind să de- 
vină scriitor și fiind admirator al unor mari scri- 
itori (Mihail Sadoveanu, Cezar Petrescu, Camil 
Petrescu, Zaharia Stancu și a altora), urma, în 
viziunea sa, să frecventeze cursurile Facultății 
de Filologie din Iași. Nașul său, Dumitru 
Almaș, care îi era unchi din partea mamei și 
care îi cunoştea admiraţia pentru marii scrii- 

tori, i-a propus să dea admiterea 
la Universitatea din Bucureşti, 
unde i se puteau îndeplini aces- 
te dorinţe. La îndemnul acestuia 
şi al unora dintre profesorii de 
liceu, a hotărât să se înscrie, în 
cele din urmă, la Facultatea de 
Istorie din capitala țării, unde 
s-a remarcat, pe întreaga peri- 
oadă a facultății (1957-1962), 
ca un pasionat al aprofundării 
cunoaşterii istoriei contempora- 
ne a românilor. 


Înscris la cercul ştiinţific 
studenţesc de istoria contem- 
porană a României din cadrul 
facultăţii, a întocmit o serie de 
comunicări ce au fost discuta- 


te în şedinţele acestuia, și apreciate de unii dintre profesorii săi. Astfel, la 
îndemnul profesorului Aron Petric, a elaborat o comunicare privitoare la 
primul guvern Sănătescu (23 august — 4 noiembrie 1944), prezentată la 
Sesiunea naţională de comunicări științifice studenţeşti, din 1961, care i-a 
adus Premiul întâi. Subiectul comunicării a fost apoi dezvoltat în teza de 
licenţă, în care erau prezentate unele puncte de vedere obiective asupra 
activității ministrului de justiție Lucrețiu Pătrășcanu. Cu toate că atunci 
acesta căzuse în dizgrația conducerii țării, îndrumătorul ştiinţific al lucrării 
a fost mulțumit de modul realist al tratării subiectului. 


După încheierea cursurilor universitare a urmat, în mod obligatoriu, ca 
pentru toți absolvenţii de învățământ universitar, satisfacerea stagiului 
militar timp de 90 de zile, într-o unitate din oraşul Botoşani. Acum vi- 
sul din copilărie era pe deplin îndeplinit, ajungând profesor la Institutul 
Pedagogic din Bacău, fiind și aproape de părinţi, așa cum năzuia la sfârșitul 
studiilor universitare. Numai că sorții au hotărât să fie preparator univer- 
sitar chiar la facultatea pe care deja o absolvise, alături de colegii Mircea 
Popa, Constantin Buşe, Gheorghe Vasilescu și Nicolae Isar. Tânărul pre- 
parator, neavând normă didactică, a fost inclus în colectivul de elaborare a 

istoriei Universităţii din Bucureşti, care în 1964 împlinea o sută de ani de 
la înființare. Proiectul nu a fost finalizat în totalitate, realizându-se numai 
partea de până la anul 1918, iar volumul al II-lea, ce urma să fie elaborat de 
un colectiv în care era inclus și tânărul preparator Ioan Scurtu, cuprinzând 
perioada următoare până la 1964, nu a mai fost realizat din cauza opoziţiei 
tacite a unor profesori din cadrul Universităţii din București. 


Timp de patru ani s-a documentat asiduu asupra perioadei interbelice, 
studiind la Biblioteca Academiei Române conţinutul ziarelor „Adevărul” 
și „Universul”, Enciclopedia României, ediţia Dimitrie Gusti și alte lucrări, 
iar la Arhivele Statului, în mod deosebit, fondurile Președinției Consiliului 
de Miniștri şi ale Casei Regale. Informaţiile adunate în sute de fișe i-au 
dezvăluit o altă imagine a vieţii social-politice și economico-culturale a 
României, decât cea oferită prin cursurile şi dezbaterile de la seminarele 
din anii studenţiei. Rodul acestei munci l-a fructificat într-o comunicare 
despre alegerile parlamentare din decembrie 1937, prezentată în cadrul 
Catedrei de istoria României. Conţinutul comunicării a iscat discuţii 
aprinse între membrii catedrei, lucrarea fiind apreciată în final, interesantă, 
dar cu recomandarea de a mai reflecta asupra unor concluzii. 


Anul 1966, când a devenit asistent universitar, încredințându-i-se condu- 
cerea seminarelor de istorie contemporană a României, a marcat pentru 
reputatul istoric începutul carierei de dascăl, pe care n-a abandonat-o până 
la pensionare, indiferent de funcțiile pe care le-a ocupat. În acest timp a 
devenit și doctor în istorie, cu tema Istoria Partidului Țărănesc (1918- 
1926), publicată în 1975 (ediţia a II-a, în 2002). Îndeplinirea cu onestitate 
a sarcinilor ce-i reveneau la catedră, prestigiul de care se bucura în rândul 
studenților, seriozitatea și modul de analiză a diferitelor aspecte din istoria 
vieţii politice contemporane a României, precum și aprecierile colegilor, 
l-au ajutat să urce, fără probleme, toate treptele universitare: lector în 1972, 
conferenţiar în 1981 și, apoi, profesor universitar din 1991. De-a lungul 
acestei cariere a contribuit la formarea a zeci de generaţii de absolvenți în 
domeniul istoriei şi arhivisticii, unii afirmându-se ca profesori de prestigiu 
sau cercetători de renume. 


Concomitent, s-a impus în domeniul cercetării istoriei României contem- 
porane ca o personalitate de notorietate prin creionarea unei imagini cât 
mai realiste a societăţii românești din perioada interbelică, publicând nu- 
meroase lucrări prestigioase, apreciate atât în țară cât și în străinătate, volu- 

me de documente care au marcat istoria interbelică românească, nemai- 
vorbind de numeroasele studii și articole publicate într-o serie de reviste 
de specialitate, precum și mai multe interviuri privitoare la diferite aspecte 
ale istoriei recente sau mai îndepărtate. Dacă ar fi să notăm aici doar cărțile 
şi articolele publicate, ne-ar trebui câteva zeci de pagini. 


La acestea se adaugă îndeplinirea unor funcţii în fruntea unor instituții im- 
portante, între care: director al Arhivelor Naţionale, al Institutului de Istorie 
„N. Iorga’, al Institutului Revoluţiei Române din decembrie 1989, Președinte 
al Societăţii de Științe Istorice din România, Președinte al părţii române din 
cadrul Comisiei româno-ruse, privind tezaurul României etc., la care se adau- 
gă înființarea de instituţii, dintre care amintim doar Facultatea de Arhivistică 
— atât de necesară formării personalului cu pregătire de specialitate în ad- 
ministrarea şi gestionarea documentelor, ca parte a patrimoniului național. 
De asemenea, amintim că este membru titular fondator al Academiei 
Oamenilor de Ştiinţă din România, îndeplinind funcția de Preşedinte al 
Secţiei de Ştiinţe Istorice şi Arheologie din cadrul acesteia. 


Volumul impresionant de informaţii și profunda înțelegere și analiză a 
documentelor privitoare la viața politică, socială, economică și culturală a 
României contemporane i-au determinat pe responsabilii de la Academia 
Română să-i încredinţeze coordonarea editării volumului VIII al Tratatului 
Istoria Românilor, având ca subtitlu România întregită (1918-1940), apărut 
în 2003. 


Activitatea de profesor de elită al învățământului românesc şi cercetător 
de notorietate al unei epoci fundamentale a istoriei noastre contempora- 
ne, evaluată de o operă istorică impresionantă, i-a fost răsplătită printr-o 
serie de diplome acordate de diverse instituţii ştiinţifice, muzee, fundaţii, 
publicaţii etc., între care: Diploma şi Placheta de Aur ale Academiei 
Oamenilor de Ştiinţă din România (2007), Diploma de Excelenţă a 
Societăţii de Ştiinţe Istorice din România (2010) etc., decoraţii, precum și 
titlul de doctor honoris causa al Universităţii Ovidius din Constanţa (2007). 


În pragul trecerii în deceniul al nouălea, îi dorim viață lungă, alături 
de familie şi de cei dragi și apropiaţi, putere de muncă creativă încât să 
îmbogăţească istoriografia românească cu noi lucrări și studii, în care să 
dovedească acelaşi simţ al obiectivităţii şi măsurii în căutarea adevărului 
istoric. 

loan SCURTU 
Istoria Basarabiei 

a fost și este pentru mine 
parte a istoriei românilor 


Interviu realizat de Alexandru BANTOȘ 


- Stimate Domnule Profesor loan Scurtu, vă mulțumesc pentru 
bunăvoința de a realiza acest dialog în ajunul zilei de 27 noiembrie 
2020, când urmează să împliniţi o vârstă venerabilă. Vă rog, cu acest 


din partea colegiului de redacție şi a echipei revistei „Limba Română”! 
- Vă mulțumesc, la rândul meu, pentru felicitări şi urări, precum şi pen- 
tru onoarea pe care mi-o faceți de a marca cei 80 de ani pe care îi împli- 
nesc la 27 noiembrie 2020 — o vârstă la care nu gândeam că o să ajung. 


- Ziua Dumneavoastră de naştere coincide cu un eveniment nu tocmai 

fast din istoria modernă a românilor. Exact în această zi, acum opt de- 
cenii, la 27 noiembrie 1940, marele istoric Nicolae Iorga a fost asasinat 
de către un grup de legionari. V-a marcat cumva această coincidență? 


- Despre Nicolae Iorga am aflat foarte târziu. La Liceu (Şcoala Medie 
cum se numea atunci) manualul oficial, tipărit „sub redacţia acad. Mihail 
Roller”, nu acorda nicio atenţie valorilor naţionale, obiectivul urmărit fi- 
ind educarea elevilor în spiritul impus de ocupantul sovietic. 


Ca student la Facultatea de Istorie a Universităţii din Bucureşti am audiat 
cursurile generale de istoria modernă și de istoria contemporană a Români- 
ei, unde N. Iorga era prezentat ca antisemit (colaborator al lui A. C. Cuza) şi 
sprijinitor al dictaturii profasciste a lui Carol al II-lea (consilier regal). 


Încă din anul I, unchiul meu, Dumitru Almaş — conferențiar la această 
facultate — mi-a povestit câte ceva despre profesorul său Nicolae Iorga, 

un mare dascăl și savant. M-a pus în legătură cu șefa bibliotecii, 
domnișoara Vulcu, fostă studentă a lui Iorga, care mi-a permis să citesc 
în biroul ei unele cărți scrise de profesor. 


După terminarea facultății în 1962, având permis la Fondul Speci- 
al al Bibliotecii Academiei, am studiat mai multe lucrări semnate de 
N. Iorga, și am parcurs întreaga colecţie a ziarului „Neamul Românesc”. 
Astfel, mi-am putut forma o imagine proprie despre istoricul, profesorul, 
omul politic și patriotul N. Iorga. 


După 1964 în România a început procesul de „reabilitare” a unor 
personalități culturale și politice „burgheze”, între care şi N. Iorga. În 
acest context, am prezentat comunicarea Istoria contemporană a Româ- 
niei în opera lui N. Iorga la sesiunea ştiinţifică din 1965, organizată de 
Facultatea de Istorie cu prilejul împlinirea a 25 de ani de la asasinarea 
profesorului. În 1967 am publicat două studii: unul în revista „Roma- 
noslavica” intitulat N. Iorga și atacarea Serbiei de către Austro-Ungaria în 
1914, şi celălalt în „Analele Universităţii București. Seria Istorie” cu titlul 
N. Iorga despre cauzele și caracterul Primului Război Mondial. Ulterior, în 
cărţile şi studiile mele m-am referit la contribuţia lui N. Iorga la realiza- 
rea Marii Uniri, la apărarea intereselor naţionale, la activitatea sa politică. 
În cartea Viaţa politică din România. 1918-1944, publicată în anul 1982, 
am acordat spaţiul cuvenit activităţii Partidului Naţionalist-Democrat, 
guvernului din 1931-1932, luptei lui N. Iorga împotriva hitlerismului și 
revizionismului. 


La seminarii și la cursuri am vorbit despre N. Iorga, am recomandat în 
bibliografie cărți scrise de acesta, am propus lucrări de licenţă despre ac- 
tivitatea politică şi partidul său. 


În anii 2001-2006 am îndeplinit funcţia de director al Institutului de 
Istorie „N. Iorga” În această calitate am sprijinit organizarea sesiunilor 
ştiinţifice anuale dedicate întemeietorului acestui institut, reeditarea lu- 
crărilor sale, desfășurarea activităților Universităţii de Vară „N. Iorga” de 
la Vălenii de Munte etc. 


Toate acestea nu au legătură cu ziua în care m-am născut, ci cu faptul că, 
după ce am conştientizat că N. Iorga a fost o mare personalitate, am dorit 
ca activitatea sa să fie cunoscută și apreciată de studenți şi de toţi iubitorii 
de istorie. 

- Mai multe lucrări ale Dumneavoastră au ca obiect de studiu Isto- 
ria Basarabiei. Cum se explică ataşamentul Dumneavoastră faţă de 
această parte de românime? 


- Istoria Basarabiei a fost şi este pentru mine parte a istoriei români- 
lor, astfel că m-am străduit să vorbesc — la seminarii, la cursuri, sesiuni 
ştiinţifice etc. — despre această realitate. În teza mea de doctorat intitula- 
tă Întemeierea și activitatea Partidului Ţărănesc (1918-1926), susţinută în 
1971, am acordat un larg spaţiu activităţii acestuia în Basarabia și rolului 
unor personalități, precum C. Stere şi Pan Halippa. Această realitate se 
regăsește și în cartea cu acest titlu publicată în 1975. 


Fiind ales şeful Catedrei de Istoria României în ianuarie 1990, am propus 
schimbarea denumirii acesteia în Catedra de Istoria Românilor, În aceas- 
tă calitate am promovat abordarea unitară a istoriei românilor, inclusiv 
a celor din afara granițelor țării. Eu am iniţiat elaborarea unei lucrări de 
sinteză privind istoria Basarabiei, care a apărut în 1994. La următoarele 
ediţii am obţinut colaborarea unor istorici din Republica Moldova. În 
2001 a apărut, la Chişinău, traducerea în limba rusă a acestei lucrări. Am 
o relaţie excelentă cu istorici basarabeni, între care Anatol Petrencu, Ion 
Buga, Ion Negrei, Ion Şișcanu, Demir Dragnev, Gheorghe Cojocaru, 
la invitația cărora am participat, de-a lungul anilor, la sesiuni științifice 
privind diverse aspecte din istoria Basarabiei la Chișinău, Cahul, Bălți şi 
Soroca. 


— Anul 1940 are o semnificație aparte pentru România, pentru ținutul 
din partea de est a Prutului. S-a scris mult despre cedarea Basarabiei la 
28 iunie 1940. În istoriografia sovietică şi cea rusească evenimentul, se 
ştie, era şi mai este înfățișat drept „eliberare”. Dacă facem abstracţie de 
raționamentul/ concluziile de azi, întemeiate pe numeroase documen- 
te de epocă, scoase la iveală în ultimul timp, şi coborâm în timp, pu- 
tem admite că drama poporului român de acum opt decenii ar fi putut 
cumva fi evitată sau, cel puţin, diminuată? 


— Este greu de presupus că România putea evita amputările teritoriale 
din 1940, impuse de cele două mari puteri totalitare — Uniunea Sovietică 
şi Germania. Dar nu se poate face abstracţie de responsabilitatea clasei 
politice românești, care a promovat o politică externă unidirecțională — 
spre Franţa care, s-a dovedit, nu s-a putut apăra pe sine. Guvernanții de la 


EEEE ROMIÂINIĂ 


București nu au acceptat oferta lui Hitler din noiembrie 1936 ca Germa- 
nia să garanteze integritatea teritorială a României, cu condiția ca aceasta 
să renunţe la politica „de încercuire” a Reich-ului. Abia după pierderea 
Basarabiei și nordului Bucovinei, Carol al II-lea s-a orientat în iulie 1940 
spre Germania, dar era prea târziu. Nu știm dacă Hitler s-ar fi ţinut de 
cuvânt, dar ştim — cu certitudine — că acesta s-a răzbunat, având un rol 
important în sfărâmarea României Mari. 


Rusia a avut și are o politică externă constantă, indiferent de regim. După 
ocuparea Basarabiei în 1812, a considerat că aceasta îi aparţine și nu a 
acceptat unirea ei cu România în 1918. Crearea Republicii Sovietice So- 
cialiste Autonome Moldoveneşti în 1924 a constituit preludiul eveni- 
mentelor din 1940. 


- Despre un „personaj controversat”, considerat de către unele voci 
perou”, iar de către altele „criminal”, continuă să se vorbească „cu jumă- 
tate de gură” pentru a nu crea animozităţi. Dumneavoastră cunoaşteţi 
foarte bine realităţile în care pe scena politică s-a afirmat Mareșalul 
Ion Antonescu. Ce trebuie, din punctul Dumneavoastră de vedere, să 


ştie generaţia actuală de români despre această personalitate? 


- Ion Antonescu a fost şi este prezentat unilateral din motive politice. 
Înainte de 1989 era acuzat că „a împins” România în războiul împotri- 
va Uniunii Sovietice, „cotropind” Basarabia și nordul Bucovinei, armata 
română ajungând până la Stalingrad. Antonescu a fost declarat criminal 
de război, „judecat” şi executat în 1946. Procesul s-a intitulat al „marii 
trădări naţionale” , iar sentința era considerată ca pe deplin justificată. 


După 1989, Antonescu este făcut responsabil pentru politica antisemită 
şi deportările din Transnistria, unde au murit numeroși evrei. Prin lege 
a fost interzisă negarea holocaustului în România. Se eludează faptul că 
Antonescu a rezistat presiunilor germane vizând trimiterea evreilor ro- 
mâni în lagărele de exterminare de la Auschwitz și Birkenau. De aseme- 
nea că, la sfârșitul războiului (1945), în România trăia cea mai numeroa- 
să populaţie evreiască din Europa. 


Înainte de 1989 nu s-a permis să se scrie, iar după această dată doar 
câţiva istorici s-au referit la faptul că, după prăbușirea României Mari în 
1940, principalul obiectiv istoric al poporului român a devenit reface- 
rea granițelor statale din 1918. Ion Antonescu şi-a asumat răspunderea 

de a lupta pentru eliberarea Basarabiei şi nordului Bucovinei, ocupate 
de Uniunea Sovietică, şi integrarea lor în statul naţional român. Acest 
obiectiv a fost realizat pentru scurt timp, prin colaborarea militară cu 
Germania. 


O apreciere a lui lon Antonescu trebuie să aibă în vederea întreaga sa 
activitate de patru decenii, și nu doar cei patru ani (1940-1944) când s-a 
aflat în fruntea statului. 


Antonescu a contribuit la făurirea şi apărarea statului naţional unitar ro- 
mân, fiind decorat de regele Ferdinand; a fost atașat militar al României 
la Londra și Paris, şeful Şcolii Superioare de Război, ministrul apărării 
naţionale etc. Toate aceste activităţi trebuie să-și găsească locul cuvenit, 
pentru ca generaţia actuală să cunoască rolul lui Ion Antonescu în istoria 
românilor. 


- Într-un articol publicat în revista noastră menţionaţi despre o ocazie 
pierdută (situaţie menţinută, de altfel, până în 1991) „de liderii poli- 
tici de la Bucureşti de a negocia din vreme şi de a scoate România din 
războiul purtat alături de Germania lui Hitler, pentru ca astfel să evite 


ocupația sovietică”. Vă rog să nuanţați pentru cititorii revistei noastre 
semnificația acestei eventuale şanse? 


— Eu l-am citat pe Alexandru Creţeanu, care a publicat o carte cu acest 
titlu. El se referea la „ocazia pierdută” de englezi și americani, care nu 
au deschis cel de-al doilea front în Balcani. Creţeanu aprecia că, dacă 
se realiza acest obiectiv, liderii politici români ar fi obținut încheierea 
armistiţiului în condiţii favorabile, evitând ocupaţia sovietică. În realita- 
te, Roosevelt, Churchill și Stalin s-au înțeles asupra împărțirii zonelor de 
influență, România fiind plasată în zona care revenea URSS. 


- De ce desprinderea de imperiul sovietic nu a condus la Unirea Basa- 
rabiei cu Patria-mamă, iar Independenţa Republicii Moldova (acest 
lucru îl constatăm după trei decenii) nu a însemnat „un divorţ” ade- 
vărat, autentic de fosta metropolă, o veritabilă autodeterminare, aşa 
cum s-a întâmplat în țările baltice, de exemplu. La 1991, în alt con- 
text istoric, cu alți actori politici naționali şi internaţionali, de fapt, a 
fost pusă în aplicare expresia lui Lenin de la începutul secolului trecut 
(la care faceți referință Dumneavoastră), expresie potrivit căreia „li- 
bertatea divorțului (de Rusia — n.n.) nu înseamnă neapărat dreptul 

la divorţ”. Iată-ne, dar, din nou în declaraţii liberi şi independenți, 
în realitate aflaţi în continuare sub neslăbita supraveghere (politică, 
economică etc.) a Rusiei. În ce condiţii basarabenii ar putea scăpa de 
„tutela”, de „prezența” rușilor, tot mai manifestă în ultimul timp între 
Prut şi Nistru? 


- În 1989-1991, Europa a cunoscut transformări profunde. Statele 
care au avut în fruntea lor oameni politici cu viziune istorică, curajoşi 
şi patrioţi şi-au realizat obiectivele naționale. Din păcate, românii nu au 
avut parte de asemenea personalităţi. Liderii politici de la Bucureşti şi 
Chişinău nu au învăţat — sau poate nici nu cunoșteau -— lecţiile istoriei, 
care demonstrează faptul că românii şi-au atins obiectivele majore ba- 
zându-se pe ei înșiși. Cei care au realizat Unirea Principatelor în 1859 au 
pus Puterile Garante în fața „faptului împlinit”, iar acestea au fost nevoite 
să recunoască realitatea. În 1918 fruntașii politici de pe ambele maluri 
ale Prutului şi-au asumat răspunderea şi riscul de a hotărî Unirea Basa- 
rabiei cu România, recunoscută apoi prin Tratatul de la Paris din 1920. 
În studiul intitulat Marile Puteri, România și Basarabia (1917-2019), pu- 
blicat în revista „Limba Română”, nr. 1, 2019, am apreciat că în 1991 s-a 
pierdut o şansă istorică. În opinia mea, contextul era favorabil: SUA erau 
preocupate de lichidarea Uniunii Sovietice, Marea Britanie şi Franța — 
de unificarea Germaniei şi consecințele acestui act, Rusia — de salvarea 
imperiului secular. În loc să acţioneze, liderii politici de pe ambele maluri 
ale Prutului au aşteptat ca marile puteri să le indice ce au de făcut. Numai 
că acestea nu aveau pe agenda lor politico-diplomatică problema unirii 
Basarabiei cu România. Doar Senatul SUA a adoptat la 28 iunie 1991 o 
Rezoluţie în care se cerea Administraţiei americane „să susțină încerca- 
rea de revenire a Moldovei la România”. Fruntașii politici români nu au 
acționat în această direcţie. 


Evenimentele se desfăşurau cu iuțeală, nu era timp de referendumuri și 
„chichiţe” juridice, trebuia acţionat energic și rapid. În entuziasmul exis- 
tent atunci, propunerea ca Marea Adunare Naţională să voteze Unirea cu 
România ar fi fost îmbrăţişată de participanţi. Nu a existat o asemenea 
inițiativă şi nici măcar cererea de a se asigura integritatea Basarabiei, prin 
reunirea teritoriilor sale din nord și din sud ocupate de Ucraina. 


Pe de altă parte, dacă ar fi avut viziune istorică şi spirit patriotic, liderii de 
la București ar fi trebuit să susţină cu fermitate unirea, așa cum au făcut 

în 1917-1918 regele Ferdinand, Ion I. C. Brătianu, Alexandru Marghilo- 
man și celelalte personalități responsabile. 


Cei care se aflau la conducerea României în 1990-1991 au mers în con- 
trasens cu istoria şi nu şi-au dat seama că, recunoscând necondiționat 
independenţa Republicii Moldova și a Republicii Ucraina, guvernul a 
anulat hotărârile de Unire adoptate de Sfatul Ţării și de Congresul Gene- 
ral al Bucovinei. Atât separatiștii din Basarabia, cât şi oficialii de la Kiev 
pot declara că România a recunoscut în 1991 că teritoriile respective 
nu-i aparţin. 


Ulterior, disputele interne din Republica Moldova, oportunismul și 
dorința de căpătuială personală au fost principalii factori de care a pro- 
fitat şi profită Federaţia Rusă, care se bazează pe „cozile de topor” de la 
Chișinău. La rândul lor, politicienii din România au abandonat cu totul 
ideea refacerii statului național unitar român. „Neslăbita supraveghere” 
a Rusiei asupra Basarabiei se desfășoară cu complicitatea UE şi NATO, 
care — dincolo de unele declaraţii formale — acceptă această realitate. 


- În mai multe lucrări fundamentale sunteți preocupat de soarta Di- 
nastiei Regale a României chemată să consolideze „edificiul public” al 
României moderne. Dacă ar fi să caracterizați succint perioada istori- 
că, aflată sub sceptru regal, cum apreciați rolul Dinastiei în „schimba- 
rea la față” a României? 


- Regii au avut un rol pozitiv în istoria României atunci când s-au spri- 
jinit pe oameni politici cu viziune, fermitate și curaj. Carol I s-a bazat pe 
Ion C. Brătianu și Mihail Kogălniceanu, realizând independenţa de stat. 
Ferdinand i-a acordat deplină încredere lui Ion I.C. Brătianu, înfăptuind 
Marea Unire din 1918. Carol al II-lea a urmărit să se impună împotriva 
liderilor politici români și a dat faliment, compromițând însăși instituția 
monarhiei. Mihai I a fost „victima istoriei”: ajuns rege minor în 1927, a 
fost detronat de tatăl său în 1930; reinstalat de Ion Antonescu în 1940, 
nu era decât un simbol; și-a legat numele de un act istoric controversat, 


cel de la 23 august 1944. 


- În ce măsură evenimentele din 23 august 1944 au „anticipat” 
într-un fel abdicarea ultimului rege, Mihai, survenită în decembrie 
1947, odată cu expulzarea sa şi a familiei regale peste hotare? 

— Nu se poate susține că evenimentele din august 1944 au „anticipat” ab- 
dicarea ultimului rege al României. Făuritorii actului de la 23 august nu 
ştiau că țara lor a fost cedată lui Stalin de Churchill și Roosevelt. Ei erau 
convinși că englezii și americanii nu vor permite sovieticilor să ocupe 
România și să-şi impună propriul lor regim politic. În august 1945, sfă- 
tuit de reprezentanții SUA și Marii Britanii la București, regele a încercat 
să înlăture guvernul Groza, întrerupând legăturile cu acesta. „Greva rega- 
lă” nu a reușit, cei „trei mari” hotărând, în decembrie 1945, menţinerea 
guvernului. După această dată, regele, sfătuit de regina-mamă Elena, a 
căutat să câștige încrederea sovieticilor și a guvernului: în mai 1946 a 
inaugurat statuia Ostașului Sovietic Eliberator din Bucureşti și l-a deco- 
rat pe dr. Petru Groza, în iunie 1946 a respins cererea de grațiere a lui 
Ion Antonescu; de asemenea, Mihai a semnat toate actele prezentate de 
guvern, inclusiv cel privind desființarea Senatului etc. Ultimele decre- 
te purtând iscălitura regelui Mihai au fost numirea în guvern a liderilor 
comuniști Ana Pauker și Emil Bodnăraș. Abdicarea a venit aproape de la 
sine: din 1946, Mihai rămăsese singurul rege din spațiul ocupat de sovie- 
tici, astfel că la 30 decembrie 1947 a trebuit să abdice. Regele și familia 
sa nu au fost „expulzaţi”, ci au părăsit ţara, înțelegând că în Republica 
Populară Română situaţia lor putea deveni periculoasă (în mai 1950 au 
fost arestaţi toți cei care au ocupat o funcţie politică în anii 1918-1944). 


- Într-un interviu, subliniaţi literalmente: „Această materie (Istoria ro- 
mânilor — n.n.) a fost scoasă din învățământ de regimul democratic de 
după 1989, deşi această disciplină exista de la Legea învățământului 
din timpul lui Cuza”. Cum interpretați această decizie ce minimalizea- 
ză și chiar compromite rolul manualelor în procesul de educaţie patri- 
otică a tinerei generații. De altfel, noțiunea de „educație patriotică” a 
căpătat o conotaţie oarecum negativă, peiorativă. De ce? Cum se expli- 
că acest fenomen? 


— Situaţia la care vă referiți se înscrie într-un program promovat de 
„europeniști', care vizează ştergerea identității naționale a statelor mici. 
Acest curent a fost puternic mediatizat după 1995, când se inocula ide- 
ea că patriotismul și identitatea națională împiedicau aderarea fostelor 
state „comuniste” la NATO şi UE. În același timp, Franţa, Germania, 
Anglia, ca să nu mai vorbim despre SUA, continuau să-și cultive va- 
lorile naţionale, să marcheze oficial şi cu mult fast propriile momente 


ANIVERSĂRI. IOAN SCURTU - 80 


istorice. Şi în România au fost găsiți — ca și în anii 1950 — intelectuali, 
inclusiv istorici, care s-au angajat în denigrarea trecutului propriului po- 
por, în minimalizarea și chiar negarea valorilor naționale. Campania lor 
i-a vizat pe toţi marii oameni de cultură români, sub motiv că ar fi fost 
naționaliști — între aceștia Mihai Eminescu şi Nicolae Iorga. De fapt, ei 
au oferit politicienilor obedienţi climatul necesar pentru adoptarea unor 
măsuri concrete, printre care eliminarea Istoriei Românilor ca obiect 
de studiu în liceu, desființarea emisiunilor de istorie de la TVR etc. S-a 
mers până acolo, încât nu a fost promulgată legea privind marcarea zilei 
de 4 iunie 1920, când prin Tratatul de la Trianon s-a confirmat, pe plan 
internaţional, unirea Transilvaniei cu România. 


- Basarabia a fost timp îndelungat exclusă din Istoria modernă a ro- 
mânilor, iar despre România se pomenea doar în plan negativ în lu- 
crările istoricilor sovietici din RSS Moldovenească. Oare nu a venit 
timpul ca specialiştii în materie să elaboreze o singură Istorie a Ro- 
mânilor (pentru românii de o parte și alta a Prutului, pentru cei din 
sudul Basarabiei şi nordul Bucovinei, pentru cei din Banatul sârbesc 
etc.), istorie care să fie inclusă în programul de studii, inclusiv univer- 
sitar, aşa încât tânăra generaţie să cunoască adevărul despre români, 
să conştientizeze unitatea lor istorică/etnolingvistică, dar şi drama lor. 
Este oare imposibilă realizarea unui asemenea proiect? 


- În anii 1992-1993, în calitate de președinte al Comisiei de Istorie a Mi- 
nisterului Educaţiei și Învățământului din România, am luat legătura cu 
președinta Comisiei similare de la Chișinău şi am invitat-o la București 
împreună cu câţiva profesori de istorie din Chișinău. Am lucrat împreună, 
timp de o săptămână, la armonizarea programelor de Istorie din România și 
Republica Moldova. Pe aceeași linie, am discutat cu profesori din România, 
solicitându-le să elaboreze manuale de istoria românilor şi de istoria univer- 
sală pentru Republica Moldova. Eu însumi am contribuit la realizarea manu- 
alului de istorie contemporană a României. Ulterior, aceste manuale au fost 
scrise în colaborare cu profesori din Republica Moldova. În paralel au înce- 
put să fie publicate manuale redactate de profesori din Basarabia. Evident, 
este meritul intelectualilor basarabeni, care au obținut, la vremea respectivă, 
din partea conducerii de la Chișinău, ca Istoria Românilor să figureze în pla- 
nurile de învățământ din Republica Moldova și să se realizeze o colaborare 
eficientă între istoricii din stânga și din dreapta Prutului. 

Nu aceeași situaţie a existat la românii din Bucovina şi sudul Basarabi- 
ei, ocupate de Ucraina. Pe de o parte, intelectualii români de acolo nu 
au avut forța necesară pentru a se impune, iar pe de altă parte sprijinul 
Bucureştiului a fost extrem de modest. Mai mult, în 1997 a fost semnat 
un tratat prin care recunoștea că teritoriile românești ocupate de sovie- 
tici, inclusiv insula Şerpilor, aparțineau Ucrainei, conformându-se astfel 
directivelor UE şi NATO. Conducerea de la Kiev promovează o politică 
de asimilare a minorităţilor etnice, inclusiv a românilor, iar guvernanţii 
de la Bucureşti nu numai că nu intervin în favoarea românilor, dar îşi 
declară sprijinul necondiționat ca Ucraina să se integreze în structurile 
euroatlantice. 


Despre celelalte teritorii locuite de români nu s-a pus problema elaboră- 
rii unor manuale comune, nici măcar a unor manuale privind istoria și 
cultura românilor din Bulgaria, Serbia, Grecia etc. 


După 1989, în România s-au publicat multe cărți privind istoria şi cultu- 
ra românilor din afara granițelor. Menţionez că tratatul Istoria Românilor, 
apărut sub egida Academiei Române (10 volume), tratează întreg spaţiul 
românesc. În volumul VIII, pe care l-am coordonat, există un masiv capi- 
tol intitulat Românii din afara hotarelor țării. 


- La sfârşitul acestui an se împlinesc trei decenii de la fondarea revistei 
„Limba Română”. Vă rog, stimate Domnule Profesor, mulțumindu-vă 
pentru interviul acordat, să transmiteţi un mesaj cititorilor publicaţiei 
noastre aniversare. 


- Ştiu din proprie experienţă ce înseamnă să editezi o revistă, cât efort 
necesită, câtă muncă de atragere a unor colaboratori prestigioși și de asi- 
gurare a unei ținute științifice unei asemenea publicaţii. Se adaugă pro- 
blemele privind tipărirea și difuzarea acesteia. 

Dumneavoastră ați depus o muncă uriașă, reuşind să asiguraţi apariția 
revistei „Limba Română” timp de trei decenii, învingând tot felul de 
greutăți şi impunându-i un program naţional, cultural și științific. Folo- 
sesc acest prilej pentru a transmite felicitări realizatorilor revistei „Limba 
Română”, în primul rând Dumneavoastră, domnule Alexandru Bantoș, 
pentru curajul, perseverenţa şi profesionalismul dovedite. 


LA MULŢI ANI! 

Un mare istoric și pedagog - 
Ioan Scurtu 


Sunt unul dintre absolvenţii Facultăţii de istorie a Universităţii 
Bucureşti (promoţia 1977), care a avut șansa de a-l fi cunoscut pe 
profesorul loan Scurtu, la cursul special și seminarul cu grupa de is- 
torie contemporană a României, din ultimul an de studii încheiate cu 
susținerea, sub îndrumarea magistrului, a lucrării de licență cu tema 
Problemele apărării independenţei şi suveranității în programele principa- 
elor partide politice din România în perioada interbelică. Debutul meu 
publicistic se datorează tot prof. loan Scurtu, grație căruia un articol- 
sinteză din lucrarea sus-menţionată a apărut în volumul Din lupta po- 
porului român pentru independenţă, editat de Universitatea București, 
în anul 1977, la aniversarea a 100 de ani de la cucerirea Independenţei 
de Stat a României. De-a lungul anilor, am beneficiat de sprijinul gene- 
ros al Domniei Sale în diverse momente importante ale activităţii mele 
în domeniul cercetării istoriografice: Doctorat, concursuri de promo- 
vare în gradul de cercetător, lansarea unor cărți proprii, prefața la una 
dintre acestea etc. 


Ca profesor, domnul loan Scurtu atrăgea atenţia de la început prin fe- 
lul simplu şi natural de a vorbi, rostirea rară și apăsată a cuvintelor, cu 
o voce domoală, cursurile sale captând, însă, auditoriul prin bogăția 
de date şi idei, cât și prin exactitatea inginerească aș spune, rigoarea și 
acuratețea expunerii. Nu căuta artificii oratorice de natură să impre- 
sioneze, nici nu era nevoie; discursul său, prin însăşi felul în care era 
construit, informaţiile istorice transmise, modul organizat, gradual și 
sistematic în care le prezenta, într-o ordine logică și cronologică im- 
pecabilă, reuşind să captiveze pe auditori. Expunerea era sobră, fără 
divagaţii, decât în măsura în care acestea erau absolut necesare. Prof. 
Ioan Scurtu ştia să strecoare în discursul său, mici povestiri sau „nosti- 
made” cu iz anecdotic despre diverse personaje și întâmplări, cel mai 
adesea din perioada interbelică, sub forma unor acolade sau paranteze, 
ele fiind în fapt tot informaţii cu caracter istoric, dar care prin natura 

lor reușeau să învioreze expunerea academică, iar auditoriul să devină 
numai ochi şi urechi la cele povestite de magistru. Trebuie remarcat că 
și materia pe care o preda prof. loan Scurtu era adecvată unor aseme- 
nea procedee abile de a stârni interesul de cunoaştere al studenţilor. 
Istoria adevărată a României în perioada contemporană suscita, cred, 
o curiozitate epistemică mai mare din partea studenţilor decât, poate, 
alte perioade din istoria naţională, mai ales după o vreme, când aceasta 
fusese ocultată sau crunt mistificată în epoca de tristă amintire a lui 
Mihail Roller et co. 


Pentru noi, studenţii, chestiunile privind viața politică din perioa- 
da antecomunistă, a democraţiei pluraliste din România interbelică, 
desfășurarea unor evenimente de seamă din acea epocă, figurile unor 
personalități proeminente ale vieții politice erau lucruri de mare inte- 
res, ale căror subtile înțelesuri căutam să le descifrăm în discuţiile de la 
seminar cu profesorul nostru, care, la vremea acea, deja, se dovedea un 
cunoscător de excepţie a surselor de informaţii în materie, îndeosebi a 
celor bazate pe documentele de arhivă. 


A fost o adevărată revelaţie lectura lucrării Din viața politică a Româ- 
niei. Întemeierea și activitatea Partidului Țărănesc. 1918-1926, pe care 
prof. loan Scurtu a publicat-o la Editura Litera, în anul 1975, fiind pri- 
ma monografie a unui istoric român din perioada comunistă, consa- 
crată unui partid „burghez'. Am studiat și conspectat, cu „vârful de ac”, 
cum se spune, această lucrare, iar apoi celelalte volume referitoare la 
istoria Partidului Naţional-Ţărănesc, monarhia în România ș.a., care au 
apărut în anii următori, sub semnătura prof. loan Scurtu şi care s-au 
dovedit modele de exegeze științifice pentru cercetarea istoriografică. 


Prof. loan Scurtu a dovedit calități manageriale deosebite ca director 
şi îndrumător al unor instituţii şi sectoare de învățământ şi cultural- 
ştiinţifice de o mare însemnătate pe plan naţional. Ca director general 
al Arhivelor Naţionale ale României (1991-1996), prof. loan Scurtu a 
pus bazele și a coordonat colecții de documente, transformând Arhi- 
vele Naţionale într-o instituție modernă, de prestigiu deschisă cerce- 
tătorilor români şi străini. A fost fondator şi primul decan al Facultăţii 
de Arhivistică din cadrul Academiei de Poliţie „Alexandru loan Cuza” 
(1992-1994), decan (1991-1992, 2007-2008) şi prorector la Universi- 
tatea „Spiru Haret” (2004-2007). 

La aniversarea a 80 de ani de viaţă a profesorului Ioan Scurtu, nu-mi 
rămâne decât să-i urez multă sănătate, viață îndelungată, cu bucurii și 
fericire, alături de toţi cei dragi şi apropiaţi, precum și multă putere de 
muncă, în vederea materializării tuturor proiectelor şi aspirațiilor sale. 


Ion CONSTANTIN 

cercetător, doctor în istorie, 

Institutul Naţional pentru Studiul Totalitarismului 
al Academiei Române 


Domnul profesor Ioan Scurtu, 
istoric-formator pentru tineri 


Contactul cu lucrările domnului profesor Ioan Scurtu l-am avut încă de 
pe băncile liceale, beneficiind atât de o bogată colecţie, existentă în fa- 
milie, din volumele sale, având însă și ocazia de a-l asculta la emisiunile 
de la televiziune unde expunea clar și sistematic un subiect sau altul de 
istorie; având de asemenea și privilegiul de a-l audia și la diferite reuni- 
uni științifice la care am avut norocul a fi martor (la Clubul Istoricilor 
„Nicolae Iorga” de la Vălenii de Munte și la Muzeul Vrancei din Focșani). 
În calitate de doctorand în domeniul Istoriei Contemporane a României 
(perioada interbelică), pregătirea mea de jurist a fost completată prin 
cunoașterea lucrărilor de istorie a secolului XX, fundamentale - cum 
sunt, în primul plan, cele ale domnului profesor Ioan Scurtu. 


Pentru pregătirea unui tânăr ce aspiră a cunoaște trecutul în datele 
sale științifice şi metodologice, volumele privind perioada interbeli- 
că, marca profesorului loan Scurtu, sunt de căpătâi; atât cele de sin- 
teză, cât și cele dedicate unor personalități ale istoriei noastre (cărți 
sau studii), precum lui Mihai Viteazu, Alexandru loan Cuza, celor 
patru regi, oamenilor politici Ion C. Brătianu, Spiru Haret, Ionel 
I.C. Brătianu, Iuliu Maniu, Ion Mihalache, Nicolae Titulescu, Nicolae 
Iorga, Constantin Angelescu, Barbu Știrbey, Gheorghe Gheorghiu-Dej, 
Nicolae Ceauşescu şi alţii). Articolele sale publicate în „Magazin isto- 

ric”, „Dosarele istoriei”, „Historia”, „Clipa” sunt adevărate îndreptare în 
construcția intelectuală a unui tânăr ce se doreşte familiarizat cu ade- 
vărata noastră istorie, scrisă pe bază de documente. 


Limpezimea şi conciziunea exprimărilor sale fac mai lesnicios a fi per- 
cepută istoria vremurilor trecute, relatări ce sunt pigmentate cu apa- 
rent „mărunte” fapte ce ilustrează viaţa de zi cu zi a oamenilor. În acest 
sens, de un real ajutor mi-au fost volumele Viaţa cotidiană a românilor 
în perioada interbelică (apărut în 2001) şi Istoria civilizației româneşti. 
Perioada interbelică (1918-1940) (apărut în 2009). Iar cel mai recent 
volum al domnului profesor, Istoria românilor de la începuturi până în 
1920. Drumul spre Marea Unire (peste 700 de pagini, apărut la lași anul 
trecut), este, prin studiile incluse, un veritabil îndreptar în cunoașterea 
sine ira et studio a trecutului nostru istoric. 


George LASCU, 
doctorand, 
Universitatea „Ovidius” din Constanţa 


Respect, admiraţie 
și recunoștință pentru operă 
și pentru verticalitatea morală 


Ca orice istoric român, ce aş putea să spun despre loan Scurtu altceva 
decât respect, admiraţie şi recunoștință pentru opera sa şi pentru ver- 
ticalitatea morală într-o vreme în care această din urmă calitate este 
prețuită de tot mai puţini indivizi din societate. 


Evenimentele din decembrie 1989 l-au găsit pe Ioan Scurtu cu o carie- 
ră profesională solidă, construită deja. Cu toate acestea, nu a scăpat de 
furia poliţiei „corectitudinii” politice a noilor cenzori din universitate 
și din societatea românească post-decembristă. Unii colegi universi- 
tari, inclusiv dintre cei care au sărit de la poziţia de lector direct la cea 
de profesor universitar, au încercat să prăvălească asupra profesorului 
Ioan Scurtu toată nimicnicia născută din frustrări acumulate în anii re- 

gimului socialist de stat, care însă ascundeau și limite ale nivelului lor 
profesional. 


Şicanele pe care a trebuit să le suporte nu i-au anulat capacitatea de 
muncă și de creaţie științifică de nivel înalt. A triumfat în profesie, 
plutind superior deasupra detractorilor săi, prin valoarea operei. Ca 
profesor, a contribuit mult la formarea a numeroase generaţii de isto- 
rici, cercetători, profesori, arhiviști, muzeografi. I-a poleit pe toţi cu 
învățăminte prețioase, cu un exemplu minunat şi le-a valenţat carierele. 
A condus cu demnitate și cu realizări importante instituţii ştiinţifice. 


Omagiul adus profesorului loan Scurtu vine într-un moment în care 
nevoia de valoare autentică în societatea românească este foarte mare. 
De aceea, această omagiere îmi apare ca un îndemn pentru toți istoricii 
tineri de a-și urma cariera cu sârg, demnitate şi profesionalism și ca pe 
o atenţionare a întregii societăți românești de a-și prețui valorile. 


La Mulţi Ani, domnule profesor Ioan Scurtu! 


Corvin LUPU, 
doctor, profesor universitar, 
Universitatea „Lucian Blaga din Sibiu 


Profesorul loan Scurtu - cercetător 
și editor al istoriei Basarabiei 


Istoric reprezentativ al României contemporane, profesorul Ioan 
Scurtu este un deschizător de drumuri în multe dintre domeniile te- 
matice ale istoriei noastre naționale. Profund cunoscător al societăţii 
românești interbelice, pionier al scrierilor privind viaţa politică, istoria 
partidelor politice, dânsul este şi inițiatorul în istoriografia noastră a 
primei sinteze de istorie a României dintre Nistru și Prut. 


Este vorba, după cum bine se cunoaște, de un volum coordonat de 
proaspăt octogenarul în acest an, care a cunoscut trei ediții, îmbunătăţite 
şi adăugite (1994, 1998, 2003; şi o ediţie în limba rusă apărută în anul 

2001). În cuprinsul unui articol publicat anul trecut la Chișinău, intitulat 
Despre istoria unirii Basarabiei cu România („Limba Română”, XXIX nr. 
4/2019, p. 230-237), sunt detaliate împrejurările apariţiei acestui volum, 
preocupările sale privind cercetarea istoriei întregului spaţiu statal româ- 
nesc, conchizându-se că „Eforturile pe care le-am depus timp de câteva 
decenii s-au finalizat după 1989, când am iniţiat şi coordonat o amplă 
monografie privind istoria Basarabiei. Prima ediție — având ca autori pe 
Ioan Scurtu, Dumitru Almaș, Armand Goșu, Ion Pavelescu, Gheorghe 
I. Ioniță — a fost publicată la Editura Tempus cu titlul Istoria Basarabiei. 
De la începuturi până în 1994. Începând cu ediţia a II-a, care a fost scoasă 
de Editura Semne, având subtitlul De la începuturi până în 1998, am asi- 
gurat colaborarea unor prestigioși cercetători din Republica Moldova: 
Ion Şişcanu, Nicolae Enciu și Gheorghe E. Cojocaru. Această ediţie a fost 
tradusă în limba rusă şi publicată la Chişinău cu titlul Istoria Bessarabii. 
Ot istokov do 1998 goda. Ediţia a III-a, cu subtitlul De la începuturi până 
în 2003, a văzut lumina tiparului la Editura Institutului Cultural Român. 
În toate ediţiile există un capitol intitulat Unirea Basarabiei cu România” 
(p. 237). De asemenea, ilustrul istoric bucureștean este coordonator 
(împreună cu profesorul loan-Aurel Pop, de la Universitatea „Babeş- 
Bolyai” din Cluj-Napoca) al unei alte preţioase sinteze-culegeri de stu- 
dii — 200 de ani din istoria românilor dintre Prut şi Nistru. 1812-2012, 
Editura Litera, Bucureşti, 2012, 216 p. 


Înainte de aceste sinteze însă, profesorul Scurtu a făcut să apară alte 
două cărți cu tematică basarabeană (având drept coautor pe istori- 
cul militar Constantin Hlihor), deosebit de valoroase pentru timpul 
în care au fost editate, având meritul de a fi noutăți documentare și 
conţinutul lor — Anul 1940. Drama românilor dintre Prut şi Nistru, Edi- 
tura Academiei de Înalte Studii Militare, Bucureşti, 1992 (192 p.) şi 
Complot împotriva României (1939-1947). Basarabia, Nordul Bucovinei 
și tinutul Herța în vâltoarea celui de-al Doilea Război Mondial, Editura 
Academiei de Înalte Studii Militare, Bucureşti, 1994 (226 p.). De ase- 
menea, dânsul este autor și al mai mult studii și articole privind istoria 
Basarabiei interbelice — unele apărute în „Limba Română”, cunoscuta 
revistă de ştiinţă şi cultură de la Chişinău (Învățământul, ştiinţa şi cul- 
tura Basarabiei integrate în statul naţional unitar român: nr. 5-6/2012, 
p.96-105; Marile puteri, România şi Basarabia (1917-2019): nr. 1/2019, 
p. 307-322; Analiză comparativă a Declaraţiei Sfatului Țării şi Rezoluţiei 

Adunării Naţionale — aplicarea prevederilor respective în România Mare: 
nr. 2-3/2020, p. 259-273); alte în volume colective (Evoluţia Basarabi- 
ei în cadrul statului național unitar român (1918-1940), în Destin de isto- 
ric. In Honorem Dinu C. Giurescu, Editura Cetatea de Scaun, Târgovişte, 
2012, p. 439-446; Basarabia în relaţiile româno-sovietice (1918-1947), 
în Basarabia. 1812-2012. Documente şi cercetări. Ediţie Victor Crăciun, 
Editura Semne, București, 2012, p. 201-223); în publicaţii de istorie 
(Ocuparea Basarabiei şi Nordului Bucovinei de către Armata Roşie în 
1940, în „Analele Academiei de Poliţiei «Alexandru loan Cuza»”, 
I1/1993, p. 90-100; Sfatul Ţării — organ reprezentativ al Basarabiei, în 
„Magazin istoric”, XXVII, nr. 12 (321)/decembrie 1993, p. 3-6; Vizita 
colonelului Ament la Chişinău (26 martie 1927), în „Revista româno- 
americană”, iulie-decembrie 2007, p. 106-109); în publicaţii de cultură 
(22 iunie 1941. Intrarea României în războiul pentru eliberarea Basarabi- 
ei și nordului Bucovinei, în „Clipa”, iunie 2011 ș.a.). 


Profesorul Ioan Scurtu este autorul, trebuie spus, și al unor prefeţe/cu- 
vânt înainte la lucrări cu tematica dezvoltată aici, precum la Ion Gher- 
man, Istoria tragică a Bucovinei, Basarabiei şi ținutului Herţa, Editura 
All, București, 1993 (120 p.), Dorin Cimpoeşu, Restauraţia comunistă 
sovietică în Republica Moldova, Editura Ars Docendi, București, 2008 
(526 p.); ori participant la numeroase emisiuni Radio sau TV cu pro- 
blematica privind istoria Basarabiei şi problemele de astăzi ale Repu- 
blicii Moldova. 


De asemenea, în ultimii ani, neobositul cercetător și popularizator al 
istoriei naţionale inserează pe pagina sa din spaţiul virtual (http:// 
www.ioanscurtu.ro/category/articole-ioan-scurtu/ ), între alte mate- 
riale şi luări de poziţii, şi unele referitoare cu istoria Basarabiei, însoţite 
de pertinente comentarii — Discursul lui Constantin Stere rostit în şedinţa 
Sfatului Țării din 27 martie 1918 (15 februarie 2019); Tatar-Bunar. 
Diversiune pentru înființarea Republicii Autonome Sovietice Socialiste 
Moldovenești (29 octombrie 2017) („În septembrie 2017 s-au împlinit 
93 de ani de la acele evenimente. Istoria a demonstrat că Tatar-Bunar a 
constituit o repetiție pentru ceea ce avea să urmeze peste 16 ani — no- 
tele ultimative sovietice din iunie 1940, urmate de ocuparea Basarabiei 
şi nordului Bucovinei de către URSS. Diversiunile şi-au avut şi îşi au 
rolul lor, indiferent în ce parte a țării se desfăşoară. Din păcate, poli- 

ticienii români, de ieri și de astăzi, nu le tratează cu atenţia cuvenită. 
Tatar-Bunar este o „carte de învățătură” pentru cei care doresc să desci- 
freze evoluţia relaţiilor internaţionale, precum și rolul propagandei ex- 
terne în promovarea (sau neglijarea) intereselor naţionale”); 27 Martie 
1918 — Unirea Basarabiei cu România (28 februarie 2019). 


Marian ZIDARU, 
doctor, conferenţiar universitar, 
Societatea de Ştiinţe Istorice din România, Filiala Constanţa 


Profesorul loan Scurtu - prețios 
și inconfundabil brand 
al Istoriografiei române contemporane 


Magistrul cercetării și scrierii istoriei României interbelice - şi nu nu- 
mai — este sărbătorit în anul celor octo decades nu doar de către confrații 
(colegi de generaţie, discipoli, tineri historiani) şi admiratori ai ştiinţei 
sale de carte, respectuoși față de răspicatele atitudini civice şi național- 
culturale; constituindu-se, în timp, drept un preţios și inconfundabil 
brand al Istoriografiei noastre din ultima jumătate de veac (la fine și în- 
ceput de milenii!), profesorul loan Scurtu este — și ar trebui să fie, prin 
opera şi atitudinile sale, şi pentru autorităţile Statului, cele cultural- 
administrative şi, nu mai puţin, cele academice - un bun naţional, ale 
cărui cărți se regăsesc în toate marile biblioteci ale Lumii (la Library of 
Congress — Washington, DC - sunt peste 60 din titlurile semnate de 
Domnia Sa, cel mai prezent istoric contemporan - alături de regretatul 
profesor Gh. Buzatu - în renumitul templu nord-american al cărților). 


Este de prisos a releva, în aceste rânduri, bogăția tematică și ideatică, 
relevanţa calitativă (şi cantitativă, recte: a numărului titlurilor studii- 
lor și cărților) şi impactul cultural-educativ și socio-politic al multora 
din cărțile sale; sunt atribute bine cunoscute ale operei cercetătorului, 
dascălului și mentorului Ioan Scurtu consemnate, în ultimele două de- 
cenii, de mulți slujitori ai lui Clio. 

În ce mă priveşte, am avut onoarea de a mă referi în mai multe rânduri 
— începând din iunie 1986, când într-o efemeridă estivală constănţeană 
(gazeta „Litoral”) prezentam O carte utilă turiştilor: „Itinerare patrio- 
tice, de D. Almaș și I. Scurtu” — la opera şi activitatea sa ştiinţifică, la 
dimensiunea cărturărească și civică a distinsului nostru profesor. 


Astfel, într-o revistă culturală tomitană (revista „Ex Ponto”), făceam re- 
ferire în primăvara anului 2009 la Profesorul Ioan Scurtu — rigoare, echi- 
libru şi onestitate în cercetarea, scrierea şi înțelegerea istoriei, unde, între 
altele, se releva noutatea tematică și interpretativă, impactul primelor 
sale lucrări, în contextul istoric dat: „Bref, este cazul tezei sale de doc- 
torat — susținută în anul 1971, sub conducerea profesorului Ladislau 
Bânyai, cu tema Întemeierea şi activitatea Partidului Ţărănesc (1918- 
1926). N-a putut fi publicată decât sub egida unei instituţii editoria- 
le care nu făcea parte din sistemul editurilor de stat (ori a Partidului 
Comunist Român - respectiv, Editura Politică, metamorfozată, în 
1990, în euro-mondialista Humanitas...); anume la Editura Litera, un 
soi de rămășiță și expresie a sistemului mandatariatului și supapă pen- 
tru autorităţile ce nu-și luau o răspundere explicită, într-un stat atât 
de centralizat instituţional, în a edita cărți şi autori mai puţin dezira- 
bili politicii oficiale sau cu o mare doză de veleitarism (în domeniul 
creaţiilor poetice, de pildă). Este de înţeles că publicarea monografiei 
unui partid — altul decât cel aflat la cârma țării după al Doilea Război 
Mondial (și a cărei istorie, cum se ştie, nici n-a fost publicată, în ciuda 
indicaţiilor şi cererilor formulate explicit şi repetat, în epocă, de către 
Nicolae Ceauşescu) — catalogat, potrivit limbajului vremii, „burghez” 
sau „istoric”, nu putea fi nicicum agreată de către culturnici. Și totuși, 
tenacitatea urmașului plăieşilor nemţeni s-a materializat — contra cost, 
din buzunarul propriu — în apariţia, în România socialistă (uniparti- 
distă), a primei monografii a unui partid ce activase în România mo- 
narhică (pluripatidistă); sub un titlu, e drept, tactic (şi inteligent) cos- 
metizat — spre a atenua aprehensiunile, mai mult sau mai puţin măr- 
turisite, ale unor oficiali, istorici /activişti —, anume Din viața politică 
a României. Întemeierea și activitatea Partidului Ţărănesc (1918-1926) 
(198 p.). (Să arătăm, în context, că în anul precedent mai tânărul coleg 
de la Catedra profesorului Maciu, Lucian Boia, își publicase deja — în 
aceleași condițiuni —, la fel de documentata teză de doctorat, referitoa- 
re la un fruntaș politic al românilor ardeleni, mai puţin cunoscut, re- 

spectiv Eugen Brote /212 p./.) Apariţia, în 1975, a unei lucrări cu o ase- 
menea tematică, fie şi sub egida unei edituri semiprivate — sau tocmai 
de aceea —, a imbucurat pe mulți români, fiind receptată de către publi- 
cul avizat drept un semnal din partea autorităţilor înspre recuperarea 
trecutului apropiat. Pentru foştii membri ai partidelor istorice, apariţia 
cărții le mai însenina din suferinţe și o vedeau ca o răsplată — fie ea şi 
întârziată — a Istoriei, demersul ştiinţific al autorului fiind apreciat în 
consecință; fostul secretar general al organizaţiei judeţene Constanţa 
a PNȚ Dan Alecu, fostul deputat naţional-liberal de Constanţa Traian 
I. Berberianu, fostul prim-ajutor de Primar, naţional-liberal, al munici- 
piului nostru Scipio P. Vulcan (tustrei avocaţi, pe vremuri, și apreciaţi 
publicişti) — pe care, la recomandarea profesorului-muzeograf Gh. 
Dumitrașcu, i-am frecventat spre finele deceniului opt (trăiau acum 
la Bucureşti) — erau vădit emoţionaţi şi mișcaţi de apariția cărții, rele- 
vând, pe de o parte, gradul de obiectivitate şi competenţă al autorului, 
respectiv, cum spuneam, gradul de liberalizare al regimului, și între- 
bându-se dacă vor apuca zilele (nu le-a apucat nici unul) când vor citi 
monografii ca atare ale celor două partide”. 


În anul când domnia sa sărbătorea septuaginta annis, reiteram dimen- 
siunile personalităţii sale, vorbind în Profesorul Ioan Scurtu — rigoare, 
echilibru şi onestitate în cercetarea, scrierea şi înțelegerea istoriei, între al- 
tele de datoria tinerelor generaţii de slujitori ai lui Clio în a se apleca 
constant asupra cunoașterii operei sale: „Cărţile de specialitate care au 
urmat și care se constituie într-un impresionant florilegiu al istoriogra- 
fiei noastre, l-au impus pe tânărul universitar atât în rândurile colegilor 
de breaslă — ce se structura, și ea, tot mai mult, prin profesionalism și 
rigoare —, cât şi, lucru mai dificil de realizat, în conştiinţa unei societăţi 
care nu mai tolera compilațiile istorice ori „analizele” conjuncturale 
şi era extrem de receptivă la noile deschideri tematico-interpretative 
ale istoriografiei noastre. Din această perspectivă, cărțile de început 
ale profesorului Scurtu au reprezentat un vârf de lance în realmente 
zbaterea tinerilor istorici pentru impunerea propriilor cercetări — ce au 
avut girul ca atare al instituţiilor ştiinţifice respective — unor autorități 
cu răspunderi decizionale în domeniul editorial, dar cu o conduită ezi- 
tant-evazivă față de aducerea la cunoştinţa publicului larg a unor peri- 
oade și teme neagreate explicit de oficialități. 

Slujirea cu abnegaţiune a disciplinei științifice Istorie nu se reduce, 
pentru profesorul Scurtu, doar la cercetare, interpretare, publicare. 
Om al Cetăţii şi devotat profesiunii, Domnia Sa a fost animat, dintot- 
deauna, practic şi cu consecvență, de nobila idee că misiunea și rolul 
unui istoric trebuie să se regăsească, nu mai puțin, în afirmarea respon- 
sabilă ca membru și reprezentant al breslei. În calitate de președinte al 
Societăţii de Științe Istorice din România, din 1999 (membru în Biroul 
Executiv din 1984) — după ce fusese și prim-vicepreşedinte din 1991 
—, profesorul Ioan Scurtu a revigorat activitatea acesteia, a promovat 
imaginea ei, susține cu fermitate şi comprehensiune ca filialele să se 
dezvolte în acord cu noile condiţii de exprimare democratică, în- 
deamnă la atragerea unui număr cât mai mare de membri, profesori 
în învățământul preuniversitar — în primul rând, din tinerele generaţii 
—, dar şi specialişti recunoscuţi din mediile universitare, institute de 
cercetare, arhive.” 


Iar în urmă cu cinci ani, la aniversarea a septuaginta quinque anni con- 
cluzionam în Profesorul loan Scurtu — mentorul, omul de ştiinţă şi al 
Cetăţii: „Mentor al atâtor generaţii de studenți, îndrumător a zeci de 
doctoranzi, specialistul cel mai prolific şi autorizat în domeniul istori- 
ei contemporane a României — şi nu numai —, preţuitul şi respectatul 
nostru profesor a avut de-a lungul impresionantei cariere științifice 
răspicate luări de atitudine în baza unor solide și ferme motivații docu- 
mentare; și, nu mai puţin, a unor consecvente și principiale conduite 
național-civice — aşa cum au avut, în istoriile naţionale ale statelor, toţi 
marii şi reprezentativii slujitori ai lui Clio. 


În ultimii ani, glasul profesorului Scurtu, intervenţiile sale publice 
— câteva dintre ele fiind re/amintite în paginile de faţă — au devenit 
solide repere de bune practici ştiinţifice și prețioase exemple pentru 
generaţiile de azi cărora i se furnizează, pe diferite canale — oficiale, ofi- 
cioase şi private, române ori euroatlantice —, elemente ale unor valori 
de cele mai multe ori îndoielnice și străine de esenţa istoriei naţionale, 
de necesara și onoranta cinstire a personalităților și conducătorilor — 
unii martiri sau martirizaţi — ai poporului român”. 


Stoica LASCU, 
doctor, profesor universitar, 
Academia Oamenilor de Știință din România 

Ana BANTOŞ 
| Andrei Mudrea. Artă și context 


Andrei Mudrea este bine cunoscut în Republica Moldova şi peste ho- 
tarele ei datorită lucrărilor sale remarcabile din diverse genuri ale arte- 
lor plastice: pictură, grafică, sculptură și artă-obiect. 


Biografia sa, până la un punct, nu diferă cu mult de cea a intelectualilor 
basarabeni, care s-au format în anii '70. El s-a născut la 29 aprilie 1954 
în Mitocul Vechi, Orhei. Din 1969 până în 1973 a studiat la Şcoala 
de Arte Plastice „I. Repin”, actualmente Colegiul Republican de Arte 
Plastice „Alexandru Plămădeală” din Chișinău. Din 1975 a lucrat şi a 
studiat pictura în atelierul lui Mihai Grecu. Începând cu acelaşi an și 
până în 1985, a fost profesor la Şcoala de Arte Plastice pentru copii din 
oraşul Orhei. A debutat în 1978 cu tablourile Mama şi Casa părinteas- 
că (tehnică mixtă, alb pe alb), iar din anul 1978 şi până în prezent par- 
ticipă la toate expoziţiile organizate de Uniunea Artiştilor Plastici din 
Republica Moldova, precum şi la multiple expoziţii de peste hotare. 
Tablourile şi art-obiectele artistului se află în numeroase colecții publi- 
ce și în colecţii particulare în mai multe țări, autorul fiind înalt apreciat 
şi bucurându-se de o mare popularitate în mediul artistic basarabean. 


Şi totuşi există o diferență a modului în care s-a impus Andrei Mudrea. 
În anii '70 proiecția ideologică asupra artelor în spaţiul ex-sovietic fi- 
ind evidentă, curajul artiştilor era îndreptat spre păstrarea libertăţii 
de gândire, astfel încât a înţelege arta lui Andrei Mudrea înseamnă a 
înţelege sistemul cultural în care i-a fost dat să se înscrie. Precizăm că 
pictorul s-a afirmat în cadrul unei generaţii a artiștilor plastici din care 
fac parte Andrei Sârbu, Dmitri Peicev, Tudor Zbârnea și alţii. Amintim 
că după invazia ex-Uniunii Sovietice în Cehoslovacia orice orientare 
spre modernitatea occidentală era taxată drept act de trădare a idea- 
lurilor comunismului sovietic. În aceste condiții este cât se poate de 
clar că, fără susținerea substanţială din partea înainte-mergătorilor cu 

Orheiul Vechi, 55x45 cm, 2007 

Peisaj, 52x52 cm, 1995 

Exclusiv-XIII, 160x100 cm, 2012 

Pământ înflorit II, 40x30 cm, 2000 

Firul Ariadnei, 90x100 cm, 2009 

Metamofoză-11, 80x100 cm, 2012 

Brush Stroke in White, 90x120 cm, 2009 

Natură statică, 40x49 cm, 2008 

Raze de lumină, 65x81 cm, 2006 

Exlcuziv-XV, 100x240 cm, 2012 

Lumina lunii, 40x40 cm, 2000 

Amintirea Evei, 65x81 cm, 1997 


DIALOGUL ARTELOR EA 


merite incontestabile în domeniu, şansele tinerilor de a se afirma erau 
minime. Un astfel de îndrumător s-a dovedit a fi pictorul Mihai Grecu. 
Mudrea, şi colegii săi de generaţie, care s-au format la școala lui Mihai 
Grecu, au fost nişte norocoși, situaţia în artele plastice dovedindu-se a 
fi întrucâtva mai bună, în comparaţie cu cea din literatură şi din teatru, 
unde afirmarea tinerelor talente a fost poate mai anevoioasă. Îmi amin- 
tesc, în acest context, mărturisirile dureroase ale actorului Mihai Iorga, 
bunăoară, care, într-un interviu acordat pentru emisiunea „Un pământ 
şi două ceruri”, pe care o realizez la postul de Radio România Chișinău, 
îmi spunea că generaţia sa de actori a eșuat din cauza restricţiilor im- 
puse după expulzarea regizorului Ion Ungureanu de la conducerea 
Teatrului „Luceafărul” și din viaţa teatrală basarabeană a acelor ani. 
Tinerii sosiți ulterior la Chișinău, după absolvirea studiilor de actorie 
la Moscova, au fost marginalizaţi, fără a li se oferi vreo şansă de afirma- 
re. Să mai amintim, de asemenea, cu cât greu vedeau lumina tiparului 
acele plachete de versuri din colecţia „Debut”, prin care, până la urmă, 
a răzbătut promoţia șaptezeciştilor. 


Bineînţeles, Andrei Mudrea, care făcea parte din cercul lui Mihai Grecu, 
alături de care „şi-a asumat riscul disidenţei” (Nicolae Guţu), a avut de 
îndurat de pe urma persecuțiilor care se ţineau lanţ. Anume în aceste 
condiţii avea să o cunoască pe Leonida Lari, care, împreună cu soţul 
ei Mihai lorga, au găzduit familia Mudrea în apartamentul lor modest. 
Acest tip de solidaritate intelectuală exemplară a avut un rol incontes- 
tabil în încurajarea spiritului novator în artă, pe care îl împărtășea, de 
altfel, şi poeta Leonida Lari, învinuită de abstracționism. Persecuţia şi 
marginalizarea celor orientaţi spre inovare era vădită și în artele plasti- 
ce, însă aici totuși aerul „revoluţionar” occidental pătrundea mai lesne, 
această situație explicându-se prin rolul pe care l-au avut relaţiile de 
prietenie cu oamenii de creație din Moscova și din Republicile Baltice, 
care erau supranumite „Occidentul Uniunii Sovietice”. 


De precizat că, pe plan european, spre finele anilor șaptezeci, se vorbea 
despre sfârșitul picturii, de-a lungul anilor '80 critica de artă, aflată sub 
influenţa efectelor avangardei, discutând insistent acest subiect, pen- 
tru ca ulterior, după 2000, să nu se mai discute atât despre moartea 
picturii, cât despre „renașterea” ei. Are loc un fel de coborâre a artei 
de pe soclu, acest proces de „desacralizare” fiind unul asumat de către 

artiștii plastici. Anume pe această cale merge și maestrul Mihai Grecu, 
trăgându-i după sine și pe tinerii temerari din categoria cărora făcea 
parte şi Andrei Mudrea. 


Educat în spiritul curajului, atât de necesar unui artist, Andrei Mudrea, 
cu începere din anii '90, va pleda pentru experiment în artă. La mij- 
loc poate fi vorba și de perioada gorbaciovistă, perestroika şi glasnosti, 
care, fără doar și poate, au lăsat urme în gândirea și în mentalitatea oa- 
menilor de creație. Experimentul care până atunci răzbătea cu greu în 
prim-planul preocupărilor artiştilor începea să aibă sorţi de izbândă, 
trecând de pe planul marginal pe unul mai avansat, deschizând calea 
interferenţelor, a melanjului tehnicilor în pictură. Pictorul orheian 
va lucra insistent la interferența dintre discipline, arta pentru el neli- 
mitându-se doar la o „meserie”. Lucrând la frontiera dintre mai mul- 
te discipline, în care pictura, sculptura, ingineria etc. se asociază între 
ele, Andrei Mudrea scoate la lumină aspecte ținute mult timp la index. 
Lucrări precum cele inspirate din Biblie — Ritual (1998), Iconoclastul 
(1987), Blagoslovire (1989), Ducerea crucii (1998), sau din istoria dra- 
matică a românilor basarabeni: Amintiri despre Siberia (1980), Flori 
în noapte (1986), Orfelinatul, Sârmă ghimpată, Dialog (1987), Eclipsă 
(1988), Despărțirea Luminii de Întuneric (1989) — sunt o dovadă clară 
a procedeelor plastice puse în acord cu un anumit mesaj încărcat de 
semnificaţie simbolică. Descoperirea spiritualității, adevărul subiectu- 
lui, care e universal și atemporal, deblocarea imaginii trecutului, scri- 
erea şi rescrierea trecutului, toate acestea vorbesc despre un alt fel de 
raportare a artistului la celălalt, care acum înseamnă raportarea la pro- 
pria istorie, la istoria poporului. 


Arta lui Andrei Mudrea te pune pe gânduri, te îndeamnă să reflectezi, 
să te conectezi la anumite momente legate de istoria neamului din care 
faci parte, dar, deopotrivă, şi la istoria culturală a lumii. Ea se înscrie 
într-o paradigmă a artei contemporane, care constă în reconfigurarea 
sensului normalităţii, statutul artistului și al consumatorului de artă 
schimbându-se. Ne aflăm într-un univers în care are loc transgresiunea 
frontierelor, experimentarea între artă şi non-artă, astfel încât opera nu 
rezidă în obiectul propriu-zis (aşa ca în arta clasică și în cea modernă), 
ci în ansamblul discursului pe care ni-l propune autorul, trăsătura ca- 
racteristică a artei contemporane fiind ruptura cu formele familiare ale 

artei. Aici trebuie să mai adăugăm conflictul cu sistemul de valori do- 
minant în perioada sovietică și recursul la istoria necontrafăcută, rela- 
tiv recentă, a Basarabiei, care include și interzicerea valorilor religioase, 
şi foametea organizată, și deportările. Așa se explică, la un moment dat, 
construcția socială a lucrărilor sale. Cât priveşte diversificarea incredi- 
bilă a materialului cu care lucrează artistul, ea demonstrează tendinţa 
spre hibridizare a artei la ora actuală, opera în arta contemporană din 
care face parte și cea a lui Andrei Mudrea, integrând propriul context. 


În perioada mai recentă a creaţiei sale, plasticianul îşi rezervă dreptul 
re-fabricării obiectelor, amuzându-se pe seama contextului în care 
acestea sunt plasate. Este evidentă aici ruptura cu arta modernă, care 
comunică, în mod predominant, trăirile interioare ale artistului, ac- 
centul fiind pus acum pe individualizare, pe modelul care structurează 
gândirea, pe discursul provocat de obiectul luat din contextul cotidian, 
obişnuit, ordinar şi pus într-un context artistic. 

Andrei PROHIN 

S-au împlinit 150 de ani de la nașterea savan- 
tului Iustin Frăţiman, exponent al generației 
Marii Uniri. Vede lumina zilei pe 1 iunie 1870, 
în Cuhureștii de Jos, judeţul Soroca. Studiază 
la instituţii prestigioase în epocă: Seminarul 
Teologic din Chișinău, Academia Teologică 
din Kazan, Institutul de Arheologie și Uni- 
versitatea din Sankt Petersburg (Facultatea 
de Litere). Înzestrat cu un orizont larg de 
cunoștințe, predă limbile greacă, latină, fran- 
ceză, istoria bisericească, istoria universală, 
dogmatica și liturgica la mai multe seminare 
teologice din Rusia. În calitate de profesor de 
istorie și geografie la Şcoala Normală din So- 
roca, militează pentru introducerea limbii ro- 
mâne și alfabetului latin în învățământ, pentru 
trezirea conștiinței naţionale în rândul elevilor. 
Din acest motiv, în 1916, este exilat în Siberia. 
După Marea Unire, devine profesor la Școala 
Normală de fete din Chişinău şi membru co- 
respondent al Academiei Române. De-a lungul 
anilor, publică studii şi articole în revistele „Bu- 
letinul Eparhial al Chişinăului”, „Luminătorul', 
„Cuvânt moldovenesc”, „România nouă” ș.a. 
În obiectivul preocupărilor sale ştiinţifice s-au 
aflat trecutul Bisericii româneşti, monumente- 
le istorice, mănăstirile și alte valori de patrimo- 
niu din Basarabia, destinul istoric al românilor 

de la est de Nistru. Pentru realizările sale ştiinţifice, a fost comparat cu 
academicianul Ștefan Ciobanu, istoric literar și profesor universitar, ori- 
ginar din Talmaza, fostul judeţ Bender. Se stinge pe 23 septembrie 1927, 
fiind înmormântat în satul de baştină. 


Numele lui Iustin Frăţiman nu-l găsim în Enciclopedia Sovietică Mol- 
dovenească, nici în ediţia în două volume Literatura și Arta Moldovei 
(1985-1986). După proclamarea Independenţei, au apărut câteva 
articole dedicate cărturarului, preponderent în lucrări cu caracter 
enciclopedic. Acestea reprezintă mai curând o introducere la bogata 
sa activitate. Pentru a-l readuce din uitare, la 24 septembrie curent, 
Muzeul Naţional de Etnografie şi Istorie Naturală (MNEIN) a găz- 
duit Conferinţa ştiinţifică Istorie, etnografie și spiritualitate în viziunea 
personalităților basarabene din a doua jumătate a sec. al XIX-lea — prima 
jumătate a sec. al XX-lea. In memoriam Academician Iustin Frățiman. În 
cadrul manifestării, au prezentat comunicări cercetători de la Muzeul 
Naţional de Etnografie și Istorie Naturală, Institutul de Istorie, Uni- 
versitatea de Stat din Moldova, Liceul Academic de Arte Plastice „Igor 
Vieru” din Chișinău, Serviciul judeţean de arhivă Argeș, Universitatea 
din Oradea. Între partenerii evenimentului s-au mai aflat Institutul Pa- 
trimoniului Cultural, Societatea de Genealogie, Heraldică și Arhivisti- 
că „Paul Gore”, Editura „Lexon-Prim”. 


În deschiderea conferinţei, vorbitorii au evocat amănunte biografice 
semnificative care ne permit să apreciem locul lui Iustin Frăţiman în 
contextul epocii sale. Silvia Corlăteanu-Granciuc, dr., conf. univ., se- 
cretar ştiinţific la Institutul de Istorie, a subliniat destinul dramatic al 
lui Iustin Frăţiman. Fiind militant pentru unitatea românilor, soarta 
nu i-a permis să vadă multe din frumoasele realizări culturale din Ba- 
sarabia interbelică. Nu s-a numărat nici între profesorii Facultăţii de 
Teologie din Chişinău, înființată în 1926, unde și-ar fi putut manifesta 
profundele cunoştinţe de istorie bisericească. 


Sergiu Matveev, dr., conf. univ., decanul Facultăţii de Istorie și Filosofie 
(Universitatea de Stat din Moldova), s-a referit la anii de studenţie ai lui 
Frățiman, petrecuţi la Institutul de Arheologie din Sankt Petersburg. 
Beneficiind de sprijinul statului, instituţia oferea o serioasă pregătire 
de specialitate. Aici se studiau diverse discipline necesare viitorilor ar- 
heologi, unele dintre care (bunăoară, limbile clasice) dispar regretabil 


EETA RO MIÂINIĂ 


din universitățile contemporane. Directori ai institutului menţionat au 
fost mai mulți specialişti notorii în istoria antică, iar printre colegii lui 
Iustin Frăţiman s-au numărat copii de nobili şi savanţi din Rusia. 


Pornind de la documentele păstrate în Arhiva Naţională a Republicii 
Moldova, Petru Vicol, director general al MNEIN, a evocat genealogia 
neamului Frățiman. Se consideră că viţa lor provine din Călinești, to- 
ponim prezent în câteva județe din Moldova istorică. Nu sunt cunos- 
cute, deocamdată, alte amănunte privind strămoşii lui Iustin Frățiman 
din dreapta Prutului. Primul reprezentant al acestui neam în Basarabia 
este Teodor Frățiman, atestat documentar în 1812, parohul bisericii 
din Cuhureștii de Jos. Majoritatea urmașilor săi au activat în calitate 
de dascăli bisericeşti și preoți. Familia se remarca prin educaţia aleasă 
oferită copiilor. Paul Frățiman, tatăl viitorului savant, cunoştea limbi- 
le slavonă şi greacă. Petru, fratele lui Iustin Frăţiman, a fost unul din- 
tre fondatorii Societăţii Istorico-Arheologice din Basarabia, creată în 
1904. La rândul său, Iustin Frăţiman întemeiază, în 1918, Societatea 
istorică și literară „Bogdan Petriceicu Haşdeu” din Chișinău. Membrii 
societăţii își propuneau să protejeze monumentele istorice, să între- 
prindă săpături arheologice, să colecteze manuscrise vechi şi să înregis- 
treze creaţii folclorice. Din materialele de arhivă și amintirile foştilor 
elevi aflăm mărturii despre relaţiile deseori complicate ale savantului 
cu contemporanii săi. 


Elena Şişcanu, dr., conf. univ., cercetător ştiinţific coordonator la 
MNEIN, s-a referit la unele articole publicate de Frăţiman în revista 
„România nouă”, în primele luni ale anului 1918. În contextul mișcării 
pentru Unirea Basarabiei cu România, autorul sublinia că nu trebuie 
uitaţi românii din Transnistria şi Siberia. I. Frățiman analiza factorii ce 
au determinat migrația românilor la est de Nistru, în secolele anterioa- 
re, pronunțându-se pentru revenirea lor la baștină şi împroprietărirea 
cu pământ. Basarabenii, considera autorul, au datoria să aibă grijă de 
românii din afara hotarelor României. O altă preocupare a savantului a 
constituit-o soarta patrimoniului cultural românesc. În această ordine 
de idei, semnala manuscrise vechi, icoane, diverse obiecte preţioase, 
care au ajuns la biserici, muzee și alte instituţii ştiinţifice din Rusia. 
Cu un secol în urmă, cărturarul pleda pentru întoarcerea acestor valori 
culturale în patrie, un deziderat actual până astăzi. 

Mormântul lui Iustin Frăţiman şi amintirea ilustrului înaintaș între 
consăteni formează o pagină incitantă, reconstituită de Silviu Andrieş- 
Tabac, dr., heraldist de stat, şi Iulian Rusanovschi, avocat, reprezentan- 
tul Asociaţiei „Monumentum”. Pe mormânt fusese instalată o cruce 
din piatră de Cosăuţi. S-a păstrat doar un braţ al crucii, monumentul fi- 
ind vandalizat în perioada sovietică. Însă rudele savantului şi apropiații 
familiei au păstrat amintirea locului unde odihnește Iustin Frățiman. 
De Paștele Blajinilor, aprindeau aici lumânări şi împărțeau pomeni. 
La inițiativa Societăţii de Genealogie, Heraldică și Arhivistică „Paul 
Gore” şi a Asociaţiei Studenţilor Creştin-Ortodocşi Români, în 2013, 
a fost instalată o nouă cruce din piatră. Aceasta poartă inscripţia: Iustin 
FRĂȚIMAN / *1 iunie 1870. Cuhureștii de Jos / + 23 septembrie 1927. 
Cuhureștii de Jos / Teolog, pedagog, istoric, publicist, / apărător al drep- 
turilor naționale / ale românilor basarabeni. / Membru corespondent al / 
Academiei Române. 


Pe parcursul conferinţei au fost evocaţi și alți mari cărturari (Arhim. 
Andronic Popovici, Bogdan Petriceicu Hasdeu, Leon Casso, Paul 
Mihail), alături de figurile unor basarabeni puţin cunoscuţi astăzi. 
Manole Brihuneţ, protoiereu mitrofor, dr., a analizat contribuţia 
protoiereului Teodor Lașkov și a altor preoţi din a doua jumătate a 
secolului al XIX-lea, la documentarea iconostaselor bisericești. Fiind 
publicate în „Buletinul Eparhial al Chişinăului”, descrierile respecti- 
ve constituie surse inestimabile pentru a cunoaște particularitățile 
artei ecleziastice din Basarabia, după ce o bună parte a pieselor de 
cult s-a pierdut. 


Istoricul Teodor Candu, dr., cercetător ştiinţific coordonator la 
MNEIN, şi Aurel Radu, inspector superior la Serviciul județean de ar- 
hivă din Argeș, au relatat despre o scriere istorică inedită: Principatele 
Dunărene ale Moldovei și Țării Româneşti, în prezent şi în trecutul recent 
(în limba rusă), semnată de basarabeanul Luca Anastasie Neaga, con- 
sul al Rusiei la Salonic, Creta şi Smirna (Izmir), în ultimele decenii 
ale veacului al XIX-lea. Manuscrisul a făcut parte din biblioteca bine 
cunoscutului unionist loan Pelivan. Ulterior, a ajuns în arhiva Parti- 
dului Comunist Român. În prezent, se păstrează la arhivele din Piteşti. 
Cercetătorii menţionaţi pregătesc o ediţie a acestei istorii, însoţită de 
traducerea în română. 

Participanți la conferință. Rândul întâi, de la stânga la dreapta: 
Teodor Candu, Cătălin Vacarciuc, Alexandra Clapatiuc, Petru Vicol, Manole Brihuneţ 


Din comunicările prezentate la conferință, conchidem că mai există 
spaţiu pentru contribuţii inedite în cercetarea moştenirii cărturarilor 
basarabeni de până la Primul Război Mondial și din perioada inter- 
belică. În unele publicaţii apărute cu o sută de ani în urmă, descope- 
rim subiecte care continuă să ne preocupe astăzi: destinul românilor 
din diasporă, creaţiile românești aflate în colecții din străinătate etc. 
Sperăm ca sesiunea ştiinţifică dedicată lui Iustin Frățiman să devină o 
tradiție, oferindu-ne posibilitatea de a cunoaşte mai îndeaproape per- 
sonalitatea înaintașului nostru, precum și a altor notorietăţi ale culturii 
românești din Basarabia. 

Demir DRAGNEV 


Paul Mihail - promotor al 
tradițiilor iluministe românești 


în Basarabia interbelică 
(115 ani de la naștere) 


D.D. — născut la 27 iulie 1936, 
în satul Cureşniţa (Soroca). 
Doctor habilitat în istorie 
(1992). În perioada 1957- 
2006 a activat în calitate de 
cercetător ştiinţific, director 
adjunct, şef al Secţiei istorie 
medie; director, şef al 
Sectorului istorie antică şi 
medie în cadrul Institutului 
de Istorie al AŞM. Membru 
corespondent al AŞM (1995). 
Din 1992 predă istoria medie 
la UPS,„lon Creangă", iar din 
1998 — şi la USM. 

Semnează numeroase lucrări 
de specialitate, inclusiv 
monografii, manuale de 
istorie antică şi medie. 
Laureat al Premiului de Stat 
al Moldovei (1986) şi al 
Premiului AŞM (1996). 


Intelectualii români basarabeni din perioada 
interbelică, care au activat în domeniile cul- 
turii, ştiinţei şi spiritualității, urmăreau scopul 
primordial de a reanima societatea autohto- 
nă spre o viață națională, aceeași cu întreaga 
naţiune română, sau, după cum se exprimase 
plastic Pan Halippa, „să scoată în evidenţă su- 
fletul românesc al moldovenilor”. Ei s-au for- 
mat spiritual încă în perioada stăpânirii țariste, 
când opuneau „rezistenţă prin cultură” politicii 
de rusificare a românilor basarabeni, iar apoi ei 
au participat activ la înfăptuirea Marii Uniri şi la 
reanimarea spiritualității româneşti în provin- 
cie (Şt. Ciobanu, Iustin Frățiman, Pan Halippa, 
Gurie Grosu, Al. Baltaga, Dionisie Erhan 
etc.). Acestei pleiade de intelectuali se va ală- 
tura către sfârșitul anilor '20 ai secolului trecut 
generaţia tânără, constituită din clerici patrioți 
cu studii superioare, unul dintre reprezentanții 
căreia era Paul Mihail (Mihailovici)! (1905- 
1994), născut în s. Cornova, jud. Orhei, a cărui 
activitate ştiinţifică o vom expune succint în 
prezenta comunicare. 


Considerăm că aportul acestei ilustre 


personalităţi, inclusiv în domeniul depistării 

și publicării patrimoniului istoric documentar și cărturăresc naţional 
va putea fi mai amplu apreciat dacă îlvom expune în contextul istoric al 
tradiției iluminismului românesc, transmise de generaţiile precedente 
celei noi, aflate în proces de afirmare, căreia îi aparținea şi Paul Mihail. 


Iluminismul românesc, constituit spre sfârşitul secolului al XVIII-lea, 
spre deosebire de cel occidental, care avea un caracter cosmopo- 
lit şi anticlerical, situa pe prim plan afirmarea naţională a românilor, 
care luptau pentru supravieţuire la hotarul a trei imperii: Otoman, 
Habsburgic și Rus. Propagând ideea originii comune a tuturor români- 
lor, iluminiștii moldoveni şi munteni acordau o deosebită importanță 
păstrării credinţei creştine ortodoxe, oficiate în limba română, prin 
aplicarea unei terminologii liturgice naționale, ceea ce îi individualiza 
pe români în componenţa lumii ortodoxe. Drept urmare, oamenii de 
cultură, atât cei ecleziastici, cât şi cei laici, îşi uneau eforturile în scopul 
iluminării poporului în spiritul adaptării tradiţiilor naţionale la noile 
curente moderne și a încadrării istoriei românilor în contextul celei 
universale. Iluminismul românesc căpătase, astfel, un caracter care 
poate fi definit drept sincretic. 


Chiar de la începutul Epocii Luminilor, mulți reprezentanţi ai 
Înaltului Cler au sprijinit activitățile culturale, artistice și spirituale 
prin deschiderea de şcoli, prin cărți tipărite în limba română (inclu- 
siv cu caracter didactic), prin muzică, pictură, etc. (Iacob Putneanu, 
Anfilohie Hotiniul, Gavriil Callimachi, Leon Gheucă, Iacob Stamati, 
Veniamin Costache etc. — în Moldova; mitropolitul Gheorghe II, 
mitropolitul Filaret, Dositei Filitti, Chesarie Râmniceanu etc. - în 
Țara Românească). Această implicare a intelectualității ecleziastice 
românești în diverse activităţi naţional-culturale, de rând cu cele re- 
ligioase, a continuat și în perioada ce a urmat, devenind o tradiţie a 
culturii și spiritualității românești. Această tradiţie a fost continuată şi 
de clerul basarabean sub regimul țarist. Contrar politicii țariste de ru- 
sificare a clerului autohton, pe prim plan în activitatea sa cultural-spi- 
rituală, clerul basarabean situa lupta pentru păstrarea limbii române în 
serviciul divin”. „Preoţii nu ştiau limba rusă şi chiar dacă o posedau, nu 
le era pe plac și deci nici nu se ocupau de ea” — scria în 1932 un licenţiat 
de la Facultatea de Teologie din Chişinău, Leon Musteaţă?. Marea 
Unire a deschis intelectualităţii basarabene calea spre implementarea, 

în concordanță cu tradițiile iluministe românești, a cunoștințelor mo- 
derne naționale în mediul populației din provincie, urmărindu-se sco- 
pul de a aduce nivelul cultural-spiritual și instituțional de aici la nivelul 
celui din întreaga țară. 


În procesul de realizare a acestui deziderat, un rol de frunte i-a reve- 
nit noii generații de intelectuali ecleziastici, instruite la Facultatea 
de Teologie a Universității din Iași, transferată în 1926 la Chișinău. 
Printre reprezentanţii acesteia, de la bun început s-a evidenţiat tână- 
rul Paul Mihail (înregistrat la naştere, sub regim țarist, cu numele de 
Mihailovici). 


Paul Mihail se înscrie la Facultatea de Teologie în anul 1926 şi o absolvă 
la 17 noiembrie 1930 cu diploma de licenţiat în teologie. Concomitent, 
în anii 1928-1932, a fost şi student la Facultate de Litere, secția Istorie, 
din Iași. În anii 1933-1936 devine diacon, iar în 1936-1940 — preot la 
biserica „Sf. Arhanghel Mihail” (Soborul Vechi) din Chișinău, la care 
revine în anii 1942-1944, după ce la 28 iunie 1940 se refugiase la Iaşi. 
Concomitent, după întoarcere, Paul Mihail organizează la Chișinău 
(din însărcinarea Arhiepiscopiei) o şcoală de cântăreți bisericești. În 
1944 din nou se evacuează peste Prut, de data aceasta la Râmnicul 
Vâlcea, unde slujeşte paroh la Biserica „Buna Vestire”. Tot aici a fost 
evacuată și Facultatea de Teologie a Universităţii din Cernăuţi, în ca- 
drul căreia la 19 februarie 1945 Paul Mihail susţine teza sa de docto- 
rat. În 1946 el revine la Iaşi, unde iniţial slujește la Biserica „Sfântul 
Haralambie”, iar între anii 1946-1980 este paroh la Biserica Banu, de 
unde se pensionează“. 


Dacă activitatea părintelui Paul Mihail s-ar fi redus la exercitarea 
funcţiei pe care o îndeplinea în cadrul domeniului duhovnicesc, el ar fi 
rămas în memoria enoriașilor doar drept un îndrumător spiritual, aido- 
ma multor alți duhovnici. Dar acel mediu cultural și spiritual postbe- 
lic al provinciei proaspăt eliberate prin Marea Unire de sub dominaţia 
străină cerea eforturi din partea intelectualității autohtone, pentru a-l 
aduce la o viață naţională normală. În aceste circumstanţe, atât Paul 
Mihail, cât şi mulți colegi ai săi, activitatea lor duhovnicească o îmbi- 
nau, urmând tradiţiile iluminismului românesc, cu cea de salvare a pa- 
trimoniului istoric cărturăresc şi documentar naţional, implicându-se 
activ în cercetarea istoriei plaiului natal. 

În articolele și materialele bibliografice publicate, consacrate vieții 
şi activităţii distinsului om de cultură şi spiritualitate românească 
Paul Mihail, a fost amplu prezentat aportul acestuia la studierea is- 
toriei și vieţii religioase a provinciei natale. De aceea ne vom mărgi- 
ni la evidenţierea principalelor direcţii ale cercetărilor sale. O primă 
direcţie a cercetărilor întreprinse de Paul Mihail a fost acea de scoa- 
tere în evidenţă a caracterului românesc al patrimoniului cultural din 
localităţile basarabene. 


Despre pasiunea lui Paul Mihail față de valorificarea patrimoniului 
cărturăresc şi documentar vechi românesc ne vorbește implicarea sa 
încă din anii studenţiei în activități de depistare și salvare a acesteia. 
Exercitând concomitent la Facultatea Teologică din Chișinău funcția 
de adjunct al secretarului- şef al facultăţii, Paul Mihail a cercetat, însoţit 
de colegi de la facultate, starea mai multor biblioteci parohiale din 
Basarabia, publicând în 1928 un articol în revista „Luminătorul”, prin 
care dădea un semnal de alarmă referitor la păstrarea cărţilor şi docu- 
mentelor vechi depozitate în aceste biblioteci“. 


În 1930, Paul Mihail, numit secretar al Comisiei Monumentelor istori- 
ce a Basarabiei, întreprinde o expediţie în 21 de sate și şase mănăstiri în 
scopul depistării fondului de carte veche în bibliotecile din bisericile 
şi mănăstirile cercetate. Activitatea sa de depistare a cărților vechi şi a 
documentelor slavo-române și româno-chirilice păstrate în Basarabia 
va continua până în 1940 şi în perioada anilor 1941-1944. 


O constatare importantă făcută de Paul Mihail a fost că majoritatea 
cărților vechi era cea constituită din tipărituri de la sf. sec. al XVII-lea — 
înc. sec. al XIX-lea, achiziționate de la tipografii din Ţara Românească 
(Bucureşti, Râmnic, Snagov, Buzău etc.), mai puţine din Transilvania 
(Brașov, Blaj) sau Țara Moldovei (laşi, Neamţ)”. După anexarea 
Basarabiei la Imperiul Rus creşte numărul cărților editate la Chişinău, la 
Tipografia Eparhială, care devin majoritare către mijlocul sec. al XIX-lea. 
După cum a constatat mai târziu fiica lui Paul Mihail — Zamfira Mihail, 
toate cărțile editate la Chișinău erau de fapt reproduceri ale tipografiilor 
din laşi, Neamţ, Buzău, Buda, Blaj sau Râmnic, dar pentru respectarea 
„literei oficiale”, pe foaia de titlu, era un adaos că ar fi fost atunci traduse 
din slavonește.* Prin urmare, în bisericile basarabene era utilizată o limbă 
liturgică omogenizată, comună întregului spaţiu locuit de români. 

Cărțile şi documentele depistate de Paul Mihail în bibliotecile paro- 
hiale, mănăstirești şi cele de familie erau sistematic publicate sub for- 
mă de descrieri, texte de documente separate sau în grupuri tematice, 
în revistele „Luminătorul”, „Arhivele Basarabiei”, „Revista Societății 
Istorico-Arheologice. București”, „Buletinul Institutului Social Român 
din Basarabia” (editate la Chişinău) sau „Cercetări istorice” (Iaşi) etc. 


În 1934 Paul Mihail editează la Iași Album de documente moldoveneşti 
din veacul al XV-lea, iar în 1941 — Tipărituri româneşti în Basarabia până 
la 1918 (Academia Română, 380 p., plus 20 de planșe). Manuscrisul 
acestei lucrări a fost distins în anul 1939 cu „Premiul Năsturel” al 
Academiei Române?. După evacuarea peste Prut în 1944 şi până în 
1993, Paul Mihail n-a mai editat lucrări consacrate descrierii tipări- 
turilor basarabene, iar în perioada 1950-1954 i-a fost interzis de că- 
tre autorităţile comuniste din România de a publica cercetările sale'. 
Începând cu anul 1972, Paul Mihail a publicat un şir de studii consacra- 
te descrierii cărților vechi românești în colaborare cu fiica sa — Zamfira 
Mihail. O ultimă culegere de documente Acte în limba română tipări- 
te în Basarabia (1812-1830), editată împreună cu Z. Mihail (Editura 
Academiei Române, Bucureşti, 1993), a fost menţionată cu „Premiul 
Eudoxiu Hurmuzaki” al Academiei Române pe anul 1993. 


A doua direcţie ştiinţifică a cercetărilor lui Paul Mihail a fost cea de recu- 
perare a patrimoniului documentar și cărturăresc românesc de peste ho- 
tare. Încă la absolvirea Facultăţii de Teologie din Chișinău, Paul Mihail 
întreprinde o călătorie de studii în Europa de Sud-Est în scopul depistării 
şi publicării documentelor vechi românești referitoare la diferite moșii 
mănăstirești şi boiereşti din Moldova sau cărți bisericești care se păstrau 
în bibliotecile unor mănăstiri de peste hotare sau în bibliotecile publice 
de acolo. O descriere multilaterală a acestei călătorii a fost expusă de Paul 
Mihail în Jurnalul călătoriei de studii în sud-estul Europei. Fragmente din 
acest jurnal au început să fie editate de către autor începând cu anul că- 
lătoriei 1931. O ediţie completă a Jurnalului a fost realizată în mai multe 
numere ale revistei „Mitropolia Olteniei” în anii 1990-1991. 


Un şir de articole, publicate de Paul Mihail atât în perioada interbe- 
lică, cât şi în cea postbelică, erau consacrate descrierii „mărturiilor 
românești” — cărturărești și documentare depistate în Bulgaria și mai 
ales în Grecia, la Muntele Athos. Deosebit de preţioase sunt descrie- 

rile bibliotecilor athonite (Prislop, Sf. Ilie etc.). O deosebită atenție a 
acordat Paul Mihail acestor mănăstiri în Jurnalul călătoriei de studii în 
sud-estul Europei, nominalizat supra”. 


Cea mai de rezonanţă descoperire a lui Paul Mihail din cadrul aces- 
tei călătorii a fost depistarea a 693 de documente moldovenești sla- 
vo-române şi româno-chirilice în arhiva metochului Sf. Mormânt din 
Constantinopol, cel mai vechi document fiind din anul 1406, emis de 
domnul Moldovei Alexandru cel Bun. În colecţie se păstrau și docu- 
mente emise de Ștefan cel Mare, inclusiv un hrisov din 1462, dat mă- 
năstirii Bistrița’. Prin mijlocirea administratorului metocului — avoca- 
tului Vladimir Miermiroglu — Paul Mihail a devenit posesor al docu- 
mentelor depistate de el acolo: „Recunoştinţă ţie, avocat Miermiroglu, 
scria în Jurnal Paul Mihail, că, primind în dar căciula mea de Astrahan 
(din blană scumpă - n.n.), mi-ai răsplătit cu un număr de pergamente 
şi hârtii din cele mai putrede și urâte”. Unele dintre aceste documente 
Paul Mihail le-a publicat mai târziu într-o culegere aparte”. Altele, câte 
câteva documente separate, le-a publicat în diferite reviste începând cu 
anul 1933 („Cercetări istorice”, Iași, etc.). În anii '70 - începutul anilor 
'80 ai secolului trecut, Paul Mihail publică în „Anuarul Institutului de 
Istorie şi Arheologie «A.D. Xenopol»”, lași șase seturi de documente 
răzlețe sub genericul „Alte acte românești de la Constantinopol”. 


Prezintă interes soarta unei mape cu documente de la Constantinopol 
pe care au confiscat-o niște funcționari sovietici când Paul Mihail se re- 
fugia peste Prut în anul 1940. Mapa a nimerit apoi în Arhiva de Stat de la 
Chişinău, fiind inclusă în fondul de documente vechi moldoveneşti (220). 
În anul 1944 această mapă, împreună cu întregul fond a fost evacuată în 
România, iar apoi, sub controlul „Comisiunii Aliate”, fondul a fost reeva- 
cuat la Chișinău, împreună cu mapa respectivă. Paul Mihail n-a mai avut 
acces la aceste surse. Documentele din această mapă au fost apoi incluse 
în colecția „Moldova în epoca feudalismului”, vol. I (Editori P. Dmitriev, 
D. Dragnev, E. Russev, P. Sovetov, Chişinău 1961). Însăși Paul Mihail, într- 
o recenzie la acest volum, publicată în anul 1965 în „Buletinul Academiei 
de Ştiinţe a RSSM, n-a menţionat contribuţia sa la completarea fondului 
arhivistic din Chișinău cu documente aduse de el de la Constantinopol. În 
condiţiile regimului comunist, când un timp avuse și el diferite interdicții, 
o asemenea declaraţie ar fi putut fi interpretată în defavoarea sa. 

A treia direcție științifică în activitatea de cercetare a lui Paul Mihail 
include studiile sale analitice referitoare la diverse probleme din isto- 
ria medievală şi modernă a românilor, îndeosebi referitor la situația 
Basarabiei sub regim țarist, la păstrarea limbii române în serviciul di- 
vin şi la prezența mărturiilor despre spiritualitatea românească în pro- 
vincie, eseuri despre oameni de cultură și spiritualitate românească 
din Basarabia: Şt. Ciobanu, Gavril Musicescu, Dionisie Erhan, Petre 
Ştefănucă etc.; sinteza Fapte trecute și basarabeni uitaţi (Chişinău 
1992, reproducerea ediţiei din 1938) cuprinde informaţii referitoa- 
re la istoria unor mănăstiri și localități, precum şi probleme actuale 
ale istoriei generale românești: relaţiile bisericeşti româno-ruse (sec. 
XV-XX); relaţii culturale româno-bulgare, relaţiile externe bisericești 
ale lui Ștefan cel Mare; articole consacrate unor renumiți oameni de 
spiritualitate românească — Petru Movilă, Antim Ivireanu, Episcopul 
Melchisedec etc. 


De o înaltă apreciere a cunoscuţilor cercetători români (Al. Duţu, 
Iorgu Iordan, Şt. Ştefănescu, N. Stoicescu, Șt. Gorovei, Al. Zub etc.) s-a 
bucurat ediţia Cronica lui Ion Neculce copiată de Ioasaf Luca, realizată de 
Zamfira Mihail și Paul Mihail (București, Ed. Litera, 1980, retipărită: 
Ed. Ştiinţa, Chișinău, 1993)!€. 


În totalitatea sa, opera științifică a istoricului și teologului Paul Mihail 
cuprinde 528 de lucrări: monografii, ediţii de documente, descrieri de 
cărți manuscrise şi vechi tipărituri, articole ştiinţifice, recenzii, eseuri, 
note bibliografice”. 


Un omagiu recent adus lui Avva Pavel, preot dr. Paul Mihail este vol. 
IV al Antologiei Basarabia — pământ românesc (Ed. Serebia, Chişinău, 
2019), care include articole consacrate vieții și activităţii lui Pavel 
Mihail, precum și istoriei ecleziastice a Basarabiei în context general 
românesc (semnate de: P. Buburuz, V. Şoimaru, D. Dragnev, A. Eşanu, 
M. Taşcă), o bibliografie a operelor sale şi două teze de licenţă ale co- 
legilor săi de la Facultatea de Teologie din Chișinău - Preotul loan 
Berliba Toponimia şi descrierea istorică, bisericească şi civilă a orașului 
Orhei şi a 44 sate din județ; Preotul Leon Musteaţă Geografia, toponi- 
mica, istoricul, starea culturală şi religioasă, administraţia şi economia din 
Plasa Fălești, Judeţul Bălți (Chişinău, 1931)::. 

Privit în ansamblu, contextul istoric și cultural-spiritual, în care Paul 
Mihail şi-a desfășurat activitatea sa de realizare a dezideratelor naţionale 
ale românilor basarabeni, i-a permis să aducă un suport substanţial în 
procesul de implementare a tradiţiilor naționale românești, servind 
drept îndemn pentru toţi cei pasionaţi de cunoaşterea cât mai profun- 
dă a acestor tradiţii, pentru a le transmite generaţiilor următoare. 


Note | 


1 Pelin Valentina, Paul Mihail, un fiu onorabil al Basarabiei, în 
„Cugetul”, Chișinău, 2005, p. 72-76. 

*Paul Mihail, Mărturii de spiritualitate românească din Basa- 
rabia, Chişinău, Ştiinţa, 1993. 

3 Basarabia — pământ românesc. Antologie, vol. IV, editor şi re- 
dactor ştiinţific Mihai Taşcă, Chişinău, Serebia, 2019, p. 323. 
* Constantin C. Angelescu, Bibliografia scrierilor părintelui 
Paul Mihail, în „Teologie şi viaţă”, Iaşi 1993, nr. 11-12, p. 
257-258; Basarabia — pământ românesc, Antologie, vol. IV, 
Chişinău, Serebia, 2019, p. 61-63. 

$ Basarabia — pământ românesc, Antologie, vol. IV, Chişinău, 
Serebia, 2019, p. 63-68. 

é Paul Mihail, Despre bibliotecile parohiale, în „Luminătorul”, 
Chişinău, nr. 9, 1928, p. 62-64. 

7 Idem, Cărţi bisericeşti, manuscrise și icoane din Basarabia, în 
„Luminătorul”, 1939, nr. 10-11, 1940, nr. 1. 

8 Zamfira Mihail, Rezistenţa prin cultură în Basarabia, secolul 
XIX. Scrieri parenetice, Editura Academiei Române, Editura 
„Istros”, Muzeul Brăilei „Carol I’, București-Brăila, 2019, p. 
12-13. 

° Basarabia — pământ românesc, Antologie, vol. IV, Chişinău, 
Serebia, 2019, p. 78-79. 

10 Ibidem, p. 85. 

1 Denumirea articolelor vezi în: Bibliografia scrierilor lui Paul 
Mihail şi a referințelor despre ele în Basarabia — pământ româ- 
nesc. Antologie, vol IV, p. 68-128. 

2 Paul Mihail, Jurnalul călătoriei de studii în sud-estul Europei. 
1931, Bucureşti, 1991, p. 94. 

13 Ibidem, p. 99. 

14 Paul Mihail, Documente şi zapise moldovenești de la Con- 
stantinopol, Huşi, 1948. 

15 A se vedea: Bibliografia scrierilor lui Paul Mihail, p. 95-110. 
16 Bibliografia scrierilor lui Paul Mihail, p. 108-109. 

17 Ibidem, p. 68-128. 

18 Basarabia — pământ românesc, Antologie, vol. IV, ed. Sere- 
bia, Chişinău, 2019, p. 171-615. 

Vlad MISCHEVCA 
L. A. Casso și opera sa istorică 


Despre viaţa şi munca unui profesor uni- 
versitar şi ministru țarist precum a fost Lev 
Aristidovici Casso (1865-1914) s-au scris 
destul de multe articole și eseuri!. El a visat 
să-şi dedice întreaga viață științei juridice, dar 
soarta i-a hărăzit să devină cel de al 23-lea mi- 
nistru al Educaţiei Publice a Rusiei, într-una 
VI.M. - cercetător ştiinţific dintre cele mai dificile perioade ale istoriei 
coordonator la Institutul Imperiului, practic la apusul acestuia. El a 
de SDIISACRIIRAU dt post purtătorul celor mai progresiste idei din 
conf. cercet. (Associate pa Dn i 
professor, Ph.D); membru | Ştiinţa juridică, dar în același timp a devenit 
al Comisiei Naţionale de simbolul unui politician reacționar. Casso ră- 
Heraldică (din 1995; primul mâne una dintre cele mai controversate figuri 
președinte); Laureatal care a condus vreodată Ministerul Educaţiei 
Suie AV AVI AGlSE “pu bliceral Imperiului Rus. În acea scurtă pe- 


Premiilor TVR MOLDOVA _ în. | 
n__ rioadă de conducere a ministerului, s-au pro- 


„Români pentru români 
Premiul pentru promovarea dus tulburări studenţeşti (1910-1911), dema- 
istoriei neamului. Domenii rase „distrugerea” Universităţii din Moscova, 
de competență: istoria se agrava confruntarea dintre breasla profeso- 
relaţiilor internaționale Ă : : ga 
= ş -rilor şi guvern, revenise practica de trimitere a 
din sud-estul Europei 3 | i i gi 
(sec. XVIII încep. sec. absolvenților pentru a-și continua studiile în 
XIX); genealogia domnilor străinătate etc. 
fanarioți; vexilologie > ) | i 
heraldică; raporturi istorice Leon Aristid Casso (Léon Victor Constantin 
româno-elene. Semnează Casso) s-a născut pe 8 iunie 1865, în Ciutulești, 
13 monografii, publicate județul Soroca, deşi în lucrările străine se indi- 


la Chişinău, București laşi, că drept loc de naştere Parisul. De notat că la 1 
Atena, Salonic. 


Léon Victor Constantin Casso (155 ani de la naștere: 
1865-2020) 

noiembrie 1894 o găsim 
pe o oarecare „doam- 
na Casso din Chișinău 
(Rusia)” ca fiind tre- 
cută în lista membrilor 
donatori ai Asociaţiei 
pentru încurajarea stu- 
diilor greceşti din Franța 
(Des Etudes Grecques) 
începând din 1875, re- 
găsită şi în anul 1915. 
Tânărul Leon şi-a urmat 
toate treptele de studii 
în Occident, începând 
cu cele secundare de 
la Liceul „Condorcet”, 
unul dintre cele mai 
vechi şi mai prestigioase Leon Victor Constantin Casso 
licee din Paris. (1865-1914) 


În 1889 și-a susținut teza „Responsabilitatea moștenitorului prin testa- 
ment în dreptul roman şi modern” pentru diploma de doctor utriusque 
juris (doctor în drept civil). Ulterior, deja în Rusia, în mai 1898, Casso 
şi-a susținut o a doua disertaţie de doctorat pe tema „Conceptul de 
gaj în dreptul modern” la Universitatea din Kiev. Disertaţia a fost de- 
dicată studiului naturii juridice a gajului și istoriei dezvoltării sale în 
dreptul roman, dreptul Rusiei, Franţei și Germaniei — lucrarea păs- 
trând o anumită semnificaţie ştiinţifică până în prezent. A condus în 
calitate de director, între anii 1908-1910, Liceul Imperial în memo- 
ria Țareviciului Nicolai (neoficial: liceul Katkov) din Moscova - o 
instituţie de învățământ superior privată, cu regim închis pentru copiii 
din familiile nobile, ce activase din 1868 până în 1917. 


Din 25 septembrie (8 octombrie) 1910 a stat în fruntea Ministerului 
Educaţiei Publice, iar din 2 (15) februarie 1911 a fost ministru în 
Cabinetele lui P. A. Stolîpin, V. N. Kokovţov şi I. L. Goremikin. Casso 
făcea parte din miniștrii conservatori, a așa-zisei aripi drepte a guvernu- 
lui’. A ocupat funcţia de ministru până la moartea sa, pe 26 noiembrie 

(9 decembrie) 19144. P. A. Stolîpin îi oferă următoarea caracterizare, 
în contextul desemnării sale în fotoliul ministerial: „Nu îl cunosc şi nu 
l-am văzut niciodată, dar cu scopul de a căuta oameni noi, am auzit 
despre adevărata cultură, educaţie şi nobleţe a acestui om”. 


Politica educațională 


În cercurile ştiinţifice şi mai ales în cele ale birocraţiei ruse, Leon 
Casso - fiu al Basarabiei — era un fel de rara avis al epocii din ajunul 
primei conflagrații mondiale, un personaj mai puţin tipic trecutului 
- calmului şi măsuratului secol al XIX-lea. Remarcat în calitatea sa 
de profesor proeminent de drept civil, el a fost deosebit de apreci- 
at în special pentru activităţile sale de ministru al educaţiei publice 
(1910-1914), iar în această ipostază a stârnit opinii diferite, consi- 
derat ceva neobișnuit. Revista ilustrată „Niva” din Petersburg a scris 
despre numirea sa în felul următor: „Practic pentru prima dată în 
istoria ministerului, apare în această postare o figură relativ foarte 
tânără, plină de forţă și energie, străină de rutina administrativă mi- 
nisterială — o persoană proaspătă şi nouă în sferele ministeriale. Mai 
mult, persoana este aproape necunoscută în cele mai înalte cercuri 
guvernamentale”. 


La 25 septembrie 1910, „prin înaltul ordin al Senatului Guvernator”, 
graţie conexiunilor sale largi în cele mai înalte sfere birocratice din 
Sankt Petersburg, a fost numit şef al Ministerului Educaţiei Publice 
(„YIIpaBAsIOIIUM MHHHCTEPCTBOM HapOAHOTO rpocBemenua”)”, acor- 
dându-i-se și titlul de consilier de stat complet (deiicmeumenbnerii 
cmamckuii cosemnu). Din 1911 este avansat în gradul de consilier se- 
cret. În 1911 L. A. Casso a fost întărit ca ministru al educaţiei și a ocu- 
pat această funcţie până la moarte, deși în ultimele luni, fiind grav bol- 
nav era înlocuit de adjunctul și prietenul său M. A. Taube (19.10.1914 
— până în decembrie 1914). 


Alexis Nour relatase din Chișinău, la 14 martie 1814: „... până la 1912 
anume agrarieni din Basarabia diriguiau aproape toată politica internă 
a guvernului rus, fiindcă decedatul prim ministru Stolipins, succesorul 
său Kokovţev” s-au lăsat cu totul pe voia celor mai influenţi deputați 
basarabeni: Pavel Crupenski, Sinadino, Purişchevici, care au și înain- 


EET RO MIÂINIĂ 


tat ca ministru al instrucţiunii pe Leon Casso, proprietar din județul 
Soroca, rudă cu Crupenski. Opoziția din Rusia a numit atuncea anii 
1910-1911 o eră nouă, epoca basarabeană”. Acelaşi corespondent 
consemna, puţin mai târziu, că: „În fruntea instrucţiunii publice din 
Rusia stă de trei ani d. Leon Aristide Casso, mare proprietar basara- 
bean, greco-român, cumnatul dlui Al. N. Crupenski, dar şi vrășmașul 
acestuia. O asemenea perioadă de reacțiune ca «sub Casso» n-a 
viețuit-o niciodată școala din Rusia, iar Casso face totul în cea mai de- 


plină armonie cu ideile lui Purișchevici”"!. 


În ceea ce privește activitatea sa în calitatea de ministru țarist al 
educaţiei, Lev Aristidovici Casso - jurist instruit la Paris, Heidelberg 
şi Berlin, profesor al universităţilor din Harkov şi Moscova, director 
al liceului imperial din Moscova în memoria Țareviciului Nikolai, în 
funcţia sa nouă a îndeplinit măsuri pentru stabilirea disciplinei şi ordi- 
nii în departament. La investirea sa în noul post guvernamental Casso 
a evitat să rostească vreun discurs de program. Fiind adeptul cuvântări- 
lor laconice, a menţionat, totodată, că trăsătura sa de caracter este de a 
munci fără a afișa acest lucru...” 


Un susţinător ferm al unei politici conservatoare, protecționiste în sfe- 
ra educaţiei, a intrat rapid în conflict cu personalități publice liberale. 
Perioada ministerului Casso s-a manifestat prin acțiuni reacționare 
menite să limiteze concesiunile liberale făcute în timpul revoluţiei 
1905-1907. Acţiunile dure ale ministrului civilist au provocat o ură 
persistentă din partea societăţii — în esenţă, celor de stânga, care se nu- 


meau cu mândrie „liberali”!5. 


El s-a opus dur creării organizațiilor şi sindicatelor studenţeşti, exclu- 
zând cele complet loiale autorităților — ale organizațiilor „academice”, 
care promovau principial depolitizarea universităţilor. A refuzat extin- 
derea universităților din Tomsk și Saratov. Iar orașelor Minsk și Vilno 
(la Vilnius datorită participării studenților și profesorilor la răscoala 
din 1831,la 1 (13) 1832, universitatea a fost desființată prin rescriptura 
lui Nicolae 1) li s-au respins cererile de deschidere a noilor universități. 
Instruirea corpului de profesori a fost reorientată de la universitățile 
locale la universităţi străine (decretul din ianuarie 1912). Este ironic 
faptul că acțiunile avocatului Casso în calitate de ministru au încălcat 
adesea legislaţia rusă, în special Regulamentul universitar provizoriu din 

1905. În 1912, Consiliul Universităţii din Sankt Petersburg a depus un 
dosar în Senat împotriva acţiunilor lui L. A. Casso și, deşi Senatul l-a 
sprijinit pe ministru, aceasta a fost probabil prima dată în istoria Rusiei 
când o instituție subordonată a contestat decizia şefului departamen- 
tului în instanţă. 


Sub conducerea lui, s-a desfășurat un program de reformare a 
învățământului secundar, care, în general, s-a redus la consolidarea 
controlului statului asupra instituţiilor de învățământ. Principalele 
activităţi ale acestui program au fost următoarele: 


- au fost publicate programe detaliate pentru instituţiile de învățământ 
secundar. Mulţi contemporani au crezut că acest lucru a limitat seri- 
os iniţiativa creativă a profesorilor; 


- au fost introduse, separat, unele restricții în predarea disciplinelor 
de ştiinţe sociale. De exemplu, în predarea istoriei s-a prescris „să se 
accentueze în special asupra rolului și importanţei personalităților 
remarcabile, fără a se abate la ipoteze și teorii istorice sau generalizări 
şubrede și nejustificate ştiinţific, de exemplu, în domeniul socio-eco- 
nomic”; 


- au fost publicate „Regulile privind supravegherea extraşcolară a ele- 
vilor de gimnaziu”, în care elevilor li se interzicea să se afle pe stradă 
după ora 22 vara și după 20 iarna, cerându-se să poarte uniforme sta- 
bilite oficial și în afara școlii; 


- a fost stabilit un cvorum ridicat, de 2/3 din toți părinţii pentru 
şedinţele ce urmau să aleagă comitetele de părinţi, ceea ce a condus 
la încetarea activității multor dintre aceste organe. 


Astfel, s-a limitat autonomia universitară şi s-a introdus activ practica 
numirii profesorilor în funcţii, spre deosebire de cutuma obişnuită a 
alegerii lor în universităţi, cu confirmarea ulterioară de către ministru. 
Cel mai faimos scandal a fost denumit chiar „cazul Casso”, cel de la 
Universitatea din Moscova - legat de demiterea în 1911 a unui grup 
mare de profesori universitari cu viziuni liberale ca urmare a politicii 
ministrului educaţiei publice. Conflictul din 1911 dintre guvern și 
profesorii liberali de la Universitatea din Moscova a fost rezolvat nu- 
mai după ce guvernul a fost învins în lupta împotriva unui front larg al 

forţelor sociale ale Rusiei. Reîntoarcerea la Universitatea din Moscova 
a participanţilor „protestului universitar” a avut loc abia după Revoluţia 
din februarie 1917'*. 


Toate aceste acțiuni nepopulare au stârnit o nemulțumire publică, 
provocând critici severe şi în Duma a IV-a de Stat!5. La 4 iunie 1913, 
un membru al fracțiunii bolşevice al Dumei de Stat, A. Badaev, a ţinut 
un discurs în care activităţile ministerului condus de Casso au fost 
caracterizate în termeni duri (proiectul acestui discurs a fost scris de 
V. I. Lenin, care în lucrările sale îl etichetează de mai multe ori pe Casso, 
criticând politica ministerului educaţiei Rusiei: „Clasa muncitoare a 
reușit să demonstreze acest lucru în 1905 şi va putea dovedi încă o dată 
și va dovedi mult mai convingător, mult mai impresionant, mult mai 
serios abilitatea sa pentru o luptă revoluționară pentru libertatea reală 


şi pentru educaţia publică reală, non-cassistă și non-nobiliară!” "6. 


În asemenea condiţii dificile, din punct de vedere social-politic, 
L. A. Casso a încercat să-și promoveze idealul unei universități ce ar 
trebuit să fie „o împărăție” a științei, şi nu a ideologiei, susținându-i au- 
toguvernarea mai degrabă decât autonomia”. De fapt, evenimente care 
ulterior s-au asociat nemijlocit cu numele lui Casso, contemporanii le- 
au perceput în mod diferit. Figura ministrului, fiind lipsită de liberta- 
tea manevrării, pentru o lungă perioadă de timp a fost privită de publi- 
cul liberal ca parte a mecanismului represiv al lui P. A. Stolipin'*. I s-au 
imputat şi reproșat nu doar naționalitatea sa, ci și studiile în Germania, 
şi chiar faptul că a fost apolitic în timp ce preda la universităţile rusești. 


Cu timpul el a încetat să mai fie perceput ca un protejat cu voință slabă 
al primului ministru Stolîpin şi aceasta i-a permis să câştige din simpatia 
partidelor de dreapta. Kokovţov notase că Nicolai II deja „pur şi simplu 
nu se poate despărți de asemenea colaboratori ai săi precum este conser- 


vatorul Casso, reprezentantul politicii «guvernării puternice». 


În același timp, proiectele sale, care demonstrau disprețul față de me- 
ritele şi statutul corporației ştiinţifice interne din cadrul imperiului şi 
ale tradiţiilor şi valorilor corporative ale acestora, au condus la crearea 
unei imagini foarte specifice a ministrului — a unui moldovean, educat 
în Germania, de fapt, o persoană străină de știința naţională, dar în acelaşi 
timp un stereotip al naţionalistului rus”. De notat că la acea vreme, în 

majoritatea universităților Imperiului Rus predominau profesorii libe- 
rali, care se orientau, în fond, partidului Cadet. 


Actualmente, istoricii din Rusia au demonstrat că „Sursele de origine 
personală (în primul rând, memoriile și jurnalele) arată clar cât de 
conflictual era caracterul lui L. A. Casso pentru societatea rusă din 
anii 1910. Acţiunile ministrului, îmbrăcate într-o formă juridică şi 
îndreptate împotriva regulilor și conceptelor statornicite în mediul 
universitar, au fost percepute nu doar ca reacționare, ci ca huliganice 
şi inadecvate. La rândul său, această circumstanţă a dat naştere ima- 
ginii unui <străin> — al unui țigan rău, avid de putere, care urăște tot ce 
este rusesc. Acest discurs, destul de xenofob, a fost reprodus și folosit 
atât de birocraţii liberali, cât şi de opoziţia liberală radicală în reto- 
rica luptei politice împotriva ministerului lui Casso, servind drept 
un important argument psihologic în favoarea adevărului acelor va- 
lori (autonomia învățământului superior, necesitatea democratizării 
acestuia etc.), care erau apărate în disputele cu L. A. Casso de către 
adversarii săi'”. 


De remarcat modestia lui, deoarece ar fi putut lesne să obţină noi fa- 
voruri academice sau distincții guvernamentale în timpul mandatului 
său ministerial (nu a devenit membru al Academiei, iar din decoraţii a 
primit: Ordinul Sf. Ana, gradul I, 1913; Medalia „În memoria domniei 
împăratului Alexandru al III-lea”; Medalia „300 de ani de domnie a 
dinastiei Romanov”, 1913). 


Potrivit mărturiilor contemporanilor, oameni care-l cunoșteau bine pe 
L. A. Casso, el nu a aspirat niciodată la o carieră de om politic. În cali- 
tate de profesor la Universitatea din Moscova, Lev Aristidovici a evitat 
politica şi s-a dedicat în totalitate subiectului său şi studiilor practice 
în seminarul pe care l-a condus. De remarcat că L. A. Casso susținea 


prelegerile în fața auditoriului cu un talent apreciabil”. 


Jurist și istoric 


Preocupat de funcţia sa de ministru al educaţiei publice şi depunând 
multă energie activităților de stat, L. A. Casso și-a continuat, totuși, 
activitatea ştiinţifică. Savantul și profesorul a publicat optsprezece 

lucrări dedicate studiului istoric şi dogmatic al dreptului civil rus în 
comparaţie cu dreptul roman, german și francez. Ultimele sale lucrări 
au fost în mare parte de natură istorică, deși cu legături de conexiune 
cu problemele juridice. 


Toate lucrările lui L. A. Casso se încadrează în două grupuri, dintre 
care primul aparține studiului surselor dreptului civil; aici ar trebui 
incluse și lucrări cu caracter istoric. Al doilea grup include lucrările 
ce abordează problemele speciale ale dreptului civil. Dacă s-ar putea 
ignora secvenţa cronologică în apariţia lucrărilor atribuite unuia sau 
altui grup, atunci ar fi corect să spunem că aceste două grupuri sunt lo- 
gic interconectate; deoarece lucrările surselor de drept, reprezentând 
un interes independent, sunt într-un anumit sens un program pe care 
L. A. Casso l-a urmat pentru a dezvolta cercetări separate pentru acesta 
sau pentru a ilustra dezvoltarea unor întrebări speciale”. 


Casso este în primul rând un jurist dogmatic, care converge cercetarea 
dogmatică a dreptului cu cea istorică. Și, în afară de metoda istorico- 
comparativă, în mod firesc, se acordă mai multă atenție acelui materi- 
al istoric care este mai aproape de dreptul existent, adică cel actual”. 
Ca jurist-istoric, L. A. Casso şi-a dezvoltat propriul stil bazându-se pe 
cele mai bune exemple ale literaturii rusești şi occidentale din Europa. 
V. A. Udinţev remarcase, încă la 1915, că: „L. A. Casso aparține celor mai 
buni jurişti ruşi. Prin predilecţiile sale ştiinţifice şi metodele de a dezvolta 
subiectele juridice, el ne întoarce la vremurile trecute de revigorare a inte- 
resului pentru dreptul intern. Monografiile sale ne amintesc de disertaţiile 
vechilor jurişti care sunt inferiori lui Casso în ceea ce priveşte materialul, 
metoda și eleganța construcţiilor, dar fără îndoială asimilate de el ca ele- 
ment de instruire ce i-au servit drept modele în studiul dreptului”. 


Chiar şi în prezent lucrările lui L. A. Casso nu numai că nu pot fi tre- 
cute neobservate, dar trebuie de recunoscut că prezintă un mare inte- 
res pentru imensitatea materialului și modul în care acesta este folosit. 
Casso avea titlurile științifice de doctor utriusque juris şi doctor în drept 
civil, unul de la o universitate străină și celălalt fiindu-i acordat în Rusia. 
Întotdeauna și cu toate schimbările din viața sa personală și publică, 
Casso şi-a prețuit gradele academice. Şi asta pentru că întotdeauna și 
oriunde şi-a dorit să fie şi a fost, în primul rând, om de ştiinţă, rămâ- 
nând savant până la sfârşitul vieții sale”. 

EI a fost mereu interesat de istoria Basarabiei sale natale, dar anume 
în acea perioadă, când a ocupat înaltul post ministerial, acest interes 
s-a concretizat într-o serie de lucrări științifice, legate evident şi de 
marcarea pompoasă a celor 100 de ani de la oblăduirea acestui teri- 
toriu:1812-1912. Totodată, a fost implicat plenar în pregătirea ser- 
bării jubileului de 100 de ani de la Războiul pentru apărarea Patriei 
(1812; sărbătoririi a 300 de ani de la domnia Casei Romanovilor 
(1913)%, când, conform sugestiei ministrului educaţiei publice, s-a 
decis eliberarea, în 1913, în comemorarea viitoarei sărbători pentru 
studenţi, a medaliilor, certificatelor, diplomelor etc. într-un formular 
special și cu inscripții deosebite“. 


Pentru protecția patrimoniului istoric Casso, în calitatea sa de ministru 
al educaţiei publice, a adresat, în octombrie 1911, două scrisori Marelui 
Cneaz Nikolai Mihailovici, preşedintele Societăţii istorice ruse - RIO, cu 
referire la proiectul de lege privind impunerea conducerii şi suprave- 
gherii asupra activităților tuturor instituţiilor şi persoanelor implicate 
în protecţia antichităților, la un comitet format în cadrul Ministerului 
Afacerilor Interne; cu privire la formarea propusă a Comisiei RIO pen- 
tru a discuta măsurile de conservare a materialelor arhivistice locale”. 


A întreținut corespondenţă în privința propunerii de a acorda competenţe 
temporare Comisiei formată ca parte a Societăţii Istorice Ruse pentru a 
discuta măsurile de conservare a materialelor arhivistice locale pentru 
perioada anterioară examinării legislative a regulamentului elaborat de 
Ministerul Afacerilor Interne privind protecţia antichităţilor”?. 


În „Studiile științifice ale liceului imperial”, la care fusese director, a fost 
publicată pentru prima dată, în 1912 și 1913, lucrarea Rusia la Dunăre 
şi formarea regiunii basarabene”, ce avea caracterul unei cercetări isto- 
rice distincte, iar în 1914 — studiul Petru Manega. Codificator uitat al 
dreptului basarabean**. Această lucrare, de mici proporţii, despre Petru 
Manega a fost tradusă în limba română de Şt. Berechet, reputat teo- 
log, jurist și filolog român, sub titlul de mai sus, editată la București în 
1923. L. A. Casso a mai scris o lucrare despre istoria dreptului, ce viza 
Basarabia — Dreptul bizantin în Basarabia (Moscova, 1907). Aceasta 
lucrare a fost tradusă, de asemenea, de A. Varzaru şi revăzută de 
P. Davidescu (Chişinău, 1932). 

Astfel, se observă că, din preocupările sale academice istoria ocu- 
pa un loc aparte, chiar dacă nu au însumat atât de numeroase studii 
față de cele publicate în domeniul dreptului, iar o serie de lucrări ale 
talentatului profesor au fost dedicate nemijlocit istoriei și dreptului 
ținutului Basarabiei. Aceste preocupări nu au fost abandonate de 
Casso nici după ce a preluat postul ministerial. Principala lucrare în 
acest domeniu a fost, desigur, Rusia pe Dunăre şi formarea regiunii 
Basarabiei (1912-1913)%, tradusă ulterior în română de Şt. Berechet. 
Semnificativ este că această monografie poartă dedicația adresată 
memoriei învățătorului său — Albert Sorel (1842-1906). Marele isto- 
ric francez, unul dintre principalii fondatori ai istoriei diplomatice 
din Franţa, a cercetat Problema Orientală și, în paralel cu această lu- 
crare generală, Sorel a întreprins diverse studii detaliate pe subiecte 
mai mult sau mai puţin conexe. În La Question d’ Orient au XVIIIe 
siècle, les origines de la Triple Alliance (1878), el arată cum partajarea 
Poloniei, pe de o parte, a răsturnat politica tradițională a Franţei în 
Europa de Est şi, pe de altă parte, a contribuit la salvarea Franţei re- 
publicane în 1793. De remarcat, că autorul, chiar din primele rânduri 
ale cărţi sale, atenționează cititorul că: „De când sunt turcii în Europa 
— a existat o problemă a Orientului şi imediat ce Rusia a devenit o 
putere europeană, ea a pretins că va rezolva această chestiune în be- 
neficiul său”. 


Activitatea lui Casso în calitate de cercetător al sinuoasei Probleme 
Orientale, probată prin publicarea cunoscutei monografii Rusia la 
Dunăre... (1913), a fost pozitiv apreciată de mai mulți istorici pe par- 
cursul ultimului secol, cartea rămânând una de referință pentru istoria 
Războiului ruso-turc din 1806-1812 şi perioada nemijlocit următoare 
a Basarabiei în componența Rusiei ţariste. 


Cartea fiind tradusă în limba franceză — La Russie au Danube et l'organisation 
de la Bessarabie (publicată într-o variantă prescurtată, de 72 pagini, în anii 
'20) şi în limba română (tradusă din rusește cu un studiu introductiv de 
profesorul universitar Ştefan Gr. Berechet (1885-1946) în 1939, publicată 
la Iași în 1940), a fost recent reeditată, în 2003”. Surprinzător, prezentarea 
şi în traducere a autorului basarabean rezistă în fața noilor izvoare și chiar în 
faţa unor lucrări recente, de strictă specialitate, rămânând extrem de utilă atât 
pentru istoriografie, cât și pentru publicul larg cititor. Ea nu și-a pierdut din 

interes grație vastei documentări ce i-a stat la bază, precum și datorită abordă- 
rii temeinice dintr-o largă perspectivă militară, politică și diplomatică. Cum 
a şi prefaţat Apostol Stan, lucrarea lui Leon Casso constituie o cercetare de mare 
anvergură și profunzime asupra rolului Rusiei la Dunărea de Jos, într-un moment 
de răscruce pentru națiunea română, când din trupul ei a fost smulsă Basarabia, 
una din ramurile sale viguroase, supusă decenii în şir unui proces de rusificare, 
continuat şi accentuat sub regimul totalitar comunist”. 


Lucrarea juristului L. A. Casso, considerat de Gh. Bezviconi drept 
„un savant ilustru”, „unul dintre cei mai distinși miniștri ai împăra- 
tului Nicolae al II-lea”, nu şi-a pierdut din actualitatea sau valoarea 
documentară, fiind întregită actualmente cu noile surse și monogra- 
fii publicate la tema Problemei Orientale de la începutul secolului al 
XIX-lea. Prin contribuţia sa, basarabeanul Casso se menţine pe coor- 
donata evenimenţială, plină de date şi fapte memorabile din perioa- 
da anexării teritoriului dintre Prut și Nistru — în 1812. Cartea trebuie 
totuşi abordată critic şi lecturată în paralel cu mai noile cercetări ale 
istoriei Basarabiei. Ar fi chiar binevenită o nouă ediţie a acestei impor- 
tante cărți, într-o eventuală traducere redactată și cu comentarii acade- 
mice (traducându-se Notele din limba franceză, corectându-se trimite- 
rile şi greşelile din text etc.). 


Note | ! Colesnic Iu., Leon A. Casso, în: Basarabia necunoscută, 
Chişinău, 1997, p. 36-39; Colesnic Iurie, Acum o sută 
de ani... [despre savantul, juristul Leon Casso, minis- 
trul învățământului în Rusia Ţaristă], în „Timpul, 2014, 
12 decembrie, p. 19. https://www.timpul.md/articol/ 
iurie-colesnic-acum-o-suta-de-ani----67403.html  (ac- 
cesat: 25.09.2020); Bezviconi Gh., Profiluri basarabe- 
ne, vol. 1, Chişinău, Ştiinţa, 2017, p. 295-297; PoMaHoB 
IO.B., Hayka u 64acmb: nacnedue A.A. Kacco în „Ipyabi 
HaydHOĂ  KOHQepehnuu CTyACHTOB HM  aCrIuHpaHTOB 
« AomoHocoB-99». Hcropua”, M., 1999, p. 76-80. 

2 „Revue des Études Grecques”, tome 7, fascicule 27-28, 
1894, p. LXVIII; Membres donateurs — „Mme Casso” în 
„Revue des Études Grecques”, tome 28, fascicule 130, 
1915, p. 12; „Revue des Etudes grecques” este o ramu- 
ră a Asociației pentru încurajarea studiilor grecești din 
Franța. Această asociație a fost fondată la 7 mai 1867, 
recunoscută ca utilitate publică la 7 iulie 1869. https:// 
www.revue-des-etudes-grecques.com/un-peu-d-histoire 


EET RO MIÂINIĂ 


3 KoxoBmos B. H., H3 moezo npowasozo. Bocnomunanua 1903-1919 22., Ilapu, 1933. Tom 
2, p. 173, 339. 

*Vezi necrologul din „Kypnan Munucmepcmea napodnozo npoceemenus', Ilerporpan, 
1914. Hogas cepua. d. 54. [Ne 12]. Aexa6p», p. 1-2. 

SILA. Croasmut — A.H. Illgapury. 25 AexaGpa 1907 r., în Meapy A.H., Mos nepenucka 
co Cmosoinunoim. Mou socnomunanus o 20cydape / pea. C. CoGoneBckuiă, M., 1994, p.78. 
é „Husa. Haimocmpuposannoiă wcypuas Aumepamypoi, NOAUMUKU U COBpeMeHHoŭ IcusHu”’, 
CI16., 1910, No 44, p. 778. 

7 Koann A. M., Croikaann Aa. C., Borx00upi us Mordaeckoeo kuaxcecmea u Beccapabuu — 
npogeccopa u cmyðenmvr mockosckux svicuux yueGnbix 3asedenuii (XVIII - nauaso XX 66.), 
în Caaeane u Poccua: caasane 8 Mockee. Hukurtnnckne urenua «CaaBane u Poccua> K 
870-Aeruro CO AHI OCHOBaHHA r. MockBsI. Ors. penakrop C.M. Aanuenro, 2018, p. 41. 

* Piotr Arkadevici Stolîpin (1862-1911, Kiev) — secretar de stat al Majestății Sale Impe- 
riale (1908), guvernator la Grodno (1902-1903) şi Saratov (1903-1906), ministru al 
afacerilor interne şi preşedinte al Consiliului de miniștri (1906-1911), membru al Con- 
siliului de stat (1907-1911). 

Vladimir Nikolaevici Kokovţov (Kokovţev) (1853-1943, Paris) — om de stat rus, mi- 
nistru al finanţelor în 1904-1905 şi 1906-1914, preşedinte al Consiliului de Miniştri al 
Imperiului Rus în 1911-1914. 

19 Nour Al., Scrisori din Basarabia. Basarabia de la 1912 încoace, în „Viaţa Românească”, 
Anul IX, Iaşi, 1914, Martie, Nr. 3, p. 413. 

"1 Nour Al., Scrisori din Basarabia..., în „Viaţa Românească”, Anul IX, Iași, 1914, aprilie- 
mai, Nr.4-5,p.191. 

2 „Husa. HAAocmpupoBanHblii 2ypHaA Aumepamypbi, NOAUMUKU H CO6pemeHHoi IcU3HU”. 
CI16,, 1910, No 44, p. 779. 

B Bepemarui A., Aes Apucmudosuu Kacco: yususucm na cayxcbe umnepuu, (2016) 
https://legal.report/lev-aristidovich-kasso-civilist-na-sluzhbe-imperii/ (accesat: 
25.09.2020) 

"+ Mapkan B.A., «Ynusepcumemckuŭ npomecm> 1911 2. u peakyus poccuŭckozo 
o6wecmea, în „Becruuk Mockosckoro Yn-ra”. Cep. 8. Hcropna. 2009. Ne S, p. 10-18. 

1S BapunoB A.A., Kpusuc evicueŭ mkoabi 1911 2. e pokyce ucmopuozpapuu, în „Kano”. 
2017. Ne 10, p. 106-117. 

1 B. H. Aennn, Ilosnoe Co6panue Couunenuŭ. Msaanne Ilaroe. M3AaTeĘabcTBO 
Iloanruueckoă AnrTeparyphi, Mockea, 1973. Tom 23, Mapr - Cenra6pr 1913, p. 135, 
127-128. http://www.uaio.ru/vil/23.htm 

17 Beceða c munucmpom napoðnozo npoceeuyenus, în „Hosoe spema”. 2 (15) peBpaaa 1911, 
No 12534, p. 5-6. 

15 PocrosueB E.A, CuĘaopuyk M.B., Mug o A.A. Kacco, în „Becruuk Tomckoro 
rocyaapcTBenHoro yHuBepcurera. Hcropnsa’”, 2019, Ne 57, p. 17. 

'9 KoxoBmoB B. H., H3 moezo npomaozo. Bocnomunanua 1903-1919 ez., Ilapux, 1933. Tom 
2, p. 130. 

2 PocrogreB E.A., Cuaopuyx M.B., Mug o A.A. Kacco..., p. 19. 

 PocroBnmeB E. A., «Bopvba 3a asmonomuw»: kopnopayus CMOAUUHO20 ynusepcumema 
u saacmvb 6 1905-1914 22., în „Journal of Modern Russian History and Historiography”, 
2009, Vol. 2, p. 80. 


RESTITUTIO 


2 PocroBueB E.A., BapunoB A.A., O6pas uycozo: „Ilpokasmeiii qeizan” (A.A. Kacco 6 
80CHOMUHAHUAX cospemennuKoe), în „Kano”, 2018, Ne 12 (144), p. 33. 

3 Vezi: Kacco A. A., Ilonamue o sasoze e cospemennom npase / Peaxoa. B.C. Em, E.C. 
Porosa, M. Craryr, 1999. (Cep. „Kaaccuka poccHĂCKOŇ muBuAucruku”), p. 8. 

” YanaueB Bc. A., Aes Apucmudosuu Kacco. Aokmop epaxcðanckozo npasa, în „XKypHaa 
MunucrepcrBa HapoAHoro npocsemenna” OKMHII), Ilerporpaas, 1915, Cenra6ps, 
Uacrs LIX (59), p. 43. 

* Ibidem, p. 68. 

% Ibidem, p. 70. 

* Ibidem. 

28 Poccuickuă rocyAapcrBeHHsră ucropudeckuii apxuB (PIHA), Cankr-Ilerep6ypr, 
Ọ. 922, On. 1 A. 122. 

? PTHA, Canxr-Ilerep6ypr: ®. 1320, On. 1, A. 66. 

3 PTHA, Canxr-Ilerep6ypr: ®. 1320, On. 1, A. 67. 

31 PTHA, Canxr-Ilerep6ypr: O. 1642. On. 1, A. 144. 

2 PTHA, Canxr-Ilerep6ypr: b. 1642. On. 1, A. 146. 

3 Kacco A. A., Poccua na Aynae u o6pasoeanue Beccapa6ckoii oGiacmu, în „Yuensie 
sanucku Funeparopekoro Annes B namars mecapeBnua Hukoaaz”, M., 1912, Bun. VI, 
p. 1-76; 1913. Bun. VII, p. 1-88. 

3 Kacco A.A., Ilemp Maneza. 3a6vimorii xodufuxamop Peccapa6cxozo npaea, CII6., 
1914,21 c., cu unele comentarii critice în Note. Lucrarea a fost publicată iniţial în revista 
„Xypuaa MunucrepcrBa HapoAHoro npocgemenua” OKMHII), în anul 1911. 

3 Berechet Şt. Gr., Legătura dintre dreptul bizantin şi românesc. Vol. |. Partea I. Izvoadele, 
Vaslui, 1937, p. 211. 

3 A.A. Kacco, Poccia na Aynae u o6pasoeanie Beccapabckoŭ obaacmu, Mocxea, Tes. A.M. 
Cnernpesoă, 1913, 230 c. 

7 Sorel A., La Question d'Orient au XVIIe siècle, les origines de la Triple Alliance, Paris, 
1878, p. V. 

38 Leon Casso, Rusia și basinul dunarean, Editura Alexandru A. Terek, Iaşi, 1940, 349 p. 
(210x 150 mm). 

3 Leon Casso, Rusia și bazinul dunărean / Prefață de Apostol Stan; trad. şi studiul intro- 
ductiv Şt. Gr. Berechet, Bucureşti, Saeculum Vizual, 2003, 240 p. 

* Ibidem, p.8. 

* Bezviconi Gh., Profiluri basarabene, Chişinău, Ştiinţa, 2017, vol. 2, p. 197; Vol. 1, p. 
296. 


RIOIMIÂINIĂ 


Fănel TEODORAȘŞCU 


Țăranul pitoresc și presa românească 
din prima jumătate a secolului trecut 


F.T. — lector univ. dr. la 
Facultatea de Comunicare 
și Relaţii Internaţionale 

din cadrul Universităţii 
„Danubius din Galaţi, 
director al Centrului 

de Studii și Cercetări 
Danubiene. Este autorul 
unor cărţi cu caracter 
ştiinţific, precum Pamfil 
Seicaru (2014), Arta 
gazetărească. Trei ipostaze 
(2014) și coordonatorul/ 
editorul unor volume de 
profil. De-a lungul timpului, 
a publicat mai multe studii, 
articole etc. 


Vom urmări în acest studiu ce se scria despre 
țăranul român în presa românească (aici ne 
referim și la publicaţiile scrise în limba româ- 
nă din Ardeal) din prima jumătate a secolului 
trecut. Pentru realizarea cercetării noastre au 
fost consultate mai multe texte, ce au apărut, 
între anii 1901 și 1943, în publicaţii precum: 
E 


„Tara noastră”, „Adevărul”, „Gazeta Transilva- 
niei” etc. 


1. Descântece şi dansuri moderne 


În 1928, în revista „Realitatea ilustrată”, era 
publicat articolul Țăranul pitoresc. Textul 
precizat reprezintă, după cum explică chiar 
autorul său, o reacţie la polemica grea, care s-a 
iscat prin gazetele epocii interbelice, pe tema 
ţăranului pitoresc. Aşadar, articolul pare a fi 
un răspuns dat orășenilor, care își tot dădeau 
cu părerea în privința felului în care țăranul 
trebuia să vorbească, să se îmbrace, să trăias- 
că. În trecut, se arată în textul citat, orășenii 
îi cunoșteau pe locuitorii satelor doar prin 
intermediul producţiilor literare publicate 
prin reviste și, din acest motiv, ei credeau că 
țăranul autentic nu e cu nimic diferit de cel 
descris de scriitori. Admiraţia pentru țăranul 
român afișată de cei de la oraș se dovedea a fi, 

în cele mai multe cazuri, pură ipocrizie. Nu de puține ori se întâmpla 
ca țăranul, ajuns la oraş cu treburi, să fie nevoit să suporte bădărăniile 
celor care, de altfel, se declarau admiratori ai satului românesc și ai lo- 
cuitorilor acestuia. Urmele lăsate de viața de la țară asupra săteanului? 
nu erau pe placul orăşeanului, căruia vederea degerăturilor și a bătătu- 
rilor, de pildă, îi provocau stări dezagreabile. În anii interbelici, se arată 
în aceeași sursă, numărul celor care scriau prin reviste despre țăranul 
român a început să scadă, chiar dacă nevoile săteanului au rămas ne- 
schimbate. Acum, orășeanul, după ce îşi încheia plimbarea făcută prin- 
tr-unul dintre satele României Mari, se declara tulburat de atracţia lo- 
cuitorilor de la ţară pentru distracțiile moderne. În opinia orăşeanului, 
țăranul trebuia să rămână, în întregime, tradițional. Locuitorului de la 
ţară nu-i era îngăduit, de pildă, să se îmbrace sau să vorbească precum 
oamenii care trăiau la oraș. Aceste chestiuni se asemănau însă, credea 
autorul articolului urmărit de noi, cu fricile care o frământau pe coana 
Manda, personaj celebru în acea epocă, și, prin urmare, ele meritau să 
fie întâmpinate doar cu zâmbete: „Sunt domni, altminteri cumsecade 
şi serioşi, care ar vrea ca locuitorul satelor românești să se prezinte în 
permanenţă cu flori şi ciucuri, mândru ca un haiduc şi fercheș ca la un 
bal mascat. Discuţia n-a început, de altminteri, astăzi şi nu se va sfârși 
cu polemica amintită. Se va mai cheltui cerneală și se vor mai schimba 
înjurături în sprijinul unor teze susținute pasionat. Era o vreme când 
în literatură nu putea fi cântat decât badea Gheorghe şi când trubadu- 
rii oftau după hangiţa cu garoafe în coc și cu draci în priviri. E drept 
că solicititudinea orășeanului nu se manifesta pentru țăran decât prin 
revistele literare. Altminteri, badea Gheorghe mânca pumni la oraș, i 
se spunea mârlan și era subiect de prompte ironii. Iar hangiţa era mug- 
truluită de călătorii care descindeau, zoriţi, din trăsură sau din mașină 
şi care strâmbau din nas văzând-o că are mâinile degerate și picioare cu 
bătături. Țăranul trăia necăjit dimpreună cu nevasta, cu odraslele și cu 
dobitoacele dimprejur. Abandonat de literatori, locuitorul satelor nu-i 
mai nefericit. Dar a stârnit nefericirea celor care îl vedeau în postură 
de carnaval, cu flori la pălărie, cu zorzoane multicolore, bătând hora 
şi cântând ca un haiduc, din frunză. Cineva, un prieten al nostru, şi-a 
exprimat indignarea la... cafenea, după o plimbare cu automobilul prin 
judeţ, că într-un sat a auzit un patefon cântând, iar într-altul a văzut ju- 
cându-se, în bătătura crâşmei, un dans ultramodern. Și a mai fost îndu- 

rerat prietenul de alte constatări a căror gravitate ne-a făcut să zâmbim: 
țăranii vădeau izbitoare influenţe orășenești în portul lor şi în grai... *. 


Altele erau, se arată în text, neajunsurile satului românesc. Dincolo 
de hainele orășenești și muzica ultramodernă, viața ţăranului era dusă 
după realități de mult apuse. Sufletul lui era prins în trecutul în care toți 
oamenii credeau că bolile pot fi vindecate cu ajutorul descântecelor. 
Credinţa în puterea vindecătoare a descântecelor“ și lipsa de încredere 
în medici, elemente care încă mai caracterizau satul românesc, duceau 
la apariția unor situaţii nefirești pentru acea epocă: „Am întârziat și 
noi prin sate şi am făcut şi noi constatări, care ne-au întristat şi ne-au 
neliniștit. Dar nu în legătură cu straiele, cu vorba și cu preferințele de 
acum ale omului de la țară. Că în loc să-şi lase cămașa afară, el și-o 
bagă în pantaloni, nu-i o nenorocire. Că în loc de sârbă și bătută, arde 
un charleston, să fie sănătos. Că în loc de caval, îşi uită necazul și își 
omoară timpul cu o placă de patefon, noi îl aplaudăm. Am văzut însă 
alte lucruri și alte fapte care ne-au îndurerat. În satul de la munte în 
care ne-am petrecut vacanţa, o femeie se îmbolnăvise. Avea o durere 
năpraznică de cap. Au doftoricit-o babele cu descântece, cu balegă de 
la bivol bălțat și cu apă de la trei fântâni, trecută prin dârmon. Opinia 
satului era că nenorocita femeie fusese deochiată. 


- «<Duceţi-o la spital», a spus doctorul, chemat de noi dintr-o comună 
alăturată. «Are congestie cerebrală». Şi i-a dat, până una alta, un leac 
pentru alinarea durerilor. Satul a râs de limba păsărească a doctorului, 
iar babele, aruncând doctoria, continuară cu descântecele și cu leacuri- 
le lor, care... o băgară pe femeie în pământ. 


- «Voia lui Dumnezeu!» şi-au dat oamenii cu părerea, ducând-o pe 
moartă la cimitir şi oprindu-se, pe urmă, la crâșmă, să bea pentru su- 
fletul ei. 


Şi am mai văzut şi altele, şi am auzit și altele, care, acestea, ne-au întris- 
tat şi ne-au neliniștit”. 


O manieră orășenească de a vorbi despre puterea mare a deochiului gă- 
sim în povestea poporală umoristică Slănina deochiată“, ce a fost pu- 
blicată, în 1911, în „Gazeta Transilvaniei”. Pentru autorul acestui text 
„născocirea telegrafului fără sârmă e cea mai bună dovadă” că „deo- 
chiul” e real, că „nu e credinţă deşartă”. Aflăm din sursa deja indicată că 

e ușor să-i recunoști pe cei care dețin marea putere a deochiului, pentru 
că aceștia au „ochii mari și negri”. Bundurea, țăranul cu doi ochi de bala- 
ur, „deochea”, fără să fie văzut de vecinii în curţile cărora intra, diferite 
unelte (secure, fier de plug etc.). La târguri, el „deochea” cizme, pieptare, 
şerpare şi, când se ivea ocazia, slănină. 


E ușor de înţeles că, la oraș, nu erau puţine vocile care spuneau că doar 
cei lipsiți de maturitate în judecată apelau la serviciile descântătoarelor”. 


2. Hainele altora sunt mai frumoase 


În 1904, în volumul Crestomaţie pentru toți românii (George Coşbuc), era 
publicat textul Țăranii din Basarabia. Textul este valoros în întregime, dar 
noi ne vom opri doar asupra părţii în care autorul face referiri la ținuta 
săteanului basarabean. Înainte de a vorbi despre îmbrăcămintea țăranilor 
basarabeni, precizăm că am ajuns la acest text prin intermediul ziarului 
„Gazeta Transilvaniei”, care-l publica în ediţia sa din 15 (28) august 1904. 
Pentru citările noastre însă, volumul lui George Coşbuc va fi indicat ca 
sursă. Aşadar, portul săteanului român din Basarabia, se arată în sursa deja 
precizată, seamănă foarte mult cu cea a săteanului român de dincolo de Mil- 
cov: „Îmbrăcămintea se compune dintr-o pălărie de paie, vara, sau căciulă, 
din cămașă şi izmene, făcute de pânză de casă, altădată țesută pe de-a-ntre- 
gul din in, iar acum făcută pe jumătate cu bumbac; picioarele sunt încălțate 
cu opinci. Deasupra cămăşii, țăranul aruncă pe umeri o manta. Femeile, 
vara, poartă o cămașă lungă, pe deasupra căreia se îmbracă sau fustă, sau 
şor şi o cațaveică; picioarele sunt desculțe sau în opinci. Îmbrăcămintea 
de sărbătoare şi zile mari constă [în mod] obișinuit dintr-un antereu de de- 
micaton, iar la cei cu dare de mână, de mătase; antereul se încinge cu brâu. 
Iarna, pe deasupra acestor haine, se mai îmbracă cojocul. Deasupra brâului, 
țăranii se mai încing și cu o încingătoare largă de piele, împodobită cu nas- 
turi (bunghi) şi cruciulițe de aramă. Dumineca, se poartă niște şalvari largi, 
creți în dos, de demicaton albastru sau din postav de casă (bernevici)), iar 
pe deasupra anteriului o scurteică; în loc de opinci, nişte ciobote potcovite 


cu potcoave de aramă”. 


În text se arată şi că, în mai multe judeţe din Basarabia, țăranii români 
au lăsat portul naţional, pentru a se îmbraca cu „haine nemțeşti”, iar 
ţărăncile se îmbracău ca femeile de la oraș. În aceeaşi sursă se mai arată 

și că țărăncile române din Basarabia sunt tot timpul îngrijite şi frumos 
îmbrăcate: „La flăcăii din sat, e acum mare modă pentru jiletce și veste. 
Şi cioboatele cu brâul sunt două obiecte de mare cochetărie. Îmbră- 
cămintea țărăncilor, de zile mari şi de sărbători, se compune dintr-o 
rochie de bumbac sau de mătase, peste rochie se îmbracă o caţaveică 
îmblănită cu blană de vulpe, iar pe cap se poartă o broboadă sau tulpan. 
Femeile bătrâne își acoperă capul cu prosop alb de pânză, femeile tine- 
re, cu o bucată de borangic sau un testemel. Fetele nu-și acoperă capul 
şi poartă părul împletit în cosițe, care cad pe spate sau sunt ținute de 
un pieptene împodobit cu o garofiță sau altă floare. 'Ţăranca română 
din Basarabia iubeşte a se găti, e chiar cochetă, poartă inele, gâtul ei e 
plin de mărgele sau harmaz, precum poartă şi cercei. Fireşte că toate 
aceste giuvaieruri nu se portă decât în zile de sărbătoare, iar în zilele de 
muncă portul femeilor e simplu, dar totdeauna curat”"!. 


Despre impactul pe care „hainele nemțești” îl aveau asupra țăranilor 
români scria și Octavian Goga, în 1907, într-un articol? din „Ţara 
noastră”, În textul său, Goga vorbește despre cum, într-un sat din Ar- 
deal, doi indivizi îmbrăcaţi cu haine nemțești au mers din casă în casă, 
de la un capăt la altul, şi au adunat de la oameni banii de dare. Țăranii 
„se supuneau, și se plecau, și se rugau, fiindcă cei doi pungași erau în 
nădragi... *5. 

În acest punct, credem că este potrivit să semnalăm studiul „Portul să- 
tenilor din regiunea Șiria, judeţul Arad” (Marcel Olinescu), ce a apă- 
rut în revista „Sociologie românească” În textul precizat, autorul face o 
descriere amănunțită a portului din regiunea numită deja şi lămurește 
câteva chestiuni foarte interesante!*. 


Revenind la Țara noastră, care a fost scoasă, la Sibiu, în teribilul an 
1907, vom spune că această revistă, când a apărut, avea scopul declarat 
de a publica articole și ştiri referitoare la treburile țărănimii". Publicaţia 
avea ca punct de plecare dorinţa celor care o scoteau de a apropia cărtu- 
rărimea de sufletul țăranilor'“. Octavian Goga credea că cei învăţaţi tre- 
buie să depună eforturi pentru a se face înțeleşi de popor. Goga spunea 
că mai tot ce s-a scris până la acea dată despre țărănimea română, atât 
în cărți, cât și în gazete, nu era decât o așezare de vorbe chinuite, din care 
înțelesul poveștii ieșea gâtuit. El le cerea ştiutorilor de carte să semene, 
nu din meșteșug, ci din datorie, grăuntele luminii la sate: „O gazetă ridică 

punte între sufletele cărturarilor și ale țăranilor, care o slovenesc, du- 
mineca, pe genunchi. Din rândurile unei gazete se desluşesc sfaturi și 
îndemnuri noi, se trezesc aducerile aminte ale unui trecut, care trebuie 
să trăiască în suflete, se desface glasul de povaţă al trebuinţelor zilnice 
şi se vestește chemarea la muncă, în aşteptarea zilelor de mâine”. Aşa- 
dar, într-un articol publicat în revista precizată deja, țăranul era sfătuit 
să scape de una dintre cele mai rele deprinderi ale sale: „Locuiesc la 
oraș. Locuitorii sunt: unguri, nemți și sârbi. Românii sunt așa de puţini 
că se pot număra pe degete. În jurul orașului însă, sunt multe sate ro- 
mâneşti, sate avute și fruntașe, cu 5-7 mii [de] locuitori. Aceștia, zilnic, 
cercetează orașul, unde își fac cumpărăturile trebuincioase — de multe 
ori fără de niciun rost, fiind acele lucruri de fală și măreție —, unde își 
valorifică (vând) produsele agricole (grâu, cucuruz şi altele), apoi, aici 
e tribunalul, judecătoria cercuală și alte oficii, cu care au afaceri. La tot 
pasul întâlnim, deci, țărani [români] şi țărănci române. Înfățișarea lor, 
însă, e nespus de tristă, e chiar respingătoare, căci îmbrăcămintea lor 
lasă foarte mult de dorit. Ţăranii şi ţărăncile noastre, adică, au acel rău 
obicei că, atunci când merg la oraş, îmbracă cele mai rele haine, îmbracă 
zdrenţe! Vara, cămășile lor sunt murdare, sunt negre de pulbere, iar iar- 
na, cojocul şi cioarecii sunt numai cârpituri. De multe ori, lipsesc chiar 
bucăţi întregi din îmbrăcăminte. Această împrejurare încă e un motiv 
însemnat că țăranul român e desconsiderat, e batjocorit, e huiduit, e 
disprețuit de toți străinii, până şi de copii. Oare n-are țăranul român 
îmbrăcăminte îndestulătoare, cinstită? Oare portul nostru românesc e 
atât de urgisit, de respingător, că noi, din vina lui, trebuie să suferim ru- 
şine? Nu, țăranul român cheltuieşte mult, foarte mult, chiar prea mult, 
pentru îmbrăcăminte, portul nostru naţional e cel mai frumos port, 
avem însă un obicei rău: în mijlocul nostru s-a încuibat o deprindere 
păgubitoare prestigiului, cinstei neamului nostru românesc”. 


Prestigiul neamului românesc cerea de la țăranul român, se mai arată 
în articol, părăsirea răului obicei de a nu avea grijă de felul în care se 
îmbrăca atunci când mergea între străini. Asta nu însemna însă, explică 
același autor, că ţăranul trebuia să îmbrace mereu hainele de sărbătoare, 
ci că îmbrăcămintea pe care o alegea trebuia să fie curată şi întreagă”. 


Într-un alt articol, țăranul român este îndemnat să renunţe la ceea ce 
autorul textului numea slugărnicie, care era manifestată, în special, în 

raport cu neguțătorii de alt neam: „Această deprindere, în cea dintâi 
clipă, gândești că e neînsemnată, dacă însă cugetăm asupra lucrului, 
atunci vom vedea că ea e foarte însemnată. Dacă un țăran român de aici 
merge în cancelaria vreunui neguțător, de alt neam, ca să-și primeas- 
că banii, pentru grâul sau cucuruzul ce a vândut, când se apropie de 
cancelarie își descoperă capul — de multe ori își lasă pălăria sau căciula 
afară —, vreme de câteva clipe stă zăpăcit înaintea uşii, nu ştie ce să facă, 
să deschidă sau nu ușa, apoi, cu frică, în vârful degetelor, așa-zis ca un 
hoţ, intră în cancelarie, uitându-se la stânga și dreapta, ca nu cumva să 
atingă vreun lucru din cancelaria negustorului. Ajuns țăranul român 
în cancelarie zice un «Trăiască domnu », se opreşte lângă ușă, unde 
stă nemișcat, uneori ceasuri întregi, până ce «domnul» se îndură să 
plătească banii. De multe ori însă, când în cancelarie sunt mai mulți 
«domni», țăranul român e alungat afară, unde așteaptă, pe vreme plo- 
ioasă ori geroasă, plătirea banilor. Mulţi dintre ei stau cu căciula sau 
pălăria în mână! De ce se întâmplă toate aceste dejosiri, ba chiar batjo- 
curi? De ce țăranul român e atât de slugarnic față de alții? Pentru ca la 
toate acestea să se pună sfârșit, odată pentru totdeauna, nu e lipsă de 
mare învăţătură, ci numai puţină voinţă se cere, și atunci neguțătorii nu 
se vor mai juca cu noi, și cu atât mai mult, căci ei nu ne dau în cinste 
banii. Ce trebuie deci să facem? Lucrul e foarte uşor. Intrăm în can- 
celaria neguțătorului, acolo ne descoperim capul, în loc de «Trăiască 
domnu'», zicem «Bună dimineaţa» şi cerem să ni se plătească banii. 
Dacă neguţătorul, amăsurat obiceiului său, strigă: « Aşteaptă», atunci 
noi îi răspundem: «Nu am vreme să aștept>"”. 


Idei oarecum asemănătoare cu cele de mai sus pot fi găsite şi în alte ar- 
ticole”!. Noi nu ne vom opri și asupra acestor texte. Ne vom opri totuși 
asupra articolului intitulat „Legile lui Dumnezeu”. Autorul acestui 
text îl sfătuieşte pe ţăranul român să accepte ideea că, uneori, întâmplă- 
rile nefericite nu pot fi evitate. Așa e firea lucrurilor, iar cine încearcă să 
lupte cu legile firii, se arată în articol, nu are decât de suferit. Din text 
reiese ideea că mulți dintre țăranii români nu înțeleg că nu toate lup- 
tele pot fi câştigate și că, uneori, pentru a nu pierde tot ce au, trebuie 
să facă un pas în spate: „Viaţa omenească e împreunată cu nenumărate 
necazuri. Rare sunt acele zile despre care putem zice că au fost senine, 
că le-am petrecut în linişte, în tihnă desăvârşită. Aşa a fost de la începu- 
tul lumii şi aşa va fi întotdeauna, pentru că nu este putere omenească 

care să schimbe legile lui Dumnezeu, legile naturii. Omenimea, deci, 
trebuie, şi, spre binele, fericirea și înaintarea ei, are datorința să-şi plece 
capul în faţa acestor legi și, cu tărie sufletească, să supoarte toate lovitu- 
rile, toate necazurile, mici sau mari, de care e părtaşă. Dar, durere, nu e 
aşa! În sânul neamului nostru, sunt foarte mulți țărani — vorbesc numai 
de ei — care din anumite slăbiciuni, și din neștiință, nu vor să-și plece 
capul, să se împace cu necazurile ce au dat peste ei şi, astfel, își îngreu- 
nează sufletul de păcate şi se fac de râsul și disprețul altor oameni. Sunt 
apoi foarte mulți țărani de ai noştri care, cu încăpăţânarea lor, îşi fac 
pagube mari, ba de multe ori, din această pricină, împreună cu nevastă 
și copilași, ajung pe drumuri, ajung la sapă de lemn”*. Ţărănului ro- 
mân îi trebuie, se arată în finalul textului urmărit de noi aici, mai multă 
lumină, pentru a şti să aleagă binele din rău şi pentru a îmbrăţişa doar ce 
e bun și folositor”. 


Același autor, folosindu-se de exemplul comunei din care era de loc, 
vorbeşte, într-un alt articol”, despre situaţia ciudată care caracteriza 
satul românesc. Țăranul român muncea la câmp întreaga zi, dar sărăcia 
tot îşi făcea cuib în casa lui. Din acest motiv, țăranul, încărunţit de ne- 
ajunsuri înainte de vreme, își caută norocul în țări străine: „Răul zace 
în faptul că vremurile s-au schimbat, iar țăranul român nu ţine seamă de 
această schimbare; țăranul român nu înţelege glasul vremurilor de astăzi, 
căci fie el oricât de sărac, aibă el oricât de puţin pământ, ţine morţiș la 
plug şi coasă şi nu gândește la alte izvoare de câștig. [...] E mare neno- 
rocire, pentru neamul nostru românesc, că țăranul nostru nu îmbră- 
țişează meșteşugurile şi neguțătoria, care sunt unele dintre cele mai 
frumoase și bune izvoare de câştig”. 


Tot în revista „Ţara noastră” găsim, în articolul Pământul nostru ne 
cheamă”, o frumoasă descriere făcută sufletului ţăranului român. 
Textul precizat îi aduce în atenţia cititorului pe românii, mulți la 
număr, care părăseau Ardealul, pentru a merge în America. Pentru 
mulți dintre cei plecaţi, viaţa din „America bănoasă”* nu era deloc 
un vis devenit realitate, iar motivul e explicat în articol: „Coborâtor 
din plugari și plugar el însuși, țăranul nostru a fost totdeauna înfrățit 
cu pământul. Traiul lui zilnic nu s-a desfăşurat între pereţii casei. Pe 
câmpul neted, mânându-și vituțele la plug, ori pe muchia unui deal, 
păscându-și turma de oi, — acest om a trăit din mila pământului. În 

arşița soarelui de vară, ori în gerul ascuţit al Bobotezii, privirea lui a 
îmbrățișat totdeauna câmpul. De aici înțelegerea minunată a lui, pen- 
tru atâtea taine ale firii, de aici poezia înflorită a închipuirii lui, care 
a înfiripat poveşti. Frunza tremurată a codrului în mijirea dimine- 
ţii, picătura de rouă pe florile din livadă, vaierul vântului de toamnă 
printre copacii desfrunziți, toate au găsit răsunet în sufletul lui. Viaţa 
i-a fost de veci legată de pământ. [...] Această legătură de veacuri se 
sfarmă greu. El își apără petecul de moșie şi, mai de grabă, chinuiește 
o viaţă întreagă sărac și prăpădit, decât să-l părăsească. Dus depar- 
te de moşia lui, prin puterea unor împrejurări, el va simţi totdeauna 
chemarea tainică a gliei. În zori de zi, la ivirea razelor de soare, amin- 
tirea lui îl va purta spre strașina căsuţei albe cu arminden la poartă, 
iar vântul îi va aduce frânturi de cântece din poiana codrului de brad. 
Şi nu va putea înfrâna îndelung această chemare. Într-o dimineaţă, 
îşi va mototoli pripit în traistă hainele şi va lua drumul către casă... 
Astfel e plămădit sufletul ţăranului nostru”. 


Într-un alt articol, un alt autor indică cauzele traiului greu dus de 
ţăranul român: „Da! Greu trăieşte țăranul nostru! Mult are să sufere! 
Toate acestea din cauza prostiei lui, din lipsa unei culturi mai supe- 
rioare, din respingere şi nebăgare de seamă. Ca să le aibă pe acestea, 
datori suntem noi, intelectualii, să nu-l luăm cu furca cea lungă, ci să-l 
tratăm blând, instruindu-l şi educându-l'*. Cei de la Ţara noastră se in- 
teresau și de soarta ţăranului român din România, urmărind măsurile 
luate de guvernul român, pentru ca bunăstarea generală să se introducă 
pretutindeni, iar regretabilele tulburării de la începutul lui 1907 să nu se 


mai repete”. 


Pentru unii gazetari, țăranul era mai frumos, sub toate aspectele, decât 
orăşeanul. În „Cuvântul”, într-un articol în care vorbea despre interese- 
le economice ale țărănimii bucovinene, Pamfil Șeicaru spunea, printre 
altele, că nu înţelege cum „se poate ca târgoveţii români, cu capetele 
teşite, cu privirea tâmpă, să fie din aceeași rasă cu țăranii aceia mân- 
dri, care au în gest maiestatea veacurilor de glorie”. Dintr-o altă sursă 
aflăm că, în Maramureş, țăranca nu ştia să pregătească mâncarea”, iar 
în unele locuri (din același Maramureș), atât bărbaţii, cât și femeile își 
schimbau hainele o singură dată pe săptămână**, flăcăii având strigături 
speciale despre această din urmă chestiune. 

3. Țăranul român şi pământul 


Pe parcursul anului 1907, în presa românească, dar și în cea din străi- 
nătate, au tot fost publicate articole ce-l aveau pe țăran în centrul lor. E 
limpede că cele mai multe dintre textele în care se vorbea despre locui- 
torul român de la sate aveau ca punct de plecare „răscoalele țărănești” 
de la începutul acelui an. În lucrarea noastră, nu ne îndreptăm atenţia 
în mod deosebit asupra „răscoalelor”, pornite de țăranii” care, neavând 
fălci de pământ, aveau, după cum spuneau gazetarii de la publicaţia 
umoristică „Furnica”, fălcile încleştate de foame. Vom urmări aici un 
fragment dintr-un articol, publicat în luna octombrie (1907), în ziarul 
„Adevărul', ce poartă titlul O crimă mușamalizată”?. Articolul precizat 
deja este, spunem noi, potrivit pentru cercetarea noastră, iar motivul e 
acela că, în acest text, autorul expune, cumva, etapele pe care un țăran 
înțelege că trebuie să le parcurgă înainte de a porni să-l omoare pe cel 
despre care crede că i-a făcut o mare nedreptate: „Ascultaţi!... În comuna 
Jilavele, din Ialomiţa, învoielile sunt una și una cu sămânța ţăranului; la 
3 pogoane date ţăranului, acesta muncește, definitiv, un pogon propri- 
etarului, căruia îi mai face 4 zile cu carul, 3 zile cu mâinile, îi transportă 
S kile la gara Albeşti, 40 km distanţă, și-i mai plătește 12 lei de vită, fără 
a putea băga mai mult de S vite într-un pogon! Faceţi socoteala și veți 
vedea la cât revine un pogon dat de proprietar ţăranului, cât îl costă pe 
acest nenorocit această bucată de pământ, care nu îi poate ajunge nici să 
se hrănească. [... ] Într-adevăr, împingând până la sălbăticie această ne- 
creștină, neomenoasă învoială, dlomnul] Dobrinescu a găsit de cuviință 
ca, fără formă de judecată, cu de la sine putere, să ia de la un țăran, care 
nu-i putuse plăti ierbăritul, doi boi, care constituiau singura avere a ace- 
lui nenorocit, adus de altminteri în sapă de lemn. Țăranul, exasperat, s-a 
plâns primarului, care i-a răspuns: «ai dreptate, dar n-am ce face!...». S-a 
referit, negreșit, la protecțiunea puternică de care-l știa acoperit pe îngri- 
jitor. S-a adresat apoi la inspectorul administrativ... un adevărat tip. Nu 
ştiu cum îl tolerează dlomnul] prefect Stoianescu. Dis-de-dimineaţă, se 
plimbă prin viile Domnului, pentru ca să reînceapă seara, când gardiștii 
îl ridică de prin șanțurile Urzicenilor, orăşelul cel mai năpăstuit din toată 
Ialomița. Bietul țăran l-a găsit, se vede, într-un moment de luciditate și 
i-a spus că, dacă nu-i face dreptate, nu-i redă boişorii lui, e hotărât să-l 
ucidă pe domnul] Dobrinescu. Inspectorul administrativ i-a răspuns ca 

şi primarul: «ai dreptate, dar ce să îţi fac?...» (Ce zice d[omnul] I. I. Bră- 
tianu de acest răspuns al subalternului său?) Atunci, exasperat, bietul om 
s-a hotărât să-și facă singur dreptate, deoarece autoritățile se declaraseră 
incapabile de a-i face dreptate. A încercat, dar n-a izbutit!”*. Țăranul din 
Jilavele nu va reuşi să-l ucidă pe îngrijitorul de moşie Dobrinescu. Gloțul 
tras de pușca lui nu va lovi în ţintă”. 


În 1943, într-un articol” publicat în „Viaţa ilustrată”, se arată că țăranul 
nu este doar legat de pământul țării, ci este una cu el. Printr-un mimetism 
milenar, spune autorul textului, țăranul, ars de soare, udat de sudoare şi 
aplecat asupra brazdei pe care o lucrează, se apropie de pământul său stră- 
moșesc. Viaţa lui, a ţăranului, pare că e modelată după necunoscutele forțe 
care lucrează în sămânță, care fac ca răsadul să iasă şi care aduc culegerea 
fructului. Țăranul e răbdător şi tenace, precum țarina lui maternă, dar, pe 
lângă lunga-i tăcere, proprie germinaţiei, el poate avea gânduri năvalnice şi 
izbucniri de veselie în viață. Viaţa lui, care e ritmată pe anotimpuri, se do- 
vedește a fi nedespărțită de aceea a pământului. Țăranul e mai apropiat de 
natură ca orășeanul, dar, pentru că nu cunoaşte complicațiile vieții orășenești, 
pare că e om simplu. Dintre caracteristicile ţăranului român, spune au- 
torul citat, trei sunt mai importante, iar acestea sunt: iubirea de pământ, 
cultul datinilor şi grija pentru cele religioase: „Țăranul iubeşte pământul 
mai întâi, fiindcă este bunul său şi, apoi, fiindcă este ceea ce este, adică: 
o realitate vie, făcută atât pentru mângăierea muncii sale, cât și pentru 
gingășia privirilor sale. El consideră, deci, pământul ca o ființă servia- 
bilă, care a dat atâtea și de la care aşteaptă să-și țină promisiunile ano- 
timpurilor. Din această dragoste de pământ, căruia el îi este și stăpân și 
slugă, izvorăsc, poate, calitățile și defectele ţăranului. Pământul îi inspiră 
dragoste, pentru toți acei ce-l servesc, fie că sunt membri ai familiei lui, 
fie că sunt animalele, pe care le consideră ca făcând parte din familie, 
deoarece iau parte la lucrul pământului. De la pământ îi vine puterea de 
muncă şi, cum pământul nu poate fi înşelat, atunci când este vorba de a-l 
lucra, munca lui trebuie să fie o muncă conștiincioasă și perseverentă. 
Intemperiile naturii, ca și unele greutăţi ale vieții, îl fac să se resemneze, 
să aibă răbdare și tenacitate. Printre defectele considerate ca moşteniri 
de la pământ, trebuie să punem în primul loc rapacitatea””. 


Multe dintre dramele satului, se arată în același text, sunt din cauza pămân- 
tului. Țăranul se separă greu de pământul lui şi doreşte să aibă cât mai 

mult pământ. Nu de puține ori, pământul îi aduce ţăranului pricini şi-l face 
pe acesta să devină gâlcevitor: „Ştim cât de uşor se duce țăranul la judeca- 
tă, fie pentru un litigiu de hotar, fie pentru intrarea unei vite în pădurea 
sau păşunea sa. În tocmelile sale țăranul întrebuințează resursele unei di- 
plomaţii şirete. Părând că se dezinteresează de afacere, el lasă ca să vină 
de la sine. Ascultă cu bunăvoință pe interlocutorul său, se mulțumește 
să dea din cap, să se scarpine după ureche, să-și plimbe căciula dintr-o 
mână în alta, aruncând numai priviri cu înţelesuri. Teama și prevederea 
de a nu fi tras pe sfoară îi impune o tăcere prudentă. Această răbdare şi 
tenacitate îl fac însă să aibă de cele mai multe ori ultimul cuvânt”*. 


Țăranul, spre deosebire de orăşean, care se arată liber în fanteziile şi im- 
provizaţiile sale capricioase, respectă datinile. El se simte obligat să le fie 
credincios, să le continue și să le transmită urmașilor, pentru că datinile 
vin de la străbuni. 


Țăranul are, se mai arată în text, un fond serios de viață creştină. Uneori, 
însă, „creştinismul se asociază naivităţii sale, ceea ce înlesneşte super- 
stițiunea și fatalismul”*. Țăranul amestecă rugăciunea în toate acțiunile 
sale, dar, spune autorul citat, invocaţiile divine sunt cam la fel de frecven- 
te ca sudalmele. "Totuşi, vorbele de ocară nu conțin răutate, iar implora- 
tia divină ieșită din gura ţăranului este cu adevărat mișcătoare. Țăranul, 
ca orișicare om, nu este lipsit de slăbiciuni, dar teama de Dumnezeu şi 
dorinţa de a nu se face de „râsul satului” îl fac să respecte, mai mult ca 
orișicine, bunele moravuri: „Apărarea virtuţii sau a moralei ultragiate o 
face, uneori, violent sau brutal. Trăind aproape de pământ și în mijlo- 
cul animalelor sale de muncă, țăranul are îndeobşte o vorbă lipsită de 
rafinăria și delicatețea limbajului orășenesc. Cu inteligența-i naturală, 
cu blândeţea şi bunul simţ care-l caracterizează, el ştie să ceară iertare, 
când greșește, ştie să ironizeze, dând înțelepte răspunsuri celor mândri 
sau trufași, ştie să fie sarcastic, cu cei ce-i sunt sau [pe care] îi consideră 
inferiori. Natura şi pământul îi inspiră de altfel ţăranului creaţiile lui 
poetice, cântecele lui și mai ales aplicaţiile lui artistice (cusături, țesă- 
turi etc.), care-i împodobesc casa”*€. 


De la un alt autor aflăm că țăranul, care, în virtutea inerției, caută să ducă 
felul de viață moştenit, încearcă faţă de dezrădăcinați, față de cei care şi-au 
părăsit satul pentru a-și căuta fericirea în alt loc, atât compătimire, cât şi 
scepticism acru”. 

4. Cuvinte de final 


Despre şi pentru țăranul român“ s-a scris mult în perioada semnalată 


de noi încă din titlu. După unele surse, viață dusă de țăranul român a 
fost mereu inumană, pentru că mereu s-a găsit cineva care să-l împile- 


ze. În plus, țăranul a avut şi va avea mereu dușmani la fel de nemiloși 
ca boierul şi harapnicul, aşa cum sunt vântul, trăsnetul, frigul sau norii”. 
Pentru că era bănuitor față de toată lumea, se arată într-un articol din 


1936, ţăranului trebuia să i se facă binele cu forța, fără consultarea lui“. 

